(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Ο΄

Παρασκευή, 15 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας της Βουλευτού κ. Α. Λινού, σελ.
2. Ανακοινώνεται ότι τη συνεδρίαση παρακολουθούν μαθητέςαπό το 4ο Γυμνάσιο Ξάνθης. το Γυμνάσιο Νεοχωρίου Άρτας, το 1ο Αρσάκειο-Τοσίτσειο Δημοτικό Σχολείο Εκάλης, το Γυμνάσιο Φιλοθέης, το Ιδιωτικό Γυμνάσιο «Εκπαιδευτήρια Θεοδωρόπουλου Χανίων», το 3ο Γυμνάσιο Ναύπακτου και το Α' Γυμνάσιο Ξάνθης, σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συνέχιση της συζήτησης του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΕΛΟΠΟΥΛΟΣ Κ. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΓΙΑΝΝΟΥΛΗΣ Χ. , σελ.
 ΓΡΗΓΟΡΑΚΟΥ Π. , σελ.
 ΚΑΖΑΜΙΑΣ Α. , σελ.
 ΚΑΠΠΑΤΟΣ Π. , σελ.
 ΚΑΤΡΙΝΗΣ Μ. , σελ.
 ΚΑΦΟΥΡΟΣ Μ. , σελ.
 ΚΟΥΛΚΟΥΔΙΝΑΣ Σ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΛΙΝΟΥ Α. , σελ.
 ΠΛΑΚΙΩΤΑΚΗΣ Ι. , σελ.
 ΣΚΡΕΚΑΣ Κ. , σελ.
 ΤΣΑΚΑΛΩΤΟΣ Ε. , σελ.
 ΧΗΤΑΣ Κ. , σελ.

Β. Επί του Υπουργείου Εθνικής Οικονομίας και Οικονομικών:
 ΑΝΑΓΝΩΣΤΟΠΟΥΛΟΥ Α. , σελ.
 ΑΡΑΜΠΑΤΖΗ Φ. , σελ.
 ΒΑΣΙΛΕΙΑΔΗΣ Β. , σελ.
 ΒΕΛΟΠΟΥΛΟΣ Κ. , σελ.
 ΒΡΕΤΤΟΣ Ν. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΙΑΝΝΟΥΛΗΣ Χ. , σελ.
 ΓΚΙΟΚΑΣ Ι. , σελ.
 ΓΡΑΜΜΕΝΟΣ Β. , σελ.
 ΔΕΝΔΙΑΣ Ν. , σελ.
 ΔΕΡΜΕΝΤΖΟΠΟΥΛΟΣ Χ. , σελ.
 ΔΗΜΗΤΡΙΑΔΗΣ Π. , σελ.
 ΔΗΜΟΣΧΑΚΗΣ Α. , σελ.
 ΔΙΓΕΝΗ Α. , σελ.
 ΔΟΥΔΩΝΗΣ Π. , σελ.
 ΖΑΜΠΑΡΑΣ Μ. , σελ.
 ΖΕΡΒΕΑΣ Α. , σελ.
 ΗΛΙΟΠΟΥΛΟΣ Α. , σελ.
 ΗΛΙΟΠΟΥΛΟΣ Ό. , σελ.
 ΘΕΟΔΩΡΙΚΑΚΟΣ Π. , σελ.
 ΘΡΑΣΚΙΑ Ο. , σελ.
 ΚΑΖΑΜΙΑΣ Α. , σελ.
 ΚΑΛΑΦΑΤΗΣ Σ. , σελ.
 ΚΑΝΕΛΛΗ Γ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΟΓΛΟΥ Θ. , σελ.
 ΚΑΤΡΙΝΗΣ Μ. , σελ.
 ΚΑΤΣΙΒΑΡΔΑΣ Χ. , σελ.
 ΚΕΔΙΚΟΓΛΟΥ Σ. , σελ.
 ΚΟΝΤΗΣ Ι. , σελ.
 ΚΟΤΙΔΗΣ Β. , σελ.
 ΚΟΤΡΩΝΙΑΣ Γ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΕΟΝΤΑΡΙΔΗΣ Θ. , σελ.
 ΛΙΑΚΟΣ Ε. , σελ.
 ΛΙΑΚΟΥΛΗ Ε. , σελ.
 ΛΥΤΡΙΒΗ Ι. , σελ.
 ΜΑΝΤΑΣ Π. , σελ.
 ΜΑΡΚΟΠΟΥΛΟΣ Δ. , σελ.
 ΜΕΝΔΩΝΗ Σ. , σελ.
 ΜΗΤΑΡΑΚΗΣ Π. , σελ.
 ΜΠΑΡΚΑΣ Κ. , σελ.
 ΜΠΙΑΓΚΗΣ Δ. , σελ.
 ΝΑΤΣΙΟΣ Δ. , σελ.
 ΟΙΚΟΝΟΜΟΥ Θ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΔΟΠΟΥΛΟΣ Μ. , σελ.
 ΠΑΠΑΗΛΙΟΥ Γ. , σελ.
 ΠΑΠΑΘΑΝΑΣΗΣ Ν. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΠΠΑΣ Ν. , σελ.
 ΠΕΡΚΑ Θ. , σελ.
 ΠΕΤΡΑΛΙΑΣ Α. , σελ.
 ΡΑΠΤΗ Ζ. , σελ.
 ΣΚΡΕΚΑΣ Κ. , σελ.
 ΣΤΑΪΚΟΥΡΑΣ Χ. , σελ.
 ΣΤΥΛΙΟΣ Γ. , σελ.
 ΤΖΟΥΦΗ Μ. , σελ.
 ΤΟΥΡΝΑΣ Ε. , σελ.
 ΤΣΑΚΑΛΩΤΟΣ Ε. , σελ.
 ΤΣΙΛΙΓΓΙΡΗΣ Σ. , σελ.
 ΤΣΙΜΑΡΗΣ Ι. , σελ.
 ΥΨΗΛΑΝΤΗΣ Β. , σελ.
 ΦΟΡΤΩΜΑΣ Φ. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.
 ΧΡΥΣΟΧΟΪΔΗΣ Μ. , σελ.
 ΨΥΧΟΓΙΟΣ Γ. , σελ.

Γ. ΠΑΡΕΜΒΑΣΕΙΣ:
 ΚΟΥΛΚΟΥΔΙΝΑΣ Σ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΑΡΑΛΙΑΚΟΣ Ξ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ο΄

Παρασκευή 15 Δεκεμβρίου 2023

Αθήνα, σήμερα στις 15 Δεκεμβρίου 2023, ημέρα Παρασκευή και ώρα 9.04΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024».

Τον λόγο έχει η Βουλευτής του ΣΥΡΙΖΑ, κ. Ουρανία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κυρίες και κύριοι Βουλευτές, πίσω, πέρα και πάνω από τα νούμερα του προϋπολογισμού, υπάρχουν οι άνθρωποι και οι προσωπικές τους ιστορίες. Κι οφείλουμε όταν θέτουμε προτεραιότητες, όταν χαράσσουμε πολιτικές, να προτάσσουμε την ενσυναίσθηση. Στη συζήτησή μας για τα οικονομικά, δεν μπορούμε να παραλείπουμε τις ηθικές διαστάσεις. Μαζί με την επιστημονική προσέγγιση και την τεχνοκρατική λογική, δεν υπάρχει παρά να συνυπάρχει πάντα η ευαισθησία προς τον άνθρωπο, η δικαιοσύνη και η αλληλεγγύη, ώστε να μπορούμε να παράγουμε πολιτικές που δεν θα στερούνται νοημάτων ούτε θα κινδυνεύουν να αποτύχουν.

Δυστυχώς, όμως, το σχέδιο του προϋπολογισμού που καλούμαστε να κυρώσουμε είναι προς την εντελώς αντίθετη κατεύθυνση, αποτελώντας μάλιστα κορυφαία απόδειξη της επιμονής της Κυβέρνησης της Νέας Δημοκρατίας στην αδιέξοδη οικονομική πολιτική, μακριά από τις πραγματικές ανάγκες της κοινωνίας. Για μία ακόμη χρονιά το πραγματικό εισόδημα, άρα και η αγοραστική δύναμη των νοικοκυριών, θα μειωθεί από την ακρίβεια, την αισχροκέρδεια και τη νέα φοροεπιδρομή.

Ας εστιάσουμε στη διαβίωση του πολίτη, που πασχίζει να τα βγάλει πέρα και είναι σε απόγνωση γιατί τα χρήματα τελειώνουν σε δύο με τρεις εβδομάδες το πολύ. Το αυξανόμενο κόστος ζωής είναι ένα κρίσιμο θέμα συναισθηματικής και ψυχικής υγείας. Γιατί τίποτα δεν ενεργοποιεί ταχύτερα το σώμα και το μυαλό σε κατάσταση επιβίωσης από τον φόβο και την αδυναμία εκπλήρωσης των βασικών αναγκών.

Όταν μια οικογένεια είναι αντιμέτωπη με τις ατελείωτες αυξήσεις στα ράφια των σουπερμάρκετ με τους υψηλούς λογαριασμούς ρεύματος, θέρμανσης και βενζίνης, τότε τίθεται θέμα ψυχικής υγείας. Και η ψυχική υγεία σχετίζεται άμεσα με όλους τους δείκτες υγείας.

Γνωρίζετε όλοι τις θλιβερές πρωτιές μας: Πρώτοι στον πληθωρισμό τροφίμων στην Ευρωπαϊκή Ένωση για τον Οκτώβρη. Πρώτοι στα έξοδα στέγασης. Ανάμεσα στους πρώτους στις τιμές ενέργειας και καυσίμων. Και φυσικά ούτε λόγος για αποταμίευση, η οποία σημειώνει το χαμηλότερο ποσοστό προς ΑΕΠ στην Ευρωζώνη.

Κι όμως, η Κυβέρνηση έχει επιλέξει να μη λάβει κανένα μέτρο για την καταπολέμηση της ακρίβειας και της αισχροκέρδειας ούτε από την πλευρά των φόρων ούτε από την πλευρά των ελέγχων. Γκρίζο τοπίο. Τα μόνα χρώματα της Κυβέρνησης είναι τα τιμολόγια ενέργειας. Έχει επιλέξει να μην κάνει τίποτα ούτε για την προστασία της πρώτης κατοικίας, ούτε για τα κόκκινα δάνεια, ούτε για το ιδιωτικό χρέος.

Όταν οι άνθρωποι εργάζονται σκληρά αλλά δεν αμείβονται όπως θα έπρεπε, όταν οι συντάξεις δεν αρκούν, όταν καταπατώνται τα δικαιώματα και κάθε έννοια ποιότητας στην εργασία, τότε τίθεται θέμα ψυχικής υγείας.

Ξέρετε ότι το διαθέσιμο εισόδημα των πολιτών συρρικνώθηκε, ότι ο μέσος μισθός είναι ο χαμηλότερος στην Ευρωζώνη, ότι οι αυξήσεις μισθών και συντάξεων υπολείπονται της αύξησης του πληθωρισμού, ότι η αύξηση του μέσου μισθού του ιδιωτικού τομέα που υπόσχεται η Νέα Δημοκρατία καταρρίπτεται από την Κομισιόν. Είναι θέμα ηθικής η πραγματική αύξηση μισθών και συντάξεων και η επιστροφή των συλλογικών συμβάσεων εργασίας, όπως προβλέπει και η οδηγία της Ευρωπαϊκής Ένωσης. Είναι θέμα κοινής λογικής να διασφαλίσουμε την ποιότητα στην εργασία.

Ξέρετε, όταν τα παιδιά βλέπουν καθημερινά εξουθενωμένοι στους γονείς τους, να καταβάλλουν υπερπροσπάθεια να είναι παρόντες, να αδυνατούν να περάσουν ποιοτικό χρόνο μαζί τους με ό,τι αυτό συνεπάγεται για την ψυχοσύνθεση και την ανάπτυξή τους, τότε τίθεται θέμα ψυχικής υγείας. Γιατί απορείτε λοιπόν όταν η βία αγγίζει κάθε πτυχή της κοινωνικής μας ζωής; Η βία που είναι στα σπίτια μας, η βία που είναι στα σχολεία, η βία που είναι στα γήπεδα, η βία που είναι παντού.

Σας ενδιαφέρει αλήθεια να αντιμετωπίσετε τα ζητήματα αυτά και να κάνετε στρατηγικές επιλογές που θα ενισχύσουν την ποιότητα στην καθημερινότητα των πολιτών; Που θα αλλάξουν ουσιαστικά το πώς ανταποκρίνονται οι πολίτες στον μήνα; Που θα αλλάξουν ουσιαστικά τη ζωή τους; Δυστυχώς, όχι.

Εδώ δεν διστάσατε να καταψηφίσετε τη μόνη ελπίδα να χυθεί άπλετο φως και να αποδοθούν ευθύνες για το έγκλημα των Τεμπών. Το ελάχιστο χρέος στα θύματα και τις οικογένειές τους που ζουν και αναπνέουν για να λάβουν δικαίωση.

Οπότε προς τι η θριαμβολογία της Κυβέρνησης για έναν προϋπολογισμό που βρίσκεται τόσο μακριά από τις ανάγκες των πολιτών;

Επιτρέψτε μου, κυρίες και κύριοι συνάδελφοι, να εστιάσω στον τομέα της παιδείας, από εκεί που ξεκινούν και καταλήγουν όλα. Ο κρατικός προϋπολογισμός του 2024 για το Υπουργείο Παιδείας, Θρησκευμάτων και Αθλητισμού προβλέπει το συνολικό ποσό των 6,5 δισεκατομμυρίων ευρώ, στο οποίο περιλαμβάνονται και τα κονδύλια για τον τομέα του αθλητισμού που στον προϋπολογισμό του 2023 ήταν στο Υπουργείο Πολιτισμού.

Κάνετε, μάλιστα, λόγο για αύξηση των δαπανών στον κρίσιμο τομέα της εκπαίδευσης, ενώ στην πραγματικότητα δεν συμβαίνει κάτι τέτοιο. Οι δημόσιες δαπάνες για την παιδεία παραμένουν καθηλωμένες στο 8,8% του συνόλου των κρατικών δαπανών. Αν συγκρίνουμε, δε, τις δημόσιες δαπάνες παιδείας με το ΑΕΠ, που είναι και ο διεθνής δείκτης σύγκρισης, θα διαπιστώσουμε ότι αυτές παραμένουν στο 2,8% τη στιγμή που ο μέσος ευρωπαϊκός δείκτης κυμαίνεται στο 5%.

Και φυσικά, είναι εξαιρετικά κρίσιμη η μείωση δαπανών που προβλέπεται στην απορρόφηση των ευρωπαϊκών κονδυλίων αθροιστικά, τόσο από το Πρόγραμμα Δημοσίων Επενδύσεων όσο και από το Ταμείο Ανάκαμψης και Ανθεκτικότητας. Χάνεται, έτσι, μια μεγάλη ευκαιρία μέσω αυτών των κονδυλίων να ενισχυθούν σημαντικά οι δημόσιες εκπαιδευτικές δομές, με την ανέγερση και τον εκσυγχρονισμό φοιτητικών εστιών και σχολικών κτηρίων.

Αναφέρεστε σε «στρατηγικούς στόχους» και «δραστηριότητες» στους επιμέρους τομείς της παιδείας, με ασάφεια και αοριστία, χωρίς να γίνεται αντιληπτό, εν τέλει, τι συγκεκριμένα θα αλλάξει.

Πρακτικά, δεν προκύπτουν αυξημένα κονδύλια σε πραγματικές τιμές για όλες τις βαθμίδες εκπαίδευσης και να αντιμετωπιστούν τα λειτουργικά προβλήματα, ώστε να ενισχυθεί η εκπαιδευτική διαδικασία στο σύνολό της. Την ίδια στιγμή, οι οικογένειες επωμίζονται πάνω από τις μισές δαπάνες εκπαίδευσης στη χώρα, ενώ εσείς συρρικνώνετε και κλείνετε σχολεία στην πόλη μου, τη Θεσσαλονίκη, αλλά και παντού στην Ελλάδα.

Ο προϋπολογισμός ήταν μια ευκαιρία να επενδύσουμε στην παιδεία, προκειμένου η χώρα μας να ξεπεράσει τις αρνητικές επιπτώσεις από την πανδημία στις ακαδημαϊκές επιδόσεις -και όχι μόνο- και να έχουμε πολλαπλά οφέλη. Εσείς, όμως, επιλέγετε την υπονόμευση της δημόσιας εκπαίδευσης, πλήττετε τους εκπαιδευτικούς και δημιουργείτε μια ασφυκτική κατάσταση σε όλες τις εκπαιδευτικές βαθμίδες.

Εμείς στον ΣΥΡΙΖΑ - Προοδευτική Συμμαχία θα επιμείνουμε στον στόχο για μια ισχυρή, ποιοτική, δημόσια και συμπεριληπτική εκπαίδευση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε και κλείνω.

Διότι οραματιζόμαστε ένα σχολείο για όλους, που θα δίνει τα εφόδια και θα εμπνέει τους μαθητές για μια καλύτερη ζωή. Με γενναία αύξηση της χρηματοδότησης. Με σίτιση για όλους τους μαθητές, με ουσιαστικές μεταρρυθμίσεις στο περιεχόμενο και στον τρόπο διδασκαλίας όλων των μαθημάτων. Με προσωπικό που θα ευθυγραμμίζεται πλήρως με τις εκπαιδευτικές ανάγκες και συστηματική επιμόρφωση των εκπαιδευτικών. Με την αναζωογόνηση του προγράμματος «Νέα Αρχή για τα ΕΠΑΛ». Με την αποφασιστική ενίσχυση της ειδικής αγωγής.

Γιατί πιστεύουμε στο δημόσιο πανεπιστήμιο και τη δύναμη της έρευνας. Και θέλουμε να παρέχει ποιοτική εκπαίδευση και ισχυρά πτυχία που θα συνδέονται άμεσα με την αγορά εργασίας και τους παραγωγικούς φορείς της χώρας. Για να μην αναγκάζονται τα παιδιά μας να φεύγουν στο εξωτερικό, για να μην γερνάει η χώρα μας, αλλά να γεννάει πολιτικές που θα μεγαλώνουν τις προοπτικές τους.

Κυρίες και κύριοι Βουλευτές, με την Κυβέρνηση Μητσοτάκη παλεύουμε τα τελευταία πέντε, σχεδόν, χρόνια για την επιβίωση. Στόχος μας είναι η ευημερία. Εμείς όμως δεν θα επενδύσουμε στον φόβο. Δεν θα χαρτογραφήσουμε τη ζούγκλα. Θα επιλέξουμε τον δύσκολο αλλά ενάρετο δρόμο: να αγωνιζόμαστε για μία καθημερινότητα μέσα στην οποία οι άνθρωποι δεν θα στραγγαλίζονται στην προσπάθειά τους να ανταπεξέλθουν στα βασικά, δεν θα ζουν μέσα στη θλίψη, δεν θα βουλιάζουν στο άγχος, αλλά θα έχουν τη δυνατότητα να διεκδικούν ποιότητα και χαρά στη ζωή τους.

Και αυτό, δυστυχώς, δεν μπορεί να επιτευχθεί με αυτό τον προϋπολογισμό, τον οποίο και καταψηφίζουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κυρία Θρασκιά.

Τον λόγο έχει ο Βουλευτής της Νέας Δημοκρατίας κ. Παναγιώτης Μηταράκης.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, βιώνουμε ένα σκηνικό αβεβαιότητας στη διεθνή σκηνή: Ο πληθωρισμός, τα υψηλά επιτόκια, η γεωπολιτική αστάθεια. Αλλά σε αυτό το ασταθές περιβάλλον, η χώρα μας παραμένει, παρά τις δυσκολίες, ένας φάρος σταθερότητας που με σκληρή δουλειά και πρόγραμμα πετυχαίνει βήμα - βήμα τους στόχους της.

Σύμφωνα με τις φθινοπωρινές προβλέψεις της Κομισιόν, η Ελλάδα παρουσιάζει την τρίτη καλύτερη επίδοση μεταξύ των είκοσι επτά ως προς το ρυθμό ανάπτυξης, που θα παραμείνει πάνω από το μέσο όρο της Ευρωζώνης έως, τουλάχιστον, το 2025, παρουσιάζοντας σταδιακή μείωση ελλείμματος, βελτίωση πρωτογενών πλεονασμάτων, περαιτέρω σημαντική αποκλιμάκωση του χρέους.

Παράλληλα, συνεχίζεται η αύξηση της απασχόλησης, με την ανεργία να έχει πέσει κάτω από το 10%. Ο πληθωρισμός υποχωρεί -ήδη- σε χαμηλότερα επίπεδα από τον μέσο όρος της Ευρωπαϊκής Ένωσης.

Κυρίες και κύριοι συνάδελφοι, ο προϋπολογισμός του 2024 αποτελεί για την Ελλάδα ένα ορόσημο, το οποίο δεν πρέπει να παραβλέψουμε. Μία σημαντική στιγμή στη σύγχρονη οικονομική ιστορία της χώρας και επιβράβευση της σκληρής δουλειάς. Είναι ο πρώτος, μετά από δεκατρία χρόνια, που καταρτίζεται με το αξιόχρεο της χώρας να έχει ανακτήσει την επενδυτική βαθμίδα.

Ο προϋπολογισμός επιβεβαιώνει το πρωτογενές πλεόνασμα 1,1% για το 2023 και προβλέπει πλεόνασμα 2,1% για το 2024. Περιλαμβάνει μόνιμες παρεμβάσεις, ενίσχυση του εισοδήματος ύψους 1,6 δισεκατομμυρίου ευρώ. Περιλαμβάνει τις διαχρονικά υψηλότερες πιστώσεις του Προγράμματος Δημοσίων Επενδύσεων, περίπου 12,2 δισεκατομμύρια ευρώ, 5,2% του ΑΕΠ. Περιέχει αυξημένες κατά 900 εκατομμύρια ευρώ δαπάνες για την υγεία και κατά 420 εκατομμύρια ευρώ για την παιδεία. Ενσωματώνει μέτρα καταπολέμησης της φοροδιαφυγής και μέτρα αντιμετώπισης των φυσικών καταστροφών.

Στον προϋπολογισμό του 2024 αποτυπώνονται οι πολιτικές της Κυβέρνησης για τη στήριξη του εισοδήματος των πολιτών, με αύξηση των μισθών στον δημόσιο τομέα, με την αύξηση των συντάξεων κατά 3%, την αύξηση του αφορολόγητου κατά 1.000 ευρώ για τις οικογένειες με παιδιά, την επέκταση του επιδόματος μητρότητας στους εννέα μήνες για τις γυναίκες αυτοαπασχολούμενες, ελεύθερες επαγγελματίες και αγρότισσες.

Παράλληλα, μονιμοποιείται ο μειωμένος συντελεστής ΦΠΑ σε μια κατηγορία προϊόντων και υπηρεσιών, όπως οι μεταφορές, τα γυμναστήρια, οι κινηματογράφοι, αγαθά σχετιζόμενα με τη δημόσια υγεία.

Κύριε Υπουργέ, στον προϋπολογισμό του 2025 θα πρέπει να συμπεριλάβουμε και την επιστροφή του νησιωτικού ΦΠΑ στα πολύ μικρά νησιά, μέτρο το οποίο θα στηρίξει ουσιαστικά την ακριτική Ελλάδα, μέτρο το οποίο έχουμε πλέον τη δυνατότητα να εφαρμόσουμε, χάρη στην επιτυχημένη διαπραγμάτευση της Κυβέρνησης Μητσοτάκη στον κανονισμό ΦΠΑ της Ευρωπαϊκής Ένωσης. Ένα μέτρο που υπήρχε και χάθηκε εξαιτίας του καταστροφικού τρίτου μνημονίου ΣΥΡΙΖΑ - ΑΝΕΛ. Μέτρο που συζητήσαμε παρουσία του κυρίου Πρωθυπουργού στο Αναπτυξιακό Συνέδριο του Βορείου Αιγαίου.

Κυρίες και κύριοι συνάδελφοι, προϋπόθεση για την οικονομική ευημερία και την ανάπτυξη μιας χώρας είναι η ασφάλεια. Η ασφάλεια στα σύνορα, η ασφάλεια στις γειτονιές, στην καθημερινότητα. Στόχος μας είναι η καταπολέμηση του εγκλήματος και ειδικά η αντιμετώπιση της λεγόμενης «μικρής εγκληματικότητας». Και για να πετύχουμε αυτό τον στόχο, υλοποιούμε ένα τρίγωνο δράσεων, ιδιαίτερα σημαντικό, με κατάλληλες δυνάμεις και στρατηγική της Ελληνικής Αστυνομίας, με υποχρεωτική εκτέλεση μέρους των ποινών που επιβάλλονται, όπως παρουσιάζουν οι προτεινόμενες τροποποιήσεις του κώδικα και με αξιοποίηση εναλλακτικών τρόπων έκτισης ποινών. Και πρέπει να συζητήσουμε και τη δημιουργία ελαφρών -αστικού τύπου- σωφρονιστικών δομών. Αυτές είναι κατευθύνσεις προς τις οποίες, ήδη, εργάζεται η Κυβέρνηση του Κυριάκου Μητσοτάκη, με συνεργασία των συναρμόδιων Υπουργείων Προστασίας του Πολίτη, Δικαιοσύνης και κατά περίπτωση άλλων Υπουργείων.

Παράλληλα, η προσπάθεια της χώρας μας στα σύνορα, για την αντιμετώπιση της παράνομης μετανάστευσης, παραμένει αμείωτη. Να τονίσω την ιδιαίτερα σημαντική αύξηση στον προϋπολογισμό του 2024 κατά 32% του προϋπολογισμού του Υπουργείου Μετανάστευσης και Ασύλου, ο οποίος θα φτάσει τα 124 εκατομμύρια ευρώ.

Η Ελλάδα συνεχίζει να εφαρμόζει με επιτυχία μια αυστηρή, αλλά δίκαιη μεταναστευτική πολιτική. Οι δύο στόχοι που είχαμε θέσει το 2020, δηλαδή η ουσιαστική μείωση των ροών και ο δραστικός περιορισμός των επιπτώσεων της κρίσης στις τοπικές κοινωνίες, όχι μόνο επιτεύχθηκε, αλλά απέδωσε με τους νησιώτες και τους ακρίτες μας να επανέρχονται σε τροχιά ανάπτυξης, ευημερίας και κοινωνικής ηρεμίας.

Τα προηγούμενα χρόνια, επίσης, η χώρα μας έχτισε ισχυρές συμμαχίες στην Ευρωπαϊκή Ένωση, με τη συμμαχία των χωρών πρώτης υποδοχής των MED5, με τη συμμαχία του Βίλνιους για την προστασία των εξωτερικών συνόρων της Ευρωπαϊκής Ένωσης. Και τα αποτελέσματα αυτών των ισχυρών συμμαχιών της χώρας μας φαίνονται στη διαπραγμάτευση για το νέο Σύμφωνο Μετανάστευσης και Ασύλου.

Κυρίες και κύριοι συνάδελφοι, ο φετινός προϋπολογισμός επιτυγχάνει την ισχυρή ανάκαμψη της οικονομίας. Στοχεύει στη μετάβαση της χώρας μας σε μια νέα εποχή ισχυρής, εξωστρεφούς και βιώσιμης ανάπτυξης για όλους. Αποτελεί πρόλογο του οδικού χάρτη της χώρας για τα επόμενα χρόνια και απόδειξη για τον λόγο που ο Κυριάκος Μητσοτάκης πήρε μια δεύτερη εντολή, η αυτοδύναμη Ελλάδα πήρε μια δεύτερη εντολή για να πάει μπροστά με σταθερότητα, συνέπεια και συνέχεια.

Αντιμετωπίσαμε πολλαπλές κρίσεις. Χωρίς θριαμβολογίες και με πλήρη συναίσθηση των νέων προκλήσεων που αναδύονται, συνεχίζουμε στον δρόμο που ήδη έχουμε χαράξει. Το οφείλουμε στους Έλληνες πολίτες, το οφείλουμε στη νέα γενιά, το οφείλουμε στην Ελλάδα.

Σας καλώ να υπερψηφίσετε τον προϋπολογισμό του 2024.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μηταράκη.

Τον λόγο τώρα έχει η κ. Λιακούλη από το ΠΑΣΟΚ - Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, μια παρατήρηση γιατί συζητάμε για τον προϋπολογισμό και μου έκανε εντύπωση η έπαρσή σας, από την ημέρα που άνοιξε η συζήτηση. Ξεκινάτε όλοι και σαν να είστε στρατός, αφού πείτε για τον Κυριάκο Μητσοτάκη και βεβαίως για την Νέα Δημοκρατία, μετά θα πείτε ότι εμείς που είχαμε να διαχειριστούμε αλλεπάλληλες κρίσεις τα καταφέραμε και φέραμε αυτόν τον προϋπολογισμό και κοιτάξτε τώρα τι συζητάμε.

Λοιπόν, αλλεπάλληλες κρίσεις; Αλήθεια λέτε. Το ότι τα καταφέρατε; Ψέματα λέτε. Το ήσασταν μόνοι σας και με αριστοτεχνικό τρόπο καταφέρατε να βγούμε από τις κρίσεις, πάλι ψέματα λέτε. Διότι όταν συζητάμε για νούμερα και αριθμούς, θα πρέπει να μας λέτε ότι η χώρα μας μέσα σε αυτές τις κρίσεις έλαβε πολύ σημαντική βοήθεια από τους μηχανισμούς της Ευρωπαϊκής Ένωσης και της Ευρωζώνης. Έλαβε κεφάλαια που δεν τα είχε ξαναδεί, από το Ταμείο Ανάκαμψης και άλλες ευρωπαϊκές χρηματοδοτικές πηγές και τράπεζες, όπως επίσης και ελαχιστικοποίηση της κατάστασης του σφιξίματος της οικονομίας που είχαμε τα προηγούμενα χρόνια. Δεν τα λέτε αυτά. Λέτε μόνο τα άλλα. Αυτά λοιπόν, για να είστε δίκαιοι και για να είμαστε και σωστοί, πρέπει να τα λέτε.

Τώρα, διαβάζοντας το νομοθέτημά σας περί του προϋπολογισμού, αυτό που μπορεί κάποιος με απόλυτη βεβαιότητα να πει είναι πόση αδικία πραγματικά μπορεί να χωρέσει σε έναν προϋπολογισμό. Κάθε χρονιά συγκρίνοντας με την προηγούμενη αντιλαμβανόμαστε πως για εσάς η αδικία δεν έχει ούτε ταβάνι ούτε πάτωμα. Έχετε φτιάξει δύο κατηγορίες ανθρώπων στην Ελλάδα. Χωρίσατε τον λαό σε δύο τμήματα. Είναι η ολιγαρχία των ευνοούμενων και η πλειοψηφία των καταπονούμενων. Έτσι τα έχετε χωρίσει.

Αυτή, λοιπόν, η μοιρασιά που κάνατε, έτσι ακριβώς φωτογραφίζεται μέσα στον προϋπολογισμό. Το είδα διαρκώς αυτό σε όλους τους τομείς να είναι διάχυτο στο κοινοβουλευτικό έργο και στις δράσεις. Το είδα παντού, το βίωσα όμως και στη Θεσσαλία, όπου εμείς σας συζητάμε για Task Force και ομάδες διοίκησης έργου, μια ευρωπαϊκή πρακτική που πρέπει να την εφαρμόσουμε εδώ για να είμαστε ταχύτατοι και να δούμε επιτέλους τι θα κάνουμε με μία Κάρλα που έχει πάρει την προϊστορική της μορφή πριν από το 1965. Εις ώτα μην ακουόντων.

Δεν έχετε κάνει τίποτα για τη Θεσσαλία. Εύχεστε μόνο «καλή χρονιά». Βλέπω τους πολιτευτές και τους Βουλευτές να γυρνάνε γύρω γύρω και να εύχονται «καλή χρονιά και καλά Χριστούγεννα». Ποια Χριστούγεννα; Δεν έχουν σπίτι. Λέτε «καλά Χριστούγεννα» σε ανθρώπους που όχι δεν θα στολίσουν δέντρο, αλλά δεν έχουν καν σπίτι.

Δεν φτιάξατε εσείς απολύτως τίποτα μέχρι σήμερα, μετά από τόσους μήνες, που να ανταποκρίνεται έστω σε μία ελπίδα ότι τους επόμενους μήνες θα έχουμε μία εξέλιξη στο θέμα. Και βέβαια θα μας πείτε το κλασικό: Μα εμείς φταίμε για τις πρωτοφανείς πλημμύρες;

Όχι, εσείς δεν φταίτε για τις πρωτοφανείς πλημμύρες. Φταίτε που δεν θωρακίσατε όμως τη Θεσσαλία για να ανταποκριθεί στα πρωτοφανή γεγονότα, παρά το γεγονός ότι είναι πενταετές το σχέδιο που ήταν εγκεκριμένο και αναρτημένο ήδη στους χάρτες της Ευρωπαϊκής Ένωσης.

Όπως, επίσης, εσείς φταίτε που δεν εκτελέσατε τη σύμβαση 717 και σκοτώθηκαν πενήντα επτά άνθρωποι –άκουσον άκουσον, πρωτοφανές!- σε μετωπική σύγκρουση τρένων στην Ελλάδα του 2023. Εσείς φταίτε που δεν την εκτελέσατε.

Ή δεν φταίτε εσείς που συγκαλύψατε το σκάνδαλο των υποκλοπών, το οποίο εσείς δημιουργήσατε;

Ή δεν φταίτε εσείς που συγκαλύψατε την υπόθεση «NOVARTIS»;

Ή δεν φταίτε εσείς που κουρελιάσατε τις ανεξάρτητες αρχές;

Ή δεν φταίτε εσείς που χωρίσατε πάλι τον ελληνικό λαό σε δύο ταχύτητες ακόμα και στη νόσο COVID, του κορωνοϊού, που οι άνθρωποι στο 98%, οι διασωληνωμένοι –στην έκθεση Λύτρα- πέθαιναν στα περιφερειακά νοσοκομεία;

Δεν φταίτε εσείς; Ποιος φταίει; Εσείς κυβερνήσατε και για τις απευθείας αναθέσεις εσείς κυβερνάτε και εσείς φταίτε. Και για τους εκατοντάδες ανθρώπους μετακλητούς που εσείς προσλαμβάνετε από την πίσω πόρτα εσείς φταίτε. Και για τα δώρα που κάνετε σε όλους εκείνους που έχουν την τεράστια ακίνητη περιουσία με 800.000 ευρώ γονικές παροχές από τον έναν στον άλλον, πάππου προς πάππου, εσείς φταίτε. Δικές σας επιλογές, λοιπόν, είναι όλα αυτά.

Κοιτάξτε, επειδή ο προϋπολογισμός αντιστοιχίζεται με τις ανάγκες της κοινωνίας, εσείς την κοινωνία την έχετε βάλει με την πλάτη στον τοίχο και τα μάτια στον Θεό.

Στην τοπική αυτοδιοίκηση, που είναι και ο τομέας ευθύνης μου, θέλω να κάνω κάποιες παρατηρήσεις, γιατί άκουσα χθες την κ. Κεραμέως η οποία στην πραγματικότητα έκανε ένα συγχαρητήριο μήνυμα από το Βήμα της Βουλής. Συνεχάρη τους Υπουργούς, τους Υφυπουργούς, τους Αναπληρωτές και όλη τέλος πάντων την Κυβέρνηση για το πόσο καλά τα κάνατε εσείς τα πράγματα στην αυτοδιοίκηση, την οποία καταντήσατε ελλειμματική και αυτός ο προϋπολογισμός που συζητάμε είναι για μία ακόμη χρονιά αποκαλυπτικός της οικονομικής ασφυξίας, στην οποία έχετε καταδικάζει τους δήμους και τις περιφέρειες. Εκτίμηση για το έλλειμμα: 301 εκατομμύρια το 2023, πρόβλεψη ελλείμματος: 297 εκατομμύρια το 2024, όπως με έλλειμμα 326 εκατομμύρια έκλεισε και το 2022.

Χειροκροτήστε, λοιπόν, κύριοι της Νέας Δημοκρατίας, αυτά που κάνετε στην τοπική αυτοδιοίκηση.

Αλλά το άλλο, το μεγάλο κόλπο, το κόλπο γκρόσο που κάνατε, είναι αυτό που συζητάτε αυτές τις μέρες με τις ΔΕΥΑ της χώρας και έχει σχέση με το νερό νεράκι, με το δημόσιο, κοινωνικό αγαθό που κάνατε τι και γιατί είναι μεγάλο κόλπο; Αφού στραγγαλίσατε πρώτα την πλειοψηφία των επιχειρήσεων ύδρευσης και αποχέτευσης, αφού τις καταστήσατε ελλειμματικές λόγω της κρίσης αυξάνοντας τα λειτουργικά έξοδα από 20% σε 40%, τις εγκαταλείψατε μετά.

Αυτά κάνατε και στο ΕΣΥ. Αυτά κάνατε και στην παιδεία. Αυτά κάνετε παντού, για να έρθετε μετά ως σωτήρες και να πείτε: Δεν γίνεται αλλιώς, πρέπει να το ιδιωτικοποιήσουμε το νερό, πρέπει να το βάλουμε σε ένα καινούργιο καθεστώς. Το ίδιο πρέπει να κάνουμε και με τα νοσοκομεία. Αφού αγανάκτησε ο λαός και είπε: «Επιτέλους, ούτε γάζες ούτε βαμβάκι ούτε τίποτα», πάρτε τα εσείς οι ιδιώτες όλα, πάρτε και τα σκουπίδια, πάρτε και τα απορρίμματα, πάρτε και το νερό, πάρτε και την ενέργεια, πάρτε και το ρεύμα, πάρτε και τα έργα όλα! Και στο τέλος θρηνούμε με μαύρο δάκρυ για τα θύματα των Τεμπών.

Μην γελάτε, κύριε Μηταράκη. Αν ήμασταν και εμείς εκεί, δεν θα γελάγαμε.

Και επειδή λοιπόν τα πράγματα είναι σοβαρά και επειδή το πολιτικό σύστημα θα πρέπει να αντιληφθεί στο σύνολό του και κανένας δεν έχει άμωμα χέρια και κανένας δεν μπορεί αυτή την ώρα, την κρίσιμη για τη χώρα, να παίζει το ρόλο του Πόντιου Πιλάτου, θα πρέπει να ανασκουμπώσουμε τα μανίκια μας, να αναλάβουμε την ευθύνη και να πούμε τα πράγματα με καθαρές κουβέντες.

Ο προϋπολογισμός σας δυστυχώς στραγγαλίζει την ελπίδα, τα φτωχά λαϊκά στρώματα. Ενενήντα χιλιάδες πλειστηριασμοί πρώτης κατοικίας για τον απλό λαό, κόκκινα δάνεια στο κόκκινο, αγρότες κτηνοτρόφοι επίσης σε απόγνωση. Δυστυχώς καμμία πρόνοια για τους απλούς ανθρώπους του μόχθου που ανακατεύουν καθημερινά τον ιδρώτα με το χώμα. Χειροκροτήστε, λοιπόν, έναν τέτοιο προϋπολογισμό.

Εμείς ως σκαπανείς θα ανοίγουμε καινούργιους δρόμους ελπίδας, λέγοντας τα πράγματα με το όνομά τους. Θα παλεύουμε, γιατί η ζωή μάς έχει μάθει ότι τα πάντα είναι μόνο αγώνας, αγώνας, αγώνας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει η κ. Θωμαΐς Οικονόμου από τη Νέα Δημοκρατία.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, εγώ θα ήθελα να ξεκινήσω με μια αναφορά εκτός προϋπολογισμού, γιατί πιστεύω πως το σχέδιο αυτής της Κυβέρνησης για το μέλλον της χώρας πηγαίνει πολύ πιο πέρα από τις προβλέψεις του Υπουργείου Οικονομικών για το επόμενο έτος και δεν περιορίζεται στα κονδύλια που θα εγκρίνουμε μεθαύριο ή στις θετικές προοπτικές της εθνικής μας οικονομίας.

Πριν λίγες μέρες, λοιπόν, το ελληνικό δημόσιο ξεκίνησε να προσφέρει στους συναλλασσόμενους με αυτό έναν ψηφιακό βοηθό, ο οποίος βασίζεται στην τεχνητή νοημοσύνη, μια εφαρμογή που φέρνει το μέλλον πιο κοντά στη χώρα μας και βελτιώνει όχι μόνο την αλληλεπίδραση των πολιτών με τις δημόσιες υπηρεσίες, αλλά και το ίδιο το κράτος.

Η τεχνητή νοημοσύνη θα καθορίσει με μια λέξη το μέλλον καθενός και καθεμιάς από εμάς το οποίο, όπως έχει πει πολύ εύστοχα ο Πρωθυπουργός, «είτε το σχεδιάζεις είτε το υφίστασαι». Εμείς, λοιπόν, αποφασίσαμε να σχεδιάσουμε το μέλλον της χώρας μας και το κάνουμε πράξη με σταθερά βήματα. Ένα από αυτά τα βήματα που μας φέρνουν πιο κοντά στο ελπιδοφόρο αυτό μέλλον είναι και ο συζητούμενος αυτές τις μέρες προϋπολογισμός της χώρας για το 2024.

Κύριοι συνάδελφοι, αν θέλουμε να ξεχωρίσουμε τα δύο σημαντικότερα χαρακτηριστικά του οικονομικού προγράμματος της Νέας Δημοκρατίας για το 2024, αυτά είναι το κοινωνικό και το αναπτυξιακό του πρόσημο. Και αυτό γιατί περιέχει πρώτα απ’ όλα ένα πλήθος εισοδηματικών μέτρων που αφορούν σχεδόν το σύνολο της ελληνικής κοινωνίας, όπως είναι οι ουσιαστικές αυξήσεις στους μισθούς των δημοσίων υπαλλήλων, το ξεπάγωμα των τριετιών στους μισθωτούς του ιδιωτικού τομέα σε συνδυασμό με τη σταθερή αύξηση του κατώτατου μισθού, η αύξηση του αφορολόγητου για οικογένειες με παιδιά, η νέα ενίσχυση κατά 8% του ελάχιστου εγγυημένου εισοδήματος ήδη από αυτό τον μήνα, καθώς και τέλος η επιπλέον αύξηση 3% στις συντάξεις από 1-1-2024 σε συνέχεια του 8% που δόθηκε στους συνταξιούχους στις αρχές του έτους.

Δεν περιοριζόμαστε, όμως, στις παραπάνω μόνιμες αυξήσεις βασικών εισοδημάτων για εκατομμύρια συμπολίτες μας. Επειδή, όπως έχει πει και ο Κυριάκος Μητσοτάκης, στόχος της Νέας Δημοκρατίας είναι η άσκηση κοινωνικής πολιτικής στην πράξη και όχι στα χαρτιά, ερχόμαστε να στηρίξουμε και με συμπληρωματικά μέτρα όσους έχουν μεγαλύτερη ανάγκη μέσα από την αύξηση της διάρκειας του επιδόματος μητρότητας σε εννέα μήνες για τις απασχολούμενες στον ιδιωτικό τομέα και την επέκτασή του σε όλες τις εργαζόμενες μισθωτές και μη μισθωτές, τη μόνιμη και πλήρη απαλλαγή διακοσίων χιλιάδων πρώην δικαιούχων του ΕΚΑΣ από τη συμμετοχή τους στη φαρμακευτική δαπάνη, τον διπλασιασμό του επιτυχημένου προγράμματος «Σπίτι μου» με επιπλέον χαμηλότοκα ακόμα και άτοκα δάνεια για την αντιμετώπιση του έντονου στεγαστικού προβλήματος των νέων ανθρώπων και ιδιαίτερα των νέων οικογενειών, τη χορήγηση κοινωνικού μερίσματος άνω των 350 εκατομμυρίων ευρώ πριν το τέλος του έτους σε δυόμισι εκατομμύρια νοικοκυριά περίπου, δικαιούχους του επιδόματος παιδιού, αναπηρικών επιδομάτων ή του ελάχιστου εγγυημένου εισοδήματος, καθώς και σε χαμηλοσυνταξιούχους και ανασφάλιστους υπερήλικες, την κατάργηση της παρακράτησης του 30% επί των συντάξεων για τους απασχολούμενους συνταξιούχους η οποία αντικαθίσταται με εισφορά 10% επί των αποδοχών τους που λαμβάνουν από την εργασία τους και τη σταδιακή εξαφάνιση μέχρι το 2025 του τέλους επιτηδεύματος για όλους τους ελεύθερους επαγγελματίες και αυτοαπασχολούμενους, μειώνοντας μόνο για το 2024 κατά 164 εκατομμύρια ευρώ.

Κυρίες και κύριοι συνάδελφοι, η κοινωνική διάσταση του συζητούμενου προϋπολογισμού είναι -όπως προανέφερα- ο ένας από τους δύο πυλώνες πάνω στους οποίους στηρίζεται το οικονομικό σχέδιο της Κυβέρνησης για το 2024. Ο δεύτερος πυλώνας δεν είναι άλλος από την ανάπτυξη. Για όλους εμάς στη Νέα Δημοκρατία η ανάπτυξη αποτελεί μια συνειδητή πολιτική επιλογή, γιατί γνωρίζουμε ότι η κοινωνική πολιτική δεν γίνεται ούτε με δανεικά, αλλά ούτε και με νέους φόρους.

Εδώ ακριβώς είναι η διαχρονική μας διαφωνία με όλα τα κόμματα της Αντιπολίτευσης και ιδιαίτερα με το ΠΑΣΟΚ και το ΣΥΡΙΖΑ που επίσης κυβέρνησαν τη χώρα. Το μεν ΠΑΣΟΚ ήδη από τη δεκαετία του ʼ80 είχε επιλέξει τον πρώτο δρόμο, οδηγώντας την πατρίδα μας στην υπερχρέωση και τα μνημόνια, ενώ ο ΣΥΡΙΖΑ επέλεξε επίσης συνειδητά τον δεύτερο δρόμο που οδήγησε στην υπερφορολόγηση και στο περίφημο μαξιλάρι των 37 δισεκατομμυρίων ευρώ. Η Νέα Δημοκρατία πάντα απέρριπτε και συνεχίζει να απορρίπτει αυτές τις πολιτικές ως ένα κόμμα ευθύνης που πρώτη προτεραιότητα έχουμε την προστασία του μακροπρόθεσμου γενικού κοινωνικού συμφέροντος.

Γι’ αυτό επιλέξαμε τον τρίτο δρόμο αυτόν της ανάπτυξης της εθνικής οικονομίας, της πραγματικής αυτοδύναμης ανάπτυξης που δεν μπορεί να συνυπάρξει με φορολεηλασίες και υπερδανεισμό. Γι’ αυτό τον σκοπό η Κυβέρνηση της Νέας Δημοκρατίας δούλεψε συστηματικά, καταφέρνοντας να ανακτήσει η χώρα μας την επενδυτική βαθμίδα και να προσελκύσουμε μεγάλες άμεσες ξένες επενδύσεις, να πολλαπλασιάσουμε τις εγχώριες ιδιωτικές επενδύσεις και να αυξήσουμε τις δημόσιες επενδύσεις σε νέες υποδομές και υπηρεσίες για τον πολίτη.

Έτσι οι επενδύσεις αυξήθηκαν πάνω από το 7% το τρέχον έτος και αναμένεται να αυξηθούν ακόμα περισσότερο μέχρι 15% το 2024. Συνολικά εγγράφονται στον κρατικό προϋπολογισμό επενδυτικοί πόροι ύψους άνω των 12 δισεκατομμυρίων ευρώ μέσω του Προγράμματος Δημοσίων Επενδύσεων και του Ταμείου Ανάκαμψης, πόροι που αναμένεται να εισρεύσουν κυρίως από την Ευρωπαϊκή Ένωση, ενισχύοντας την πραγματική οικονομία και μειώνοντας ακόμα πιο δραστικά την ανεργία ιδίως για τους νέους και τις γυναίκες. Και όλα αυτά την ώρα που συνεχίζουμε την εξυγίανση των δημόσιων οικονομικών και την αποκλιμάκωση του χρέους, το οποίο από το 172% του ΑΕΠ το 2022 φτάνει στο 160% φέτος και στο 152% το 2024.

Τελειώνω, λέγοντας ότι πρόκειται για μια σταθερά ανοδική οικονομική πορεία όπου η Ελλάδα αναγνωρίζεται πλέον διεθνώς ως ένα παράδειγμα οικονομικής ανάπτυξης και ανθεκτικότητας. Αυτή είναι η ελπιδοφόρα Ελλάδα που χτίζουμε σήμερα και θέλουμε για το μέλλον και αυτή τη νέα Ελλάδα έρχεται να στηρίξει ο παρών προϋπολογισμός τον οποίον υπερψηφίζουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στην κ. Λιάνα Κανέλλη από το Κομμουνιστικό Κόμμα Ελλάδας.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι της Κυβέρνησης, με αυτό τον προϋπολογισμό και όσα ακούστηκαν από το Βήμα εδώ, αξίζετε στα αλήθεια συγχαρητήρια.

Εκτινάξατε την τέχνη της εξαπάτησης στο μεγαλύτερο, στο υψηλότερό της επίπεδο. Δεν υπάρχει δηλαδή αυτό το επίπεδο, είναι πρωτοφανές. Όποιος κάθεται από κάτω ή όποιος είναι σπίτι του και βλέπει από την τηλεόραση τον προϋπολογισμό, αισθάνεται το λιγότερο εκατομμυριούχος. Του στηρίζετε το εισόδημα, του στηρίζετε τη ζωή, του στηρίζετε την υγεία, του στηρίζετε το σπίτι του, του στηρίζετε την αναπαραγωγή του. Δηλαδή, είναι απίστευτο! Και συμμετέχετε όλοι σας, πλην ΚΚΕ, σε αυτή την εξαπάτηση.

Έχω ένα παράδειγμα πολύ χαρακτηριστικό, μα πάρα πολύ χαρακτηριστικό. Λείπουν ασθενοφόρα. Ποιος τα δίνει στη χώρα; Ο Νιάρχος. Όχι όμως. Οι προηγούμενοι πήγαιναν στις γιαγιάδες που μάζευαν τους πρόσφυγες και έκαναν τελετές που μπορεί να φτάσουν και στο Όσκαρ. Θα πηγαίναμε και στο Όσκαρ ή στο Νόμπελ Ειρήνης. Οι τωρινοί πήρατε σβάρνα τη γιαγιά που χάρισε το ασθενοφόρο. Άρα, ακούει ο λαός, η γιαγιά δεν έχει πρόβλημα. Είναι Νιάρχος, χαρίζει ασθενοφόρα. Είναι απίστευτο! Δεν ντρέπεστε; Δεν ντρέπεστε να πηγαίνετε σε μια γιαγιά από απελπισία γιατί δεν είχε ασθενοφόρα, αποφάσισε να δώσει ό,τι είχε και δεν είχε για χαρίσει ένα ασθενοφόρο στο κράτος; Είσαστε δωρολήπτες και δεν ντρέπεστε;

Στους αριθμούς λέτε ψέματα. Στηρίζετε, δίνετε αυξήσεις. Μπείτε σήμερα, τώρα, όπως είστε εδώ στα κινητά σας, στο σουπερμάρκετ και ζητήστε ένα μπουκάλι ουίσκι, κανονικό από τα τρέχοντα. Κάνει 23 ευρώ. Ένα δίλιτρο έξτρα παρθένο ελαιόλαδο, ένα μπουκάλι, έχει 40 ευρώ. Έχει 40 ευρώ! Δύο λίτρα λάδι!

Έρχεστε και λέτε ότι στηρίζετε το εισόδημα. Θα δώσετε και 150 ευρώ στην οικογένεια που βρίσκεται σε πολύ δύσκολη θέση. Πάρα πολύ. Ένας τενεκές λάδι έχει από 170 μέχρι 200. Θα τους δώσετε δηλαδή λιγότερο από τον έναν τενεκέ λάδι και είναι αμφίβολο αν φτάνει ένας τενεκέδες λάδι, η ευλογία αυτού του τόπου, για μια τετραμελή οικογένεια για έναν χρόνο.

Έχετε παρουσιάσει μία χώρα η οποία είναι σε απίστευτα ανοδική πορεία και καυχάσθε όλοι σας που η Ευρώπη συζητούσε χθες -λέτε για το ΦΠΑ στα νησιά-, πώς θα βάλει μέσα στους κόλπους της, αυτή η «αγία» Ευρώπη, την Ουκρανία. Πλουτήσατε τα στρατοβιομηχανικά συμπλέγματα για να κάνετε τον πόλεμο και να τον στηρίξετε στην Ουκρανία και τώρα θα την βάλετε μέσα στην Ευρωπαϊκή Ένωση για να τη σώσετε. Εσείς που καυχώσασταν κάποια στιγμή πριν από χρόνια ότι η κρίση οφείλεται στο εξωτερικό. Στο εξωτερικό, στο οποίο εμείς είμαστε εσωτερικό, είμαστε μέσα στην Ευρωπαϊκή Ένωση. Στο εξωτερικό στο οποίο εμείς είμαστε μέσα ως σύμμαχοι στο ΝΑΤΟ.

Όπως συνέβη και με τη διπλωματία των σεισμών, με την Τουρκία. Έρχεστε τώρα, σήμερα και λέτε τα ίδια πράγματα που λέγανε. Σήμερα βέβαια έχετε και μια επαναληπτικότητα. Άκουσα και για τρίτο δρόμο. Έχουμε και τρίτο δρόμο. Ξαναθυμηθήκατε τον τρίτο τον δρόμο, τον Τόνι Μπλερ, προχωράει η χώρα, οι στηρίζοντες, από τον τρίτο δρόμο, από τον πρώτο δρόμο, από τον προηγούμενο δρόμο, από τον δρόμο στα τέσσερα με την Ακροδεξιά. Γίνατε απολογητές ενός συστήματος που μέχρι τώρα δεν συμμετείχε κανένας από εσάς. Δεν είχατε συγκυβερνήσει, δεν είχατε κάνει διπλές και τριπλές συγκυβερνήσεις με το ΛΑΟΣ. Τίποτα, τίποτα, αυτά δεν υπάρχουν. Μέχρι και διορθωτική αριστερά έχουμε καινούργια τώρα, η οποία διορθώνει τα λάθη της προηγούμενης.

Δεν υπάρχει ίχνος τσίπας, ίχνος αυτοκριτικής, ίχνος αναγνώρισης και έρχονται και οι αριθμοί και σας λένε ότι φέτος έχετε 62 δισεκατομμύρια παραπανίσιους φόρους. Στα αγαθά και στις υπηρεσίες και παντού οι φόροι φέτος θα είναι 35 δισεκατομμύρια. Από πού φορτώνονται αυτά τα πράγματα; Έχετε υπερέσοδα από τον ΦΠΑ, τον αδικότερο, οριζόντιο φόρο. Κι έρχεται εδώ σήμερα κάποιος και μιλάει ότι θα πάνε τα πράγματα καταπληκτικά;

Απ’ την άλλη μπάντα, τη μειοψηφία της ελευθερίας της αστικής τάξης που εξαπατά την εργατική τάξη, έχετε φέρει από το 0,5% στο 0,2%, κατεβάζετε, τον φόρο συγκέντρωσης κεφαλαίου. Κατεβάζετε 50% τον φόρο των χρηματιστηριακών συναλλαγών, για να μη βάλω τώρα την κατάργηση των φόρων και των ομολόγων στα κρατικά και επιχειρηματικά ομόλογα. Κι εκεί μειώνετε φόρους. Αν ψάξω να βρω φόρους, όπου βρω μείωση φόρου, δίπλα είναι το μεγάλο κεφάλαιο. Όπου βρω εθελοντισμό… Δεν θα βρω εθελοντισμό στην παραγωγή ανθρωπισμού, όχι, ούτε σε δωρεάν γεύματα. Θα βρω εθελοντισμό, ας πούμε, στην εφοριακή δυνατότητα του κεφαλαίου του εφοπλιστικού, να είναι εθελοντικό. Εκεί θα το δω. Θα μου πείτε αυτό είναι και συνταγματικά κατοχυρωμένο. Καταπληκτικό Σύνταγμα το οποίο από όλες τις εργατικές και επαγγελματικές ενώσεις αναγνωρίζει προνόμια μόνο στην εργατική τάξη.

Δεν έχετε κονδύλια για κανέναν που πραγματικά υποφέρει. Μιλούσα με μια γυναίκα εβδομήντα τριών ετών, η οποία είχε 80% αναπηρία και «απολάμβανε» του ευεργετήματος της βοήθειας στο σπίτι. Κόπηκε, γιατί αποφασίσατε ότι μετά τα εξήντα πέντε που δεν είναι σε παραγωγική ηλικία δεν δικαιούται ο ανάπηρος βοήθεια. Θα πεθάνει. Θα είναι σπίτι του. Θα τον φορτωθεί η οικογένεια, εθελοντικά κι αυτό γιατί είναι πολύ καλή η οικογένεια. Μα ξέρουμε πάρα πολύ καλά. Ο εθελοντισμός, η προπαγάνδα, η εξαπάτηση είναι τέτοια και τόση ώστε να μπορεί να στηρίζει το έργο σας και να μην καταλαβαίνει κανείς τίποτα. Μιλάτε για την οικογένεια και όταν η οικογένεια διαλύεται βγάζετε μια έρευνα ότι ο Έλληνας την έχει στο κεντρικό του σημείο. Θέλετε ο άλλος να δουλεύει δέκα-δώδεκα ώρες; Του βγάζετε μία έρευνα που λέει ότι οι Έλληνες δεν είναι τεμπέληδες, είναι οι σκληρότερα εργαζόμενοι και άρα θα απολαύσουν των αγαθών της Ευρωπαϊκής Ένωσης.

Τι θα κάνετε γι’ αυτούς τους ανθρώπους εδώ; Μα το λέει το νούμερο. Άκουσα τον Υπουργό Παιδείας από εδώ να λέει «θέλουμε ελεύθερη παιδεία» και δεν απάντησε σε τι ήταν δεσμευμένη η ελεύθερη παιδεία. Σε τι ήταν δεσμευμένη τόσα χρόνια; Ο γιατρός που είναι απέναντι και πηγαίνετε σε τι ήταν δεσμευμένο από το κρατικό πανεπιστήμιο που βγήκε και τον εμπιστεύεστε; Σε τι ήταν; Σε κονδύλια, σε κομμάτι από τον προϋπολογισμό; Και θέλετε όλα αυτά να τα αφήσετε στο ιδιωτικό κεφάλαιο γιατί είναι προσοδοφόρο; Ειδικά το θέμα της υγείας; Τι θέλετε να κάνετε τα ιδιωτικά πανεπιστήμια; Να σας πω τι θέλετε να τα κάνετε; Να τα χειραγωγήγεσε μέχρι κεραίας. Δεν χρειάζεστε εμένα να σας το πω. Χρειάζεστε τους Αμερικανούς φίλους σας. Όταν το Harvard για το οποίο περηφανεύεται ο Πρωθυπουργός και κάμποσοι από εσάς εδώ μέσα, ή το Pennsylvania ή το MIT έχουν μία ομάδα φοιτητών… Δύο βγήκαν και ψέλλισαν κάτι υπέρ της Παλαιστίνης, ψέλλισαν δύο κουβέντες για την Παλαιστίνη και επειδή τα πανεπιστήμια αυτά δεν ζουν χωρίς χορηγίες και χωρίς λεφτά, βγήκαν όλοι οι λεφτάδες και τους πήραν τα λεφτά πίσω. Και είπαν «θα τολμήσετε εσείς εδώ οι φοιτητές να βγάλετε τέτοια άποψη; Θα σε αφήσω εγώ χωρίς φράγκο. Και πήγαινε ψάξε το Harvard σου στον επόμενο χορηγό». Τέτοια πανεπιστήμια θέλετε εδώ; Με χορηγούς; Μα αν έχετε ξεκινήσει από τη γιαγιά που γίνεται χορηγός ασθενοφόρου σαν να είναι Νιάρχος, βέβαια θέλετε τέτοια πανεπιστήμια. Αυτά είναι τα ελεύθερα πανεπιστήμια;

Λοιπόν, με αυτό τον προϋπολογισμό είναι αποδεδειγμένο ότι για να επιζήσει ο ελληνικός λαός βάζει πλάτη, δουλειά, κόπο, πόνο στο 95% του πληθυσμού. Το 95% του πληθυσμού είναι εργαζόμενη τάξη. Το 5% που ωφελείται είναι αστική τάξη. Σε αυτή την πάλη, αυτός το προϋπολογισμός δεν μπορεί να βαφτίσει το ψάρι κρέας. Και πρέπει να θυμάστε, γιατί εμείς βεβαίως θα καταψηφίσουμε μετά βδελυγμίας τον προϋπολογισμό σας αυτόν, ένα πράγμα: Το κεφάλαιο το οποίο είναι σε πανικό τώρα -γιατί είναι μπροστά σε ύφεση και πρέπει να κοιτάξει να βγάλει και από τη μύγα ξίγκι και από τα κόκαλα και να μας πουλήσει όλους και τον αέρα που αναπνέουμε που θα τον νοικιάζουμε-, δεν είναι αθάνατο. Η εργατική τάξη είναι αθάνατη. Είναι αθάνατη και κατ’ αυτήν την έννοια όσο και να την κάνετε να υποφέρει, κάποια στιγμή θα σας πάρει παραμάζωμα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Κανέλλη.

Τον λόγο έχει ο κ. Γεώργιος Κοτρωνιάς από τη Νέα Δημοκρατία.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε.

Αξιότιμοι κύριοι συνάδελφοι, ο προϋπολογισμός του 2024 είναι ένας προϋπολογισμός ορόσημο, αφού είναι ο πρώτος μετά από δεκατρία χρόνια που καταρτίζεται με το αξιόχρεο πλέον της χώρας μας να έχει ανακτήσει την επενδυτική του βαθμίδα. Πρόκειται για σημαντικό επίτευγμα αν αναλογιστούμε ότι ο προϋπολογισμός του 2024 καταρτίζεται λίγο διάστημα μετά από τις διαδοχικές φυσικές καταστροφές που έπληξαν τον Αύγουστο και τον Σεπτέμβριο του 2023 το σύνολο της επικράτειας και είναι πλέον προφανές πως σε δημοσιονομικό επίπεδο θα πρέπει να υπάρχει κατ’ έτος πρόβλεψη στον προϋπολογισμό των σχετικών κονδυλίων, αφού έχουμε μπροστά μας μια νέα πραγματικότητα την οποία θα πρέπει να αντιμετωπίσουμε με σύνεση, ταχύτητα και αποτελεσματικότητα. Όμως, και το διεθνές περιβάλλον μέσα στο οποίο διαμορφώνεται ο φετινός προϋπολογισμός είναι δύσκολο, αφού στη γειτονιά μας μαίνεται ένας πόλεμος εδώ και δύο περίπου χρόνια, ενώ την ίδια στιγμή έχουμε και τη γνωστή ανάφλεξη στη Μέση Ανατολή.

Όλα τα παραπάνω έχουν ως αποτέλεσμα να επιβραδύνουν τη διεθνή οικονομία, να αυξάνουν τους δημοσιονομικούς κινδύνους, ενώ ταυτόχρονα υπάρχει διεθνώς ο πληθωριστικός κόλαφος ο οποίος αν και αποκλιμακώνεται σταδιακά, συνεχίζει να παραμένει σε υψηλά επίπεδα παγκοσμίως.

Σε αυτό το απρόβλεπτο και δυσμενές περιβάλλον η ελληνική οικονομία αποδεικνύεται ισχυρή και είναι κάτι για το οποίο όλοι οι Έλληνες θα πρέπει να αισθανόμαστε υπερήφανοι καθώς είναι αποτέλεσμα των θυσιών της ελληνικής κοινωνίας και της σκληρής δουλειάς και της συνετής δημοσιονομικής πολιτικής που εφαρμόζει η Κυβέρνηση τα τελευταία τέσσερα χρόνια.

Στον φετινό προϋπολογισμό υπάρχει σωρεία θετικών εξελίξεων που καταδεικνύουν με τον πλέον εμφατικό τρόπο ότι βαδίζουμε προς τη σωστή κατεύθυνση. Συγκεκριμένα, η τρέχουσα πρόβλεψη για τον ρυθμό ανάπτυξης της ελληνικής οικονομίας το 2024 ανέρχεται σε 2,9% σε ετήσια βάση. Βάσει αυτής, το πραγματικό ΑΕΠ του 2024 αναμένεται να ανέλθει στο μεγαλύτερο ύψος της περιόδου μετά το 2010. Σε σύγκριση με τον μέσο όρο της Ευρωπαϊκής Ένωσης, ο ρυθμός ανάπτυξης της ελληνικής οικονομίας το 2024 αναμένεται να αποκλίνει προς τα πάνω κατά 1,7 ποσοστιαίες μονάδες. Το Ακαθάριστο Εγχώριο Προϊόν σε ονομαστικούς όρους αναμένεται να αυξηθεί από 206,6 δισεκατομμύρια ευρώ το 2022 σε 222,8 δισεκατομμύρια ευρώ το 2023 και 233,8 δισεκατομμύρια ευρώ το 2024. Οι επενδύσεις αναμένεται να αυξηθούν κατά 7,1% το τρέχον έτος και ακόμη περισσότερο κατά 15,1% το 2024, ενώ η ανεργία αναμένεται να μειωθεί από 11% που ήταν το 2023 σε 10,6 το 2024. Κατά το 2023 υπήρξε σημαντική αύξηση των φορολογικών εσόδων κατά 9,1% σε σχέση με το 2022, χωρίς όμως να αυξηθούν οι φόροι, εξέλιξη που συνδέεται σε μεγάλο βαθμό με τους υψηλούς ρυθμούς ανάπτυξης της ελληνικής οικονομίας.

Για το 2023 συνολικά η εκτίμηση είναι ότι θα υπάρξει αύξηση της κατά κεφαλήν αμοιβής κατά 5,7%, μια ποσοστιαία μονάδα υψηλότερα από την εκτίμηση του προσχεδίου του κρατικού προϋπολογισμού του 2024, διαμορφώνοντας έτσι την αύξηση των αμοιβών εξαρτημένης εργασίας στο 7,5%.

Η ελληνική οικονομία, παρά τις αλλεπάλληλες εξωγενείς κρίσεις και τις φυσικές καταστροφές που έπληξαν τη χώρα μας κατά το 2023, εκτιμάται ότι θα διατηρήσει μεγάλο μέρος της αναπτυξιακής της δυναμικής για όλο τον χρόνο, έναντι του 2022, με τον ρυθμό ανάπτυξης να διαμορφώνεται σε 2,4%, έναντι εκτίμησης 2,3% του προσχεδίου του κρατικού προϋπολογισμού του 2024, και αύξησης μόλις 0,6% στην Ευρωζώνη, σύμφωνα με την εκτίμηση της Ευρωπαϊκής Επιτροπής.

Η οικονομία ωστόσο, κυρίες και κύριοι, για να είναι μια λέξη ουσιαστική στη συνείδηση των πολιτών οφείλει να έχει προφανώς ανταποδοτικό χαρακτήρα. Έτσι, από 1-1-2024 θα υπάρξει αύξηση στις αποδοχές περίπου εξακοσίων εξήντα χιλιάδων δημοσίων υπαλλήλων έπειτα από δεκατέσσερα ολόκληρα χρόνια στασιμότητας, άρση του παγώματος των τριετιών στους μισθωτούς, αύξηση του αφορολόγητου για οικογένειες με παιδιά, αύξηση του ελάχιστου εγγυημένου εισοδήματος, εκ νέου αύξηση των συντάξεων, ενώ παράλληλα θα υπάρξουν και επενδυτικοί πόροι ύψους 12,17 δισεκατομμυρίων ευρώ μέσω του Προγράμματος Δημοσίων Επενδύσεων και του Ταμείου Ανάκαμψης και Ανθεκτικότητας που αναμένεται να εισρεύσουν στην οικονομία μέσα στο 2024.

Για τον πολίτη, ωστόσο, όπως είπα, η οικονομία δεν είναι μόνο αριθμοί, είναι κοινωνικό κράτος και κοινωνική δικαιοσύνη. Ο πολίτης θέλει να γίνει μέτοχος των όσων θετικών πρεσβεύει ο προϋπολογισμός μέσα από πράξεις που θα δικαιώνουν τις θέσεις του.

Για του λόγου το αληθές, λοιπόν, η Κυβέρνησή μας ενισχύει τις δαπάνες για την υγεία. Η επιχορήγηση προς τα νοσοκομεία και την πρωτοβάθμια υγεία αυξάνονται κατά 15% σε σχέση με το 2023, ενώ ταυτόχρονα νομιμοποιείται πλήρης απαλλαγή διακοσίων πρώην δικαιούχων από τη συμμετοχή τους στη φαρμακευτική δαπάνη. Παράλληλα, με αφορμή τα όσα τραγικά γεγονότα έλαβαν χώρα στην πατρίδα μας, προβλέπεται στον εν λόγω προϋπολογισμό μεγαλύτερη κάλυψη των αναγκών λόγω φυσικών καταστροφών.

Πιο συγκεκριμένα, διπλασιάζονται οι πόροι του Προγράμματος Δημοσίων Επενδύσεων για την κάλυψη δαπανών αρωγής έναντι φυσικών καταστροφών. Όλα τα ανωτέρω πραγματοποιούνται χωρίς να αποκλίνει η χώρα από τους δημοσιονομικούς της στόχους. Στον προϋπολογισμό του 2024 η οικονομία μας συνεχίζει την αναπτυξιακή της πορεία στο 2,3% για φέτος έναντι του 0,8% της Ευρωπαϊκής Ένωσης με την ανεργία να υποχωρεί στο 10,9% τον Αύγουστο από 12,3% τον αντίστοιχο μήνα πέρυσι και με τον πληθωρισμό στο 1,6% τον Σεπτέμβριο. Εντυπωσιακή είναι η αποκλιμάκωση του δημόσιου χρέους. Είμαστε η χώρα με τον μεγαλύτερο ρυθμό μείωσης του δημοσίου χρέους παγκοσμίως. Από 171,4% το 2022, θα κλείσει στο 159,3% το 2023 και θα φτάσει στο 152,2% το 2024.

Κυρίες και κύριοι, κλείνοντας θέλω να τονίσω ότι η πατρίδα μας βαδίζει στον σωστό δρόμο, τα δημοσιονομικά μεγέθη εξελίσσονται πολύ θετικά παρ’ όλες τις αρνητικές διεθνείς συγκυρίες. Η Κυβέρνησή μας, η Κυβέρνηση του Κυριάκου Μητσοτάκη συνεχίζει απρόσκοπτα με μοναδικό στόχο να υλοποιήσει όσα έχει εξαγγείλει και έχει δεσμευτεί ότι θα γίνουν. Δεν ευαγγελιζόμαστε ότι όλα είναι τέλεια, γίνονται όμως προς τη σωστή κατεύθυνση και με γνώμονα τον πολίτη. Η πατρίδα μας εξελίσσεται, νοικοκυρεύεται και αποκτά υπόσταση και κύρος σε διεθνές επίπεδο και αποτελεί παράδειγμα σωστής δημοσιονομικής πολιτικής. Η Ελλάδα μας μεγαλώνει και παίρνει τη θέση που της αξίζει, τη θέση που αξίζει σε όλους μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις συνοδοί καθηγητές από το 4ο Γυμνάσιο Ξάνθης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Παναγιώτη Θεοδωρικάκο από τη Νέα Δημοκρατία και στη συνέχεια θα μιλήσει ο Υπουργός Εθνικής Άμυνας κ. Δένδιας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, διανύουμε τα τελευταία χρόνια μια μακρά περίοδο αλλεπάλληλων διεθνών κρίσεων και σοβαρών αναταράξεων με πολεμικές αναμετρήσεις στην ευρύτερη περιοχή μας στη Γάζα και στην Ουκρανία, ενώ ταυτόχρονα δυσοίωνες οικονομικές εξελίξεις προδιαγράφονται ακόμη και σε σημαντικές χώρες του πυρήνα της Ευρωπαϊκής Ένωσης, όπως η Γερμανία.

Σε αυτή τη δύσκολη συγκυρία, η Ελλάδα αποτελεί αναμφίβολα πυλώνα σταθερότητας και βιώσιμης ανάπτυξης. Η χώρα με την καθοριστική συμβολή της Κυβέρνησης αλλά και την εξίσου πολύ σημαντική συμμετοχή της ίδιας της κοινωνίας αντιμετώπισε αποτελεσματικά πολλές απειλές και κρίσεις από την πανδημία, ως την ασύμμετρη απειλή στα σύνορά μας από τις παράνομες μεταναστευτικές ροές στον Έβρο αλλά και στο Αιγαίο.

Η Κυβέρνηση από την περίοδο του lockdown στέκεται σταθερά δίπλα στην κοινωνία με αποφασιστικά μέτρα στήριξης των πολιτών αλλά και αντιμετώπισης της παγκόσμιας κρίσης πληθωρισμού και ακρίβειας που έχει εκτινάξει τις τιμές ιδιαίτερα στον τομέα της ενέργειας.

Αν θέλει να δει κανείς τι είναι αυτό που χαρακτηρίζει τον δρόμο που ακολουθεί η χώρα, θα έλεγα ότι δίπλα στην ικανότητα διαχείρισης των κρίσεων και αποτελεσματικής αντιμετώπισής τους που κατέγραψε ο Κυριάκος Μητσοτάκης ως Πρωθυπουργός της χώρας και η Κυβέρνηση της Νέας Δημοκρατίας ταυτόχρονα, είναι η σταθερή πυξίδα της παράταξής μας, κατεύθυνση στις επιλογές που διέπονται από γνήσιο και υπεύθυνο πατριωτισμό, αλληλεγγύη και σεβασμό προς την πρώτιστη αξία της ανθρώπινης ζωής.

Είναι ακριβώς αυτές οι αξίες, με πρώτιστη αυτή του πατριωτισμού, που σηματοδότησαν την αποφασιστική φύλαξη των συνόρων μας, τη στοχευμένη ενίσχυση της στρατιωτικής ισχύος της χώρας, ώστε να είναι σε θέση να αντιμετωπίζει άφοβα κάθε απειλή όπως αξίζει στην πατρίδα μας, την όσο το δυνατόν πιο αποτελεσματική προάσπιση της ανθρώπινης ζωής απέναντι στη λαίλαπα καταστροφών που οφείλονται κυρίως στην κλιματική κρίση, αλλά και την ενίσχυση της εσωτερικής ασφάλειας στα πρώτα τέσσερα χρόνια της διακυβέρνησης του τόπου από την Κυβέρνηση της Νέας Δημοκρατίας.

Και είναι αυτή η ίδια αξία, ο πατριωτισμός, που καθοδηγεί τη συνεχή προσπάθειά μας για την όσο το δυνατό μεγαλύτερη συμμετοχή του παγκόσμιου ελληνισμού στις αποφάσεις για το μέλλον της χώρας, με την έμπρακτη διασφάλιση της ψήφου των Ελλήνων του εξωτερικού. Ήταν εθνικός στόχος, η επίτευξη του οποίου αναπτύχθηκε σε τρεις φάσεις λόγω γνωστών συνθηκών. Και σε σύντομο χρονικό διάστημα θα υλοποιηθεί πλήρως χωρίς κανένα εμπόδιο, χάρη στην καθολική καθιέρωση της επιστολική ψήφου.

Και οφείλουμε όλες οι πράξεις μας τόσο στο οικονομικό όσο και στο κοινωνικό πεδίο το επόμενο διάστημα να συνεχίσουν να διέπονται ακριβώς από την αξία του πατριωτισμού. Γιατί σε αυτή τη βάση άλλωστε η Νέα Δημοκρατία εξέφραζε όλα τα χρόνια από το 2015 και μετά την κοινωνική πλειοψηφία του μέτρου και της λογικής αποτυπωμένη στη συμφωνία αλήθειας. Έτσι συνεχίζουμε και έτσι οφείλουμε να συνεχίζουμε με ευθύνη και σεμνότητα απέναντι στους πολίτες, ακούγοντας τον παλμό της κοινωνίας, τις ανάγκες, τις προσδοκίες των πολιτών που πρέπει κάθε μέρα να μετατρέπουμε σε ρεαλιστικό όραμα και πολιτική για όλους τους Έλληνες.

Σε αυτή τη βάση έχουν στηριχθεί και οι πλέον αδύναμοι της ελληνικής κοινωνίας. Για μένα η καλύτερη κοινωνική πολιτική είναι η αναπτυξιακή πολιτική που φέρνει νέες θέσεις απασχόλησης και δεν υπάρχει κανείς που να διαφωνεί. Αυτή είναι η πραγματικότητα. Η ανεργία έχει μειωθεί περίπου στο 10% τον Σεπτέμβριο του 2023, ενώ είναι αλήθεια, είναι πραγματικότητα ότι πάνω από 2,5 δισεκατομμύρια ευρώ διατέθηκαν το 2023 για τις επιδοτήσεις στην κατανάλωση ηλεκτρικής ενέργειας για τα νοικοκυριά και τις επιχειρήσεις και την καταβολή του επιδόματος θέρμανσης, την επιδότηση της τιμής του πετρελαίου θέρμανσης στην αντλία και το γνωστό πλέον σε όλους Market Pass.

Και μετά τις διπλές εκλογές του 2023 η παράταξή μας είναι δεσμευμένη ότι η ισχυρή και βιώσιμη ανάπτυξη που θέλουμε γι’ αυτή την τετραετία συνδέεται απολύτως με την ανάγκη μείωσης των κοινωνικών ανισοτήτων. Η πολιτική αποτελεσματικότητα της Κυβέρνησης θα κριθεί σε πολύ μεγάλο βαθμό από την επίτευξη αυτού του στόχου. Ο υπεύθυνος πατριωτισμός, όμως, οφείλει να μας καθοδηγεί και στη σωστή ιεράρχηση των προβλημάτων της ελληνικής κοινωνίας.

Στη δική μου αντίληψη το υπ’ αριθμόν ένα πρόβλημα της Ελλάδας αυτή τη στιγμή είναι το δημογραφικό. Δεν έχουμε κανένα μέλλον χωρίς την αποτελεσματική και σε βάθος αντιμετώπιση αυτού του προβλήματος. Οι αριθμοί είναι δραματικοί. Υπάρχει συνεχής μείωση των γεννήσεων, ενώ τα τελευταία τρία χρόνια οι θάνατοι ξεπερνούν τις γεννήσεις κατά εκατόν ογδόντα δύο χιλιάδες. Μιλάμε για πρωτοφανή συρρίκνωση του πληθυσμού, πολύ χειρότερη από πολεμικές συνθήκες.

Ασφαλώς η Κυβέρνηση έχει πάρει μια σειρά από σημαντικά θετικά μέτρα, που ενισχύουν τα νέα ζευγάρια για να κάνουν οικογένεια, επιδοτώντας τις γεννήσεις. Οι μισθοί και οι συντάξεις με τον φετινό προϋπολογισμό αυξάνονται, οι εργαζόμενοι παίρνουν μια σημαντική ανάσα ενισχύοντας την αγοραστική τους δύναμη. Επεκτείνεται το επίδομα μητρότητας στις γυναίκες ελεύθερες επαγγελματίες και στις αγρότισσες, μέτρο εξαιρετικά σημαντικό. Θεωρώ όμως ότι στην πορεία έχουμε την υποχρέωση να κάνουμε όσο μας επιτρέπουν οι συνθήκες, ακόμη περισσότερα πράγματα. Και αυτό οφείλει να είναι πρώτιστη προτεραιότητα όλων μας, της Κυβέρνησης, του πολιτικού συστήματος, της αυτοδιοίκησης και της ίδιας της κοινωνίας. Η πολιτική μας πρέπει να λάβει υπ’ όψιν και τις διεθνείς εμπειρίες σε αυτό τον τομέα και την ελληνική ιδιομορφία.

Οφείλουμε να σεβόμαστε και να αποδεχόμαστε ότι η γυναίκα είναι αυτή που σηκώνει το μεγαλύτερο βάρος εκ των πραγμάτων στη δημιουργία της οικογένειας. Η γυναίκα γεννά και περνά και τις μεγαλύτερες δοκιμασίες. Πιστεύω ότι γι’ αυτό τον σκοπό θα πρέπει να εξετάσουμε μια σειρά νέων μέτρων στήριξης της Ελληνίδας, ώστε να γίνει πράξη και να πετύχουμε ότι η ελληνική οικογένεια κάνει τουλάχιστον δύο παιδιά και θα είναι και σημαντικός ο αριθμός των οικογενειών που θα κάνουν τρία ή και παραπάνω παιδιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε. Ταυτόχρονα απαιτούνται ειδικές πολιτικές προσέλκυσης των νέων παιδιών, που έφυγαν τα τελευταία δεκαπέντε χρόνια. Αναμφίβολα η ψήφος των ομογενών συμβάλλει και μπορεί να γίνει γέφυρα επιστροφής της γενιάς του brain drain στην πατρίδα, όπως και οι μεταρρυθμίσεις που προωθούνται στην παιδεία και στο κράτος. Αλλά, κακά τα ψέματα, δίπλα στις οικονομικές συνθήκες που πρέπει να αγωνιζόμαστε για να βελτιώνονται διαρκώς, χρειάζονται και αξίες. Χρειάζονται και οι αξίες της ζωής. Η Ελλάδα αξίζει και μπορεί. Και υπερψηφίζοντας αυτό τον προϋπολογισμό, αυτό μπορεί να είναι ένα ισχυρό μήνυμα για όλους τους Έλληνες τη νέα χρονιά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο Υπουργός Εθνικής Άμυνας κ. Νίκος Δένδιας.

**ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, σας ευχαριστώ.

Κυρίες και κύριοι συνάδελφοι, η ελληνική οικονομία το 2023 πέτυχε τους στόχους της, ανέκτησε η χώρα την επενδυτική βαθμίδα, κατεγράφη τριπλάσιος ρυθμός ανάπτυξης σε σχέση με τον μέσο όρο της Ευρωζώνης, εφαρμόστηκε από την Κυβέρνηση Μητσοτάκη μια σειρά από μόνιμες φοροελαφρύνσεις.

Ερχόμαστε τώρα στο 2024. Στόχος είναι η άσκηση μιας αναπτυξιακής και κοινωνικής πολιτικής που αφορά όλους τους Έλληνες με, βεβαίως, προτεραιότητα τη στήριξη των οικονομικά αδύναμων. Γιατί αυτό είναι η ιδεολογική ταυτότητα της παράταξής μας. Η παράταξη εκτείνεται από τη συνταγματική δεξιά μέχρι τη μη κομμουνιστική αριστερά. Και η πρόκληση της διατήρησης του φιλολαϊκού της χαρακτήρα είναι για μας πιο επίκαιρη και πιο επιτακτική από ποτέ. Γι’ αυτό το 2024 καλούμαστε να μεταμορφώσουμε την επιδοματική στήριξη σε στέρεα μακροπρόθεσμη οικονομική πολιτική, γιατί αυτό διασφαλίζει την ευμάρεια της πολιτείας και των πολιτών.

Έρχομαι τώρα στον τομέα που ο Πρωθυπουργός μου έκανε την τιμή να έχω την ευθύνη. Κυρίες και κύριοι συνάδελφοι, η Κυβέρνηση Μητσοτάκη αντιλαμβάνεται την άμυνα ως συνθήκη εθνικής επιβίωσης. Περιλαμβάνει σύστημα μάχης αλλά περιλαμβάνει και σύστημα υποστήριξης, το οποίο να μπορεί να υπερασπίσει την εδαφική μας ακεραιότητα, να υπερασπίσει τα κυριαρχικά μας δικαιώματα. Επίσης όμως να επιτελέσει κοινωνικό έργο και πέραν αυτού να λειτουργήσει επιτέλους ως μοχλός καινοτομίας και οικονομικής ανάπτυξης. Εκτός των ορίων της χώρας φιλοδοξούμε να έχουμε ρόλο και λόγο στις εξελίξεις και να συνεχίσουμε να διευρύνουμε το γεωπολιτικό μας αποτύπωμα, προασπιζόμενοι βέβαια πάντοτε τους κανόνες του Διεθνούς Δικαίου, του δικαίου της θάλασσας και του καταστατικού χάρτη των Ηνωμένων Εθνών.

Δεν θα σας εκπλήξω αν σας πω ότι οι προκλήσεις ασφάλειας εξελίσσονται με απίστευτη ταχύτητα και γι’ αυτό επιβάλλεται πλέον μια μεγάλη μεταρρυθμιστική προσέγγιση. Οι τεχνολογικές εξελίξεις, οι περιβαλλοντικές εξελίξεις, ο πόλεμος στην Ουκρανία έχουν αναδείξει νέες πραγματικότητες. Οι πραγματικότητες αυτές πρέπει να μελετηθούν, να συζητηθούν, να αξιολογηθούν. Η ανάπτυξη των νέων τεχνολογιών καθιστά αναγκαία τη θωράκισή μας σε πεδία που μέχρι πρότινος ή δεν υπήρχαν ή τα είχαμε υποτιμήσει και πρέπει να εκμεταλλευτούμε τις δυνατότητες που η ίδια η πατρίδα μας έχει για την ανάπτυξη νέων τεχνολογιών σε συγκεκριμένους τομείς της αμυντικής βιομηχανίας. Γιατί είναι προφανές ότι ο ενεργός ρόλος της χώρας πρέπει να δίνει τη δυνατότητα παρουσίας μας εκτός των στενών γεωγραφικών μας ορίων.

Και βεβαίως συμμεριζόμαστε όλοι την αντίληψη ότι η αμυντική διπλωματία υπερβαίνει κατά πολύ τις αγορές εξοπλισμών και περιλαμβάνει απαντήσεις σε σειρά ερωτημάτων πέραν των γεωγραφικών μας ορίων, που περιλαμβάνουν την περιβαλλοντική κρίση.

Αλλά επίσης ο σχεδιασμός μας, κυρίες και κύριοι συνάδελφοι, που πρέπει να είναι μακροπρόθεσμος, να υπερβαίνει τη δεκαετία, δεν πρέπει να εναποθηκεύσει την οικονομική ανεξαρτησία της πατρίδας μας. Δεν πρέπει να εναποθηκεύσει την ανάγκη οικονομικής ανάπτυξης και στο τέλος την ευμάρεια του ελληνικού λαού. Πρέπει δηλαδή να έχει στοιχεία μιας μακροπρόθεσμης ρεαλιστικής πολιτικής. Η διαφαινόμενη κατανόηση με την Ευρωπαϊκή Ένωση για το θέμα των αμυντικών δαπανών είναι εν μέρει μια θετική εξέλιξη, αλλά ξαναλέω πρέπει να επαναξιολογήσουμε και να προτεραιοποιήσουμε απολύτως τα εξοπλιστικά μας προγράμματα.

Γιατί όλοι ξέρουμε ότι η θωράκιση με σύγχρονα μέσα κοστίζει. Και αυτό το κόστος καταβάλλεται από το υστέρημα των συμπολιτών μας. Και είναι καθήκον μου να διασφαλίσω ότι κάθε ευρώ του Έλληνα φορολογούμενου θα δαπανάται μόνον εφόσον είναι αναγκαίο και μόνον εφόσον εντάσσεται σε μια εθνική στρατηγική. Και αυτή η εθνική στρατηγική πρέπει να είναι προϊόν εθνικής συναίνεσης.

Κατά την άποψή μου, η πολιτική διαμορφώνεται σε τέσσερις άξονες.

Ο πρώτος άξονας είναι η επικαιροποίηση και η διεύρυνση της πολιτικής εθνικής ασφάλειας. Έχουμε, και πρέπει να έχουμε, ανοικτούς ορίζοντες. Ο πόλεμος στην Ουκρανία έφερε μπροστά μας νέες προκλήσεις. Πολλά από τα μέσα, από τις μεθόδους που ακολουθούνται εμφανίζονται και χρησιμοποιούνται για πρώτη φορά. Παρατηρείται ευρεία χρήση νέων συστημάτων διοίκησης, ελέγχου, νέων οπλικών συστημάτων μικρού κόστους και μέγιστου αποτελέσματος.

Αυτά πρέπει να τα μελετήσουμε, να αντλήσουμε διδάγματα, να τα προσαρμόσουμε στα δικά μας δεδομένα. Και έχουμε ήδη εκκινήσει διαδικασίες για την κατάρτιση δωδεκαετούς προγράμματος, μακροπρόθεσμου δηλαδή προγράμματος. Και η ολοκλήρωση της κατάρτισης αυτού του προγράμματος δεν αποτελεί απλώς διευθέτηση εκκρεμότητας από το 2010 που μπήκαμε στην κρίση. Είναι ουσιαστική ενέργεια στρατηγικής προτεραιοποίησης.

Πρέπει να λάβουμε, κυρίες και κύριοι συνάδελφοι, υπ’ όψιν μας μια νέα πραγματικότητα: Τα αυτονόμως κινούμενα στον αέρα, τη θάλασσα, κάτω από τη θάλασσα, στην ξηρά. Τις νέες τεχνολογίες. Την τεχνητή νοημοσύνη. Τις σύγχρονες προκλήσεις κυβερνοασφάλειας. Είναι, λοιπόν, εύλογο να περιοριστούν όλα τα προγράμματα που υλοποιούνται εκτός αυτού του σχεδιασμού.

Η εθνική στρατηγική πρέπει να περιλαμβάνει την αμυντική διπλωματία, δηλαδή τη δημιουργία συνεργασιών με χώρες που ασπάζονται τις αρχές μας, που βλέπουν τα πράγματα με τον ίδιο τρόπο με εμάς.

Δεν χρειάζεται να σας θυμίσω τις συμφωνίες που είχα την τιμή να υπογράψω, με την προηγούμενη ιδιότητά μου, με τις Ηνωμένες Πολιτείες, τη Γαλλία, τα Ηνωμένα Αραβικά Εμιράτα, τις αμυντικές συνεργασίες με την Αίγυπτο –θα πάω μεθαύριο-, τη Σαουδική Αραβία. Έχουμε ρόλο και λόγο.

Επίσης, ο ρόλος πια σύγχρονων Ενόπλων Δυνάμεων δεν περιορίζεται στον στενό στρατιωτικό τους πυρήνα. Η περιβαλλοντική κρίση επαναπροσδιορίζει την ανάγκη συμμετοχής τους στο γίγνεσθαι. Οι πρωτοφανείς πλημμύρες στη Θεσσαλία εδώ και λίγες εβδομάδες το απέδειξαν. Η εθνική στρατηγική πρέπει να κοιτάξει και την ανάγκη εκπαιδευτικής αναβάθμισης των δυνατοτήτων των σχολών των Ενόπλων Δυνάμεων.

Ολοκληρώνουμε ένα σχέδιο νόμου που θα τεθεί υπό την κρίση σας τις προσεχείς ημέρες για τη δυνατότητα διοργάνωσης διδακτορικών σπουδών από τα ανώτατα εκπαιδευτικά ιδρύματα των Ενόπλων Δυνάμεων, την απλοποίηση της ίδρυσης προγραμμάτων μεταπτυχιακών σπουδών, τη δυνατότητα συμμετοχής των στελεχών των Ενόπλων Δυνάμεων σε ερευνητικά προγράμματα. Όλα αυτά θα βοηθήσουν στην εύρεση λύσεων για τις Ένοπλες Δυνάμεις. Θα μιλήσω για την καινοτομία μετά και πώς αυτό συνδυάζεται.

Επίσης, πρέπει να κοιτάξουμε ξανά τη θητεία. Έχουμε μελετήσει με προσοχή το φινλανδικό μοντέλο. Θα χρειαστεί μια ειδική συζήτηση πάνω σε αυτό. Όμως, και εκεί θα προβούμε σε αλλαγές. Θα κοιτάξουμε ξανά την εφεδρεία. Και θα βελτιώσουμε κατά πολύ την εκπαίδευση, αλλά και τη δυνατότητα το χρονικό αυτό διάστημα να είναι χρήσιμο για τους στρατεύσιμους. Έχουμε ονομάσει το πρόγραμμα «Θητεία - Ευκαιρία».

Δεύτερος άξονας -τον ξέρετε- είναι η υλοποίηση των μεγάλων εξοπλιστικών που ήδη «τρέχουν». Θα τα συνεχίσουμε. Αναφέρομαι στις φρεγάτες FDI -είχα την τιμή να παραλάβω τον «Κίμωνα» λίγες εβδομάδες πριν-, στα αεροσκάφη Ραφάλ. Επίσης, είναι ο εκσυγχρονισμός των F-16 και βεβαίως, σε μέσο χρόνο τα F-35. Για όλα αυτά έχουν προβλεφθεί πιστώσεις 2,57 δισεκατομμυρίων στον προϋπολογισμό.

Τρίτος άξονας είναι η αμυντική μας βιομηχανία. Εδώ, κυρίες και κύριοι συνάδελφοι, πρέπει να συζητήσουμε πάρα πολύ σοβαρά, γιατί η δημιουργία αμυντικού οικοσυστήματος είναι κάτι το απολύτως αναγκαίο. Αφορά στήριξη της έρευνας και της ανάπτυξης, διότι θα δοθεί έμφαση στη διττή χρήση, και τη στρατιωτική, αλλά και την πολιτική.

Στηρίζουμε τις παρεμβάσεις μας στα πρότυπα χωρών με τεράστια εμπειρία στα αμυντικά συστήματα καινοτομίας: Ηνωμένες Πολιτείες, Ηνωμένο Βασίλειο, Γαλλία, Ισραήλ, Ηνωμένα Αραβικά Εμιράτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα παρακαλέσω για λίγο χρόνο και την κατανόησή σας.

Κυρίες και κύριοι συνάδελφοι, νομίζω ότι συμφωνούμε όλοι. Δεν μπορούν οι Ένοπλες Δυνάμεις να συνεχίσουν να είναι απλώς καταναλωτές ξένων οπλικών συστημάτων. Οφείλουμε τα χρήματα που επενδύουμε, εν μέρει τουλάχιστον, να τα οδηγήσουμε στην ανάπτυξη αυτού του οικοσυστήματος καινοτομίας.

Θα δημιουργηθεί ένα καινούργιο νομικό πρόσωπο, το ελληνικό κέντρο αμυντικής έρευνας και ανάπτυξης καινοτομίας, που θα κινητοποιεί όλους τους διαθέσιμους πόρους. Πρέπει να σας πω ότι οι πόροι υπάρχουν ήδη. Δεν χρειάζεται να εξευρεθούν. Σε συγκεκριμένο κονδύλι βρήκα 25 εκατομμύρια για την έρευνα.

Στο αμυντικό οικοσύστημα θα συμμετέχουν και τα κέντρα ερευνών των Ενόπλων Δυνάμεων και οι ανώτατες στρατιωτικές σχολές. Ο στόχος του κέντρου είναι η αξιοποίηση διεθνών διακρατικών σχέσεων, η μεταφορά τεχνογνωσίας, η αξιοποίηση όλων των διεθνών αμυντικών οργανισμών που συμμετέχει η Ελλάδα -συμμετέχουμε σε πολλούς-, αλλά και η διασύνδεση των μερών με το ελληνικό οικοσύστημα καινοτομίας.

Το νομοσχέδιο θα έρθει σύντομα, θα τεθεί σε διαβούλευση. Θα μπορούμε να κάνουμε μια εκτενή συζήτηση πάνω σε αυτό.

Έρχομαι τώρα σε ένα τρίτο νομοθέτημα, το οποίο επίσης θα τεθεί πολύ σύντομα υπό την κρίση σας, ίσως πριν από τα άλλα. Αναφέρομαι σε σχέδιο διάταξης νόμου που αφορά την επιβίωση της Ελληνικής Αεροπορικής Βιομηχανίας. Όπως ξέρετε, πριν από λίγες μέρες εκδόθηκε προεδρικό διάταγμα με το οποίο η εποπτεία της περνάει στο Υπουργείο Εθνικής Άμυνας μετά από πολύ καιρό.

Κυρίες και κύριοι συνάδελφοι, δεν θέλω να μηδενίσω τις πολλές προσπάθειες που έγιναν από πολλά κόμματα στην πορεία του χρόνου. Όμως, δεν μπορώ να σας κρύψω ότι η κατάσταση είναι απολύτως προβληματική. Και το ξέρουμε όλοι.

Πολλά από τα μεταγωγικά μας αεροπλάνα παραμένουν καθηλωμένα. Δεν εκτελούνται συμφωνίες συντήρησης και επισκευής εκατοντάδων εκατομμυρίων για δεκαετίες. Πάνω από 350 εκατομμύρια απαίτησης στον ισολογισμό της εταιρείας δεν θα εισπραχθεί ποτέ. Αφορά πρόγραμμα προ εικοσαετίας και πλέον. Πάνω από 100 εκατομμύρια εμφανίζονται ως υλικά σε αποθήκες χαμένα. Δεν υπάρχει απογραφή αποθήκης από το 2014. Πάνω από 120 εκατομμύρια της Πολεμικής Αεροπορίας έχουν δοθεί και καταβληθεί για προγράμματα που δεν έχουν υλοποιηθεί.

Δεν υπάρχει εταιρεία η οποία να εμφανίζει ισολογισμούς που να συνιστούν τέτοιο ευχολόγιο. Και δεν υπάρχει εταιρεία που οι ελεγκτές της να μην μπορούν να επιβεβαιώσουν κανέναν από τους αριθμούς που περιλαμβάνονται στον ισολογισμό της. Μόνο το 2023, 20 εκατομμύρια δεν μπόρεσαν καν να απορροφηθούν για επισκευές αεροσκαφών και επιστρέφονται στο Υπουργείο Οικονομικών.

Είναι εθνική ανάγκη να δώσουμε λύση για την ΕΑΒ. Και προσδοκώ από όλα τα κόμματα να σταθούν αρωγοί σε αυτή την προσπάθεια, γιατί θα χρειαστεί να συγκρουστούμε με αντιλήψεις και νοοτροπίες δεκαετιών. Όμως, πρέπει να δημιουργήσουμε μια σύγχρονη Ελληνική Αμυντική Βιομηχανία, γιατί είναι η «ραχοκοκαλιά» που στηρίζει το μυϊκό σύστημα της Πολεμικής μας Αεροπορίας.

Πρέπει να σας πω ότι μόλις τελειώσουμε και βάλουμε κάποια τάξη στην Ελληνική Αεροπορική Βιομηχανία, πρέπει να στραφούμε στα επίσης προβληματικά ΕΑΣ, τα Ελληνικά Αμυντικά Συστήματα. Αυτά τα «παραμύθια», κυρίες και κύριοι συνάδελφοι, πρέπει επιτέλους όλοι μαζί να τα σταματήσουμε.

Προχθές κήρυξα έκπτωτα τα Ελληνικά Αμυντικά Συστήματα για παραγγελία πυρομαχικών η οποία είχε δοθεί το 2006 και είχε δοθεί σωρεία παρατάσεων. Και μου ζητήθηκε κι άλλη παράταση. Όλα αυτά μπορούμε να τα αντιμετωπίσουμε μόνον όλοι μαζί.

Έρχομαι στον τέταρτο άξονα, το προσωπικό των Ενόπλων Δυνάμεων, τις γυναίκες και τους άνδρες που αποτελούν πραγματικά την ισχύ μας. Η βελτίωση των συνθηκών διαβίωσης πρέπει να είναι προτεραιότητα του Υπουργείου Εθνικής Άμυνας.

Εμείς, μην έχοντας την ευθύνη της μισθολογικής αντιπαροχής του ελληνικού δημοσίου, εστιάζουμε στις στεγαστικές τους ανάγκες. Νομίζω συμφωνούμε όλοι ότι οι στεγαστικές τους ανάγκες είναι απόρροια των μετακινήσεων ανά την επικράτεια που τους επιβάλλει το καθήκον που η πατρίδα τους αναθέτει. Έχουμε καταρτίσει ένα μεγαλόπνοο πρόγραμμα κατασκευής χιλίων τετρακοσίων κατοικιών, χωρισμένο σε φάσεις υλοποίησης.

Ελπίζω ότι σε συνεννόηση με τον αρμόδιο Υπουργό, τον Νίκο Παπαθανάση, θα χρηματοδοτηθεί η πρώτη φάση πεντακοσίων κατοικιών σε δεκατρία νησιά του Αιγαίου, όπου το κόστος κατοικίας είναι υψηλότατο και δεν υπάρχει δυνατότητα με τους μισθούς που δίνει το ελληνικό δημόσιο τα στελέχη μας να μπορούν να διαβιώσουν με αξιοπρέπεια.

Επειδή αυτό δεν αφορά μόνο τις Ένοπλες Δυνάμεις, 15% αυτών των κατοικιών θα δοθούν για την κάλυψη άλλων αναγκών του δημόσιου τομέα, με προτεραιότητα στους γιατρούς, τους δασκάλους και τους καθηγητές. Και ελπίζω ότι εφόσον δοθούν, όπως έχει συζητηθεί, οι αναγκαίοι πόροι, μπορούμε να ολοκληρώσουμε και να παραδώσουμε αυτό το πρώτο κομμάτι, τις πεντακόσιες κατοικίες, το καλοκαίρι του 2026.

Κυρίες και κύριοι συνάδελφοι, δεν θα σας πω κάτι καινούργιο. Η άμυνα της χώρας είναι εθνική υπόθεση, δεν είναι ούτε κυβερνητική ούτε κομματική. Υπερβαίνει κόμματα, υπερβαίνει κυβερνήσεις. Γι’ αυτό είναι αυτονόητο ότι αισθάνομαι την υποχρέωση να ενημερώνω όλα τα κόμματα της Βουλής για τα ζητήματα των Ενόπλων Δυνάμεων της πατρίδας μας και για τη μεταρρυθμιστική προσπάθεια. Επιδιώκουμε και θα επιδιώξουμε την εθνική συνεννόηση, την κατανόηση, τη στήριξη στις προσπάθειες.

Πιστεύω ότι όλοι εδώ σε αυτή την Αίθουσα στηρίζουμε τις φιλοδοξίες της πατρίδας μας, όλοι πιστεύουμε στις μεγάλες μας δυνατότητες, στις δυνατότητες του ανθρώπινου δυναμικού μας και είναι ώρα να εντάξουμε τις Ένοπλες Δυνάμεις μας ως κινητήρια δύναμη και της ελληνικής οικονομίας, κάτι το οποίο ιστορικά η χώρα δεν είχε προτεραιοποιήσει. Και βέβαια όλοι μαζί συμμεριζόμαστε την πίστη στην απαρέγκλιτη εφαρμογή του Διεθνούς Δικαίου, της προστασίας της εδαφικής ακεραιότητας, της κυριαρχίας, της δυνατότητας ειρηνικής επίλυσης των διαφορών, των ανοικτών διαύλων επικοινωνίας.

Θετική ήταν για τη χώρα η επίσκεψη του Προέδρου Ερντογάν πριν από λίγες μέρες, όμως πέραν αυτού δεν εφησυχάζουμε. Νομίζω ότι όλοι πιστεύουμε ότι μια πραγματική αλλαγή στις ελληνοτουρκικές σχέσεις, μια αλλαγή σελίδας οφείλει να έχει δομικές λύσεις στο απαράδεκτο casus belli, στο ανύπαρκτο τουρκολυβικό μνημόνιο, στη νεο-οθωμανική θεωρία της «γαλάζιας πατρίδας». Το Κυπριακό δεν μπορεί να παραμένει άλυτο και βέβαια δεν υφίσταται τουρκική μειονότητα στη Θράκη.

Η αμυντική μας πολιτική πρέπει να μην προσλαμβάνεται ως τουρκοκεντρική. Η Ελλάδα πρέπει να είναι σοβαρή και αξιόπιστη, πρέπει να εκπέμπει μήνυμα ειρήνης και σταθερότητας σταθερά, ηχηρά, πρέπει να εκπέμπει μήνυμα προστασίας της κυριαρχίας και των κυριαρχικών μας δικαιωμάτων κι αυτό, κυρίες και κύριοι συνάδελφοι, δεν συνιστά ευχέρεια ή επιλογή οποιασδήποτε κυβέρνησης. Είναι συνταγματική υποχρέωση και καθήκον όλων μας έναντι της χώρας μας, της ιστορίας μας, των προηγούμενων και των επερχόμενων γενεών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Ξάνθης (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχουν ζητήσει τον λόγο ο κ. Κατρίνης και ο κ. Χήτας.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το ΠΑΣΟΚ διευκρινίζει εξαρχής ότι υπερψηφίζει τον προϋπολογισμό του Υπουργείου Εθνικής Άμυνας, όπως παγίως κάνει από το 1984 μέχρι σήμερα με γνήσιο και πατριωτικό αίσθημα ευθύνης, βεβαίως με την εξαίρεση του 2019 που, εν μέσω του παράνομου τουρκολυβικού μνημονίου, ο προϋπολογισμός του Υπουργείου Εθνικής Άμυνας ήταν μειωμένος έναντι της προηγούμενης χρονιάς, παρά τη «σημαία» του πατριωτισμού που κραδαίνατε.

Βεβαίως το ΠΑΣΟΚ ανοιχτά, καθαρά και φωναχτά στηρίζει το εθνικό αίτημα για την εξαίρεση των αμυντικών δαπανών από τη διαδικασία υπολογισμού υπερβολικού ελλείμματος που θεωρούμε ότι και θα απελευθερώσει πόρους αλλά και είναι σωστό, όσον αφορά την καινούργια κατεύθυνση που πρέπει να υιοθετήσει η Ευρωπαϊκή Ένωση, όσον αφορά το δόγμα άμυνας και ασφάλειας.

Σίγουρα είναι ενθαρρυντικό το γεγονός ότι ο προϋπολογισμός που συζητάμε για το Υπουργείο Εθνικής Άμυνας είναι αυξημένος όσον αφορά τα εξοπλιστικά προγράμματα τουλάχιστον του Πολεμικού Ναυτικού και της Πολεμικής Αεροπορίας -υπάρχει και ένα όπλο ακόμα για το οποίο δεν ακούσαμε κάτι συγκεκριμένο-, αλλά και όσον αφορά τις παροχές στο προσωπικό, χωρίς βεβαίως να διευκρινίζει ζητήματα, είναι ή δεν είναι της αρμοδιότητάς σας, για το ενιαίο μισθολόγιο και τις αυξήσεις των αποδοχών.

Είπατε κάποια πράγματα για το χρόνιο ζήτημα της στεγαστικής πολιτικής, στο οποίο όμως η δική σας Κυβέρνηση έχει βρεθεί πραγματικά να μην έχει κάνει τίποτα το προηγούμενο διάστημα.

Είπατε για τον μακροπρόθεσμο προγραμματισμό αμυντικών εξοπλισμών. Ξέρετε ότι αυτό ήταν μια πρωτοβουλία της κυβέρνησης του ΠΑΣΟΚ το 2010, το οποίο επικαιροποιήθηκε επί Νέας Δημοκρατίας. Δυστυχώς μέχρι σήμερα δεν έχει συνταχθεί. Ακούσαμε τη διαβεβαίωσή σας, όμως θα περιμένω να δούμε το κατά πόσο θα υλοποιηθεί ή αν η χώρα συνέχεια θα πηγαίνει σε αγορές εξοπλιστικών συστημάτων.

Δεν ακούσαμε τίποτα, κύριε Υπουργέ, για την ασφάλεια εφοδιασμού και βεβαίως για την Εγχώρια Αμυντική Βιομηχανία, τα ΕΑΣ, που νομίζω ότι έχουν συνεισφέρει αρκετά σε ζητήματα αμυντικής βιομηχανίας, την ΕΛΒΟ, τα ναυπηγεία. Δεν μας ξεκαθαρίσατε τη δαπάνη για την έρευνα, την καινοτομία, την τεχνολογία. Είπατε ότι υπάρχουν 25 εκατομμύρια. Περιμένουμε να δούμε αν υπάρχει η βούληση και η στρατηγική για να έχουμε έρευνα και τεχνολογία στον αμυντικό τομέα και στη συμμετοχή των αμυντικών συστημάτων.

Ευρωπαϊκό Ταμείο Άμυνας: 8 δισεκατομμύρια. Έχετε διεκδικήσει, έχετε απορροφήσει κάποιους πόρους από αυτούς που, όπως καταλαβαίνουμε όλοι, είναι χρήσιμοι για την εθνική άμυνα;

Η χώρα, δυστυχώς, κύριε Υπουργέ, εδώ και τεσσεράμισι χρόνια έχει μια στρατηγική του πελάτη όσον αφορά τους αμυντικούς εξοπλισμούς. Δεν έχει καμμία στρατηγική για την ανάπτυξη της εγχώριας αμυντικής και ναυπηγικής βιομηχανίας. Το μόνο που κάνει είναι να αγοράζει οπλικά συστήματα, χωρίς μάλιστα να απαιτεί μέρος αυτού το οποίο συμφωνεί να υλοποιείται σε εγκαταστάσεις είτε ελληνικών αμυντικών βιομηχανιών είτε ναυπηγικών βιομηχανιών. Δεν θέλω να μπω σε λεπτομέρειες. Χαρακτηριστική είναι η αποστροφή της Γαλλίδας Υπουργού, της κ. Παρλί, η οποία ευχαρίστησε την Ελλάδα γιατί χάρη στη συμφωνία για τις φρεγάτες Μπελαρά θα μπορέσουν να δουλέψουν οι Γάλλοι εργαζόμενοι στα γαλλικά ναυπηγεία.

Θέλω να πιστεύω ότι όλα αυτά που είπατε για την πραγματική βούληση να στραφούμε στην αμυντική και ναυπηγική βιομηχανία και να αξιοποιήσουμε αυτό το δυναμικό, το οποίο είναι πραγματικά πολύτιμο, θα υλοποιηθούν. Αυτό για εμάς στο ΠΑΣΟΚ είναι βασική παράμετρος όχι μόνο για λόγους αξιοποίησης του πολύπειρου και πολύτιμου δυναμικού και προσωπικού, αλλά και για λόγους εθνικής ασφαλείας και τεχνογνωσίας.

Βεβαίως θα ήθελα να σας κάνω ένα ερώτημα, διότι αναφερθήκατε και στην επίσκεψη του Τούρκου Προέδρου εδώ. Δεν μας έχετε ενημερώσει για τα μέτρα οικοδόμησης εμπιστοσύνης σε στρατιωτικό επίπεδο, τι περιλαμβάνουν και αν περιλαμβάνουν και περιοχές στις οποίες η Τουρκία εγείρει ζητήματα αποστρατιωτικοποίησης, όπως είναι τα νησιά του Αιγαίου.

Εν κατακλείδι, εγώ νομίζω, κύριε Υπουργέ, ότι είναι θεαματική η στροφή της πολιτικής και της στρατηγικής του Υπουργείου Εθνικής Άμυνας στα ζητήματα και της αμυντικής βιομηχανίας και της έρευνας και τεχνολογίας, αλλά και της αξιοποίησης του προσωπικού. Θέλουμε να πιστεύουμε ότι μέρος αυτών θα γίνει και θα υλοποιηθεί. Εμείς θα το παρακολουθούμε. Αποδεικνύουν, όμως, ότι πέρα από το μέτωπο των Ενόπλων Δυνάμεων, η εφεδρεία πολλές φορές είναι πολύτιμη και σε πολιτικό επίπεδο.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Θα δώσω τώρα τον λόγο στον κ. Κωνσταντίνο Χήτα από την Ελληνική Λύση.

Ορίστε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Δένδια, κύριε Υπουργέ, όντως τα θέματα εξωτερικών και άμυνας είναι μια πολύ σοβαρή υπόθεση και με αυτόν τον τρόπο τα αντιμετωπίσαμε κι εμείς από το 2019 ως το 2023, δηλαδή την πρώτη κοινοβουλευτική μας περίοδο, αλλά και τώρα. Άλλωστε στηρίξαμε την αγορά και των Ραφάλ -που ήταν μια πρόταση του Προέδρου μας προς τον Πρωθυπουργό- και των φρεγατών Μπελαρά και υπερψηφίσαμε και στους προηγούμενους τέσσερις προϋπολογισμούς τον προϋπολογισμό του Υπουργείου Εθνικής Άμυνας, κάτι που θα πράξουμε και αυτή τη φορά. Είναι το μοναδικό που θα υπερψηφίσουμε από τον προϋπολογισμό.

Κύριε Υπουργέ, σας καλωσορίζουμε στη γραμμή της λογικής της ειρηνικής λύσης. Αναφέρομαι στην αναφορά που κάνατε στα οπλικά συστήματα μικρού κόστους, τα low-cost, τα «έξυπνα» αυτά οπλικά συστήματα, μια πρόταση που από το 2019 την έχει καταθέσει ο Πρόεδρός μας πάρα-πάρα πολλές φορές και χαιρόμαστε που έρχεστε κι εσείς τώρα στη γραμμή της Ελληνικής Λύσης.

Έχουμε να σας θέσουμε κάποια ερωτήματα και αν έχετε την καλοσύνη και την ευγένεια, να μας απαντήσετε.

Δεν κάνατε κάποια αναφορά και θα θέλαμε κάποια ενημέρωση για τα μη επανδρωμένα UAV και τα drones, μια υπόθεση πολύ ταλαιπωρημένη. Έχουμε προτείνει ότι πρέπει εμείς πλέον να τα κατασκευάζουμε. Έχουμε τη δυνατότητα. Ρωτάμε αν έχετε «τρέξει» το θέμα αυτό.

Επίσης, κάνατε αναφορά και είπατε ότι τα οπλικά συστήματα κοστίζουν και ότι είναι χρήματα του ελληνικού λαού. Συμφωνούμε απόλυτα, κύριε Υπουργέ, αλλά από τη μία να λέμε αυτό και από την άλλη ουσιαστικά να απονευρώνουμε ή να κλείνουμε τα Ελληνικά Αμυντικά Συστήματα; Αν δεν παράγουμε τίποτα και μόνο αγοράζουμε από αλλού, προφανώς και κοστίζουν πάρα-πάρα πολλά.

Απλώς να σας ενημερώσω ότι η Τουρκία -το γνωρίζετε πάρα πολύ καλά- είναι πρώτη εξαγωγική δύναμη στα drone ονόματι Bayraktar και εμείς ούτε σφαίρες. Τίποτα, δυστυχώς.

Θέλουμε να μας ενημερώσετε τι έχει γίνει με αυτή την υπόθεση στο Στεφανοβίκειο. Καταστράφηκε μια ολόκληρη βάση ελικοπτέρων, μια από τις πιο σημαντικές βάσεις ελικοπτέρων.

Επίσης, δεν κάνατε μια αναφορά για να μας πείτε ποιος ευθύνεται πραγματικά -γιατί πλέον είστε πέντε χρόνια Κυβέρνηση, δεν πήρατε την διακυβέρνηση της χώρας πριν από λίγο- για το ότι επί πέντε χρόνια, κύριε Δένδια, η Νέα Δημοκρατία, η Κυβέρνηση της Νέας Δημοκρατίας, έχει καθηλωμένα τα C-130 και τα υπόλοιπα μεταφορικά αεροσκάφη -και αυτό πάρα πολύ σημαντικό.

Σημειώστε παρακαλώ μια ερώτηση ακόμη. Τι έγιναν τα Marder και αν τα Marder θα πάνε τελικά στα νησιά του Αιγαίου. Γιατί θα θυμίσω, κύριε Πρόεδρε, ότι πήραμε από εκεί τα τεθωρακισμένα οχήματα και τα στείλαμε στην Ουκρανία, με την προϋπόθεση ότι θα πάρουμε τα γερμανικά, τα Marder και ότι θα επιστρέψουν στα νησιά του Αιγαίου.

Και ένα τελευταίο, κύριε Υπουργέ, που αφορά στην Ίλη Ιππικού που κάνατε και θέλετε να κάνετε και δεύτερη Ίλη Ιππικού, πόσο κόστισε στη χώρα μας, πόσο κοστίζει αυτή η υπόθεση.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Έχει επίσης ζητήσει τον λόγο ο Κοινοβουλευτικός Εκπρόσωπος από τους Σπαρτιάτες, ο κ. Κόντης.

Παρακαλώ, κύριε Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε, θα είμαι σύντομος, εννοώ δεν θα κάνω ερωτήσεις, σεβόμενος τη διαδικασία.

Κύριε Υπουργέ, και εμείς αντιμετωπίζουμε το εθνικό θέμα των εξοπλισμών με τη σοβαρότητα που απαιτείται και θα υπερψηφίσουμε τον προϋπολογισμό για την Εθνική Άμυνα.

Αυτό που θέλω να σας πω είναι ότι πρέπει κάποια μέρα να μάθουμε εάν -και δεν είναι της παρούσης συνεδρίασης- έχει γίνει αποκατάσταση στα νησιά μας όποιων οπλικών συστημάτων και οχημάτων έχουν φύγει για την Ουκρανία.

Επίσης, κάποτε να σταματήσει αυτή η αφαίμαξη της Ελλάδας στα οικονομικά είτε με υλικό.

Είδαμε τον Πρόεδρο της Ουγγαρίας, σήμερα τα ξημερώματα, να βάζει βέτο στα 50 δισεκατομμύρια περαιτέρω βοήθειας για την Ουκρανία και να σημειώσουμε ότι ο Όρμπαν προεδρεύει μιας χώρας, η οποία υπέφερε από τη σοβιετική κατοχή, έχουν μεγάλο θέμα με τη Ρωσία, μπορώ να πω και αντιπάθεια. Παρ’ όλα αυτά, κοιτάζει το συμφέρον της χώρας του, παρ’ ότι είναι μέλος της Ευρωπαϊκής Ένωσης. Προς το παρόν, δεν δέχεται, δεν ξέρω αν είναι τακτικισμός για να πάρει κάποια οφέλη, όπως πήρε και για το μπλοκ που έκανε στην ένταξη της Ουκρανίας στην Ευρωπαϊκή Ένωση. Όμως, είδαμε ότι είναι ο μόνος που αντιστάθηκε χθες και το πάνε τώρα πλέον για τον Ιανουάριο.

Αυτά είναι κάποια θέματα, όπως επίσης θα πρέπει να δούμε σοβαρά το θέμα των εφέδρων, της εφεδρείας, να ενταχθούν περισσότεροι Έλληνες ειδικά στις παραμεθόριες περιοχές, οι οποίοι το ζητάνε. Δεν έχουν οπλισμό. Ξέρετε πολύ καλά ότι στην Ελβετία υπάρχει ένα πρόγραμμα μέχρι εξήντα ετών και πηγαίνουν μέχρι να πάνε εξήντα ή εξήντα δύο ετών -δεν θυμάμαι- και εκπαιδεύονται κάθε δύο χρόνια και κάθονται και έναν μήνα εκπαιδευόμενοι. Και μιλάμε για μια χώρα η οποία δεν έχει εμπλακεί ποτέ σε πόλεμο και είναι και η χώρα με την πιο αναπτυγμένη πολιτική προστασία, η οποία ακριβώς από αυτή την εκπαίδευση αποδίδει σε χιονοστιβάδες, όταν γίνονται, σε θέματα τα οποία απαιτούν πολιτική προστασία.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον Υπουργό Εθνικής Αμύνης κ. Δένδια.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κυρίες και κύριοι συνάδελφοι, κατ’ αρχάς θέλω να σας ευχαριστήσω για το ύφος των παρατηρήσεων και των παρεμβάσεων στο πλαίσιο της σύνεσης και της συνεννόησης, διευκρινίζοντας επίσης ότι με κανέναν τρόπο η Κυβέρνηση και βέβαια ούτε καν εγώ διεκδικούμε το αλάθητο. Είμαστε απολύτως ανοιχτοί και στην άλλη άποψη και στην κριτική. Κανείς δεν τα κάνει όλα σωστά πάντοτε.

Αυτό το οποίο, όμως, εδώ πρέπει να λάβουμε υπ’ όψιν μας είναι ότι ορισμένα πράγματα δεν μπορούν να λέγονται σε μια ανοικτή συνεδρίαση. Ήδη δε, κατανάλωσα δεκαέξι λεπτά, χάρη στην καλοσύνη και την ευγένεια του Προέδρου και τη δική σας, κατά συνέπεια, δεν είχα χρόνο να αναφερθώ στα Ελληνικά Ναυπηγεία και στην Ελευσίνα και στον Σκαραμαγκά, για τα οποία υπάρχει σαφής πρόοδος.

Επίσης, για τα μέτρα οικοδόμησης εμπιστοσύνης, είμαι απολύτως στη διάθεσή σας να σας ενημερώσω, αλλά θα προτιμούσα να το κάνω όχι σε δημόσια συνεδρίαση. Θα μπορούσαμε να το κάνουμε, αν θέλετε, στο πλαίσιο της επιτροπής. Οφείλω να σας πω, όμως, ότι δεν θα εκπλαγείτε με αυτά τα οποία θα σας πω κατ’ ιδίαν, δεν υπάρχει κάτι τόσο σημαντικό.

Από το Υπουργείο Εθνικής Άμυνας τα μέτρα οικοδόμησης εμπιστοσύνης αντιμετωπίζονται σε ένα στενό πλαίσιο λίστας συμφωνημένων στο παρελθόν μέτρων. Τα μέτρα οικοδόμησης εμπιστοσύνης δεν είναι έμμεσος τρόπος διαπραγμάτευσης με τη γειτονική μας χώρα.

Όσον αφορά το ζήτημα των Ελληνικών Αμυντικών Συστημάτων, δεν υπάρχει καμμία πρόθεση να κλείσουμε τις αμυντικές μας δυνατότητες παραγωγής. Αυτό πρέπει να κάνουμε, όμως, και ξαναλέω πρέπει να το κάνουμε όλοι μαζί. Το πρόβλημα υπερβαίνει κατά πολύ τη θητεία μιας κυβέρνησης και η επίλυσή τους απαιτεί κατά πολύ περισσότερο από τη βούληση μίας μόνο κυβέρνησης. Οφείλουμε να αναζητήσουμε και στην ΕΑΒ και στα ΕΑΣ συναινέσεις. Τα έχουμε ανάγκη, η χώρα τα χρειάζεται, αλλά σας είπα το παράδειγμα του 2006, διότι τι μπορεί να προσφέρει κάποιος όταν του ζητάς πυρομαχικά το 2006 και δεν σου τα έχει παραδώσει το 2023; Άρα, λοιπόν, πρέπει να δούμε τι κάνουμε, πώς το κάνουμε και πόσο κοστίζει.

Όσον αφορά τα ζητήματα των C-130, έχετε απόλυτο δίκιο. Δεν θέλω να μπω σε αριθμούς. Θα στεναχωρηθούμε πάρα πολύ εδώ μέσα, αλλά κατ’ ιδίαν να σας πω τι παρελήφθη και τι έχει γίνει, γιατί αυτό είναι στοιχείο της παθολογίας της ΕΑΒ. Αν πάτε έξω από τις εγκαταστάσεις της ΕΑΒ, θα δείτε παρατεταγμένα τα C-130 του ελληνικού κράτους και αυτά πρέπει να τα λύσουμε. Όταν λέμε έχουμε αερομεταφερόμενες δυνάμεις, πρέπει να υπάρχουν και μέσα αερομεταφοράς. Ναι; Αυτονόητο!

Σας μιλώ καθαρά, δεν έχω να σας κρύψω οτιδήποτε. Θα το κάνουμε όλοι μαζί, θα τα ξέρετε όλα και θα έχουμε συνυπευθυνότητα όλοι. Βεβαίως, στο τέλος υπάρχει πολιτική απόφαση και γι’ αυτή λογοδοτώ, αλλά οφείλουμε όλοι να έχουμε πλήρη κατανόηση και άποψη για το τι συμβαίνει. Δεν έχω εντολή από τον Πρωθυπουργό να εφαρμόσω κομματική πολιτική εδώ ή να προσπορίσω στη Νέα Δημοκρατία κομματικό όφελος. Να λύσουμε ένα μεγάλο πρόβλημα προσπαθώ, γιατί δεν μπορεί να υπάρχει Πολεμική Αεροπορία χωρίς Ελληνική Αεροπορική Βιομηχανία. Δεν μπορεί να υπάρχει! Τελεία.

Έρχομαι στα drones. Δεν θέλω να σας πω αριθμούς και δεν θέλω να σας πω προβλήματα. Θα σας πω ένα στοιχείο μόνο. Έχουμε τριάντα πέντε διαφορετικούς τύπους drones. Τριάντα πέντε! Πως το ακούτε;

Πρέπει, λοιπόν, κατ’ ιδίαν να σας πω και απόρρητους αριθμούς και αποστολές και τα λοιπά -στο πλαίσιο των απορρήτων έτσι; Το ίδιο ισχύει και για τα Marder. Το ίδιο ισχύει και για οτιδήποτε έχει να κάνει με οπλικά συστήματα. Δεν θα ήθελα οι φίλοι μας γείτονες να ακούν απλώς την ομιλία μου στη Βουλή και να σημειώνουν.

Όσον αφορά το ζήτημα της εφεδρείας, συμφωνώ απολύτως, κύριε συνάδελφε, ορθά θέτετε την Ελβετία. Έχουμε επιλέξει τη Φινλανδία για έναν βασικό λόγο. Έχω ενημερωθεί για το ελβετικό μοντέλο, έχω συναντηθεί με Ελβετό αξιωματικό, έχω αναλυτικές σημειώσεις για το τι κάνουν. Επιλέξαμε ως πρότυπο τη Φινλανδία λόγω της συμμετοχής τους στο ΝΑΤΟ και επίσης θεωρούμε ότι προσιδιάζει περισσότερο το σύστημά της σε σχέση με αυτό που εμείς θα θέλαμε να κάνουμε.

Όμως, έχετε απόλυτο δίκιο, χρειάζεται τεράστια αναβάθμιση της εφεδρείας. Δεν είναι ότι: φεύγουμε από τον στρατό και το ξεχάσαμε. Πρέπει να μπορούμε να διατηρούμε δυνατότητα, τουλάχιστον, στήριξης του οικοδομήματος των Ενόπλων Δυνάμεων. Να είμαστε ειλικρινείς, δεν είμαστε πολλοί εμείς οι Έλληνες, είμαστε έντεκα εκατομμύρια. Χρειαζόμαστε, λοιπόν, μια πραγματική, ζωντανή, εκπαιδευμένη εφεδρεία.

Όσον αφορά στην Ουγγαρία να πω μόνο κάτι. Μην το αγνοείτε. Στις σχέσεις Ουγγαρίας - Ουκρανίας υπάρχουν θέματα τα οποία δεν είναι ευρύτατα γνωστά. Η Ουγγαρία παραπονείται απέναντι στην Ουκρανία για προσπάθεια απορρόφησης και εξαφάνισης της ουγγρικής μειονότητας. Υπάρχουν προηγούμενα εκεί. Δεν λέω ότι μόνον τα προηγούμενα εξηγούν τη στάση Όρμπαν. Λέω απλώς να μη μένετε στο φλοιό των πραγμάτων. Αν τα δείτε θα δείτε ότι υπάρχουν δυνάμεις πολύ ευρύτερες από κάτω.

Ξαναλέω ότι είμαι απολύτως στη διάθεση της Εθνικής Αντιπροσωπείας για ενημέρωση σε οποιοδήποτε των θεμάτων με κλειστές θύρες, ώστε να έχετε εικόνα των εθνικών επιλογών και άποψη επί των εθνικών επιλογών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθήτριες και μαθητές και τρεις συνοδοί εκπαιδευτικοί από το Γυμνάσιο Νεοχωρίου Άρτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τον λόγο στον κ. Βασίλειο Γραμμένο από την Ελληνική Λύση.

**ΒΑΣΙΛΕΙΟΣ ΓΡΑΜΜΕΝΟΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, με προσοχή ακούσαμε για τις δαπάνες και τα εκατομμύρια ευρώ, τα δισεκατομμύρια ευρώ που θα δαπανήσουμε για να εξοπλίσουμε τον στρατό μας. Όμως, κύριε Υπουργέ, δεν ακούσαμε ούτε μία κουβέντα για το έμψυχο δυναμικό του ελληνικού στρατού, για τους αξιωματικούς τους υπαξιωματικούς. Εκεί προφανώς δεν προτίθεστε να δώσετε κάποια χρήματα για να μπορέσουν οι συνθήκες να είναι καλύτερες γι’ αυτούς. Θα τα πούμε όμως στη συνέχεια.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Δεν τον ακούσατε!

**ΒΑΣΙΛΕΙΟΣ ΓΡΑΜΜΕΝΟΣ:** Δεν το άκουσα. Με συγχωρείτε. Ίσως να μην το άκουσαν και οι παρευρισκόμενοι.

Ο προϋπολογισμός, λοιπόν, που κατέθεσε η Νέα Δημοκρατία είναι η συνέχεια του οικονομικού αποτυχημένου μοντέλου που οδηγεί σε ελλείμματα και άκρατο δανεισμό, καθώς βασίζεται στη διαιώνιση της παρασιτικής οικονομίας και στην υπερφορολόγηση των Ελλήνων πολιτών. Θα τα πούμε απλά για να καταλάβουν οι Έλληνες. Είναι ο προϋπολογισμός της δανειακής εξάρτησης και της συνεχιζόμενης φοροληστείας των Ελλήνων. Είναι ο προϋπολογισμός που βασίζεται στο έλλειμμα του εμπορικού ισοζυγίου, στο δημόσιο χρέος, την αισχροκέρδεια και την κοινωνική εξαθλίωση. Είναι ο προϋπολογισμός της φτώχειας της αχαλίνωτης ακρίβειας και των αυξήσεων του ΦΠΑ.

Ας μιλήσουμε με στοιχεία. Το 2024 το Ακαθάριστο Εθνικό Προϊόν, το λεγόμενο ΑΕΠ, θα πλησιάσει το αντίστοιχο του 2008, δηλαδή της τελευταίας χρονιάς πριν την κρίση. Τα έσοδα από φόρους επί αγαθών και υπηρεσιών προβλέπεται να ανέλθουν στο ποσό των 35,169 δισεκατομμυρίων ευρώ, αυξημένα κατά 1,471 δισεκατομμύριο ευρώ ή αν θέλετε καλύτερα 4,4 έναντι του 2023. Τα έσοδα από ΦΠΑ αναμένεται να ανέλθουν στα 24,379 δισεκατομμύρια ευρώ αυξημένα κατά ένα 1,161 δισεκατομμύριο ευρώ έναντι του 2023. Οι ειδικοί φόροι κατανάλωσης προβλέπονται στα 7,067 εκατομμύρια ευρώ και είναι αυξημένοι κατά 27,7 εκατομμύρια ευρώ έναντι του 2023. Σε αυτά θα αθροιστούν άλλα 3,5 δισεκατομμύρια ευρώ περίπου από άλλους φόρους επί αγαθών και υπηρεσιών.

Δεν υπάρχει πουθενά καμμία πρόβλεψη για μείωση του κόστους ενέργειας που αποτελεί ένα βασικό κριτήριο ανταγωνιστικότητας για μία χώρα. Πώς θα ενισχυθεί η παραγωγή όταν το κόστος του ρεύματος και των καυσίμων είναι πολλαπλάσιο από τις γειτονικές ανταγωνίστριες χώρες; Πώς θα πέσει η τιμή του ρεύματος όταν εσείς, κύριοι Υπουργοί της Κυβέρνησης, όταν η ίδια η Κυβέρνηση, στέλνετε τους λιγνίτες μας στα Σκόπια για να κερδίζουν οι μεσάζοντες και ύστερα εισάγουμε ρεύμα από τους Σκοπιανούς με πολύ ακριβότερες τιμές. Πανάκριβες τιμές. Ακόμα ετοιμάζεστε και για τη συνεκμετάλλευση του ορυκτού μας πλούτου στο Αιγαίο. Κάνετε δήθεν πολιτική με αφαίμαξη των Ελλήνων και καταστροφή της πρωτογενούς παραγωγής που παράγει τον εθνικό μας πλούτο. Αυτή είναι η αλήθεια είτε αρέσει σε κάποιους είτε δεν αρέσει.

Δυστυχώς στη Νέα Δημοκρατία δεν μαθαίνετε από τα λάθη σας, από τα ολέθρια λάθη σας, αλλά τα επαναλαμβάνετε, με αποτέλεσμα να οδηγείτε τη χώρα στην οικονομική κατάρρευση και την κοινωνία μας σε πολύ επικίνδυνα μονοπάτια. Κάποιοι ονειρεύονται η Ελλάδα να παραμείνει δέσμια των ορέξεων των ξένων δανειστών, των τραπεζών, των ολιγαρχών, των φίλων σας, που θησαυρίζουν από τις ανατιμήσεις, των funds που αρπάζουν τα σπίτια του Έλληνα πολίτη. Χρησιμοποιείτε την Ελληνική Αστυνομία για να μπορεί να βγάζει έξω ανθρώπους από τα σπίτια τους ακόμα και ανάπηρους ανθρώπους. Κοινώς βρήκατε «τον μήνα που τρέφει τους έντεκα», κύριοι της Κυβέρνησης. Εμείς σαν Ελληνική Λύση δεν θα το επιτρέψουμε αυτό.

Οι κραυγές ενθουσιασμού στην Κυβέρνηση καλά κρατούν. «Ελλάδα 2.0», επενδυτικές βαθμίδες και δήθεν ανάπτυξη με τις ευλογίες του Eurogroup. Την ίδια ώρα που οι Έλληνες πασχίζουν να αγοράσουν τα απλά, τα καθημερινά, τα απαραίτητα και βασικά καταναλωτικά αγαθά εσείς επιτρέπετε να ανθίζει το παρεμπόριο. Στο κέντρο της Αθήνας, στην Ομόνοια, στην Πειραιώς καθημερινά δεκάδες κοντέινερς από την Κίνα με διάφορα απομιμητικά προϊόντα να κατεβαίνουν. Και όταν τους συλλαμβάνετε οι ίδιοι να αλλάζουν ΑΦΜ. Αυτό είναι το παρεμπόριο που κοστίζει στην ελληνική οικονομία εκατοντάδες δισεκατομμύρια ευρώ. Και το ξέρετε αυτό. Ο Έλληνας πεινάει. Πραγματικά πεινάει κι αυτό είναι ντροπή, κύριοι.

Αλήθεια πόσες φορές ο Πρόεδρος της Ελληνικής Λύσης έκανε ζήτημα από αυτό το Βήμα και ζήτησε να στηρίξετε τον πρωτογενή τομέα; Πόσες φορές; Να στηρίξετε τον αγρότη, τον κτηνοτρόφο. Να στηρίξετε τον ψαρά, τον μελισσοκόμο. Δεν τον ακούσατε, όπως κάνετε πάντα. Στο τέλος, βέβαια, τον ακούτε. Δεν ακούσατε ποτέ τη φωνή της λογικής, τη φωνή του Έλληνα πολίτη. Του γυρίσατε την πλάτη. Και το σίγουρο είναι ότι κι αυτός στις επερχόμενες ευρωεκλογές θα σας γυρίσει την πλάτη. Να είστε βέβαιοι ότι όταν η Ελληνική Λύση αναλάβει τα ηνία της διακυβέρνησης αυτούς θα τους στηρίξουμε πρώτους, γιατί πρέπει να τους στηρίξουμε πρώτους για να ανοικοδομήσουμε την εθνική μας οικονομία. Και κάτι ακόμα. Για ποιον προϋπολογισμό μιλάμε όταν οι πυροσβέστες μας, κύριε Υπουργέ, σβήνουν φωτιές χωρίς εξοπλισμό και με κράνος των 5 ευρώ που τους παρέχετε;

Για ποιον προϋπολογισμό μιλάμε όταν οι στρατιωτικοί, που εκπροσωπείτε, κύριε Υπουργέ, αγοράζουν με δικές τους δαπάνες αρβύλες, κράνη και νέες στολές από το εμπόριο; Τους προσφέρετε μόλις δύο σετ στα 5 χρόνια. Όταν οι αστυνομικοί μας επιχειρούν με ληγμένα αλεξίσφαιρα και λιωμένα ελαστικά στις μηχανές και τα υπηρεσιακά τους οχήματα, όταν αστυνομικοί μας χαροπαλεύουν αυτή τη στιγμή μέσα σε μια εντατική ενός νοσοκομείου, όταν τα Σώματα Ασφαλείας περιμένουν δωρεές από τους επιχειρηματίες που καλούνται μετά να τους ελέγξουν, κύριε Υπουργέ;

Δώστε τώρα προτεραιότητα σε αυτά τα προβλήματα και κυρίως στα προβλήματα που ταλανίζουν τα Σώματα Ασφαλείας. Θέλετε να καταλάβετε ότι η ασφάλεια είναι βασικός παράγοντας της πραγματικής ανάπτυξης μιας χώρας; Θέλετε να το καταλάβετε αυτό; Πιο σοβαρός επενδυτής έρχεται σε μια χώρα όπου οι δρόμοι μετατρέπονται σε πεδίο μάχης. Ποιος σοβαρός επενδυτής έρχεται σε μια χώρα όπου οι συνοικίες έχουν καταντήσει Σιναλόα; Θα σας απαντήσω εγώ. Μόνο τα όρνεα. Μόνο οι επενδυτές τυχοδιώκτες. Αυτοί μόνο θα έρθουν εδώ να αρπάξουν και να φύγουν. Μόνο για να κάνουν "αρπαχτές" σε βάρος του ελληνικού λαού.

Κλείνοντας, στην Ελληνική Λύση πιστεύουμε ακράδαντα, το έχουμε πει και θα το ξαναπούμε ότι αν δεν υπάρξει ουσιαστική ενίσχυση της πρωτογενούς παραγωγής, οικονομικός πατριωτισμός με εθνική συνείδηση και προσέλκυση πραγματικών επενδύσεων η Ελλάδα θα συνεχίσει να είναι πρωταθλήτρια στο έλλειμμα εμπορικού ισοζυγίου, στο δημόσιο χρέος, την αισχροκέρδεια και την κοινωνική εξαθλίωση, την οποία πρεσβεύετε και θέλετε να υπάρχει για να έχετε όμηρους τους Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς σας ευχαριστούμε.

Τον λόγο έχει ο κ. Βασίλειος Βασιλειάδης από τη Νέα Δημοκρατία.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, η συζήτηση επί του προϋπολογισμού, κάθε χρόνο, αποτελεί μία μοναδική κοινοβουλευτική διαδικασία που δείχνει το στίγμα της κατάστασης της χώρας, αλλά και την κατεύθυνσή της. Τίθενται οι νέοι στόχοι για το επόμενο έτος, αλλά αποτελεί και μία ευκαιρία απολογισμού των πεπραγμένων μέχρι σήμερα.

Είναι, όμως, σημαντικό να είμαστε πάνω από όλα ρεαλιστές και να βλέπουμε τις δυνατότητες της χώρας μας, όχι σε ένα φαντασιακό πλαίσιο, αλλά το τι πραγματικά μπορούμε να κάνουμε με τους πόρους που έχουμε. Και αυτό θεωρώ είναι το μεγάλο στοίχημα, που θέτει συστηματικά αυτή η Κυβέρνηση και αποτυπώνεται κάθε χρόνο στους προϋπολογισμούς της.

Παρατηρώ, όμως, ότι η Αντιπολίτευση συνεχίζει τη ρητορική του μηδενισμού, της καταστροφολογίας, χωρίς ρεαλισμό και χωρίς ουσιαστικές προτάσεις. Σίγουρα η κατάσταση είναι δύσκολη. Οι προκλήσεις είναι πολλές και σε διάφορα μέτωπα. Είμαστε, όμως, μια χώρα που βγήκε, μόλις πριν από τέσσερα χρόνια, από μία μακροχρόνια οικονομική κρίση. Πέρασε τις δυσκολίες της πανδημίας και αντιμετωπίζει τις προκλήσεις των πολέμων, του πληθωρισμού και της κλιματικής κρίσης. Η ρεαλιστική αποτύπωση των γεγονότων λέει ότι καταφέραμε να ανακάμψουμε και στεκόμαστε όρθιοι στις νέες προκλήσεις.

Όλα αυτά τα καταφέραμε με συστηματική δουλειά, με σχέδιο και αισιοδοξία. Δεν θεωρήσαμε ποτέ την Ελλάδα ως μια χώρα δεύτερης κατηγορίας. Δεν θεωρήσαμε ότι υστερήσαμε ή υστερούμε σε κάτι, παρά τις αντιξοότητες που βρίσκαμε μπροστά μας. Δεν είχαμε όμως και αυταπάτες και γι’ αυτό προσπαθήσαμε και προσπαθούμε να βελτιώσουμε τις καταστάσεις που δυσκολεύουν την καθημερινότητα όλων μας, τις καταστάσεις που μας κρατάνε πίσω.

Κυρίες και κύριοι συνάδελφοι, είναι γεγονός ότι η ελληνική οικονομία κατάφερε να έχει ανοδική πορεία καθ’ όλο το έτος, σημειώνοντας ρυθμό ανάπτυξης 2,9%, που αποτελεί υπερδιπλάσιο συγκριτικά με το μέσο επίπεδο της Ευρωζώνης, παρά τις αντιξοότητες και τις δυσκολίες.

Στην ανάπτυξη αυτή έπαιξαν σημαντικό ρόλο οι άμεσες ξένες επενδύσεις της τελευταίας τριετίας, η σταθερότητα στο οικονομικό τοπίο και η στρατηγική αξιοποίηση των πόρων του Ταμείου Ανάκαμψης και Ανθεκτικότητας. Το θετικό αυτό κλίμα της οικονομίας, όμως, επισκιάζεται από τις δύσκολες διεθνείς συνθήκες, οι οποίες είναι κάθε άλλο παρά ιδανικές.

Η σταθερότητα που έχουμε καταφέρει την τελευταία τετραετία -και αποτέλεσε και κεντρικό προεκλογικό στόχο- έχει αντίκτυπο στην πραγματική οικονομία. Για παράδειγμα, το μόνιμο πρόβλημα της ελληνικής κοινωνίας, η ανεργία, επανήλθε μετά από δεκατέσσερα χρόνια κάτω από τα επίπεδα της προ κρίσης εποχής. Ταυτόχρονα, οι αυξήσεις του κατώτατου μισθού, οι αυξήσεις στους μισθούς των δημοσίων υπαλλήλων αλλά και στις συντάξεις, βελτιώνουν σίγουρα την αγοραστική δύναμη των Ελλήνων. Αυτά τα δύο στοιχεία μάς δείχνουν πως αν δεν υπήρχαν, η κατάσταση φυσικά θα ήταν πολύ χειρότερη. Και αυτό οφείλεται στην συστηματική προσπάθεια που γίνεται όλα αυτά τα χρόνια.

Τώρα, έχουμε μπροστά μας σπουδαίες προκλήσεις, όπως για παράδειγμα την καταπολέμηση της φοροδιαφυγής. Με το σχέδιο νόμου που ψηφίστηκε την προηγούμενη εβδομάδα και αποσκοπεί στο να καταφέρει μείωση του κενού που παρουσιάζει ο ΦΠΑ, αυξάνοντας τα κρατικά έσοδα και δίνοντας τη δυνατότητα για αρκετές φοροελαφρύνσεις.

Παράλληλα, η αξιοποίηση της δημόσιας περιουσίας και η αύξηση της ανταγωνιστικότητας δημιουργούν ένα θετικό επενδυτικό κλίμα αλλά και μια αλλαγή εικόνας στο εξωτερικό, που προσελκύει επενδύσεις και βελτιώνει την ελληνική οικονομία.

Από την άλλη, εκτός από τον στόχο της συνέχισης της αύξησης των δεικτών ανάπτυξης, ο προϋπολογισμός επιχειρεί να θέσει στο επίκεντρο του ενδιαφέροντος την κοινωνική πολιτική: Με τη στήριξη του εισοδήματος των πολιτών, με παραπάνω έσοδα χωρίς αύξηση των φόρων, με την αποκατάσταση των υποδομών και των ζημιών νοικοκυριών και επιχειρήσεων από τις πρόσφατες φυσικές καταστροφές και, τέλος, με την αύξηση των δαπανών για την υγεία και την παιδεία.

Προσέξτε, όμως, πέρα από την αύξηση του προϋπολογισμού για την υγεία, θα πρέπει να μας προβληματίσει και το εξής: Ενώ το επικουρικό προσωπικό αυξάνεται και εκμεταλλευόμενοι, είτε τους πόρους από το Ταμείο Ανάκαμψης είτε τους πόρους από το ΕΣΠΑ, εκσυγχρονίζουμε πλέον κτήρια και διάφορα άλλα και γίνονται πολλές αγορές σε ιατρό, μηχανολογικό εξοπλισμό, οι γιατροί αρνούνται να έρθουν και οι προκηρύξεις, δυστυχώς, βγαίνουν άγονες.

Στην Πέλλα, όπως ακούμε και σε άλλες περιφέρειες, συνεχίζεται η έλλειψη γιατρών. Οι νέες προσλήψεις που προκηρύχθηκαν, για παράδειγμα, την προηγούμενη εβδομάδα είναι, προφανώς, ένα σημαντικό βήμα και δείχνει ότι η Κυβέρνηση βλέπει τις ελλείψεις, αλλά χρειάζεται αυτό το πρόβλημα να το λύσουμε άμεσα, να λύσουμε αυτή την εξίσωση θα έλεγα, και να κάνουμε το σύστημα υγείας πιο ελκυστικό.

Ένα άλλο σημαντικό ζήτημα που προχωράει και οφείλεται στα θετικά αποτελέσματα της οικονομίας και της αποτελεσματικότητας της Κυβέρνησης είναι η υλοποίηση μεγάλων έργων υποδομών. Εγώ θα μιλήσω για τον νομό μου, την Πέλλα. Το ζήτημα του οδικού άξονα Θεσσαλονίκης - Γιαννιτσών - Έδεσσας, που για πολλά χρόνια ήταν μια απλή ιδέα, σήμερα έχει δρομολογηθεί και βρίσκεται στη δεύτερη φάση του διαγωνισμού. Το ίδιο συμβαίνει και με το φράγμα του Αλμωπαίου, όπως και με το δικαστικό μέγαρο της Έδεσσας -άλλο ένα πολυαναμενόμενο, θα έλεγα, έργο- που και αυτό περνάει σύντομα στη δεύτερη φάση. Αντίστοιχα, πρέπει να δρομολογηθεί και το δικαστικό μέγαρο στα Γιαννιτσά.

Επιτρέψτε μου, κύριε Πρόεδρε, πριν κλείσω την τοποθέτησή μου, να αναφερθώ στον πρωτογενή τομέα. Οι Έλληνες αγρότες έχουν ανάγκη ενός πλέγματος ασφάλειας, που θα τους εξασφαλίζει ότι δεν κινδυνεύει το ετήσιο εισόδημά τους από έναν προανθικό παγετό ή μία βροχόπτωση ή άλλες φυσικές καταστροφές που είναι εκτός του απαρχαιωμένου Κανονισμού του ΕΛΓΑ. Η αλλαγή του κλίματος είναι εδώ, μας δείχνει τα δόντια της και αυξάνει το ρίσκο της γεωργικής παραγωγής.

Η αναθεώρηση, λοιπόν, του Κανονισμού του ΕΛΓΑ, που έχει στα σκαριά το Υπουργείο, καθώς και η επένδυση είτε από τον οργανισμό είτε από άλλα χρηματοδοτικά εργαλεία στην πρόληψη, είναι προτεραιότητα για εμάς, όπως και η οργανωμένη προώθηση των ελληνικών προϊόντων στις αγορές που πρέπει και στις τιμές που πρέπει. Ελπίζω το 2024, καθώς δεν έχουμε άλλα περιθώρια, να είναι το έτος που θα θέσουμε την ελληνική αγροτική παραγωγή σε μια νέα βάση. Το ίδιο και με τις επιδοτήσεις του ΟΠΕΚΕΠΕ, ένα θέμα το οποίο έχουμε εξαντλήσει -σε συζήτηση, εννοώ- τις οποίες είδαν φέτος μειωμένες οι αγρότες και οι κτηνοτρόφοι της ελληνικής περιφέρειας.

Πραγματικά, δεν έχουμε άλλα περιθώρια για άλλες αστοχίες στα συστήματα. Ακόμα χρειάζεται να γίνουν πολλά, αλλά η σταδιακή, η σίγουρη και η σταθερή πρόοδος αποτελούν σημαντικές προϋποθέσεις για την εξέλιξη προς τα μπροστά. Κατά τη γνώμη μου, προς αυτή την κατεύθυνση κινείται και αυτός ο προϋπολογισμός, τον οποίον και υπερψηφίζουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Θα δώσω τώρα τον λόγο στην κ. Μερόπη Τζούφη από τη Νέα Αριστερά.

**ΜΕΡΟΠΗ ΤΖΟΥΦΗ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, για πέμπτη φορά συζητάμε για έναν άδικο και μεροληπτικό προϋπολογισμό που παράγει και αναπαράγει ανισότητες, πλήρως στραμμένο στην αγορά και προκλητικά αδιάφορο για τα μείζονα κοινωνικά προβλήματα.

Αναφέρομαι στην καθήλωση των μισθών -από τους χαμηλότερους στην Ευρωπαϊκή Ένωση εδώ και μια ολόκληρη δεκαετία- στην πληθωριστική κρίση και την ακρίβεια, το στεγαστικό αδιέξοδο εκατοντάδων χιλιάδων συμπολιτών μας και κυρίως των νέων ανθρώπων. Επίσης, στο επίπεδο φτώχειας και τον αποκλεισμό από τα βασικά κοινωνικά αγαθά, τη δημόσια εκπαίδευση, την υγεία, την προνοιακή πολιτική και τον πολιτισμό. Αναφέρομαι, επίσης, στο μοντέλο ανάπτυξης ένα -δήθεν- προνομιακό πεδίο της σημερινής Κυβέρνησης.

Ο προϋπολογισμός του 2024 συνεχίζει να μην ανταποκρίνεται στις κοινωνικές και οικονομικές απαιτήσεις της μεγάλης κοινωνικής πλειοψηφίας, μοιράζοντας, όμως, λευκές επιταγές σε ένα μπλοκ δυνάμεων που διασφαλίζει την παραμονή της Νέας Δημοκρατίας στην εξουσία. Αναπαράγει ένα μοντέλο που συντηρεί ένα άδικο φορολογικό σύστημα και ευαγγελίζεται επενδύσεις, οι οποίες στην πραγματικότητα ίσα που καλύπτουν τις αποσβέσεις. Με λίγα λόγια, είναι ένας ακόμη προϋπολογισμός της Νέας Δημοκρατίας.

Ποια είναι, κυρίες και κύριοι συνάδελφοι, η κυρία προσέγγιση; Ότι η αγορά θα λύσει όλα τα προβλήματα και οι επενδύσεις θα φέρουν την κοινωνική ευημερία. Το έχουμε δει να συμβαίνει εδώ ή κάπου αλλού στον κόσμο, εκεί όπου εφαρμόζονται μοντέλα του νεοφιλελεύθερου αυτού ίδιου μοντέλου ανάπτυξης;

Στη χώρα μας, όμως -και σε πανευρωπαϊκό επίπεδο- το κύριο πρόβλημα είναι «φροντίζουμε, κυρίως, για τους ευάλωτους, αυτό μπορούμε να κάνουμε στη συγκεκριμένη χρονική στιγμή». Είναι, όμως, έτσι; Καθηλώνονται ολόκληρες κοινωνικές ομάδες, στιγματίζονται ως ευάλωτες, και υποκριτικά μιλάμε για ενίσχυση της κοινωνικής συνοχής. Η συνάδελφος της Νέας Αριστεράς κ. Φωτίου απέδειξε στην τοποθέτησή της το ψεύδος των κυβερνητικών επιχειρημάτων και για τις ευάλωτες κοινωνικές ομάδες.

Από την άλλη μεριά, δεν μιλάμε για τη δικαιότερη κατανομή ή αναδιανομή του πλούτου για την ενίσχυση του κοινωνικού κράτους και για τους αποκλεισμούς, στους οποίους προηγουμένως αναφέρθηκα, όπως και στην υποστήριξη του κόσμου, της εργασίας και της παραγωγής.

Έρχομαι, τώρα, σε δύο πολύ σημαντικά θέματα, που λέει η Κυβέρνηση ότι προχωράει για να τα λύσει: την υγεία και την παιδεία. Υπάρχει αύξηση των κονδυλίων ως απόλυτο μέγεθος. Όμως, η χρηματοδότηση παραμένει στάσιμη ή μειώνεται ως ποσοστό του ΑΕΠ. Την ίδια στιγμή, είναι η χαμηλότερη και με τη σημαντικότερη απόκλιση, από τους ευρωπαϊκούς μέσους όρους.

Ακούσαμε από τον κ. Χατζηδάκη «αύξηση της χρηματοδότησης κατά 46% στην υγεία και στην παιδεία, από το 2019 μέχρι σήμερα. Τον καλώ, λοιπόν, να επισκεφθούμε μαζί ένα νοσοκομείο ή ένα σχολείο για να δούμε την πραγματική κατάσταση που επικρατεί. Να δούμε αν τα συγκεκριμένα νούμερα και τα ποσοστά αποτυπώνουν πραγματικά αυτό που συμβαίνει ή απλώς εξυπηρετούν τη μάχη των εντυπώσεων στην κοινοβουλευτική συζήτηση.

Έρχομαι στην υγεία. Στο προσχέδιο, λοιπόν, προβλέπεται αύξηση των δαπανών για το 2023. Πού πάνε, όμως, αυτές οι δαπάνες; Στην αύξηση της δαπάνης του επικουρικού προσωπικού, που προσλήφθηκε για την αντιμετώπιση της πανδημίας και οι συμβάσεις που παρατάθηκαν μέχρι το τέλος του χρόνου, χωρίς να υπάρχει δέσμευση για μονιμοποίηση, ενώ εξυπηρετούν πάγιες και διαρκείς ανάγκες. Με τις μεταβιβάσεις προς τα νοσοκομεία και την πρωτοβάθμια και γενικά τους εποπτευόμενους φορείς του Υπουργείου Υγείας, που δεν μπορούν και δυσκολεύονται να αντεπεξέλθουν στις αυξημένες λειτουργικές δαπάνες, στις αυξήσεις τιμών και καυσίμων. Στην αύξηση των δαπανών για αγορά αγαθών και υπηρεσιών, που αποτυπώνει την κρίση ακρίβειας στα απαραίτητα υλικά.

Επομένως οι αυξήσεις αυτές δεν είναι ικανές να αντιστρέψουν την τροχιά συρρίκνωσης και υποβάθμισης του Εθνικού Συστήματος Υγείας. Αυτό αποτυπώνεται με απόλυτη σαφήνεια στα στοιχεία της Κομισιόν, όπου φαίνεται ότι η Ελλάδα δαπανά μόλις το 7,8% του ΑΕΠ για την υγεία, όταν ο μέσος ευρωπαϊκός όρος βρίσκεται στο 10%.

Ενδεικτική είναι και η κατά κεφαλήν δαπάνη για την υγεία στη χώρα μας, μόλις 1.600 ευρώ, δηλαδή δύο φορές και περισσότερο μικρότερη από την αντίστοιχη ευρωπαϊκή.

Από την άλλη μεριά, το ποσοστό των ιδιωτικών δαπανών σε επίπεδο Ευρωπαϊκής Ένωσης φθάνει στο 40%, από την τσέπη των ανθρώπων της καθημερινότητας. Αντίθετα, στην Ευρώπη των 27, ο μέσος όρος για τη δημόσια δαπάνη που καταβάλλει το κράτος είναι στο 80%.

Ποιο είναι το αποτέλεσμα; Το ΕΣΥ φθίνει. Έχουμε διαρκώς περιστατικά πλημμελούς και ανύπαρκτης ανταπόκρισης στις ανάγκες των πολιτών. Οι κύριες συνθήκες, όπως είπα πριν, είναι η ελλιπής χρηματοδότηση και το διαρκώς μειούμενο προσωπικό. Ακόμη και η εισηγητική έκθεση αναφέρει πως οι αποχωρήσεις για το 2020, 2022 και 2024 θα ξεπεράσουν τις οκτώ χιλιάδες εκατό. Στα νοσοκομεία, οι χημειοθεραπείες αναβάλλονται λόγω κόστους, οι λίστες των χειρουργείων έχουν σχεδόν καταστεί ανενεργές, ενώ κλινικές σε πολλά περιφερειακά νοσοκομεία υπολειτουργούν και αναστέλλουν τη λειτουργία τους.

Για παράδειγμα, στην Ήπειρο, στο πανεπιστημιακό νοσοκομείο καταγράφονται ελλείψεις ενενήντα γιατρών και διακοσίων πενήντα νοσηλευτών, ένα νοσοκομείο που εξυπηρετεί τις ανάγκες όλης της βορειοδυτικής Ελλάδας και της δυτικής Μακεδονίας. Στο «Χατζηκώστα» λείπουν τριάντα γιατροί και ενενήντα νοσηλευτές. Η λειτουργία των ΜΕΘ και των ΤΕΠ στηρίζεται στους ειδικευόμενους νοσηλευτές. Στην Πρέβεζα, την Άρτα και τη Λευκάδα τα ΤΕΠ λειτουργούν με αγροτικούς και ειδικευόμενους.

Το ΕΚΑΒ βρίσκεται σε συνθήκες επιχειρησιακής κατάρρευσης με τα κενά σε διασώστες να ξεπερνούν τα εξακόσια και τα διαθέσιμα ασθενοφόρα να λείπουν πανελλαδικά και στην Ήπειρο, των τριακοσίων τριάντα χιλιάδων κατοίκων, να λείπουν περίπου πενήντα.

Επομένως, παρά την αύξηση, η συνολική αποτίμηση παραπέμπει σε μια ετεροχρονισμένη και ανεπαρκή στήριξη του δημόσιου συστήματος υγείας.

Η Νέα Δημοκρατία δεν έβγαλε κανένα συμπέρασμα από την προσφορά του Εθνικού Συστήματος Υγείας στην πανδημία. Ωθεί τους πολίτες στην ιδιωτική υγεία. Προχωράει στην παθητική ιδιωτικοποίηση του ΕΣΥ, με αποτέλεσμα ένα σημαντικό κομμάτι του πληθυσμού να στερείται δημόσιες, ποιοτικές υπηρεσίες φροντίδας και περίθαλψης.

Παρόμοια είναι η εικόνα και στην παιδεία. Αυτή την στιγμή, οι δαπάνες στην παιδεία είναι στο 2,8% του ΑΕΠ, αποκλίνοντας από το μέσο ευρωπαϊκό όρο, που είναι στο 5%. Αυτό παγιώνει μία διαρκή στασιμότητα και μεταφέρει τις δαπάνες στους οικογενειακούς προϋπολογισμούς και δεν μπορεί να αντιμετωπίσει τις προκλήσεις, που υπάρχουν στο εκπαιδευτικό σύστημα.

Οι προσλήψεις είναι πάρα πολύ λίγες, διότι ουσιαστικά οι άνθρωποι που θα φύγουν από το εκπαιδευτικό σύστημα είναι δεκατέσσερις χιλιάδες. Αυτό παγιώνει όλες τις προηγούμενες επιλογές: συγχωνεύσεις σχολείων, μισθολογική καθήλωση των εκπαιδευτικών, τεράστια προβλήματα στην ειδική αγωγή, ανεπαρκής και καθυστερημένη κάλυψη των κενών -μήνες μετά την έναρξη της χρονιάς-, εκπαιδευτικά αποτελέσματα που -και με τα δικά σας δεδομένα- δημιουργούν απογοήτευση, σχολική βία και φαινόμενα μπούλινγκ.

Και από την άλλη μεριά, είστε περήφανοι για τα γραφήματά σας και προτρέπετε τους μαθητές να περπατούν τρία με τέσσερα χιλιόμετρα από και προς το σχολείο για να δικαιολογήσετε το κλείσιμο και τις συγχωνεύσεις.

Κι έρχομαι τώρα στα ανώτατα εκπαιδευτικά ιδρύματα: Οικονομική και στελεχική ασφυξία. Κατάργηση νέων τμημάτων. Συγχώνευση τμημάτων που λειτουργούν στην Κρήτη, στη Μακεδονία, στη Θράκη. Ισχνή φοιτητική μέριμνα καθολική επιβολή διδάκτρων στα μεταπτυχιακά και το δράμα κορυφώνεται με τα ιδιωτικά πανεπιστήμια.

Ακούσαμε, λοιπόν, ότι τώρα θέλουμε από τον αρμόδιο Υπουργό το ελεύθερο πανεπιστήμιο σε αντίστιξη με το άλλο το κακό, το δημόσιο, το "πολιορκημένο" και, δυστυχώς, μας είπε ο Υπουργός ότι είναι χουντικής έμπνευσης η απαγόρευση των ιδιωτικών πανεπιστημίων, αφήνοντας το υπονοούμενο της ταύτισης όσων από εμάς υπερασπίζονται το δημόσιο πανεπιστήμιο με τη χούντα.

Είναι ντροπή, ειδικά όταν προέρχεται από μέλος της Κυβέρνησης του Κυριάκου Μητσοτάκη, που έχει στεγάσει τα πολιτικά τέκνα του Παπαδόπουλου και της ΕΠΕΝ. Ας κάνει τον κόπο ο Υπουργός να διαβάσει το Σύνταγμα του 1975, που θεμελίωσε το άρθρο 16.

Η αποκρατικοποίηση των πανεπιστημίων είναι υπόθεση της Μεταπολίτευσης, δηλαδή της μετάβασης στη δημοκρατία που θεσμοθέτησε τη νομική μορφή των νομικών προσώπων δημοσίου δικαίου για τη διαφύλαξη της αυτοτέλειας των πανεπιστημίων από το κράτος και την κατοχύρωση της ανεξαρτησίας τους από τις κυβερνήσεις.

Αυτό επιχειρείτε να καταλυθεί τώρα, κινούμενη η πολιτική ηγεσία του Υπουργείου Παιδείας στα όρια της συνταγματικότητας απέναντι στο δημόσιο συμφέρον και, μάλιστα, αμφισβητώντας τις νομοθετικές της ικανότητες, αναθέτει τη συγγραφή του νομοσχεδίου σε νομική εταιρεία επενδύσεων.

Τελειώνω, κύριε Πρόεδρε, και ευχαριστώ για την υπομονή σας.

Καταψηφίζουμε, λοιπόν, ως Νέα Αριστερά τον προϋπολογισμό της Κυβέρνησης για το 2024 γιατί δεν ανταποκρίνεται στις ανάγκες της κοινωνίας, δεν δίνει προοπτική στην οικονομία και την ανάπτυξη, δεν ενισχύει το κοινωνικό κράτος και τη νέα γενιά, δεν σέβεται το περιβάλλον.

Ευελπιστούμε ότι θα μπορέσουμε να συγκροτήσουμε ένα πολιτικά ανταγωνιστικό μπλοκ μαζί και δίπλα στο πλευρό του κόσμου της εργασίας, της νεολαίας, των ανθρώπων που παλεύουν για δικαιώματα, που αγωνίζονται για την προστασία του περιβάλλοντος, με όλες και όλους που διεκδικούν μια ουσιαστικά καλύτερη καθημερινότητα, μια καλύτερη προοπτική, ένα δίκαιο παραγωγικό μοντέλο, που ζητούν οικονομική, κοινωνική και κλιματική δικαιοσύνη.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Ζήτησε τον λόγο ο κ. Πετραλιάς για μια παρέμβαση.

Ορίστε, κύριε Πετραλιά, έχετε το λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Θα χρειαστώ ένα λεπτό, για να έχουμε την πλήρη εικόνα.

Όντως -το ανέφερε και η εκπρόσωπος της Νέας Αριστεράς- από 4,1 δισεκατομμύρια 2019 σε 6,1 δισεκατομμύρια οι δαπάνες του Υπουργείου Υγείας. Επίσης, στα νοσοκομεία έχουν διπλασιαστεί οι επιχορηγήσεις από το 1,4 σε 2,8 δισεκατομμύρια. Προσπαθούμε δημοσιονομικά να ενισχύσουμε όσο γίνεται τη ρευστότητα των νοσοκομείων να παρέχουν και καλύτερες υπηρεσίες και μεγαλύτερη κάλυψη.

Θέλω να πω και δύο αριθμούς για την παιδεία, απλά για να πληροφορήσω το Σώμα γιατί πολλές φορές υπάρχει παρεξήγηση.

Σύμφωνα με τα επίσημα στοιχεία της Eurostat «Government expenditure by function» -έτσι μετριέται η κατανομή- οι δαπάνες για την παιδεία είναι 4,1% του ΑΕΠ έναντι 4,7% που είναι ο μέσος όρος της Ευρωζώνης. Δεν είμαστε ακόμα στον μέσο της Ευρωζώνης. Προσπαθούμε να βελτιωθούμε.

Η διαφορά που βλέπετε στα μεγέθη -που λέτε 2,8%-, να εξηγήσω πώς βγαίνει, για να ξέρουμε όλοι την εικόνα και ποια είναι η αλήθεια. Παίρνετε τις δαπάνες του Υπουργείου Παιδείας που είναι 6 δισεκατομμύρια ευρώ. Όμως, στο Κεφάλαιο 2 έχουμε τις δαπάνες των λοιπών φορέων. Συνολικά, λοιπόν, οι δαπάνες της γενικής κυβέρνησης για την παιδεία, βάζοντας και τα άλλα μεγέθη για την εκπαίδευση, είναι 7,1 δισεκατομμύρια ευρώ. Πώς βγαίνει, λοιπόν, ο συγκρίσιμος όρος για την παιδεία σε σχέση με την Ευρωζώνη; Μπαίνουν και οι ασφαλιστικές εισφορές των εργαζομένων που πληρώνει το κράτος και βγαίνει 9,2 δισεκατομμύρια ευρώ και βγαίνει 4,1%. Είναι και στο draft budgetary plan και έτσι βγαίνει η σύγκριση με τον ευρωπαϊκό μέσο όρο. Άρα ποια είναι η αλήθεια για την παιδεία; Οι πραγματικές συνολικές δαπάνες έναντι 4,1% του ΑΕΠ έναντι 4,7% της Ευρωζώνης και όχι 2,8% που είπατε.

Ευχαριστώ θερμά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Κύριε Λεονταρίδη, έχετε τον λόγο.

**ΘΕΟΦΙΛΟΣ ΛΕΟΝΤΑΡΙΔΗΣ:** Κυρίες και κύριοι συνάδελφοι, διανύουμε τον έκτο μήνα της νέας τετραετίας, έχοντας μια εξαιρετικά ισχυρή εντολή από τους πολίτες μετά από διαδοχικές εκλογές για μια σειρά μεταρρυθμίσεων με μεγάλο αίσθημα ευθύνης, χωρίς λαϊκίστικες προσεγγίσεις, χωρίς υπερβολές, αλλά με ειλικρίνεια και σοβαρότητα, με σχέδιο και όραμα, προσέχοντας πάντα να μη θέσουμε σε κίνδυνο τα οικονομικά της πατρίδας μας.

Βασικό μας εγχείρημα είναι ο πολυδιάστατος εκσυγχρονισμός, η περαιτέρω ανάπτυξη, η μείωση της ανεργίας και η ενίσχυση της οικονομίας. Ο φετινός προϋπολογισμός είναι ο πρώτος μετά από δεκατρία χρόνια με το αξιόχρεο της χώρας να έχει ανακτήσει την επενδυτική του βαθμίδα. Αυτό αποτελεί κυρίως επίτευγμα όλων των Ελλήνων, αλλά επίσης και υποχρέωση για εμάς να ανταποκριθούμε στις προσδοκίες των πολιτών, διαφυλάσσοντας σε κάθε περίπτωση τη δημοσιονομική σταθερότητα που έχει επιτύχει η χώρα μας. Αυτό δεν πρέπει να το λησμονούμε.

Η ανάκτηση της επενδυτικής βαθμίδας αφορά όλους μας, άμεσα ή έμμεσα, καθώς φέρνει περισσότερες επενδύσεις, νέες υψηλού επιπέδου θέσεις εργασίας και αυξημένους μισθούς σε όλο το φάσμα της οικονομίας. Η ανεργία αναμένεται να μειωθεί από 11,2% το 2023 σε 10,6% το 2024 με τάση προς μονοψήφιο ποσοστό, ενώ οι επενδύσεις αναμένεται να αυξηθούν για το τρέχον έτος και ακόμη περισσότερο το 2024. Είναι ο πρώτος προϋπολογισμός που περιλαμβάνει αυξήσεις στους μισθούς του δημόσιου τομέα μετά από δεκατέσσερα χρόνια.

Επιπλέον, λαμβάνονται μέτρα για την ενίσχυση των εισοδημάτων του ιδιωτικού τομέα, όπως η κατάργηση του παγώματος των τριετιών για τους μισθωτούς, η αύξηση του αφορολογήτου ποσού κατά 1.000 ευρώ για τις οικογένειες με παιδιά, η αύξηση του ελάχιστου εγγυημένου εισοδήματος κατά 8% και φυσικά η εκ νέου αύξηση των συντάξεων. Γίνεται επέκταση του επιδόματος μητρότητας για εννέα μήνες για τις γυναίκες που απασχολούνται στον ιδιωτικό τομέα και τις αγρότισσες για την αντιμετώπιση της υπογεννητικότητας και τη στήριξη της οικογένειας. Χορηγείται ετήσιο βοήθημα προς τους νέους και καταργείται η συμμετοχή στο κόστος των φαρμάκων για τους πρώην δικαιούχους του ΕΚΑΣ. Προβλέπεται ο διπλασιασμός του επιτυχημένου προγράμματος «Σπίτι μου» με επιπλέον 375 εκατομμύρια ευρώ για την αντιμετώπιση του ιδιαίτερα έντονου στεγαστικού προβλήματος, ιδίως των νέων ατόμων και τη στήριξη του οικογενειακού προγραμματισμού.

Επιπλέον, καταργείται η μείωση 30% επί των συντάξεων για τους απασχολούμενους συνταξιούχους και αντικαθίσταται με εισφορά 10% επί των πρόσθετων αμοιβών που λαμβάνουν από την εργασία τους. Παρέχεται έκτακτη ενίσχυση 100 έως 200 ευρώ για την οικονομική στήριξη συνταξιούχων τις επόμενες ημέρες με συντάξεις έως 1.600 ευρώ που έχουν προσωπική διαφορά άνω των 10 ευρώ. Παράλληλα, δίνεται λύση στο αδιέξοδο που αντιμετωπίζουν μη μισθωτοί ασφαλισμένοι, οι οποίοι βρίσκονται σε ηλικία συνταξιοδότησης και παραμένουν εγκλωβισμένοι λόγω πραγματικής αδυναμίας αποπληρωμής των ληξιπρόθεσμων οφειλών τους στον ΕΦΚΑ. Έτσι αυξάνεται το ανώτατο όριο οφειλών ασφαλιστικών εισφορών για συνταξιοδότηση από 20.000 σε 30.000 ευρώ και από 6.000 σε 10.000 ευρώ για τον πρώην ΟΓΑ με προϋποθέσεις.

Επιπλέον, μονιμοποιείται ο μειωμένος συντελεστής ΦΠΑ στις μεταφορές, στα γυμναστήρια, στις σχολές χορού, στους κινηματογράφους και σε μια σειρά αγαθών σχετιζόμενων με τη δημόσια υγεία και επεκτείνεται για ένα εξάμηνο στον καφέ και στα ταξί.

Το σχέδιο «Ελλάδα 2.0» με χρηματοδότηση από το Ευρωπαϊκό Ταμείο Ανάκαμψης και Ανθεκτικότητας βρίσκεται σε πλήρη εξέλιξη με την ένταξη επτακοσίων δεκαοκτώ έργων και υποέργων με πολλαπλασιαστικό αποτέλεσμα στην ελληνική οικονομία. Ενισχύεται ο τομέας της υγείας με αύξηση της επιχορήγησης των νοσοκομείων. Εδώ θέλω να σταθώ ιδιαίτερα και να τονίσω ότι χρειάζεται τεράστια προσπάθεια ώστε τα νοσοκομεία μας, ιδίως τα περιφερειακά, να λειτουργήσουν ανταποκρινόμενα στις δίκαιες απαιτήσεις των συμπολιτών μας. Είναι ένα στοίχημα που πρέπει να το κερδίσουμε.

Για τους αγρότες μας, στο πλαίσιο αντιμετώπισης των συνεπειών της ενεργειακής κρίσης είχαμε θεσπίσει την επιστροφή του ειδικού φόρου κατανάλωσης στο αγροτικό πετρέλαιο και τη στήριξή τους επί των τιμών του ηλεκτρικού ρεύματος. Για το 2024 προϋπολογίζονται πόροι ύψους 110 εκατομμυρίων ευρώ, προκειμένου να αξιοποιηθούν για την καταβολή αποζημιώσεων λόγω φυσικών καταστροφών σε αγρότες μέσω του ΕΛΓΑ, ενώ επιπλέον 150 εκατομμύρια ευρώ μεταφέρθηκαν εντός του 2023 στον ΕΛΓΑ για την προκαταβολή αποζημιώσεων. Παρ’ όλα αυτά χρειάζεται μεγάλη προσπάθεια για να αντιμετωπίσουμε το υψηλό κόστος παραγωγής στη γεωργία και την κτηνοτροφία.

Αγαπητοί συνάδελφοι, βασική επιδίωξη της Κυβέρνησης είναι να εφαρμόσει μια πολιτική η οποία θα συνδυάζει τη δημοσιονομική υπευθυνότητα με την κοινωνική ευαισθησία, την αποτελεσματικότητα με την κοινωνική δικαιοσύνη. Και το 2024 η ελληνική οικονομία θα ανέβει ακόμα πιο ψηλά. Οι κινδυνολόγοι θα διαψευστούν και το διαθέσιμο εισόδημα των Ελλήνων θα αυξηθεί. Ταυτόχρονα, όμως, ο πόλεμος με την ακρίβεια, ιδίως στα είδη πρώτης ανάγκης των νοικοκυριών, παραμένει διαρκής.

Σκοπός όλων των παρεμβάσεων μας είναι η συνεισφορά τους στον οικονομικό εξορθολογισμό και στη δημιουργία αξίας στην ελληνική οικονομία, αλλά και η προώθηση της βιώσιμης και διαρκούς οικονομικής ανάπτυξης της χώρας. Έτσι θα ενισχύσουμε την οικονομική δραστηριότητα της χώρας, ιδιαίτερα στην περιφέρεια, οδηγώντας στη δημιουργία νέων θέσεων εργασίας και παρέχοντας καλύτερες υπηρεσίες στους πολίτες. Επιπλέον, θα επιδιώξουμε την προσέλκυση επενδύσεων και τη δημιουργία καινοτόμων έργων που θα συμβάλουν στην αναβάθμιση κρίσιμων κλάδων, όπως οι υποδομές, οι μεταφορές, η ενέργεια, ο τουρισμός και η αγροτική ανάπτυξη. Εδώ θέλω ιδιαίτερα να τονίσω την υλοποίηση εγγειοβελτιωτικών έργων για την αύξηση του αγροτικού εισοδήματος που δρομολογήθηκαν μεταξύ άλλων και στον Νομό Σερρών.

Κυρίες και κύριοι συνάδελφοι, κατά τη διάρκεια της θητείας μας δημιουργήσαμε ένα ισχυρό δίχτυ προστασίας για νοικοκυριά και επιχειρήσεις. Εφαρμόσαμε σημαντικές διαρθρωτικές μεταρρυθμίσεις, προωθήσαμε έργα αξιοποίησης της δημόσιας περιουσίας, ενισχύσαμε τη χρηματοπιστωτική σταθερότητα και τη ρευστότητα στην πραγματική οικονομία. Ζούμε πλέον σε μια Ελλάδα πολύ διαφορετική από εκείνη του χθες. Θα συνεχίσουμε να βαδίζουμε με σταθερότητα, συνέπεια και επιμονή, εφαρμόζοντας απαρέγκλιτα το πρόγραμμα για το οποίο μας επέλεξαν οι πολίτες, προχωρώντας τώρα στις μεγάλες αλλαγές που χρειάζεται η χώρα. Αλλαγές που θα αποτελέσουν την πυξίδα για την πορεία μας προς ένα καλύτερο μέλλον που αξίζουν όλοι οι συμπολίτες μας και ιδιαίτερα οι νεότερες γενιές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Λεονταρίδη.

Η Βουλευτής κ. Αθηνά Λινού ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Τον λόγο τώρα έχει ο κ. Μιλτιάδης Ζαμπάρας από τον ΣΥΡΙΖΑ - Προοδευτική Συμμαχία.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πρόσφατα σε συζήτηση επίκαιρης ερώτησής μου στη Βουλή για το ξεπούλημα της Κυβέρνησης στα ΕΛΠΕ, ο Υπουργός Οικονομικών μου απάντησε ότι με αυτόν τον τρόπο θα έλθει η ανάπτυξη. Το ξεπούλημα, δηλαδή, μιας κερδοφόρας επιχείρησης με τεράστια στρατηγική σημασία για τη χώρα, με 10 δισεκατομμύρια τζίρο, με 1,5 δισεκατομμύριο υπερκέρδη, είναι για εσάς ανάπτυξη. Αυτή η πράξη είναι μία κυνική ομολογία που αντικατοπτρίζει τη νεοφιλελεύθερη πολιτική σας, που αφορά την ανάπτυξη μόνο για λίγους. Μόνο που η ανάπτυξη για τους λίγους γίνεται με χρήματα του Έλληνα φορολογούμενου. Ποια είναι η ανάπτυξη ακριβώς για εσάς; Είμαστε εικοστοί πέμπτοι στους τριάντα έξι της Ευρώπης στην αύξηση του πραγματικού ΑΕΠ. Είμαστε τριακοστοί δεύτεροι στους τριάντα έξι της Ευρώπης στην αύξηση με ονομαστικούς όρους του ΑΕΠ. Έχουμε υπερπλεόνασμα φόρων 29%. Τα έσοδα από τον ΦΠΑ αυξήθηκαν κατά 40%, την ίδια στιγμή που προτείνουμε μείωση του ΦΠΑ και του ειδικού φόρου κατανάλωσης, για να μπορέσει να πάρει ανάσα ο πολίτης. Έχουμε 20 δισεκατομμύρια αύξηση στο ιδιωτικό χρέος τα τελευταία τέσσερα χρόνια και προφανώς συμβαίνει κάτι τέτοιο, γιατί ουκ αν λάβεις παρά του μη έχοντος. Έχουν γίνει εβδομήντα πέντε χιλιάδες πλειστηριασμοί τα τελευταία δύο χρόνια και θα ολοκληρωθούν οι διακόσιες πενήντα χιλιάδες πλειστηριασμοί μέχρι το 2026. Έχουμε 3,1 δισεκατομμύρια περισσότερους φόρους για το 2024, οι οποίοι εγγράφονται στον υφιστάμενο προϋπολογισμό. Είμαστε πρώτοι στην Ευρώπη στο δημόσιο χρέος. Έχουμε τον χαμηλότερο μέσο μισθό στην Ευρώπη. Είμαστε πρωταθλητές στον πληθωρισμό τροφίμων. Είμαστε πρωταθλητές στα έξοδα της στέγασης.

Ταυτόχρονα, η ιδιωτική κατανάλωση μειώνεται σημαντικά. Έχει πτωτική τάση. Την ίδια στιγμή τι έχουμε; Μέσα σε όλο αυτό το περιβάλλον, μέσα σε όλο αυτό το κλίμα, έχουμε υπερκέρδη τραπεζών, υπερκέρδη εταιρειών ενέργειας, υπερκέρδη διυλιστηρίων. Τα υπερκέρδη αυτών των εταιρειών είναι 10,5 δισεκατομμύρια, 300% αύξηση. Από ποιους είναι αυτά τα κέρδη; Από ποιους είναι αυτά τα κέρδη; Είναι από τον Έλληνα φορολογούμενο. Και να πάτε να πείτε σε αυτούς που δίνετε 70 ευρώ μεικτά, 50 ευρώ πρακτικά, ότι υπάρχουν εταιρείες με υπερκέρδη 300% πάνω, σε αυτούς που δίνετε 3% αύξηση. Και όταν ακούμε τις δικές σας δηλώσεις, ότι ζούμε σε μία χώρα φανταστική, ότι όλα πάνε πρίμα, ότι οι επενδύσεις έρχονται κατά χιλιάδες, ότι ο κόσμος καλοπερνάει, ότι προβλήματα στην κοινωνία δεν υπάρχουν και δεν υπάρχει λόγος να υπάρχει επί της ουσίας και δυσαρέσκεια, αν απομονώσουμε αυτές τις μέρες στη συζήτηση για τον προϋπολογισμό τις τοποθετήσεις των Βουλευτών της Νέας Δημοκρατίας και των Υπουργών και τις στείλουμε απομονωμένα στα νησιά Φίτζι, θα πουν οι κάτοικοι εκεί ότι: «Στην Ελλάδα είναι ο παράδεισος, δεν είναι εδώ. Είναι στην Ελλάδα». Δεν υπάρχουν προβλήματα και ζούμε σε μια χώρα ιδανική.

Εδώ και μήνες, κυρίες και κύριοι συνάδελφοι, σε όλες τις έρευνες που γίνονται, διεξάγονται, τα βασικά συναισθήματα που δείχνουν οι πολίτες, που εκφράζουν οι πολίτες είναι ο φόβος και η ανασφάλεια. Αυτά τα λαμβάνετε υπ’ όψιν σας στην κατάρτιση του προϋπολογισμού; Να δώσουμε περισσότερα για τους πολλούς, για το κοινωνικό κράτος, για την υγεία και για την παιδεία που έχουμε ως ποσοστό του ΑΕΠ πολύ χαμηλότερο σε σχέση με τον ευρωπαϊκό μέσο όρο. Μήπως εκεί θα έπρεπε να κατευθυνθούν και τα υπερκέρδη και οι δαπάνες;

Είμαστε η χώρα που οι πολίτες της έχουν τη μεγαλύτερη απογοήτευση και απαισιοδοξία σε όλη την Ευρώπη. Και εσείς προσπαθείτε να μας πείσετε ότι ζούμε στον παράδεισο. Μιλάτε για πράσινη ανάπτυξη. Μίλησε και χθες ο Υπουργός Περιβάλλοντος για πράσινη ανάπτυξη. Και, μάλιστα, βάζετε και τοποθετήστε και με βαρύγδουπους τίτλους όπως green budgeting για να αξιολογήσετε με περιβαλλοντικούς όρους τον προϋπολογισμό. Και σχεδόν σε όλα που αφορούν την πράσινη ανάπτυξη, την πράσινη μετάβαση, την αντιμετώπιση της κλιματικής κρίσης, περνάτε κάτω από τον πήχη.

Τι έχετε κάνει όμως, πολύ συγκεκριμένα και πρακτικά για την πράσινη ανάπτυξη, για την αντιμετώπιση της κλιματικής κρίσης με πραγματικούς όρους; Καταστράφηκε ο Έβρος και η Θεσσαλία από τη δική σας ανικανότητα, με αποτέλεσμα την πλήρη καταστροφή σε αυτές τις περιοχές και ακόμα περιμένουμε το Υπουργείο Περιβάλλοντος να εκδώσει τις αποφάσεις των προσωρινών μέτρων προστασίας που θα διευκολύνουν τους κατοίκους της περιοχής. Οι ζημιές υπολογίζονται στα 3,5 δισεκατομμύρια και μόνο 600 εκατομμύρια έχουν εγγραφεί στον προϋπολογισμό για το τρέχον έτος. Ενισχύετε, επίσης, τα μεγάλα έργα των ΑΠΕ και δεν αφήνετε χώρο για ενεργειακές κοινότητες και έργα αυτοπαραγωγής και κατανάλωσης. Η Ευρώπη τι μας λέει; Φτιάξτε ενεργειακές κοινότητες στους δήμους για να μπορούν να έχουν φθηνό ρεύμα τα χαμηλά νοικοκυριά, οι πιο ευάλωτοι. Και εσείς δίνετε αυτά τα έργα στους μεγάλους, να μπορούν να χρηματοδοτούνται οι ΤΟΕΒ που έχουν χρεοκοπήσει, η ΔΕΥΑ που σήμερα τη συγχωνεύετε και τις βάζετε σε επίπεδο περιφέρειας για να τις εκχωρήσετε στους ιδιώτες. Αφήνετε επίσης στο απυρόβλητο τα υπερκέρδη των εταιρειών ενέργειας και των διυλιστηρίων που αντί να τα φορολογήσετε με 90% που λέγαμε προεκλογικά, τα είχατε φορολογήσει με τον χαμηλότερο συντελεστή που μπορούσατε και αυτά μόνο για έναν χρόνο, ενώ είχατε τη δυνατότητα και για δεύτερη χρονιά να φορολογήσετε τα υπερκέρδη.

Φέρνετε ξανά τη ρήτρα αναπροσαρμογής και δημιουργείτε αλαλούμ με τα χρωματιστά τιμολόγια καταχρεώνοντας τους ήδη χρεοκοπημένους Έλληνες καταναλωτές που δυσκολεύονται αυτή τη στιγμή να θερμάνουν το σπίτι τους. Και ποια είναι η απάντηση; Ατομική ευθύνη. Τα ρίχνουμε όλα με έναν εύκολο τρόπο στην ατομική ευθύνη. Ατομική ευθύνη για μία γιαγιά να ψάχνει πιο χρώμα τιμολογίου τη βολεύει για να μην έρθει το χαράτσι στο τέλος του μήνα με το ρεύμα, ατομική ευθύνη για το σουπερμάρκετ που ψάχνουν εναγωνίως οι πωλητές μας να βρουν τη φθηνότερη τιμή από σουπερμάρκετ σε σουπερμάρκετ, ατομική ευθύνη για ένα νέο που ζει σε ένα υπόγειο και ημιυπόγειο γιατί δεν έχει τη δυνατότητα να νοικιάσει ένα σπίτι στο κέντρο της Αθήνας. Για όλα φταίει η ατομική ευθύνη.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ**. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Εμείς σας έχουμε προτείνει πολλές φορές και συνεχίζουμε να προτείνουμε συγκεκριμένα μέτρα πρόληψης των φυσικών καταστροφών και όχι απλά αντιμετώπισης για το Υπουργείο Περιβάλλοντος. Ανανεώσιμες πηγές ενέργειας με επίκεντρο την κοινότητα και την αυτοκατανάλωση, όχι μόνο την παραχώρηση στους μεγάλους εργολάβους. Φορολόγηση των υπερκερδών των εταιρειών ενέργειας και των διυλιστηρίων με πλαφόν στα υπερκέρδη. Ανάκτηση του δημοσίου ελέγχου της ΔΕΗ για να αξιοποιήσουμε με αυτόν τον τρόπο και να έχουμε ένα σοβαρό εργαλείο ως κράτος για τη μείωση επιτέλους του κόστους ρεύματος, την αλλαγή του ενεργειακού μείγματος και το σπάσιμο των καρτέλ ενέργειας.

Όσο εσείς λοιπόν, κυρίες και κύριοι της Κυβέρνησης, θα μας μιλάτε για ανάπτυξη ενώ θα στηρίξετε την αισχροκέρδεια, ενώ θα στηρίξετε την κερδοφορία των λίγων και των μεγάλων, ενώ θα στραγγαλίζετε συνεχώς τους μικρούς και τους μεσαίους, όπως κάνατε πρόσφατα με το φορολογικό, εμείς θα μιλάμε για κοινωνική και οικονομική δικαιοσύνη, για δίκαιη πράσινη ανάπτυξη και για βιώσιμο παραγωγικό μοντέλο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υφυπουργέ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Επειδή αναφέρθηκε ξανά από τον ΣΥΡΙΖΑ ότι είμαστε εικοστοί πέμπτοι στην Ευρώπη ως προς τον ρυθμό ανάπτυξης του ΑΕΠ, αναφέρονται στο ΑΕΠ του 2020. Έχουν περάσει τέσσερα χρόνια, κύριοι. Μιλάμε για τον προϋπολογισμό του 2024.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Σε ποια θέση είμαστε;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Στην τρίτη στην Ευρωζώνη, τετραπλάσιο ρυθμό από τον μέσο όρο φέτος. Είναι δυνατόν να τα λέτε αυτά; Ποιον μέσο όρο θέλετε να πάρουμε; Μέσο όρο του 2022-2023, 4% εμείς, 2% η Ευρωζώνη.

Θέλετε να βάλουμε και την πανδημία, την τετραετία 2020-2023; Εμείς 1,8% και η Ευρωζώνη 1%. Ποιον μέσο όρο χρησιμοποιείτε; Δεν ξέρω πού τα βρίσκετε αυτά τα στοιχεία, αλλά είναι ψεύδος.

**ΧΡΗΣΤΟΣ ΓΙΑΝΝΟΥΛΗΣ:…** (Δεν ακούστηκε)

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Βεβαίως, είναι δημοσιευμένα στην Eurostat.

Δεύτερον, για τα κέρδη και τα υπερκέρδη. Φέτος, η μεγαλύτερη αύξηση των φορολογικών εσόδων έρχεται από τον φόρο εισοδήματος νομικών προσώπων. Για πρώτη φορά, εισπράττονται 7 δισεκατομμύρια στη χώρα, από 4,7 δισεκατομμύρια πέρυσι και 4,3 δισεκατομμύρια που εισπράττονταν μέχρι το 2019. Με φορολογικό συντελεστή 28% εισπράττατε 4,3 δισεκατομμύρια ευρώ. Με φορολογικό συντελεστή 22% εισπράττουμε 7 δισεκατομμύρια ευρώ. Τι έχουμε κάνει, πέρα από αυτό; Φορολόγηση 100% στα υπερκέρδη στην παραγωγή ενέργειας, μέσω του αυτόματου μηχανισμού στο Χρηματιστήριο Ενέργειας, 3,6 δισεκατομμύρια. Και άλλα 340 για την προηγούμενη περίοδο, πριν τον Ιούλιοτου 2022, και άλλα 140 από τον αυτόματο μηχανισμό παρακράτησης και άλλα 630 από τα διυλιστήρια και άλλα 550 από τα διυλιστήρια με τον φόρο εισοδήματος. Φέτος πήραμε 1,15 δισεκατομμύριο. Μην κοιτάτε τα κέρδη προ φόρων. Από κάτω έχει φόρους και κέρδη μετά φόρων. Δείτε τι έχουμε παρακρατήσει. Παραπάνω από 5 δισεκατομμύρια παρακράτηση υπερκερδών. Η χώρα πρωτοπορεί και σε αυτόν τον τομέα πανευρωπαϊκά.

**ΧΡΗΣΤΟΣ ΓΙΑΝΝΟΥΛΗΣ:** Ζαλιζόμαστε από τους αριθμούς!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, το κλείσαμε εδώ.

Η Κυβέρνηση αποδέχθηκε ότι όταν μειώνουμε τους φόρους και τον ΦΠΑ, αυξάνονται τα έσοδα. Άρα είναι μια πολύ καλή αρχή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τέσσερις συνοδοί εκπαιδευτικοί από το 1ο Αρσάκειο - Τοσίτσειο Δημοτικό Σχολείο Εκάλης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Δημήτριος Μπιάγκης από το ΠΑΣΟΚ.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η οικονομική πραγματικότητα των Ελλήνων πολιτών αποτυπώνεται σε τρεις βασικές πτυχές: την ανεξέλεγκτη αύξηση των τιμών στην αγορά, το οικονομικό αδιέξοδο και τον φόβο για τις επιπτώσεις που μπορεί να έχει αυτό στο μέλλον.

Η προβληματική προσέγγιση του νεοφιλελεύθερου μοντέλου επικεντρώνεται αποκλειστικά στην οικονομική μεγέθυνση και όχι στη βιώσιμη ανάπτυξη. Παράλληλα, αναπτυξιακά εργαλεία, όπως του Ταμείου Ανάκαμψης, παραμένουν ανεκμετάλλευτα στην αντιμετώπιση κρίσιμων προβλημάτων της οικονομίας και της κοινωνίας, όπως η υγεία, η παιδεία και η κοινωνική στέγαση.

Κυρίες και κύριοι συνάδελφοι, η υγεία δυστυχώς «νοσεί» στην πατρίδα μας. Η υποστελέχωση των δομών υγείας είναι σημείο αναφοράς ακόμη και στα μεγάλα αστικά κέντρα. Παρά την τραυματική εμπειρία της πανδημίας, σκεφτείτε πόσο πολύ χειρότερα είναι τα πράγματα στην περιφέρεια και ιδιαίτερα στη νησιωτική χώρα.

Πρόκειται για λόγο για τον οποίον είναι επιβεβλημένο, κυρίες και κύριοι συνάδελφοι, ένα νέο μοντέλο υγειονομικής πολιτικής ιδιαίτερα για τα πολύπαθα νησιά μας.

Είναι ανάγκη, κύριοι Υπουργοί, να δούμε το πρόβλημα στη βάση του. Να αντιμετωπίσουμε, επιτέλους, επί ίσοις όροις τους νησιώτες μας. Δεν μπορούν να αισθάνονται ως πολίτες «δεύτερης κατηγορίας» αυτοί οι άνθρωποι. Οφείλουμε, επιτέλους, όλες οι πολιτικές δυνάμεις να εφαρμόζουμε στην πράξη τη συνταγματικά κατοχυρωμένη ρήτρα νησιωτικότητας.

Συνεχίζουμε να σας προτείνουμε, λοιπόν, τη δημιουργία και εφαρμογή αυτού που εμείς ονομάζουμε «υγειονομικό ισοδύναμο», στη βάση -αν θέλετε- της λογικής του επιτυχημένου μεταφορικού ισοδύναμου και το οποίο θα δύναται να αμβλύνει τα μειονεκτήματα υγειονομικής περίθαλψης τα οποία αντιμετωπίζουν στο σύνολό τους οι νησιώτες μας, με παροχή κινήτρων για την προσέλκυση γιατρών σε νησιωτικές δομές υγείας, με διασφάλιση κατάλληλου και επαρκούς εξοπλισμού, με εφαρμογές τηλεϊατρικής και προληπτικής ιατρικής, με αποτελεσματικό σχεδιασμό και συντονισμό του Εθνικού Κέντρου Άμεσης Βοήθειας, στο κομμάτι των διακομιδών, για την αποτροπή αδικαιολόγητων καθυστερήσεων, που έχουν οδηγήσει σε απώλειες ζωών συμπατριωτών μας.

Κύριε Υπουργέ, όταν υπάρχει τεκμηριωμένη πρόταση και διάθεση για υπερκομματική κατανόηση και σύγκλιση, τότε μπορούμε σε τέτοια θέματα εθνικής σημασίας και να προχωρήσουμε και να τα καταφέρουμε.

Επιτρέψτε μου, όμως, κυρίες και κύριοι συνάδελφοι, να αναφερθώ ειδικότερα και να κάνω σημείο αναφοράς στην τοποθέτησή μου σε έναν τομέα ιδιαίτερα ευαίσθητο και σημαντικό για την εθνική ακεραιότητα της πατρίδας μας, για τον οποίον άλλωστε έχω την τιμή να είμαι κοινοβουλευτικός υπεύθυνος εκ μέρους του ΠΑΣΟΚ - Κινήματος Αλλαγής εδώ και μερικούς μήνες. Και αναφέρομαι φυσικά στον τομέα της εθνικής άμυνας.

Τα τελευταία χρόνια, κύριε Υπουργέ, πέραν της σύναψης ορισμένων σημαντικών διακρατικών συμφωνιών αμυντικής συνεργασίας, οι οποίες βεβαίως υποστηρίχθηκαν και από το ΠΑΣΟΚ - Κίνημα Αλλαγής -επαναλαμβάνω που υποστηρίχθηκαν από το ΠΑΣΟΚ-, και οι προσπάθειες ενίσχυσης των Ενόπλων Δυνάμεων της χώρας μοιάζουν να επικεντρώνονται σε προμήθειες αμυντικού εξοπλισμού, ως επί το πλείστον από το εξωτερικό, χωρίς την ουσιαστική συμμετοχή της εγχώριας αμυντικής βιομηχανίας.

Από την άλλη μεριά, οι αδικαιολόγητες καταστροφές πανάκριβου στρατιωτικού υλικού εξοπλισμού, όπως κατά τα συμβάντα στη Νέα Αγχίαλο αλλά και στο Στεφανοβίκειο Βόλου, δοκιμάζουν την εμπιστοσύνη ολόκληρου του ελληνικού λαού έναντι της επάρκειας και της στοιχειώδους ικανότητας της πολιτικής αλλά κυρίως της στρατιωτικής ηγεσίας να διαχειριστεί τους πολύτιμους αυτούς πόρους για την εθνική άμυνα.

Να επισημάνω δε ότι τα πολυδάπανα προγράμματα προμηθειών αμυντικού εξοπλισμού που καθημερινά δρομολογούνται αποφασίζονται περιστασιακά και δεν εντάσσονται, όπως είχαμε δεσμευτεί, σε έναν μακροχρόνιο, τεκμηριωμένο στρατηγικό σχεδιασμό και κυρίως δεν διασφαλίζουν ενεργή συμμετοχή και προοπτική για την αμυντική μας βιομηχανία.

Από τα στοιχεία του προϋπολογισμού προκύπτει ένα κονδύλι που υπερβαίνει τα 6 δισεκατομμύρια ευρώ, έχουμε δηλαδή μια αύξηση της τάξεως του 7% περίπου, που αφορά κυρίως σε αύξηση των πιστώσεων για παροχές σε εργαζομένους και εξοπλισμούς, το οποίο κατ’ αρχάς, κύριε Υπουργέ, και υπό προϋποθέσεις μπορεί να αποτελέσει μια θετική εξέλιξη, κυρίως βέβαια εφόσον απαντηθούν ερωτήματα που αφορούν στην επάρκεια αφ’ ενός των πιστώσεων των 2,6 δισεκατομμυρίων ευρώ για την κάλυψη των εξοπλιστικών αναγκών των Ενόπλων Δυνάμεων και αφ’ ετέρου του ποσού των 200 εκατομμυρίων ευρώ για την κάλυψη των αναγκών των στελεχών των Ενόπλων Δυνάμεων.

Όπως εκτενώς συνεχώς τεκμηριώνουμε, επαναφέρουμε και προτείνουμε σαν ΠΑΣΟΚ - Κίνημα Αλλαγής, πρέπει να αποτελέσει βασική προτεραιότητα της αμυντικής μας πολιτικής και του ανάλογου διατεθειμένου ποσού στον προϋπολογισμό η ενίσχυση της σχετικής εγχώριας βιομηχανίας, της έρευνας και της καινοτομίας, η αξιοποίηση των Ελλήνων επιστημόνων, των εκπαιδευτικών, των ερευνητικών ιδρυμάτων και των αντίστοιχων ελληνικών επιχειρήσεων καθώς και της υπάρχουσας τεχνογνωσίας της χώρας μας για τις σύγχρονες ανάγκες αμυντικού εξοπλισμού των Ενόπλων Δυνάμεων, με ενεργή συμμετοχή και έλεγχο του ελληνικού δημοσίου, με προγραμματισμό, με διαύγεια και με μακροχρόνιο σχεδιασμό.

Κύριε Υπουργέ, σ’ αυτό το πλαίσιο ευχόμαστε να κινείται και το υπό διαμόρφωση νομοσχέδιο περί αμυντικού οικοσυστήματος καινοτομίας για τη στήριξη και έρευνα που έχετε προαναγγείλει και στο οποίο όταν και εφόσον μας δοθεί η ευκαιρία σκοπεύουμε να συμβάλουμε τα μέγιστα με τεκμηριωμένες προτάσεις και εποικοδομητική κριτική. Κυρίως, όμως, θα πρέπει να δοθεί έμφαση στη χρηστή και αποδοτική διαχείριση του έμψυχου δυναμικού των Ενόπλων Δυνάμεων της πατρίδας μας, να διορθωθούν οι χρονίζουσες μισθολογικές και συνταξιοδοτικές αδικίες του στρατιωτών μας, ώστε απερίσπαστοι και με αξιοπιστία να συνεχίσουν να επιτελούν το καθήκον τους. Θα πρέπει να εκσυγχρονιστεί η εκπαίδευση και η επιμόρφωσή τους και να δοθούν κίνητρα, κύριε Υπουργέ, ώστε οι νέοι και οι νέες μας να επιλέγουν ως πρώτη επιλογή τις στρατιωτικές σχολές. Ο σύγχρονος αμυντικός εξοπλισμός που απαιτείται και οι σύγχρονες τεχνικές πολέμου προϋποθέτουν αντίστοιχη στελέχωση με ανθρώπινο δυναμικό υψηλού επιπέδου κατάρτισης σε νέες γνώσεις και τεχνολογίες αιχμής, χρειάζεται εκσυγχρονισμός τόσο των μεθόδων διοίκησης του προσωπικού όσο και του συστήματος διοικητικής μέριμνας.

Χρειάζεται, αν θέλετε, κύριε Υπουργέ, αξιοποιώντας τις καλές διεθνείς πρακτικές και τις εμπειρίες από τα πρόσφατα πεδία μάχης, να ανασκοπήσουμε το στρατιωτικό επιχειρησιακό μας δόγμα και ενίοτε να σκεφτόμαστε έξω από το κουτί, υπερβαίνοντας έτσι ξεπερασμένες λογικές.

Κυρίες και κύριοι συνάδελφοι, το ΠΑΣΟΚ - Κίνημα Αλλαγής πιστεύει ότι η χώρα έχει μια ευκαιρία για μακροπρόθεσμη ανάπτυξη όσο το χρέος παραμένει χαμηλά σε επίπεδα επιτοκίων. Προτείνουμε μια διαφορετική κατανομή πόρων, εστιάζοντας σε περιφερειακό σχεδιασμό και κοινωνική αναδιοργάνωση. Αναζητούμε ένα αξιόπιστο κοινωνικό κράτος, που παρέχει πρόνοια, προωθεί τη βιώσιμη ανάπτυξη και μειώνει τις κοινωνικές ανισότητες.

Αυτή η προσέγγιση υπογραμμίζει την ανάγκη για ένα νέο κοινωνικό συμβόλαιο και συμφωνίες, για τη διασφάλιση της κοινωνικής δικαιοσύνης, για τη σταθερότητα των τιμών, ιδιαίτερα στην περίοδο του υψηλού πληθωρισμού που βιώνουμε.

Το ΠΑΣΟΚ - Κίνημα Αλλαγής ως γνήσιος εκφραστής της δημοκρατικής παράταξης και του έργου των κυβερνήσεών του δεν μπορεί να συναινέσει, κύριοι Υπουργοί, στην ψήφιση του εν λόγω προϋπολογισμού, που δεν περιλαμβάνει ειδικότερες, συγκεκριμένες και στοχευμένες δημοσιονομικές και αναπτυξιακές προβλέψεις για τη χώρα, για την περιφέρεια, για τα νησιά μας και που δεν έχει σημείο αναφοράς τον άνθρωπο και την ίδια την κοινωνία.

Τελειώνοντας, να αναφέρω ότι εμείς, όπως πάντα πράττουμε, θα ψηφίσουμε το κομμάτι του προϋπολογισμού που αφορά το Υπουργείο Εθνικής Άμυνας, κύριε Υπουργέ.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Μαρκόπουλε, ήταν η σειρά σας, αλλά είδα μπροστά ΠΑΣΟΚ και Μπιάγκης και σας ξεπέρασα. Σας ζητώ συγγνώμη. Μετά τον κ. Μαρκόπουλο είναι ο Πρόεδρος της Νίκης κ. Νατσιός και αμέσως μετά ο κ. Σταϊκούρας.

Ορίστε, κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, αγαπητοί συνάδελφοι, άκουσα λίγο πιο πριν τον κ. Ζαμπάρα να κάνει μια σύνδεση μεταξύ του παραδείσου των Φίτζι και της χώρας μας. Κοιτάξτε να μην πάμε στο -πώς το έλεγε το τραγούδι;- «πάμε για τρέλες στις Σεϋχέλλες», με τα δημοψηφίσματα που μας έφεραν τόσα χρόνια πίσω και με οικονομικές πολιτικές οι οποίες κρίθηκαν και επικρίθηκαν από τον ελληνικό λαό. Μην τα ξεχνάμε, να είμαστε λίγο με μια μνήμη πιο φρέσκια.

Αν πριν από λίγα χρόνια συζητούσαμε εδώ σε αυτή την Αίθουσα και βάζαμε δύο χώρες, δυο λέξεις, θα έλεγα, «Ελλάδα» και «Γερμανία» και συζητούσαμε για την οικονομική τους κατάσταση, τι θα περιμέναμε; Ποιο θα ήταν το αποτέλεσμα; Τι θα έλεγαν; Η Ελλάδα το μαύρο πρόβατο, η Γερμανία μια οικονομία χωρίς πρόβλημα, η ατμομηχανή της Ευρώπης, όπως θυμόσαστε.

Πώς τα φέρνει, όμως, η ζωή καμμιά φορά! Όποιος παρακολουθεί τον διεθνή Τύπο, τι βλέπει τα τελευταία δύο χρόνια; Βλέπει μια Ελλάδα η οποία παντού, διεθνώς αναφέρεται. Πηγαίντε στα μεγαλύτερα ειδησεογραφικά πρακτορεία, στα μεγαλύτερα μέσα μαζικής ενημέρωσης της Ευρώπης. Η Ελλάδα παρουσιάζεται ως ένα θετικό παράδειγμα, ως success story. Μην το φοβόμαστε, δεν είναι κακό για την πατρίδα μας. Δεν μιλάμε μόνο για την Κυβέρνησή μας εδώ και την οικονομική της πολιτική. Μιλάμε και για την οικονομική πολιτική της χώρας μας. Η Ελλάδα, λοιπόν, είναι ένα success story, όπως περιγράφεται από τα διεθνή μέσα, τα οποία πολύ συχνά και εσείς έχετε επικαλεστεί στο παρελθόν. Και η Γερμανία παρουσιάζεται, αντίστροφα, ως ο μεγάλος Ευρωπαίος ασθενής.

Προφανώς το μέγεθός μας το ξέρουμε. Γνωρίζουμε για ποιους μιλάμε. Όμως η εικόνα αυτή τη στιγμή -θέλετε, δεν θέλετε- στο πεδίο της οικονομίας δικαιώνει την πατρίδα μας.

Θα επαναλάβω, πώς τα φέρνει η ζωή; Σκεφτείτε ότι μία κεντροδεξιά Κυβέρνηση, αυτή της Νέας Δημοκρατίας και του Κυριάκου Μητσοτάκη, καταφέρνει ένα θετικό οικονομικό αποτύπωμα και μια κεντροαριστερή κυβέρνηση -η οποία έχει χαρακτηριστικά, κύριε Πρόεδρε, ας το πούμε, του ελληνικού ΠΑΣΟΚ, με ψήγματα όμως και της Αριστεράς, καθώς συμμετέχουν και οι οικολόγοι-, της Γερμανίας του κ. Σόλτς, έχει ένα μεγάλο πρόβλημα. Και πάλι, δεν τα λέει ένας Βουλευτής της Νέας Δημοκρατίας, δεν τα λέει η Κυβέρνηση της Νέας Δημοκρατίας. Αυτό λένε πανευρωπαϊκά.

Η Ελλάδα, λοιπόν, σε αυτά τα τέσσερα, πέντε τελευταία χρόνια είναι ξεκάθαρα οικονομικά ασφαλής. Αυτή τη λέξη θέλω να συγκρατήσετε: «ασφάλεια». Είναι σοβαρή, είναι αξιόπιστη, είναι επενδυτικά ελκυστική. Είμαστε τρίτοι πανευρωπαϊκά στην αύξηση των επενδύσεων. Ακούστε το. Η Ελλάδα, της ανεργίας, η Ελλάδα της γραφειοκρατίας, όπως είχαμε συνηθίσει στο παρελθόν, είναι τρίτη στην αύξηση των επενδύσεων. Η Ελλάδα αποπληρώνει πρόωρα τις δανειακές της υποχρεώσεις, κάνει ρεκόρ εξαγωγών με 49% εξαγωγές ως προς το ΑΕΠ. Η Κομισιόν προβλέπει πως θα είμαστε πρώτοι σε εξαγωγές το 2023 και το 2024 δεύτεροι. Ακούστε αυτά τα μεγέθη, γιατί τα νούμερα, οι αριθμοί είναι ξεροκέφαλοι. Οι απόψεις είναι ελεύθερες.

Κυρίως όμως όλα αυτά γίνονται γιατί υπάρχει μια συγκεκριμένη κατεύθυνση, μια συγκεκριμένη οικονομική στρατηγική. Εμείς είμαστε -και μην το ξεχνάτε αυτό- η Κυβέρνηση που σταθερά από το 2019 αποκλιμακώνει την ανεργία και την έφτασε σε μονοψήφια επίπεδα. Παραλάβαμε μια ανεργία πάνω από 17% και την έχουμε φέρει κάτω από το 10%. Και αυτό ξέρετε γιατί έγινε; Γιατί όσο κι αν διεκδικούν άλλοι πολιτικοί χώροι το προνόμιο της λαϊκής έκφρασης, αυτή εδώ η Κυβέρνηση είναι η μεγάλη λαϊκή Κυβέρνηση, που φέρνει τα μεγάλα λαϊκά μέτρα υπεράσπισης των εισοδημάτων των πολιτών.

Πενήντα δύο φόροι μειώθηκαν την προηγούμενη τετραετία. Αυξήθηκε ο κατώτατος μισθός, αυξήθηκαν μετά από πόσα χρόνια οι μισθοί των δημοσίων υπαλλήλων. Αυξήθηκαν οι συντάξεις. Υπήρξαν παρεμβάσεις κατά του εμβληματικού φόρου του ΕΝΦΙΑ. Ποιος ήταν που έλεγε «με ένα άρθρο και με έναν νόμο»; Δεν προλάβατε, τι να κάνουμε; Εμείς προλάβαμε όμως και το κάναμε.

Προωθούμε μόνιμα μέτρα το 2024 1,6 δισεκατομμυρίου ευρώ υπέρ του εισοδήματος των πολιτών. Είμαστε μια Κυβέρνηση η οποία αυξάνει τις δαπάνες για την υγεία και την παιδεία. Αυτές είναι οι λαϊκές πολιτικές. Πηγαίνετε μια βόλτα στις λαϊκές περιοχές. Πού θέλετε να πάτε; Στον Εύοσμο; Πηγαίνετε στον Εύοσμο, στην Ελευσίνα, στα Μέγαρα, στη Δραπετσώνα, στη Νίκαια, στο Κερατσίνι. Και αν δεν θέλετε να πάτε βόλτα γιατί δεν προλαβαίνετε και έχετε πολλές υποχρεώσεις, μπορείτε να κοιτάξετε τα αποτελέσματα των πρόσφατων εκλογών. Ο λαϊκός κόσμος για κάποιον λόγο ψήφισε τη Νέα Δημοκρατία και τον Κυριάκο Μητσοτάκη. Γιατί τον συγκράτησε οικονομικά στην περίοδο του COVID, γιατί βοήθησε με τις φοροαπαλλαγές, γιατί αύξησε το εισόδημα.

Καραμέλα σας γκρινιάρικη είναι η ακρίβεια. Προφανώς εμείς και το οικονομικό επιτελείο αναγνωρίζουμε το ζήτημα της ακρίβειας. Όμως και εκεί είμαστε τίμιοι στις πολιτικές μας. Φτιάξαμε το καλάθι του νοικοκυριού. Γκρίνια η Αντιπολίτευση, «πενήντα προϊόντα μόνο;». Τώρα που τα προϊόντα έχουν αυξηθεί και είναι κοντά στα χίλια -ίσως και να τα ξεπέρασαν- και που έχουμε το χριστουγεννιάτικο τραπέζι, τι έχετε να πείτε; Λέει ο σοφός της Αντιπολίτευσης: «Ναι, αλλά οι κωδικοί στο σουπερμάρκετ είναι πάνω από δέκα χιλιάδες».

Επιτέλους πείτε μας με τι θα είστε ευχαριστημένοι. Δεν πήρατε το μήνυμα, δεν καταλάβατε γιατί ο ελληνικός λαός και κυρίαρχα τα λαϊκά στρώματα υπερψήφισαν τη Νέα Δημοκρατία;

Η κοινωνία, λοιπόν, είναι αλλού και εσείς είστε αλλού. Δεν τέμνεστε. Αλλού η κοινωνία, αλλού εσείς ως Αντιπολίτευση. Και η κοινωνία δεν θέλει μαθητευόμενους μάγους. Η κοινωνία θέλει στιβαρές ηγεσίες.

Άκουσα τον κ. Κασσελάκη χθες να λέει ότι θα είναι κοινωνική καταστροφή αν ο ΣΥΡΙΖΑ δεν κερδίσει τις ευρωεκλογές. Κοινωνική καταστροφή θα είναι να επιτρέψει ο ελληνικός λαός νέα πειράματα στην πλάτη του και δεν θα τα επιτρέψει.

Κυρίες και κύριοι, η απάντησή μας στα οικονομικά προβλήματα είναι συγκεκριμένη. Μέτρα υπέρ του λαού, κοινωνικές παρεμβάσεις υπέρ των λαϊκών στρωμάτων, μειώσεις φόρων και διαρκής αντιμετώπιση των προβλημάτων που οι κρίσεις φέρνουν.

Η απαίτηση του λαού είναι για εμάς η μεγάλη εντολή και αυτό να μην το ξεχνάτε. Γιατί το ξεχνάτε. Και για τον λόγο αυτόν υπερψηφίζουμε τον συγκεκριμένο προϋπολογισμό, έναν -όπως θα τον χαρακτήριζα εγώ- λαϊκό σε προσανατολισμό προϋπολογισμό.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Τον λόγο έχει ο Πρόεδρος της Κοινοβουλευτικής Ομάδας της Νίκης κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, θα μιλήσω εξάλλου για τον προϋπολογισμό την Κυριακή. Οπότε θα αναφερθώ σε ένα παρεμφερές θέμα. Γιατί πιστεύουμε στη Νίκη ότι η οικονομική ευρωστία και η ιστορική συνέχεια ενός λαού χτίζονται μέσα στα σχολειά.

Αν με ακούει ο αξιότιμος Υπουργός Εθνικής Άμυνας, δεν προασπίζουν την εθνική ανεξαρτησία και την εδαφική μας ακεραιότητα μόνο οι πανάξιες Ένοπλες Δυνάμεις μας, τις προασπίζει ο λαός. Όχι ο φιλοπόλεμος, αλλά ο ετοιμοπόλεμος, ο νηφάλιος, ο ψυχικά αρματωμένος, ο φωτισμένος, ο πεπαιδευμένος πολίτης, που είναι ταυτόχρονα και οπλίτης.

Έχω ενώπιόν μου δύο σημερινά πρωτοσέλιδα. Το ένα είναι της «Καθημερινής» και το άλλο της εφημερίδας «Εστία». Διαβάζουμε στην «Εστία»: «Έκρυθμη η κατάσταση στις τάξεις της Ελληνικής Αστυνομίας μετά τον ακρωτηριασμό συναδέλφου τους. Στασιάζει ο σκληρός πυρήνας του κράτους. Αρνήθηκαν χθες τα ΜΑΤ να μεταβούν στο γήπεδο της Λεωφόρου Αλεξάνδρας για να διαφυλάξουν την τάξη στον αγώνα Παναθηναϊκός – Μακάμπι. Εξαφάνισαν την είδηση οι τηλεοπτικοί σταθμοί».

Κάτι τέτοιο δεν έχει ξαναγίνει. Είναι πρωτάκουστο οι διμοιρίες των ΜΑΤ να στασιάσουν. Βεβαίως, δεν προβλήθηκε στα τηλεοπτικά κανάλια.

Θέλω να το συνδέσω, αγαπητοί μου, αυτό με κάτι που συνέβη τη Δευτέρα που μας πέρασε. Ήμουν προσκεκλημένος στο Αριστοτέλειο Πανεπιστήμιο Θεσσαλονίκης σε μία βιβλιοπαρουσίαση ενός βιβλίου της πρώην Πρυτάνεως του Πανεπιστημίου Μακεδονίας, της κ. Μαρίας Δελιβάνη. Πρόκειται για μία έξοχη κυρία, μια κυρία των γραμμάτων, μια αρχόντισσα, θα έλεγα.

Θα παρουσιάζαμε το βιβλίο με τίτλο: «Η Ελλάδα που ματώνει». Χαρακτηριστικός ο τίτλος και επικαιρότατος. Δυστυχώς, λίγο πριν προσέλθω στην αίθουσα της παλιάς Φιλοσοφικής Σχολής του πανεπιστημίου, μια ομάδα εκατό ατόμων με κουκούλες, κρατώντας ρόπαλα και στειλιάρια, εισέβαλαν στην αίθουσα απειλώντας τους παρευρισκόμενους και φωνάζοντας συνθήματα και κατά της Νίκης και εις βάρος μου.

Μάλιστα, αυτά τα άθλια συνθήματα τα χρησιμοποιούσε δυστυχώς και η Κυβέρνηση προεκλογικώς, ότι είμαστε σκοταδιστές, ότι είμαστε θρησκόληπτοι, ότι είμαστε φασίστες.

Το έζησα και αυτό, μετά από τριάντα πέντε χρόνια μιας αξιοπρεπούς παρουσίας σε σχολική αίθουσα ως μάχιμος δάσκαλος, να βλέπω πρώην μαθητές μου, θα έλεγα, να με κατηγορούν, υποκινούμενοι βέβαια, ότι είμαστε «σκοτάδια». Βεβαίως, ούτε «σκοτάδια» είμαστε ούτε φασίστες είμαστε. Είμαστε Χριστιανοί Ορθόδοξοι, είμαστε Έλληνες πολίτες.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Κι εμείς.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ξέρετε τι ενοχλεί και γιατί «χτυπούν» τη Νίκη και μας έχουν αποκρύψει από τα κανάλια και κάποια βέβαια αργυρώνητα «παπαγαλάκια» -με συγχωρείτε για την ορολογία, δεν συνηθίζω να τη χρησιμοποιώ- νυχθημερόν εξεμούν άθλιες συκοφαντίες και εις βάρος μου και εις βάρος της Νίκης;

Μας έλεγε, θυμάμαι, ο κύριος Πρωθυπουργός στη Θεσσαλονίκη ότι είμαστε «ντεμέκ» Χριστιανοί ή «ντεμέκ» πατριώτες. Ενοχλεί και την Κυβέρνηση ότι είμαστε, όπως προείπα, αγαπητοί μου, Χριστιανοί Ορθόδοξοι βιωματικά και ομολογούμε την πίστη μας. Ενοχλεί, γιατί σεβόμαστε και αγαπάμε με μια άδολη αγάπη την αιματοβαμμένη πατρίδα μας.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Κι εμείς.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Αγαπητοί μου, αγαπητέ συνάδελφε, κάθε άνοιξη πήγαινα τα παιδιά, τους μαθητές μου, στον λόφο της Μάχης του Κιλκίς και τους έλεγα: «Εκεί φυτρώνουν παπαρούνες. Προσέξτε, οι παπαρούνες στον τόπο μας είναι πιο κόκκινες από αλλού, γιατί τρέφονται από το αίμα των οκτώμισι χιλιάδων σκοτωμένων παλικαριών από τη Μάχη του Κιλκίς». Και τα παιδιά, οι μαθητές, δίσταζαν να κόψουν τις παπαρούνες, γιατί φοβούνταν μήπως ματώσουν τα χέρια τους. Αυτό τούς δίδασκα. Αυτό είναι το «σκοτάδι» που δίδασκα.

Ενοχλούμε, γιατί θέλουμε μια ελληνική παιδεία με γερά ελληνικά γράμματα. Γιατί πιστεύουμε στην ιστορική συνέχεια του λαού μας και του γένους μας. Δεν θέλουμε ιστορία με τις γνωστές ανοησίες για συνωστισμό στο λιμάνι της Σμύρνης. Δεν θέλουμε γλώσσα που να εκφράζεται μέσα από βιβλία τα οποία είναι «πανέρια με οχιές», αντί να είναι «αρωματισμένα» από τα καλούδια της πνευματικής μας παράδοσης. Θέλουμε τα βιβλία των Θρησκευτικών να είναι παιδαγωγοί εις Χριστόν, θα έλεγα.

Ενοχλεί, γιατί είμαστε κατά του γάμου των ομοφυλοφίλων. Βεβαίως, το Σύνταγμά μας, αγαπητοί συνάδελφοι, έχει ως προοίμιο το εξής: «Στο όνομα της Αγίας και Ομοουσίου και Αδιαιρέτου Τριάδος».

Αυτή δεν είναι μια τυπική αναφορά στην πίστη των Ελλήνων στον τριαδικό Θεό, αλλά ορίζει ότι τα άρθρα του Καταστατικού Χάρτη πρέπει απαραίτητα να διέπονται από τη χριστιανική διδασκαλία. Και οι νόμοι που έχουν συμφωνία με το Σύνταγμα πρέπει να είναι σύμφωνοι ή τουλάχιστον να μην έρχονται σε σύγκρουση με αυτή.

Αν έρθει το νομοσχέδιο, αν ψηφιστεί, θα βρίσκεται σε απόλυτο αντίποδα της χριστιανικής μας πίστης και θα προσβάλλει βάναυσα την πλειοψηφία του ελληνικού λαού, ο οποίος θέλει να ζει σύμφωνα με την ελληνορθόδοξη παράδοση και τον ελληνορθόδοξο τρόπο ζωής.

Χωρίς να θέλω να εξετάσω την πίστη κανενός, φρονώ ότι η πλειοψηφία σας θεωρείτε ότι είστε Χριστιανοί Ορθόδοξοι και έχετε πίστη με την εκκλησία. Σας ερωτώ. Πώς θα τοποθετηθείτε σε αυτό; Είμαστε αντιπρόσωποι του ελληνικού λαού, ο οποίος στη συντριπτική του πλειοψηφία μένει προσηλωμένος, έστω και χαλαρά, στην ελληνορθόδοξη παράδοση και σέβεται τις πατροπαράδοτες παραδόσεις και αξίες μας, όπως είναι ο ιερός θεσμός της οικογένειας και η μέριμνα για την προστασία των αθώων παιδιών.

Εάν ψηφίσετε αυτό το νομοθέτημα, πώς θα το συμβιβάσετε με τη συνείδησή σας; Δεν θα έρθετε αντιμέτωποι με την εντολή των θρησκευόμενων ψηφοφόρων σας; Τι θα απολογηθείτε σε αυτούς; Με τι πρόσωπο, αγαπητοί μου, θα πάτε ξανά στις εκλογικές σας περιφέρειες για να ζητήσετε και πάλι την ψήφο των ψηφοφόρων σας; Μπορείτε να αντέξετε τη σκληρή κριτική και την αποδοκιμασία τους;

Ενοχλούμε, αγαπητοί μου, γιατί δεν θέλουμε να ζούμε σε ένα κράτος ατιμωρησίας. Γιατί έχουμε άλλη ιδέα για την πολιτική. Πιστεύουμε ότι ο πολιτικός είναι διάκονος του λαού, υπηρέτης του λαού και όχι δυνάστης.

Πρότυπό μας στη Νίκη είναι ο μοναδικός που δικαιούται τον τίτλο του κυβερνήτη, ο Ιωάννης Καποδίστριας, που όταν ο γιατρός του, βλέποντάς τον κάτισχνο, του σύστησε να αυξήσει τη μερίδα του φαγητού, απάντησε αγέρωχα ότι δεν έχω δικαίωμα να χορτάσω, αν κι έστω ένα παιδί Ελληνόπουλο πεινάει στην πατρίδα μας.

Πιστεύουμε σε μια εξωτερική πολιτική όχι με εντιμότητα υποκλίσεων, αλλά με σθένος, υπερασπιζόμενη την εθνική μας κυριαρχία και την εδαφική μας ακεραιότητα. Θέλουμε μια Ελλάδα, όχι «ξέφραγο αμπέλι», αλλά «φραγμένο αμπέλι» και όχι να γίνουμε προϊόντος του χρόνου το πρώτο εμιράτο της Ευρώπης.

Θα κλείσω, αγαπητοί μου, με τα «χρυσά» λόγια ενός ανθρώπου ο οποίος είναι και παρηγορία και παραμυθία του λαού μας: «Τέτοια κληρονομιά που μας έχει αφήσει ο Χριστός δεν έχουμε δικαίωμα να την εξαφανίσουμε στις μέρες μας. Θα δώσουμε λόγο στον Θεό. Εμείς, το μικρό αυτό έθνος, πιστέψαμε στον Μεσσία, μας δόθηκε η ευλογία να διαφωτίσουμε τον κόσμο. Οι πρώτοι Χριστιανοί τι τράβηξαν; Κινδύνευε συνέχεια η ζωή τους. Τώρα τι αδιαφορία υπάρχει; Ενώ ανώδυνα σήμερα, χωρίς να κινδυνεύει η ζωή μας, μπορούμε να διαφωτίσουμε τα έθνη, να γινόμαστε πιο αδιάφοροι; Αν σήμερα έχουμε λιγάκι ειρήνη, ξέρεις τι έχουν τραβήξει οι παλιοί; Ξέρεις πόσοι θυσιάστηκαν; Τώρα τίποτε δεν θα είχαμε, αν δεν θυσιάζονταν εκείνοι. Την Ορθοδοξία μας σαν Έλληνες την οφείλουμε στον Χριστό και τους Αγίους μάρτυρες και Πατέρες της εκκλησίας μας και την ελευθερία μας την οφείλουμε στους ήρωες της πατρίδας μας, που έχυσαν το αίμα τους για μας. Αυτή την αγία κληρονομιά οφείλουμε να την τιμήσουμε και να τη διατηρήσουμε και όχι να την εξαφανίσουμε στις μέρες μας. Είναι κρίμα να χαθεί ένα τέτοιο έθνος». Τα λόγια ήταν του Αγίου Παϊσίου του αγιορείτη.

Η Νίκη θα αγωνιστεί για να διατηρήσουμε τα εθνικά μας χαρακτηριστικά, τη γλώσσα μας, την ιστορία μας.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Πρόεδρε, απλώς θέλω να σας ενημερώσω ότι η συμφωνία είναι ότι οι Πρόεδροι των Κοινοβουλευτικών Ομάδων έχουν πέντε, τρία και τρία λεπτά. Εσείς ολοκληρώσατε τον χρόνο σας για τη σημερινή ημέρα.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Το ξέρω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ήθελα να το γνωρίζετε, για να το γνωρίζουν και οι υπόλοιποι Πρόεδροι.

Σας ευχαριστούμε πάρα πολύ.

Τώρα τον λόγο έχει ο Υπουργός κ. Σταϊκούρας για δέκα λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο προϋπολογισμός που συζητάμε επιβεβαιώνει τον ρεαλισμό των εκτιμήσεων που είχαμε κάνει πριν από έναν χρόνο για το 2023 και θέτει εφικτούς στόχους για το 2024. Η ελληνική οικονομία μεγεθύνεται, αναβαθμίζεται, ισχυροποιείται. Είναι πιο ανθεκτική, είναι πιο εξωστρεφής. Τα δημόσια οικονομικά έχουν σταθεροποιηθεί, οι επενδύσεις ενισχύονται, το τραπεζικό σύστημα είναι πιο ισχυρό. Η διαφορά επιτοκίων, δηλαδή τα spreads των ελληνικών ομολόγων, έχει μειωθεί σημαντικά. Η ανεργία συρρικνώνεται. Το διαθέσιμο εισόδημα των νοικοκυριών ενισχύεται.

Συμπερασματικά, η χώρα μας συγκλίνει με επιταχυνόμενους ρυθμούς στον μέσο ευρωπαϊκό όρο. Πρόκειται για ένα επίτευγμα που οφείλεται πρωτίστως στις θυσίες της ελληνικής κοινωνίας, σε συνδυασμό όμως με την άσκηση κατά τα τελευταία έτη συνετής δημοσιονομικής πολιτικής, την υλοποίηση διαρθρωτικών αλλαγών, την επιτυχημένη αντιμετώπιση αλλεπάλληλων εξωγενών κρίσεων και την πολιτική σταθερότητα.

Είναι, όμως, γεγονός ότι υφίστανται εξωγενείς αιτίες κινδύνων σε παγκόσμιο επίπεδο. Οι γεωπολιτικές εντάσεις συνεχίζονται. Η διεθνής οικονομία παρουσιάζει σημάδια επιβράδυνσης. Οι δημοσιονομικές προκλήσεις αυξάνονται. Ο πληθωρισμός, αν και αποκλιμακώνεται, συνεχίζει να παραμένει παγκοσμίως επίμονα υψηλός, ενώ η περιοριστική νομισματική πολιτική επιδρά αρνητικά στην πιστωτική επέκταση. Απαιτείται συνεπώς δημοσιονομική σύνεση, οικονομική υπευθυνότητα, διορατικότητα και αποφασιστικότητα, στοιχεία που διαθέτει το οικονομικό επιτελείο με επικεφαλής τον Κωστή Χατζηδάκη.

Κυρίες και κύριοι συνάδελφοι, σε αυτή την επιτυχημένη συλλογική προσπάθεια του 2023 συνέβαλε και το Υπουργείο Υποδομών και Μεταφορών με τις διαδοχικές πολιτικές ηγεσίες του. Η σημερινή ηγεσία, με Υφυπουργούς την κ. Αλεξοπούλου και τον κ. Ταχιάο, το δεύτερο εξάμηνο του 2023 υλοποίησε συγκεκριμένες πολιτικές.

Πρώτον, ξεκίνησαν οι εργασίες κατασκευής του οδικού άξονα Μπράλος - Άμφισσα και της ανατολικής εσωτερικής περιφερειακής οδού της Θεσσαλονίκης.

Δεύτερον, υπεγράφη σύμβαση για τη λειτουργία και τη συντήρηση του μετρό Θεσσαλονίκης με ιδιωτικό φορέα λειτουργίας για πρώτη φορά στην Ελλάδα.

Τρίτον, επαναδημοπρατήθηκαν τα οδικά έργα Γιάννενα - Κακαβιά και Λαμία - Καρπενήσι.

Τέταρτον, συμβασιοποιείται η νέα γραμμή του προαστιακού σιδηροδρόμου της δυτικής Αττικής.

Πέμπτον, ολοκληρώθηκε το έργο των παρεμβάσεων αναβάθμισης της οδικής ασφάλειας στην παλιά εθνική οδό Πατρών - Πύργου.

Έκτον, εγκρίθηκε ο Κανονισμός Επιθεώρησης και Συντήρησης Γεφυρών και συστάθηκε η Διοικητική Αρχή Γεφυρών.

Έβδομον, αναμένεται η υπογραφή μέχρι το τέλος του έτους από το Τεχνικό Επιμελητήριο της Ελλάδος της πρώτης σύμβασης για το έργο «Έξυπνες Γέφυρες».

Όγδοον, προκηρύχθηκε ο διαγωνισμός για το έργο αντιπλημμυρικής προστασίας στη Νέα Μάκρη Αττικής και εκκίνησαν οι εργασίες για το έργο αντιπλημμυρικής προστασίας στο ρέμα της Ραφήνας.

Ένατον, εξασφαλίστηκαν πόροι από το Ταμείο Ανάκαμψης και Ανθεκτικότητας ύψους 600 εκατομμυρίων ευρώ για έργα αποκατάστασης των πληγεισών περιοχών.

Δέκατον, αναδείχθηκε προσωρινός ανάδοχος για το έργο της ανέγερσης κτιριακών εγκαταστάσεων για τη στέγαση των υπηρεσιών της Γενικής Γραμματείας Υποδομών.

Ενδέκατον, συγκροτήθηκε το Διοικητικό Συμβούλιο του Εθνικού Οργανισμού Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών. Δρομολογείται η ενίσχυση του οργανισμού με σιδηροδρομικούς διερευνητές και προχωρά η διαδικασία διερεύνησης του δυστυχήματος των Τεμπών, αφού ζητήθηκε και η συνδρομή της Ευρωπαϊκής Αρχής Σιδηροδρόμων.

Δωδέκατον, περατώθηκε εντός της προβλεπόμενης από τη σύμβαση προθεσμίας, δηλαδή τη 19η Σεπτεμβρίου του 2023, το σύνολο των εργασιών ανάταξης και αναβάθμισης του συστήματος σηματοδότησης και τηλεδιοίκησης του σιδηροδρομικού άξονα Αθήνα - Θεσσαλονίκη - Προμαχώνας, δηλαδή η σύμβαση 717, με την εξαίρεση τμήματος του έργου που εξαιτίας των φυσικών καταστροφών υπέστη πλήθος βλαβών.

Δέκατο τρίτον, υπεγράφη συμβατική συμφωνία με τον ΟΣΕ, η οποία προβλέπει αύξηση της ετήσιας χρηματοδότησης από τα 45 στα 75 εκατομμύρια ευρώ.

Δέκατο τέταρτον, ολοκληρώθηκε η προσωρινή αποκατάσταση της σιδηροδρομικής σύνδεσης στον κεντρικό άξονα Αθήνας - Θεσσαλονίκης -αύριο το πρωί και για το επιβατικό κοινό- μετά τις φυσικές καταστροφές σε Θεσσαλία και Στερεά Ελλάδα.

Δέκατο πέμπτον, προωθήθηκε ο νέος Κώδικας Δεοντολογίας της ΑΠΑ, όπως και ο Εθνικός Κανονισμός Ασφάλειας Πολιτικής Αεροπορίας. Ενισχύθηκε η στελέχωση της ΥΠΑ και της AΠΑ και αξιοποιούνται πόροι του Ταμείου Ανάκαμψης και Ανθεκτικότητας ύψους 107 εκατομμυρίων ευρώ για την αναβάθμιση των υποδομών των αεροδρομίων μας.

Δέκατο έκτον, επιταχύνθηκαν οι διαδικασίες καταβολής επιδοτήσεων σε δικαιούχους του προγράμματος «Κινούμαι Ηλεκτρικά 2». Ενδεικτικά, πληρώθηκαν χίλιοι οκτακόσιοι εβδομήντα δικαιούχοι το τελευταίο δίμηνο, θα πληρωθούν και άλλοι μέχρι το τέλος του έτους, ενώ έχουν υπαχθεί από τον Σεπτέμβριο οκτώ χιλιάδες πεντακόσιοι ογδόντα πέντε δικαιούχοι στο πρόγραμμα.

Δέκατο έβδομον, υπεγράφη υπουργική απόφαση τροποποίησης του Κανονισμού για τα δικαιώματα επιβατών στα μέσα μαζικής μεταφοράς, με στόχο τη βελτίωση της προσβασιμότητας ατόμων με αναπηρία.

Δέκατο όγδοον, προστέθηκαν στη Θεσσαλονίκη διακόσια σαράντα οκτώ νέα δρομολόγια σε πέντε γραμμές, με είκοσι έξι νέα οχήματα των ΚΤΕΛ.

Δέκατο ένατον, ενισχύθηκαν τα αστικά και υπεραστικά ΚΤΕΛ της χώρας.

Εικοστόν, επεκτάθηκε και μονιμοποιείται ο μειωμένος συντελεστής ΦΠΑ που ισχύει από την περίοδο της πανδημίας στις αστικές, προαστικές, χερσαίες, σιδηροδρομικές, θαλάσσιες και αεροπορικές μεταφορές.

Κυρίες και κύριοι συνάδελφοι, αυτές είναι είκοσι παρεμβάσεις που υλοποιήσαμε αποτελεσματικά, μεθοδικά και αθόρυβα, όπως το συνηθίζουμε, μέσα στο δεύτερο εξάμηνο του 2023 και προχωράμε με σχέδιο, στοχοπροσήλωση και σκληρή δουλειά την ολοκλήρωση σημαντικών έργων μέσα στο 2024.

Πρώτον, το μετρό της Θεσσαλονίκης παραδίδεται το δεύτερο εξάμηνο του 2024.

Δεύτερον, η οδική σύνδεση Άκτιο - Αμβρακία παραδίδεται στις αρχές του 2024.

Τρίτον, τα τμήματα Τρίκαλα - Καλαμπάκα και Λαμία - Ξυνιάδα του αυτοκινητόδρομου Ε65 θα παραδοθούν σταδιακά μέσα στο πρώτο εξάμηνο περίπου του 2024.

Τέταρτον, σημαντικό ποσοστό του νέου αυτοκινητόδρομου Πάτρα - Πύργος αναμένεται να έχει ολοκληρωθεί έως το τέλος του 2024.

Πέμπτον, οι εργασίες μόνιμης αποκατάστασης ζημιών από φυσικές καταστροφές σε σχολικές μονάδες, σιδηροδρομικό δίκτυο και υποδομές θα ξεκινήσουν και κάποιες θα ολοκληρωθούν μέσα στο 2024.

Έκτον, ο δεύτερος μετροπόντικας στο έργο κατασκευής της Γραμμής 4 του μετρό της Αθήνας θα εγκατασταθεί και ο διαγωνισμός για την επέκταση της Γραμμής 2 προς το Ίλιον θα περάσει στη β΄ φάση.

Έβδομον, το έργο αποκατάστασης της διώρυγας της Κορίνθου θα ολοκληρωθεί.

Όγδοον, η κατασκευή του οδικού τμήματος Δημάριο - ελληνοβουλγαρικά σύνορα θα ολοκληρωθεί.

Ένατον, η σύμβαση για το έργο της παράκαμψης της Γιάλοβας υπογράφεται.

Δέκατον, το Εθνικό Μητρώο Γεφυρών τίθεται σε λειτουργία.

Ενδέκατον, η αναδιάρθρωση του σιδηροδρομικού τομέα προχωρά. Δημιουργείται ένας νέος ενιαίος σύγχρονος δημόσιος φορέας με πυρήνα τον ΟΣΕ, που αναλαμβάνει τον ρόλο, τις υποχρεώσεις και τις ευθύνες του διαχειριστή της σιδηροδρομικής υποδομής, όπως περιγράφονται στο ευρωπαϊκό θεσμικό πλαίσιο. Στη νέα εταιρεία εντάσσονται, με κορμό τον σημερινό ΟΣΕ, η «ΕΡΓΟΣΕ» και η «ΓΑΙΟΣΕ» κατά το μέρος που αφορά το τροχαίο υλικό. Λεπτομέρειες του σχεδίου θα παρουσιαστούν μετά από συζήτηση σε υπουργικό συμβούλιο.

Δωδέκατον, η δρομολόγηση ενός βιώσιμου σιδηροδρομικού δικτύου ως μέρους του Διευρωπαϊκού Δικτύου Μεταφορών, προχωρά. Μεταξύ άλλων, κατατίθεται στις αρχές του 2024 πρόγραμμα χρηματοδότησης από το «Συνδέοντας την Ευρώπη II», με στόχο τη σύνδεση λιμένων με το σιδηροδρομικό δίκτυο, αλλά και τη συμμετοχή της Ελλάδος στους νέους ευρωπαϊκούς σιδηροδρομικούς διαδρόμους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δέκατο τρίτον, η ανανέωση του στόλου των αστικών λεωφορείων προχωρά. Τα πρώτα διακόσια πενήντα ηλεκτρικά λεωφορεία αναμένεται να κυκλοφορήσουν ως το τέλος Απριλίου του 2024. Ταυτόχρονα, προχωρά η προμήθεια νέων λεωφορείων φυσικού αερίου, τα οποία αναμένονται τη διετία 2024-2025 και ακολουθεί μέσα στο 2024 ένας νέος διαγωνισμός για την προμήθεια επιπλέον λεωφορείων αντιρρυπαντικής τεχνολογίας.

Δέκατο τέταρτον, το συγκοινωνιακό έργο στη Θεσσαλονίκη ενισχύεται. Αναμένεται η πρόσληψη εκατόν πενήντα οδηγών από τον ΟΑΣΘ μέσα στις πρώτες ημέρες του 2024.

Δέκατο πέμπτον, τα υφιστάμενα προγράμματα της ηλεκτροκίνησης, μετά την τροποποίηση της προκήρυξης, την ανακατανομή των πιστώσεων και την παράταση υποβολής νέων αιτήσεων, αναμένεται να τρέξουν με ακόμα υψηλότερες ταχύτητες και παράλληλα σχεδιάζεται η τρίτη φάση επιδότησης της ηλεκτροκίνησης.

Κύριε Πρόεδρε, σε δυο λεπτά τελειώνω. Σας ευχαριστώ πολύ.

Δέκατο έκτον, τα σχέδια βιώσιμης αστικής κινητικότητας ενισχύονται. Ήδη έχουν δημοσιευθεί είκοσι εννέα υπουργικές αποφάσεις για τα ΣΒΑ των Οργανισμών Τοπικής Αυτοδιοίκησης. Επιπλέον, το Υπουργείο σε στενή συνεργασία με άλλα Υπουργεία και τις διοικήσεις συγκοινωνιακών φορέων, σχεδιάζει ένα πλέγμα μέτρων για το 2024, με στόχο την καλύτερη μετακίνηση και την απρόσκοπτη προσβασιμότητα του πολίτη.

Δέκατο έβδομον, η οδική ασφάλεια ενισχύεται. Ενεργοποιήθηκε η κυβερνητική επιτροπή που επικαιροποίησε το Εθνικό Στρατηγικό Σχέδιο Οδικής Ασφάλειας και ψηφίζεται νέος Κώδικας Οδικής Κυκλοφορίας, που θα προστατεύει τους χρήστες του οδικού δικτύου, θα περιορίζει το περιβαλλοντικό αποτύπωμα και θα υποστηρίζει τη μικροκινητικότητα.

Δέκατο όγδοον, οι ψηφιακές υπηρεσίες του Υπουργείου αναβαθμίζονται. Προστίθενται νέες δυνατότητες, απλουστεύονται διαδικασίες, οι πολίτες αποκτούν πρόσβαση στο ιστορικό ελέγχου ΚΤΕΟ των οχημάτων τους, ενώ η πληρωμή των εισιτηρίων στα μέσα μαζικής μεταφοράς θα γίνεται ανέπαφα.

Δέκατο ένατον, το Εθνικό Στρατηγικό Σχέδιο και ο Οδικός Χάρτης για την Εφαρμογή της Τεχνολογίας Μοντελοποίησης, το BIM δηλαδή, αναρτώνται σε δημόσια διαβούλευση.

Και τέλος, εικοστό, τα έργα που έχουν αναλάβει οι «ΚΤΙΡΙΑΚΕΣ ΥΠΟΔΟΜΕΣ» υλοποιούνται. Ήδη βρίσκονται σε εξέλιξη πενήντα έργα, προϋπολογισμού 145,6 εκατομμυρίων ευρώ. Μαζί με αυτά που προγραμματίζονται, το συνολικό ποσό των έργων διαμορφώνεται περίπου στο 1 δισεκατομμύριο ευρώ.

Κυρίες και κύριοι συνάδελφοι, αναφέρθηκα όσο πιο συνοπτικά μπορούσα σε είκοσι δράσεις του Υπουργείου που έχουν ήδη υλοποιηθεί το δεύτερο εξάμηνο του 2023 και σε είκοσι πρωτοβουλίες που θα εξελιχθούν το 2024, δράσεις και πρωτοβουλίες οι οποίες θα συμβάλουν στη συλλογική προσπάθεια για αναβάθμιση της ποιότητας ζωής των πολιτών και περαιτέρω ισχυροποίηση της πατρίδας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθήτριες και μαθητές και δυο συνοδοί εκπαιδευτικοί από το Γυμνάσιο Φιλοθέης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει ζητήσει τον λόγο ο Πρόεδρος της Κοινοβουλευτικής Ομάδας της Ελληνικής Λύσης ο κ. Βελόπουλος.

Όπως ξέρετε, κύριε Πρόεδρε, η συμφωνία είναι για πέντε, τρία και τρία λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, έχω ζητήσει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κι εγώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ έπρεπε να δώσω τον λόγο στον κ. Βελόπουλο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα ανοίξει κύκλος, όμως, αν μετά απαντήσει ο Υπουργός.

**ΧΡΗΣΤΟΣ ΓΙΑΝΝΟΥΛΗΣ:** Έχει σχέση με αυτά που είπε ο κ. Σταϊκούρας, γι’ αυτό ζητώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όταν είναι Πρόεδρος Κοινοβουλευτικής Ομάδας… Δεν μπορούμε να το αλλάξουμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μια παρέμβαση τριών λεπτών θα είναι.

**ΜΙΧΑΗΛ ΚΑΤΡΙΝΗΣ:** Είναι στα τρία λεπτά ο χρόνος των Κοινοβουλευτικών Εκπροσώπων ή επιπλέον, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για τους Κοινοβουλευτικούς Εκπροσώπους είναι τρία, τρία, τρία λεπτά και για τους Προέδρους είναι πέντε, τρία, τρία λεπτά.

Παρακαλώ, κύριε Πρόεδρε. Έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Δεν θα έκανα παρέμβαση σήμερα, για να μην αφαιρέσω τον λόγο από τους καλούς συναδέλφους, αλλά αναγκάζομαι από τις τελευταίες εξελίξεις γύρω από αυτά που έγιναν με τον Ορμπάν στην Ουγγαρία και τα μαθήματα εξωτερικής πολιτικής.

Θα έπρεπε η Κυβέρνηση να καταλάβει τι σημαίνει μάθημα εξωτερικής πολιτικής από τη στάση Ορμπάν. «Θέλετε να πάρω το βέτο πίσω;», είπε ο Ορμπάν. «Δώστε μου τα 10 δισεκατομμύρια». Τα πήρε τα 10 δισεκατομμύρια. Πήρε 10 δισεκατομμύρια ευρώ και δεν πήρε το βέτο. Συνδέεται η Ουκρανία, ναι μεν, με την Ευρωπαϊκή Ένωση, αλλά δεν θα πάρει ούτε ευρώ!

Έρχεται η Νέα Δημοκρατία και λέει θα θέσει βέτο στην υπόθεση Μπελέρη. Οι Ευρωβουλευτές της Νέας Δημοκρατίας, όμως, πήγαν στο Ευρωπαϊκό Κοινοβούλιο και ψήφισαν κατά του βέτο, να μην υπάρχουν βέτο στην Ευρωπαϊκή Ένωση.

Αυτό δεν είναι Κυβέρνηση, αυτό είναι θέατρο του παραλόγου. Η μεν Κυβέρνηση λέει θα βάλει το βέτο, στο Ευρωπαϊκό Κοινοβούλιο βγαίνει ψήφισμα εναντίον του βέτο. Ας αποφασίσει ο Πρωθυπουργός εάν θέλει το βέτο, να τραβήξει τα αυτιά των Ευρωβουλευτών του που ψήφισαν εναντίον του βέτο. Γιατί το βέτο είναι το τελευταίο όπλο που έχει μια μικρή χώρα απέναντι στην αλαζονεία, στην έπαρση και στην ισχυρή βούληση της Γερμανίας, Γαλλίας και των άλλων χωρών. Ποιον κοροϊδεύετε; Ποιον κοροϊδεύετε;

Και μιας και μιλάμε για τον Ορμπάν, επειδή το θέμα είναι πολύ μεγαλύτερο και δεν ξέρετε τι συμβαίνει με τον Ορμπάν και την Ουκρανία, η Ουκρανία είναι ένα μόρφωμα που το στηρίζετε, ένα μόρφωμα που αφάνισε την ελληνική μειονότητα, τη γλώσσα, την εθνικότητα από το κράτος της Ουκρανίας που βολεύει τα αμερικανικά συμφέροντα. Ο δε Ορμπάν διεκδικεί κομμάτια, γιατί έχει μειονότητα στην Ουκρανία, όπως και η Ρουμανία διεκδικεί, όπως και η Βουλγαρία και η Πολωνία.

Σας έδωσε μαθήματα εξωτερικής πολιτικής, κάτι που η Νέα Δημοκρατία δεν είχε ποτέ. Γιατί; Δεν ζητάτε, δίνετε μόνο: Αλεξανδρούπολη, Ελευσίνα, Σούδα στους Αμερικάνους. Και τι παίρνετε; Να σας πω εγώ: «Όχι», «όχι», «όχι» από τους Αμερικανούς. Βγαίνει και ο Σολτς, σας αδειάζει για το βέτο που θα ήθελε ο Πρωθυπουργός να ασκήσει, λέγοντας «να δούμε τη μεγάλη εικόνα». Ποια είναι η μεγάλη εικόνα; Να είναι φυλακή ο Μπελέρης; Και να μη βγαίνει ο εκπρόσωπος ή ο Υπουργός Εξωτερικών να κάνει μια δήλωση; Βγαίνει ο Καγκελάριος της Γερμανίας και λέει να δούμε τη μεγάλη εικόνα, να μη βάλουμε βέτο για τον Μπελέρη; Ο οποίος Μπελέρης δικός σας είναι, νεοδημοκράτης, αλλά για μας δεν έχει σημασία αν είναι νεοδημοκράτης. Είναι Έλληνας Βορειοηπειρώτης!

(Χειροκροτήματα από την πτέρυγα της Ελληνικής Λύσης)

Εξωτερική πολιτική παρωδία. Και επειδή η πλακίτσα πρέπει να τελειώσει εδώ μέσα, να πω στον κ. Τασούλα, όταν μιλάει να προσέχει τι λέει. Έχω εκνευριστεί με τη στάση και τη συμπεριφορά του πολλές φορές. Αλλά και σήμερα ξεπέρασε τα εσκαμμένα. Ρωτάει ο κ. Χήτας στον Υπουργό Άμυνας: Η ίλη Ιππικού, την οποία εσείς κάνατε, πόσο κοστίζει στο ελληνικό κράτος; Και πετάγεται ο Πρόεδρος της Βουλής και λέει: «Για το σανό είναι τα λεφτά». Αν θέλει να ταΐζει σανό τους ψηφοφόρους του ο Τασούλας και ο κάθε Τασούλας, πλάκα με τα 40 εκατομμύρια που κοστίζει η ίλη Ιππικού του ελληνικού λαού δεν θα κάνετε!

(Χειροκροτήματα από την πτέρυγα της Ελληνικής Λύσης)

Σαράντα εκατομμύρια ευρώ, σαράντα εκατομμύρια ευρώ -τα παιδιά στα θεωρεία μάς βλέπουν-, για να ταΐζετε δώδεκα και δεκατρία άλογα. Σοβαρά μιλάτε; Σαράντα εκατομμύρια ευρώ για ποιον λόγο, μωρέ; Ποια ίλη Ιππικού;

Πάρτε, δώστε στον αξιωματικό, στον αστυνομικό, στον δημόσιο υπάλληλο, στον φτωχό Έλληνα τα λεφτά!

(Χειροκροτήματα από την πτέρυγα της Ελληνικής Λύσης)

Για να κάνουμε παρελάσεις, λέτε και είμαστε σε άλλες εποχές. Η παρέλαση είναι για άλλον λόγο, για να τονώσει το φρόνημα, όχι για να δίνεις 40 εκατομμύρια για να κάνει πλάκα ο Τασούλας με 40 εκατομμύρια.

Πραγματικά και δεν μας ενημερώνει κανένας, κανένας για τίποτα. Είπε ο κ. Δένδιας «θα σας ενημερώσω, ναι, αλλά όχι εδώ, αλλού». Πού θα μας ενημερώσει; Πού; Του λέμε το Στεφανοβίκειο τελείωσε. Του είπε ο κ. Χήτας: Το Στεφανοβίκειο το τελειώσατε. Τα ελικόπτερα έπαθαν ζημιά, ναι ή όχι; Δεν απαντάει.

Μετά, αργότερα. Δεν κάνουμε έτσι ούτε πολιτική ούτε δουλειά στο ελληνικό Κοινοβούλιο. Είστε η Κυβέρνηση που πρέπει να ντρέπεται για το Στεφανοβίκειο, τη στρατηγική αυτή βάση την καταστρέψατε. Την καταστρέψατε!

(Χειροκροτήματα από την πτέρυγα της Ελληνικής Λύσης)

Κύριε Σταϊκούρα, εγώ θέλω να κάνω μια ερώτηση σε εσάς. Ξέρετε ότι μου είστε συμπαθής. Διάβαζα πέρσι ότι η «ΓΕΚ ΤΕΡΝΑ» θα πληρώσει για την Εγνατία Οδό 1,5 δισεκατομμύριο. Βλέπω εγγραφή φέτος 1.350.000.000. Γιατί; Πού πήγαν τα 150; Δείτε λίγο τα σχέδια. Έλεγε η Κυβέρνηση ότι η «ΓΕΚ ΤΕΡΝΑ» για την Εγνατία Οδό θα πληρώσει 1,5 δισεκατομμύριο. Δεν πλήρωσε πέρσι, φέτος θα πληρώσει 1.350.000.000. Γιατί; Τι έγιναν τα 150; Αέρας; Έφυγαν στα διόδια; Κάποιος Υπουργός έκανε λάθος; Γιατί συμπτωματικά είναι το 10% περίπου, το 10%.

Πείτε μας, λοιπόν, αυτά τα 150 εκατομμύρια πού είναι. Κάνατε λάθος πέρυσι στην τιμή; Τα πλήρωσε η «ΓΕΚ ΤΕΡΝΑ»; Γιατί να πληρώσει λιγότερα;

Και κάτι ακόμα. Ο κ. Γιαννούλης είναι εδώ, ξέρει. flyover. Κύριε Σταϊκούρα, πείτε στον Πρωθυπουργό να το πάρει πίσω. Έχει ταλαιπωρήσει δύο εκατομμύρια κατοίκους στη Θεσσαλονίκη αυτός ο flyover. Κάντε τον μεγάλο περιφερειακό που ήταν έτοιμος να γίνει. Δύο ώρες για να πάει ο άλλος από την Καλαμαριά στο Κορδελιό. Δύο ώρες. Ταξίδι. Σκεφτείτε και το κόστος της βενζίνης. Και αν τους διοχετεύσετε όλους αυτό στο κέντρο, θα τελειώσει το κέντρο. Το λέμε εδώ και καιρό. Σκοτώνετε τη Θεσσαλονίκη. Πού το είδατε να κάνετε flyover χωρίς να έχετε μετρό; Κάντε πρώτα το μετρό και κάντε μετά ό,τι θέλετε. Τι ανάποδο κόσμο έχετε εδώ μέσα; Τι ανάποδοι άνθρωποι έχετε γίνει. Μα, ανάποδα ξεκινάτε. Ξεκινάτε από το ρετιρέ για να πάτε στη βάση. Έχετε δει να χτίζεται ποτέ ρετιρέ και μετά τα θεμέλια; Τα πιο απλά δεν μπορείτε να λύσετε. Θα μου λύσετε θέματα εξωτερικής πολιτικής;

Και κλείνω εδώ. Χθες είχαμε μια ανταρσία αστυνομικών. Δεν πήγαν στο γήπεδο στον Παναθηναϊκό. Θέλετε την άποψή μου; Καλά έκαναν και δεν πήγαν στο γήπεδο. Τι δουλειά έχει η αστυνομία στα γήπεδα των ΠΑΕ, των ανωνύμων εταιρειών. Να μην ξαναπάει η αστυνομία στα γήπεδα. Ποτέ.

(Χειροκροτήματα από την πτέρυγα της Ελληνικής Λύσης)

Κάνω μία έκκληση στους Έλληνες αστυνομικούς, γιατί χαροπαλεύει ο συνάδελφός τους. Το παιδί αυτό, αν βγει από κει μέσα, θα είναι με κομμένο πόδι, δεν ξέρω με τι άλλο θα είναι. Για 800 ευρώ και δεν ντρεπόμαστε. Κάνω έκκληση στους αστυνομικούς: κάντε μποϋκοτάζ και ανταρσία στους πλειστηριασμούς των σπιτιών των Ελλήνων. Μην πηγαίνετε ποτέ εκεί. Όπως δεν πάτε στα γήπεδα, να μην πηγαίνετε και στους πλειστηριασμούς για να ταΐζουμε τα funds.

(Χειροκροτήματα από την πτέρυγα της Ελληνικής Λύσης)

Εδώ να χαιρετίσω την είσοδο στη γραμμή της λογικής της Ελληνικής Λύσης στις δηλώσεις Ιερώνυμου το πρωί. Δήλωση πρώτη: «Για τα ελληνοτουρκικά φοβάμαι ότι κάτι δώσαμε», είπε ο Αρχιεπίσκοπος Ιερώνυμος. Προχθές ο Αρχιεπίσκοπος Κύπρου ήταν βέβαιος και είπε ότι πουλήσαμε την Κύπρο. Δηλαδή, η Νέα Δημοκρατία πούλησε την Κύπρο για δεύτερη φορά, για τρίτη φορά, για τέταρτη φορά. Πόσες ακόμα προδοσίες θα υποστεί από τις κυβερνήσεις αυτή η μεγαλόνησος. Με την Ελληνική Λύση καμμία. Ελλάς και Κύπρος είναι το ένα πράγμα για εμάς.

(Χειροκροτήματα από την πτέρυγα της Ελληνικής Λύσης)

Η γραμμή της λογικής από τον Ιερώνυμο, τον Αρχιεπίσκοπό μας. Γάμος ομοφυλοφίλων. Το πήρατε πίσω. Λακίσατε πάλι. Στο μυαλό σας είναι, αλλά δεν μπορείτε να το φέρετε. Μάλλον μετά τις ευρωεκλογές. Τι είπε η Εκκλησία; Άλλο η επιλογή, άλλο η τεκνοθεσία. Δεν θα παίζουμε με τις ψυχές των παιδιών. Η Ελληνική Λύση είναι κάθετα αντίθετη. Θα κάνουμε μάχη. Τα παιδιά μάς βλέπουν από εκεί πάνω. Άλλο η επιλογή του καθενός για το τι κάνει στο κρεβάτι του και άλλο η παιδική ψυχή που υιοθετείται από έναν άντρα με άνδρα ή μία γυναίκα με γυναίκα. Το παιδί θέλει μπαμπά, θέλει μαμά, θέλει μητέρα, θέλει πατέρα. Καταλάβετέ το. Δεν πάει έτσι η κοινωνία πουθενά.

(Χειροκροτήματα από την πτέρυγα της Ελληνικής Λύσης)

Ένα τελευταίο, που όλοι το αφήνουμε έτσι. Κάτι πρέπει να κάνουμε με τα τροχαία, κύριοι συνάδελφοι. Πάλι χάθηκαν ζωές χθες, σήμερα και προχθές. Σκοτώνονται νέα παιδιά. Να δούμε τι φταίει. Ποιος φταίει. Χάνονται νέα παιδιά. Κάτι πρέπει να γίνει. Ας ξεκινήσουμε από το βασικό μάθημα της οδικής αγωγής στα σχολεία. Από κάπου πρέπει να ξεκινήσουμε. Είναι παιδιά δικά μας. Παιδιά Ελληνόπουλα. Αυτά τα παιδιά μπορούν αύριο το πρωί να χαθούν με ένα αυτοκίνητο ή από έναν ασυνείδητο οδηγό. Να χαθεί κι άλλη ψυχή. Σήμερα πάλι είχαμε νεκρούς. Κάτι πρέπει να κάνει ο Πρόεδρος της Βουλής. Ας αφήσει το σανό που ταΐζει από δω κι από κει και ας ασχοληθεί σοβαρά με το τι πρέπει να κάνει η Βουλή. Η Βουλή είναι υποχρεωμένη να προστατεύει τις ζωές των παιδιών μας, των πολιτών μας, το μέλλον και την ίδια την αξία της ζωής. Είναι ανεκτίμητη η ζωή του κάθε Έλληνα, του κάθε μικρού παιδιού. Να κάνουμε περισσότερα, να γίνει μάθημα με περισσότερες ώρες. Όχι μία φορά τη βδομάδα, αλλά τρεις ώρες εβδομάδα οδικής αγωγής.

Κλείνοντας να πω κάτι στη Νέα Δημοκρατία. Ό,τι και να κάνει αυτή η Κυβέρνηση ένα είναι γεγονός: Η μόνη της επιτυχία είναι ότι αποσάθρωσε όλη την Αντιπολίτευση. Το πέτυχε. Αλλά με ποιους; Με τα μέσα μαζικής ενημέρωσης, τα οποία βομβαρδίζουν συνεχώς τον ΣΥΡΙΖΑ. Τα υπόλοιπα κόμματα τα απομονώνουν, τα φιμώνουν, για να κάνουν την καλή δουλειά για τα διεθνή συμφέροντα και τους ολιγάρχες. Η Νέα Δημοκρατία. Αυτό θα αναστραφεί στις ευρωεκλογές. Εκεί η Νέα Δημοκρατία θα υποστεί πανωλεθρία και τραγωδία.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς, κύριε Πρόεδρε. Ο Πρόεδρος της Ελληνικής Λύσης ολοκλήρωσε σήμερα τις παρεμβάσεις του.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα ένας μαθητές και μαθήτριες και δύο συνοδοί εκπαιδευτικοί από το Γυμνάσιο Φιλοθέης (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχουν ζητήσει τον λόγο η κ. Ράπτη από τη Νέα Δημοκρατία, ο κ. Παππάς και ο κ. Τσακαλώτος. Από τρία λεπτά ο καθένας. Να ξέρουμε για να είμαστε συνεννοημένοι μεταξύ μας.

Κυρία Ράπτη, έχετε τον λόγο, παρακαλώ.

**ΖΩΗ ΡΑΠΤΗ:** Δεν γίνεται να ακούγονται στο Κοινοβούλιο τέτοιες τοποθετήσεις. Και μιλώ για την τοποθέτηση του Προέδρου της Ελληνικής Λύσης, του κ. Βελόπουλου, ο οποίος ανερυθρίαστα είπε στο ελληνικό Κοινοβούλιο ότι η Νέα Δημοκρατία έχει πουλήσει την Κύπρο.

Κύριε Βελόπουλε, να το πάρετε πίσω. Είναι απαράδεκτες αυτές οι δηλώσεις ενώπιον της Εθνικής Αντιπροσωπείας.

(Χειροκροτήματα από την πτέρυγα της Νέας Δημοκρατίας)

Δεν δεχόμαστε κανέναν να είναι τιμητής μιας πολιτικής η οποία ήταν όλα τα χρόνια υπέρ της υπεράσπισης όλων των δικαίων των Κυπρίων αδελφών μας σε όλα τα fora, σε όλο τον κόσμο και ενώπιον του αμερικανικού κογκρέσου αλλά και όλων των υπόλοιπων πεδίων στα οποία έχουμε υπερασπίσει δημόσια την Κύπρο.

Δεύτερη τοποθέτηση. Να πάρετε πίσω αυτό το οποίο είπατε ότι είπε ο Αρχιεπίσκοπος, ότι δώσαμε τάχα κάτι στους Τούρκους για να επιτύχουμε αυτό που είπατε ότι επιτύχαμε ως προς τα μέτρα οικοδόμησης εμπιστοσύνης και σε ό,τι άλλο αναφερόσασταν. Είναι, επίσης, μια απαράδεκτη δήλωση. Και δεν νομίζω ότι μπορείτε εσείς να μιλάτε εξ ονόματος του Αρχιεπισκόπου.

Σε σχέση τώρα με τα όσα είπατε όταν καλέσατε σε ανταρσία το σώμα της Ελληνικής Αστυνομίας. Εγώ απορώ πώς εσείς οι οποίοι κόπτεστε για τον νόμο και την τάξη καλείτε το σώμα της Ελληνικής Αστυνομίας ουσιαστικά να στασιάσει και να μην παρευρίσκεται στους αγώνες, εκπληρώνοντας το καθήκον του, το υπηρεσιακό του καθήκον, για το οποίο πράγματι βρίσκεται καθημερινά σε κίνδυνο. Αυτό είναι ένα δύσκολο έργο το οποίο έχει αναλάβει θεσμικά η Ελληνική Αστυνομία στη χώρα μας. Εσείς σήμερα ανερυθρίαστα τους καλείτε να το παραβούν. Σας ζητώ και αυτό να το ανακαλέσετε. Είναι απαράδεκτο να ακούγονται τέτοια σε ένα ευνομούμενο κράτος από εκπρόσωπο ενός κόμματος στην ελληνική Βουλή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παππάς έχει τον λόγο. Και αμέσως μετά ο κ. Τσακαλώτος.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, σας ευχαριστώ πολύ.

Αντιλαμβάνομαι τη σκοπιμότητα ορισμένων να μεταφέρουν τη συζήτηση σε άλλα θέματα, πέραν του προϋπολογισμού. Ο ΣΥΡΙΖΑ - Προοδευτική Συμμαχία είναι εδώ για να αποκαλύψει τα ψέματα της Κυβέρνησης, τα οποία διαδέχονται το ένα το άλλο. Και λυπάμαι πάρα πολύ που το λέω.

Ο κ. Χατζηδάκης ανέβηκε στο Βήμα προχθές και μας είπε ότι έχουμε μειούμενο πληθωρισμό. Του αντιτείνουμε ότι έχουμε τον μεγαλύτερο πληθωρισμό τροφίμων. Οι χώρες που μείωσαν τους έμμεσους φόρους στα τρόφιμα είχαν μείωση. Θα κατατεθεί στα Πρακτικά.

Μας είπε ότι είμαστε τρίτοι στον ρυθμό ανάπτυξης. Ο απολογισμός της Νέας Δημοκρατίας 2019 - 2022 είναι ότι ήμασταν τριακοστοί δεύτεροι στους τριάντα έξι τον καιρό των παχιών αγελάδων, τότε που είχατε δυνατότητες να έχετε μεγάλες δημόσιες δαπάνες. Αυτά ήταν τα αποτελέσματα των πολιτικών σας.

Μιλήσατε για την ανεργία. Σας μιλάμε τρεις μέρες και σας ζητάμε ένα σχόλιο για το γεγονός ότι η ΔΥΠΑ καταγράφει εννιακόσιες χιλιάδες ανέργους και ότι βγάζετε από την εξίσωση και τα ραντάρ τους μακροχρόνια ανέργους. Κανένα σχολείο, καμμία απάντηση.

Μιλάτε για τον κατώτατο μισθό. Είμαστε εικοστοί δεύτεροι στους είκοσι εφτά στον μέσο μισθό, ο οποίος αποκλίνει. Πηγαίνει προς τα κάτω, ενώ ανεβαίνει στην Ευρωπαϊκή Ένωση. Γιατί; Γιατί οι δικές σας ρυθμίσεις έχουν οδηγήσει σε συνδικαλιστική πυκνότητα 24%, ενώ ο στόχος της Ευρωπαϊκής Ένωσης είναι στο 80%.

Τόλμησε ο κ. Χατζηδάκης να μας πει ότι μειώνεται το ιδιωτικό χρέος σε σχέση με το ΑΕΠ. Μάλιστα. Δηλαδή, οι χρεωμένοι έχουν να αντιμετωπίσουν το αυξημένο χρέος σε απόλυτο αριθμό, 20 δισεκατομμύρια στον ΕΦΚΑ και στις εφορίες -κύριε Σταϊκούρα, να θυμηθείτε και το παλιό σας χαρτοφυλάκιο- και βεβαίως τον μεγάλο πληθωρισμό. Και έρχεται ο κ. Χατζηδάκης σε αυτό το Βήμα και μας λέει «μειώθηκε το ιδιωτικό χρέος σε σχέση με το ΑΕΠ». Και μας παρουσιάζει και μείωση κόκκινων δανείων, επειδή οι τράπεζες τα έβγαλαν από τα βιβλία τους. Ουδεμία ειλικρίνεια και εδώ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα είμαι πάρα πολύ σύντομος, κύριε Πρόεδρε.

Πάμε τώρα στην υγεία και στην παιδεία, όπου υπάρχει 1,5% απόκλιση από τον μέσο όρο της ΕΕ για την υγεία και 2% για την παιδεία. Θυμάστε το πάλαι ποτέ 15% του προϋπολογισμού, τα μεγάλα κινήματα της δεκαετίας του ’60 που είχαν γίνει για την παιδεία, εμείς ήμασταν στο 7%.

Θα κατατεθεί και αυτό, διότι μίλησε ανερυθρίαστα ο οργανωτής των ψεμάτων κ. Χατζηδάκης εδώ μέσα για «ΣΥΡΙΖΑ statistics».

Σχετικά με τις επενδύσεις, τώρα, σας είπαμε κάποια πράγματα από την αρχή. Ουδεμία απάντηση και εκεί. Προβλέπατε 15% αύξηση τον περασμένο χρόνο, το 2023, και τώρα πάμε στο 7% και τώρα ξαναπροβλέπετε 15%. Το 53% των επενδύσεων ήταν χρηματοοικονομικές υπηρεσίες και αγοραπωλησίες ακινήτων.

Θα κατατεθεί στα Πρακτικά.

Στο 13% του ΑΕΠ είναι οι επενδύσεις στην Ελλάδα και ο μέσος όρος στην ΕΕ, 22%. Είστε ικανοποιημένοι; Συνεχίζετε να μιλάτε για θαύμα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, για τρίτη φορά, θα κατατεθεί στα Πρακτικά η μελέτη του ΚΕΠΕ για τις απώλειες του δημοσίου από την απόσυρσή του από τις τράπεζες, που είναι 40 δισεκατομμύρια. Τα παράπονά σας στο ΚΕΠΕ.

Και θα αναφερθώ πάρα πολύ γρήγορα σε κάτι τελευταίο. Κύριοι της Κυβέρνησης -είναι εδώ ο κ. Πετραλιάς και ο κ. Θεοχάρης από το οικονομικό επιτελείο-, σας παρακαλώ να μας δώσετε μία ημερομηνία για τις ειδικές συνεδριάσεις που έχουμε ζητήσει. Δεν αρκεί να ανεβαίνετε ο ένας μετά τον άλλο στο Βήμα και να μας καθησυχάζετε ότι θα μπουν οι ημερομηνίες. Θέλουμε ειδική συνεδρίαση κοινή, των δύο επιτροπών, Παραγωγής και Εμπορίου και Οικονομικών, για να δούμε πώς και γιατί φεύγει το δημόσιο από τις τράπεζες και γιατί κάνατε αυτές τις επιλογές.

Τέλος, επειδή πάρα πολλά ακούγονται, το ξέρετε ότι το 2022 η Ελλάδα ήταν η μόνη χώρα στην Ευρωπαϊκή Ένωση η οποία είχε μείωση των καταθέσεων; Είναι το λίπος από το οποίο τρώνε τα νοικοκυριά; Θα επιμείνετε σε αυτή τη βάρβαρη επιχειρηματολογία; Ήμασταν η μόνη χώρα που είχε μείωση καταθέσεων!

Δεν σας κατηγορούμε -ξέρετε- φτιάχνοντας μια εικόνα τριτοκοσμική για την πατρίδα μας και την οικονομία της. Σας κατηγορούμε γιατί, ενώ έχει δυνατότητες η οικονομία, δεν αντιμετωπίζετε τις κρίσεις, ούτε της ακρίβειας ούτε τη στεγαστική κρίση ούτε την κρίση χρέους. Για την κλιματική κρίση καλύτερα να μη μιλήσουμε, γιατί δεν θα φτάσει ο χρόνος.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Τσακαλώτος και μετά εσείς, κύριε Χήτα.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Επιτρέψτε μου να αρχίσω με την παρέμβαση των Προέδρων των Κοινοβουλευτικών Ομάδων της Νίκης και της Ελληνικής Λύσης για τον πολιτικό γάμο και να πω το εξής:

Θα έλεγα, ιδιαίτερα στον κ. Νατσιό, να διαβάσει ξανά την επιστολή του Αγίου Παύλου στους Κορινθίους. Λέει εκεί ο Άγιος Παύλος ότι είναι τρεις οι αρχές του χριστιανισμού: η πίστη, η ελπίδα και η αγάπη. Και λέει «αλλά πρώτα απ’ όλα η αγάπη». Και στη φωνή σας δεν ακούω «αγάπη». Δεν ακούω αυτό που εμείς λέμε «αλληλεγγύη» σε ένα μικρό παιδί που είναι γκέι σε ένα σχολείο και το τραμπουκίζουν και δεν μπορεί να συνεχίσει τη ζωή του. Δεν ακούω «αγάπη» για μια νέα κοπέλα λεσβία, που έχει μια σύντροφο που πεθαίνει και χάνει το παιδί της.

Ελπίζω -και πραγματικά το ελπίζω- η ελληνική Ορθόδοξη Εκκλησία να μην ορίσει ούτε εσάς ούτε τους άλλους ως πολιτικούς εκπροσώπους της Ορθοδοξίας, γιατί η Ορθοδοξία είναι πολύ σημαντικό πράγμα για να εκπροσωπείται με αυτόν τον τρόπο, όπως την εκπροσωπείτε εσείς.

Κύριε Σταϊκούρα, θα ήθελα να σας κάνω μια ερώτηση πιο στρατηγική. Ακούσαμε για τις είκοσι δράσεις, τα σαράντα πράγματα που κάνετε, τα είκοσι που κάνατε και τα άλλα είκοσι που θα κάνετε. Στον προϋπολογισμό θα περίμενα, επειδή είστε νέος Υπουργός, σε νέα θέση εννοώ, ένα στρατηγικό όραμα. Με ποιο μέσο θα περιμένατε μετά από πέντε, δέκα χρόνια να μετακινούνται οι Έλληνες και οι Ελληνίδες περισσότερο; Με αυτοκίνητο, με λεωφορεία, με σιδηρόδρομο; Ποιο σχέδιο έχετε για τους σιδηροδρόμους για τα επόμενα δέκα χρόνια; Είστε ευχαριστημένοι με αυτή την ισορροπία που υπάρχει και δεν θέλετε να αλλάξουμε λίγο, να βελτιώσουμε κάτι περισσότερο; Έχετε κάποια οικολογική ανησυχία; Έχετε κάνει κάποιες οικολογικές, περιβαλλοντικές μελέτες για αυτά τα θέματα;

Προφανώς, κάνατε και πράγματα που είναι καλά και βελτιώνετε το ένα και το άλλο. Αλλά όταν εμείς μιλάμε για την αίσθηση του επείγοντος μιλάμε και για το κλίμα και για το πώς θα αντιμετωπιστεί το κλίμα. Και το δικό σας Υπουργείο είναι σημαντικό σε αυτό, είναι πολύ σημαντικό, και δεν άκουσα -ή δεν άκουσα καλά, δεν ξέρω- ποια είναι η στρατηγική σας για τους σιδηροδρόμους, ποια είναι για τα αυτοκίνητα, ποια είναι για τα λεωφορεία. Γιατί πολύ φοβάμαι ότι πάμε «business as usual», που είπε ο κ. Γερουλάνος προηγούμενα, και άρα μου επιτρέπετε κι εμένα να πω την έκφραση στα αγγλικά. Έχουμε αυτούς τους σιδηρόδρομους, έχουμε αυτά τα αυτοκίνητα, έχουμε αυτά τα λεωφορεία και δεν προσπαθούμε.

Η οικολογία και η κλιματική κρίση είναι πολύ σημαντική για να μη δίνετε απαντήσεις και εσείς, κύριε Σταϊκούρα, ως Υπουργός Υποδομών και Μεταφορών, αλλά και όλη η Κυβέρνηση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα έχει τον λόγο για ένα λεπτό ο κ. Χήτας από την Ελληνική Λύση και αμέσως μετά ο κ. Βρεττός.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κυρία Ράπτη, έχετε την ψευδαίσθηση ότι με μία δίλεπτη παρέμβασή σας μπορείτε να σώσετε τα εγκληματικά λάθη που κάνει η Κυβέρνησή σας;

Αλήθεια, με ένα «πυροτέχνημα» που βγαίνετε και ρίχνετε εδώ στη Βουλή, νομίζετε ότι θα σώσετε την Κυβέρνησή σας από όλα αυτά τα τεράστια λάθη που κάνει;

Παρά το βεβαρημένο σας πρόγραμμα, το βαρύ πρόγραμμα, θέλω να βρείτε λίγο χρόνο να διαβάσετε τη συνέντευξη του Αρχιεπισκόπου Κύπρου, την οποία θα σας δώσω, σαν καλός άνθρωπος που είμαι.

Ο Πρόεδρός μας μετέφερε τις δηλώσεις του Αρχιεπισκόπου Κύπρου. Τι λέει; «Με θλίβει ότι ο Μητσοτάκης υποχώρησε στις αξιώσεις του Τούρκου Προέδρου Ερντογάν. Άφησε εκτός συζητήσεων -στην πρόσφατη συνάντηση των δύο ηγετών στην Αθήνα- το θέμα της Κύπρου». Είναι δηλώσεις του Αρχιεπισκόπου Κύπρου. Τι δεν καταλαβαίνετε; Άρα τα παράπονά σας στον Αρχιεπίσκοπο Κύπρου.

Πάμε παρακάτω: Ιερώνυμος. Δείτε και λίγο τηλεόραση. Ο κ. Παπαδάκης είναι πολλά χρόνια στην τηλεόραση του «ΑΝΤ1» και ο Ιερώνυμος ήταν καλεσμένος στην εκπομπή του. Δείτε λίγο τι είπε ο Ιερώνυμος στον κ. Παπαδάκη: «Δεν είμαι αφελής. Και φοβάμαι μήπως πίσω υπάρχει κάποια άλλη σκοπιμότητα από πλευράς Τουρκίας και μας επιβληθεί κάτι που δεν θέλουμε». Αυτά τα είπε ο Ιερώνυμος στον Παπαδάκη, όχι ο Βελόπουλος στη Βουλή. Δεν σας τα είπαν καλά αυτοί που έστειλαν τα μηνύματα, πριν από λίγο, για να κάνετε παρέμβαση. Δεν σας τα είπαν καλά και σας εξέθεσαν. Ο Ιερώνυμος τα είπε αυτά. Άρα τι εννοεί ο Ιερώνυμος; Ότι ο Μητσοτάκης, ο Πρωθυπουργός της χώρας, είναι αφελής. Μάλλον. Αυτό καταλαβαίνω.

Πάμε παρακάτω: Αστυνομία. Τι δουλειά έχει η αστυνομία στους πλειστηριασμούς των σπιτιών από τα funds; Όταν μας απαντήσει η Κυβέρνηση στο ερώτημα αυτό, εμείς θα καταλάβουμε και θα πούμε ότι παίρνουμε πίσω τη δήλωση.

Και το ότι δεν θέλουν να πηγαίνουν οι αστυνομικοί στα γήπεδα -ορθώς- είναι και δική τους θέση. Τι δουλειά έχει στα γήπεδα, σε μία ανώνυμη εταιρεία, η αστυνομία; Η αστυνομία φυλά τον πολίτη και όχι τον μεγαλομέτοχο, ολιγάρχη ή οποιονδήποτε άλλον.

Πάμε λίγο στο θέμα του γάμου των ομοφυλόφιλων, κύριε Τσακαλώτο. Του γάμου! Όχι του συμφώνου συμβίωσης, το οποίο υπάρχει ήδη. Κοιτάξτε. Ο Αρχιεπίσκοπος Ιερώνυμος ανέφερε το εξής: «Η Εκκλησία δεν έχει λάβει ακόμη επίσημη θέση για το ζήτημα αυτό. Πιστεύουμε στην ελευθερία του ανθρώπου να ζει όπως επιθυμεί. Όμως, δεν θα επιτρέψουμε την αλλαγή στη σύνθεση της κοινωνίας».

Κλείνοντας, κάντε μας μια χάρη. Πιστέψτε ό,τι θέλετε. Δώστε μας το δικαίωμα να έχουμε αυτή τη βιωματική σχέση με τη θρησκεία μας, να είμαστε χριστιανοί ορθόδοξοι. Μας συγχωρείτε, αν κάποιοι ενοχλείστε. Εμείς είμαστε χριστιανοί ορθόδοξοι και η Εκκλησία μας είναι αντίθετη στον γάμο των ομοφυλοφίλων. Πόσω, δε, μάλλον στην υιοθεσία-τεκνοθεσία από ομόφυλα ζευγάρια.

Σεβαστείτε, λοιπόν, τα «πιστεύω» της Εκκλησίας μας, όπως κι εμείς σεβόμαστε τη διαφορετικότητα στη θρησκεία, στην μπούρκα κ.λπ.. Σεβαστείτε και εσείς τη δική μας θρησκεία. Τι να κάνουμε; Είμαστε χριστιανοί ορθόδοξοι. Τιμή μας και καμάρι μας! Και θα είμαστε αντίθετοι στον γάμο των ομοφυλοφίλων και στην υιοθεσία των παιδιών.

(Χειροκροτήματα από την πτέρυγα της Ελληνικής Λύσης)

**ΖΩΗ ΡΑΠΤΗ:** Κύριε Πρόεδρε, παρακαλώ, ζητώ τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Ράπτη, δεν γίνεται να πάρετε τώρα τον λόγο. Να μιλήσει πρώτα ο κ. Βρεττός, να κλείσουμε τον κύκλο…

**ΖΩΗ ΡΑΠΤΗ:** Κύριε Πρόεδρε, για ένα λεπτό ή όσο προβλέπεται από τον Κανονισμό της Βουλής επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ύστερα είναι και ο Υπουργός. Αν θέλετε, κυρία Ράπτη, μπορείτε να μιλήσετε και πριν από τον Υπουργό.

Ορίστε, κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Ειρήνη υμίν! Μιας και καταφέραμε το 2024 η Βουλή, αντί να συζητά για τον προϋπολογισμό και για τις πραγματικές ανάγκες της κοινωνίας -που δεν έχει καμμία σχέση με τους τσακωμούς εδώ και τα διαπιστευτήρια ποιος είναι πιο καλός χριστιανός και ποιος χρησιμοποιεί πιο καλά μια ρήση του Αρχιεπισκόπου και ποιος την άλλη-, είναι αποτυχία του ελληνικού πολιτικού συστήματος να αντιμετωπίσει τα πραγματικά προβλήματα.

Και ό,τι δεν μπορεί να αντιμετωπίσει ο άνθρωπος τα εναποθέτει στον Θεό. Δηλαδή σήμερα αυτά που ακούγονται από συναδέλφους ένθεν και ένθεν σε ένα θεολογικό σεμινάριο θα ήταν ικανοποιητικά. Και αυτό σημαίνει ότι η παρέμβαση της Νίκης τελικά, όταν ο λαός την έστειλε εδώ με έναν απρόσμενο τρόπο και ανεξήγητο πολιτικά, μας έστειλε εδώ ακριβώς για να αποδείξουμε ότι η αποτυχία του πολιτικού συστήματος μόνο με υπαρξιακές αναζητήσεις μπορεί να αντιμετωπιστεί.

Τώρα για συναδέλφους που διαστρεβλώνουν την πραγματικότητα και προσπαθούν να αναδείξουν μία τελείως διαφορετική εικόνα όσον αφορά το δικό μας κόμμα και τον Πρόεδρό μας δεν χρειάζεται να ασχοληθούμε, γιατί ξέραμε ότι τελικά αντίπαλοι δεν είναι οι ιδέες και οι απόψεις, όταν αυτές γίνονται σκοπίμως και παρουσιάζονται διαστρεβλωμένες, αλλά είναι τα προβλήματα του λαού.

Και θα ήθελα να πω εγώ στον Υπουργό –γιατί αυτός είναι ο κοινοβουλευτικός μας ρόλος:- σχετικά με αυτά που μας είπε για τις είκοσι προτεραιότητες του δεύτερου εξαμήνου που πολύ γοργά αντιμετώπισε το Υπουργείο και τους είκοσι στόχους-πρωτοβουλίες, τα εξής: Μόνο που ξέχασε να μας πει τα χρονοδιαγράμματά του γιατί, αν από αυτούς τους είκοσι στόχους-πρωτοβουλίες αφορούν τα επόμενα είκοσι χρόνια, βάσει της κοινής πείρας, τότε οι χαρτομακέτες που παρουσίαζαν για το μετρό της Θεσσαλονίκης δεν απέχουν καθόλου από τη δική σας παρουσία.

Γιατί είναι η δεύτερη παράταση που δίνετε στο έργο του μετρό της Θεσσαλονίκης. Είχατε πει στην αρχή για το τέλος του 2023, πήγε μετά το πρώτο εξάμηνο του 2024, τώρα το πήγατε στο δεύτερο εξάμηνο του 2024. Κι εμείς εδώ δεν είμαστε για να κρατήσουμε «χριστιανόμετρο», αλλά για να αποδείξουμε ότι η χρηστή διαχείριση των χρημάτων του ελληνικού λαού είναι αυτό για το οποίο ελέγχουμε την Κυβέρνηση γιατί αποδεδειγμένα, σύμφωνα με τις τοποθετήσεις μας, σε αυτό τον τομέα έχει αποτύχει.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και τρεις συνοδοί εκπαιδευτικοί από το Ιδιωτικό Γυμνάσιο «Εκπαιδευτήρια Θεοδωρόπουλου Χανίων».

Η Βουλή σάς καλωσορίζει και σας εύχεται καλή πρόοδο.

Τον λόγο έχει η κ. Ράπτη και μετά θα μιλήσει ο κ. Καραθανασόπουλος.

**ΖΩΗ ΡΑΠΤΗ:** Κατ' αρχάς αναφερόμενη επί προσωπικού δεν ήξερα ότι ο Κοινοβουλευτικός Εκπρόσωπος της Ελληνικής Λύσης θα μας ψέξει, επειδή εκτελούμε τα καθήκοντά μας στη Βουλή ως Κοινοβουλευτικοί Εκπρόσωποι και δεν βρισκόμαστε σε μια ανοικτή οθόνη, προκειμένου να παρακολουθούμε ταυτόχρονα, στον ίδιο ακριβώς χρόνο, τις συνεντεύξεις οι οποίες, πολύ σημαντικές είναι αλλά προφανώς όταν γίνονται κατά την εκτέλεση των καθηκόντων μας δεν μπορούμε ταυτόχρονα να τις παρακολουθούμε.

Κατά δεύτερο, από την ανάγνωση αυτού του οποίου έκανε ο κύριος Εκπρόσωπος της Ελληνικής Λύσης, προφανέστατα μεθερμήνευσε εσφαλμένα τα όσα είπε ο Αρχιεπίσκοπος.

Όμως, εγώ εκείνο το οποίο θα ήθελα, κύριε Πρόεδρε, είναι –και πάλι απλά και καθαρά- η Ελληνική Λύση διά του Κοινοβουλευτικού Εκπροσώπου της να μας πει αν καταδικάζει τα όσα είπε ο Πρόεδρός της σε σχέση με την Κύπρο και σε σχέση με τη θέση τη Νέας Δημοκρατίας όλα αυτά τα χρόνια, της Κυβέρνησης και του Πρωθυπουργού Κυριάκου Μητσοτάκη.

Εγώ και πάλι του ζητώ να τα ανακαλέσει, διότι είναι απαράδεκτο να ακούγονται ενώπιον της ελληνικής Βουλής πυροτεχνήματα, τα οποία δεν εδράζονται σε κανένα συγκεκριμένο στοιχείο. Αντιθέτως, γίνονται μόνο και μόνο προς λόγους συκοφαντίας και ενίοτε γίνονται και κακόβουλα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Θα μιλήσω για τον κύριο Υπουργό. Ήρθατε εδώ και αναφερθήκατε σε έναν απολογισμό και καλά κάνετε αλλά στον προγραμματισμό τι κάνετε; Πάλι μια από την ίδια. Αποσπασματικά κάποια έργα τα οποία έχουν ηλικία πάνω από τριάντα χρόνια. Άκτιο-Αμβρακία. Όλο τον φτιάχνανε και όλο γκρεμιζόταν αυτός ο δρόμος, χειρότερα από το γεφύρι της Άρτας.

Τι δεν μας είπατε; Ποια είναι η πολιτική σας για τις μεταφορές, για τις υποδομές, σε τι πλάνο εντάσσονται. Φαίνεται, το είπατε πριν από λίγες μέρες στη Νέα Υόρκη, οπότε δεν χρειάστηκε να επαναλάβετε εδώ. Στο Συνέδριο της Νέας Υόρκης που διοργάνωνε η «CAPITAL LINK» είπατε ότι ο βασικός σας στόχος είναι ισχυρές και σύγχρονες μεταφορές και ανθεκτικές υποδομές που ισχυροποιούν το γεωπολιτικό και οικονομικό ρόλο της Ελλάδας. Δηλαδή, ποιες ανάγκες εξυπηρετούν αυτές; Τις ανάγκες του λαού για μετακινήσεις ασφαλείς, για μετακινήσεις σύγχρονες, για φτηνές; Ικανοποιούν τις ανάγκες του λαού για υποδομές που θα τον προστατεύσουν από τα μεγάλα φυσικά φαινόμενα;

Πιο συγκεκριμένα, στο σιδηρόδρομο. Τι είπατε για τον σιδηρόδρομο; Είπατε ότι αλλάζει το πλάνο γιατί το αλλάζει η ίδια Ευρωπαϊκή Ένωση και εσείς στις επιλογές της Ευρωπαϊκής Ένωσης είστε πάντοτε μπροστά. Ποια είναι λοιπόν, η νέα στρατηγική για τους σιδηροδρόμους; Η σύνδεση των τριών θαλασσών, Βαλτικής, Μαύρης Θάλασσας και Ανατολικής Μεσογείου.

Πού εντάσσεται αυτό το σχέδιο για τους σιδηρόδρομους; Στους ιμπεριαλιστικούς ανταγωνισμούς και πολέμους, οι οποίοι διεξάγονται στην Ανατολική Ευρώπη και κυρίως στην Ουκρανία. Αυτό είναι το σχέδιο;

Επίσης, στη μεταφορά αμερικανικών στρατευμάτων από την Αλεξανδρούπολη και νατοϊκών στην Ουκρανία με τη σύνδεση του λιμανιού της Αλεξανδρούπολης ή τη μεταφορά των ουκρανικών σιτηρών.

Να λοιπόν, ποιες είναι οι προτεραιότητες. Οι προτεραιότητες σχετίζονται με τη γεωστρατηγική αναβάθμιση, δηλαδή με τη μεγαλύτερη εμπλοκή της χώρας μας στα ιμπεριαλιστικά παιχνίδια και στους ανταγωνισμούς για να πάρουν οι επιχειρηματικοί όμιλοι ένα κομματάκι από το πλιάτσικο που γίνεται σε βάρος των λαών και όχι οι ανάγκες του λαού για ασφαλείς μεταφορές.

Για ποιο σιδηροδρομικό δίκτυο τολμάτε και μιλάτε; Για ένα σιδηροδρομικό δίκτυο που με την παραμικρή βροχή σταματάει τις λειτουργίες του; Πού είναι μόνο Αθήνα - Θεσσαλονίκη; Η υπόλοιπη Ελλάδα τι σιδηροδρομικό δίκτυο έχει και ποτέ θα αποκτήσει; Για ποια ασφάλεια μεταφορών μιλάτε; Με τις πλημμύρες καταστράφηκε πάλι το σύστημα –λέτε- τηλεδιοίκησης που είχατε εγκαταστήσει –με ερωτηματικό αν το είχατε εγκαταστήσει.

Και επί της ουσίας, τι χρονοδιάγραμμα βάζετε, μιας και πιάσαμε τις θεομηνίες και τις πλημμύρες για την αποκατάσταση των υποδομών στη Θεσσαλία και το κόστος τους; Από πού θα καλυφθεί; Από τους εφοπλιστές περιμένετε να σας δώσουν λεφτά για να φτιάξετε τα σχολεία; Αλήθεια; Τους δρόμους του επαρχιακού οδικού δικτύου, τις γέφυρες που υπάρχουν κίνδυνοι και όσα έχουν αποκλειστεί; Τα υπόλοιπα έργα υποδομών;

Και στο τέλος, κύριε Υπουργέ, για να φτιάξετε ένα ουσιαστικό σχέδιο αντιπλημμυρικής προστασίας δεν πρέπει να γίνει μια ολοκληρωμένη μελέτη διαχείρισης των υδάτινων πόρων κάτω από ακραία φαινόμενα; Για ποιες περιοχές της Ελλάδας ξεκινάτε μια τέτοια διαδικασία; Για καμμία! Γιατί υπάρχει ο κόφτης της Ευρωπαϊκής Ένωσης κόστους-οφέλους που αυτά τα έργα απεντάσσονται από τη χρηματοδότηση της Ευρωπαϊκής Ένωσης, αν δεν έχουν πολλαπλάσιο όφελος για τα δημοσιονομικά μεγέθη της Ελλάδας και της Ευρωπαϊκής Ένωσης αλλά και των επιχειρηματικών ομίλων που τα αξιοποιούν.

Στα συγκεκριμένα, λοιπόν, ζητήματα, ποιο είναι το χρονοδιάγραμμα για την αποκατάσταση των ζημιών στη Θεσσαλία, δεύτερον για την αντιπλημμυρική προστασία και τρίτον για τον σιδηρόδρομο; Με αυτές τις προτεραιότητες θα προχωρήσουμε και όχι τις ανάγκες του λαού; Αλλά σε προτεραιότητες οι ανάγκες των επιχειρηματικών ομίλων και των ιμπεριαλιστικών κέντρων και όχι οι λαϊκές ανάγκες.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, θέλει και ο κύριος Υπουργός να απαντήσει.

**ΚΩΝΣΤΑΝΤΙΝΟΣ ΧΗΤΑΣ:** Ναι, προκάλεσε η Κυβέρνηση, να απαντήσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, ένα λεπτό, τα έχουμε μπλέξει λίγο. Θα μιλήσει ο Υπουργός, να κλείσουμε τον κύκλο. Δεν υπάρχει λόγος τώρα. Είστε και χριστιανός ορθόδοξος.

**ΚΩΝΣΤΑΝΤΙΝΟΣ ΧΗΤΑΣ:** Δεν το κατάλαβα αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλοι χριστιανοί ορθόδοξοι δεν είμαστε;

**ΚΩΝΣΤΑΝΤΙΝΟΣ ΧΗΤΑΣ:** Ώπα, ώπα, δεν θα παίζουμε με αυτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είμαστε και εμείς χριστιανοί ορθόδοξοι.

**ΚΩΝΣΤΑΝΤΙΝΟΣ ΧΗΤΑΣ:** Ναι, αλλά δεν παίζουμε με αυτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν υπάρχει τέτοιο πράγμα. Είμαστε χριστιανοί ορθόδοξοι. Αν δεν αρέσει αυτό, είναι άλλο πρόβλημα. Αυτό θα το ακούσετε, γιατί έτσι είναι για όλους μας. Ο καθένας εδώ πέρα δεν θα χρησιμοποιεί -μπορεί να λέει ό,τι θέλει- με τον τρόπο που θέλει τη θρησκεία. Υπάρχουν και μουσουλμάνοι Έλληνες Βουλευτές εδώ μέσα, χριστιανοί ορθόδοξοι και άθεοι. Αυτός είναι ένας σεβασμός προς όλους. Δεν είναι κάτι άλλο διαφορετικό. Έχω και εγώ να σας πω -είπε και ο κ. Τσακαλώτος- αποσπάσματα για το τι είπε ο Ιούδας στον Χριστό και τι του απάντησε ο Χριστός για την κοσμική εξουσία και για την εξουσία των ουρανών. Δεν θα μπλέξουμε σε αυτά τώρα.

Κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Θα ξεκινήσω λίγο από το παλαιότερο πεδίο πολιτικής μου ευθύνης, γιατί αναφέρθηκε ο κ. Πάππας.

Απορώ πώς ο κ. Παππάς μιλάει γι’ αυτούς τους δείκτες. Θα ήθελα να γνωρίζω εάν υπάρχει κάποιος φορέας εντός ή εκτός Ελλάδος που υποστηρίζει σήμερα ή τα τελευταία τέσσερα χρόνια αυτά που λέει ο ΣΥΡΙΖΑ. Να μας φέρετε μια μελέτη, μια έκθεση. Υπάρχει ένας αγγλικός όρος, οι «stakeholders», δηλαδή αυτοί που με κάποιο τρόπο εμπλέκονται με κάποια οικονομία. Αυτοί εγώ ξέρω ότι είναι οι θεσμοί. Επί τέσσερα χρόνια -και συνεχίζουν, όπως και οι εταίροι- μιλούν διθυραμβικά για την ελληνική οικονομία. Επίσης είναι οι αγορές. Να θυμίσω ότι το κόστος δανεισμού για την ακρίβεια των spread -η διαφορά των επιτοκίων- έχει φτάσει στο χαμηλότερο σημείο των τελευταίων ετών, δείγμα ότι οι αγορές εμπιστεύονται τη σοβαρότητα και τη σταθερότητα που υπάρχει στη χώρα. Είναι οι επενδυτές, οι οποίοι επενδύουν με αυξανόμενους ρυθμούς στην Ελλάδα, Έλληνες και ξένοι. Είναι οι κεντρικές τράπεζες και είναι και σε τελική ανάλυση και η ίδια η ελληνική κοινωνία, η οποία έκρινε τα πεπραγμένα της ελληνικής οικονομίας. Άρα, πώς τολμάτε και μιλάτε για δείκτες, όταν όλοι οι άλλοι -εντός και εκτός Ελλάδος- σας διαψεύδουν;

Αλλά μου κάνατε με ποδοσφαιρικούς όρους μια πολύ καλή πάσα για να υπενθυμίσω τρία σημεία. Μιλάτε εσείς του ΣΥΡΙΖΑ -και άλλων κομμάτων που δημιουργήθηκαν- για ρυθμούς οικονομικής μεγέθυνσης; Να θυμίσω ότι επί των ημερών σας, την τετραετία, οι ρυθμοί οικονομικής μεγέθυνσης στην Ελλάδα ήταν το ένα τέταρτο και λιγότερο του μέσου ευρωπαϊκού όρου. Τώρα υπερβαίνουμε το διπλάσιο του μέσου ευρωπαϊκού όρου. Πάντα μιλάμε -για να είμαστε ακριβείς- για ρυθμούς οικονομικής μεγέθυνσης.

Δεύτερον, μιλήσατε για τη μείωση των κόκκινων δανείων; Έχω δώσει στα Πρακτικά ουκ ολίγες φορές τις δεσμεύσεις συναδέλφων το 2015, ξεκινώντας από τον Πρόεδρο του ΣΥΡΙΖΑ τότε, ότι μέχρι το τέλος του Δεκεμβρίου του 2015 θα είχε τελειώσει το θέμα των κόκκινων δανείων. Παραλάβαμε το 2019 τα κόκκινα δάνεια ως ποσοστό του συνολικού δανειακού χαρτοφυλακίου στο ποσοστό που το παρέλαβε ο ΣΥΡΙΖΑ, στο 43,6%. Τώρα είναι μονοψήφιο, βασικό συστατικό στοιχείο προκειμένου να υπάρξει ρευστότητα στην πραγματική οικονομία. Αλλά ουδέποτε είπαμε ή αποκρύψαμε το γεγονός ότι, ναι, το ιδιωτικό χρέος μεταβιβάζεται αλλού και χρειάζεται ρύθμισή του, όπως και γίνεται. Άρα τα κόκκινα δάνεια των τραπεζών τα παραλάβατε και τα παραδώσατε στο ίδιο ακριβώς ποσοστό.

Τρίτον, μιλήσατε για καταθέσεις. Συγγνώμη, μιλήσατε για καταθέσεις; Οι καταθέσεις στην τελευταία τετραετία έχουν αυξηθεί 50 δισεκατομμύρια ευρώ. Μάλιστα υπάρχει μελέτη της Τραπέζης της Ελλάδος, δημόσια διαθέσιμη, που στην περίοδο του κορωνοϊού αυξήθηκαν κατά αρκετές δισεκατομμύρια ευρώ -αν θυμάμαι καλά 9 δισεκατομμύρια ευρώ- οι καταθέσεις των πολιτών από 5 μέχρι 50.000 ευρώ.

Κλείνω την τοποθέτησή μου επί των οικονομικών για την αναβάθμιση της ελληνικής οικονομίας. Δώδεκα φορές αναβαθμίστηκε η ελληνική οικονομία για να φτάσει ένα βήμα πριν την επενδυτική βαθμίδα και την οποία πετύχαμε. Αυτά όλα αποδεικνύουν ότι αυτά που λέτε είναι προφανώς αντίθετα στην πραγματικότητα.

Δεύτερη παρατήρηση. Ισχύουν απολύτως οι προγραμματικές δηλώσεις που έκανα το καλοκαίρι του 2023 σε ό,τι αφορά τα χρονοδιαγράμματα για μεγάλα έργα, όπως είναι το μετρό στη Θεσσαλονίκη. Δείτε στα Πρακτικά τι έχω πει το καλοκαίρι του 2023. Δεν έχουμε αλλάξει καθόλου τα χρονοδιαγράμματα.

Τρίτη παρατήρηση, συζητάμε τον προϋπολογισμό του 2024, άρα έπρεπε να κάνω έναν απολογισμό του 2023 και των προτεραιοτήτων του 2024, όχι έναν σχεδιασμό της τετραετίας σε δέκα λεπτά. Και ό,τι είπα για τις είκοσι δεσμεύσεις του 2024 αφορούν το 2024, γιατί ρωτήθηκα και γι’ αυτό, ποιο είναι το χρονοδιάγραμμα των είκοσι δράσεων. Επειδή, όμως, έχετε δίκιο και αφού με ρωτήσατε πρέπει να απαντήσω –συγγνώμη, κύριε Πρόεδρε, πρέπει να απαντήσω-, μιλήσατε για σχεδιασμό. Ναι, πράγματι υπάρχει σχεδιασμός και θέλω να σας ενημερώσω ότι εάν προλάβουμε και μπει το θέμα στο Υπουργικό Συμβούλιο, την επόμενη Τετάρτη θα υπάρχει ο σχεδιασμός δεκαετίας για τη μεταρρύθμιση και τον εκσυγχρονισμό του σιδηροδρομικού δικτύου.

Στα χαρτιά που σας δείχνω υπάρχει η προσέγγιση της πολιτικής ηγεσίας του Υπουργείου Υποδομών και Μεταφορών για το τι επενδύσεις πρέπει να γίνουν στο 2026 ως το 2029, ως το 2034, ως το 2044. Αυτός ο σχεδιασμός ήταν άγνωστες λέξεις για τον ΣΥΡΙΖΑ. Για πρώτη φορά συνεπώς έχουμε έναν σχεδιασμό δεκαετίας για το πού και πώς πρέπει να επενδύσουμε, έτσι ώστε να κάνουμε έναν πιο ισχυρό σιδηρόδρομο στην Ελλάδα.

Προσέξτε, όμως, δεν αρκεί να κάνουμε μόνο σχεδιασμό -κι αυτό αφορά όλους μας, πρωτίστως τη σημερινή πολιτική ηγεσία του Υπουργείου Υποδομών και Μεταφορών-, αλλά πρέπει να έχουμε όλοι μας την ίδια νοοτροπία, να μην απλώνουμε τα πόδια μας πέρα από το πάπλωμα μας, κοινώς ό,τι έργο υποσχόμαστε ή δεσμευόμαστε να έχουμε και τη χρηματοδότηση του.

Και ναι, κύριε Καραθανασόπουλε, τη Δευτέρα στις Βρυξέλλες πήγα προκειμένου να διεκδικήσουμε πόρους από το CEF II -Connecting Europe Facility- για πέντε σιδηροδρομικά έργα που αφορούν και την περιοχή σας, για χρηματοδότηση έργων που συνδέουν λιμάνια με σιδηροδρομικό δίκτυο, αλλά και για την ένταξη -πράγματι όπως είπατε, ορθώς- του ελληνικού σιδηροδρομικού δικτύου στους δύο νέους διαδρόμους που αναπτύσσονται σε ευρωπαϊκό επίπεδο. Πολύ σωστά είπατε το «Three Seas», αλλά μην ξεχνάμε και τα Δυτικά βαλκάνια, Ανατολική Μεσόγειος.

Άρα υπάρχει ένας σχεδιασμός, υπάρχει η βούληση και υπάρχουν και ώριμες μελέτες ώστε να διεκδικήσουμε τον Ιανουάριο του 2024 -το είπα στην ομιλία μου- πόρους από το CEF II -θα επιδιώξουμε πάνω από 1 δισεκατομμύριο ευρώ-, για να μπορέσουμε να χρηματοδοτήσουμε πέντε συγκεκριμένα σιδηροδρομικά έργα για την επόμενη περίοδο, ώστε μετά με το ΕΣΠΑ, με το CEF III, με την εκτέλεση του κρατικού προϋπολογισμού να βρούμε και άλλους πόρους για τον δεκαετή σχεδιασμό.

Εξαντλείται εκεί ο σχεδιασμός του Υπουργείου Υποδομών και Μεταφορών; Η απάντηση είναι «όχι». Διότι η δεύτερη μεγάλη ενότητα είναι η υλοποίηση των δημοσίων έργων. Μίλησα μόνο για το 2024. Στις προγραμματικές μου δηλώσεις έχω μιλήσει για την τετραετία. Δεν έχω τον χρόνο να σας πω και για το Καστέλι και για μια σειρά από άλλα έργα τα οποία τρέχουν, αλλά δεν θα ολοκληρωθούν τώρα, θα ολοκληρωθούν την τετραετία. Δεύτερη μεγάλη ενότητα συνεπώς σχεδιασμού τετραετίας είναι η ολοκλήρωση των μεγάλων δημοσίων έργων. Σιδηρόδρομος - μεγάλα έργα.

Τρίτη ενότητα αποκατάσταση φυσικών καταστροφών. Τα σχολεία, κύριε Καραθανασόπουλε -τελειώνει το MOU- ναι, θα χρηματοδοτηθούν από τους εφοπλιστές. Η αποκατάσταση των σχολείων που θα ξεκινήσει στις αρχές του 2024, υπογράφει το MOU αυτές τις ημέρες-, θα ολοκληρωθεί μέχρι το καλοκαίρι του 2024. Το σιδηροδρομικό δίκτυο, η μερική αποκατάσταση, η προσωρινή αποκατάσταση ολοκληρώθηκε. Ξεκίνησαν τα δρομολόγια ή ξεκινούν αύριο. Η μόνιμη αποκατάσταση θα πάρει μέχρι και το 2025. Ξεκινούν οι αντίστοιχοι διαγωνισμοί το 2024 και θα κοστίσει 200 εκατομμύρια ευρώ. Ρωτήσατε από πού θα βρούμε τους πόρους. Από το Ταμείο Ανάκαμψης και Ανθεκτικότητας, συμφωνημένοι, ενταγμένοι. Και για τις υποδομές -γέφυρες και οδικό δίκτυο- έχει γίνει μια εξαιρετική δουλειά από το Υπουργείο υπό τον συντονισμό του κ. Ταχιάου. Έχουμε δει, αν θυμάμαι καλά, ότι σε 107,7 χιλιόμετρα υπάρχει πρόβλημα, σε ογδόντα έξι γέφυρες και σε εκατόν σαράντα τρία τεχνικά σημεία. Έχουμε ήδη 400 εκατομμύρια από το Ταμείο Ανάκαμψης και Ανθεκτικότητας. Πιθανότατα θα χρειαστούν κι άλλοι πόροι και γι’ αυτό συζητάμε με το Υπουργείο Οικονομικών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ολοκληρώνω σε μισό λεπτό.

Όταν κάνω ομιλία για τον προϋπολογισμό του 2024 και μου θέτουν ερωτήματα για τη στρατηγική τετραετίας, δεν μπορώ να τα αφήσω αναπάντητα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καταλαβαίνετε ότι αυτό, όμως, σημαίνει ότι μειώνουμε τον χρόνο από τους Βουλευτές. Σας δώσαμε τον χρόνο. Έχετε φτάσει στα εννιά λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Όταν το ερώτημα είναι εκτός προϋπολογισμού, οφείλω να απαντήσω.

Τέταρτη ενότητα, η πράσινη μετάβαση. Ρωτήθηκα και γι’ αυτό. Προφανώς και υπάρχει σχεδιασμός για την, όχι σταδιακή, γρήγορη πράσινη μετάβαση. Μίλησα για τα ηλεκτρικά λεωφορεία. Μίλησα για τα λεωφορεία φυσικού αερίου. Δεν μίλησα για τον σχεδιασμό τετραετίας που ξεκινάει η κ. Αλεξοπούλου, έτσι ώστε να πάμε σε έναν νέο διαγωνισμό για ηλεκτρικά λεωφορεία πιθανόν και για λεωφορεία υδρογόνου. Γιατί πρέπει να συζητάμε και αυτό την τετραετία αυτή. Μίλησα για την ηλεκτροκίνηση. Και ναι, χρειάζεται και ένα νέο πρόγραμμα ηλεκτροκίνησης. Μίλησα για πιο ανθεκτικές υποδομές. Και ξέρετε πολύ καλά, κύριε Καραθανασόπουλε, πως ό,τι έχω να πω το λέω στο ελληνικό Κοινοβούλιο. Στο εξωτερικό πήγα και τοποθετήθηκα όπως τοποθετούμαι και εντός Ελλάδος.

Άρα υπάρχει σχέδιο τετραετίας. Μίλησα με συγκεκριμένες δεσμεύσεις για το τι θα κάνουμε το 2024 και σε κάθε περίπτωση ο καθένας μας εδώ έχει την ιστορία του επί της αξιοπιστίας του.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Εφόσον δεν είναι εδώ ο κ. Χήτας, να συνεχίσουμε με τον κ. Κουλκουδίνα Σπυρίδων από τη Νέα Δημοκρατία.

Σε λίγο περιμένουμε και τον Υπουργό, τον κ. Σκρέκα.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, ο Προϋπολογισμός του 2024 είναι ο πρώτος προϋπολογισμός που συντάχθηκε και θα ψηφιστεί, με τη χώρα να έχει ανακτήσει μετά από δεκατρία ολόκληρα χρόνια την επενδυτική βαθμίδα. Η επενδυτική βαθμίδα μειώνει το κόστος δανεισμού για τη χώρα μας και ανοίγει νέες και ευοίωνες προοπτικές για την ελληνική οικονομία. Νομοτελειακά οδηγεί σε βελτίωση του δείκτη αξιολόγησης της πιστοληπτικής ικανότητας της χώρας μας.

Η ανάκτηση της επενδυτικής βαθμίδας λοιπόν, κυρίες και κύριοι συνάδελφοι, είναι απαραίτητη, αφού τα επόμενα χρόνια θα χρειαστούν κεφάλαια για την πράσινη μετάβαση, όπως έχει ήδη συζητηθεί, για τη μείωση του κόστους ενέργειας, για τις επενδύσεις στις νέες τεχνολογίες, καθώς επίσης και την τεχνητή νοημοσύνη. Η ανάκτηση της επενδυτικής βαθμίδας, αγαπητοί κυρίες και κύριοι συνάδελφοι, δεν ήρθε αυτόματα, δεν ήρθε ως διά μαγείας. Είναι προϊόν σκληρής δουλειάς από την Κυβέρνηση στο δημοσιονομικό πεδίο, αλλά και σε όλους τους δείκτες της οικονομίας.

Η σκληρή αυτή δουλειά μετρήθηκε και συνδέθηκε με θετικά αποτελέσματα. Η Ελλάδα πλέον έχει γυρίσει σελίδα. Διαθέτει αξιοπιστία και αποτελεί επιλογή για όσους θέλουν να επενδύσουν. Και για τους κυρίους και τις κυρίες της Ελληνικής Λύσης μπορώ να σας παραθέσω εκατοντάδες εταιρείες που ξεκίνησαν να επενδύουν στη χώρα μας τα τελευταία χρόνια, μιας και το αμφισβητήσατε αυτό προ ολίγου.

Η δυναμική ανάπτυξης αλλά και ανθεκτικότητας της ελληνικής οικονομίας αποτυπώνεται στον προϋπολογισμό. Σε αυτά τα τέσσερα χρόνια που έχει την ευθύνη της διακυβέρνησης της χώρας η Νέα Δημοκρατία, υπάρχουν -όπως είπα- μετρήσιμα και θετικά αποτελέσματα τα οποία δεν μπορούν να αμφισβητηθούν από κανέναν. Άλλωστε αξιολογήθηκαν και αποτιμήθηκαν θετικά από τους πολίτες τους ίδιους στις εκλογές του Μαΐου και του Ιουνίου, όσο και αν δεν θέλετε να το θυμάστε οι περισσότεροι της Αντιπολίτευσης εδώ πέρα μέσα. Η Ελλάδα, κυρίες και κύριοι συνάδελφοι, καταγράφει ρυθμούς ανάπτυξης 2,4% για το 2023.

Και πάμε τώρα σε ένα ερώτημα: το αμφισβητείτε αυτό ή όχι; Όταν ο μέσος όρος ανάπτυξης στην Ευρωπαϊκή Ένωση είναι 0,8%, είναι αλήθεια αυτό ή όχι; Δηλαδή η χώρα μας καταγράφει τριπλάσιο ρυθμό ανάπτυξης. Η αναπτυξιακή πορεία της ελληνικής οικονομίας θα συνεχιστεί και το 2024, με νέα αύξηση του δείκτη ανάπτυξης στο 2,9%. Η ανεργία, κυρίες και κύριοι συνάδελφοι μειώνεται. Τον Ιούλιο του 2019 η κυβέρνηση της Νέας Δημοκρατίας παρέλαβε από την κυβέρνηση του ΣΥΡΙΖΑ τον δείκτη της ανεργίας στο 17,4%. Το 2023 θα κλείσει στο 11,2% από 12,4% που ήταν πέρυσι. Είναι αλήθεια ή είναι ψέματα αυτό, κυρίες και κύριοι συνάδελφοι; Ενώ το 2024 θα σημειώσει μια νέα μείωση και θα φτάσει στο 10,6%. Αυτό, κυρίες και κύριοι συνάδελφοι, θα το συζητήσουμε αν είναι αλήθεια ή όχι του χρόνου, τέτοια εποχή και πάλι στον προϋπολογισμό, γιατί μπορεί, όντως, να είναι ψέμα ότι θα πέσει στο 10,6%, γιατί μπορεί να πέσει ακόμα χαμηλότερα, καθώς πολλές φορές υπερβαίνουμε τους στόχους τους οποίους θέτουμε.

Η αύξηση των επενδύσεων που το 2023 ήταν 7,1% θα εκτοξευτεί στο 15,1%, ενώ στην οικονομία θα εισρεύσουν επενδυτικοί πόροι συνολικού ύψους 12,1 δισεκατομμυρίων ευρώ, μέσω του Προγράμματος Δημοσίων Επενδύσεων και του Ταμείου Ανάκαμψης. Πείτε μου λοιπόν αν είναι και αυτό ψέμα. Οι δαπάνες για την υγεία και την παιδεία αυξάνονται και η αύξηση των δαπανών προέρχεται από τα έσοδα, από τον περιορισμό της φοροδιαφυγής. Γι’ αυτό και η επιτυχία του σχεδίου και των νέων παρεμβάσεων της Κυβέρνησης για τον περιορισμό της φοροδιαφυγής έχει ξεχωριστή σημασία και αποτελεί αναγκαία προϋπόθεση για να μειωθούν ακόμα περισσότερο οι φόροι, αλλά να ενισχυθούν ακόμη περισσότερο οι δαπάνες για την υγεία, καθώς επίσης και για την παιδεία.

Η μείωση των φόρων αποτελεί μία πολιτική επιλογή που έχει ταυτιστεί με την Κυβέρνηση του Κυριάκου Μητσοτάκη. Κάθε χρόνο σε όλους τους προϋπολογισμούς που έχει καταθέσει αυτή η Κυβέρνηση περιλαμβάνονται μειώσεις φόρων. Πλησιάζουν τους εξήντα οι φόροι οι οποίοι έχουν μειωθεί τα τελευταία χρόνια. Το γεγονός αυτό επιβεβαιώνεται και στον προϋπολογισμό του 2024 με την κατά 1.000 ευρώ μείωση στους φορολογούμενους με ένα ή περισσότερα παιδιά που σημαίνει ταυτόχρονα και μείωση της φορολογικής επιβάρυνσης. Όπως και με τη μείωση κατά 50% του τέλους επιτηδεύματος για όλους τους ελεύθερους επαγγελματίες. Να μου πείτε αν είναι και αυτό ψέματα, κυρίες και κύριοι συνάδελφοι.

Επίσης καθίσταται μόνιμη πλέον η θέσπιση μειωμένου συντελεστή ΦΠΑ στις μεταφορές, στα γυμναστήρια και στις σχολές χορού, στους κινηματογράφους, καθώς και στα προϊόντα που σχετίζονται με τη δημόσια υγεία.

Την ίδια στιγμή από τον Ιανουάριο του 2024 αίρεται το πάγωμα των τριετιών στους μισθωτούς. Αυξάνονται οι συντάξεις, την ίδια στιγμή που έχει αυξηθεί και ο κατώτατος μισθός. Πείτε μου, λοιπόν, είναι κι αυτό αλήθεια ή ψέματα;

Κυρίες και κύριοι συνάδελφοι, η αποκλιμάκωση του πληθωρισμού είναι γεγονός. Ήταν 9,3% το 2022, το 2023 μειώθηκε στο 4,1% και το 2024 θα μειωθεί ακόμη περισσότερο στο 2,4%. Είναι αλήθεια ή είναι ψέματα; Ο πληθωρισμός στην Ελλάδα κινείται κάτω από το μέσο όρο που καταγράφει ο πληθωρισμός στις χώρες της Ευρωζώνης. Αυτό δεν σημαίνει φυσικά ότι δεν υπάρχουν προβλήματα. Οι ανατιμήσεις που είναι ένα παγκόσμιο φαινόμενο πλήττουν τους οικονομικά αδύναμους κατά κύριο λόγο. Μέσα σε αυτό το πλαίσιο η αύξηση των δημοσίων εσόδων και η συνετή δημοσιονομική διαχείριση της Κυβέρνησης δίνουν τη δυνατότητα ενισχύσεων στο τέλος αυτού του χρόνου, ενισχύσεις που περιλαμβάνουν επίδομα κοινωνικής αλληλεγγύης σε 2,3 εκατομμύρια πολίτες, έκτακτη ενίσχυση σε επτακόσιες σαράντα χιλιάδες συνταξιούχους με προσωπική διαφορά, χορήγηση προκαταβολής για το επίδομα θέρμανσης σε 1,2 εκατομμύρια δικαιούχους.

Οι παρεμβάσεις ενίσχυσης του εισοδήματος των πολιτών θα συνεχιστούν και το 2024 από την αύξηση των μισθών των δημοσίων υπαλλήλων, τη νέα αύξηση των συντάξεων, την αύξηση του επιδόματος μητρότητας, για αγρότες και ελεύθερους επαγγελματίες.

Κυρίες και κύριοι συνάδελφοι, η χώρα πρέπει να συνεχίσει στον δρόμο της ανάπτυξης. Και ξέρετε, η ανάπτυξη δεν είναι μονοδιάστατη. Η χώρα χρειάζεται επιλογές και πολιτικές που θα διαμορφώσουν τις προϋποθέσεις για μία ισχυρή και βιώσιμη περιφερειακή ανάπτυξη, δίνοντας την ευκαιρία σε κάθε νομό, σε κάθε περιοχή της χώρας να αξιοποιήσει τα δικά της ξεχωριστά συγκριτικά πλεονεκτήματα.

Η Ελλάδα, κυρίες και κύριοι συνάδελφοι, έχει γυρίσει σελίδα και γράφει ήδη μια νέα σελίδα, έχει αφήσει πίσω της τον λαϊκισμό και τις πρακτικές του χθες. Το σημαντικό είναι ότι αυτή η προσπάθεια που έχει ξεκινήσει τον Ιούλιο του 2019 έχει την ευρεία στήριξη των πολιτών.

Για την Ελλάδα, λοιπόν, κυρίες και κύριοι συνάδελφοι, υπάρχει μόνο ένας δρόμος, ο δρόμος των μεταρρυθμίσεων, ο δρόμος των μεγάλων αλλαγών, ο δρόμος που οδηγεί στην ανάπτυξη και που δημιουργεί πλούτο και δουλειές για όλους. Οι αλήθειες που ανέπτυξα δεν αφήνουν κανένα περιθώριο παρερμηνείας. Η οικονομία μας έχει πάρει μπροστά και κάθε χρόνο γίνεται όλο και πιο ισχυρή. Η ψήφιση του κρατικού προϋπολογισμού επιβεβαιώνει όχι μόνο την προσήλωσή μας σε αυτόν τον δρόμο αλλά και τη στήριξη στην Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο συνοδοί καθηγητές από το 3ο Γυμνάσιο Ναύπακτου (πρώτο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Συνεχίζουμε τώρα με την κ. Λινού από τον ΣΥΡΙΖΑ και μετά θα πάρει τον λόγο ο κ. Καππάτος.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, κάθε χώρα προοδεύει και αναπτύσσεται αν επενδύσει όχι μόνο σε δρόμους και σπίτια και επιχειρήσεις, αλλά κυρίως αν επενδύσει στον άνθρωπο, αν επενδύσει δηλαδή στην υγεία και στην παιδεία. Τα αποτελέσματα της ανεπαρκούς επένδυσης σε αυτούς τους τομείς τα βιώνουμε κάθε μέρα. Φτάνει να μη χρειαστεί να πάμε στο νοσοκομείο, για το πιο απλό, γιατί στραμπουλήξαμε το πόδι μας, για να λέμε ότι δεν καταλαβαίνουμε τι γίνεται.

Εκείνο στο οποίο θέλω να επικεντρωθώ είναι το τι γίνεται στην παιδεία. Ανά παιδί ανά έτος η χώρα μας πληρώνει περίπου το 50% από τον μέσο όρο που πληρώνουν οι χώρες του ΟΟΣΑ. Ποια είναι τα αποτελέσματα; Σε επίπεδο παιδείας το βλέπουμε στην PISA που είμαστε τελευταίοι ή προτελευταίοι στην Ευρωπαϊκή Ένωση. Σε επίπεδο υγείας είμαστε επίσης αντίστροφα πρώτοι στην παχυσαρκία ή δεύτεροι, ανάλογα με την ηλικία των παιδιών. Και βέβαια σε επίπεδο εκτός Ευρωπαϊκής Ένωσης από πλευράς παχυσαρκίας είμαστε κοντά στην Ουρουγουάη, στο Ομάν και στο Μεξικό, ανάλογα αν έχουμε αγόρι ή κορίτσι. Είναι αυτές οι χώρες που είναι πάνω και κάτω. Σε προβλήματα ψυχικής υγείας, μην το συζητάμε. Λέμε ότι φταίει ο κορωνοϊός, αλλά δεν είναι δυστυχώς το μοναδικό πρόβλημα. Τι φταίει;

Η αναλυτική έκθεση του ΟΟΣΑ για την PISA έχει ολόκληρο κεφάλαιο το οποίο επιγράφει: «Μήπως πεινάνε πολύ για να έχουν τη δυνατότητα να μάθουν;» Στα αγγλικά ο τίτλος, που είναι ολόκληρη σελίδα και θα το καταθέσω, λέει: «Too Hungry to Learn». Αυτό σημαίνει ότι όταν τα παιδάκια μας στο νήπιο δεν παίρνουν ούτε ένα ποτήρι γάλα σε ολόκληρη την Ελλάδα έχουμε πρόβλημα. Τι κάνουν άλλες χώρες αυτή τη στιγμή; Στο 83% των χωρών δίνεται φαγητό είτε σε όλα είτε σε κάποια παιδιά, σιτίζονται πάντως τετρακόσια δεκαοκτώ εκατομμύρια παιδιά από τα οποία το 1/3, δηλαδή περίπου εκατόν πενήντα εκατομμύρια παιδιά, καθημερινά παίρνουν καθολική σίτιση στο σχολείο τους.

Τι γίνεται στη σχέση -πάλι αποτελέσματα από τον ΟΟΣΑ- πείνας και σχέσης με τα αποτελέσματα της PISA στην οποία εμείς είμαστε περίπου πενήντα μονάδες κάτω από άλλες ευρωπαϊκές χώρες, που σημαίνει δυόμισι χρόνια υστέρηση και στα μαθηματικά και στη γλώσσα και στις φυσικές επιστήμες; Πού βρισκόμαστε εμείς; Αν βάλετε την πείνα στην Ελλάδα, από διάφορες μελέτες, και την απόδοση, αυτό που βλέπουμε είναι ότι είμαστε κοντά στην Αλβανία, στο Περού, στις Φιλιππίνες και από την Ευρωπαϊκή Ένωση στη Βουλγαρία, γιατί η EUROSTAT λέει ότι το 28% των παιδιών στην Ελλάδα είναι στο όριο του κοινωνικού αποκλεισμού και της φτώχειας.

Η πείνα, από διάφορες μελέτες και ανάλογα με τα σχολεία που συμπεριλήφθηκαν και από δικές μου μελέτες, κυμαίνεται στα παιδιά και ορίζεται ως πείνα να μην έχουν να φάνε τίποτα για μια ολόκληρη μέρα μέσα σε μια εβδομάδα ή σε ένα μήνα, ανάλογα, από 12% στα παιδιά της χώρας μέχρι 30%.

Οι ευρωπαϊκές χώρες που πάνε καλά και πάνε καλά και στην παχυσαρκία και ακόμα καλύτερα στα ευρήματα σχετικά με τη μόρφωσή τους, ποιες είναι; Είναι η Σουηδία, η Φινλανδία, η Εσθονία, μέρος της Αγγλίας, κυρίως η Σκωτία. Αυτές οι χώρες έχουν καθολική σίτιση. Η Σουηδία και η Φινλανδία από το 1945 και το 1946, δηλαδή μετά τον Β΄ Παγκόσμιο Πόλεμο, δεν σταμάτησαν να σιτίζουν όλα τους τα παιδιά και η Εσθονία, νέα χώρα και φτωχότερη ίσως από εμάς, δέκα-δώδεκα χρόνια τώρα σιτίζει όλα ανεξαιρέτως τα παιδιά σε όλα τα σχολεία.

Τι κάνουμε εμείς; Είναι σωστό πράγμα -δεν άκουσα ούτε έναν Βουλευτή­- και είμαι σίγουρη ότι κανένας δεν διαφωνεί στο ότι πρέπει τα παιδιά μας όταν πάνε στο σχολείο να μην πεινάνε όταν παρακολουθούν μαθηματικά ή όταν ζωγραφίζουν. Όλοι συμφωνούμε σε αυτό. Υπάρχει και παγκόσμιο κίνημα για ολοκληρωτική σίτιση στα σχολεία το οποίο δημοσίευσε τις αποφάσεις του στο «THE LANCET». Όσοι είναι γιατροί ξέρουν ότι είναι το σημαντικότερο περιοδικό για την ιατρική. Και λέει ότι όπως πριν από εκατό χρόνια -μεταξύ άλλων, αυτό είναι το συμπέρασμα- η δωρεάν παιδεία θεωρούνταν πολυτέλεια και χρειάστηκε να πολεμήσουν άνθρωποι για τη δωρεάν παιδεία, αυτό πρέπει να γίνει και θα γίνει στα επόμενα λίγα χρόνια με το δωρεάν φαγητό. Μπορούμε, όμως, να το κάνουμε; Η απάντηση σε ερώτησή μου της Υφυπουργού κ. Κεφάλα ήταν ότι μπορούμε.

Ιδού! Τα τελευταία πέντε χρόνια που ήμασταν κυβέρνηση διπλασιάσαμε το ποσό των χρημάτων που δίνουμε για σίτιση. Πόσα παιδιά κάλυψε αυτό το ποσό; Κάλυψε το 16%. Αυτή τη στιγμή το 16% από το ένα εκατομμύριο τριακόσιους ογδόντα μαθητές που φοιτούν σε δημόσια ελληνικά σχολεία, από το προνήπιο μέχρι το λύκειο, είναι τα μόνα που παίρνουν φαγητό από το κράτος.

Θα μπορούσαμε να το κάνουμε; Προσωπικά κάθισα και έκανα πράξεις, παρ’ ότι δεν είμαι μαθηματικός, αλλά μου αρέσουν τα νούμερα. Αν δώσουμε σε κάθε παιδί το μέγιστο ποσό που έχει δοθεί στη χώρα, είναι 400 ευρώ. Δυστυχώς στη χώρα μας με τα σχολικά γεύματα, τα οποία δεν είναι εξίσου αποδοτικά και δεν δίνονται τη σωστή ώρα γιατί δίνονται όταν λήγει το σχολείο, ξοδεύουμε 469 ευρώ. Εκεί χωράει να κάνουμε κάποια οικονομία ή καλύτερη διαχείριση. Αν παρ’ όλα αυτά, ξοδέψουμε τα 400 ευρώ για κάθε παιδί που φοιτά, αυτό θα αυξήσει τον προϋπολογισμό μας κατά τέσσερα χιλιοστά. Είναι δύο χιλιοστά του ΑΕΠ. Τι σημαίνει αυτό; Ακόμη και αν δεν μπορούμε να σιτίσουμε όλα τα παιδιά, ας σιτίσουμε τουλάχιστον τα νήπια. Θα είναι λιγότερο το κόστος και από 400 ευρώ γιατί το νήπιο δεν μπορεί να φάει τόσο πολύ φαγητό.

Αν σιτίσουμε όλα τα νήπια που φοιτούν στο σχολείο αυτή τη στιγμή, θα στοιχίσει 60 εκατομμύρια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΘΗΝΑ ΛΙΝΟΥ:** Ένα λεπτό, κύριε Πρόεδρε.

Αν σιτίσουμε όλα τα παιδιά της Θεσσαλίας που επίσης πεινάνε και βρίσκονται σε κρίση, αυτό σημαίνει 37 εκατομμύρια. Μη μου πείτε ότι δεν τα έχουμε. Και αυτό που θα κάνουμε αν σιτίσουμε τα παιδιά, είναι ότι ουσιαστικά δανείζουμε στα παιδιά μας. Διότι αυτά τα παιδιά που θα είναι χορτάτα στο σχολείο, θα δώσουν σε επίπεδο υγείας -υπάρχουν μελέτες γι’ αυτό και θα τις καταθέσω- τριπλάσια. Για το ένα εκατομμύριο θα αποδώσουν σε καλύτερη υγεία τριπλάσιο, σε απόδοση και παραγωγή 3% παραπάνω από τα άλλα παιδιά.

Υπάρχει μια μελέτη της Παγκόσμιας Τράπεζας, η οποία λέει ότι η βία στα σχολεία είναι έντεκα τρισεκατομμύρια στον κόσμο. Και στην Αμερική αν σώσεις ένα παιδί που παραμένει βίαιο στη ζωή του, κοστίζει στην αμερικανική κοινωνία δυο εκατομμύρια. Αν εμείς δώσουμε καθολική σίτιση τότε αυτό τι σημαίνει; Σημαίνει ότι για κάθε πεντέμισι χιλιάδες παιδιά, εάν σώσουμε το ένα, βγάζουμε το κόστος.

Ευχαριστώ, κύριε Πρόεδρε.

(Χειροκροτήματα)

(Στο σημείο αυτό η Βουλευτής, κ. Αθηνά Λινού, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Καππάτος και ακολουθεί η κ. Γρηγοράκου.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, αξίζει να κρατάμε διαρκώς στο πίσω μέρος του μυαλού μας το περιβάλλον μέσα στο οποίο η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη πέτυχε όσα πέτυχε από το 2019 μέχρι σήμερα, καθώς η συζήτηση για την κύρωση του προϋπολογισμού είναι και μία ευκαιρία ανασκόπησης.

Μέσα από αλλεπάλληλες κρίσεις, εθνικές απειλές, δύο πολέμους σε εξέλιξη στην Ουκρανία και τη Μέση Ανατολή και με τις φυσικές καταστροφές να βρίσκονται μόλις μερικούς μήνες πίσω μας, όσα δείχνουν οι επίσημοι δείκτες δεν μπορούν παρά να αποτελούν ένα success story. Σίγουρα όχι λόγο για να πανηγυρίσει κανείς. Αλλά όταν οι οικονομικοί δείκτες κινούνται θετικά με τον τρίτο χαμηλότερο πληθωρισμό στην Ευρωπαϊκή Ένωση για τη χώρα μας, με μείωση της ανεργίας, με χαμηλότερη φορολογία από το 2019, με άλλους επτά φόρους να μειώνονται μόνιμα μετά τους περισσότερους από πενήντα που έχουν ήδη μειωθεί και μεγαλύτερα φορολογικά έσοδα για το κράτος στο +9,1% για το 2023 χάρις τους υψηλούς ρυθμούς ανάπτυξης της ελληνικής οικονομίας, με αυξήσεις σε μισθούς και ρεκόρ εξαγωγών και με αύξηση των επενδύσεων κατά 7,1% και πρόβλεψη αύξησης κατά 15,1% το 2024, τότε ναι ξέρουμε ότι δίνουμε ένα νικηφόρο αγώνα.

Αναγνωρίζουμε το πρόβλημα της ακρίβειας λόγω του υψηλού πληθωρισμού. Αναγνωρίζουμε ότι πρέπει να γίνουν πολλά ακόμα. Και αναγνωρίζουμε με γενναιότητα τα λάθη μας σε κάθε τομέα που προκύπτουν, αλλά κατά κοινή ομολογία όλων των διεθνών οργανισμών και αρμόδιων φορέων η Ελλάδα βγαίνει κάθε φορά νικήτρια. Και έτσι για πρώτη φορά μετά από δεκατρία χρόνια έχουμε έναν προϋπολογισμό που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα.

Θα ήθελα στον προϋπολογισμό του 2024 να σταθώ σε τρία βασικά σημεία και σε τρία αντίστοιχα Υπουργεία, καθώς μια κοινωνία για να προοδεύει χρειάζεται υγεία, παιδεία και ασφάλεια. Η υγεία αποτελεί ένα διακηρυγμένο στόχο του Πρωθυπουργού πριν τις εκλογές. Αυτή η δέσμευση του Κυριάκου Μητσοτάκη αντανακλάται στον προϋπολογισμό του Υπουργείου Υγείας για το 2024, που έχουν προβλεφθεί πιστώσεις ύψους 5,7 δισεκατομμυρίων ευρώ αυξημένες κατά 20% σε σχέση με τον αρχικό προϋπολογισμό του 2023. Οι αυξήσεις αυτές κατευθύνονται κυρίως προς τα νοσοκομεία μας, την πρωτοβάθμια φροντίδα υγείας και την Εθνική Κεντρική Αρχή Προμηθειών Υγείας μεταξύ άλλων για την κάλυψη των νοσοκομείων με επικουρικό προσωπικό, αλλά και για αυξήσεις μισθών του ιατρικού προσωπικού μετά από πολλά χρόνια.

Επιπλέον μέσω του Ταμείου Ανάκαμψης και Ανθεκτικότητας θα χρηματοδοτηθούν δράσεις που αφορούν στην ψυχική υγεία, την ψηφιακή αναβάθμιση, αλλά και δράσεις αναβάθμισης των τμημάτων επειγόντων περιστατικών και για ανέγερση νέων κτηρίων.

Δεν θα μπορούσα να παραλείψω και τη θετική και μεγάλη εξέλιξη που είχαμε για το διαγωνισμό 8 εκατομμυρίων ευρώ, που ήδη τρέχει, για την ολική ανακαίνιση του νοσοκομείου στο Αργοστόλι. Ένα έργο που πρέπει να έχει ολοκληρωθεί έως το 2026 λόγω της χρηματοδότησής του από το Ταμείο Ανάκαμψης. Μεταξύ των παρεμβάσεων που περιλαμβάνονται είναι η συνολική ανακαίνιση και αναδιαρρύθμιση των τμημάτων του νοσοκομείου, η προσθήκη μαγνητικού τομογράφου, οι νέες μηχανολογικές εγκαταστάσεις και η παθητική πυροπροστασία.

Επίσης στο Γενικό Νοσοκομείο Αργοστολίου χάρη στην ιδιωτική πρωτοβουλία και μια δωρεά ύψους 1,5 εκατομμυρίου ευρώ του κληροδοτήματος Βεργωτή ανακατασκευάστηκε το ΤΕΠ στο νοσοκομείο από την αρχή.

Για να πούμε όμως και ένα μείον στις υποχρεώσεις του κράτους, πρέπει να αναφέρω ότι σε παλαιότερη δωρεά 10 εκατομμυρίων ευρώ του κληροδοτήματος Βεργωτή κατασκευάστηκε το 2010 σε μια καινούργια πτέρυγα μεταξύ άλλων μονάδα εντατικής θεραπείας πλήρως εξοπλισμένη, η οποία δυστυχώς μέχρι σήμερα δεν λειτουργεί διότι δεν είναι στελεχωμένη, κάτι που οφείλει να γίνει άμεσα για τους πολίτες της Κεφαλλονιάς και της Ιθάκης, για το μεγάλο όγκο τουριστών των νησιών, αλλά και για να αποδείξουμε ότι το κράτος τιμά διαχρονικά την υπογραφή του και θα επανδρώσει με κατάλληλο προσωπικό την πτέρυγα.

Για το Υπουργείο Παιδείας οι προβλέψεις δαπανών του τακτικού προϋπολογισμού για το έτος 2024 ανέρχονται περίπου σε 5,5 δισεκατομμύρια ευρώ, δηλαδή, αυξημένες περισσότερο από 7% σε σχέση με τον αρχικό προϋπολογισμό του 2023. Αυξάνονται οι δαπάνες για πανεπιστημιακά συγγράμματα, αθλητικά κέντρα και την εθνική βιβλιοθήκη. Αυξάνονται παράλληλα οι μισθοί για τα μέλη ΔΕΠ, ΕΕΠ και ΕΔΙΠ, καθώς και επίσης συμπεριλαμβάνεται και η πρόσληψη τριών χιλιάδων επτακοσίων εβδομήντα δύο μόνιμων εκπαιδευτικών στην πρωτοβάθμια και δευτεροβάθμια εκπαίδευση για το σχολικό έτος 2023 - 2024.

Η παιδεία είναι η βάση για την ευημερία κάθε σύγχρονης κοινωνίας και δεν θα μπορούσα να μην αναφερθώ στη διάσημη φράση του Βίκτωρα Ουγκώ. «Εκεί που ανοίγει ένα σχολείο, κλείνει μια φυλακή». Και δεν επιτρέπεται στην ιδιαίτερη πατρίδα μου την Κεφαλλονιά να λειτουργούν επί δέκα χρόνια σχολεία σε αίθουσες κοντέινερ και συγκεκριμένα το 3ο και 5ο Νηπιαγωγείο Αργοστολίου, το 2ο Γυμνάσιο Αργοστολίου και το Γυμνάσιο Μεσοβουνίων με ευθύνη βέβαια των αντίστοιχων δήμων και των αρμόδιων Υπουργείων.

Ήρθε η ώρα να φτιάξουμε περισσότερα σχολεία και να προσφέρουμε αξιοπρεπείς συνθήκες στα παιδιά μας και τους Έλληνες εκπαιδευτικούς.

Τέλος, δέσμευσή μας εξαρχής ως Κυβέρνηση υπήρξε η ασφάλεια των πολιτών και η δέσμευση αυτή έγινε κανόνας. Σπάσαμε τα άβατα, αυξήσαμε την ασφάλεια της πόλης και προφυλάξαμε την ακεραιότητα των συνόρων μας από οργανωμένες επιθέσεις.

Στον τακτικό προϋπολογισμό του Υπουργείου Προστασίας του Πολίτη έχουν προβλεφθεί πιστώσεις που θα καλύψουν μεταξύ άλλων την προμήθεια σύγχρονων και αποτελεσματικών μέσων προστασίας του προσωπικού, που προσφάτως μέσα από ένα δυσάρεστο γεγονός απεδείχθη ακόμα μία φορά πόσο αναγκαίο είναι δαπάνες για την υλοποίηση δράσεων για την ανάσχεση των μεταναστευτικών ροών, όπως το μεγάλο έργο του φράχτη στον Έβρο αλλά και δαπάνες για την εφαρμογή της αντεγκληματικής πολιτικής, στην οποία θέλω να σταθώ λίγο παραπάνω.

Στον τομέα της αντεγκληματικής πολιτικής θα πρέπει να δώσουμε μεγαλύτερη έμφαση σε ένα φαινόμενο που παρατηρείται έντονα ανά την Ελλάδα και είναι η αύξηση της εγκληματικότητας των ανηλίκων. Χαρακτηριστικά μπορώ να αναφέρω στο Αργοστόλι, όπου η εγκληματικότητα από ανήλικους αλλά και ομάδες ενηλίκων κυρίως νεαρών έχει αυξηθεί τον τελευταίο καιρό πολύ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, θα χρειαστώ.

Κυρίες και κύριοι συνάδελφοι, ο προϋπολογισμός του 2024 εστιάζει στη συνέχιση της ανάπτυξης, στην ενίσχυση της ανθεκτικότητας της ελληνικής οικονομίας, στην αύξηση του εθνικού εισοδήματος και τη μείωση των ανισοτήτων στην κοινωνία.

Σε αυτή την παγκόσμια σκηνή, που η ευμεταβλητότητα είναι κανόνας και η αστάθεια μία πραγματικότητα που πρέπει να αντιμετωπίσουμε, ερχόμαστε να συνεχίσουμε όσα κατέκτησε η Κυβέρνηση του Κυριάκου Μητσοτάκη τα τελευταία χρόνια με γνώμονα τη σταθερότητα, τη δημοσιονομική ισορροπία, τη διπλωματική επιδεξιότητα και τη στήριξη των ευάλωτων συμπολιτών μας.

Αλλά όταν επιτευχθεί η σταθερότητα, αποδείξαμε ότι κάνουμε και το επόμενο βήμα για τη βελτίωση του βιοτικού επιπέδου των πολιτών. Και οι αντίξοες διεθνείς συνθήκες και κρίσεις δεν αποτελούν ικανά εμπόδια να σταματήσουν το μεταρρυθμιστικό έργο μιας ισχυρής Κυβέρνησης, που πατάει γερά στα πόδια της και έναν Πρωθυπουργό που υπηρετεί τον ελληνικό λαό με γνήσιο πατριωτισμό και αντίληψη της ευθύνης του.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την κ. Γρηγοράκου από το ΠΑΣΟΚ. Μετά ακολουθούν ο κ. Καφούρος από τη Νέα Δημοκρατία και ο κ. Παπαναστάσης από το Κομμουνιστικό Κόμμα Ελλάδας.

Κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω με το προφανές, το οποίο, όμως, πάρα πολλές φορές αποσιωπούμε. Πίσω από κάθε αριθμό του προϋπολογισμού κρύβεται και η ζωή μιας κοινωνικής ομάδας. Άρα, λοιπόν, ο προϋπολογισμός δεν είναι απλά ένα άθροισμα αριθμών, αλλά στην ουσία είναι ένα άθροισμα πολιτικών επιλογών, των πολιτικών επιλογών μιας κυβέρνησης για τις κοινωνικές ομάδες.

Σταθερά η Κυβέρνηση, μέσα σε κλίμα πανηγυρισμού και αισιοδοξίας, αρέσκεται να διατυμπανίζει πως η οικονομία πάει καλά, πως η κανονικότητα έχει επιστρέψει και πως η ανάπτυξη καλπάζει. Όμως, μάλλον η Κυβέρνηση ζει σε ένα δικό της σύμπαν, στο σύμπαν των λίγων και των ευνοημένων, ενώ η πλειοψηφία του κόσμου ζει στο σύμπαν όπου έχουμε την υποβάθμιση της δημόσιας υγείας, της δημόσιας παιδείας, των υποδομών και εν γένει της καθημερινότητας.

Τι μάρτυρα, λοιπόν, ο προϋπολογισμός για το 2024; Πως οι λίγοι και οι ευνοημένοι θα είναι πάλι σε πλεονεκτική θέση. Και ποιοι είναι αυτοί; Είναι αυτοί οι οποίοι προνομιακά απολαμβάνουν τον δεύτερο χαμηλότερο συντελεστή φορολογίας μερισμάτων στην Ευρωπαϊκή Ένωση, την προνομιακή φορολόγηση των stock options και των μπόνους. Είναι οι μεγαλο-ιδιοκτήτες ακίνητης περιουσίας, που έχουν το μεγαλύτερο κέρδος από τη μείωση του ΕΝΦΙΑ. Και είναι αυτοί οι οποίοι δεν ανησυχούν για το φορολογικό νομοσχέδιο το οποίο πέρασε την προηγούμενη εβδομάδα, το οποίο είχε θέσει στο στόχαστρο τους νέους ελεύθερους επαγγελματίες και τη μικρομεσαία επιχειρηματικότητα. Αλλά, και αυτοί οι οποίοι δεν ανησυχούν για τους ευάλωτους δανειολήπτες, οι οποίοι βρίσκονται εκτεθειμένοι μπροστά στις ορέξεις των funds. Και είναι και αυτοί των οποίων στην ουσία η συνεισφορά τους στην επίτευξη του πλεονάσματος για το 2024 θα είναι μηδενική και επομένως πραγματικά μπορούν να πανηγυρίζουν μαζί με την Κυβέρνηση για την ανοδική πορεία της ελληνικής οικονομίας.

Στην άλλη, όμως, πλευρά βρίσκονται όλοι αυτοί οι οποίοι καλούνται να πληρώσουν τον πληθωρισμό της απληστίας. Βρίσκονται αυτοί που η Κυβέρνηση αισθάνεται πως τους βοηθάει με το κάθε είδους «Pass», όπως επίσης και με το να τους δίνει τη δυνατότητα επιλογής ανάμεσα σε πράσινα, κόκκινα, κίτρινα, μπλε τιμολόγια για την αντιμετώπιση της ενεργειακής φτώχειας. Είναι αυτοί οι οποίοι έχουν δει το πραγματικό εισόδημά τους να συρρικνώνεται. Αυτοί οι οποίοι αγκομαχούν να τελειώσει ο μήνας και να αντεπεξέλθουν στις οικονομικές τους υποχρεώσεις. Αυτοί οι οποίοι «γονατίζουν» μπροστά στα ράφια των σουπερμάρκετ βλέποντας τις τιμές. Και αυτοί στην ουσία οι οποίοι έχουν σταματήσει να ελπίζουν, να προσδοκούν και να υπάρχουν.

Στην ουσία, είναι αυτοί οι οποίοι θα πληρώσουν και τις δημοσιονομικές παρεμβάσεις που διαφημίζει η Κυβέρνηση. Διότι γι’ αυτούς ο προϋπολογισμός του 2024 προβλέπει περισσότερα βάρη μέσω του ΦΠΑ, των έμμεσων φόρων και του ειδικού φόρου κατανάλωσης.

Έχουμε λοιπόν στα χέρια μας, κυρίες και κύριοι συνάδελφοι, έναν προϋπολογισμό ο οποίος είναι κοινωνικά άδικος και αναπτυξιακά ανεπαρκής. Γιατί, παρά τους πρωτοφανείς ευρωπαϊκούς πόρους που διαχειρίστηκε η Νέα Δημοκρατία τα τελευταία χρόνια, οι οποίοι από το 2020 και μετά είναι πολύ πάνω από 8 δισεκατομμύρια ευρώ τον χρόνο, η προστιθέμενη αξία τους για τους Έλληνες πολίτες φαίνεται ότι είναι οριακά μηδαμινή.

Ωστόσο, την ίδια εικόνα αντιλαμβανόμαστε και μέσα από τις συναντήσεις τις οποίες έχουμε με τους ανθρώπους του πολιτισμού. Διότι εκεί θα περίμενε κανείς ότι μετά το τέλος της πανδημίας και τους επιπλέον πόρους από το Ταμείο Ανάκαμψης θα υπήρχε τουλάχιστον μια αισιοδοξία στον χώρο. Αυτό, όμως, το οποίο εισπράττουμε είναι στην ουσία μία καθηλωτική απαισιοδοξία και μια διάχυτη αίσθηση πως ο πολιτισμός και οι καλλιτέχνες διαρκώς απαξιώνονται.

Μπορεί από τη μια πλευρά να έχουμε συνέχεια την Κυβέρνηση να μας μιλάει για το πολιτιστικό μας προϊόν, ωστόσο δεν βλέπουμε να γίνεται κάτι με τους δημιουργούς, αυτούς που δημιουργούν τον πολιτισμό.

Και κάπου εκεί στο βάθος υπάρχει η πεποίθηση όλων των ανθρώπων και των φορέων του πολιτισμού πως μάλλον ο πολιτισμός πηγαίνει προς ιδιωτικοποίηση. Διότι βλέπουμε ότι υπάρχει μεγάλη υποχρηματοδότηση, εργασιακός μεσαίωνας, απουσία ουσιαστικών παρεμβάσεων από το Υπουργείο, υποστελέχωση των μουσείων και των αρχαιολογικών φυσικά χώρων. Για τους ανθρώπους του πολιτισμού κανείς αριθμός του προϋπολογισμού δεν μπορεί να αναιρέσει τη βιωμένη πραγματικότητα τους.

Βέβαια, ένα σχόλιο το οποίο θα θέλαμε να κάνουμε είναι και για την επιστροφή των μαρμάρων του Παρθενώνα. Διότι πάγια θέση της χώρας μας, αλλά και του ΠΑΣΟΚ ήδη από την εποχή της Μελίνας Μερκούρη είναι ότι μιλάμε για την επιστροφή των μαρμάρων και όχι για τον δανεισμό τους.

Επίσης, θα ήθελα να πω και δυο λόγια για την εκλογική μου περιφέρεια, τη Λακωνία. Η Λακωνία δυστυχώς -το έχουμε πει πάρα πολλές φορές και απ’ αυτό το Βήμα- έχει ένα πάρα πολύ μεγάλο πρόβλημα στη δημόσια υγεία. Το Γενικό Νοσοκομείο της Σπάρτης καταρρέει λόγω της υποστελέχωσης που υπάρχει σε ανθρώπινο δυναμικό και σε γιατρούς και συμπαρασύρει και όλες τις υπόλοιπες δομές του νομού.

Δυστυχώς θα πρέπει να γίνει κάτι και θα πρέπει να γίνει άμεσα. Διότι η αλήθεια είναι ότι πάρα πολύ καιρό τώρα ζητάμε ουσιαστικές λύσεις από το Υπουργείο Υγείας, αλλά δεν λαμβάνουμε απολύτως καμμία απάντηση.

Ένα άλλο σημαντικό ζήτημα το οποίο απασχολεί τους Λάκωνες πολίτες, επειδή είμαστε και ένας κατ’ εξοχήν αγροτικός νομός, είναι το κομμάτι των αγροτών. Πού πάνε οι αγρότες; Είναι πραγματικά ανήσυχοι με την αύξηση του ενεργειακού κόστους, με την αύξηση του κόστους παραγωγής, με τις μειωμένες επιδοτήσεις, με τις ελλείψεις στους εργάτες γης.

Εκεί η αλήθεια είναι ότι δεν έχουμε και καμμία προσδοκία από την Κυβέρνηση, όπως και καμμία προσδοκία δεν έχουμε πια και για το Αρχαιολογικό Μουσείο της Σπάρτης το οποίο χρόνια τώρα μας λένε από τη Νέα Δημοκρατία -υπενθυμίζουμε ότι έχουν κυβερνήσει και άλλη μια τετραετία- ότι θα γίνει. Και τώρα μας λένε ότι είναι στην τελική ευθεία, μία ευθεία της οποίας δεν βλέπουμε πού είναι το τέλος της. Και πραγματικά, αδημονώ και εγώ μαζί με τον υπόλοιπο λακωνικό λαό να δούμε πού θα φτάσει αυτή η κατάσταση.

Το ίδιο και η υποστελέχωση στα μουσεία μας και τους αρχαιολογικούς μας χώρους. Διότι όλοι γνωρίζουμε τη μεγάλη πολιτιστική κληρονομιά της Λακωνίας, ωστόσο λίγοι γνωρίζουμε πώς θα μπορέσουμε να την αναδείξουμε, όταν δεν υπάρχουν άνθρωποι να υποδεχτούν τους τουρίστες στους αρχαιολογικούς χώρους και τα μουσεία μας.

Τέλος, αυτό το οποίο συνηθίζω να λέω και να κλείνω τις συζητήσεις μου, όταν μου δίνεται η δυνατότητα από το Βήμα της Βουλής είναι ότι ο λακωνικός λαός έχει στηρίξει τη Νέα Δημοκρατία με το μεγάλο ποσοστό της τάξεως του 50%. Άρα, λοιπόν, αντιλαμβάνεστε ότι οι προσδοκίες των Λακώνων πολιτών είναι πάρα πολύ μεγάλες από τη Νέα Δημοκρατία. Ωστόσο, εγώ, όπως και πάρα πολύς κόσμος, βλέπουμε ότι τελικά μάλλον θα μείνουν ανικανοποίητες οι προσδοκίες μας.

Σας παρακαλώ, λοιπόν, πάρα πολύ να δείτε τον λακωνικό λαό και πώς θα μπορούσατε να βοηθήσετε τους ανθρώπους αυτούς στην καθημερινότητά τους.

Κλείνοντας, σε ό,τι αφορά τον προϋπολογισμό, εννοείται πως τον καταψηφίζουμε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο εκπαιδευτικοί συνοδοί τους από το 3ο Γυμνάσιο Ναυπάκτου, (δεύτερο τμήμα).

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Καφούρος και αμέσως μετά ο κ. Σκρέκας.

Κύριε Καφούρο, ορίστε.

**ΜΑΡΚΟΣ ΚΑΦΟΥΡΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, αποτελεί ύψιστη τιμή για έναν νέο Βουλευτή να συμμετέχει στην κορυφαία κοινοβουλευτική διαδικασία όπως είναι η σημερινή, δηλαδή της κύρωσης του προϋπολογισμού του επόμενου έτους, από την οποία θα εξαρτηθεί εν πολλοίς και η πορεία της χώρας μας.

Προσωπικά αισθάνομαι διπλή την τιμή και τη χαρά, γιατί σήμερα συζητάμε για έναν προϋπολογισμό βαθιά αναπτυξιακό και βεβαίως για τον πρώτο μετά από δεκατέσσερα ολόκληρα χρόνια με την ανάκτηση της επενδυτικής βαθμίδας. Ο προϋπολογισμός του 2024 σηματοδοτεί τη συνέπεια των λόγων και των πράξεών μας, σηματοδοτεί τη συνέχεια των μεταρρυθμίσεων, σηματοδοτεί κυρίως την οικονομική σταθερότητα που πετύχαμε με την ορθολογική διαχείριση του δημοσιονομικού μας χώρου.

Κυρίες και κύριοι συνάδελφοι, η Κυβέρνησή μας τήρησε τις προεκλογικές δεσμεύσεις της στο ακέραιο, άλλαξε το επιχειρησιακό περιβάλλον στην Ελλάδα, εισήγαγε τολμηρές μεταρρυθμίσεις και εξήλθε από την αυξημένη εποπτεία. Μάλιστα, στον πρώτο μήνα της νέας διακυβέρνησής μας νομοθέτησε το 50% των προεκλογικών μας οικονομικών δεσμεύσεων.

Η χώρα μας σήμερα αναδεικνύεται σε έναν αξιόπιστο και ελκυστικό επενδυτικό προορισμό, δημιουργώντας νέες και καλύτερα αμειβόμενες θέσεις εργασίας, ενισχύοντας την ανταγωνιστικότητά της και ταυτόχρονα μειώνοντας το κόστος του δανεισμού για τα νοικοκυριά και τις επιχειρήσεις.

Η Ελλάδα το 2024 με 2,9% προβλεπόμενη ανάπτυξη θα έχει διπλάσια από εκείνη της Ευρώπης, ενώ το 2023 κλείσαμε με πραγματική ανάπτυξη 2,4%, τριπλάσια από την Ευρωζώνη.

Το Ακαθάριστο Εγχώριο Προϊόν ξεπέρασε τα προ πανδημίας επίπεδα και θα ανέλθει το 2024 στα 233,8 δισεκατομμύρια έναντι 183,3 δισεκατομμυρίων ευρώ το 2019, μια αύξηση που προέρχεται κυρίως από την ενίσχυση της ιδιωτικής κατανάλωσης και των επενδύσεων.

Για το 2024 στοχεύουμε σε περαιτέρω αποκλιμάκωση του πληθωρισμού, με τον εγχώριο και εναρμονισμένο δείκτη τιμών να εκτιμάται στο 2,6 έναντι 3,2 της Ευρωζώνης και αντίστοιχα 3,5 της Ευρωπαϊκής Ένωσης στο σύνολό της. Στοχεύουμε σε ταχύτερη αύξηση της απασχόλησης, όπου πλέον η ανεργία αναμένεται να βρεθεί σε χαμηλότερο ποσοστό από εκείνο του 2009. Στοχεύουμε στην ταχύτερη πτώση του δημοσίου χρέους και του κρατικού ελλείμματος και τέλος στην αύξηση των επενδύσεων κατά 15,1% έναντι αύξησης 7,1% τον χρόνο που διανύουμε, το 2023.

Τα εργαλεία για να πετύχουμε τους στόχους του προϋπολογισμού είναι το Ταμείο Ανάκαμψης, το ΕΣΠΑ 2001 - 2027 και το Εθνικό Πρόγραμμα Ανάπτυξης. Ειδικότερα, αναμένουμε να εισρεύσουν στην ελληνική οικονομία εντός του 2024 επενδυτικοί πόροι ύψους 12,2 δισεκατομμυρίων ευρώ, εκ των οποίων τα 8,6 δισεκατομμύρια θα προέλθουν από το ΕΣΠΑ και από το Πρόγραμμα Δημοσίων Επενδύσεων, ενώ τα 3,6 δισεκατομμύρια ευρώ θα προέλθουν από το Ταμείο Ανάκαμψης και Ανθεκτικότητας.

Κυρίες και κύριοι συνάδελφοι, δεν θα πρέπει να ξεχνάμε ότι αυτές οι οικονομικές επιδόσεις της Κυβέρνησής μας επετεύχθησαν σε ένα εξαιρετικά δυσμενές παγκόσμιο περιβάλλον με πρωτόγνωρες φυσικές καταστροφές, με υγειονομική κρίση, ακόμα και με έναν πόλεμο στην Ευρώπη και έναν δεύτερο τώρα στη γειτονιά μας. Σε ένα τέτοιο οικονομικά δυσμενές περιβάλλον, από τις παρεμβάσεις της Κυβέρνησής μας δεν έλειψαν η ενίσχυση της κοινωνικής πολιτικής, η αναβάθμιση της παιδείας, της υγείας, η στήριξη των οικογενειών, η στήριξη των νέων και των οικονομικά ευάλωτων.

Να επισημάνω τις μεταρρυθμιστικές πρωτοβουλίες της Κυβέρνησης που έχουν ως στόχο την άρση των κοινωνικών ανισοτήτων και την αύξηση του εισοδήματος των πολιτών.

Βλέπουμε, λοιπόν, να επανέρχονται οι «παγωμένες» από το 2012 τριετίες των μισθωτών. Βλέπουμε αυξήσεις στους μισθούς των δημοσίων υπαλλήλων για πρώτη φορά μετά το 2010. Έχουμε αυξήσεις στο αφορολόγητο για οικογένειες και παιδιά, αυξήσεις στο ελάχιστο εγγυημένο εισόδημα, αυξήσεις στις συντάξεις, δράσεις για τον κατώτατο μισθό, μείωση των φόρων, όπως για παράδειγμα τη μόνιμη και σημαντική μείωση του ΕΝΦΙΑ, της ειδικής εισφοράς αλληλεγγύης, αλλά και άλλων δεκάδων εισφορών που μειώθηκαν.

Στον τομέα της υγείας θεμελιώνουμε το νέο Εθνικό Σύστημα Υγείας με προβλεπόμενες πιστώσεις 12,826 δισεκατομμύρια, αυξημένες κατά 897 εκατομμύρια ευρώ συγκριτικά με το 2023.

Αντίστοιχα στην παιδεία οι προβλεπόμενες πιστώσεις ανέρχονται σε 7,153 δισεκατομμύρια ευρώ, αυξημένες κατά 421 εκατομμύρια ευρώ.

Αυξημένες πιστώσεις προβλέπονται σε αυτόν τον προϋπολογισμό και για την πολιτική προστασία, για την πρόληψη, την αντιμετώπιση και την αποκατάσταση από τις φυσικές καταστροφές. Μέσω του Ταμείου Ανάκαμψης εντάξαμε προγράμματα ύψους 686 εκατομμυρίων ευρώ για την ανασυγκρότηση των πληγεισών περιοχών από τις πυρκαγιές και τις πλημμύρες σε Θεσσαλία και Έβρο.

Ειδικότερα, 420 εκατομμύρια ευρώ διατίθενται για την αποκατάσταση του οδικού δικτύου στη Θεσσαλία, 180 εκατομμύρια για την ανακατασκευή του σιδηροδρομικού δικτύου στην ίδια περιοχή και 86 εκατομμύρια για τα αντιδιαβρωτικά έργα στον Έβρο και τη Ροδόπη.

Οι πιστώσεις του τακτικού προϋπολογισμού του Υπουργείου Ναυτιλίας και Νησιωτικής Πολιτικής θα καλύψουν κυρίως δαπάνες για τις δράσεις που συνδέονται με τον σχεδιασμό και την εφαρμογή της εθνικής νησιωτικής πολιτικής και για δράσεις που συνδέονται με την προστασία της πολιτιστικής κληρονομιάς και της αρχιτεκτονικής των νησιωτικών περιοχών του Αιγαίου.

Τονίζω εδώ, αγαπητοί κύριοι Υπουργοί, την ανάγκη για περισσότερες δράσεις και περισσότερους πόρους για την περαιτέρω ενίσχυση της νησιωτικότητας.

Να επισημάνω σχετικά με την επιχειρηματικότητα των νέων μας ότι σύντομα θα ξεκινήσουν τρία προγράμματα ενίσχυσης για τις νεοσύστατες επιχειρήσεις, καθώς βασικός μας στόχος είναι να στηρίξουμε την επιχειρηματικότητα των νέων και των υπολοίπων συμπολιτών μας που δεν έχουν ξαναεπιχειρήσει, δημιουργώντας μια μεγαλύτερη βάση επιχειρήσεων.

Κυρίες και κύριοι Βουλευτές, συνεχίζουμε να εφαρμόζουμε απαρέγκλιτα το πρόγραμμά μας, αντιμετωπίζοντας παθογένειες δεκαετιών και υλοποιώντας τις μεγάλες διαρθρωτικές αλλαγές στο πεδίο της εισφοροδιαφυγής, στη θωράκιση της χώρας έναντι των οικονομικών συνεπειών της κλιματικής κρίσης, στην ενίσχυση της υγείας, αλλά και στο βασικό πρόσταγμα της κοινωνίας, δηλαδή στην αύξηση του διαθέσιμου εισοδήματος και βεβαίως στην καταπολέμηση της ακρίβειας. Απόρροια όλων αυτών είναι ότι θέλουμε και μπορούμε να ανταποκριθούμε στις προσδοκίες των συμπολιτών μας με τις κατάλληλες πολιτικές προς όφελός τους, διαφυλάσσοντας σε κάθε περίπτωση τη δημοσιονομική ισορροπία και τη σταθερότητα που έχει επιτύχει η χώρα μας.

Κυρίες και κύριοι συνάδελφοι, σας καλώ όπως με αίσθημα ευθύνης απέναντι στη χώρα και στους πολίτες αυτής ψηφίσετε τον παρόντα προϋπολογισμό και σας ευχαριστώ θερμά για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα τον λόγο έχει ο Υπουργός Ανάπτυξης κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Κυρίες και κύριοι συνάδελφοι, η ελληνική οικονομία αναπτύσσεται με ρυθμούς, οι οποίοι είναι τρεις και τέσσερις φορές υψηλότεροι από το μέσο ευρωπαϊκό όρο. Αναπτύσσεται το 2023 με ρυθμό 2,4% και το 2024 στόχος μας είναι η ανάπτυξη να προσεγγίσει το 3% και αναπτύσσεται μέσα από την αύξηση των επενδύσεων, μέσα από τη δημιουργία νέων θέσεων εργασίας, μέσα από την αύξηση των εξαγωγών, μέσα από τη βελτίωση της ανταγωνιστικότητας της ελληνικής οικονομίας, όπως αυτή αποτυπώνεται από τους διεθνείς αναλυτές, αλλά και από τους διεθνείς οίκους αξιολόγησης, όπως αυτή αποτυπώνεται και επισφραγίζεται από την ανάκτηση της επενδυτικής βαθμίδας.

Οι άμεσες ξένες επενδύσεις στην Ελλάδα αυξάνονται. Οι άμεσες ξένες επενδύσεις στην Ελλάδα αυξήθηκαν το 2022 κατά 57%, όταν στην Ευρώπη αντίστοιχα αυξήθηκαν κατά μόλις 1% σε σχέση με το 2021. Οι εξαγωγές προϊόντων αυξήθηκαν το 2022 κατά 67% σε σχέση με το 2019 και οι συνολικές εξαγωγές υπηρεσιών και προϊόντων αυξήθηκαν κατά 35%.

Η ανεργία ήταν 17% όταν αναλάβαμε τη διακυβέρνηση του τόπου το 2019. Σήμερα η ανεργία έχει μειωθεί κάτω από το 10%. Σήμερα έχουμε ένα σταθερό και προβλέψιμο περιβάλλον. Το 2019 ακόμα ήμασταν κάτω από επιτήρηση.

Βεβαίως πρέπει να σας πω ότι η ανάπτυξη φέρνει την Ελλάδα σήμερα μεταξύ των τριών πρώτων ευρωπαϊκών χωρών από πλευράς ρυθμού διόγκωσης και αύξησης. Το 2019 ήμασταν προτελευταίοι σε ανάπτυξη στην Ευρωζώνη.

Το ερώτημα, όμως, εδώ το οποίο εμείς πρέπει να απαντήσουμε είναι πώς θα συνεχιστεί αυτή η ανάπτυξη, πώς αυτή η ανάπτυξη είναι διατηρήσιμη, αν είμαστε ικανοποιημένοι από αυτούς τους ρυθμούς ανάπτυξης.

Θα σας πω το εξής: Η Κυβέρνησή μας προσπαθεί και βάζει τους θεμέλιους λίθους και τις βάσεις, ώστε αυτή η ανάπτυξη να είναι διατηρήσιμη, να είναι ανθεκτική απέναντι στις επιπτώσεις της κλιματικής αλλαγής και της κλιματικής κρίσης, να είναι ανθεκτική και διατηρήσιμη απέναντι σε ένα γεωπολιτικό περιβάλλον το οποίο αλλάζει καθημερινά. Γι’ αυτόν τον λόγο πιστεύουμε πραγματικά ότι η ανάπτυξη στη χώρα ήρθε για να μείνει και ανάπτυξη σημαίνει θέσεις εργασίας, ανάπτυξη σημαίνει αύξηση των μισθών, ανάπτυξη σημαίνει ευημερία και πρόοδος για την κοινωνία, χωρίς να μένει κανείς εκτός, χωρίς να μένει κανείς πίσω.

Πριν από λίγο στο Υπουργείο Ανάπτυξης παρουσία των συναδέλφων μου, του Υπουργού Εργασίας Άδωνι Γεωργιάδη, του Αναπληρωτή Υπουργού Οικονομικών Νίκου Παπαθανάση, του Υπουργού Ναυτιλίας Χρήστου Στυλιανίδη και παρουσία δύο επιχειρηματικών ομίλων, της ΟΝΕX και της «ATTICA GROUP», πραγματοποιήθηκε η υπογραφή ενός μνημονίου συνεργασίας μεταξύ των ναυπηγείων Σύρου και Ελευσίνας και της «ATTICA GROUP», με την ακτοπλοΐα δηλαδή της χώρας, ύψους και προϋπολογισμού ενός δισεκατομμυρίου ευρώ για την επισκευή των ακτοπλοϊκών πλοίων της χώρας μας, αλλά και την κατασκευή νέων, σύμφωνα με τις νέες προδιαγραφές, μειώνοντας το περιβαλλοντικό αποτύπωμα.

Και βεβαίως, πέρα και πάνω από όλα, διασφαλίζουμε ότι θα δημιουργηθούν χιλιάδες θέσεις εργασίας σε έναν βιομηχανικό κλάδο που είχε εγκαταλειφθεί, σε ένα βιομηχανικό κλάδο που έσβηνε και που οι δυνάμεις της αδράνειας είχαν πείσει όλη την ελληνική κοινωνία ότι δεν μπορεί να είναι ανταγωνιστικός στη χώρα μας, είχαν πείσει ότι δεν μπορεί η Ελλάδα να έχει ναυπηγεία, τα οποία να ανταγωνίζονται με όρους αγοράς τα υπόλοιπα ναυπηγεία σε άλλες χώρες στη Νοτιοανατολική Μεσόγειο και όχι μόνο.

Τώρα, μέσα από την στρατηγική της Κυβέρνησης, μέσα από τα χρηματοδοτικά εργαλεία, μέσα από το νομοθετικό πλαίσιο το οποίο δημιουργήσαμε, βλέπουμε ξαφνικά το χαμόγελο και την ελπίδα στα πρόσωπα εργαζομένων, στα πρόσωπα ανθρώπων οι οποίοι έβλεπαν τις δουλειές τους να σβήνουν μέρα με τη μέρα και τις ζωές τους να γεμίζουν με απαισιοδοξία. Σήμερα, οι ίδιοι άνθρωποι βλέπουν ξαφνικά να περνάνε πλοία από τα ελληνικά ναυπηγεία. Πάνω από πεντακόσια πλοία έχουν περάσει από το 2019 και έχουν επισκευαστεί από τα ελληνικά ναυπηγεία της Σύρου και της Ελευσίνας.

Και αυτό είναι το όραμα της Κυβέρνησής μας. Αυτό αποδεικνύει ότι η Ελλάδα μπορεί να αναπτυχθεί, η Ελλάδα μπορεί να μεγαλουργήσει, στην Ελλάδα μπορούν να δημιουργηθούν θέσεις εργασίας υψηλά αμειβόμενες και ο κόσμος, ο λαός, οι Έλληνες πολίτες και οι Ελληνίδες μπορούν να βρουν δουλειά.

Όταν επισκέφθηκα τα ναυπηγεία πριν μερικές βδομάδες, άκουσα κάτι το οποίο έμεινε ανεξίτηλο στη μνήμη μου. Μου είπε ένας εργαζόμενος εκεί, ο οποίος εργαζόταν πάνω από είκοσι πέντε χρόνια και ήταν από τους λίγους που είχαν απομείνει: «Έχει γεμίσει ελπίδα η ζωή μας. Βλέπουμε ότι κάθε μέρα έχουμε δουλειά. Και βλέπουμε και νέους να έρχονται και να εκπαιδεύονται, νέα παιδιά από δεκαεπτά έως είκοσι πέντε ετών στις σχολές μαθητείας που ξανάνοιξαν στα ελληνικά ναυπηγεία, σε συνεργασία με τη ΔΥΠΑ και θα βρουν δουλειά, άνθρωποι νέοι από την εκεί περιοχή, που αν δεν έβρισκαν αυτές τις δουλειές, μάλλον θα μετακόμιζαν ή θα μετανάστευαν».

Αυτή είναι η Ελλάδα που δημιουργεί, η Ελλάδα που πρωτοπορεί και γι’ αυτά βεβαίως χρειάζεται μια κυβέρνηση, η οποία να έχει όραμα, να έχει την πολιτική βούληση και να έχει και την ικανότητα να τα υλοποιήσει. Αυτό θέλουμε να κάνουμε εμείς. Θέλουμε, λοιπόν, να προχωρήσουμε στην επαναβιομηχάνιση της χώρας μας και μπορούμε.

Υπήρχε ένας μύθος, μια πλάνη στην Ελλάδα. Η Ελλάδα έλεγαν δεν παράγει τίποτα. Το ακούγαμε τα προηγούμενα χρόνια. Και, όμως, σήμερα στην Ελλάδα κατασκευάζουμε υποθαλάσσια ηλεκτρικά καλώδια που ενώνουν την Κρήτη με την Αθήνα.

Ηλεκτρικές διασυνδέσεις. Ελληνική εταιρεία έχει αναλάβει το έργο να διασυνδέσει στην Καλιφόρνια της Αμερικής το υπεράκτιο υλικό εκεί με την ξηρά. Ελληνική εταιρεία έχει αναλάβει και κατασκευάζει άρματα Leopard στον Βόλο. Ελληνικές βιομηχανίες παράγουν αλουμίνιο στη χώρα μας. Παίρνουν τον βωξίτη, το ορυκτό, παράγουν αλουμίνα, από την αλουμίνα αλουμίνιο, προφίλ αλουμινίου και τελικά κούφωμα, το οποίο μπαίνει στα σπίτια μας και τα οποία βεβαίως έργα επιδοτούνται και από το «Εξοικονομώ», πρόγραμμα φυσικά το οποίο προωθεί η Κυβέρνησή μας για την ενεργειακή αναβάθμιση των σπιτιών.

Η Ελλάδα παράγει, η Ελλάδα έχει βιομηχανία που πρέπει να αναπτυχθεί. Ήδη έχουμε φτάσει και έχουμε ξεπεράσει τους ρυθμούς και τη συμμετοχή της ελληνικής βιομηχανίας στο εθνικό ΑΕΠ σε σχέση με το 2009. Και η Ελλάδα αναπτύσσεται, η ελληνική βιομηχανία αναπτύσσεται με ρυθμούς πολλαπλάσιους κάθε χρόνο. Οι εξαγωγές των προϊόντων, των βιομηχανικών προϊόντων, έχουν αυξηθεί.

Όμως, πώς θα συνεχίσουμε να έχουμε τους ίδιους ρυθμούς ανάπτυξης; Θέλουμε να συνδέσουμε την έρευνα και την τεχνολογία με τη βιομηχανία. Ανακοινώθηκαν στοιχεία από την Ευρωπαϊκή Επιτροπή, σε ό,τι αφορά τις επενδύσεις της χώρας μας, τις δημόσιες επενδύσεις, στην έρευνα και την καινοτομία. Η Ελλάδα είναι μεταξύ των πρώτων, συγκεκριμένα είναι η δεύτερη στην Ευρώπη, σε ό,τι αφορά τον ρυθμό ανάπτυξης των κρατικών ενισχύσεων στην έρευνα και την καινοτομία. Η Ελλάδα είναι έκτη σε απόλυτα μεγέθη, σε ό,τι αφορά τις κρατικές ενισχύσεις για την έρευνα.

Πού πάνε, όμως, αυτά τα χρήματα; Πώς συνδέονται αυτά με τη βιομηχανία, με την αγορά; Πως αυτή η έρευνα βοηθάει στο να παράγονται προϊόντα αυξημένης προστιθέμενης αξίας, έτσι ώστε να είναι η παραγωγική βάση χώρας πιο ανταγωνιστική;

Αυτό ερχόμαστε εμείς και γεφυρώνουμε με τα νέα προγράμματα του αναπτυξιακού νόμου. Στο νέο καθεστώς, το οποίο θα ανακοινωθεί το επόμενο εξάμηνο, εισάγουμε νέα κριτήρια αξιολόγησης των εταιρειών. Αυτές οι εταιρίες, αυτές οι επενδύσεις, οι οποίες θα διασυνδέσουν το επενδυτικό της πρόγραμμα με ένα ερευνητικό ινστιτούτο ή με νεοφυείς επιχειρήσεις, θα αξιολογούνται και θα μοριοδοτούνται κατά προτεραιότητα.

Επίσης, εισάγουμε κριτήρια που έχουν να κάνουν με την προστασία του περιβάλλοντος στους εθνικούς αναπτυξιακούς νόμους, εταιρείες οι οποίες θα προχωρούν σε μείωση του περιβαλλοντικού αποτυπώματος, σε μείωση των εκπομπών αερίων του θερμοκηπίου. Τότε αυτές θα αξιολογούνται και θα προτεραιοποιούνται. Επίσης, εταιρίες και επενδύσεις οι οποίες έρχονται και δημιουργούν φυσικά θέσεις εργασίας και βοηθούν τις τοπικές κοινωνίες και αυτές θα έχουν ένα υψηλό κριτήριο και μοριοδότηση, ώστε να προτεραιοποιούνται.

Θέλουμε να μετατρέψουμε την Ελλάδα σε ένα logistic hub, σε ένα κέντρο για την εφοδιαστική αλυσίδα που καλύπτει τη Νοτιοανατολική Ευρώπη και τα Βαλκάνια, αξιοποιώντας τα λιμάνια τα ελληνικά, αξιοποιώντας το οδικό δίκτυο, αλλά και το σιδηροδρομικό δίκτυο, το οποίο αναπτύσσουμε και βεβαίως προχωρώντας σε κίνητρα, αλλά και στο νομοθετικό πλαίσιο που θα δώσει αυτή τη δυνατότητα.

Θέλουμε η Ελλάδα να μετατραπεί και μετατρέπεται σε ένα ψηφιακό hub, σε έναν ψηφιακό κόμβο. Σήμερα στην Ελλάδα έχουμε data centers με ισχύ 30 GW. Θέλουμε αυτό να τριπλασιαστεί, να ξεπεράσουμε και να φτάσουμε τα 120 MW την επόμενη πενταετία. Έχουμε επενδύσεις δισεκατομμυρίων από κολοσσούς διεθνείς, γιγαντιαίες εταιρείες, όπως είναι η «MICROSOFT» και όπως είναι η «DIGITAL REALTY» και άλλες. Γιατί; Γιατί υποδεχόμαστε και μπορούμε να υποδεχθούμε ακόμα περισσότερες οπτικές ίνες μεταφοράς δεδομένων από την Άπω Ανατολή, από την Ινδία, από την Ασία που μέσω της Ελλάδας αυτές οι ίνες να καταλήγουν στην Κεντρική Ευρώπη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ λίγα λεπτά, κύριε Πρόεδρε.

Ο ρυθμός απόκρισης μεταφοράς των δεδομένων μέσω της Ελλάδας μπορεί να είναι κατά 60% μειωμένος, σε σχέση από τις διαδρομές που ακολουθούν σήμερα τα δεδομένα μέσα από τη νότια Ιταλία και τη νότια Γαλλία, που αποτελεί την ψηφιακή είσοδο οπτικών ινών προς την Ευρώπη. Και αυτό θέλουμε να το κάνουμε εμείς για τη χώρα μας.

Βεβαίως, ο πράσινος μετασχηματισμός της ελληνικής οικονομίας και της ελληνικής παραγωγικής βάσης και του τουρισμού και των υπόλοιπων οικονομικών κλάδων είναι πολύ σημαντικός. Το δόγμα της Ελλάδας άλλαξε, σε ό,τι αφορά την προστασία του περιβάλλοντος από το 2019 και μετά. Μέχρι το 2019 οι προηγούμενες κυβερνήσεις, η προηγούμενη κυβέρνηση, μιλούσε ακόμη για το λιγνίτη, όταν ξαφνικά είδαν ότι ο φόρος άνθρακα που η Ευρώπη έχει επιβάλλει, θα έβγαζε τα εργοστάσια αυτά νομοτελειακά εκτός λειτουργίας μόλις δυο, τρία χρόνια μετά το 2019 –όπως και έχει συμβεί-, γιατί το κόστος παραγωγής ηλεκτρικής ενέργειας από το λιγνίτη, αν προσθέσουμε και τον φόρο άνθρακα, είναι πολύ ακριβότερο φυσικά ακόμα και από το κόστος παραγωγής ηλεκτρικής ενέργειας, από το πανάκριβο εισαγόμενο φυσικό αέριο. Είναι τρεις και τέσσερις φορές ακριβότερο να παράγεις ηλεκτρική ενέργεια από τον λιγνίτη σήμερα, από το να παράγεις ηλεκτρική ενέργεια αξιοποιώντας τον άπλετο ελληνικό ήλιο.

Το δόγμα της Ελλάδας άλλαξε μετά τον Σεπτέμβριο του 2019, όταν ο Πρωθυπουργός της Ελλάδας, ο Κυριάκος Μητσοτάκης, στη Σύνοδο του ΟΗΕ για το κλίμα στη Νέα Υόρκη, ανακοίνωσε την απόσυρση, τη σταδιακή απόσυρση των λιγνιτικών θερμικών εργοστασίων παραγωγής ηλεκτρικής ενέργειας στη χώρα μας.

Και μετά πολλαπλασιάστηκε η διείσδυση των ανανεώσιμων πηγών ενέργειας. Από το 2015 ως το 2019 στη χώρα μας συνδέονταν και κατασκευάζονταν μόλις 200 με 300 MW ανανεώσιμων πηγών το χρόνο. Το 2022 κατασκευάστηκαν 1.700 MW. Όσες ανανεώσιμες πηγές ενέργειας κατασκευάστηκαν την πενταετία 2015-2019, τόσες διπλάσιες κατασκευάστηκαν μόλις σε ένα έτος, το 2022.

Και τι σημαίνει αυτό; Αυτό σημαίνει καθαρότερη ενέργεια, μειωμένο περιβαλλοντικό αποτύπωμα, μειωμένες εκπομπές διοξειδίου του άνθρακα που προκαλούν την κλιματική κρίση, που την πληρώνουμε κάθε μέρα στο πετσί μας, μέσα από τις επιπτώσεις και μέσα από τα κλιματικά φαινόμενα, αλλά και χαμηλότερες τιμές ενέργειας. Και γιατί το λέω αυτό; Από το 2015 μέχρι το 2019 η Ελλάδα είχε την ακριβότερη, κάθε χρόνο, την ακριβότερη τιμή ηλεκτρικής ενέργειας στην Ευρώπη. Μία χρονιά μόνο ήταν η δεύτερη πιο ακριβότερη. Κάθε χρόνο!

Και τότε δεν είχαμε ενεργειακή κρίση. Και τότε δεν ήταν ακριβό το φυσικό αέριο. Είχαμε την ακριβότερη τιμή ηλεκτρικής ενέργειας στην Ευρώπη. Σήμερα η Ελλάδα αρχίζει να προσεγγίζει τον ευρωπαϊκό μέσο όρο. Παραμένει να έχει ένα ακριβό μείγμα ηλεκτροπαραγωγής αλλά επειδή αυξάνεται η διείσδυση των ΑΠΕ σήμερα η Ελλάδα προσεγγίζει τον ευρωπαϊκό μέσο όρο σε ό,τι αφορά στην τιμή χονδρικής πώλησης της ηλεκτρικής ενέργειας. Φυσικά πριν εμείς έρθουμε και επιβάλλουμε το πλαφόν. Μετά το πλαφόν το οποίο είχαμε επιβάλει στους ηλεκτροπαραγωγούς. Εκεί βεβαίως η μέση τιμή, μετά το πλαφόν, ήταν κατά πολύ χαμηλότερη. Ήταν στον μέσο όρο της Ευρώπης. Τα χρήματα -να μην υπενθυμίζω- τα δώσαμε πίσω μέσα από τους λογαριασμούς ρεύματος σε καταναλωτές, νοικοκυριά και επαγγελματίες. Άρα η Ελλάδα μπορεί να αλλάξει.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΓΕΩΡΓΑΝΤΑΣ**)

Η Ελλάδα γίνεται πιο ανταγωνιστική και αυτό είναι το οποίο αποτυπώνεται είτε στους διεθνείς οίκους αξιολόγησης είτε στα στοιχεία της ανάπτυξης, είτε στη μείωση της ανεργίας, είτε στη δημιουργία θέσεων εργασίας, είτε στην αύξηση των μισθών του ιδιωτικού και του δημοσίου τομέα και των συντάξεων. Δεν ήθελε ο ΣΥΡΙΖΑ νa αυξήσει τις συντάξεις πέντε χρόνια; Δεν ήθελε ο ΣΥΡΙΖΑ να αυξηθούν οι μισθοί στον ιδιωτικό τομέα; Δεν ήθελε να μειωθεί η ανεργία; Δεν ήθελε να αυξηθούν οι μισθοί στον δημόσιο τομέα; Ούτε τις συντάξεις αύξησε -τις μείωσε- ούτε τους μισθούς στον ιδιωτικό τομέα αύξησε -παρέμειναν σταθεροί- ούτε οι μισθοί στον δημόσιο τομέα αυξήθηκαν. Όσο τους βρήκε, τόσο τους παρέδωσε. Δεν ήθελε; Μάλλον ήθελε. Προφανώς θα ήθελαν, μάλλον. Δεν μπόρεσαν όμως να το κάνουν οι συνάδελφοι. Αυτή είναι η διαφορά της κυβέρνησης του ΣΥΡΙΖΑ και της Κυβέρνησης της Νέας Δημοκρατίας και του Κυριάκου Μητσοτάκη. Ότι έχουμε μια ξεκάθαρη στρατηγική…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ ολοκληρώνετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ολοκληρώνω, κύριε Πρόεδρε.

Έχουμε μια ξεκάθαρη στρατηγική, έχουμε την πολιτική βούληση να αλλάξουμε την Ελλάδα. Έχουμε μια ισχυρή μεταρρυθμιστική ατζέντα και προχωράμε να κάνουμε ό,τι είναι απαραίτητο για να βοηθήσουμε όλους τους Έλληνες και όλες τις Ελληνίδες σε μία συμπεριληπτική κοινωνία η οποία θα ευημερεί και η οποία θα είναι ανθεκτική απέναντι στις επιπτώσεις της κλιματικής κρίσης. Και αυτός ο προϋπολογισμός ακριβώς αυτό το πράγμα έρχεται και εκφράζει και γι’ αυτό σας καλώ να τον υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, πριν δώσω τον λόγο στους Κοινοβουλευτικούς Εκπροσώπους που τον έχουν ζητήσει να ξεκαθαρίσουμε λίγο το εξής. Όπως ξέρετε στην έναρξη της συνεδρίασης συμφωνήθηκαν οι χρόνοι και οι δυνατότητες παρεμβάσεων των Κοινοβουλευτικών Εκπροσώπων και των Προέδρων των Κοινοβουλευτικών Ομάδων.

Επειδή είναι μια οργανωμένη συζήτηση με τη συντριπτική πλειοψηφία των συναδέλφων οι οποίοι θέλουν να μιλήσουν και πρέπει να μιλήσουν και δεν θα αδικήσουμε κανέναν την Κυριακή να μιλάει πεντάλεπτο, θα πω δύο πράγματα. Πρώτον, οι ομιλητές του καταλόγου να τηρούν το επτάλεπτο. Παρακαλώ πάρα πολύ. Για όσους ζητάνε παρέμβαση μιλήσαμε για τρεις παρεμβάσεις των Κοινοβουλευτικών Εκπροσώπων επί τρία λεπτά. Για τους Πρόεδρους των κομμάτων, τρεις παρεμβάσεις -εκτός των ομιλιών τους φυσικά- μια για πεντάλεπτα και οι άλλες δύο από τρία. Όποιος υπερβαίνει αυτόν τον χρόνο, δηλαδή των τριών λεπτών, θα συνυπολογίζεται στην επόμενη δυνατότητα παρέμβασης και κάποια στιγμή δεν θα έχει δυνατότητα παρέμβασης. Το ξεκαθαρίζω από τώρα για να είμαστε όλοι συνεννοημένοι. Και με τον ίδιο τρόπο με ίση μεταχείριση να μπορέσουν όλοι να έχουν τη δυνατότητα να ακουστούν οι απόψεις τους.

Έχει ζητήσει τον λόγο ο κ. Κατρίνης. Αν θέλετε, κύριε Κατρίνη, σας λέω ότι έχετε μιλήσει πέντε λεπτά μέχρι τώρα από τα εννέα τα οποία δικαιούστε.

**ΜΙΧΑΗΛ ΚΑΤΡΙΝΗΣ:** Δεν πάει έτσι, κύριε Πρόεδρε. Είναι τρεις οι παρεμβάσεις των τριών λεπτών. Ο Υπουργός μίλησε δεκαπέντε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, είπαμε τρεις παρεμβάσεις των τριών λεπτών. Θέλετε να κουβεντιάσουμε αυτό που συμφωνήθηκε ομοφώνως στην έναρξη της συνεδρίασης; Υπάρχει απόφαση της Ολομέλειας.

**ΜΙΧΑΗΛ ΚΑΤΡΙΝΗΣ:** Αυτό είναι δική σας ερμηνεία. Έχουμε τρεις παρεμβάσεις. Δεν μπορείτε να μας κόβετε τις παρεμβάσεις. Να μας κόβετε τον χρόνο.

**ΠΡΟΕΔΡΕΥΩΝ (Γεώργιος Γεωργαντάς):** Το δέχομαι. Η παρέμβασή σας είναι των τριών λεπτών σε όσες παρεμβάσεις δικαιούστε από δω και πέρα.

**ΜΙΧΑΗΛ ΚΑΤΡΙΝΗΣ:** Και αιτούμαι στο Σώμα μέσω εσάς να μιλήσω με την υπέρβαση που μίλησε ο Υπουργός, δηλαδή 50%. Μίλησε δεκαπέντε λεπτά. Δεν τον διακόψατε, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κι εσείς στην πρώτη σας παρέμβαση αντί για τρία λεπτά μιλήσατε πέντε. Δεν θα μπούμε σε αυτή τη συζήτηση.

Έχετε τώρα το δικαίωμα της δεύτερης παρέμβασής σας. Παρακαλώ, έχετε τον λόγο για τρία λεπτά.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, δεν θέλω να βάλω σε ταλαιπωρία τον κ. Κατρίνη αλλά έχετε στον νου σας ότι ζητήθηκε πολύ πιο έγκαιρα να παρέμβουμε μετά τον κ. Σκρέκα. Το σημειώνω για τη διαδικασία.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, κύριε Γιαννούλη. Ξέρετε πολύ καλά ότι το δικαιούστε αλλά μόλις ανέβηκα στην Έδρα. Ξέρετε πολύ καλά ότι αμέσως θα αποκατασταθεί αυτό.

Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε. Θα χρειαζόμουν σίγουρα υπετριπλάσιο χρόνο απ’ αυτόν που δικαιούμαι για να απαντήσω σ’ αυτά που είπε…

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, έχω ζητήσει κι εγώ τον λόγο επί της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ πολύ, έχω δώσει τον λόγο. Όταν δίνω τον λόγο δεν πρέπει να απευθύνεστε στο Προεδρείο. Μόλις τελειώσει ο ομιλητής. Όταν δίνω τον λόγο και σηκώνεται ο ομιλητής, παρακαλώ μην τον διακόπτουμε. Μετά όποιος θέλει να πει κάτι επί της διαδικασίας, να το πει. Έχετε καταλάβει τι λέω. Παρακαλώ να τηρηθούν αυτά που συμφωνήσαμε στην έναρξη της συνεδρίασης.

Μηδενίζω τον χρόνο, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Είναι εντυπωσιακό ότι ο κύριος Υπουργός δεν βρήκε ούτε δέκα δευτερόλεπτα να μιλήσει για το θέμα που απασχολεί εδώ και ένα χρόνο την ελληνική κοινωνία: την ακρίβεια. Το σημειώνω. Αυτό που χαρακτηρίζει την Κυβέρνηση είναι αναξιοπιστία και ασυνέπεια σε σχέση με όλα όσα έχει πει και έχει κάνει. Βεβαίως και σε αυτά που έχει εξαγγείλει στις προγραμματικές δηλώσεις. Και εξηγούμαι.

Δηλώσεις του κ. Σκρέκα στις 7 Ιουλίου 2023. Πρώτον, προστασία της ελληνικής οικογένειας από αισχροκέρδεια και ακρίβεια. Μας έχετε πιπιλίσει ότι έχουμε πληθωρισμό τροφίμων εισαγόμενο. Ευρωπαϊκή Ένωση: μείωση πληθωρισμού τροφίμων από τον Μάρτιο μέχρι σήμερα 11,6%, Ελλάδα 5,36%. Έξι μονάδες στο κεφάλι η Ελλάδα παραπάνω. Μάλιστα οι πιο πολλές χώρες που έχει μειωθεί ο πληθωρισμός τροφίμων έχουν χαμηλότερο ΦΠΑ στα βασικά είδη διατροφής που εσείς μας λέτε ότι δεν έχει κανένα αποτέλεσμα. Κύπρος, Νοέμβριος 2023, 2,53% πληθωρισμός τροφίμων. Έχει μηδενίσει το ΦΠΑ. Η Πολωνία τον Νοέμβριο του 2023 16,97% μείωσε τον ΦΠΑ, κύριε Σκρέκα. Θέλετε κι άλλο; Πορτογαλία, μείωση 16,56% τον Νοέμβριο του 2023 σε σχέση με τον Μάρτιο. Μείωσε τον ΦΠΑ στα βασικά είδη διατροφής. Η Ελλάδα 9%, δεύτερη στην Ευρώπη, 31,5% -σας προλαμβάνω- σωρευτικός πληθωρισμός Σεπτέμβριος 2020- Σεπτέμβριος 2023. Θα απολογείστε και για τον προκάτοχό σας κ. Σκρέκα θέλετε δεν θέλετε.

Πήρατε μέτρα; Είπατε: «Εμείς δεν μειώνουμε τον ΦΠΑ. Θα πάρουμε μέτρα» Καλάθι νοικοκυριού. Κουβά. Market Pass. Κουβά. Πάει, τέλος. Μόνο για τα Χριστούγεννα το δίνετε και μόνο στους πλημμυροπαθείς της Θεσσαλίας. Μείωση 5%. Μόνο στο γάλα έγινε, κύριε Υπουργέ –προσέξτε- ενώ τον προηγούμενο μήνα αυξήθηκε 4,78%. Όσο αυξήθηκε, το μειώσατε. Μεγάλη επιτυχία. Οκτώ τοις εκατό με 10% στα βασικά είδη διατροφής.

Κάνετε ελέγχους. Επιβάλατε ένα χρόνο μετά από τις έρευνες της Επιτροπής Ανταγωνισμού πρόστιμα για τα σχολικά είδη και τα απορρυπαντικά. Και βεβαίως ακρίβεια, τηλεπικοινωνίες, προμήθειες τραπεζών, καύσιμα, ενοίκια, παντού. Εμείς έχουμε προτείνει μείωση ΦΠΑ σε βασικά διατροφής, σοβαρούς ελέγχους και όχι για το θεαθήναι και βεβαίως επαναφορά του ΕΚΑΣ στους χαμηλοσυνταξιούχους. Είπατε στις προγραμματικές δηλώσεις για αύξηση των επενδύσεων. Είπατε για ενίσχυση της εξωστρέφειας τόνωση της ανταγωνιστικότητας. Και λέμε τώρα. Έλλειμμα ισοζυγίου τρεχουσών συναλλαγών 7%. Υπογραφή Κυβέρνησης Μητσοτάκη. Εμπορικό έλλειμμα το πρώτο δεκάμηνο: 26 δισεκατομμύρια ευρώ. Υπογραφή Μητσοτάκη. Άμεσες ξένες επενδύσεις σύμφωνα με τα στοιχεία της Τράπεζας της Ελλάδος 39% το δεκάμηνο, υπογραφή Μητσοτάκη. Στις αγορές ακινήτων 40%. Οι εξαγωγές θα κλείσουν με αρνητικό πρόσημο. Άρα και σε αυτό ασυνέπεια και αναξιοπιστία.

Μιλήσατε –και ολοκληρώνω με αυτό- για διαφάνεια και λογοδοσία στις δημόσιες συμβάσεις αφού δεν μπορείτε να ελέγξετε την αγορά στην αισχροκέρδεια, δεν αυξάνετε τις εξαγωγές στις επενδύσεις. Δεν το λέει το ΠΑΣΟΚ. Έκθεση του Ευρωπαϊκού Ελεγκτικού Συνεδρίου πριν από λίγες μέρες. Κύριε Πρόεδρε, 40% δημοσίων συμβάσεων ανατίθενται σε διαδικασίες με μία προσφορά. Πότε γίνονται αυτά; Θητεία Μητσοτάκη. Ανοιχτοί, κλειστοί διαγωνισμοί, στην πραγματικότητα φωτογραφικοί. Μία προσφορά. Επί θητείας Μητσοτάκη αυτή η έκθεση. Το 40% των συμβάσεων έχει κατατμηθεί. Επί θητείας Μητσοτάκη όλα αυτά. Και πρωταθλήτρια η Ελλάδα στην καθυστέρηση από τη λήψη απόφασης και ανάθεσης της σύμβασης. Πότε γίνονται όλα αυτά; Επί θητείας Κυβέρνησης.

Μπορείτε, λοιπόν, να κοροϊδεύετε λίγους για πολύ και πολλούς για λίγο, αλλά δεν μπορείτε πλέον, κύριε Υπουργέ, να κοροϊδεύετε τους Έλληνες πολίτες ειδικά σε ζητήματα τα οποία αφορούν στη ζωή τους, την καθημερινότητά τους και στα οποία έχετε περάσει κάτω από το πήχη.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο είχε ζητήσει και ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης. Είναι η δεύτερη παρέμβαση Κοινοβουλευτικού Εκπροσώπου για σήμερα στον ΣΥΡΙΖΑ.

Παρακαλώ, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Θα σεβαστώ τον χρόνο, κύριε Πρόεδρε, γιατί εκεί που πρέπει να απευθύνετε τα βέλη σας είναι στους Υπουργούς που έχουν κάνει κατάχρηση πέρα από το όριο των ομιλιών και των παρεμβάσεών τους…

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, έχω ζητήσει τον λόγο πριν από τους δύο συναδέλφους.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, πάμε με βάση την κοινοβουλευτική δύναμη, ως γνωστόν. Όταν ζητάνε πολλοί τον λόγο την ίδια ώρα και δεν έχουν προαναγγελθεί, πάμε με βάση την κοινοβουλευτική δύναμη του κάθε κόμματος, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Μα, δεν με αφήσατε να μιλήσω ούτε επί διαδικαστικού.

**ΠΡΟΕΔΡΕΥΩΝ (Γεώργιος Γεωργαντάς):** Θα προηγηθεί το ΚΚΕ και μετά θα μιλήσετε και εσείς. Με την κοινοβουλευτική δύναμη δίνεται ο λόγος στους Κοινοβουλευτικούς Εκπροσώπους, αυτό είναι γνωστό.

Μόλις τελειώσει ο κ. Γιαννούλης, θα πείτε και επί του διαδικαστικού ό,τι θέλετε.

**ΑΛΕΞΑΝΔΡΟΣ ΚΑΖΑΜΙΑΣ:** Κοινοβουλευτική δύναμη είναι αυτή; Το ΠΑΣΟΚ πρώτο;

**ΠΡΟΕΔΡΕΥΩΝ (Γεώργιος Γεωργαντάς):** Ζήτησα συγγνώμη από τον κ. Γιαννούλη, γιατί έγινε λάθος. Σας παρακαλώ, κύριε Καζαμία! Δεν διαμαρτύρεται ο κ. Γιαννούλης που κατάλαβε ότι δεν έγινε σκοπίμως.

Παρακαλώ, κύριε Γιαννούλη, έχετε τον λόγο και ζητώ συγγνώμη.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, να πάρω λίγο τον πληθωρισμό των τροφίμων στον χρόνο;

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ.

Λοιπόν, μετά τη χθεσινή πολιτική δυσοσμία που δημιουργήθηκε στην Αίθουσα από την πολιτική χυδαιότητα - Φλωρίδη, χαίρομαι που ο κ. Σκρέκας δεν ακολούθησε το ίδιο μοτίβο. Όμως, εάν πάρει κάποιος την ομιλία του κ. Σκρέκα, θα μπορούσε κάλλιστα να της βάλει ημερομηνία προγραμματικών δηλώσεων 2019, διότι, στην ουσία, παρουσίασε αυτά που έχουν ανατυπωθεί από εκείνη τη χρονιά, χωρίς να έχει την ευαισθησία να θίξει το πλέον μείζον κοινωνικό και οικονομικό ζήτημα της χώρας που είναι η ακρίβεια.

Χαίρομαι, κύριε Υπουργέ -και μην προσβληθείτε γι’ αυτό- ευτυχώς που δεν μοιράσατε κουπόνια συγκεκριμένου καταστήματος, το οποίο διαφημίσατε από τηλεοράσεως με προκλητικό τρόπο, που δεν συνάδει και με την πολιτική ιδιότητα, όχι μόνο τη δική σας αλλά κανενός από εμάς.

Δεν θέλατε να μιλήσετε για την ακρίβεια. Θα σας ακολουθήσω στο εξής σημείο. Μας μιλήσατε ως Υπουργός Εμπορικής Ναυτιλίας ή Υπουργός Εργασίας για τα ναυπηγεία και χαίρεστε -είστε εσείς και ο κ. Γεωργιάδης- που συναντάτε ευτυχισμένους ανθρώπους στα ναυπηγεία να σας ευγνωμονούν για το ότι έχουν δουλειά. Τους ακολουθήσατε τους ίδιους τους εργαζόμενους με τον μισθό που θα έχουνε όταν θα πάνε για τα πρώτα τους ψώνια; Εκεί θα βρουν έναν άλλο Σκρέκα, κύριε Υπουργέ. Θα βρουν τον Σκρέκα της αδράνειας, της αναποτελεσματικότητας, της πολιτικής εξαπάτησης για το μείζον θέμα της ακρίβειας.

Ένα άλλο θέμα είναι η ανάπτυξη. Έχει μαλλιάσει η γλώσσα μας με τους εισηγητές και τους Κοινοβουλευτικούς Εκπρόσωπους να σας λένε ότι δεν ταιριάζει στη λογική η πρόβλεψη να είναι στο 15%, το αποτέλεσμα στο 7% και ύστερα η πρόβλεψη να είναι ξανά στο 15%. Ξεπερνάει τα όρια της λογικής.

Σας έχουμε πει με κάθε τρόπο ότι ένα ευρωπαϊκό κείμενο που θα πιστοποιούσε ότι είστε πραγματικά φιλοευρωπαίοι, θα ήταν η χρήση της εργαλειοθήκης της Ευρωπαϊκής Επιτροπής, γιατί, πέρα από τα ψέματα που μας αραδιάζετε, δεκατρείς χώρες μείωσαν τον Ειδικό Φόρο Κατανάλωσης με αντικειμενικό αποτέλεσμα στην καθημερινή ποιότητα των πολιτών.

Επίσης, σε αρκετές χώρες μειώσανε τον ΦΠΑ και έτσι προκύπτει, κύριε Σκρέκα, όχι η εισαγόμενη ακρίβεια και αισχροκέρδεια, αλλά η αισχροκέρδεια λαιμαργίας που έχει την υπογραφή «Κυριάκος Μητσοτάκης».

Και βέβαια πρέπει να ξέρετε ότι «να σε κάψω, Γιάννη, να σε αλείψω μέλι». Δεν μπορείτε να παρασύρετε όλη την ελληνική κοινωνία σε αυτήν τη στρεψοδικία ότι κοιτάξτε, βάζουμε ένα καρτελάκι με μείωση 5% σε ένα προϊόν, το οποίο όμως με δική μας ανοχή και με δική μας ένοχη σιωπή το είχαμε αυξήσει τα προηγούμενα χρόνια και κέρδιζαν μόνο αυτοί που τα εμπορεύονταν περί το 50% ή 60%. Αυτό δεν έχει επίσης λογική.

Μιλήσατε στο πλαίσιο κάποιου άλλου Υπουργείου του οποίου, προφανώς, θέλετε να αναλάβετε το χαρτοφυλάκιο, για την αναπτυξιακή ελπίδα και το πρόσημο που θέλετε να βάλετε για τα λιμάνια, την καινοτομία κ.λπ..

Κύριε Σκρέκα, σοβαρολογείτε; Έχετε το πολιτικό θράσος να μας μιλάτε για την ανάπτυξη λιμανιών με μία εξωστρέφεια αναπτυξιακή προς τα Βαλκάνια και την Ευρώπη και το λιμάνι της Θεσσαλονίκης να είναι τυφλό σε σιδηρόδρομο και σε οδικούς άξονες; Δηλαδή, για όνομα του Θεού! Απευθύνεστε σε ανθρώπους που νομίζετε ότι έχουν την πολιτική ηθική ή τη νομική αντίληψη του κ. Φλωρίδη; Δεν είναι όλοι ίδιοι. Και δεν είναι όλοι ακροδεξιοί σε αυτήν την Αίθουσα.

Τώρα, σε ό,τι αφορά το θέμα της ακρίβειας.

**ΠΡΟΕΔΡΕΥΩΝ (Γεώργιος Γεωργαντάς):** Και να ολοκληρώσετε με αυτό, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ολοκληρώνω, κύριε Πρόεδρε. Ούτε τον πληθωρισμό τροφίμων δεν έχω πιάσει -είναι το ένα λεπτό!

Κύριε Σκρέκα, με συγχωρείτε πάρα πολύ, γιατί λέμε ότι η αισχροκέρδεια έχει ονοματεπώνυμο «Κυριάκος Μητσοτάκης». Ρεύμα: Είχαμε 3,2 δισεκατομμύρια υπερκέρδη και ο έκτακτος φόρος ήταν μόνο 350 εκατομμύρια; Πού είναι ο πακτωλός και ο ποταμός των δισεκατομμυρίων που παρουσιάζετε εσείς; Στα διυλιστήρια το 2022, είχαμε 2,6 δισεκατομμύρια υπερκέρδη, αφαιρέσατε και 185 από τον φόρο και για το 2023 δεν προβλέπεται τίποτα; Τράπεζες: Εκτός από τα μπινελίκια Σταϊκούρα, που τους εξόντωσε, είχαμε τεράστια ψαλίδα επιτοκίων και ρεκόρ κερδοφορίας στην Ευρώπη; Ακούστε, στην Ευρώπη ρεκόρ κερδοφορίας!

Όλα αυτά πολλαπλασιάζουν την ευθύνη σας…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Γιαννούλη, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** …γιατί σε ΕΛΠΕ και ΔΕΗ έχετε και λόγο στη διοίκηση.

Ξέρω ποιος θα είναι ο αντίλογος, αλλά θα σας παρακαλούσα κάποια στιγμή και δημόσια, αν θέλετε, αυτήν την κουβέντα να πάμε να την κάνουμε, όχι στο αγαπημένο σας σουπερμάρκετ που διαφημίσατε -και καλά το κάνατε- αλλά πάμε σε ένα σουπερμάρκετ οι δυο μας, με όποιον θέλετε, να δούμε τι ισχύει από αυτά που λέτε εσείς και από αυτά που λέμε εμείς. Γιατί ο κόσμος αυτά…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Ο κόσμος αυτά τα Χριστούγεννα, κύριε Σκρέκα, πέρα από τους πομφόλυγες και τα μεγάλα λόγια, θα περάσει δύσκολα με 20% ακριβότερο το τραπέζι και τα μισά προϊόντα από όσα μπορούσε να αγοράσει επί εποχής ΣΥΡΙΖΑ.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, το Προεδρείο δεν πρέπει να το φέρνετε σε δύσκολη θέση. Σας δίνει τη δυνατότητα να ακουστείτε όλοι πάνω από τον χρόνο. Παρακαλώ, αυτό ισχύει για όλους.

Με αυτά που είπατε, μηδένισα το χρόνο και γι’ αυτό μιλούσατε με μηδενισμένο χρόνο.

Λοιπόν, αν επιμένετε, κύριε Καζαμία κάτι να πείτε επί του διαδικαστικού, με χαρά να το ακούσουμε.

Δεν ξέρω αν διευκρινίστηκε πριν. Παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θεωρώ, όμως, ότι είναι απαράδεκτο αυτό που κάνατε. Ήθελα να παρέμβω επί της διαδικασίας και όταν βλέπω ότι μιλάει πρώτα ο κ. Κατρίνης, ο οποίος προφανώς δεν μιλάει πρώτος επειδή η Κοινοβουλευτική του Ομάδα έχει τη δεύτερη μεγαλύτερη δύναμη, καταλαβαίνω ότι υπάρχει ένα πρόβλημα. Μετά μου λέτε εμένα ότι ο κ. Γιαννούλης δεν διαμαρτυρήθηκε γι’ αυτό. Εφόσον υπάρχει μια παραβίαση της διαδικασίας, μας αφορά όλους, δεν αφορά μόνο τον κ. Γιαννούλη. Έχω το δικαίωμα και ζήτησα να μιλήσω επί της διαδικασίας και μου απαγορέψατε και μου φωνάζετε από πάνω.

Λοιπόν, κάνατε ένα λάθος. Παραδεχτείτε το και προχωράμε παρακάτω.

Ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, να πω κάτι για ένα λεπτό;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, παρακαλώ, δεν νομίζω ότι χρειάζεται.

Νομίζω ότι μιλάμε ασκόπως για κάτι το οποίο παραδέχθηκα με το που έκατσα στην Έδρα. Μόλις μου είπε ο κ. Γιαννούλης ότι είχε ζητήσει τον λόγο νωρίτερα, αλλά εγώ μόλις είχα κάτσει στην Έδρα και δεν το είδα, ζήτησα συγγνώμη απευθείας από τον κ. Γιαννούλη. Τι επανερχόμαστε μετά από ένα τέταρτο για το ίδιο θέμα;

Λοιπόν, για να υπάρχει μια τάξη και να μπορέσουμε να κάνουμε όλη τη συζήτηση που πρέπει. Τώρα είναι η σειρά του Κοινοβουλευτικού Εκπροσώπου του Κομμουνιστικού Κόμματος Ελλάδας να μιλήσει, αλλά θέλει τον λόγο για δέκα δευτερόλεπτα ώστε να κάνει μια διόρθωση, μια αποκατάσταση, ο κ. Χήτας.

Θα του δώσω, λοιπόν, τη δυνατότητα αυτή για δέκα δευτερόλεπτα

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε και είναι σημαντικό το ότι προηγούμαι του Κοινοβουλευτικού Εκπροσώπου του Κομμουνιστικού Κόμματος Ελλάδας.

Επειδή μάλλον είχαμε ελλιπή ενημέρωση νωρίτερα -και το ανέφερε και ο Πρόεδρός μας- και ενημερωθήκαμε σχετικά μετά, εκ παραδρομής ο Πρόεδρός μας αναφέρθηκε στην ομιλία του και είπε ότι μόνο η Ελληνική Λύση καταψήφισε τους όρους λήψεως αποφάσεων στην Ευρωπαϊκή Ένωση, για το βέτο, ενώ τα υπόλοιπα κόμματα υπερψήφισαν, το να μην μπορούμε να ασκούμε βέτο, δηλαδή. Θέλουμε στο σημείο αυτό να διορθώσουμε αυτό που ειπώθηκε και να πούμε ότι και το Κομμουνιστικό Κόμμα Ελλάδας καταψήφισε. Εννοείται ότι δεν έγινε εσκεμμένα προηγουμένως, αλλά ήταν ελλιπής η ενημέρωση που είχαμε. Θα θέλαμε να αποκατασταθεί η τάξη.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κατανοητό. Ευχαριστούμε.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, δεν θα μας κάνετε να ξεχάσουμε και αυτά που ξέρουμε τα βασικά. Είπατε η ανάπτυξη γίνεται για τα λουλούδια, για την εργασία, για την καλά αμειβόμενη εργασία κ.λπ.. Γι’ αυτό γίνεται η ανάπτυξη και οι επενδύσεις;

Εμείς ξέρουμε ότι κάποιος επενδύει για να βγάλει κέρδος. Αυτό είναι το βασικό. Διαφορετικά, δεν θα επενδύσει ούτε για την ψυχή της μάνας του ούτε για τίποτα, αλλά για να βγάλει κέρδος. Άρα η ανάπτυξη γίνεται για το κέρδος.

Και επειδή αναφερθήκατε στα ναυπηγεία, όπου βεβαίως είχατε τη βοήθεια και του ΣΥΡΙΖΑ και του ΠΑΣΟΚ για την ιδιωτικοποίησή τους, θα σας θέσουμε ορισμένα ερωτήματα πολύ απλά. Ο κ. Προκοπίου πήρε τα ναυπηγεία -του χαρίσατε, μάλλον- Σκαραμαγκά; Πού χτίζει όμως νέα πλοία; Οι νέες παραγγελίες του κ. Προκοπίου για το 2023 είναι 4 δισεκατομμύρια. Δεκατέσσερα LNG καράβια στα ναυπηγεία της «HYUNDAI» και σαράντα Blue Carrier στα ναυπηγεία της Κίνας. Εκεί τα κάνει. Και έχει ναυπηγείο. Γιατί το έχει; Βεβαίως το έχει για τον αμερικανικό στόλο και τις επισκευές, στο πλαίσιο των σχεδιασμών και της μετατροπής της χώρας μας σε προκεχωρημένο γεφύρωμα και δεύτερον, ώστε να δημιουργήσει εκεί εγκατάσταση αεριοποίησης του υγροποιημένου φυσικού αερίου, του LNG, για να ενταχθεί στους σχεδιασμούς τους συνολικότερους.

Επίσης, εν τη ρύμη του λόγου σας, είπατε ότι μετά από απόφαση της Κομισιόν, δηλαδή και της ελληνικής Κυβέρνησης, αυξήθηκαν τα τέλη άνθρακα, με αποτέλεσμα να καταστεί ο λιγνίτης πολύ πιο ακριβός. Αυτό λέμε και εμείς, ότι η ακρίβεια έχει ονοματεπώνυμο: Ευρωπαϊκή Ένωση - κυβερνήσεις και όλους όσοι το αποδέχθηκαν. Τεχνητά ο λιγνίτης, λοιπόν, είναι πιο ακριβός. Ενώ είναι εγχώριο καύσιμο, δεν εξαρτόμαστε από τους διάφορους ιμπεριαλιστικούς κινδύνους και όμως προχωρήσατε σε απολιγνιτοποίηση για να κάνετε ένα πανάκριβο ενεργειακό μείγμα.

Kαι γι' αυτό δεν αναφέρεστε στα ζητήματα της ακρίβειας. Γιατί τι να πείτε; Ότι ευθύνεται η Κυβέρνηση για την πολιτική της Ευρωπαϊκής Ένωσης; Ότι ευθύνονται οι προηγούμενες κυβερνήσεις του ΣΥΡΙΖΑ και του ΠΑΣΟΚ που αποδέχτηκαν όλες αυτές τις πολιτικές οι οποίες έχουν οδηγήσει στην εκτίναξη της ακρίβειας; Γιατί ο διαχωρισμός τώρα του πληθωρισμού ξέρετε τι μου θυμίζει; Οι άλλοι με τον πληθωρισμό της εγκράτειας δηλαδή;

Το κυνήγι του κέρδους είναι πάντοτε η αφετηρία του τιμάριθμου και του πληθωρισμού, κύριε Κατρίνη. Και με αυτά τα ημίμετρα τα οποία λέτε όχι μόνο δεν αλλάζει η κατάσταση αλλά καλλιεργείτε και αυταπάτες στον κόσμο ότι μπορεί ενδεχομένως να βελτιωθεί η θέση του. Ποια θέση να βελτιωθεί; Με την ακρίβεια να καλπάζει; Τώρα εάν καλπάζει με ρυθμούς 4,5% ή 5% αλλάζει κάτι; Χάνει και θα εξακολουθεί να χάνει ο λαός αν δεν συγκρουστούμε με τα πραγματικά αίτια του ζητήματος της ακρίβειας, που είναι οι πολιτικές τις οποίες έχετε εφαρμόσει όλοι σας.

Και τέλος να θυμηθούμε, κύριε Υπουργέ, τα ναυπηγεία της Ελευσίνας, το έτερον, γιατί λέτε για καλές θέσεις εργασίας.Διαγράψατε το Δώρο του Πάσχα που έπρεπε να καταβάλει η εταιρεία και οι μισθοί είναι πολύ κάτω από τις ανάγκες και τις προηγούμενες συμβάσεις που είχαν και στα ναυπηγεία Σκαραμαγκά και στα ναυπηγεία Ελευσίνας.

Άρα, όχι θέσεις εργασίας καλοπληρωμένες, αλλά θέσεις εργασίας κακοπληρωμένες και εντατικοποίηση της εργασίας απολαμβάνουν οι εργαζόμενοι στα ναυπηγεία.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστούμε, κύριε συνάδελφε.

Να ανακοινώσω στο Σώμα ότι θα ολοκληρωθεί και ο δέκατος κύκλος των ομιλητών σήμερα, δηλαδή μέχρι τον ομιλητή με τον αριθμό 149.

Τον λόγο τώρα έχει ο Κοινοβουλευτικός Εκπρόσωπος της Κοινοβουλευτικής Ομάδας της Νίκης.

Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Η μισή αλήθεια είναι πιο επικίνδυνη και οι συνέπειές της πιο καταστροφικές από το ψέμα. Γιατί το ψέμα είναι ευκόλως αναγνωρίσιμο, ενώ η μισή αλήθεια, ειδικά όταν είναι προπαγανδιστική και επικοινωνείται από τα μέσα μαζικού εκμαυλισμού με τις ανάλογες κυβερνητικές χρηματοδοτήσεις, καταλαβαίνετε ότι μπορεί με τους διαλόγους αυτούς να είναι εντυπωσιακή, αλλά το αποτύπωμά της στην κοινωνία είναι τελείως αντίστροφο.

Δεν θα επεκταθώ, απλώς θα σημειώσω κάποια πραγματάκια στον Υπουργό της ακρίβειας, γιατί τελικά αυτό είναι το αντικείμενό σας.

Δεν θα μιλήσουμε για το θέμα της ενέργειας, γιατί οι νέες μονάδες απολιγνιτοποίησης μετά και από τη χρήση του άνθρακα από τη Γερμανία, είναι πολύ λιγότερο ρυπογόνες από το ορυκτό καύσιμο του φυσικού αερίου -το ξέρετε- και χάρη σε αυτήν την καινούργια και υπερσύγχρονη μονάδα στην Πτολεμαΐδα κρατήθηκαν λίγο οι τιμές του ενεργειακού κόστους.

Όσο για τις ΑΠΕ τις οποίες προπαγανδίσατε αναφέραμε και χθες ότι εσείς σκέφτεστε να επιδοτήσετε υπεράκτια αιολικά πάρκα κόντρα σε όλες τις τοπικές κοινωνίες. Όλοι οι Κρητικοί Βουλευτές εδώ ξέρουν ότι ο περιφερειάρχης, ο οποίος υποστηρίχθηκε από τη Νέα Δημοκρατία, και ομόφωνα το περιφερειακό συμβούλιο είναι εναντίον. Πρέπει να πάτε να κάνετε μπάζα μεταλλικά και στις παραλίες, γιατί τα θέλετε κοντά.

Για την ακρίβεια όσον αφορά το πρόγραμμα «Ανακυκλώνω» δεν ξέρετε τις συνέπειες; Δεν θα ήθελα να χρησιμοποιήσω προσωπικές ερωτήσεις, αλλά πουλιούνται οι ηλιακοί θερμοσίφωνες στη διπλάσια τιμή, γιατί με τη δική μας νομοθεσία αποκλείσατε όλους τους παραδοσιακούς εμπόρους. Τα στείλατε με συγκεκριμένο κωδικό ΚΑΔ στα καταστήματα μεγάλης εμπορίας, με αποτέλεσμα να διπλασιαστούν οι τιμές. Ο ηλιακός θερμοσίφωνας, δηλαδή, είναι προϊόν πολυτέλειας για το φτωχό νοικοκυριό

Να μη μιλήσουμε για τα ναυπηγεία. Στον Σκαραμαγκά είχε υποσχεθεί ο Πρωθυπουργός ότι θα προσλάβει το προσωπικό -καθυστερεί και να μας απαντήσετε- που στήριξε το πρόγραμμα του Πολεμικού Ναυτικού και τώρα το έχετε πεταμένο.

Θα ήθελα, όμως, να σημειώσω το μεγάλο –γι’ αυτό σας χαρακτήρισα Υπουργό της ακρίβειας- προτέρημα, όπως το διαφημίζετε, με το πρόγραμμα της πρόσκαιρης μείωσης για έξι μήνες των τιμών στα επώνυμα προϊόντα. Δεν ξέρετε ότι σύμφωνα με τη «CIRCANA», πρώην «IRI», από το 2022 μέχρι σήμερα τα προϊόντα της ιδιωτικής ετικέτας κατ’ όγκο στην κατανάλωση αυξήθηκαν κατά 0,6%; Γι’ αυτό το 0,6% του όγκου ξέρετε πόσο περισσότερο -και τελειώνω- πλήρωσαν τα λαϊκά στρώματα; Πλήρωσαν 9,8%. Αυτός είναι ο πραγματικός πληθωρισμός.

Και κλείνοντας, για να μην καταχραστώ τον χρόνο, τα επώνυμα προϊόντα έχουν περάσει μια χρονιά με υπερπολλαπλάσιες τιμές όπως παραδέχεστε, αφού λέτε ότι τους βάζετε και πρόστιμα που δεν έχουν καμμία σχέση με τις τιμές που έχουν και τα κέρδη που έχουν αποκομίσει. Είναι διπλάσια πλέον η ιδιωτική ετικέτα, δηλαδή η κατανάλωση των φτωχών, από τις προηγούμενες χρονιές και έχει φτάσει το 26,2%. Όταν μπήκαμε στα μνημόνια, η ιδιωτική ετικέτα ήταν κοντά στο 14% με 15% και ήταν η πρώτη ένδειξη φτωχοποίησης του λαού.

Αν περιορίσετε τα επώνυμα προϊόντα για έξι μήνες, ενώ έχουν καταγράψει υπερκέρδη και ανεξέλεγκτα επιτρέπετε στους εμπορικούς επιχειρηματίες να πουλάνε πανάκριβα τα προϊόντα της ιδιωτικής ετικέτας, τότε πραγματικά μπορεί να επαίρεστε ότι είστε Υπουργός της ακρίβειας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε αυτόν τον κύκλο των Κοινοβουλευτικών Εκπροσώπων με τον Κοινοβουλευτικό Εκπρόσωπο της Πλεύσης Ελευθερίας κ. Καζαμία.

Παρακαλώ, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Σκρέκα, είστε Υπουργός Ανάπτυξης και ο ρυθμός ανάπτυξης, όπως όλοι γνωρίζουμε, είναι αποδεκτός από όλους τους οικονομολόγους ως η λυδία λίθος της επιτυχίας ή αποτυχίας μιας οικονομίας.

Μας είπατε στην ομιλία σας και επαναλάβετε την επωδό όλων των Υπουργών -φαίνεται πως έχετε μια επικοινωνιακή στρατηγική- πως πετύχαμε ή θα πετύχουμε φέτος ρυθμό ανάπτυξης τριπλάσιο του ρυθμού ανάπτυξης της Ευρωπαϊκής Ένωσης.

Πρώτον, η Ευρωπαϊκή Ένωση βρίσκεται σε οικονομική καθίζηση, κύριε Υπουργέ. Το να έχεις τριπλάσιο ρυθμό ανάπτυξης ενός ρυθμού ανάπτυξης που βρίσκεται σε καθίζηση δεν είναι επίτευγμα.

Δεύτερον, μας είπατε ότι σκοπός είναι να είναι διατηρήσιμη αυτή η ανάπτυξη στο μέλλον. Σας διαβάζω ένα απόσπασμα -ο κύριος Πρόεδρος μπορεί να σας επιτρέψει να με διακόψετε- να μου πείτε ποιου είναι. Το απόσπασμα λέει το εξής: «Είναι η Ελλάδα καταδικασμένη, όπως λένε κάποιοι ξένοι, να σέρνεται και να γερνάει τα επόμενα σαράντα χρόνια; Η απάντηση είναι όχι, ξεκάθαρα όχι. Η Ελλάδα δεν είναι καταδικασμένη να αποτύχει. Η χώρα μπορεί να αναπτυχθεί στα επόμενα δέκα χρόνια με μέσο ρυθμό 4%».

Ποιος το είπε αυτό, κύριε Υπουργέ; Το θυμάστε; Δεν το θυμάστε. Ο κ. Μητσοτάκης στη ΔΕΘ το 2018. Πόσο απέχετε από το 4% που υποσχέθηκε ότι θα μπορέσει να αποδώσει για μια δεκαετία όταν αναλάβει την κυβέρνηση;

Δεύτερον, μιλάτε για θεαματικούς ρυθμούς ανάπτυξης. Μπορείτε, κύριε Υπουργέ, να μας πείτε ποιος είναι ο μέσος ρυθμός ετήσιας ανάπτυξης την τελευταία πενταετία επί κυβερνήσεως σας; Τον ξέρετε;

Κύριε Πρόεδρε, αν θέλει να μας πει θα τον ακούσουμε. Δεν θέλει να μας πει.

Θα σας τον πω εγώ. Είναι 1,8%, το οποίο είναι κάτω από το όριο του 2%, που οι περισσότεροι οικονομολόγοι θεωρούν ότι ισοδυναμεί με πρακτική στασιμότητα. Είστε στο ανώτατο όριο της στασιμότητας. Δεν έχουμε θεαματικούς ρυθμούς ανάπτυξης. Σας αναφέρω εδώ ότι τα τελευταία στοιχεία της ΕΛΣΤΑΤ του Δεκεμβρίου για την ελληνική οικονομία παρουσιάζουν τους ρυθμούς ανάπτυξης των τελευταίων δέκα ετών και αυτοί βγάζουν 1,8%.

Ο ρυθμός ανάπτυξης που παραλάβατε στη διάρκεια του τρίτου μνημονίου από την κυβέρνηση Τσίπρα, τον οποίον χλευάζατε και διαμαρτυρόσασταν ότι ήταν υπερβολικά χαμηλός, ήταν 1,7% για το 2018. Είστε στα ίδια επίπεδα, αυτά τα οποία χλευάζατε. Πώς είναι δυνατό να διαιωνίζετε αυτό το παραμύθι, ότι έχουμε υψηλούς ρυθμούς ανάπτυξης, θεαματικούς ρυθμούς ανάπτυξης, που έλεγε και ο Πρωθυπουργός, όταν πήγε στο αμερικανικό Κογκρέσο; Δεν έχουμε. Είστε οριακά πάνω από το ύψος της στασιμότητας φέτος και κατά την πενταετία είστε κάτω από το 2%.

Παραδεχτείτε το και πείτε μας τι μπορείτε να κάνετε για να βελτιώσετε αυτή την ανάπτυξη, δεδομένου ότι λαμβάνετε τεράστια κονδύλια από την Ευρωπαϊκή Ένωση και λόγω του κορωνοϊού και δεδομένου ότι μπορούσατε να δανείζεστε χωρίς πλεονάσματα για τρία χρόνια και αυξήσατε και το χρέος για να πετύχετε μια καλύτερη απόδοση της οικονομίας. Είναι απογοητευτική αυτή η απόδοση. Θα ήθελα να μας πείτε -ξανά- τι σκοπεύετε να κάνετε για να τη βελτιώσετε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Υπουργός. Παρακαλώ, κύριε Υπουργέ, για συνοπτικές απαντήσεις. Τέθηκαν πολλά θέματα, αλλά καταλαβαίνετε ότι πρέπει να είναι συνοπτικές οι απαντήσεις. Σας δίνω πέντε λεπτά για να μπορέσετε να απαντήσετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Κατ’ αρχάς να ευχαριστήσω τους συναδέλφους, τους εκπροσώπους των κομμάτων, για τις παρατηρήσεις τους, που ήταν αναμενόμενο φυσικά και θα μου δώσει τη δυνατότητα να μιλήσω και για το μείζον θέμα που απασχολεί την ελληνική οικογένεια, που είναι η ακρίβεια. Προφανώς ανέμενα αυτές τις παρατηρήσεις και γι’ αυτό κράτησα την περιγραφή των δράσεων που έχει λάβει η Κυβέρνησή μας για να αντιμετωπίσει το θέμα το οποίο πραγματικά είναι αυτό το οποίο απασχολεί περισσότερο σήμερα από οτιδήποτε άλλο την ελληνική οικογένεια και μιλάω βεβαίως για την ακρίβεια.

Θέλω να πω, όμως, απευθυνόμενος στους συναδέλφους ότι δεν είναι σωστό να προσπαθείτε να διαμορφώσετε μια εικόνα η οποία δεν είναι πραγματική σε ό,τι αφορά την ανακοίνωση στατιστικών στοιχείων. Κατ’ αρχάς το αν το νοικοκυριό βιώνει την ακρίβεια ή όχι δεν έχει να κάνει με τη στατιστική. Είναι ένα γεγονός. Όπως και τα μέτρα τα οποία έχει λάβει η Κυβέρνησή μας για να προσπαθήσουμε και να βοηθήσουμε τα νοικοκυριά και την ελληνική οικογένεια να έχουν πρόσβαση σε βασικά καταναλωτικά αγαθά είναι επίσης ένα γεγονός. Βεβαίως πρέπει να κάνουμε ακόμα περισσότερα και γι’ αυτό δεν σταματάμε.

Επιτρέψτε μου, όμως, να ξεκινήσω πρώτα αναφερόμενος σε αυτά που είπε ο κ. Κατρίνης, ο οποίος κατά την προσφιλή του μέθοδο επιλέγει τα στατιστικά νούμερα τα οποία ανακοινώνει στη Βουλή. Ανέφερε κάποια στοιχεία που έχουν να κάνουν με τον πληθωρισμό στην Ελλάδα και τον πληθωρισμό στην Ισπανία και σε άλλες χώρες οι οποίες έχουν μειώσει το ΦΠΑ.

Κατ’ αρχάς να πω ότι εδώ στην Αίθουσα δεν ακούστηκε κανένα άλλο μέτρο αντιμετώπισης της ακρίβειας, πέρα από τη μείωση του ΦΠΑ, που σημαίνει ότι αναγνωρίζεται ότι και η διάταξη –ο νόμος της Κυβέρνησής μας- για την αντιμετώπιση της αισχροκέρδειας, αλλά και οι έλεγχοι προφανώς έχουν κάποια αποτελέσματα, αλλά και οι πρωτοβουλίες, μόνιμη μείωση τιμής και καλάθι νοικοκυριού, επίσης έχουν κάποιο αποτέλεσμα. Μικρό, μεγάλο, σημασία έχει ότι έχουν αποτέλεσμα και ότι συνεχίζουμε να προσπαθούμε.

Για να δούμε λίγο, τι έγινε με εκείνες τις χώρες, όπως είναι για παράδειγμα η Ουγγαρία ή η Ισπανία ή η Πολωνία, χώρες που μείωσαν το ΦΠΑ και ιδιαίτερα τον ΦΠΑ στα τρόφιμα; Θα διαβάσω στοιχεία από την Ευρωπαϊκή Στατιστική Υπηρεσία για τον πληθωρισμό, όχι του τελευταίου έτους, αλλά των τελευταίων δύο ετών, από τότε που ξεκίνησε το πρόβλημα του πληθωρισμού στην Ευρώπη, εκτός αν νομίζετε ότι ο πληθωρισμός ήρθε και έπληξε μόνο την Ελλάδα: Σεπτέμβριος 2021 με Οκτώβριο 2023, πληθωρισμός τροφίμων Ουγγαρίας, 55%, Λιθουανίας 42%, Βουλγαρίας -εδώ δίπλα, φτωχή χώρα με χαμηλούς μισθούς- πληθωρισμός τροφίμων 39%, Σερβία, Σλοβακία 39% και 38%, Εσθονία 36%, Βόρεια Μακεδονία 33%, Πολωνία, Ρουμανία 33% και 32% πληθωρισμός τροφίμων στη διετία, Κροατία, Τσεχία 31%, Ισπανία, Γερμανία, χαμηλότερα, 28% πληθωρισμός τροφίμων. Η Ισπανία έχει μηδενίσει τον ΦΠΑ σε βασικά τρόφιμα.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι εικοσιτέσσερις μήνες, όμως, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ελλάδα 27%, Ευρωπαϊκή Ένωση 27%.

**ΧΡΗΣΤΟΣ ΓΙΑΝΝΟΥΛΗΣ:** Αυτό είναι λαθροχειρία που κάνετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ακούστε να μαθαίνετε λίγο. Δεν θέλετε;

**ΧΡΗΣΤΟΣ ΓΙΑΝΝΟΥΛΗΣ:** Μα, για δύο χρόνια;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ο πληθωρισμός, δηλαδή, των δύο ετών δεν σας καλύπτει για να δούμε τη συνολική εικόνα;

**ΚΩΝΣΤΑΝΤΙΝΟΣ ΜΠΑΡΚΑΣ:** Τηνπερίοδο της μείωσης, κύριε Υπουργέ, να μας πείτε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ. Ακουστήκατε όλοι. Ας ακουστεί και ο Υπουργός όπως ακουστήκατε όλοι. Παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δηλαδή πριν δύο χρόνια δεν αγόραζαν τρόφιμα οι Έλληνες και οι Ευρωπαίοι;

(Χειροκροτήματα από την πτέρυγα της Νέας Δημοκρατίας)

Πληθωρισμός τροφίμων έτους, Νοέμβριος 2023 σε σχέση με τον αντίστοιχο περσινό μήνα: Πληθωρισμός τροφίμων Ελλάδας, 8,9%, μειώθηκε από 9,9% τον Οκτώβριο. Πληθωρισμός τροφίμων Ισπανία. Πόσο είναι, κύριε συνάδελφε, κύριε Κατρίνη;

**ΜΙΧΑΗΛ ΚΑΤΡΙΝΗΣ:** 9,14%.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Πληθωρισμός τροφίμων στην Ισπανία 9,14%, που μηδένισε τον ΦΠΑ.

**ΜΙΧΑΗΛ ΚΑΤΡΙΝΗΣ:** Πόσο ήταν με τον ΦΠΑ;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Είναι χαμηλότερο από την Ελλάδα, που δεν μείωσε τον ΦΠΑ;

(Χειροκροτήματα από την πτέρυγα της Νέας Δημοκρατίας)

Πάμε τώρα παρακάτω. Θα πει κάποιος: «Καλά, εσείς στην Κυβέρνηση είσαστε ικανοποιημένοι με τον πληθωρισμό τον οποίο έχει η Ελλάδα»; Δεν είμαστε ικανοποιημένοι -φυσικά- και γι’ αυτό συνεχίζουμε. Μπορείτε να μας πείτε μια χώρα στην Ευρώπη, η οποία να έχει ψηφίσει -η κυβερνητική πλειοψηφία- νόμο για την αισχροκέρδεια, να τον έχει εφαρμόσει και να έχει επιβάλει πρόστιμα με βάση αυτόν τον νόμο; Πείτε μου μια χώρα στην Ευρώπη. Ησυχία απόλυτη. Καμμία χώρα στην Ευρώπη.

**ΧΡΗΣΤΟΣ ΓΙΑΝΝΟΥΛΗΣ:** Θέλετε να σας απαντήσουμε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Η Ελλάδα αντίθετα, η Κυβέρνηση του Κυριάκου Μητσοτάκη, που προσπαθείτε επικριτικά να αναφερθείτε πολλές φορές, λες και έπρεπε να διορθώσει τα πάντα μέσα σε ένα βράδυ…

**ΚΩΝΣΤΑΝΤΙΝΟΣ ΜΠΑΡΚΑΣ:** Σε πέντε χρόνια.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ψήφισε τέτοιο νόμο, κυρίες και κύριοι συνάδελφοι.

**ΧΡΗΣΤΟΣ ΓΙΑΝΝΟΥΛΗΣ:** Πόσα εισέπραξε, κύριε Υπουργέ;

**ΘΕΟΠΙΣΤΗ (ΠΕΤΗ) ΠΕΡΚΑ:** Νόμο ψηφίσατε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Εφαρμόσαμε τον νόμο, κυρία συνάδελφε. Αλλάξατε έδρανα βλέπω.

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Και επιβάλαμε πρόστιμα -και βαριά- σε μεγάλες εταιρείες.

**ΚΩΝΣΤΑΝΤΙΝΟΣ ΜΠΑΡΚΑΣ:** Πόσα εισέπραξε;

**ΧΡΗΣΤΟΣ ΓΙΑΝΝΟΥΛΗΣ:** Τι εισπράξατε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θα σας τα απαντήσω όλα. Αλλά δεν διαβάζετε, δεν μαθαίνετε και δεν παρακολουθείτε και τη Βουλή από ό,τι φαίνεται κύριοι συνάδελφοι. Επέβαλε πρόστιμα σε μεγάλες εταιρείες, σε πολυεθνικές εταιρείες. Εδώ, εγώ, κατέθεσα και τα αποδεικτικά είσπραξης στη Βουλή για να τα έχετε και να τα βρείτε. Να τα ζητήστε από τους συναδέλφους σας. Μάλιστα ήταν συνάδελφος του ΣΥΡΙΖΑ αυτός που έκανε ερώτηση κοινοβουλευτικού ελέγχου για τις εταιρείες στις οποίες επιβλήθηκε το πρόστιμο και το πλήρωσαν το πρόστιμο. Πρέπει να σας πω το εξής: Όλα τα πρόστιμα, όλα, θα πληρωθούν ή θα βεβαιωθούν στην εφορία για είσπραξη. Δεν μπορεί να γλιτώσει κανείς. Μέχρι τώρα, σε σχέση με τα 12 εκατομμύρια ευρώ πρόστιμα τα οποία έχουμε επιβάλει το τελευταίο έτος συνολικά και με το χθεσινό μεγάλο πρόστιμο των 2 εκατομμυρίων ευρώ σε μεγάλη αλυσίδα ηλεκτρικών συσκευών, που είναι και πολυεθνική εταιρεία -2 εκατομμύρια ευρώ για παραπλανητικές εκπτώσεις-, έχει εισπραχθεί ή έχει βεβαιωθεί το 60% με 70%. Το υπόλοιπο, επειδή τα πρόστιμα μπήκαν τον τελευταίο μήνα, μόλις παρέλθει το δίμηνο και δεν έχουν πληρωθεί και δεν έχουν στείλει τα αποδεικτικά στη ΔΙΜΕΑ, βεβαιώνονται στην εφορία και εισπράττονται.

Άρα να τελειώσει αυτό το παραμυθάκι ότι δήθεν επιβάλλονται με πρόστιμα, αλλά δεν εισπράττονται και παρακαλώ πολύ να ζητήσετε από τον συνάδελφό σας του ΣΥΡΙΖΑ, που έκανε την ερώτηση και έχει και το αποδεικτικό, γιατί κάποιοι πήγαν και πλήρωσαν αμέσως - αμέσως τα πρόστιμα, πολυεθνικές εταιρείες, να σας δώσει το αποδεικτικό.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ.

Μια σκέψη ακόμα και να ολοκληρώσουμε. Είπα δεν μπορούμε δυστυχώς να έχουμε περισσότερο χρόνο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δύο, τρεις σκέψεις, κύριε Πρόεδρε, γιατί οι συνάδελφοι κάνουν πολλές ερωτήσεις.

Άρα δεν σταματάμε την προσπάθεια για να τιθασεύσουμε τον πληθωρισμό και το «καλάθι του νοικοκυριού». Βλέπω και πάρα πολλούς από εσάς να λένε: «Πήγε η τιμή στο αρνί, στο κατσίκι 14 ευρώ, πήγε 15 ευρώ, πήγε 13». Κύριε συνάδελφε, αναφερθήκατε στην περιγραφή και στην ανακοίνωση που έκανα εγώ για συγκεκριμένη βορειοελλαδίτικη κατά κύριο λόγο αλυσίδα σουπερμάρκετ. Εκείνο το πρωί ήταν η πρώτη, η οποία είχε στείλει τα δεδομένα, προχθές το πρωί, του χριστουγεννιάτικου καλαθιού για το γιορτινό τραπέζι και είχε τιμή κιλού στο αρνί 8,9 ευρώ. Όπως και έναν μήνα πριν είχα ανακοινώσει άλλο όνομα, άλλης αλυσίδας. Εκείνο δεν σας ενόχλησε. Σας ενόχλησε το όνομα της βορειοελλαδίτικης αλυσίδας από όπου και εσείς εκλέγεσθε. Αλλά δεν πειράζει, πάμε παρακάτω.

(Θόρυβος στην Αίθουσα)

Έκανα λάθος, το παίρνω πίσω. Δεν θα αναφέρω ξανά ονόματα αλυσίδων. Αλλά η πραγματικότητα είναι ότι το «καλάθι του νοικοκυριού» που ανακοινώθηκε δίνει πρόσβαση σε βασικά καταναλωτικά αγαθά, σε προϊόντα για να γεμίσει το γιορτινό τραπέζι η ελληνική οικογένεια σε χαμηλότερες τιμές. Είναι μια πραγματικότητα. Γιατί; Διότι το αρνί ή το χοιρινό ή το βόειο κρέας ή η φέτα πωλούνταν πιο ακριβά ή πωλούνται πιο ακριβά αν δεν επιλέξεις προϊόντα που είναι στο «καλάθι του νοικοκυριού». Άρα αυτό βοηθάει.

Και ναι, κύριε συνάδελφε από τη Νίκη, πολλά από τα προϊόντα ιδιωτικής ετικέτας παράγονται στην Ελλάδα και είναι ποιοτικά προϊόντα. Δεν είναι προϊόντα δεύτερης κατηγορίας ούτε για πολίτες δεύτερης κατηγορίας. Και βέβαια, ο Έλληνας να τα δοκιμάσει και αν του αρέσει να τα επιλέξει. Και βεβαίως, και τα επώνυμα προϊόντα να αρχίσουν να μειώνουν τις τιμές τους. Και βεβαίως, εμείς τους ελέγχουμε και αθέμιτη κερδοφορία. Και η μόνιμη μείωση τιμής αυτό πέτυχε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, κλείνετε παρακαλώ στο ενδέκατο λεπτό.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κλείνω, τελειώνω.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, τη σκέψη σας μόνο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Σε ό,τι αφορά τους μισθούς για τα ναυπηγεία Ελευσίνας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ λίγο για να το ακούσουν και οι υπόλοιποι Υπουργοί. Είναι μια διαδικασία στην οποία δεν είναι κοινοβουλευτικός έλεγχος για να μπούμε σε λεπτομερή τρόπο απαντήσεων παντού. Συνοπτικές απαντήσεις παρακαλώ. Έχουν τεθεί βέβαια πολλά θέματα καταλαβαίνω. Μίλησαν πέντε Κοινοβουλευτικοί Εκπρόσωποι, αλλά αυτό δεν σημαίνει ότι μπορούμε να υπερβαίνουμε τόσο πολύ το χρόνο. Ισχύει για όλους. Παρακαλώ, μισό λεπτό και ολοκληρώστε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Και ολοκληρώνω, κύριε Πρόεδρε, για τους μισθούς στην Ελευσίνα και τους εργαζόμενους εκεί. Το 2019 στη Σύρο εργάζονταν περίπου εξακόσιοι άνθρωποι. Σήμερα εργάζονται πάνω από χίλιοι επτακόσιοι. Σήμερα στην Ελευσίνα, γιατί πριν λίγες εβδομάδες πήραμε την έγκριση από την Ευρωπαϊκή Επιτροπή και το comfort letter για να προχωρήσουν και οι επενδύσεις για τη διαδικασία της εξαγοράς, της πώλησης που έγινε, θέλω να σας πω ότι εργάζονται περίπου επτακόσιοι άνθρωποι, θα εργάζονται περίπου τρεις χιλιάδες μετά από δύο, τρία χρόνια. Οι μισθοί στα ναυπηγεία πώς ήταν, κύριοι συνάδελφοι τα προηγούμενα χρόνια; Πόσο ήταν τα προηγούμενα χρόνια, τα χρόνια του ΣΥΡΙΖΑ;

(Θόρυβος στην Αίθουσα)

**ΙΩΑΝΝΗΣ ΓΚΙΟΚΑΣ:** Αφού τους τα κόψατε! Σοβαρά μιλάτε τώρα;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ήταν κάτω από 1.000 ευρώ, δώδεκα μισθοί τον χρόνο, χωρίς δώρα, χωρίς τίποτα, 900 ευρώ τον μήνα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΙΩΑΝΝΗΣ ΓΚΙΟΚΑΣ:** Εσείς τα κόψατε!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εσείς τα κόψατε!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Γιατί φωνάζετε; Γιατί φωνάζετε;

(Θόρυβος στην Αίθουσα)

**ΙΩΑΝΝΗΣ ΓΚΙΟΚΑΣ:** Και τα χαρίζετε!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν χαρίστηκε τίποτα.

Ακούστε, για να μάθει ο ελληνικός λαός.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, ολοκληρώστε, παρακαλώ.

Παρακαλώ, κύριοι συνάδελφοι! Έχετε την δυνατότητα παρέμβασης του Κοινοβουλευτικού Εκπροσώπου.

**ΙΩΑΝΝΗΣ ΓΚΙΟΚΑΣ:** Μα, λέει ψέματα! Παραπλανεί!

**ΠΡΟΕΔΡΕΥΩΝ (Γεώργιος Γεωργαντάς):** Μα, ο Κοινοβουλευτικός Εκπρόσωπος μπορεί να πάρει τον λόγο. Γι’ αυτό υπάρχει η δυνατότητα παρέμβασης από τον Κοινοβουλευτικό Εκπρόσωπο μετά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ακούστε, τα γνωρίζετε πολύ καλά και χαίρομαι γιατί οι εκπρόσωποι των εργαζομένων, οι συνδικαλιστές πρώτα απ’ όλα σέβονται τον μόχθο και τη δουλειά των εργαζομένων και στηρίζουν αυτή την προσπάθεια στα ναυπηγεία Ελευσίνας και Σύρου. Και το χαίρομαι.

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν, κύριε Υπουργέ, ολοκληρώσατε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ανήκουν στη δική σας παράταση και το χαίρομαι.

Τελειώνω. Αναγνωρίζουμε ότι σήμερα οι μισθοί ξεπερνούν τις 2.000 ευρώ, έχουν να παίρνουν και δώρα, δώρο Πάσχα, θα πάρουν και δώρο Χριστουγέννων και παίρνουν αναδρομικά τα χρήματα που τους χρώσταγαν.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Αυτό είναι ανάπτυξη. Και αυτή η ανάπτυξη έχει αποτέλεσμα, κύριε συνάδελφε. Και έχει αποτέλεσμα στην τσέπη των εργαζομένων που θέλουν να ζήσουν την οικογένειά τους και που φεύγουν αν δεν υπάρχει ανάπτυξη στη χώρα και πάνε σε άλλες χώρες να δουλέψουν.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ καθίστε κάτω. Ολοκληρώσατε!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Η Ελλάδα θα προχωρήσει μπροστά!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επί της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, αν θέλετε να κάνετε παρέμβαση, έχετε δικαίωμα, απλά θα είναι η τρίτη σας παρέμβαση οπότε δεν θα έχετε δικαίωμα άλλης παρέμβασης.

**ΧΡΗΣΤΟΣ ΓΙΑΝΝΟΥΛΗΣ:** Θα ήθελα επί της διαδικασίας, ένα λεπτό μόνο.

**ΠΡΟΕΔΡΕΥΩΝ (Γεώργιος Γεωργαντάς):** Μόνο επί της διαδικασίας.

**ΧΡΗΣΤΟΣ ΓΙΑΝΝΟΥΛΗΣ:** Ντρέπομαι πραγματικά τους Βουλευτές που περιμένουν. Είναι ντροπή σας. Είναι δείγμα αλαζονείας να μιλάτε δεκαεπτά λεπτά επιπλέον για να πείτε για μία ακόμη φορά ψέματα στον κόσμο με την ανοχή του Προεδρείου από ευγένεια. Ντροπή σας.

**ΠΡΟΕΔΡΕΥΩΝ (Γεώργιος Γεωργαντάς):** Δεν είναι αυτό επί της διαδικασίας.

Ευχαριστώ.

Ακούστε με λίγο παρακαλώ, για να είμαστε ξεκάθαροι εδώ και για να κερδίσουμε χρόνο να μιλήσουν οι συνάδελφοι. Όλοι -και είναι ανεκτό αυτό και επιτρεπτό- κάνουν υπερβάσεις. Εδώ ο Υπουργός πρέπει να απαντήσει. Τέθηκαν πάρα πολλά θέματα.

(Θόρυβος στην Αίθουσα)

Μου επιτρέπετε λίγο; Συγγνώμη λίγο! Παρακαλώ, κύριοι συνάδελφοι!

Τέθηκαν θέματα από πέντε Κοινοβουλευτικούς Εκπροσώπους και μάλιστα δεν μπόρεσαν να απαντηθούν όλα. Δεν πρόλαβε, τον διέκοψα τον Υπουργό ακριβώς για να προχωρήσουμε. Τέθηκαν θέματα από πέντε κοινοβουλευτικούς, αλλά ξέρουμε ότι και οι κοινοβουλευτικοί υπερβαίνουν τον χρόνο.

Λοιπόν παρακαλώ να συνεχίσουμε και νομίζω όλοι καταλαβαίνουμε ποιο πρέπει να είναι το μέτρο από όλους μας.

Να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και τρεις εκπαιδευτικοί συνοδοί από το Α΄ Γυμνάσιο Ξάνθης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Από τον κατάλογο των ομιλητών, τον λόγο έχει ο κ. Παπαναστάσης.

Παρακαλώ, κύριε συνάδελφε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ήδη από την κυβερνητική πλευρά ακούσαμε μία πληθώρα εκφράσεων ως εθνικών στόχων. Ακούσαμε για μια Ελλάδα κόμβο ενέργειας, για Ελλάδα παράγοντα σταθερότητας και πολλά άλλα. Όλα αυτά είναι καθαρά στόχοι του κεφαλαίου. Είναι άμεσα συνδεδεμένοι με την πολιτική της εμπλοκής στα ιμπεριαλιστικά σχέδια των ΗΠΑ, του ΝΑΤΟ, της Ευρωπαϊκής Ένωσης. Αυτήν ακριβώς τη διασύνδεση αποκαλύπτει και ο καταμερισμός των δαπανών του προϋπολογισμού για το 2024. Αυτός ο αντιλαϊκός προϋπολογισμός προβλέπει εξοπλισμούς δισεκατομμυρίων ευρώ για τις νατοϊκές ανάγκες.

Ήδη ο ΣΥΡΙΖΑ και το ΠΑΣΟΚ, δηλώνοντας την υπερψήφιση των ονομαζόμενων αμυντικών δαπανών αποδέχεται και στηρίζει την εμπλοκή, αλλά και τις συνέπειες της πρόσδεσης της χώρας σε αυτές τις λυκοσυμμαχίες. Δεν είναι μία.

Την ώρα που οι μισθοί στην Ελλάδα βρίσκονται στα επίπεδα του 2009, υπάρχει αυξητική κλιμάκωση που φαίνεται στους διαδοχικούς προϋπολογισμούς του ΥΠΕΘΑ.

Για παράδειγμα το 2019 ήταν 3,3 δισεκατομμύρια, το 2024 είναι 6,1 δισεκατομμύρια. Το 2022 ήταν για μια ακόμη χρονιά -του 2023 δεν βγήκαν ακόμα- οι πρώτοι στις διαθέσιμες δαπάνες για την ενίσχυση του ΝΑΤΟ. Κατέβαλε το 3,54% του ΑΕΠ της, όταν η νατοϊκή απαίτηση καλυπτόταν τουλάχιστον με το 2% του ΑΕΠ. Οι Ηνωμένες Πολιτείες της Αμερικής, όταν η Ελλάδα έχει 3,54% ξέρετε πόσο είχε; Είχε 3,40%. Η Γερμανία ήταν δεύτερη. Η Γερμανία, η ατμομηχανή της Ευρωπαϊκής Ένωσης, είχε 1,47%, ήταν δέκατη τέταρτη. Μην πάμε παραπέρα, γιατί ήδη αυτά νομίζω αρκούν.

Με αυτές λοιπόν, τις δαπάνες, το 3,54% είχε το θράσος -και είναι θράσος- ο Πρωθυπουργός και πήρε τη γιαγιά στο Μεσολόγγι να της δώσει συγχαρητήρια που έδωσε το βιός της για να πάρει ένα ασθενοφόρο 3,54%, 6,1 δισεκατομμύρια στο ΝΑΤΟ.

Ο δε κ. Κασσελάκης, ακόμα πιο θρασύς με τις κάμερες, πήρε και το μπρίκι και της έφτιαξε και τον καφέ. Μόνο που ήταν πικρός, πολύ πικρός, όχι μόνο για τη γιαγιά, αλλά έτσι όπως πάνε, για όλον τον ελληνικό λαό.

Είναι, επίσης, γνωστό ότι σχεδόν κάθε μέρα οι ελληνικές στρατιωτικές δυνάμεις συμμετέχουν σε νατοϊκές ασκήσεις ή άλλες συμμαχικές επιχειρήσεις. Το ετήσιο κόστος συνολικά αυτών των συμμετοχών ανέρχεται σε εκατοντάδες εκατομμύρια ευρώ και με άλλες επιβαρύνσεις όπως είναι η συντήρηση, αλλά και η αντικατάσταση, γιατί κάποια στιγμή βγαίνουν εκτός ορίου ζωής. Όλα αυτά τα πληρώνουμε.

Εδώ μπαίνει ένα κομβικό ερώτημα, που οφείλει τόσο η παρούσα όσο και οι προηγούμενες Κυβερνήσεις, να απαντήσουν: Ποιος, άραγε, είναι ο εχθρός; Ποιος είναι ο αντίπαλος σε αυτές τις νατοϊκές ασκήσεις; Βγείτε και ρωτήστε τον κόσμο. Τι θα σας απαντήσει; Ποιος είναι ο εχθρός;

Σε αυτές, λοιπόν, τις απανωτές ασκήσεις -Μεσόγειο, Μέση Ανατολή, Ισπανία, Φινλανδία- είναι εχθρός ο Ρώσος; Όχι. Μήπως είναι οι Τούρκοι; Φυσικά και όχι. Γιατί; Σε αυτές τις ασκήσεις διοικητής είναι ο Τούρκος, υποδιοικητής ο Έλληνας ή αντίστροφα. Στις ίδιες ασκήσεις συμμετέχουν όλοι. Αφήστε τώρα τα αφηγήματα που τεχνηέντως καλλιεργούνται και έχετε τεράστια ευθύνη και εσείς και οι άλλοι.

Άρα όλοι αυτοί μάχονται στην ίδια νατοϊκή πλευρά, με τις ελληνικές στρατιωτικές δυνάμεις του ΝΑΤΟ σαν να είναι όλοι μαζί. Και εδώ, επειδή θα πρέπει να ξεκαθαρίζουμε τα πράγματα, πρέπει να πούμε ότι ο πραγματικός στόχος είναι οι λαοί των περιοχών που είχαν την κατάρα –ευχή είναι, αλλά την μετατρέπετε σε κατάρα- να είναι πάνω σε υδρογονάνθρακες για παράδειγμα ή να βρίσκονται σε κομβικά γεωπολιτικά σημεία. Αλλού περνάει ο δρόμος του μεταξιού, αλλού περνάει ο ινδικός δρόμος. Πάει το Ναγκόρνο Καραμπάχ, πάει η Παλαιστίνη. Είναι δρόμοι που οι ιμπεριαλιστικές δυνάμεις τους έχουν χαράξει με το αίμα αυτών των λαών.

Και για να μην λέει μόνο το ΚΚΕ, θα πω και μια θέση του Γενικού Επιτελείου Εθνικής Άμυνας το οποίο λέει: «Η συμμετοχή των ελληνικών Ενόπλων Δυνάμεων στο ΝΑΤΟ αποσκοπεί στην ενεργό συμμετοχή τους στην ενίσχυση της αμυντικής διάταξης…» Ποιας; Της λυκοσυμμαχίας, «…και της αποτρεπτικής ικανότητας της συμμαχίας».

Θα βάλει τις φωνές ο κύριος Πρόεδρος τώρα αν μπούμε στη διαδικασία να πούμε τι σημαίνει «ενίσχυση της αμυντικής διάταξης του ΝΑΤΟ ή αποτρεπτική ικανότητα του ΝΑΤΟ». Φωτιά και τσεκούρι, που έλεγε κι ένας Γιαννιώτης παλιά για άλλη περίπτωση!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ, λοιπόν, μπαίνει κι άλλο ένα ερώτημα: Tι καλούνται να υπερασπίσουν οι Ένοπλες Δυνάμεις σήμερα; Θα απαντήσετε: «Τα σύνορα της χώρας». Κρύβετε την αλήθεια με μια ευγενική έκφραση, αλλά ο οργισμένος ελληνικός λαός χρησιμοποιεί την έκφραση: «Λέτε ψέματα». Και, μάλιστα, όχι μόνο ο ελληνικός λαός, αλλά και τα στελέχη των Ενόπλων Δυνάμεων που τα έχουν «φορτωθεί» στην πλάτη τους. Αν αυτή είναι η αποστολή τους στα σύνορα της χώρας, τι δουλειά έχουν οι πανάκριβες φρεγάτες στα ανοιχτά της Παλαιστίνης; Τι θέλουν οι Patriot, τα αντιπυραυλικά συστήματα στη Σαουδική Αραβία; Τι θέλουν οι αντιαρματιστές στη Βουλγαρία; Γιατί συμμετέχει η Ελλάδα σε όλες αυτές τις αποστολές στη Μεσόγειο, στο Κόσσοβο κ.λπ.. Απαντήστε!

Κρύβετε ότι η αποστολή των Ενόπλων Δυνάμεων είναι ταυτισμένη με την αποστολή των αμερικανο-νατοϊκών βάσεων. Έτσι διαμορφώνεται το διεθνές αποτύπωμα, που μας είπε πριν από λίγες ώρες ο κ. Δένδιας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρακαλώ, θα ήθελα λίγο χρόνο ακόμη, κύριε Πρόεδρε. Ο Κανονισμός έγινε λάστιχο προηγουμένως. Αφήστε με να ολοκληρώσω.

**ΠΡΟΕΔΡΕΥΩΝ (Γεώργιος Γεωργαντάς):** Θα σας δώσω λίγο χρόνο, αλλά δεν έγινε «λάστιχο» ο Κανονισμός, παρακαλώ.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Πάλι θα «ψελλίσετε» ότι τηρείτε τις συμφωνίες, ότι το κράτος έχει συνέχεια. Γι’ αυτό τα κάνετε όλα αυτά. Θα μιλήσετε για συμμαχικές υποχρεώσεις. Αλήθεια, αυτές οι συμμαχικές υποχρεώσεις από τον ουρανό έπεσαν; Εσείς κι εσείς κι εσείς τις έχετε ψηφίσει και τις βάλατε στο πλάνο και τις υλοποιείτε σήμερα.

Αυτές είναι οι δεσμεύσεις που σας οδήγησαν, κύριοι της Κυβέρνησης, να αδειάσετε τις στρατιωτικές αποθήκες τροφοδοτώντας το αντιδραστικό καθεστώς Ζελένσκι. Τα ίδια τα στελέχη των Ενόπλων Δυνάμεων μιλάνε για ταχύτατη μείωση της αμυντικής ισχύος των νησιών, για να μην πω την άλλη -την κακιά- λέξη.

Σχετικά τώρα με τα στελέχη των Ενόπλων Δυνάμεων για τον προϋπολογισμό: Μαζί με τη μισθοδοσία εγγράφονται 2.800 δισεκατομμύρια ευρώ, κάτι παραπάνω από πέρυσι. Τι θα κάνει πια η Κυβέρνηση; Μήπως θα αναλάβει την απλήρωτη νυχτερινή εργασία των στελεχών που εργάζονται τη νύχτα οκτώ ώρες, αλλά πληρώνονται πέντε ή τα απλήρωτα Σαββατοκύριακα και τις αργίες και γενικά την απλήρωτη υπερωριακή απασχόληση; Μήπως η Κυβέρνηση θα αναλάβει το κόστος της μισθολογικής αναβάθμισης αξιωματικών ΕΜΘ με βάση τη βαθμολογική τους εξέλιξη; Ή μήπως θα τους δώσει αυτό που έχει δώσει στους υπόλοιπους δημόσιους υπαλλήλους, το επίδομα παραμεθόριων περιοχών; Θα τους πληρώσει τα ενοίκια στη Ρόδο, στην Κέρκυρα και στα άλλα τουριστικά νησιά που τους γονατίζουν; Όχι, φυσικά. Μήπως θα τους λύσει τα προβλήματα με την ιατροφαρμακευτική τους περίθαλψη; Μέχρι σήμερα πυκνά-συχνά η πολιτική της Κυβέρνησης τους αφήνει ακάλυπτους. Είναι η πολιτική σας που τους αναγκάζει και βάζουν το χέρι βαθύτατα στην τσέπη.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Τελειώνω, κύριε Πρόεδρε.

Σχετικά με τους στρατιώτες: Τι θα τους καλύψει αυτός ο προϋπολογισμός; Αλήθεια, μήπως αναλάβει η Κυβέρνηση τα έξοδα που για εννέα ή για δώδεκα μήνες τσακίζουν τον ήδη μειωμένο οικογενειακό προϋπολογισμό τους; Γνωρίζετε πολύ καλά -και το δέχεστε χωρίς ντροπή- ότι σε πολλές περιπτώσεις οι φαντάροι αγοράζουν ακόμα και το νερό που πίνουν. Ναι, το ανέχεστε αυτό. Αγοράζουν το επιπλέον φαγητό που…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ ολοκληρώστε τώρα.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Μη με φέρνετε σε δύσκολη θέση.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Τελειώνω. Τόση ώρα είχαν γίνει τα νεύρα μας τσατάλια.

**ΠΡΟΕΔΡΕΥΩΝ (Γεώργιος Γεωργαντάς):** Όχι, δεν έγιναν. Ακούστε λίγο για να είμαστε ξεκάθαροι. Όταν ο κάθε Κοινοβουλευτικός Εκπρόσωπος αντί για τρία λεπτά μιλάει πέντε και μετά ο Υπουργός έχει να απαντήσει σε είκοσι πέντε λεπτά τοποθετήσεων…

**ΝΙΚΟΛΑΟΣ ΠΑΠΑΝΑΣΤΑΣΗΣ:** Πάλι ο Υπουργός.

**ΠΡΟΕΔΡΕΥΩΝ (Γεώργιος Γεωργαντάς):** Διέκοψα και τον Υπουργό, όπως είδατε. Δεν μπορεί να μιλάει δέκα λεπτά ο κάθε ομιλητής.

Παρακαλώ, κύριε συνάδελφε. Βλέπετε ότι δίνω τη λογική ανοχή σε όλους.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Θα είχα τελειώσει τόση ώρα.

**ΠΡΟΕΔΡΕΥΩΝ (Γεώργιος Γεωργαντάς):** Όχι, μετά από τα εννέα λεπτά άρχισα να σας μιλάω.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Να τελειώσω!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, όχι έντονα προς το Προεδρείο και τελειώστε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Αυτά, λοιπόν, όλα δεν υπάρχει περίπτωση να τους τα καλύψει ο προϋπολογισμός. Και ξέρετε με τι πάτε να αντιπαλέψετε σε σχέση με αυτούς τους φαντάρους; Με έναν μισθό -οι φαντάροι το λένε «χακί-ξεφτίλα»- 8,62 ευρώ τον μήνα. Αν τολμάτε πείτε τους ότι δεν υπάρχουν χρήματα και τότε την υποκρισία σας κάτι θα την κάνει η νεανική ορμή και ο ριζοσπαστισμός.

Και κλείνω. Δεν μπορεί να γίνεται λόγος…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, κλείσατε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Πρόεδρε, η τελευταία μου πρόταση.

**ΠΡΟΕΔΡΕΥΩΝ (Γεώργιος Γεωργαντάς):** Όχι, σας παρακαλώ, κύριε συνάδελφε, ολοκληρώσατε.

Ευχαριστούμε πολύ.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Η θέση του ΚΚΕ είναι ότι πρέπει τώρα να αποδεσμευτεί η χώρα από το ΝΑΤΟ και από την Ευρωπαϊκή Ένωση.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, κατεβείτε από το Βήμα.

Τον λόγο έχει τώρα ο κ. Καράογλου από τη Νέα Δημοκρατία.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2024 είναι η έμπρακτη απόδειξη πως η ευημερία των αριθμών δεν συνεπάγεται αυτοδικαίως τη δυστυχία των ανθρώπων. Και αυτό γιατί στην προκειμένη περίπτωση, στον προϋπολογισμό δηλαδή του 2024, αντανακλάται η αξιοπιστία της ελληνικής οικονομίας και η άσκηση μιας ουσιαστικής κοινωνικής πολιτικής η οποία αποδίδει σημαντικά οφέλη για τους συμπατριώτες μας.

Ο προϋπολογισμός της νέας χρονιάς, κυρίες και κύριοι συνάδελφοι, είναι δίκαιος, περιλαμβάνει την πλειονότητα των προεκλογικών μας δεσμεύσεων, στηρίζει τα εισοδήματα, εκπέμπει σταθερότητα. Παράλληλα, συνδυάζει δημοσιονομική σοβαρότητα και κοινωνική ευαισθησία, δίχως να μας διαφεύγουν ορισμένες ποιοτικές παράμετροι, όπως για παράδειγμα ότι είναι ο πρώτος προϋπολογισμός που κατατίθεται μετά από την ανάκτηση της επενδυτικής βαθμίδας μετά από δεκατρία χρόνια, ότι συνοδεύεται από διαδοχικές αναβαθμίσεις της πιστοληπτικής μας ικανότητας από διακεκριμένους διεθνείς οίκους αξιολόγησης και, βεβαίως, ότι έλαβε τα εύσημα της Κομισιόν η οποία τον χαρακτήρισε «πειθαρχημένο».

Κι όλα αυτά, δίχως να παρεκκλίνουμε στο ελάχιστο ως προς τη βασική επιδίωξη να βελτιώσουμε την καθημερινότητα κάθε Ελληνίδας και κάθε Έλληνα, συμπαρασύροντας προς το καλύτερο το βιοτικό τους επίπεδο.

Δόθηκε η πρώτη αύξηση μετά από δεκατέσσερα δύσκολα χρόνια στους μισθούς εξακοσίων εξήντα χιλιάδων δημοσίων υπαλλήλων θα αποφέρει ετήσιο όφελος ανά υπάλληλο 1.476 ευρώ καθαρά, περισσότερο από 10%. Ξεπάγωσαν οι τριετίες για τους μισθωτούς. Είχαμε νέα αύξηση κατά 3% στις συντάξεις ενός εκατομμυρίου οκτακοσίων χιλιάδων συνταξιούχων από την 1η Ιανουαρίου του 2024. Αυξήθηκε το αφορολόγητο κατά 1.000 ευρώ για ένα εκατομμύριο τριακόσιες χιλιάδες φορολογουμένους με παιδιά. Αυξήθηκε κατά 8% το ελάχιστο εγγυημένο εισόδημα από τον Δεκέμβριο του 2023.

Όλα τα παραπάνω είναι αποτέλεσμα της συνεπούς πολιτικής που εφαρμόζουμε με προσήλωση, η οποία επιτρέπει στην Κυβέρνηση το αυτονόητο, να επιστρέψει στην κοινωνία το μέρισμα της ανάπτυξης. Το ίδιο, φυσικά, ισχύει και σε ό,τι αφορά στην επέκταση του επιδόματος μητρότητας στους εννέα μήνες, από τέσσερις μήνες που είναι σήμερα για ελεύθερους επαγγελματίες και αγρότες, με την παροχή να διαμορφώνεται στο ύψος του κατώτατου μισθού ή με τη μονιμοποίηση της απαλλαγής δικαιούχων του ΕΚΑΣ από τη συμμετοχή τους στη φαρμακευτική δαπάνη, την έκπτωση 10% στον ΕΝΦΙΑ για περισσότερο από ένα εκατομμύριο φυσικά πρόσωπα που ασφαλίζουν την κατοικία τους για φυσικές καταστροφές, αλλά και τη μείωση του τέλους επιτηδεύματος για τους ελεύθερους επαγγελματίες κατά 50%, εφόσον, βέβαια, πληρούν τα κριτήρια του νέου τρόπου φορολόγησης.

Φυσικά, δεν πρέπει να λησμονούμε ότι οι στόχοι που θέσαμε -και σήμερα έχουμε την ικανότητα και την ικανοποίηση να υλοποιούμε- γίνονται κατάκτηση εν μέσω αλλεπάλληλων εξωγενών κρίσεων -βλέπε τους δύο πολέμους που γίνονται στην ευρύτερη περιοχή μας, στη Μέση Ανατολή και τον πόλεμο Ρωσίας - Ουκρανίας, την κλιματική κρίση που τόσα προβλήματα έχει δημιουργήσει παγκόσμια- τις οποίες η ελληνική οικονομία απορροφά σθεναρά. Τη στιγμή που οι οικονομίες δυτικών χωρών οι οποίες θεωρούνταν εύρωστες δοκιμάζονται σκληρά, εκ του αποτελέσματος φαίνεται ότι η δική μας οικονομία αποδεικνύεται ιδιαίτερα ανθεκτική.

Το 2024, κυρίες και κύριοι συνάδελφοι, η οικονομία μας θα τρέχει με ρυθμό ανάπτυξης 2,9% που εκτιμάται ότι θα είναι ο τρίτος υψηλότερος στην Ευρώπη, θα έχει έναν χαμηλότερο πληθωρισμό στο 2,6%, θα καταγράφει μια εντυπωσιακή μείωση του δημόσιου χρέους της ως προς το ποσοστό του ΑΕΠ και θα διακρίνεται από υψηλά ποσοστά απασχόλησης, καθώς η ανεργία θα συνεχίσει να αποκλιμακώνεται και θα φτάσει γύρω στο 10%.

Οι θετικές αυτές εξελίξεις συμπυκνώνονται στο ότι τα έσοδα αυξάνονται κατά 9,1% δίχως να αυξηθεί κανένας φορολογικός συντελεστής. Αυτό δεν γίνεται με κάποιον μαγικό τρόπο. Απλά γίνεται λόγω της αύξησης του Ακαθάριστου Εγχώριου Προϊόντος, του τζίρου δηλαδή, της ελληνικής οικονομίας, γίνεται χάρη στην αύξηση του τουριστικού συναλλάγματος, καθώς φέτος εκτιμάται ότι η χρονιά αυτή θα είναι μια χρονιά με ιστορικό ρεκόρ και όσον αφορά στην προσέλευση τουριστών, αλλά και σε ό,τι αφορά στο τουριστικό συνάλλαγμα και βεβαίως, χάρη στους φορολογικούς ελέγχους και στην ευρύτατη χρήση των πιστωτικών και χρεωστικών καρτών από τους Έλληνες πολίτες.

Αναφέρομαι στην κατάργηση της παρακράτησης 30% στους εργαζόμενους συνταξιούχους, στη μονιμοποίηση του μειωμένου συντελεστή ΦΠΑ σε μεταφορές, γυμναστήρια, σχολές χορού, κινηματογράφους, αγαθά δημόσιας υγείας, στη μείωση κατά 50% του φόρου χρηματιστηριακών συναλλαγών, στην κατάργηση του φόρου τόκου ομολόγων σε κρατικά και επιχειρηματικά ομόλογα, στη μείωση του φόρου συγκέντρωσης κεφαλαίων από το 0,5% στο 0,2%, καθώς και στην επέκταση του μειωμένου συντελεστή ΦΠΑ για το πρώτο εξάμηνο του 2024 στον καφέ και στα ταξί.

Όσον αφορά στο σκέλος των επενδύσεων στις οποίες δίνουμε ιδιαίτερη έμφαση, γιατί σε αυτές καθρεφτίζεται η αναπτυξιακή δυναμική της εθνικής μας οικονομίας, το 2023 θα κλείσουμε με αύξηση των επενδύσεων κατά 7,1%, ενώ το 2024 εκτιμάται ότι θα έχουμε διπλάσια και πλέον ανάπτυξη της τάξης του 15,1%. Ο στόχος αυτός θα επιτευχθεί μέσω συνδυασμού δημόσιων και ιδιωτικών επενδύσεων, συμπεριλαμβανομένων των αυξημένων επενδύσεων από το ΕΣΠΑ και το Ταμείο Ανάκαμψης.

Τέλος, επειδή ακούω τους συναδέλφους της Αντιπολίτευσης να επαναλαμβάνουν μονότονα ότι δεν μεριμνούμε για την ενίσχυση της κοινωνικής πολιτικής, θα αναφέρω τη σημαντική αύξηση των κονδυλίων για την παιδεία και για την υγεία. Για την υγεία αυξάνουμε κατά 20% τη χρηματοδότηση των νοσοκομείων, με το συνολικό ποσό να ανέρχεται σε 481 εκατομμύρια ευρώ, ενώ η αύξηση των δαπανών για την παιδεία θα ανέλθει σε 255 εκατομμύρια ευρώ. Πρόκειται για χρήματα που θα προέλθουν σε πολύ μεγάλο ποσοστό από τον περαιτέρω περιορισμό της φοροδιαφυγής που αποτελεί άλλη μια σημαντική στόχευση για το 2024.

Συνοψίζοντας και για να είμαι on time, κύριε Πρόεδρε, ο προϋπολογισμός του 2024 κλείνει οριστικά τον κύκλο της ύφεσης της ελληνικής οικονομίας. Είναι προϋπολογισμός υψηλών προσδοκιών και θετικών παρεμβάσεων, καθώς επιτυγχάνει την πραγματική σύγκλιση της Ελλάδας με την υπόλοιπη Ευρώπη.

Σας προτρέπω, λοιπόν, συνάδελφοι να τον υπερψηφίσετε, αφήνοντας στην άκρη τη στείρα λογική του «όχι σε όλα». Αδυνατώ να δεχθώ ότι θα βρεθεί κόμμα του Κοινοβουλίου που θα καταψηφίσει τις αυξήσεις σε δημόσιους υπαλλήλους, σε μισθωτούς και συνταξιούχους, ότι θα προτάξει το κομματικό συμφέρον λέγοντας «όχι» σε φοροελαφρύνσεις, ότι θα γυρίσει την πλάτη σε σημαντικές παροχές για την υγεία και την παιδεία.

Κυρίες και κύριοι συνάδελφοι, δεν νοείται να προσεγγίζετε όλα τα ζητήματα με όρους μικροπολιτικής. Ήρθε η στιγμή να δείτε τη μεγάλη εικόνα, συνολικά την οικονομία και να πείτε «ναι» στον προϋπολογισμό που εξασφαλίζει ένα καλύτερο αύριο στους συμπατριώτες μας. Τώρα θα δείξετε αν λάβετε το μήνυμα των εθνικών εκλογών του Ιουνίου.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο λόγος θα δοθεί αρχικά στον κ. Κατσιβαρδά, στην κ. Αραμπατζή και στην κ. Πέρκα από τους συναδέλφους και μετά στον Υπουργό Προστασίας του Πολίτη, τον κ. Οικονόμου.

Κύριε Κατσιβαρδά, παρακαλώ έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, κύριε Πρόεδρε.

Αξιότιμε κύριε Πρόεδρε, αξιότιμε κύριε Υπουργέ, κατ’ αρχάς το ζήτημα εδώ είναι ότι σαφώς ο προϋπολογισμός πλήττει εκ βάθρων τα μικρομεσαία κοινωνικά στρώματα. Αυτό προκύπτει από τα επιμέρους άρθρα. Βεβαίως και εκ του Βήματος τούτου καταστηλίτευσα και εγώ, ως μαχόμενος δικηγόρος, ουσιαστικά το φορολογικό νομοσχέδιο σχετικά με τα τεκμήρια, με την φοροκαταιγίδα, η οποία καταλύει κάθε έννοια ελεύθερου επαγγελματία, αποθαρρύνει τους νέους επαγγελματίες δικηγόρους, αλλά και δημιουργεί μια νέα τάξη προλεταριάτου.

Η κατάσταση αυτή, σαφώς, προκύπτει από όλα όσα ακούστηκαν. Όμως, το πρώτο που πρέπει να δούμε είναι υπό ποιες γενικότερες συνθήκες και προϋποθέσεις παγκόσμιας οικονομικής κρίσης άγεται ο προϋπολογισμός, διότι αυτό το οποίο συμβαίνει σήμερα, ενώπιον της ημετέρας Ολομέλειας, είναι απλώς η κορυφή του παγόβουνου. Είναι πρόδηλο ότι πρέπει να προσδιορίσουμε ποια είναι η περιρρέουσα ατμόσφαιρα και οι αντικειμενικές συνθήκες. Οι συνθήκες είναι ενός ακραιφνώς νεοφιλελεύθερου χρηματοπιστωτικού καπιταλισμού, ο οποίος είναι συνυφασμένος με αυτό το οποίο είθισται να ονομάζουμε «τρίτη βιομηχανική επανάσταση», δηλαδή την ανάπτυξη της πληροφορικής, την ψηφιακή αυτή πραγματικότητα, η οποία, όμως, αφεύκτως και αρρήκτως συνδέεται με την απορρύθμιση των εργασιακών σχέσεων και την κατάλυση του κοινωνικού κράτους, την κατάλυση του κράτους δικαίου, παρά την όποια απόπειρα έγινε, διαρκούσης της περιόδου του μνημονίου, να υπάρχουν κάποιες διορθωτικές παρεμβάσεις κεϋνσιανού τύπου, ως προς τα κριτήρια, δηλαδή, κοινωνικής επανόρθωσης. Είναι βέβαιον ότι βιώνουμε μια παγκόσμια οικονομική κρίση ενός οιονεί τρίτου οικονομικού κραχ λόγω της αυξημένης χρηματοπιστωτικής κρίσης.

Σε αυτό το πλαίσιο, λοιπόν, καλούμαστε να λάβουμε και εμείς μια απόφαση, να ψηφίσουμε ουσιαστικά ένα νομοσχέδιο το οποίο στερεί, κυρίως, από νευραλγικούς τομείς, όπως είναι η παιδεία, όπως είναι η υγεία. Αν δούμε το πλαίσιο της παγκοσμιοποίησης, της προϊούσας πτωχοποίησης της ελλαδικής κοινωνίας, θα αντιληφθούμε το τι μέλλει γενέσθαι, θα συνειδητοποιήσουμε με ενάργεια ότι αυτός ο κρατικός προϋπολογισμός συνδέεται οργανικά με μια γενικότερη στρατηγική, διότι εισάγονται νέες έννοιες όπως ανακύπτουν και αναδύονται και από το απαράδεκτο καθ’ ημάς φορολογικό σχέδιο νόμου, δηλαδή βαίνουμε προς μια νέα οικονομική τάξη πραγμάτων, βαίνουμε σε αυτό το οποίο ονομάζουμε νεοφεουδαρχισμό ή τεχνοφεουδαρχία, στο πλαίσιο του οποίου, ουσιαστικά, ρευστοποιείται και το Σύνταγμα, εξού και υφίσταται ο όρος του νεοφεουδαρχικού συνταγματισμού.

Όλα αυτά είναι η υποκείμενη σχέση, είναι η περιρρέουσα ατμόσφαιρα, είναι το πλαίσιο στο οποίο καλούμαστε να ψηφίσουμε το σημερινό, ουσιαστικά, σχέδιο νόμου σχετικά με τον προϋπολογισμό.

Όμως, υπάρχουν δύο καίρια ζητήματα όσον αφορά στο ζήτημα της παιδείας, το ζήτημα του αποκλεισμού ουσιαστικά ή της αποδυνάμωσης των ευπαθών ή των ευάλωτων κοινωνικών ομάδων. Όμως, πέραν όλων αυτών τα οποία διευρύνουν, ουσιαστικά, το χάσμα και, όπως είπα και εξ αρχής, καταλύουν την ισοτιμία, υπάρχει μια διεύρυνση του χάσματος μεταξύ πλουσίων και φτωχών, μια αποχαλίνωση ουσιαστικά της αγοράς, μια ενίσχυση των τραπεζών, με αποτέλεσμα όχι μόνο να καταστρατηγείται η έννοια της κοινωνικής δικαιοσύνης και η αρχή της αναλογικότητας ως προς την ισότιμη, ουσιαστικά, διανομή του πλούτου, αλλά εδώ, στην παρούσα φάση, αποκλείονται και σχολεία, αποκλείονται και πολίτες.

Ένα απτό παράδειγμα το οποίο προκύπτει από τα ανωτέρω τα οποία διατυπώνω είναι τα χρήματα σχετικά με την υγεία. Ακούμε τη μόνιμη επωδό, τη ρητορική ουσιαστικά της Κυβερνήσεως σχετικά με τα κονδύλια της υγείας. Αυτή τη στιγμή αν αυτό το αναγάγουμε, το αποφλοιώσουμε, το αποκωδικοποιήσουμε και το αναγάγουμε στην καθημερινότητα, στην καθημερινή πρακτική, θα συνειδητοποιήσουμε ουσιαστικά ότι ο ασθενής ο οποίος τυγχάνει να κομιστεί σε ένα νοσοκομείο αντιμετωπίζει μια χαοτική κατάσταση. Κι εδώ το βασανιστικό ερώτημα είναι το εξής: Πού πηγαίνει ο πακτωλός αυτών των χρημάτων; Τα κονδύλια περί της υγείας πού πηγαίνουν; Πώς υπάρχουν τα νούμερα σε λογιστική απεικόνιση, ενώ επί της ουσίας, στην πράξη, ο κάθε ένας πολίτης δεν μπορεί να διαπιστώσει ιδίοις όμμασι την εξέλιξη αυτή ή τη βελτίωση ή τη θεραπεία των αβελτηριών, ιδίως στον ακανθώδη αυτό τομέα της δημόσιας υγείας;

Επίσης, στον τομέα της παιδείας εν τοις πράγμασι η κατάσταση είναι ενδημεί απαράλλαχτη και ως προς τα δημόσια σχολεία.

Πέραν, όμως, όλων αυτών, προτού ανέβω στο Βήμα, υπήρξε μία συγκεκριμένη πληροφορία, η οποία ουσιαστικά επιβεβαιώνει και συνηγορεί σε όλα αυτά τα οποία προανέφερα, δηλαδή ότι το πλαίσιο, ουσιαστικά, του κρατικού προϋπολογισμού και η ρητορική αφίστανται προδήλως από την αντικειμενική πραγματικότητα. Τη στιγμή που μιλάμε υπάρχει ένα σχολείο, το Γυμνάσιο στο Μεσολόγγι, στο οποίο, ουσιαστικά, έχει διακοπεί το ρεύμα για δύο ημέρες, καθότι δεν έχει πληρωθεί από τον Δήμο Μεσολογγίου. Και υπάρχουν καταγγελίες, ουσιαστικά, από τους γονείς ότι αντιμετωπίζουν ένα οξύ πρόβλημα. Και αυτά συμβαίνουν σήμερα, συμβαίνουν σήμερα Παρασκευή 15 Δεκεμβρίου 2023, ενώ εμείς ξιφουλκούμε και επιχειρείτε ως Κυβέρνηση να καταπείσετε, ουσιαστικά, ότι όλα βαίνουν ομαλώς και ότι ο κρατικός προϋπολογισμός είναι στην σωστή τροχιά της ανάπτυξης σε καθολικό επίπεδο. Αυτό απλώς ήταν ένα ενδεικτικό παράδειγμα, καθόσον αφορά στη σωρεία καταγγελιών σχετικά με τα σχολεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ως εκ τούτου, για όλους τους προαναφερόμενους λόγους και για το γεγονός ότι η φτωχοποίηση είναι ένα μείγμα πολιτικής, το οποίο ενσωματώνεται εν γένει και συλλήβδην στον παρόντα, ουσιαστικά, προϋπολογισμό, για να επιτευχθούν άλλα σχέδια αλλότριων σκοπιμοτήτων, διότι η παγκοσμιοποίηση, όπως έχουμε αναφέρει και διά του Βήματος τούτου, έχει πάρα πολλές εκφάνσεις πέραν του πολιτισμικού αφελληνισμού, τη φτωχοποίηση, τη νόθευση των εθνών και είναι μία προέκταση η οποία, ουσιαστικά, επιτυγχάνεται στο πλαίσιο αυτής της ακραιφνούς νεοφιλελεύθερης παγκοσμιοποίησης, η οποία καταλύει κάθε έννοια κοινωνικού κράτους, αλλά και αφίσταται εν πολλοίς από τον κοινωνικό φιλελευθερισμό, δηλαδή από τις δικλίδες ασφαλείας για ισότιμη μεταχείριση και ισότιμη διανομή του πλούτου προς όλους τους τομείς της κοινωνίας.

Για τον λόγο αυτό, λοιπόν, η Κοινοβουλευτική Ομάδα των Σπαρτιατών θα καταψηφίσει το συγκεκριμένο σχέδιο νόμου.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα από τη Νέα Δημοκρατία η κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός μιας χώρας για να είναι σοβαρός, αξιόπιστος, με πραγματικές αναφορές στην κοινωνία πρέπει να ενισχύει την οικονομία, να εμπεδώνει την εμπιστοσύνη των αγορών και των εταίρων στην Ευρωπαϊκή Ένωση, να μεγαλώνει την πίτα του εθνικού εισοδήματος, να εξασφαλίζει την κοινωνική ειρήνη και συνοχή. Αυτά είναι και τα χαρακτηριστικά που έχει ο κρατικός προϋπολογισμός του 2024, ο πρώτος προϋπολογισμός τον οποίο συζητάμε σε περιβάλλον ανάκτησης επενδυτικής βαθμίδας, την οποία η χώρα μας κατάφερε μετά από πολλά χρόνια σκληρής λιτότητας και κρίσεων.

Για τους δύσπιστους και όψιμα ευρωπαϊστές της Αντιπολίτευσης ο ελληνικός προϋπολογισμός που συζητούμε είναι ο ένας από τους έξι προϋπολογισμούς ευρωπαϊκών χωρών που πέρασε χωρίς καμμία παρατήρηση από το Eurogroup. Και για τους ακόμα δυσπιστότερους, σε αυτόν τον προϋπολογισμό έχουν συμπεριληφθεί όλα τα μέτρα που εξαγγέλθηκαν προεκλογικά για εφαρμογή το 2023, όλες οι εξαγγελίες του Πρωθυπουργού στη Διεθνή Έκθεση Θεσσαλονίκης, δίνοντας μία ακόμα απόδειξη της αρχής μας πλέον ως Κυβέρνησης «το είπαμε, το κάναμε».

Κυρίες και κύριοι συνάδελφοι, σε μια εποχή δύσκολη, με πολέμους στη γειτονιά μας, στην Ουκρανία, στη Μέση Ανατολή, με αβεβαιότητες τις οποίες προκαλεί η κλιματική κρίση και η ενεργειακή κρίση, η Ελλάδα καταφέρνει να έχει τον τρίτο υψηλότερο ρυθμό ανάπτυξης στην Ευρωζώνη με 2,4% που αναμένεται να φτάσει στο 2,9% και συνεχίζει να είναι η τρίτη ελκυστικότερη χώρα σε επίπεδο Ευρωπαϊκής Ένωσης για την προσέλκυση επενδύσεων με πρόβλεψη 15,1% για την επόμενη χρονιά.

Είναι, λοιπόν, ίσως από τις ελάχιστες φορές που οι προβλέψεις μιας Κυβέρνησης είναι κατώτερες από αυτό που τελικά πετυχαίνει η οικονομία τη χρονιά που τελειώνει. Γι’ αυτό και βάσιμα αισιοδοξούμε ότι και το 2024 θα πετύχουμε και θα ξεπεράσουμε στόχους και δεσμεύσεις.

Ο προϋπολογισμός του 2024 έχει ως βασικό πυρήνα τη στήριξη του εισοδήματος των πολιτών με μόνιμα μέτρα ύψους 1,6 δισεκατομμυρίου ευρώ. Προβλέπει αύξηση των μισθών του δημοσίου για πρώτη φορά μετά από δεκατέσσερα χρόνια, νέα αύξηση των συντάξεων κατά 3%, αύξηση του αφορολόγητου, 1.000 ευρώ για τις οικογένειες με παιδιά, μονιμοποίηση της απαλλαγής των πρώην δικαιούχων του ΕΚΑΣ από τη φαρμακευτική δαπάνη, μονιμοποίηση του μειωμένου συντελεστή ΦΠΑ σε μεταφορές, τουρισμό, πολιτισμό και υπηρεσίες υγιεινής, επιδότηση πετρελαίου θέρμανσης 237 εκατομμύρια ευρώ, 79 εκατομμύρια ευρώ για αγροτικό πετρέλαιο εντός του 2023, αύξηση του ελάχιστου εγγυημένου εισοδήματος, μεγαλύτερες δαπάνες σε δημόσια υγεία και παιδεία, ενίσχυση της δημόσιας ασφάλειας και της άμυνας της πατρίδας μας.

Τα τέσσερα προηγούμενα χρόνια, κόντρα σε ένα μπαράζ πρωτοφανών παγκόσμιων κρίσεων για όλο τον πλανήτη, τηρήσαμε με αξιοπιστία το οικονομικό μας πρόγραμμα με έμφαση στη μείωση των φορολογικών και ασφαλιστικών εισφορών, προασπίζοντας, όμως, ταυτόχρονα την κοινωνική μας πολιτική στην πράξη με στοχευμένες ενισχύσεις για τους πιο αδύναμους. Αυτή την πολιτική αντιμετώπισης των αδικιών και των ανισοτήτων συνεχίζουμε.

Με το νομοσχέδιο που έφερε πριν από λίγες ημέρες ο Υπουργός Εργασίας, Άδωνις Γεωργιάδης, αντιμετωπίζονται, επιτέλους, χρόνια προβλήματα που ταλαιπωρούσαν εργαζόμενους και συνταξιούχους, καθώς καταργείται η παρακράτηση του 30% της σύνταξης των εργαζόμενων συνταξιούχων. Θυμίζω ότι αυτή ήταν μια τρομερή αναπτυξιακή και κοινωνική έμπνευση του ΣΥΡΙΖΑ και των Βουλευτών που σήμερα βρίσκονται στη Νέα Αριστερά. Είχατε αποφασίσει 60% περικοπή, 30% το κάναμε το 2015-2019 και τώρα το καταργούμε.

«Ξεπαγώνουν» επιτέλους οι τριετίες από 1η Ιανουαρίου 2024.

Παρέχεται η δυνατότητα εργασίας σε συνταξιούχους αναπηρίας χωρίς να διακόπτεται η σύνταξη αναπηρίας και χωρίς να επιβάλλεται πόρος 10% υπέρ ΕΦΚΑ, ενώ θεσπίζεται για πρώτη φορά ειδική παροχή μητρότητας για τις ελεύθερες επαγγελματίες, για τις αγρότισσες, που θα λαμβάνουν πλέον για εννέα μήνες τον κατώτατο μισθό των 780 ευρώ που ισχύει σήμερα.

Ρεκόρ δεκαπενταετίας και για την ανεργία, που μετά από χρόνια δείχνει μονοψήφιο αριθμό.

Οι οικονομικές επιδόσεις της Κυβέρνησης, με τις μάχες που δίνονταν σε όλα τα μέτωπα, βαδίζουν παράλληλα με τις διεθνείς επιδόσεις της χώρας για εμπέδωση της εθνικής ασφάλειας και κυριαρχίας. Στα τέσσερα χρόνια της διακυβέρνησής μας σηκώσαμε την Ελλάδα ψηλά, αναβαθμίσουμε τη διεθνή της εικόνα, ενισχύσαμε τα σύνορά της, εξοπλίσαμε εντυπωσιακά τις Ένοπλες Δυνάμεις αποκτώντας γεωπολιτικό πλεονέκτημα στη γειτονιά μας. Υπογράψαμε αμυντικές συμφωνίες. Η Ελλάδα έδωσε μαθήματα δημοκρατίας, διεθνούς δικαίου, καλής γειτονίας, ειρήνης, με τον Πρωθυπουργό να καταχειροκροτείται στο αμερικανικό Κογκρέσο. Και, βέβαια, νιώσαμε σιγουριά και αυτοπεποίθηση όταν ο Πρόεδρος Ερντογάν χειροκρότησε στο Μέγαρο Μαξίμου τον Κυριάκο Μητσοτάκη την ώρα που ο Πρωθυπουργός διόρθωνε την ανιστόρητη φράση του περί «τουρκικής μειονότητας» ξεκαθαρίζοντας ότι στην Ελλάδα υπάρχει μουσουλμανική μειονότητα που περιγράφεται ξεκάθαρα στη Συνθήκη της Λωζάνης, η οποία ίσχυε και θα ισχύει. Αναρωτιέμαι αν αυτά τα είδε, αν αυτά τα άκουσε ο κ. Βελόπουλος.

Κυρίες και κύριοι συνάδελφοι, καμμία οικονομική επίδοση, καμμία επίτευξη στόχου, κανένα στατιστικό ορόσημο δεν έχει αξία χωρίς μια κοινωνία υγιή που μεγαλώνει και αναπτύσσεται, χωρίς τα νέα παιδιά που είναι η μοναδική εγγύηση για το μέλλον. Η Κυβέρνησή μας, με το αυτοκριτικό πνεύμα που τη διακρίνει, έχει στόχο και χρέος να αντιμετωπίσει δύο μεγάλες προκλήσεις: το δημογραφικό και την ερήμωση της υπαίθρου, τη βία και τη νεανική εγκληματικότητα. Τα φαινόμενα της θλιβερής εξοικείωσης των νέων παιδιών με τη βία, οι κακοποιητικές συμπεριφορές μέσα στα σχολεία, οι παρέες που καταντούν συμμορίες, ο συναγωνισμός μικρών παιδιών και εφήβων στη βία μέσα από τα κοινωνικά δίκτυα πρέπει να μας ταρακουνήσουν όλους, κυρίες και κύριοι συνάδελφοι, από κάθε παράταξη, από κάθε πτέρυγα της Εθνικής Αντιπροσωπείας.

Η Κυβέρνηση -και κλείνω, κύριε Πρόεδρε, με την ανοχή σας- έχει δείξει αντανακλαστικά και δείγματα γραφής στην αντιμετώπιση της βίας, στην αυστηροποίηση των ποινών κατά των ανηλίκων, στη θεσμοθέτηση αδικημάτων όπως η εκδικητική πορνογραφία. Έχουμε, όμως, ακόμη δρόμο πολύ. Το Υπουργείο Δικαιοσύνης ετοιμάζει διατάξεις και το σχέδιο δράσης για τη νεανική εγκληματικότητα συντονίζεται διυπουργικά από το Υπουργείο Οικογένειας. Το θλιβερό επεισόδιο στου Ρέντη, με τον βαρύ τραυματισμό του συντοπίτη μου αστυνομικού από το Δημητρίτσι Σερρών, που δίνει αγώνα ζωής, χτυπάει συναγερμό. Είναι ανάγκη να εφαρμόσουμε πολιτικές που θα δώσουν στη νέα γενιά εφόδια και άμυνες, φροντίδα και αξίες και, επιτέλους, να μιλήσουμε και να δράσουμε και για το πολιτιστικό πλαίσιο μέσα στο οποίο μεγαλώνει η νέα γενιά. Δεν μπορεί να είμαστε άλλο αμέτοχοι θεατές σε φαινόμενα όπως η τραπ μουσική που εξιδανικεύει μέσα από τους στίχους τη βία, τα ναρκωτικά, τα όπλα, τον κυνικά εύκολο πλουτισμό, την κακοποίηση, τη σεξουαλική υποτίμηση της γυναίκας. Όταν τραγουδάς την εξιδανίκευση και την προώθηση της βίας κάποια στιγμή, ενδεχομένως, θα τη δοκιμάσεις.

Επέλεξα, κυρίες και κύριοι συνάδελφοι, κλείνοντας την ομιλία μου για έναν ακόμα αναπτυξιακό προϋπολογισμό της Κυβέρνησης Μητσοτάκη αυτές τις αναφορές γιατί μια χώρα χρειάζεται ισχυρή οικονομία, ισχυρές Ένοπλες Δυνάμεις, ανάπτυξη, επενδύσεις. Τα παιδιά, όμως, τα παιδιά μας, είναι οι αρχιτέκτονες του αυριανού κόσμου, είναι η καλύτερη επένδυση στο συλλογικό μας μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από τη Νέα Αριστερά η κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Ξεκινώντας θέλω να απαντήσω σε αυτά που είπε εχθές ο κ. Σκυλακάκης για τις τιμές του Ιανουαρίου που θα είναι –λέει- χαμηλότερες από πέρυσι. Να υπενθυμίσω, όμως, ότι πέρυσι ήταν σε επίπεδα ρεκόρ. Δηλαδή, οι τιμές ρεύματος σταθεροποιούνται σε υψηλά επίπεδα. Αυτή είναι, λοιπόν, η νέα κανονικότητα.

Βασική αρχή της Νέας Δημοκρατίας: ρίσκο και μετακύλιση του κόστους μόνο για τους καταναλωτές, κανένα ρίσκο στους προμηθευτές ηλεκτρικής ενέργειας. Αυτό συμβαίνει τώρα με τα πολύχρωμα τιμολόγια που θα εφαρμοστούν από την 1η Ιανουαρίου. Πολλά χρώματα: για ακριβό και πιο ακριβό, για δυναμικά ακριβό, ex antes, post, πάντα, όμως, ακριβό. Σήμερα η «ΚΑΘΗΜΕΡΙΝΗ» μιλάει για τη βιομηχανία που κινδυνεύει να μην έχει φτηνό ρεύμα. Και οι καταναλωτές καλούνται να λύσουν εξισώσεις με άγνωστο «Χ». Η γνώση των μαθηματικών πια έχει γίνει όρος επιβίωσης έναντι της ακρίβειας!

Η κρίση, όμως, για τους καταναλωτές είναι ευκαιρία για υπερκέρδη για λίγες εταιρείες. Απαντώ και στον κ. Σκρέκα που λέει «νομοθετήσαμε». Νομοθετήσανε, λοιπόν, έκτακτη προσωρινή συνεισφορά αλληλεγγύης, δεν τολμούν να πουν υπερκέρδη, έτσι το ονομάζουν. Είπε: Επισημαίνω ότι με τον χαμηλότερο συντελεστή, το 33%, δεν συμπεριλαμβάνουν -για τις ενεργειακές μιλάω- το έτος 2023. Και μάλιστα, η φορολόγηση των υπερκερδών να εκπίπτει ως δαπάνη! Και φυσικά, κουβέντα για τα 5,7 δισεκατομμύρια ευρώ υπερκέρδη, διυλιστήρια, χονδρεμπορική, προμήθεια, ΔΕΠΑ Εμπορίας κ.λπ.. Κουβέντα, επίσης, για την αντιμεταρρύθμιση της ΔΕΥΑ με φόντο την ιδιωτικοποίηση του νερού. Αλλά, κυρίως, ένας προϋπολογισμός που δεν έχει ούτε μία αναφορά και ένας Υπουργός που ήρθε εχθές και δεν είπε ούτε μία φορά τη λέξη «πράσινη μετάβαση». Για εμάς είναι κομβικό αυτό το ζήτημα και θα επιμείνω πολύ σε αυτό.

Η Κυβέρνηση της Νέας Δημοκρατίας δεν αντιλαμβάνεται την επείγουσα ανάγκη που έρχεται από την επιστήμη, τους διεθνείς οργανισμούς, τις περιβαλλοντικές οργανώσεις, που προειδοποιούν για τις επιπτώσεις της κλιματικής κρίσης. Η χώρα αντιμετωπίζει πολλές εκφάνσεις της κλιματικής καταστροφής ως ημιανεξάρτητες κρίσεις: Κρίση παραγωγικού μοντέλου, όπου συμπεριλαμβάνεται το ρίσκο αλλοίωσης και του τουριστικού προϊόντος. Κρίση στις τιμές καυσίμων, την εξάρτησή μας από αυτά και την έκθεση στις εντεινόμενες κρίσεις που οι αγορές των υδρογονανθράκων προκαλούν συμπαρασύροντας το συνολικό κόστος διαβίωσης. Κρίση ασφάλειας γεωπολιτικής, κρίση ασφάλειας ζωής, δημόσιας υγείας, ρύπανσης, κρίση στις καλλιέργειες, στις τιμές των προϊόντων και ενδεχομένως, μια μελλοντική αγροδιατροφική κρίση, κρίση ερημοποίησης της περιφέρειας, κρίση αστικής βιωσιμότητας, που κατ’ επέκταση τροφοδοτούν δημογραφική κρίση. Και, κυρίως, κρίση δημοκρατίας: Από τα πογκρόμ μεταναστών με φόντο τον Έβρο που καίγεται, τις επιθέσεις του Μπέου στους πλημμυροπαθείς, την είσοδο κομμάτων που είναι αρνητές της κλιματικής αλλαγής στη Βουλή. Και αυτά είναι μια εικόνα από το μέλλον της ελληνικής δημοκρατίας στον αιώνα του κλιματικού χάους. Φοβόμαστε πως οι θεσμοί της δημοκρατίας θα απολεσθούν γρηγορότερα από το τελευταίο δάσος ή απόθεμα πόσιμου νερού.

Εμείς θέτουμε επιτακτικά το ζήτημα της επιτάχυνσης σε ένα πράσινο, βιώσιμο, παραγωγικό και κοινωνικό μοντέλο, με συμμετοχή, δημοκρατία, δικαιοσύνη και δεν θεωρούμε καθόλου φιλολαϊκό ή αριστερό ή προοδευτικό να αναβάλλουμε το βάρος που μας αντιστοιχεί για μια άλλη γενιά, στην οποία θα παραδώσουμε ένα υπερδιογκωμένο κλιματικό χρέος και όχι μόνο θα έχει να το διαχειριστεί, αλλά θα το κάνει εν μέσω κλιματικού χάους, του οποίου μια γεύση μικρή πήραμε ήδη.

Ως Νέα Αριστερά, λοιπόν, καλούμε σε ένα σχέδιο πλήρους απεξάρτησης από τα ορυκτά καύσιμα μέσα σε μία γενιά. Τα βασικά σημεία ενός σχεδίου ενδεικτικά θα αναφέρω: Άμεση διακοπή όλων των επενδύσεων σε υποδομές υδρογονανθράκων, εξορύξεων φυσικού αερίου, LNG, λιγνιτών. Άμεση απανθρακοποίηση όλων των δημόσιων υποδομών: οχήματα βουλευτικά, κτήρια, νοσοκομεία, σχολεία. Αντικατάσταση του «Εξοικονομώ» με ένα δίκαιο σχέδιο εκσυγχρονισμού όλων των κτηριακών υποδομών της χώρας, θέρμανση των νοικοκυριών με πράσινες τεχνολογίες, φωτοβολταϊκά, αντλίες θερμότητας, τηλεθερμάνσεις. Σιδηρόδρομος και μέσα μαζικής μεταφοράς, ποδήλατα. Ακούσαμε τον κ. Σταϊκούρα -είχε κάνει παρέμβαση ο κ. Τσακαλώτος-, δεν μας είπε τίποτα, κανέναν στρατηγικό σχεδιασμό για το πώς θα μετακινούμαστε. Πρασίνισμα των μεταφορών, λοιπόν. Έμφαση στον συμμετοχικό χωρικό σχεδιασμό. Επιτάχυνση των εγκαταστάσεων ΑΠΕ με κατανομή της εγκατεστημένης ισχύος, σύμφωνα με τις υποδείξεις των επιστημόνων. Ριζική αλλαγή αγροδιατροφικού μοντέλου και εθνικό σχέδιο προσαρμογής στο χάος.

Η Νέα Δημοκρατία σε όλα αυτά απαντά και λέει: Οι αγορές θα λύσουν όλα τα προβλήματα μέσα από επενδύσεις. Να σας πω, δεν είναι μόνο η εξάρτηση που έχει η Νέα Δημοκρατία από μικρά και μεγάλα συμφέροντα, αλλά είναι η πολιτική και η ιδεολογική αντίληψη ότι η επιτυχία μιας κυβέρνησης μετριέται πρώτα και κύρια στο επίπεδο της οικονομικής ανάπτυξης. Πόσο λάθος είναι η προσέγγιση να θυσιάζεις την οικολογία στο όνομα της οικονομίας και να αγνοείς τη συσχέτιση των δύο εννοιών, να αγνοείς ότι αν δεις το περιβάλλον ως εμπόδιο στην ανάπτυξη, ετοιμάζεις στην επόμενη κρίση και την οικονομική.

Με αυτή την έννοια ο προϋπολογισμός που φέρνει η Νέα Δημοκρατία δεν μπορεί να ξεφύγει από την πεπατημένη που είναι οι μειωμένες προσδοκίες. Το πολιτικό σύστημα της χώρας κινείται σε πλήρη δυσαρμονία με την έκταση και την ένταση των προκλήσεων.

Υπάρχουν τρεις άξονες που ακολουθεί η συντηρητική παράταξη. Συντηρητική απραξία: Ελάχιστες παρεμβάσεις με την πίεση επιστημόνων και ευρωπαϊκών θεσμών που φτάνουν κουτσουρεμένες, χωρίς διαβούλευση. Νεοφιλελευθερισμός: Τα λύνει όλα η αγορά, χωρίς μέριμνα για τους αδύναμους, εις βάρος της κοινωνικής συνοχής και της δημοκρατίας. Και τέλος, «δόγμα του σοκ» και κατάσταση έκτακτης ανάγκης: Όταν φτάνουμε στο απροχώρητο, έχουμε το «112», εκκενώσεις, απαγορεύσεις κυκλοφορίας, τρομολαγνεία, ασύμμετρη απειλή, καταστολή αντί για πρόληψη, κατατρομοκράτηση αντί για ενημέρωση, το Αστεροσκοπείο στην Πολιτική Προστασία. Και εκεί πάνω εμφανίζονται οι αυταρχικοί σωτήρες. Η διαχείριση της πανδημίας μας δίνει ένα παράδειγμα ως προς αυτό.

Ο σοβαρός αγώνας ενάντια στην υπερθέρμανση του πλανήτη, απαιτεί μια ριζική αλλαγή πολιτικής με περισσότερη ρύθμιση, περισσότερο δημόσιο τομέα, περισσότερα κοινά αγαθά, περισσότερη δημοκρατία, με αξίες πολύ διαφορετικές από εκείνες του ανταγωνισμού και της συσσώρευσης που η Νέα Δημοκρατία ασπάζεται.

Επομένως, κατανοούμε πάρα πολύ καλά γιατί στην Ευρωπαϊκή Ένωση δεν ψηφίσατε τη συμφωνία για αποκατάσταση της φύσης, γιατί υπονομεύετε τις ενεργειακές κοινότητες, γιατί καταργήσατε τους φορείς διαχείρισης των προστατευόμενων περιοχών, γιατί η εξοικονόμηση ενέργειας στα κτήρια χάθηκε μεταξύ διαφορετικών προγραμμάτων, γιατί ο στόχος για τα επτακόσια τοπικά πολεοδομικά δεν έχει πιαστεί ποτέ, γιατί σε σχέση με την ηλεκτροκίνηση ακόμη να δούμε ηλεκτρικά λεωφορεία στους δρόμους, γιατί δεν έχουμε αναθεωρημένο χωροταξικό σχέδιο για τις ανανεώσιμες πηγές ενέργειας, γιατί στον προϋπολογισμό σας δεν υπάρχει καν η λέξη απολιγνιτοποίηση.

Επίσης, κατανοούμε γιατί δύο ημέρες πριν από την έναρξη της διάσκεψης των Ηνωμένων Εθνών για την κλιματική αλλαγή, το COP28, εκδόθηκε άδεια για ερευνητική γεώτρηση για υδρογονάνθρακες στα Ιωάννινα, γιατί προωθούνται υπεράκτιες εξορύξεις στις θάλασσες της Κρήτης και του Ιονίου και ο κατάλογος δεν έχει τελειωμό. Επομένως, δεν μπορείτε να αποκαλείστε φιλοπεριβαλλοντική Κυβέρνηση.

Για εμάς, η ενεργειακή και πράσινη μετάβαση πρέπει να εφαρμοστεί μέσα σ’ ένα πλαίσιο δημοκρατίας και δικαιοσύνης. Δεν μπορεί οι πολίτες να επιβαρύνονται μόνο με τα κόστη και να μην απολαμβάνουν τα οφέλη της μετάβασης και γι’ αυτό έχει τεράστια ευθύνη η Κυβέρνηση της Νέας Δημοκρατίας, γιατί δυσφημίζει και τη μετάβαση.

Χρειάζεται, λοιπόν, να μιλήσουμε για ανισότητες και για αναδιανομή, για το πώς θα επιμεριστούν τα κόστη, αλλά και τα οφέλη που συνεπάγεται ο τεράστιος αυτός μετασχηματισμός στην ουσία των πάντων. Και σ’ αυτή την κατεύθυνση χρειάζονται συμμαχίες και συνέργειες. Η πράσινη μετάβαση για να είναι δίκαιη, χρειάζεται το πράσινο και το κόκκινο μαζί. Χρειάζεται ένα κίνημα για όλη την κοινωνία, επειδή το σχέδιο της αλλαγής συνυφαίνεται με το σχέδιο της ζωής.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο Υπουργός Προστασίας του Πολίτη, ο κ. Γιάννης Οικονόμου.

Παρακαλώ, κύριε Υπουργέ.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνησή μας, όπως πιστοποιείται και με αυτόν τον προϋπολογισμό, δημιουργεί πλούτο βασιζόμενη στην τεχνογνωσία και στη συναίνεση που επιδεικνύει. Το 2024 οι Ελληνίδες και οι Έλληνες θα δουν την κατάστασή τους σαφώς βελτιωμένη, θα δουν τις ευκαιρίες να πολλαπλασιάζονται.

Οι επενδύσεις που περιμένουμε, εξαιτίας της ανάκτησης της επενδυτικής βαθμίδας, αλλά και της εμπιστοσύνης που έχουμε κατακτήσει, αλλάζουν δραστικά το τοπίο υπέρ του πολίτη. Έτσι η Κυβέρνησή μας, περισσότερο από οποιαδήποτε άλλη κυβέρνηση κατά τη διάρκεια της Μεταπολίτευσης, κάνει πράξη την παρακαταθήκη του ιδρυτή της παράταξης Κωνσταντίνου Καραμανλή, ο οποίος στην ομιλία του στο Ζάππειο το 1979 είχε πει ότι η οικονομία πρέπει να υπηρετεί τον άνθρωπο και όχι ο άνθρωπος την οικονομία. Η οικονομία, κατά τον Καραμανλή, υπάρχει για να πραγματοποιήσει την πολυδιάστατη ανάπτυξη, την προαγωγή της ποιότητας της ζωής και της οικονομικής δικαιοσύνης. Αυτές τις παρακαταθήκες πραγματώνει η Κυβέρνηση του Κυριάκου Μητσοτάκη, αλλάζοντας πλήρως το τοπίο στη χώρα μας, ενισχύοντας την κοινωνική συνοχή.

Κυρίες και κύριοι, βασική προϋπόθεση της ανάπτυξης και της ευημερίας μιας χώρας είναι η ασφάλεια, ειδικά στο σημερινό διεθνές περιβάλλον, το οποίο είναι ήδη επιβαρυμένο, τόσο παγκόσμια όσο και στην ευρύτερη περιοχή μας. Η πρόοδος που έχει συντελεστεί στα ζητήματα της οικονομίας στη χώρα μας οφείλεται σε ένα μεγάλο βαθμό και στην πρόοδο που έχει επιτευχθεί στο κομμάτι της ασφάλειας. Έχει επιτρέψει έτσι στην Ελλάδα να έχει κάνει εντυπωσιακή οικονομική πρόοδο, από τις μεγαλύτερες μέσα στην Ευρώπη. Είναι γνωστό ότι η πρόοδος εξασφαλίζεται όταν διατηρείς την τάξη μέσα στην αλλαγή.

Η πρόοδος, κυρίες και κύριοι συνάδελφοι, είναι ωραία λέξη, αλλά αυτό που δημιουργεί την πρόοδο είναι η αλλαγή και η αλλαγή πολλές φορές δημιουργεί εχθρούς. Η ασφάλεια και στην Ελλάδα, όπως και παγκόσμια, θα εξακολουθήσει να είναι προτεραιότητα και την επόμενη χρονιά ως προϋπόθεση ευημερίας και δείκτης ποιότητας ζωής.

Οι πόλεμοι στην ευρύτερη περιφέρειά μας δεν έχουν σταματήσει. Το μεταναστευτικό γνωρίζει διάφορες φάσεις, αλλά όσο δεν εκλείπουν οι αιτίες που το δημιουργούν και όσο δεν αντιμετωπίζονται ριζικά οι εγκληματικές οργανώσεις λαθροδιακίνησης ανθρώπων στις χώρες προέλευσης, δεν πρόκειται να υπάρξει ομαλότητα.

Οι κυβερνοεπιθέσεις και το ηλεκτρονικό έγκλημα διευρύνουν το πεδίο τους επειδή υπάρχουν χώρες εκτός Ευρωπαϊκής Ένωσης που επενδύουν στις πράξεις αυτές.

Και τέλος, η πανδημία βίας στην καθημερινότητα, όχι μόνο στην Ελλάδα, αλλά και σε άλλες χώρες, πλήττει συνεχώς τον δυτικό κόσμο και δεν μας αφήνει και εμάς ανεπηρέαστους.

Το Υπουργείο Προστασίας του Πολίτη έχει σχέδιο αντιμετώπισης όλων αυτών των προκλήσεων και άλλων ακόμα και η διαχείρισή τους, όπως δείχνουν και τα στοιχεία που έχουμε στη διάθεσή μας, οι βελτιωμένοι δείκτες, κυρίως, στην υψηλή εγκληματικότητα, δείχνουν ότι αντιμετωπίζουμε τις προκλήσεις με επάρκεια.

Δυστυχώς, σε όλες τις δυτικές χώρες, για λόγους κοινωνικούς και για λόγους πολιτισμικούς, επικρατεί μια εντεινόμενη κουλτούρα βίας, η οποία αυξάνει και τη συχνότητα και τη σοβαρότητα των περιστατικών σε κάθε κοινωνικό χώρο, σε κάθε ομάδα, δυσχεραίνοντας και επιβαρύνοντας περαιτέρω το αστυνομικό έργο.

Για εμάς, όμως και πρωτίστως για τους Έλληνες αστυνομικούς, η συνεχής αναμέτρηση με την παραβατικότητα σε κάθε έκφανση της, είναι μονόδρομος. Είναι μονόδρομος γιατί γνωρίζουμε ότι ο πολιτισμός αρχίζει με την τάξη, αναπτύσσεται με την ελευθερία και καταστρέφεται με το χάος. Και το χάος δεν υπάρχει περίπτωση να το επιτρέψουμε.

Η Ελληνική Αστυνομία το τελευταίο τετράμηνο μόνο κατάφερε να εξαρθρώσει δύο μεγάλες εγκληματικές οργανώσεις που επέφεραν ζημιά εκατοντάδων εκατομμυρίων ευρώ στο ελληνικό δημόσιο με φορολογικές απάτες. Συνέλαβε πολλές εκατοντάδες λαθροδιακινητές μεταναστών. Εξάρθρωσε πολλά δίκτυα εμπορίας ναρκωτικών ουσιών, κατάσχοντας τόνους κοκαΐνης και χασίς. Αύξησε σημαντικά τους ελέγχους σχετικά με την οδική ασφάλεια και τη βεβαίωση παραβάσεων για μια σειρά οδικές συμπεριφορές. Διαχειρίστηκε με άψογο τρόπο -και δεν πρέπει να το υποτιμούμε, σε ένα ιδιαίτερα φορτισμένο περιβάλλον- σημαντικά γεγονότα τόσο επετειακού χαρακτήρα, όσο και μεγάλης διεθνούς εμβέλειας, όπως η σύνοδος του διοικητικού συμβουλίου της Ευρωπαϊκής Κεντρικής Τράπεζας και η επίσκεψη Ερντογάν στην Αθήνα.

Καθοριστική ήταν η συμβολή της Ελληνικής Αστυνομίας και στη διαχείριση των συνεπειών των αλλεπάλληλων κλιματικών κρίσεων το περασμένο καλοκαίρι.

Με λίγα λόγια, η Ελληνική Αστυνομία είναι παρούσα σε κάθε πτυχή της καθημερινότητας εμφανώς και αφανώς, προσφέροντας συνεχώς στον πολίτη.

Θέλω στο σημείο αυτό, κυρίες και κύριοι συνάδελφοι, να κάνω δύο ειδικές αναφορές. Η πρώτη αφορά στη νεανική παραβατικότητα. Πρόκειται για ένα φαινόμενο στο οποίο η Ελληνική Αστυνομία καλείται να διαχειριστεί το τελευταίο του στάδιο, αυτό δηλαδή της πρόληψης των επεισοδίων στο πεδίο και της καταστολής. Από τον Σεπτέμβριο και μετά, σχεδιάσαμε και υλοποιούμε συγκεκριμένες δράσεις σε δήμους της Αττικής, αλλά και σε γειτονιές της Αθήνας, για να αντιμετωπίσουμε το φαινόμενο αυτό. Όμως, να είμαστε ειλικρινείς: Η κουλτούρα βίας και απείθειας, κυρίως σε αυτές τις ηλικίες, είναι γέννημα οικογενειακών, κοινωνικών, οικονομικών, πολιτισμικών και εκπαιδευτικών αποτυχιών και αστοχιών. Χωρίς την παρέμβαση στα σχολεία, σε οικογένειες, σε συλλόγους, σε σωματεία, χωρίς την παρέμβαση εκεί που γεννάται και εκκινεί αυτού του είδους η παραβατικότητα, κάθε άλλη παρέμβαση δεν θα καταφέρει να έχει τα αποτελέσματα που θέλουμε.

Η η δεύτερη αναφορά που θέλω να κάνω αφορά στην όξυνση της βίας με αθλητικό υπόβαθρο.

Το τελευταίο διάστημα, κύριε Πρόεδρε, κυρίες και κύριοι συνάδελφοι, όλοι στην ελληνική κοινωνία, και ιδιαίτερα εμείς στην Ελληνική Αστυνομία και στο Υπουργείο Προστασίας του Πολίτη, ζούμε κάτω από τη βαριά σκιά της δολοφονικής επίθεσης στον αστυνομικό στου Ρέντη, με ευθεία βολή ναυτικής φωτοβολίδας. Όμως, αυτό δεν συνέβη πρώτη φορά, όπως δεν έχει συμβεί μόνο μία φορά η περίπτωση δολοφονικών επιθέσεων με εκρηκτικές βόμβες μολότοφ, στα Εξάρχεια, στην Πολυτεχνειούπολη, στην Αθήνα, στη Θεσσαλονίκη και αλλού.

Είμαστε εδώ και καιρό μπροστά σε μία μεγάλη κλιμάκωση –και αυτό πρέπει να γίνει αντιληπτό- ποιοτική και ποσοτική, ιδιαίτερα στη χουλιγκανική βία, μία ολοκληρωτική αποκτήνωση αυτών των συμμοριών. Αυτός είναι ο πραγματικός προσδιορισμός. Μιλάμε για αφηνιασμένες συμμορίες που βγαίνουν για να σκοτώσουν, συμμορίες με δραστηριότητα τόσο στο ποινικό έγκλημα, όσο και με σύνδεση με την Ακροδεξιά και με τον αναρχικό και τον αντιεξουσιαστικό χώρο.

Παρά τα σημαντικά βήματα που έγιναν στον τομέα της καταστολής, αλλά και της πρόληψης –και είναι άδικο να μηδενίζουμε και είμαι έτοιμος και με στοιχεία να απαντήσω σ’ αυτήν την κριτική, αν και όποτε χρειαστεί- η πραγματικότητα είναι ότι οφείλουμε να αντιδράσουμε πιο αποτελεσματικά, αλλά και πιο αποφασιστικά. Συμπληρώνουμε ήδη νομοθετικά κενά και λειτουργικές ελλείψεις, ώστε να κάνουμε τη δράση μας ακόμα πιο αποτελεσματική. Όμως, το πρώτο και κύριο που πρέπει να έχουμε στο μυαλό μας είναι ότι για να έχουμε ουσιαστική αντιμετώπιση της χουλιγκανικής βίας, χρειάζεται μια συμπαγής κοινωνική συμμαχία απέναντί της, ώστε να μη βρίσκουν οι αγέλες των χούλιγκαν καμμία ηθική, ιδεολογική και υλική υποστήριξη από κανέναν. Αυτό χρειάζεται. Χρειάζεται να μην επιτρέψει κανείς την παραμικρή δικαιολογία ή άλλοθι σε αυτού του είδους κακοποιούς.

Δεν μπορεί, κυρίες και κύριοι συνάδελφοι, για ένα γκολ που δεν μέτρησε ή για ένα οφσάιντ που δεν δόθηκε, να δημιουργούνται συνθήκες εμπόλεμης ζώνης είτε κυριολεκτικά έξω από τα γήπεδα είτε μεταφορικά στη δημόσια σφαίρα. Αυτή είναι η πραγματικότητα. Δεν μπορεί αθλητικά γεγονότα να αντιμετωπίζονται από την πολιτεία ως πολεμικές επιχειρήσεις, απασχολώντας εκατοντάδες ανθρώπους και οι αστυνομικοί που πηγαίνουν εκεί να γίνονται στο τέλος της ημέρας και σάκος του μποξ απ’ όλους και από εκείνους που δεν επιθυμούν την παρουσία τους, αλλά και από εκείνους που εναγωνίως τη ζητούσαν. Αυτά χρειάζεται για να πετύχουμε. Και, δυστυχώς, δεν είμαστε ακόμη σε αυτό το σημείο.

Τέλος, όπως είπα και εκείνο το τραγικό βράδυ έξω από νοσοκομείο της Νίκαιας, το βράδυ της επίθεσης, για εμάς στην ελληνική Κυβέρνηση, στην Ελληνική Αστυνομία, το μείζον είναι να συλλάβουμε όλους όσοι εμπλέκονται στην οργάνωση και υλοποίηση αυτής της δολοφονικής επίθεσης, αυτής της εγκληματικής πράξης, να εξαρθρώσουμε πλήρως τις εγκληματικές οργανώσεις των χούλιγκαν, για τις οποίες παραδώσαμε πληθώρα στοιχείων στη δικαιοσύνη. Είναι ζήτημα νομιμότητας, αλλά ταυτόχρονα είναι και ζήτημα τιμής.

Κυρίες και κύριοι συνάδελφοι, στα όσα καθημερινά πετυχαίνει η Ελληνική Αστυνομία δεν σημαίνει ότι δεν έχουν υπάρξει και αστοχίες. Δεν σημαίνει ότι δεν έχουμε αδυναμίες. Οφείλουμε και πρέπει να είμαστε ειλικρινείς. Πολλές από τις αδυναμίες αυτές είναι και δομικού χαρακτήρα. Η χρονιά που έρχεται θα είναι χρονιά ουσιαστικών και σημαντικών αλλαγών. Θα είναι χρονιά ενίσχυσης της Ελληνικής Αστυνομίας, ώστε να βελτιώσουμε τις δυνατότητες του Σώματος και να αποδώσουμε ακόμα καλύτερα, ακόμα περισσότερα, όπως απαιτούν και οι πολίτες και οι περιστάσεις. Αρχικά, προχωρούμε σε αλλαγές στη δομή της Ελληνικής Αστυνομίας, ώστε να διευκολύνουμε και να βελτιώσουμε ακόμα περισσότερο τη λειτουργία μας. Ήδη έχει συγκροτηθεί η επιτροπή που σύντομα θα εισηγηθεί κομβικές διαδικασίες και διαχείριση του προσωπικού, αλλά και μετασχηματισμού των δομών.

Η πολιτική μας απέναντι στο έγκλημα οφείλει να είναι δυναμική και αυτό απαιτεί εκσυγχρονισμό στη λειτουργία μας. Απαιτεί αλλαγές στις δομές μας. Απαιτεί προσαρμογή των κανόνων εμπλοκής σε καινούργια δεδομένα. Και αυτό θα κάνουμε. Έχουμε ήδη ξεκινήσει τις διαδικασίες για την ενίσχυση της Αστυνομίας σε τεχνολογικά μέσα, ώστε να διευκολύνουμε και να ενισχύσουμε το αστυνομικό έργο. Η Αστυνομία δεν μπορεί να είναι παντού με φυσικό τρόπο –αυτό το καταλαβαίνει ο καθένας- αλλά μπορεί να είναι σε περισσότερα μέρη μέσω της τεχνολογίας. Γι’ αυτό προχωρούμε με γρήγορα βήματα για τις κάμερες σώματος, για τις κάμερες οχημάτων, για τις κάμερες σε σταθερά σημεία, έτσι ώστε να βελτιώσουμε την αποδοτικότητά μας.

Όμως, δεν σταματάμε μόνο εκεί. Ενισχύουμε με μέσα την Ελληνική Αστυνομία με γρήγορους ρυθμούς, με πόρους από διεθνή χρηματοδοτικά εργαλεία, αλλά και από τον ελληνικό προϋπολογισμό. Παράλληλα, στο κομμάτι του προσωπικού με την αποφοίτηση των οκτακοσίων νέων αστυνομικών από τις σχολές μας την προσεχή άνοιξη, αλλά και την αναδιάταξη του δυναμικού με την επιστροφή προσωπικού από τις φυλάξεις, ενισχύουμε κρίσιμες υπηρεσίες στον χώρο του πεδίου, στην πρώτη γραμμή, όπως θα ενισχύσουμε και τα υλικά, τα οχήματα, τα μέσα με τα οποία οι υπηρεσίες αυτές κάνουν τη δουλειά τους.

Η κατασκευή του φράχτη στον Έβρο προχωρά. Ήδη έχουν τοποθετηθεί στο μήκος της νέας κατασκευαστικής γραμμής τα πρώτα κομμάτια. Συνεχίζουμε με γοργούς ρυθμούς και θα προχωρήσουμε και στην αναγκαία συμπλήρωση με μέσα ηλεκτρονικής επιτήρησης. Εκσυγχρονίζουμε την εκπαίδευση των αστυνομικών μας. Η τοποθέτηση του πρώτου κοσμήτορα της σχολής πριν από λίγες ημέρες σηματοδότησε ήδη την έναρξη της ολιστικής προσπάθειας που κάνουμε για την αναβάθμιση της αστυνομικής εκπαίδευσης, ιδίως στη Σχολή Αξιωματικών της Ελληνικής Αστυνομίας, στα διοικητικά και ακαδημαϊκά πρότυπα των ανώτατων στρατιωτικών εκπαιδευτικών ιδρυμάτων.

Σχεδιάζουμε στοχευμένες εκπαιδεύσεις και επανεκπαιδεύσεις του προσωπικού μας, του αστυνομικού προσωπικού, με σκοπό την ανάπτυξη των ικανοτήτων και τη διεύρυνση των δεξιοτήτων απέναντι στην αντιμετώπιση του οργανωμένου εγκλήματος.

Τέλος, να πω και δύο λόγια για το σωφρονιστικό σύστημα. Ολοκληρώθηκε η πρώτη φάση του διαγωνισμού μετεγκατάστασης των φυλακών Κορυδαλλού και βρίσκεται σε εξέλιξη η διαδικασία αξιολόγησης των προσφορών. Τη χρονιά που μας έρχεται σχεδιάζουμε κινήσεις, κάποιες από αυτές και ουσιαστικές τομές, οι οποίες σταδιακά θα βοηθήσουν στο να αντιμετωπιστούν χρόνιες παθογένειες του σωφρονιστικού συστήματος. Ξεχωρίζω τη λειτουργία νέων σωφρονιστικών καταστημάτων στη Δράμα και στην Κρήτη και κυρίως, την ουσιαστική εφαρμογή, για πρώτη φορά, του ηλεκτρονικού τρόπου επιτήρησης, τα περιβόητα «βραχιολάκια» που θα βοηθήσουν καθοριστικά στην αποσυμφόρηση των φυλακών. Παράλληλα, με μια σειρά πρωτοβουλιών του Υπουργείου μας, θα παρέμβουμε σε συστήματα βελτίωσης των συνθηκών διαβίωσης μέσα στις φυλακές, αλλά και στην επανένταξη των κρατουμένων.

Να αναφέρω επίσης –διότι έχει τη σημασία του- ότι η επιτροπή του Συμβουλίου της Ευρώπης για την πρόληψη των βασανιστηρίων και της απάνθρωπης ή ταπεινωτικής μεταχείρισης, η περιβόητη CPT, μετά από εποικοδομητικές διαβουλεύσεις και επισκέψεις στα σωφρονιστικά καταστήματα, αναγνώρισε την πρόοδο και τη δουλειά που γίνεται και δεν προέβη σε δημόσια δήλωση κατά της χώρας μας.

Κύριε Πρόεδρε, κυρίες και κύριοι συνάδελφοι, στον σύντομο χρόνο που είχα στη διάθεσή μου περιέγραψα βασικούς άξονες πολιτικών και έργου, με ειλικρίνεια, με γνώση του πού βρισκόμαστε και των προσδοκιών που έχει η ελληνική κοινωνία από εμάς, παρά τις μεγάλες δυσκολίες. Η πανδημία της βίας που αντιμετωπίζουμε συνολικά, όχι μόνο στην Ελλάδα, αλλά και στον υπόλοιπο κόσμο, απαιτεί σύνεση, ψυχραιμία, βαθιές τομές εκπαιδευτικές και κοινωνικές. Δεν αντιμετωπίζεται ούτε με κραυγές ούτε με υποκρισία.

Η Ελληνική Αστυνομία, για να είναι αποδοτική, χρειάζεται, εκτός από όλα τα υπόλοιπα, μια κοινωνική πανστρατιά μηδενικής ανοχής, ηθικής, ιδεολογικής ή και υλικής, απέναντι στη βία. Και όλος ο πολιτικός κόσμος έχει την υποχρέωση να πρωτοστατήσει σ’ αυτήν την πανστρατιά, χωρίς αστερίσκους και χωρίς υποσημειώσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ξάνθης (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ζητήσει τον λόγο για την παρέμβασή του ο Κοινοβουλευτικός Εκπρόσωπος των Σπαρτιατών κ. Δημητριάδης.

Ορίστε, κύριε Δημητριάδη, έχετε τον λόγο για τρία λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κατ’ αρχάς θέλω να πω ότι εκφράζουμε όλοι τη συμπαράστασή μας στον άτυχο αστυνομικό για το επεισόδιο στον Ρέντη και ευχόμαστε να πάνε όλα καλά. Καταδικάζουμε τη βία κατά των αστυνομικών και το ξέρετε πάρα πολύ καλά.

Θέλω να ρωτήσω το εξής: Πήρατε πριν από λίγες ημέρες ένα μέτρο. Κλείσατε τα γήπεδα για δύο μήνες. Εσείς περιμένετε ότι με αυτό το μέτρο θα λυθεί κάτι; Δηλαδή, αυτές οι στρατιές των χούλιγκαν –για τις οποίες πολύ ορθά είπατε ότι πρέπει να μην υπάρξει καμμία ανοχή- θα βελτιωθούν και θα γίνουν υπεύθυνοι φίλαθλοι σε λίγο καιρό; Πώς πιστεύετε ότι θα γίνει αυτό το πράγμα;

Δεύτερον, θέλω να ρωτήσω και κάτι άλλο. Πήγατε στην εισαγγελέα του Αρείου Πάγου και δώσατε στοιχεία για διακόσια άτομα που είπατε ότι έχουν παραβατική συμπεριφορά. Θέλω να ρωτήσω, για πόσο καιρό το γνωρίζετε αυτό εδώ και για ποιον λόγο το κάνετε τώρα και όχι πριν; Χρειαζόταν να γίνει αυτό το συμβάν για να πάτε τα στοιχεία;

Είναι κάποια ερωτήματα τα οποία πρέπει να απαντηθούν, σας παρακαλώ πάρα πολύ.

Τρίτον, μιλήσατε για τα Εξάρχεια. Συμφωνώ. Θυμάμαι το 2019 που λέγατε προεκλογικά εσείς, η Κυβέρνηση της Νέας Δημοκρατίας, «Εμείς σε λίγο καιρό θα καταργήσουμε το άβατο των Εξαρχείων. Θα το καταργήσουμε». Το καταργήσατε ή όχι; Εγώ τώρα τελευταία βλέπω πάλι ότι γίνεται χαμός στα Εξάρχεια, γίνονται επεισόδια, πέφτουν μολότοφ. Τι προτίθεστε να κάνετε μ’ αυτό το θέμα;

Και τέταρτον, θα ήθελα να πω και κάτι ακόμα για τη βία στα πανεπιστήμια. Πρόσφατα υπήρξε ένα ατυχές συμβάν στο Αριστοτέλειο Πανεπιστήμιο Θεσσαλονίκης, όπου μέλη του αναρχικού χώρου επενέβησαν βίαια σε μία ομιλία με αφορμή την παρουσία του προέδρου ενός κόμματος, άλλου κόμματος στο Κοινοβούλιο βασικά που βρίσκεται εδώ δίπλα μας.

Θέλω να ρωτήσω, λοιπόν, τι προτίθεστε να κάνετε για όλα αυτά εδώ. Θα τα αντιμετωπίσετε δραστικά ή όχι;

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Και ο κ. Καζαμίας ζητά τον λόγο για την παρέμβασή του.

Θα απαντήσει μετά ο κύριος Υπουργός συνολικά.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, στην εισηγητική έκθεση του προϋπολογισμού φαίνεται ότι το Υπουργείο σας λαμβάνει αρκετά σημαντική αύξηση στα κονδύλια, δηλαδή 2,3 δισεκατομμύρια ευρώ.

Και η εισηγητική έκθεση η ίδια δείχνει ότι το συντριπτικό ποσοστό αυτού του ποσού κατευθύνεται προς τους μισθούς των αστυνομικών. Η εισηγητική έκθεση, μάλιστα, λέει ότι υπάρχουν περίπου πενήντα χιλιάδες αστυνομικοί αυτή τη στιγμή στην Ελλάδα. Το ποσό που λαμβάνει το Υπουργείο σας αντιστοιχεί με το 1% περίπου του ΑΕΠ. Στην Ευρωπαϊκή Ένωση ο μέσος όρος εξόδων άμυνας ενάντια στους εξωτερικούς εχθρούς είναι 1,5%. Μοιάζει δηλαδή, σε όποιον βλέπει απ’ έξω τη χώρα μας, σαν να έχουμε έναν εσωτερικό στρατό.

Γιατί χρειάζεται το Υπουργείο σας και η Ελλάδα τόσους πολλούς αστυνομικούς; Και σας λέω ότι συγκριτικά με τον αριθμό των αστυνομικών στην Ευρωπαϊκή Ένωση, ο οποίος είναι κατά μέσο όρο τριακόσιοι αστυνομικοί ανά εκατό χιλιάδες κατοίκους και στις πιο προηγμένες χώρες είναι περίπου εκατόν πενήντα με διακόσιους αστυνομικούς ανά εκατό χιλιάδες κατοίκους. Εμείς σύμφωνα με τα στοιχεία της EUROSTAT, τα οποία κατέθεσα και στα Πρακτικά στη διάρκεια της ομιλίας μου για τον προϋπολογισμό, έχουμε πεντακόσιους είκοσι πέντε ανά εκατό χιλιάδες κατοίκους το 2022. Άλλοι αριθμοί θεωρούν ότι έχουμε ακόμα μεγαλύτερο ποσοστό αστυνομικών.

Το ποσοστό αυτό ισοδυναμεί με χώρες, όπως είναι η Τουρκία και όπως είναι το Μαυροβούνιο. Οι περισσότεροι αναλυτές -και οι Ευρωπαίοι εταίροι μας στην Ευρωπαϊκή Ένωση- θεωρούν ότι το να έχουμε τόσο μεγάλο αριθμό αστυνομικών ανά κάτοικο είναι ένδειξη υπανάπτυξης.

Και θέλω να σας ρωτήσω δύο πράγματα. Μέχρι πού θεωρείτε ότι πρέπει να αυξάνεται ο αριθμός των αστυνομικών στην Ελλάδα για να μπορεί το Υπουργείο Προστασίας του Πολίτη να αισθάνεται ότι παρέχει ασφάλεια στους πολίτες; Δεύτερον, το βλέπετε εσείς εκσυγχρονιστικό να έχουμε αριθμό αστυνομικών ανά κάτοικο ισοδύναμο με χώρες που έχουν πολύ χαμηλή ανάπτυξη, όπως είναι το Μαυροβούνιο, η Τουρκία και άλλες; Δεν σας προβληματίζει καθόλου αυτό; Έχουμε εσωτερικό εχθρό για να έχουμε πενήντα χιλιάδες αστυνομικούς;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας για την τρίτη του και τελευταία παρέμβαση.

**ΚΩΝΣΤΑΝΤΙΝΟΣ ΧΗΤΑΣ:** Έκανα τρεις;

**ΠΡΟΕΔΡΕΥΩΝ (Γεώργιος Γεωργαντάς):** Η αλήθεια ότι κάνατε και μια άλλη μικρότερη, την οποία, όμως, δεν την συνυπολογίζουμε, γιατί ήταν αποκατάσταση κάποιων πραγμάτων. Είναι η τρίτη σας παρέμβαση.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υπουργέ, θέλω να μας απαντήσετε, αν μπορείτε, αν σκοπεύετε να συνεχίσετε να στέλνετε την αστυνομία σε ανώνυμες εταιρείες, δηλαδή να φυλάνε επιχειρήσεις Α.Ε., ποδοσφαιρικές Α.Ε., επιχειρήσεις επιχειρηματιών με μεγάλα έσοδα, μεγάλους ισολογισμούς, διαφημίσεις, χορηγίες, τηλεοπτικά δικαιώματα, επιχειρήσεις που τζιράρουν απίστευτα χρήματα, έσοδα, έξοδα. Θέλω να μας απαντήσετε αν η θέση του Έλληνα αστυνομικού είναι στα γήπεδα.

Εμείς λέμε ότι η θέση του Έλληνα αστυνομικού δεν είναι στα γήπεδα. Και θα πρέπει οι ΠΑΕ, οι ανώνυμες εταιρείες είτε είναι καλαθοσφαίρισης είτε είναι ποδοσφαίρου να φυλάνε το «μαγαζί τους» μόνες τους, όπως συμβαίνει στο εξωτερικό. Αν θέλετε η παρουσία της αστυνομίας να είναι μέχρι και έξω από το γήπεδο, αλλά δεν έχουν καμμία δουλειά μέσα στο γήπεδο.

Ας μη δημιουργήσουμε πάλι την ίδια ιστορία ότι κάθε φορά που συμβαίνει κάτι άσχημο ξεσηκώνεται το σύμπαν, συνεδριάζουμε, παίρνουμε αποφάσεις, μέτρα, ημίμετρα, τα ξεχνάμε όλα, προχωράμε μέχρι να ξανασυμβεί κάτι. Με αφορμή, λοιπόν, το πολύ δυσάρεστο γεγονός που ένας νεαρός άνδρας, ένας αστυνομικός χαροπαλεύει αυτή τη στιγμή, μήπως ήρθε η ώρα οι κύριοι αυτοί να αναλάβουν τις ευθύνες τους, εννοώ οι επιχειρηματίες και να φυλάξουν το μαγαζί τους μόνοι τους και να φυλάξει ο Έλληνας αστυνομικός τον Έλληνα πολίτη που η εγκληματικότητα οργιάζει έξω;

Επίσης -το είπε και ο Πρόεδρος το μεσημέρι- τι δουλειά έχουν οι αστυνομικοί στους πλειστηριασμούς όταν πετάνε τον κόσμο έξω από τα σπίτια; Δεν είναι αυτή η δουλειά του Έλληνα αστυνομικού, να είναι στις υπηρεσίες των «κορακιών» η Ελληνική Αστυνομία.

Επίσης, κύριε Οικονόμου, επειδή είμαστε στο ίδιο έργο θεατές, πήγατε στην εισαγγελία του Αρείου Πάγου πριν από λίγες ημέρες μαζί με τον κ. Βρούτση, τον Αναπληρωτή Υπουργό Αθλητισμού. Παραδώσατε έναν φάκελο με στοιχεία, ονόματα, κ.λπ.. Πριν από ενάμιση χρόνο ήταν η ίδια εικόνα με τον κ. Χρυσοχοΐδη, Υπουργό Προστασίας του Πολίτη τότε, που ήταν η στυγνή δολοφονία του Άλκη του Καμπανού. Πάλι είχε ξεσηκωθεί η Βουλή και είχε ευαισθητοποιηθεί. Τότε ο κ. Χρυσοχοΐδης παρέδωσε έναν φάκελο στην εισαγγελία του Αρείου Πάγου. Εννοείται ότι δεν έγινε τίποτα. Η ίδια εικόνα επαναλήφθηκε και εχθές, κύριε Υπουργέ.

Τι είναι αυτό που μπορεί να μας κάνει να πιστεύουμε, να είμαστε περισσότερο αισιόδοξοι ότι μπορεί να καταλήξουμε κάπου; Μακάρι, γιατί είμαστε σίγουροι -το έχουν παραδεχθεί και κορυφαία στελέχη της Ελληνικής Αστυνομίας κατά το παρελθόν- ότι ξέρουν πάρα πολύ καλά ποιοι είναι οι γνωστοί - άγνωστοι, ποιοι είναι οι χούλιγκαν, που μένουν, τα πάντα, πώς δρουν. Είναι θέμα βούλησης, λοιπόν, της πολιτείας για να τους συλλάβει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριεΥπουργέ, έχετε τον λόγο για τις συνολικές απαντήσεις.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ πολύ, κύριε Πρόεδρε. Και ευχαριστώ και τους συναδέλφους για τις παρατηρήσεις.

Όπως σε όλες τις προσπάθειες αντιμετώπισης του εγκλήματος η πολιτική μας οφείλει να είναι δυναμική και να προσαρμόζεται σε αυτά που κάθε φορά έχουμε μπροστά μας. Είπα και προηγουμένως ότι στην αντιμετώπιση της οπαδικής βίας, της χουλιγκανικής βίας γίνανε βήματα, ψηφίστηκαν νόμοι, άλλαξαν πράγματα που οδήγησαν τις αρχές στο να φυλακίσουν ανθρώπους, που δυσκόλεψαν τη ζωή των οργανωμένων, έγιναν συλλήψεις, προσαγωγές, έλεγχοι σε λέσχες και διαπιστώθηκαν ότι πρέπει να γίνουν κι ακόμα περισσότερα.

Ζητήσαμε, εκ μέρους της Κυβέρνησης, την αναβάθμιση της ποινικής παρακολούθησης της υπόθεσης. Είναι διαπιστωμένο πλέον ότι οι ομάδες αυτές δρουν με σχέδιο, δρουν με ιεραρχία, δρουν με συντεταγμένο τρόπο. Και η προσκόμιση στοιχείων που διάσπαρτα δεξιά και αριστερά ήταν στη διάθεση των αρχών φιλοδοξούμε, πιστεύουμε, αισιοδοξούμε ότι θα αποβεί πάρα πολύ χρήσιμη στο να καταφέρουμε ένα πολύ σημαντικό, συντριπτικό χτύπημα σε αυτού του είδους τις εγκληματικές οργανώσεις, στις αγέλες των χούλιγκαν.

Συγκεκριμένα πράγματα θα γίνουν μέσα σε αυτούς τους δύο μήνες, πράγματα που θα επιτρέψουν στην ελληνική πολιτεία, που θα επιτρέψουν στον αθλητισμό, στον τρόπο με τον οποίο θα διεξάγονται τα ποδοσφαιρικά παιχνίδια με τη βοήθεια και της τεχνολογίας και διάφορες προσαρμογές να είμαστε ακόμη περισσότερο θωρακισμένοι στις διαθέσεις αυτών των αφιονισμένων οργανώσεων των χούλιγκαν.

Βεβαίως, όλα τα μέτρα απαιτούν την ενσυναίσθηση, απαιτούν τη συμπόρευση, απαιτούν την ουσιαστική στήριξη όλων των παραγόντων του ευρύτερου συστήματος του αθλητισμού και του ποδοσφαίρου. Και όλοι τώρα θα είναι αντιμέτωποι απέναντι στις ευθύνες τους.

Θέλω να πω κάτι ξεκάθαρα, διότι το ακούω να λέγεται, ειπώθηκε και σήμερα, αλλά και στον δημόσιο διάλογο. Σε ένα γεγονός που υπάρχουν δεκαπέντε, είκοσι, εικοσιπέντε, τριάντα χιλιάδες άνθρωποι δεν μπορεί η Ελληνική Αστυνομία να μην έχει παρουσία. Δεν πηγαίνει για να προστατεύσει τα ιδιωτικά συμφέροντα κάποιας ΠΑΕ, κάποιας εταιρείας, του οποιουδήποτε. Η Ελληνική Αστυνομία είναι εκεί για να προστατέψει τον πολίτη, για να προστατέψει το οτιδήποτε θα θέσει σε κίνδυνο την ασφάλειά του και στο χώρο και γύρω από αυτόν. Ο ρόλος το τι θα κάνει, το τι θα γίνεται, προφανώς και είναι κάτι που πρέπει να επαναπροσδιοριστεί. Και εδώ ερχόμαστε, με τις παρεμβάσεις που θα εκδηλωθούν και θα ανακοινωθούν το επόμενο διάστημα, να κάνουμε τον ρόλο αυτό ακόμα πιο ξεκάθαρο και ακόμα, ίσως, πιο ουσιαστικό σε ότι αφορά στην αστυνομία και στην παρουσία της σε αυτά τα αθλητικά γεγονότα, ενδεχομένως, και αλλού.

Δεύτερη παρατήρηση, για τη συντεταγμένη πολιτεία ούτε υπήρχαν ούτε υπάρχουν άβατα. Για την Κυβέρνηση της Νέας Δημοκρατίας και του Κυριάκου Μητσοτάκη αυτό ήταν μια καθαρή θέση που υποστηρίζουμε με όλες μας τις ενέργειες. Αυτό δεν φαίνεται μόνο από το γεγονός ότι τα περιστατικά έχουν μειωθεί και έχουν περιοριστεί. Δεν φαίνεται από το γεγονός μόνο ότι η αστυνομία είναι εκεί για να αντιδράσει. Φαίνεται και από τον τρόπο που αλλάζουν όψη οι γειτονιές αυτές, στις οποίες αναφέρεστε. Γίνονται έργα, γίνονται αναπλάσεις που παρά τη λυσσαλέα αντίδραση -και θα έρθω σε αυτό και στην απάντηση στην τρίτη παρατήρηση του συναδέλφου- αλλάζουν την εικόνα και αλλάζουν το τοπίο. Και ανάμεσα σε όλα τα υπόλοιπα η εικόνα και το τοπίο αλλάζει, γιατί το κράτος είναι εκεί με την Ελληνική Αστυνομία για να υπερασπίσει τον νόμο και τη βούλησή του κόντρα σε αυτά που έχουν στο μυαλό τους ορισμένοι που θεωρούν ότι μπορούν να υποκαταστήσουν τη συντεταγμένη πολιτεία. Αυτή είναι η πραγματικότητα.

Τρίτη παρατήρηση και κλείνω, κύριε Πρόεδρε. Είναι μια πολύ χρήσιμη συζήτηση αυτή για τον αριθμό των ανδρών και των γυναικών στην Ελληνική Αστυνομία. Έχει διάφορες διαστάσεις. Ξεκινώ από μία διάσταση που την είπα και στην ομιλία μου και θα μας απασχολήσει πολύ στο μέλλον, τη διάσταση της πιο ορθολογικής κατανομής του προσωπικού, γιατί ναι, μπορεί ο αριθμός να είναι αυτός που λέμε, αλλά βλέποντας τις κατηγορίες, βλέποντας τις τοποθετήσεις, βλέποντας το πού βρίσκεται ο καθένας καταλήγει στο να είναι αρκετές χιλιάδες λιγότεροι οι διαθέσιμοι για υπηρεσία στην Ελληνική Αστυνομία, πολύ κάτω από αυτό το πενήντα χιλιάδες που είπατε, κύριε συνάδελφε και αυτό αποτελεί στρέβλωση και αδυναμία, την οποία οφείλουμε να αντιμετωπίσουμε.

Δεύτερον, η Ελλάδα, δυστυχώς, στον τομέα πρόκλησης ζητημάτων ασφάλειας έχει διαφορές με αρκετές αναπτυγμένες ευρωπαϊκές χώρες, έχετε δίκιο σε αυτό. Όχι τόσο μεγάλες διαφορές στις προκλήσεις ασφάλειας απέναντι στο οργανωμένο έγκλημα, έχει διαφορές εξαιτίας των χαρακτηριστικών της των γεωγραφικών. Έχουμε έντονη πίεση λαθραίας εισόδου ανθρώπων στη χώρα μας.

Η Ελληνική Αστυνομία συμβάλλει με πολύ μεγάλο τρόπο και ουσιαστικά στη φύλαξη των συνόρων και στην αντιμετώπιση των λαθροδιακινητών και στην αντιμετώπιση της παράνομης εισόδου στη χώρα. Συμβάλλει στις μεταγωγές που γίνονται, για να εφαρμόζεται η πολιτική ασύλου και μετανάστευσης που η Ελλάδα υλοποιεί, αναλώνοντας πόρους, άντρες, δυνάμεις συνεχώς. Έχουμε μια χώρα η οποία έχει μεγάλη διασπορά νησιών με πολλαπλασιασμό πληθυσμού κατά τους καλοκαιρινούς μήνες. Δεν είναι σύνηθες με άλλες χώρες. Έχουμε τη διαφορά ότι η οργάνωση στην παροχή μέτρων σε άλλες χώρες δεν γίνεται μόνο από την αστυνομία, αλλά χρησιμοποιούνται και άλλα σώματα, οπότε κάποιος όταν κάνει αυτή τη σύγκριση θα πρέπει να είναι ίσως πιο ακριβής στις αθροίσεις.

Έχουμε όμως και διαφορές. Γιατί πράγματι, κύριοι συνάδελφοι, δεν διανοούμαι ότι σε αυτές τις ανεπτυγμένες χώρες που έχετε στο μυαλό σας και που έχω και εγώ, τις ευρωπαϊκές, ότι μπορεί κανείς να επιβάλλει με τη βαριοπούλα την κατάληψη ενός χώρου που θα έπρεπε να ανήκει στα πανεπιστήμια, στους φοιτητές και να είναι βιβλιοθήκη. Δεν διανοούμαι ότι θα παίρνει απόφαση το κράτος με τους νόμους και τις αποφάσεις του, και με τις διαδικασίες που η συντεταγμένη πολιτεία και η δημοκρατία απαιτεί να φτιάξει σταθμούς μετρό, να αναπλάσει πλατείες και θα πρέπει η Αστυνομία να τα φυλάει για να μην τα κάψουνε με μολότοφ, να μην τα διαλύσουν με βαριοπούλες, να μη δημιουργήσουν τα επεισόδια με τις κουκούλες δεν το διανοούμαι. Αυτή είναι ουσιαστική διαφορά με τις ανεπτυγμένες χώρες.

(Χειροκροτήματα από την πτέρυγα της Νέας Δημοκρατίας)

Μέχρι να φτάσουμε στο σημείο, και προχωράμε και θα φτάσουμε στο σημείο να αλλάξουμε αυτή την κουλτούρα, η Ελληνική Αστυνομία θα είναι εκεί για να επιβάλλει τη νομιμότητα και την ασφάλεια, που είναι προϋπόθεση ελευθερίας, δημοκρατίας και προόδου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Θα δοθεί τώρα ο λόγος στον κ. Δερμεντζόπουλο, στον κ. Παπαηλιού, στον κ. Στύλιο και στην κ. Γιαννακοπούλου, κλείνοντας έτσι ο όγδοος κύκλος των ομιλητών.

Κύριε Δερμεντζόπουλε, παρακαλώ, έχετε τον λόγο.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό που λαμβάνει τόπο στο τέλος του κάθε έτους, αποτελεί μια πρώτης τάξης ευκαιρία να συζητήσουμε, να αναλύσουμε ή να περιγράψουμε μια διαδρομή. Μια διαδρομή που αναφέρεται στην οικονομική πορεία της χώρας μας, πού ήμασταν, πού βρισκόμαστε και πού θέλουμε να πάμε. Να συζητήσουμε με στοιχεία, προβαίνοντας και σε κάποιου είδους κριτική ο καθένας βέβαια από την πλευρά του, με τον τρόπο που παρατηρεί και τις διαπιστώσεις τις οποίες κάνει για το πώς εξελίσσεται η οικονομία μας, πώς εξελίσσεται η κοινωνία μας. Τις προοπτικές, λοιπόν, που υπάρχουν και το πώς οραματιζόμαστε το άμεσο μέλλον. Το πώς θα εφαρμόσουμε ένα σχέδιο λαμβάνοντας βέβαια υπ’ όψιν πολλές παραμέτρους. Μια παράμετρος για παράδειγμα σίγουρα είναι η δεκαετής κρίση που προσπαθούμε να ξεπεράσουμε, μεταρρυθμίζοντας το κράτος και ακολουθώντας παράλληλα μια συνετή δημοσιονομική πολιτική που δεν θα επιτρέψει να ξεφύγουμε και να επιστρέψουμε σε νέες περιπέτειες.

Μία ακόμη παράμετρος είναι η διαχείριση των έκτακτων κρίσεων. Κρίσεις που δεν ήταν και λίγες και κρίσεις εισαγόμενες που απαιτούν κονδύλια, είτε αφορά την πληθωριστική κρίση και την ακρίβεια είτε την πανδημία του κορωνοϊού, αλλά και κρίσεις όπως αυτές των φυσικών καταστροφών, όπως το μεταναστευτικό, που απαιτούν σημαντική χρηματοδότηση για την αντιμετώπισή τους και τις τελευταίες μέρες γίνεται μεγάλη προσπάθεια από τον Πρωθυπουργό, ώστε να προέλθουν αυξημένοι πόροι από τον προϋπολογισμό της Ευρωπαϊκής Ένωσης.

Όσον αφορά, λοιπόν, το σχέδιο που εμείς οραματιζόμαστε για τη χώρα μας, αυτό άρχισε να ξεδιπλώνεται από την πρώτη στιγμή που αναλάβαμε τη διακυβέρνηση της χώρας το 2019 με πολλές μεταρρυθμίσεις, μεταρρυθμίσεις που διόρθωναν χρόνιες παθογένειες, με την κατάκτηση ενός κλίματος σταθερότητας, με εφαρμοσμένη πολιτική και όχι απλά διαπιστώσεις, με συγκεκριμένους στόχους και επιτεύγματα. Επιτεύγματα που κατακτήθηκαν από το σύνολο της ελληνικής κοινωνίας.

Σε μία εποχή αυξημένου πληθωρισμού και υψηλότερων επιτοκίων το κόστος δανεισμού μειώνεται προς όφελος των Ελλήνων πολιτών. Φθηνότερος δανεισμός, λοιπόν, για ελληνικές επιχειρήσεις και νοικοκυριά. Αυτό είναι η ανάκτηση της επενδυτικής βαθμίδας.

Μαζί με την κοινωνία, επίσης, πετύχαμε τον τρίτο υψηλότερο ρυθμό ανάπτυξης στην Ευρωπαϊκή Ένωση και ρεκόρ άμεσων ξένων επενδύσεων. Δεν είναι μακριά η εποχή που διαβάζαμε ή ακούγαμε τη μία μετά την άλλη πολυεθνική εταιρεία να αποχωρούν από τη χώρα μας. Πλέον η χώρα μας έχει αναδειχθεί ελκυστικός επενδυτικός προορισμός, έχουν πραγματοποιηθεί άμεσες ξένες επενδύσεις άνω των 20 δισεκατομμυρίων. Ο δικός μας στόχος οφείλει και πρέπει να είναι η διασπορά τους στο σύνολο της επικράτειας και η δημιουργία νέων και καλά αμειβόμενων θέσεων εργασίας.

Μαζί με την κοινωνία εξάλλου πετύχαμε και τη μείωση της ανεργίας. Οι αριθμοί είναι αμείλικτοι, από 17,5% το 2019 σήμερα είναι στο 10%. Τριακόσιες χιλιάδες περισσότεροι συμπολίτες μας έχουν βρει δουλειά και οφείλουμε να συνεχίσουμε να διαμορφώνουμε το κατάλληλο επαγγελματικό περιβάλλον που θα προσφέρει στο ανθρώπινο δυναμικό ένα σύγχρονο, ασφαλές, φιλικό περιβάλλον με καλές αποδοχές.

Μαζί με τους Έλληνες πολίτες πετύχαμε αύξηση στα δημόσια έσοδα, αυξήσεις στον κατώτατο μισθό και αποκλιμάκωση του ιδιωτικού χρέους. Οφείλουμε, λοιπόν, να συνεχίσουμε σταθερά με δημοσιονομική σοβαρότητα και κοινωνική ευαισθησία. Δεν είναι απλά αριθμοί που ευημερούν όταν προχωράμε στη στήριξη του εισοδήματος των πολιτών με μέτρα ύψους 1,6 δισεκατομμυρίου. Ύστερα από δεκατέσσερα χρόνια με Κυβέρνηση Κυριάκου Μητσοτάκη οι μισθοί των δημοσίων υπαλλήλων, των στρατιωτικών, των αστυνομικών, των λιμενικών, των πυροσβεστών και άλλων αυξάνονται. Στις συντάξεις, επίσης, οι συμπολίτες μας θα δουν αύξηση και το αφορολόγητο για οικογένειες με παιδιά θα αυξηθεί κατά 1.000 ευρώ. Επίσης θα μειωθεί ο ΕΝΦΙΑ 10% για κατοικίες που ασφαλίζονται από φυσικές καταστροφές και καταργείται η κράτηση 30% για συνταξιούχους που εργάζονται.

Οι προκλήσεις, βέβαια, που αντιμετωπίζει η οικονομία μας είναι πολλές και για να παραμείνει ανθεκτική σε αυτό το ασταθές διεθνές περιβάλλον οφείλουμε να είμαστε προσεκτικοί και να συνεχίσουμε να στοχεύουμε στην εξωστρέφεια και την ανταγωνιστικότητά της.

Επιτρέψτε μου όμως δύο λόγια να πω για την περιοχή μου που οι πολίτες μου έκαναν την τιμή να τους εκπροσωπώ, για τον Έβρο. Ο Έβρος, κυρίες και κύριοι συνάδελφοι, είναι μια περιοχή που εδώ και πολλά χρόνια έχει γνωρίσει τις δικές του κρίσεις. Κάποιες από αυτές αφορούσαν το σύνολο της ελληνικής επικράτειας, αλλά το αποτύπωμά τους ήταν μεγαλύτερο στην περιοχή μας, αποεπένδυση, μεταναστευτικό, δημογραφικό, πλημμύρες, οικονομική αιμορραγία λόγω της γειτνίασης με δύο χώρες και πολύ πρόσφατα τις πυρκαγιές στο κεντρικό και νότιο κομμάτι του νομού.

Την τετραετία που πέρασε έγιναν πολλά από πλευράς της Κυβέρνησης για την περιοχή μας. Σίγουρα, βέβαια, δεν είναι εύκολο να δώσεις λύσεις, να πάρεις μέτρα για προβλήματα που έλαβαν τόπο επί σειρά ετών. Μπήκαν όμως κάποιες βάσεις, διορθώθηκαν κάποιες παραλείψεις. Απαιτούνται όμως πολλά περισσότερα και η Κυβέρνησή μας, η παράταξή μας, με ειλικρίνεια ακούει και προσπαθεί να αντιμετωπίσει όλα αυτά τα ζητήματα.

Πρόσφατα, λοιπόν, και έπειτα από απόφαση του Πρωθυπουργού δημιουργήθηκε μία επιτροπή με στόχο την ανασυγκρότηση του νομού έπειτα από τις πυρκαγιές του καλοκαιριού. Η επιτροπή αποτελείται από πολλά μέλη της Κυβέρνησης και θα συνεδριάζει κάθε μήνα στη Δαδιά. Στόχευση έχει την ταχύτερη υλοποίηση του πορίσματος της διακομματικής επιτροπής για την ανάπτυξη της Θράκης, να προχωρήσουν γρήγορα τα έργα από το κυβερνητικό πρόγραμμα που παρουσιάσαμε πριν τις εκλογές, και φυσικά την κάλυψη των αναγκών που προέκυψαν από τις φυσικές καταστροφές.

Είναι επιτακτική ανάγκη να παρακολουθούμε και να διασφαλίσουμε την τήρηση των χρονοδιαγραμμάτων που έχει θέσει αυτή η επιτροπή. Δεν αναφέρομαι φυσικά μόνο στα αντιδιαβρωτικά, αντιπλημμυρικά έργα, που φυσικά πρέπει να τα τρέξουμε για να αποφύγουμε τα χειρότερα. Αναφέρομαι στο ότι μέσα από όλα αυτά τα πορίσματα και όλες αυτές τις προτάσεις που έχουν πλέον κατατεθεί, οφείλουμε να δείξουμε έμπρακτα πως μπορούμε να προχωρήσουμε.

Μπορούμε να προχωρήσουμε παραδείγματος χάριν στο λιμάνι. Να αναβαθμίσουμε ακόμα περισσότερο το λιμάνι της Αλεξανδρούπολης και να δείξουμε και να επικοινωνήσουμε στους πολίτες τα οφέλη, είτε είναι οικονομικά είτε σχετικά με θέματα εθνικής ασφάλειας. Να προχωρήσουμε με το αεροδρόμιο. Την προηγούμενη τετραετία ξεπεράσαμε αρκετά γραφειοκρατικά εμπόδια, απομένουν όμως αρκετά ζητήματα σε θέματα υποδομών και σε θέματα προσωπικού.

Σε θέματα πολιτικής προστασίας είχαμε την πολύ σωστή απόφαση της ίδρυσης της ΕΜΟΔΕ. Πρέπει να πάμε ένα βήμα παρακάτω και να αποφασίσουμε τη δημιουργία δύο διοικήσεων πυροσβεστικών υπηρεσιών. Σε θέματα παιδείας να τρέξουμε υποδομές που απαιτούνται, για παράδειγμα στην πόλη του Διδυμότειχου που έρχεται μια νέα σχολή.

Στα θέματα μετανάστευσης και του Υπουργείου Προστασίας του Πολίτη να ολοκληρωθεί ο φράχτης γρήγορα και να ολοκληρωθούν τα κτηριακά ζητήματα της Αστυνομίας και στο Διδυμότειχο αλλά και στην Αλεξανδρούπολη. Νομίζω ότι με Κυβέρνηση Μητσοτάκη θα δοθεί λύση μετά από χρόνια. Για τα τελωνεία μας γνωρίζω ότι το Υπουργείο Εσωτερικών τα έχει βάλει σε προτεραιότητα, την αναβάθμισή τους.

Στον πρωτογενή τομέα δεν αρκεί μόνο η αποκατάσταση των ζημιών, αλλά να προσφέρουμε και μια στρατηγική κινήτρων για την επόμενη μέρα. Είδα πως ανακοινώθηκε νέα προκήρυξη μέτρων απονιτροποίησης μόνο για Έβρο, Λάρισα και Ροδόπη αλλά απαιτούνται περισσότερα.

Πιστεύω, κυρίες και κύριοι συνάδελφοι, πως οι συμπολίτες μας επέλεξαν μια Κυβέρνηση που ακούει, διαχειρίζεται και έχει σχέδιο. Την ίδια στιγμή οι συμπολίτες μας αποδοκίμασαν αυτούς που προβαίνουν σε απλοϊκές διαπιστώσεις, δεν έχουν σχέδιο ή αντιπροτάσεις αλλά καταφεύγουν σε κραυγές και συνθήματα και επενδύουν στο θυμικό.

Θεωρώ, λοιπόν, και πιστεύω πως είναι ευθύνη όλων μας να διασφαλίσουμε αυτή τη σχέση ειλικρίνειας με τους πολίτες και γι’ αυτόν τον λόγο σας καλώ να ψηφίσετε τον φετινό προϋπολογισμό.

 Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Βουλευτής του ΣΥΡΙΖΑ κ. Παπαηλιού.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, ο προϋπολογισμός για το έτος 2024 έχει συνταχθεί εν μέσω ενός αρνητικού διεθνούς και ευρωπαϊκού περιβάλλοντος. Ας μην ξεχνάμε την επαναφορά των όρων του «Συμφώνου Σταθερότητας και Ανάπτυξης». Η Κυβέρνηση έχει συμφωνήσει στη δεύτερη μεγαλύτερη δημοσιονομική πειθάρχηση στην Ευρωπαϊκή Ένωση, με υψηλά πρωτογενή πλεονάσματα τα οποία εγκλωβίζουν την ελληνική οικονομία σε πολιτικές λιτότητας.

Η ελληνική οικονομία μαστίζεται από τον πληθωρισμό, ιδίως από τον πληθωρισμό στα τρόφιμα και στα είδη πρώτης ανάγκης. Πρόκειται για τον πληθωρισμό της απληστίας για την ακρίβεια που έχει ως αιτία την αισχροκέρδεια και για την οποία η Κυβέρνηση της Νέας Δημοκρατίας παραμένει αδρανής. Επίσης, η ελληνική οικονομία μαστίζεται από το υψηλό κόστος ενέργειας, ενώ έχει υψηλό κόστος χρηματοδότησης, λόγω της περιοριστικής νομισματικής πολιτικής εκ μέρους της Ευρωπαϊκής Κεντρικής Τράπεζας.

Το ιδιωτικό χρέος προς το δημόσιο, τον ΕΦΚΑ και τις τράπεζες έχει εκτοξευθεί χωρίς προστασία της πρώτης κατοικίας και με επιπλέον προνόμια για τους servicers, ενώ η Κυβέρνηση εφαρμόζει μια ακραία νεοφιλελεύθερη πολιτική που έχει οδηγήσει σε αποκλεισμό των μικρών και μεσαίων επιχειρήσεων από τον τραπεζικό δανεισμό αλλά και το «Ταμείο Ανάκαμψης και Ανθεκτικότητας» και άλλα χρηματοδοτικά προγράμματα.

Η φορολόγηση των νοικοκυριών, των επαγγελματιών, των αυτοαπασχολουμένων και των μικρομεσαίων επιχειρήσεων είναι τέτοια, κυρίως, μέσω των εμμέσων φόρων του ΦΠΑ και τεκμαρτών εισοδημάτων, που δεν επιτρέπει ή δυσχεραίνει την επιβίωσή τους. Η Ελλάδα είναι πρώτη στους δείκτες φτώχειας και κοινωνικού αποκλεισμού. Σε αυτό το πλαίσιο η αγοραστική ικανότητα των Ελλήνων πολιτών έχει καταρρεύσει. Η Ελλάδα είναι πρωταθλήτρια στο πεδίο του δημοσίου χρέους με ό,τι αυτό προοιωνίζεται για το μέλλον.

Η όποια αύξηση των επενδύσεων προέρχεται από την εξαγορά ακινήτων -εκ μέρους των funds- από την εξαγορά επιχειρήσεων στο πλαίσιο της πολιτικής ιδιωτικοποιήσεων. Στον αντίποδα, οι τράπεζες όπως επίσης και τα διυλιστήρια, οι ενεργειακές εταιρείες και τα σούπερ μάρκετ σημειώνουν υπερκέρδη, ενώ η φορολόγησή τους αποτελεί μαγική εικόνα, πολύ περισσότερο που οι εξ αυτής φόροι με μεθοδεύσεις, αλχημείες και καθυστερήσεις δεν εισπράττονται. Οι μεγάλοι και ισχυροί -οι επιχειρηματικοί όμιλοι- καρπώνονται, σχεδόν, το σύνολο των πόρων που προέρχονται από το ΕΣΠΑ και το «Ταμείο Ανάκαμψης και Ανθεκτικότητας».

Σε αντίθεση με όλα αυτά η ερώτηση διαστρέφει τα οικονομικά στοιχεία ωραιοποιώντας την κατάσταση και εξαπατώντας τον λαό

Στον προϋπολογισμό του 2024, αποτυπώνεται με ενάργεια ο κανόνας όλων των αντιλαϊκών οικονομικών πολιτικών. Οι αριθμοί ευημερούν και οι άνθρωποι πάσχουν.

Από τον προϋπολογισμό απουσιάζουν ουσιαστικά μέτρα στήριξης του αγροτικού και κτηνοτροφικού τομέα, ενός τομέα κρίσιμου για την οικονομία της χώρας, για την επισιτιστική επάρκεια και την ασφάλεια των τροφίμων. Ο τομέας αυτός βιώνει πολλαπλές κρίσεις τα τελευταία χρόνια, με το πρόβλημα της εκτόξευσης του κόστους παραγωγής και εκτροφής ζώων να κυριαρχεί. Το κόστος ενέργειας, αγοράς γεωργικών εφοδίων, λιπασμάτων και ζωοτροφών έχει ανέλθει δραματικά.

Παράλληλα, οι συνέπειες της κλιματικής κρίσης με την αύξηση των ακραίων καιρικών φαινομένων, συμπεριλαμβανομένης της ξηρασίας, δημιουργούν ένα ασφυκτικό περιβάλλον για τους αγρότες και τους κτηνοτρόφους. Με αυτά τα δεδομένα, το διαθέσιμο εισόδημα των αγροτών και των κτηνοτρόφων το 2024 θα μειωθεί ακόμη περισσότερο. Τα κονδύλια που προβλέπονται για την καταβολή αποζημιώσεων εξαιτίας των φυσικών καταστροφών δεν επαρκούν. Επιπλέον, δεν περιλαμβάνεται στον προϋπολογισμό η αναγκαία επιδότηση του ΕΛΓΑ, ώστε να καλύψει έγκαιρα, πλήρως, ουσιαστικά, τις ζημιές των παραγωγών. Από πλευράς μας έχει προταθεί η αύξηση της χρηματοδότησης του ΕΛΓΑ από τον κρατικό προϋπολογισμό για την κάλυψη των τρεχουσών και των μελλοντικών ζημιών, για την αποκατάσταση της απώλειας της αγροτικής παραγωγής και την προώθηση της ανασύστασης του αγροτικού κεφαλαίου. Η πρόσφατη προβληματική και η κατά πολύ μειωμένη πληρωμή της προκαταβολής βασικής ενίσχυσης αποδεικνύει την πολιτική της Κυβέρνησης και πάντως την ανεπάρκειά της αλλά και την αδυναμία της για την εφαρμογή των δράσεων που αφορούν την ενίσχυση των αγροτών και κτηνοτρόφων στο πλαίσιο της εφαρμογής του Εθνικού Στρατηγικού Σχεδίου για τη νέα ΚΑΠ 2023 - 2027.

Από τις δημοσιονομικές παρεμβάσεις αντιμετώπισης των οικονομικών συνεπειών της ενεργειακής κρίσης ο αγροτικός τομέας απουσιάζει. Υπάρχει ανάγκη και προτείνονται από πλευράς μας ενδεικτικά:

Η άμεση μείωση του ΦΠΑ στα αγροτικά εφόδια και τις ζωοτροφές, με την παράλληλη, βέβαια, μείωση του ΦΠΑ στα βασικά είδη διατροφής και πρώτης ανάγκης για όλα τα νοικοκυριά.

Η μη καταβολή του ειδικού φόρου κατανάλωσης στα καύσιμα των αγροτικών μηχανημάτων, στην «αντλία» του βενζινάδικου.

Η αύξηση του αφορολόγητου για τους αγρότες και κτηνοτρόφους στο ποσό των 10.000 ευρώ.

Η αναθεώρηση του εφαρμοζόμενου Εθνικού Στρατηγικού Σχεδίου στο πλαίσιο της νέας ΚΑΠ, προς όφελος των νέων γεωργών και κτηνοτρόφων, των μικρών και μεσαίων εκμεταλλεύσεων.

Η ενίσχυση της κτηνοτροφίας η στήριξη της γεωργικής δραστηριότητας στις ορεινές μειονεκτικές και νησιωτικές περιοχές και η επένδυση στην αγροτική εκπαίδευση.

Ο αναπροσανατολισμός των πολιτικών και η ανακατεύθυνση των πόρων του «Ταμείου Ανάκαμψης και Ανθεκτικότητας» από το οποίο, όπως είναι γνωστό, έχετε απεντάξει σημαντικά αρδευτικά έργα -δείγμα της πολιτικής σας- αλλά και όλων των χρηματοδοτικών εργαλείων για την ουσιαστική στήριξη της πρωτογενούς παραγωγής.

Η βελτίωση της λειτουργίας του ΟΠΕΚΕΠΕ με στόχο την άμεση επιστροφή στη στοιχειώδη κανονικότητα των πληρωμών και βέβαια, εν συνεχεία, στην καταβολή των ενισχύσεων χωρίς αποκλεισμούς, με δικαιοσύνη και διαφάνεια.

Η αναθεώρηση του κανονισμού του ΕΛΓΑ, η οργανωμένη και ορθολογική διαχείριση των υδάτων, ο προσδιορισμός και η διαχείριση των βοσκοτόπων, η δημιουργία τράπεζας γης, προγράμματα αναδασμών για τη μείωση του κόστους παραγωγής και τη δημιουργία βιώσιμων εκμεταλλεύσεων.

Η προστασία και ενδυνάμωση της ελληνικής βιομηχανίας τροφίμων έναντι του αθέμιτου ανταγωνισμού με τη θεσμοθέτηση συστημάτων ιχνηλάτησης και ελέγχων.

Η ανάπτυξη της εξωστρέφειας με την ενίσχυση της μεταποίησης των αγροτικών και κτηνοτροφικών προϊόντων και τη σύνδεση του πρωτογενούς τομέα με τον δευτερογενή και τον τριτογενή τομέα της οικονομίας.

Κυρίες και κύριοι συνάδελφοι, ο πρωτογενής τομέας αποτελεί τον βασικό πυλώνα της πολιτικής για την ανάδειξη της περιφέρειας, της υπαίθρου, σε ισότιμο παράγοντα με τα αστικά κέντρα. Έτσι μόνον θα σταματήσει η ερημοποίηση της υπαίθρου και θα υπάρξει ανάπτυξη στο πλαίσιο της κοινωνικά δίκαιης παραγωγικής ανασυγκρότησης. Είναι θέμα επιβίωσης, διότι χωρίς βιώσιμη ύπαιθρο και τους ανθρώπους της, κοινωνικά δίκαιη παραγωγική ανασυγκρότηση και ανάπτυξη δεν μπορεί να υπάρξουν.

Ο προϋπολογισμός για το 2024 δεν συνεισφέρει προς αυτή την κατεύθυνση, αφού μέσω της περιθωριοποίησης δημοσίων πολιτικών απουσιάζουν οι στόχοι ενίσχυσης της εγχώριας παραγόμενης αξίας, της περιφερειακής διάστασης και εν τέλει της μείωσης των ανισοτήτων. Συνεπώς, με τον προϋπολογισμό του 2024 οι κοινωνικές και περιφερειακές ανισότητες και με τον νέο προϋπολογισμό, και οι ενδοπεριφερειακές ανισότητες που είναι σημαντικές, διευρύνονται και διαιωνίζονται. Χρειάζονται πολιτικές προς την αντίθετη κατεύθυνση, έτσι όπως αναφέρθηκαν και αναλύθηκαν προηγουμένως.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ξάνθης (τρίτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Βουλευτής κ. Γεώργιος Στύλιος από τη Νέα Δημοκρατία.

**ΓΕΩΡΓΙΟΣ ΣΤΥΛΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατάγομαι από την Ήπειρο από ένα χωριό των Τζουμέρκων. Ζω στην πόλη της Άρτας. Βλέπω εδώ και δεκαετίες τους νέους να αφήνουν την ελληνική περιφέρεια, τα χωριά να μαραζώνουν, η πεδιάδα να φθίνει, τόποι με δυναμική, με φυσικό κάλλος να εγκαταλείπονται και δεν πρέπει.

Αφήνουμε πίσω μας μια δεκαετία κρίσης. Ο προϋπολογισμός το αποτυπώνει. Επιστρέφουμε στην κανονικότητα. Τα εισοδήματα αυξάνονται, οι ευάλωτοι ενισχύονται. Η πατρίδα έχει μπροστά της μεγάλες προκλήσεις, υπαρξιακές, το δημογραφικό και την κλιματική κρίση που μας καλούν να επανεξετάσουμε συνολικά το παραγωγικό μοντέλο της χώρας. Ο φετινός προϋπολογισμός είναι μια ευκαιρία, ευκαιρία να εστιάσουμε στο μέλλον, να οικοδομήσουμε την ισχυρή Ελλάδα.

Η πρόσφατη απογραφή ανέδειξε το δημογραφικό. Το χειρότερο σενάριο θέλει οι Ελληνίδες και οι Έλληνες το 2050 να έχουν μειωθεί κατά 2,5 εκατομμύρια. Συζητάμε για τον προϋπολογισμό για τα έσοδα και τα έξοδα του κράτους. Σε όλα τα σενάρια ο ενεργός οικονομικά πληθυσμός θα μειωθεί τουλάχιστον κατά ένα εκατομμύριο. Η κλιματική κρίση μας δοκιμάζει. Ακραία καιρικά φαινόμενα και φυσικές καταστροφές μας δίνουν επίπονα μαθήματα, προειδοποιήσεις για το μέλλον. Απέναντι σε αυτές τις υπαρξιακές προκλήσεις και απειλές χρειάζεται σχέδιο υπεύθυνο και ρεαλιστικό. Απαντήσεις. Απαντήσεις που θα δώσει μια άλλη Ελλάδα, παραγωγική και κοινωνική. Η Ελλάδα της αποτελεσματικής δημόσιας διοίκησης, του επιτελικού κράτους. Η Ελλάδα της δημιουργίας και της απασχόλησης.

Κυρίες και κύριοι, η χώρα που το 45% της έκτασής της είναι γεωργική γη, που επτακόσιες χιλιάδες πολίτες ασχολούνται με τη γεωργία, την κτηνοτροφία και την αλιεία, η αγροτική Ελλάδα είναι η παραγωγική Ελλάδα. Αυτή η Ελλάδα μαράζωνε. Ο πρωτογενής τομέας για δεκαετίες ήταν ελλειμματικός. Η παραγωγή μειωνόταν. Αυτό αλλάζει. Το 2019, ξεκίνησε η ανασυγκρότηση του πρωτογενή τομέα, εθνική προσπάθεια. Εδώ και τρία χρόνια οι εξαγωγές μας σε αγροτικά προϊόντα ξεπερνούν τις εισαγωγές. Μετά από τρεις δεκαετίες είμαστε ξανά πλεονασματικοί σε μια εποχή που η εξασφάλιση της επισιτιστικής επάρκειας έρχεται ξανά στο προσκήνιο, που όλο και περισσότεροι πολίτες ζητούν ασφαλή και υγιεινά τρόφιμα. Η Ελλάδα πρωτοπορεί. Έκανε τη στρατηγική επιλογή να εξασφαλίσει πόρους για την ανανέωση του αγροτικού πληθυσμού, την ανασυγκρότηση της παραγωγής, τη διαχείριση των φυσικών πόρων με έργα που κάνουν πράξη την «πράσινη» μετάβαση.

Το 2019, ξεκίνησε ακόμα μια προσπάθεια αυτή της θεμελίωσης ενός κράτους αποτελεσματικού και σύγχρονου. Μειώθηκε η γραφειοκρατία με καινοτομίες, με ψηφιοποίηση δράσεων, όπως ο ηλεκτρονικός φάκελος, με συνέπεια να διπλασιαστεί η απορροφητικότητα των κονδυλίων, πολιτικές με μετρήσιμο αποτέλεσμα. Το 2023, στηρίχθηκαν δεκαέξι χιλιάδες νέοι αγρότες που επέλεξαν να μείνουν και να εργαστούν στην ελληνική περιφέρεια. Εφαρμόζεται μια συγκροτημένη στρατηγική για το πέρασμα από τη μηχανική γεωργία στην ευφυή γεωργία, με την αναδιάρθρωση των καλλιεργειών σε νέες και ανθεκτικές. Περνάμε σε ένα μοντέλο που αξιοποιεί τις νέες τεχνολογίες, μειώνει τα κόστη, ενισχύει τη βιωσιμότητα και την ανταγωνιστικότητα.

Κυρίες και κύριοι, ο πρωτογενής τομέας είναι κοστοβόρος και ρυπογόνος. Οφείλουμε να επιμείνουμε περισσότερο στις ΑΠΕ και στην αποντιζελοποίηση, να δημιουργήσουμε επιπλέον οικονομίες κλίμακας. Έχουμε μπροστά μας τον πρώτο προϋπολογισμό που καταρτίζεται μετά την ανάκτηση της επενδυτικής βαθμίδας, τον πρώτο προϋπολογισμό που καταρτίζεται μετά από μια χρονιά ρεκόρ άμεσων ξένων επενδύσεων, αποτελέσματα μιας πολιτικής ανοιχτής στην αγορά και την ιδιωτική πρωτοβουλία, που μειώνει τη φορολογία και προσελκύει επενδύσεις. Αυτή είναι η πυξίδα της Νέας Δημοκρατίας.

Κυρίες και κύριοι συνάδελφοι, από αυτό το Βήμα έχω αναφερθεί πολλές φορές στην πολυπολική Ελλάδα που αξιοποιεί και επενδύει στην κάθε περιφέρεια, με μια οικονομία διαφοροποιημένη που στηρίζει τη νεοφυή επιχειρηματικότητα, την έρευνα και την καινοτομία, που διασυνδέει τομείς με συγκριτικά πλεονεκτήματα τον τουρισμό, τον πρωτογενή τομέα, τη βιομηχανία τροφίμων, τη γαστρονομία, την αγροδιατροφή, για να δώσει ξανά ζωή στα χωριά, τα νησιά, τις ορεινές και ακριτικές περιοχές. Αυτή η πολυδιάστατη Ελλάδα έχει ανάγκη από υποδομές σύγχρονες, από δράσεις που στηρίζουν την οικογένεια το κύτταρο της ελληνικής κοινωνίας. Απόδειξη στον φετινό προϋπολογισμό η επέκταση του επιδόματος μητρότητας και στις αγρότισσες, ένα μέτρο θετικό. Χρειαζόμαστε περισσότερα.

Κυρίες και κύριοι, η ανεργία για πρώτη φορά από το 2009 βρίσκεται κάτω από το 10%. Έχουμε τον τρίτο υψηλότερο ρυθμό ανάπτυξης στην Ευρωπαϊκή Ένωση. Αυτά τα θετικά ποιοτικά στοιχεία της οικονομίας είναι τα όπλα μας, όπλα για να δώσουμε τη μάχη για το μέλλον. Ο προϋπολογισμός ενσωματώνει όλες τις δεσμεύσεις της Νέας Δημοκρατίας. Η στήριξη των ευάλωτων, η αύξηση για πρώτη φορά μετά από δεκατρία χρόνια των μισθών στον ιδιωτικό και τον δημόσιο τομέα, η αύξηση των συντάξεων, η ενίσχυση του συστήματος υγείας και παιδείας όλα βρίσκονται εδώ. Η έμφαση είναι και πρέπει να είναι στην ανάκαμψη και στην ανάπτυξη, στην Ελλάδα της συνοχής, στην κοινωνική Ελλάδα, την παραγωγική Ελλάδα που δίνει ευκαιρίες και δυνατότητες. Εργαζόμαστε για την ισχυρή Ελλάδα, για ένα καλύτερο μέλλον για τα παιδιά μας. Γι’ αυτή την Ελλάδα της αισιοδοξίας και της ευθύνης, στηρίζω και υπερψηφίζω τον φετινό προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει από το ΠΑΣΟΚ η κ. Γιαννακοπούλου Κωνσταντίνα.

Παρακαλώ, κυρία συνάδελφε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η συζήτηση για τον προϋπολογισμό αποτελεί κορυφαία στιγμή κάθε χρόνο. Οι αποφάσεις μας επηρεάζουν την πορεία της χώρας και τη ζωή των πολιτών. Ξέρετε, βλέπω μια διάχυτη αισιοδοξία, κύριοι Υπουργοί, από τη μεριά σας, από τη μεριά της Κυβέρνησης. Αριθμοί, ιστογράμματα, μεγάλα λόγια δημιουργούν μια αίσθηση ευφορίας και ικανοποίησης. Μας λένε: «όλα πάνε καλά, προχωράμε». Εδώ πέρα νομίζω είναι ξεκάθαρο και καθένας καταλαβαίνει ότι υπάρχει μια επικοινωνιακή προσπάθεια να κρυφτεί μια πολύ απλή αλήθεια. Το κλίμα στο οποίο ζει η Κυβέρνησή σας βρίσκεται σε πλήρη αναντιστοιχία με το κλίμα στο οποίο ζει η ελληνική κοινωνία.

Ελάτε, κύριοι Υπουργοί, κύριε Οικονόμου, ελάτε να πάμε μια βόλτα στο Καματερό, να πάμε μια βόλτα στο Ίλιον, στο Περιστέρι, στο Αιγάλεω στις γειτονιές της δυτικής Αθήνας και να συζητήσουμε με τους πολίτες, με τους επαγγελματίες. Υπάρχει μια διάχυτη απαισιοδοξία και μια αγανάκτηση για τη διάχυτη ανασφάλεια που υπάρχει, για τις διαστάσεις που έχει πάρει η ακρίβεια. Κάθε μέρα η πίεση στο οικογενειακό ταμείο γίνεται ολοένα και μεγαλύτερη και το πρόβλημα δεν αγγίζει απλά και μόνο τις πιο ευπαθείς οικονομικά ομάδες αλλά μια μεγάλη πλειοψηφία πολιτών. Αγγίζει τη μεσαία τάξη. Αυξάνει ο αριθμός όσων δεν μπορούν να τα βγάλουν πέρα, όσων δυσκολεύονται και προχωρούν σε περικοπές δαπανών, στα τρόφιμα, στην ένδυση, στην ψυχαγωγία, στην ενέργεια.

Υπάρχει μια καθημερινή μάχη των Ελλήνων να φτάσει ο μισθός τους για τα τρόφιμα, να φτάσει ο μισθός του για την έκρηξη των τιμών στα ενοίκια και στην επαγγελματική στέγη.

Και κόντρα στον ισχυρισμό σας για αποκλιμάκωση δήθεν των τιμών της αγοράς και περί στήριξης του ελληνικού νοικοκυριού με το market pass και με το καλάθι του νοικοκυριού, η πραγματικότητα είναι αποκαλυπτική. Έχουμε αυξήσεις 28% και 30% στα τρόφιμα στο σούπερ μάρκετ και έχουμε market pass 32 ευρώ για μονογονεϊκές οικογένειες με ένα παιδί, 42 ευρώ για ένα ζευγάρι με ένα παιδί, 52 ευρώ για ένα ζευγάρι με δύο παιδιά.

Είναι ψέματα αυτά; Θεωρείτε ότι αυτά φτάνουν; Θεωρείτε ότι μπορούν να αντεπεξέλθουν στην τεράστια κρίση ακρίβειας που υπάρχει; Θα διαψεύσετε αυτούς τους αριθμούς μήπως; Είστε αλήθεια ικανοποιημένοι με την επίδοσή σας στην αντιμετώπιση όλων αυτών των προβλημάτων;

Τα επιτεύγματα που με τόσο πολύ μεγάλη χαρά ευαγγελίζεστε με κάθε ευκαιρία, κύριε Υπουργέ, για την αναβάθμιση της επενδυτικής βαθμίδας της χώρας και για την ανάπτυξη των πλεονασμάτων, ξέρετε απαιτούν πρωτίστως ένα τεράστιο ευχαριστώ στον ελληνικό λαό και στις θυσίες του σε αυτούς.

Από τα 5 δισεκατομμύρια επιπλέον έσοδα που είχε το κράτος την τετραετία της Νέας Δημοκρατίας, τα 4 δισεκατομμύρια προέρχονται από τους έμμεσους φόρους, από τον ΦΠΑ και από τον ειδικό φόρο κατανάλωσης που επιβαρύνουν, κυρίως, τη μεσαία τάξη και τους πιο αδύναμους πολίτες.

Και με τον προϋπολογισμό τον οποίο καταθέσατε, με τη συζήτηση που γίνεται μέχρι τώρα δεν έχουμε ακούσει και κάτι καινούργιο, δεν έχουμε ακούσει κάτι διαφορετικό για το τι θα γίνει με το νούμερο ένα θέμα στη χώρα που είναι η ακρίβεια. Λαμβάνετε αποσπασματικά μέτρα τα οποία αποδεικνύονται αναποτελεσματικά, κλείνετε τα αυτιά σας στις προτάσεις που σας έχει κάνει το ΠΑΣΟΚ από την πρώτη στιγμή και, μάλιστα, με μια προκλητική και αλαζονική ειρωνική διάθεση.

Μήπως, όμως, τα ίδια δεν κάνατε και με το φορολογικό; Επιβάλατε ένα οριζόντιο μέτρο, ένα οριζόντιο χαράτσι στους ελεύθερους επαγγελματίες, αρνηθήκατε κάθε πρόταση που σας έθεσαν και οι φορείς και εμείς και πορεύεστε με την ικανοποίηση ότι δήθεν με αυτόν τον τρόπο θα πατάξετε τη φοροδιαφυγή.

Μήπως τα ίδια δεν κάνετε και με την υγεία όπου είμαστε δεύτεροι πανευρωπαϊκά στις ιδιωτικές δαπάνες υγείας; Τώρα το ερώτημα που τίθεται είναι τι κάνει ο αρμόδιος Υπουργός, τι κάνει ο κ. Χρυσοχοΐδης, για όλα αυτά. Ξέρετε τα ράντζα στο «Αττικό», το εμβληματικό αυτό νοσοκομείο, συνεχίζουν να είναι σε κάθε εφημερία.

Τα επικοινωνιακά τρικ της Κυβέρνησής σας έληξαν μετά τις εκλογές, κύριοι Υπουργοί. Ωστόσο ενώ η κοινωνία δυσκολεύεται, υπάρχουν κάποιοι που εσείς ευνοείτε και ευνοείτε προκλητικά. Και εννοώ τους προνομιούχους που ήδη απολαμβάνουν την εικοστή τέταρτη χαμηλότερη φορολογία επιχειρήσεων και τον δεύτερο χαμηλότερο συντελεστή φορολογίας μερισμάτων στην Ευρωπαϊκή Ένωση, στους εκλεκτούς τραπεζίτες για εσάς που λαμβάνουν μπόνους για να κάνουν τραπεζική για προνομιούχους με εγγυήσεις και πόρους του ελληνικού δημοσίου και του ελληνικού λαού, στους έχοντες και κατέχοντες κέρδη και ακίνητη περιουσία εκατομμυρίων. Αυτή είναι η αλήθεια και τα μέτρα της Κυβέρνησης για τον προϋπολογισμό που κατέθεσε.

Κύριε Υπουργέ, μπαίνω τώρα στο θέμα το οποίο έχει να κάνει και με αυτό για το οποίο είμαι κοινοβουλευτική τομεάρχης του ΠΑΣΟΚ και έχει να κάνει με το Υπουργείο Προστασίας του Πολίτη και απευθύνομαι σε εσάς, κύριε Οικονόμου.

Έχουμε τα πρόσφατα δραματικά τραγικά γεγονότα και τον αγώνα ενός νέου ανθρώπου να προσπαθεί να κρατηθεί στη ζωή, ενός νέου αστυνομικού, θύμα της οπαδικής βίας σε έναν αγώνα βόλεϊ. Και αυτή η τραγωδία ήταν η σταγόνα που ξεχείλισε το ποτήρι. Η οπαδική βία που λόγω της δικής σας ατολμίας, λήψης έγκαιρων μέτρων γιγαντώθηκε τα τελευταία χρόνια.

Γιγαντώθηκε, πραγματικά, και διασυνδέθηκε με το οργανωμένο έγκλημα και έχει πάρει τη μορφή ακόμα και εγκληματικών συμμοριών και πρέπει να αντιμετωπιστεί άμεσα, αποτελεσματικά και έλεος, κύριε Υπουργέ, όχι με άλλα επικοινωνιακά τρικ. Πόσες ακόμα φορές θα πρέπει να αναγγείλετε τα ίδια και τα ίδια μέτρα και να μην τα υλοποιήσετε ποτέ; Ο ίδιος ο Πρωθυπουργός πόσες φορές θα πρέπει να έρθει και να μας πει για την ταυτοπροσωπία στα εισιτήρια, για τις κάμερες, για μέτρα, μέτρα, μέτρα που ποτέ δεν υλοποιούνται; Πόσα θύματα ακόμα πρέπει να έχουμε; Πόσους βαριά τραυματισμένους πρέπει να έχουμε;

Τώρα είναι η ώρα των αποτελεσμάτων. Η κοινωνία δεν αντέχει άλλες εξαγγελίες και ανησυχεί για τη διάχυτη –ναι, διάχυτη- βία η οποία υπάρχει και η ελληνική κοινωνία, δυστυχώς, μεταμορφώνεται και γίνεται μια κοινωνία βίας.

Έχει ξεφύγει από τα όρια, έχει βαρέσει κόκκινο και αυτό είναι αποτυχία του εκπαιδευτικού μας συστήματος. Υποτίθεται ότι κάνετε μεταρρυθμίσεις τέσσερα χρόνια. Αυτό μας έλεγαν οι Υπουργοί σας και είδαμε ποια είναι τα αποτελέσματα στην έκθεση της PISA τώρα στον διαγωνισμό, που, δυστυχώς, πήραμε κάτω από τη βάση. Είναι, όμως, και δική σας αποτυχία να διαφυλάξετε μια ευνομούμενη πολιτεία με σεβασμό στη νομιμότητα.

Και με μια ανάγνωση του προσχεδίου του προϋπολογισμού ειδικά για τις δαπάνες στο Προστασίας του Πολίτη αυτό ακριβώς διαπιστώνω. Ξέρετε διαβάσαμε αριθμούς, ποσά εκατομμυρίων σε γραφήματα, στήλες κ.λπ.. Πάρα πολύ ωραία. Τι συμβαίνει στην πραγματικότητα, όμως; Αυτό είναι το μεγάλο ζητούμενο.

Τι αλήθεια γίνεται; Τι συμβαίνει; Και ξέρετε τι συμβαίνει; Έχουμε μάχιμες, πολύ μάχιμες υπηρεσίες της ΕΛΑΣ που παραμένουν υποστελεχωμένες, ενώ η περιβόητη εξαγγελία του Πρωθυπουργού στη ΔΕΘ πριν από τρεις μήνες για μετακίνηση δυόμισι χιλιάδων αστυνομικών από τη φύλαξη δημοσίων προσώπων ακόμα περιμένουμε να υλοποιηθεί.

Πόσους μήνες θα πάρει ακόμα, κύριε Υπουργέ, να υλοποιήσετε αυτό το μέτρο;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Αστυνομικά τμήματα και τμήματα ασφαλείας ειδικά στη δυτική Αθήνα, την εκλογική μου περιφέρεια, είναι πλήρως υποστελεχωμένα προσπαθώντας να αντεπεξέλθουν στις τεράστιες ανάγκες και με το προσωπικό το λίγο, το ελάχιστο προσωπικό που έχουν, ενώ υπάρχουν τμήματα που τις νύχτες παραμένουν κλειστά. Οι Έλληνες βιώνουν ένα τεράστιο αίσθημα ανασφάλειας. Καθημερινά βλέπουμε το τι γίνεται με την έκρηξη βίας και, δυστυχώς, -και δεν μπορώ να μην αναφερθώ σε αυτό και κλείνω με αυτό- στις προκλήσεις που εμφανίζονται.

Έχει τεράστια αύξηση το ζήτημα της έμφυλης βίας, της ενδοοικογενειακής βίας, των γυναικοκτονιών όπου, δυστυχώς, η πολιτεία παραμένει εκκωφαντικά απούσα. Ο ρόλος της ΕΛΑΣ όπως τον έχει δώσει η πολιτεία και εσείς, περιορίζεται απλά και μόνο σε διεκπεραιωτικό ρόλο και δεν υπάρχει ένα συνολικό πλαίσιο αντιμετώπισης και προστασίας της ζωής των γυναικών. Οι προεκλογικές σας εξαγγελίες, λοιπόν, απέχουν πάρα πολύ από αυτό το οποίο θέλετε να παρουσιάσετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε, κυρία συνάδελφε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω, κύριε Πρόεδρε.

Ξέρετε έλεγε ο Εμίλ Σαρτιέ ότι η απαισιοδοξία είναι θέμα διάθεσης, η αισιοδοξία είναι θέμα θέλησης.

Εγώ θα σας πω και θα προσθέσω ότι η αισιοδοξία είναι και θέμα πολιτικής, κύριε Υπουργέ, και η δική σας πολιτική δεν προσφέρει καμμία απολύτως αισιοδοξία στους Έλληνες πολίτες.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Για ένα λεπτό έχει τον λόγο ο κύριος Υπουργός για να απαντήσει.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Κύριε Πρόεδρε, κυρίες και κύριοι συνάδελφοι, απαραίτητη προϋπόθεση για μια ουσιαστική συμβολή στα θέματα διαχείρισης των προκλήσεων ασφαλείας που αντιμετωπίζουμε είναι η ειλικρίνεια και η αντικειμενικότητα. Η υπερβολή δεν βοηθάει ακόμα και όταν πολλές φορές επιβάλλεται από το αντιπολιτευτικό καθήκον.

Σας άκουσα να λέτε: «Είστε απολύτως υπεύθυνοι για τις γενοκτονίες, είστε απολύτως υπεύθυνοι για την όξυνση της οπαδικής βίας, είστε απολύτως υπεύθυνοι και η Ελληνική Αστυνομία είναι απούσα από παντού».

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Παρερμηνεύετε.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Τρεις πολύ σύντομες παρατηρήσεις έχω να κάνω.

Η πανδημία βίας είναι ένα φαινόμενο παγκόσμιο δεν αφορά μόνο την ελληνική κοινωνία. Και αν θέλουμε να το δούμε τόσο στενόμυαλα, δεν είμαστε ούτε ουσιαστικοί ούτε χρήσιμοι στον τρόπο της αντιμετώπισής της. Να ανοίξουμε τα μάτια μας και να δούμε τι συμβαίνει παντού στον κόσμο.

Δεύτερον, λίγα μόνο στοιχεία θέλω να δώσω για την κατηγορία του ότι η Ελληνική Αστυνομία είναι απούσα, για το ότι δεν έχει γίνει τίποτα σε κανένα πεδίο, για το ότι ξαναλέμε ζεσταμένα πράγματα σε ό,τι αφορά και την οπαδική βία.

Μόλις τους τελευταίους τέσσερις μήνες, κυρία Γιαννακόπουλου, -και ψάξτε να βρείτε στο παρελθόν αντίστοιχες επιδόσεις και να τα συζητήσουμε σε κοινοβουλευτική σας ερώτηση- είχαμε διακόσιες ογδόντα έξι συλλήψεις για οπαδική βία, εξακόσιες είκοσι έξι προσαγωγές, χίλιες πεντακόσιες εξήντα τέσσερις εφόδους σε συνδέσμους οπαδών. Βρείτε μου αντίστοιχα πράγματα στο παρελθόν σε άλλες περιόδους. Δείτε αναγωγές.

Σε μία μόνο θα αναφερθώ -για να μην κουράσω και το Σώμα και ζητώ συγγνώμη, κύριε Πρόεδρε- στη νεανική παραβατικότητα: Σεπτέμβριος - Νοέμβριος 2023, τρεις χιλιάδες ογδόντα μία συλλήψεις, σαββατοκύριακα, νύχτες, Παρασκευές, εκεί που συχνάζουν νέοι άνθρωποι. Ποιος τα κάνει όλα αυτά; Τα κάνει η απούσα Αστυνομία; Και στο Καματερό έγιναν και στο Αιγάλεω έγιναν και στη Γλυφάδα έγιναν και στην Κηφισιά έγιναν και στο Ψυχικό έγιναν.

Αν πάνε όλα καλά, έχουμε μηδενίσει το βιβλίο συμβάντων; Δεν έχουμε παραβατικότητα; Όχι. Δουλεύουμε, όμως, σκληρά με σχέδιο, αντιμετωπίζουμε παθογένειες, στρεβλώσεις. Τα πράγματα δεν είναι όλα τέλεια αλλά πάνε καλύτερα. Οι πολίτες και η κοινωνία το αναγνωρίζουν.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Ο λόγος θα δοθεί τώρα στον κ. Λιάκο, μετά στον κ. Μπάρκα και θα ακολουθήσει η Υπουργός Πολιτισμού κ. Μενδώνη.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό είναι μια κορυφαία κοινοβουλευτική διαδικασία που μας δίνει τη δυνατότητα να κάνουμε έναν απολογισμό των πεπραγμένων μας όχι μόνο στον τομέα της οικονομίας αλλά και ευρύτερα στο κυβερνητικό έργο. Μας δίνει τη δυνατότητα να δούμε αν πετύχαμε τους στόχους της προηγούμενης χρονιάς και να θέσουμε τους στόχους για την επόμενη. Ο ίδιος ο προϋπολογισμός αποτελεί άλλωστε την κυριότερη έκφραση του πολιτικού προγράμματος της δημοσιονομικής, κοινωνικής, οικονομικής πολιτικής της Κυβέρνησης. Είναι ένας προϋπολογισμός βιώσιμης ανάπτυξης, κοινωνικής συνοχής και δημοσιονομικής ισορροπίας, ένας προϋπολογισμός σε απόλυτη συμφωνία με τις προεκλογικές μας δεσμεύσεις και εξαγγελίες, μια ακόμη απόδειξη της συνέπειας λόγων και έργων της Κυβέρνησης του Κυριάκου Μητσοτάκη.

Η κατάρτισή του ωστόσο πραγματοποιείται μέσα σε ένα ιδιαίτερα ασταθές διεθνές περιβάλλον, γιατί ας μην κρυβόμαστε οι συνθήκες που επικρατούν σε παγκόσμιο επίπεδο απέχουν πολύ από το να τις χαρακτηρίσουμε ιδανικές. Οι προκλήσεις στις οποίες η χώρα μας καλείται να αντεπεξέλθει είναι πολλές, από το ρευστό γεωπολιτικό σκηνικό, τους πολέμους στη γειτονιά μας και τις πληθωριστικές πιέσεις έως την ενεργειακή κρίση και τις φυσικές καταστροφές. Παρ’ όλα αυτά η ελληνική οικονομία επέδειξε αξιοσημείωτη ανθεκτικότητα και κατάφερε να ανταποκριθεί με πρωτόγνωρο για τα δεδομένα της χώρας μας τρόπο. Παρά τα απαισιόδοξα σενάρια ορισμένων συναδέλφων της Αντιπολίτευσης, η Ελλάδα το 2023 εκτιμάται ότι θα σημειώσει τον τρίτο υψηλότερο ρυθμό ανάπτυξης στην Ευρωπαϊκή Ένωση. Ταυτόχρονα, η ανεργία αναμένεται να καταγράψει το χαμηλότερο ποσοστό των τελευταίων δεκαπέντε ετών φτάνοντας το 11,2% για το 2024, ενώ το κατά κεφαλήν ΑΕΠ αυξήθηκε κατά 9% το 2021 και κατά 6,5% το 2022. Ο πληθωρισμός αναμένεται να πέσει κάτω από τις προβλέψεις του Προγράμματος Σταθερότητας για το 2023 και να φτάσει το 2,6% το 2024, ενώ για τη διετία 2023 - 2024 αναμένουμε και μείωση του δημόσιου χρέους ως ποσοστό του ΑΕΠ κατά είκοσι ποσοστιαίες μονάδες.

Παρά τις κρίσεις, λοιπόν, καταφέραμε να διασφαλίσουμε ισχυρή και βιώσιμη ανάπτυξη για όλους, μείωση της ανεργίας, ενίσχυση του εισοδήματος των Ελλήνων και υποχώρηση του πληθωρισμού στο 3%, χωρίς να αποκλίνουμε από τους δημοσιονομικούς μας στόχους. Αυτή ακριβώς την οικονομική πολιτική επιβράβευσαν με τις αλλεπάλληλες αναβαθμίσεις στο αξιόχρεο της Ελλάδας οι διεθνείς οίκοι πιστοληπτικής αξιολόγησης.

Φτάνουμε, λοιπόν, σήμερα έπειτα από δεκατέσσερα ολόκληρα χρόνια να ψηφίζουμε τον πρώτο προϋπολογισμό που καταρτίζεται με τη χώρα μας να έχει ανακτήσει την επενδυτική βαθμίδα. Είναι μια ιστορική στιγμή στην οποία οδηγηθήκαμε ύστερα από σκληρή προσπάθεια και θυσίες της ελληνικής κοινωνίας αλλά και λόγω της συνετής δημοσιονομικής πολιτικής της Κυβέρνησης.

Σήμερα ναι, μπορούμε να είμαστε πιο αισιόδοξοι για το μέλλον. Η Ελλάδα αναδεικνύεται σε αξιόπιστο και ελκυστικό επενδυτικό προορισμό, καθώς οι ξένες επενδύσεις προβλέπεται να αυξηθούν και να δημιουργηθούν νέες, καλά αμειβόμενες θέσεις εργασίας. Ήδη οι επενδύσεις για το 2023 αναμένεται να καταγράψουν αύξηση κατά 7,1% δείχνοντας την έμπρακτη εμπιστοσύνη των επενδυτών προς τη χώρα μας.

Σε αυτό το σημείο δεν θα μπορούσα να μην αναφερθώ και στην περιφέρειά μου, τη δυτική Αττική. Από το 2019 μέχρι και σήμερα, η περιοχή μας έχει αρχίσει να μετεξελίσσεται πέραν όλων των άλλων, όπως, για παράδειγμα, στα ναυπηγεία, σε κορυφαίο προορισμό για επενδύσεις, κυρίως στον τομέα των logistics. Οι εξελίξεις αυτές θα καταστήσουν τη δυτική Αττική σημαντικό διαμετακομιστικό κόμβο όχι μόνο για τα δεδομένα της χώρας μας,αλλά και για την ευρύτερη περιοχή των Βαλκανίων. Επιπλέον επενδύσεις στον τομέα των μεταφορών όπως ο προαστιακός σιδηρόδρομος που θα ξεκινήσει από τα Άνω Λιόσια και θα φτάνει έως τα Μέγαρα, αναβαθμίζουν συνολικά τις μετακινήσεις και δείχνουν τη στόχευση της Κυβέρνησης για την ισόρροπη ανάπτυξη σε όλες τις περιοχές της χώρας ανεξαιρέτως. Δυστυχώς είναι κοινά αποδεκτό ότι για πολλά χρόνια η δυτική Αττική παρέμενε στο περιθώριο των εξελίξεων. Σήμερα όμως αυτό αλλάζει και η δυτική Αττική ακολουθεί πλέον ισότιμα την αναπτυξιακή πορεία της χώρας.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ)**

Κυρίες και κύριοι συνάδελφοι, επιστρέφοντας στα του προϋπολογισμού, έχουμε στα χέρια μας ένα κείμενο με σαφείς και ρεαλιστικούς στόχους που απαντά σε κάθε ανάγκη της κοινωνίας και ταυτόχρονα διασφαλίζει την αναπτυξιακή πορεία της χώρας. Περιλαμβάνει μέτρα και παρεμβάσεις που στηρίζουν το εισόδημα των πολιτών στην πράξη, προβλέπουν αύξηση των εσόδων χωρίς αύξηση των φόρων, αντιμετωπίζουν τη φοροδιαφυγή, προβλέπουν την αποκατάσταση από φυσικές καταστροφές, εξασφαλίζουν νέους επενδυτικούς πόρους από το Πρόγραμμα Δημοσίων Επενδύσεων και το Ταμείο Ανάκαμψης και Ανθεκτικότητας και, τέλος, αυξάνουν τις δαπάνες για την υγεία και την παιδεία. Στόχος μας είναι κανένας συμπολίτης μας να μην ξανανιώσει μόνος του, να μην νιώσει ότι το κράτος δεν ενδιαφέρεται γι’ αυτόν.

Αγαπητοί συνάδελφοι, ο προϋπολογισμός του 2024 είναι η επισφράγιση μιας συμπαγούς δημοσιονομικής πολιτικής με κοινωνικό πρόσημο, μιας αναπτυξιακής πορείας με έμφαση στις επενδύσεις, την υγιή επιχειρηματικότητα και την εξωστρέφεια, μιας Ελλάδας που προχωράει μπροστά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΣΥΡΙΖΑ - Προοδευτική Συμμαχία κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Σας ευχαριστώ πολύ, κυρία Πρόεδρε.

Κυρίες και κύριοι Βουλευτές, δεν χωρά αμφιβολία πως ο ΣΥΡΙΖΑ - Προοδευτική Συμμαχία το τελευταίο διάστημα περνάει μια δύσκολη φάση, η οποία ξεκίνησε από τη διπλή ήττα των εθνικών εκλογών του Μαΐου και του Ιουνίου, την απόφαση του φυσικού ηγέτη της παράταξης, του Αλέξη Τσίπρα, «να κάνει στην άκρη», όπως ο ίδιος χαρακτηριστικά είπε, και την ανάδειξη μέσω εκλογών ενός νέου Προέδρου στο κόμμα, του Στέφανου Κασσελάκη, ο οποίος αναδείχθηκε μέσα από μια διαδικασία η οποία αποφασίστηκε πριν από δύο χρόνια στο συνέδριο που διεξήχθη το 2022.

Κορωνίδα αυτής της δύσκολης πορείας είναι η διάσπαση και ο ακρωτηριασμός, τόσο του κόμματος, όσο και της Κοινοβουλευτικής Ομάδας, σε μια στιγμή μάλιστα που οι μάχες είναι μπροστά μας. Βρισκόμαστε στην αρχή μιας νέας περιόδου διακυβέρνησης του Κυριάκου Μητσοτάκη και των φίλων αυτού. Ο ΣΥΡΙΖΑ, λοιπόν, οφείλει και είναι και παραμένει ένα κόμμα της Αριστεράς ενιαίο, με μια συμπαγή Κοινοβουλευτική Ομάδα μικρότερη, αλλά δίνει τις μάχες μπροστά στις προκλήσεις της εποχής.

Η ασφάλεια και η προστασία των πολιτών ήταν οι προγραμματικές δηλώσεις κατά την ανάληψη των καθηκόντων της Κυβέρνησης του Κυριάκου Μητσοτάκη. Επιτρέψτε μου εξαρχής να σας πω ως αρμόδιος τομεάρχης της Αξιωματικής Αντιπολίτευσης, της Κοινοβουλευτικής Ομάδας του ΣΥΡΙΖΑ - Προοδευτική Συμμαχία ότι καταφέρατε να κάνετε την Ελλάδα μια ανασφαλή χώρα. Τα τελευταία γεγονότα με τον τραυματισμό εργαζόμενου αστυνομικού από τυφλή οπαδική βία, ο οποίος δίνει τη μάχη της ζωής οδήγησε στον ακρωτηριασμό του και δείχνει ότι έχετε αποτύχει.

Είστε ανίκανοι, επικίνδυνοι και το μόνο που σας ενδιαφέρει είναι να διαχειρίζεστε επικοινωνιακά τέτοιου είδους γεγονότα, να κάνετε διαχείριση ζημιάς. Δεν σας ενδιαφέρει η ζωή των συμπολιτών μας, δεν σας ενδιαφέρει η ζωή των εργαζόμενων αστυνομικών.

Η δολοφονία του Άλκη Καμπανού, μια βίαιη επίθεση σε αυτόν και στην παρέα του, οι οποίοι βρισκόντουσαν πολύ μακριά από κάποιο γηπεδικό γεγονός, από κάποιο γήπεδο, έγινε χωρίς να διεξάγεται κανένας αγώνας. Η δολοφονία του Μιχάλη Κατσουρή, η οποία έγινε έξω από το γήπεδο της ΑΕΚ από Κροάτες χούλιγκανς, οι οποίοι διέσχισαν όλη τη χώρα και έφτασαν έξω από το γήπεδο της ΑΕΚ, έγινε και πάλι χωρίς να διεξάγεται κανένας αγώνας και μάλιστα τη στιγμή που η πολιτική ηγεσία της χώρας γνώριζε για την κάθοδο αυτών των χούλιγκανς. Και τώρα αστυνομικός ο οποίος έχασε το πόδι του και δίνει μάχη για τη ζωή του γιατί απλά έκανε τη δουλειά του.

Δεν είναι τα μόνα περιστατικά που δείχνουν την κακή δουλειά που κάνετε όλα αυτά τα χρόνια. Δυστυχώς, έχετε καταφέρει να εγκαταστήσετε στη συνείδηση του ελληνικού λαού ότι ζούμε σε μία ανοχύρωτη χώρα, σε μία ανασφαλή χώρα.

Επιτρέψτε μου να αναφερθώ στην άτυχη δεκαοκτάχρονη Αϊσέ, η οποία έχασε τη ζωή της όταν παρασύρθηκε από όχημα που οδηγούσε αστυνομικός και ο οποίος την εγκατέλειψε, με αποτέλεσμα να χάσει τη ζωή της.

Πρώτη φορά επί των ημερών επί των ημερών σας αστυνομικοί των ΜΑΤ αρνήθηκαν να κάνουν φύλαξη σε γήπεδο, κύριοι Υπουργοί, γιατί απλά δεν νιώθουν καλά για την ασφάλεια της ζωής τους.

Πάμε, λοιπόν, να δούμε τον φετινό προϋπολογισμό του Υπουργείου Προστασίας του Πολίτη και το κατά πόσο ανταποκρίνεται στις υποσχέσεις σας. Σας το λέω από τώρα ότι αυτά που κάνετε στην πράξη μέσα από τον φετινό προϋπολογισμό, απέχουν παρασάγγας από τις υποσχέσεις περί προστασίας και ασφάλειας των πολιτών. Είναι ένας προϋπολογισμός Υπουργείου που τελικά είναι κοινωνικά ανάλγητος και θα οδηγήσει σε δεδομένα τα οποία θα οδηγήσουν στην ανασφάλεια των πολιτών.

Ο προϋπολογισμός του Υπουργείου σε σχέση με το 2023 αυξάνεται βεβαίως κατά 12,4% και μέσα σε αυτό βρίσκονται οι αυξήσεις που δίνονται σε κάποια επιδόματα των στελεχών της Ελληνικής Αστυνομίας. Την ασφάλεια και την προστασία των πολιτών, όμως, μπορούμε να τη δούμε μέσα από την καθημερινότητα αυτών. Η Άμεση Δράση, η Διεύθυνση Άμεσης Δράσης Αττικής, δεν έχει αυξήσεις στον προϋπολογισμό της. Η Διεύθυνση της Αστυνομικής Διεύθυνσης Θεσσαλονίκης αυξάνει τον προϋπολογισμό της κατά 5,1%, αλλά τη στιγμή που η δράση της είναι πολλαπλάσια αυτής. Δεκάδες αστυνομικές διευθύνσεις στη χώρα βλέπουν τον προϋπολογισμό τους να παραμένει ίδιος. Η Γενική Διεύθυνση Αντεγκληματικής Πολιτικής που σκοπός της έχει την πρόληψη του εγκλήματος, βλέπει ελάχιστη αύξηση των κονδυλίων της σε σχέση με τη δουλειά που έχει να παράξει. Η Ηλεκτρονική Διεύθυνση Εγκλήματος τόσο σημαντική στη σύγχρονη εποχή που αποτρέπει τα ραγδαία αυξανόμενα εγκλήματα του διαδικτύου συμβάλλοντας στην ασφάλεια και στην προστασία των πολιτών, δεν βλέπει καμμία αύξηση.

Δεν θέλω, όμως, να αδικήσω το Υπουργείο Προστασίας του Πολίτη και την Κυβέρνηση. Δεν θέλω να αδικήσω τους Βουλευτές της Νέας Δημοκρατίας οι οποίοι όντως θα ψηφίσουν αυτόν τον προϋπολογισμό, τον προϋπολογισμό που αφορά και την προστασία του πολίτη. Εδώ υπάρχει ένας παράγοντας, ένα σημείο που αυξάνεται. Όντως τον αυξάνετε, κύριε Υπουργέ, σε σχέση με πέρυσι. Και είναι η ασφάλεια του Πρωθυπουργού, τα χρήματα που έχουν να κάνουν με την ασφάλεια του Πρωθυπουργού, ο οποίος από φέτος θα μπορεί άνετα να νοιώθει ιδιαίτερα ασφαλής.

Και για να μην καταχραστώ τον χρόνο των Βουλευτών θα περάσω στο εξής: Κυρίες και κύριοι Βουλευτές της Νέας Δημοκρατίας, δεν έχετε καμμία πρόβλεψη για την ασφάλεια της χώρας, για την ασφάλεια των πολιτών. Παρά τις κυβερνητικές εξαγγελίες ότι θα βοηθήσετε τον Έλληνα αστυνομικό και ότι θα βοηθήσετε στη διαλεύκανση του εγκλήματος στη χώρα, το μόνο που βλέπουμε είναι κενές δηλώσεις οι οποίες οδηγούν στην περαιτέρω ανασφάλεια της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς ως ΣΥΡΙΖΑ - Προοδευτική Συμμαχία δεσμευόμαστε για την αύξηση των μισθών στον δημόσιο τομέα κατά 10% και θέλουμε, πραγματικά, ο Έλληνας αστυνομικός να νιώθει και ο ίδιος ασφάλεια στη δουλειά του.

Για όλους αυτούς τους λόγους, κυρία Πρόεδρε -και ευχαριστώ για τον χρόνο- για τους λόγους της ανασφάλειας στην οποία έχετε οδηγήσει τη χώρα, εμείς θα καταψηφίσουμε τον προϋπολογισμό του 2024 και δεσμευόμαστε με τη διακυβέρνηση του ΣΥΡΙΖΑ - Προοδευτική Συμμαχία να επαναφέρουμε την ασφάλεια στους πολίτες, την ασφάλεια στη χώρα, και το οργανωμένο έγκλημα θα βρει, πραγματικά, απέναντί του μια κυβέρνηση που θέλει να το πατάξει. Οι Έλληνες αστυνομικοί μπορούν να θεωρούν την κυβέρνηση του ΣΥΡΙΖΑ - Προοδευτική Συμμαχία ως μια κυβέρνηση που θα σταθεί στο πλευρό του Έλληνα αστυνομικού και δεν θα δίνει χώρο στο οργανωμένο έγκλημα για να δρα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει τώρα η Υπουργός Πολιτισμού κ. Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κυρία Πρόεδρε.

Κυρία Πρόεδρε, κυρίες και κύριοι Βουλευτές, η συζήτηση για τον προϋπολογισμό του 2024 διεξάγεται σε νέο περιβάλλον. Η Ελλάδα έχει αναπληρώσει πλήρως τις απώλειες της πανδημίας. Το χρέος της αποκλιμακώνεται με τον ταχύτερο ρυθμό στην Ευρώπη, η οικονομία της καταγράφει ανάπτυξη σταθερά υψηλότερη του ευρωπαϊκού μέσου όρου, η επενδυτική βαθμίδα έχει κατακτηθεί, η ανεργία βρίσκεται σε μονοψήφιο ποσοστό μετά από δεκατέσσερα ολόκληρα χρόνια.

Η Κυβέρνηση του Κυριάκου Μητσοτάκη έχει αλλάξει τη χώρα. Έχουμε διανύσει τεράστιο δρόμο μέσα σε τέσσερα χρόνια επάλληλων διεθνών κρίσεων και τώρα είμαστε αντιμέτωποι με τη μεγάλη πρόκληση του μετασχηματισμού της οικονομίας. Η Κυβέρνηση θα κερδίσει και αυτό το στοίχημα.

Σε αυτό το αναπτυξιακό πρότυπο της παραγωγικής ανασυγκρότησης ο πολιτισμός έχει ουσιαστική συμβολή. Η κοινωνία έχει συνειδητοποιήσει ότι ο πολιτισμός βρίσκεται σε άμεση συνάρτηση με τη συνολική πορεία της οικονομίας και όχι μόνον ως αποδέκτης πιστώσεων του κρατικού προϋπολογισμού. Αποτελεί κομβικό παράγοντα αύξησης του εθνικού πλούτου ενώ συγχρόνως λειτουργεί και ως μηχανισμός δίκαιης ανακατανομής του.

Κάθε έργο πολιτισμού στη διάρκεια υλοποίησης και λειτουργίας του έχει πολύ σημαντικές έμμεσες και επαγωγικές επιπτώσεις στην οικονομία. Σε ορίζοντα πενταετίας κάθε ευρώ που επενδύεται σε έργα πολιτισμού επιστρέφει στην οικονομία μέσω των άμεσων, έμμεσων και πολλαπλασιαστικών επιπτώσεων άλλα 3,42 ευρώ. Κάθε ευρώ που επενδύεται σε έργα πολιτισμού επιστρέφει 0,75 ευρώ σε μισθοδοσίες. Κάθε 1 εκατομμύριο ευρώ που επενδύεται σε έργα πολιτισμού δημιουργεί 48,78 ισοδύναμα πλήρους απασχόλησης, δημιουργεί δηλαδή νέες θέσεις εργασίας.

Ειδικά για τον τουρισμό, οι επιπτώσεις των έργων πολιτισμού στο παραγόμενο προϊόν του τουριστικού κλάδου σε βάθος πενταετίας ανέρχονται στο 30% των συνολικών επιπτώσεων.

Για το 2024, ο προϋπολογισμός του ΥπουργείουτΠολιτισμού ανέρχεται σε 400 εκατομμύρια ευρώ, 258 εκατομμύρια στον Τακτικό και 142 στο Πρόγραμμα Δημοσίων Επενδύσεων. Οι πιστώσεις του Προγράμματος Δημοσίων Επενδύσεων είναι αυξημένες κατά 24 εκατομμύρια σε σχέση με το 2023. Στον τακτικό προϋπολογισμό ποσό αυξημένο κατά 10% σε σύγκριση με το 2023 κατευθύνεται σε επιχορηγήσεις πολιτιστικών φορέων.

Στους φορείς που λαμβάνουν περισσότερους πόρους συμπεριλαμβάνονται το Εθνικό Μουσείο Σύγχρονης Τέχνης, το Μουσείο Μπενάκη, το Εθνικό Θέατρο, το Κρατικό Θέατρο Βορείου Ελλάδος.

Στα συγχρηματοδοτούμενα προγράμματα το 2024 χρηματοδοτούνται από το Ταμείο Ανάκαμψης περισσότερα από διακόσια ενταγμένα έργα συνολικού προϋπολογισμού 670 εκατομμυρίων με πόρους ύψους 106 εκατομμυρίων ευρώ. Ποτέ άλλοτε το Υπουργείο Πολιτισμού δεν είχε στη διάθεσή του τόσους πόρους. Και οι πόροι αυτοί που αφορούν σε δράσεις και έργα σε όλες τις περιφέρειες ακόμα και σε απόμακρες περιοχές της πατρίδας μας, όχι μόνο αξιοποιούνται μέχρι το τελευταίο ευρώ αλλά κατευθύνονται σε παρεμβάσεις με τεράστια προστιθέμενη αξία μετά την ολοκλήρωσή τους.

Την προηγούμενη τετραετία 2019 - 2023 εκπονήσαμε ένα σαφές και οργανωμένο σχέδιο διακυβέρνησης με στόχο τον εκσυγχρονισμό του τομέα του πολιτισμού σε επίπεδο θεσμικού πλαισίου και δομών. Ο εκσυγχρονισμός δεν είναι μια διαδικασία τεχνικών βελτιώσεων ή δημοσίων σχέσεων, προσαρμογής κρατουσών αλλά ξεπερασμένων αντιλήψεων και συνηθειών στη σύγχρονη εποχή. Πρόκειται για διαδικασία αναμόρφωσης των κατεστημένων θεσμών και πρακτικών που αφορούν στην οργάνωση και λειτουργία της πολιτείας σε όλους τους τομείς, η οποία απαιτεί μόνιμη και συνεχή προσπάθεια. Και αυτό αφορά ιδίως τον πολιτισμό.

Προτεραιότητά μας ήταν και είναι η ανάπτυξη δημοσίων ρεαλιστικών πολιτικών με απτά και μετρήσιμα αποτελέσματα στην ποιότητα ζωής των πολιτών, στην πολιτιστική επιχειρηματικότητα, στην οικονομική ανάπτυξη. Η ανάδειξη του πολιτιστικού και δημιουργικού τομέα ως ολοκληρωμένου, βιώσιμου, αναπτυξιακού εργαλείου καλλιεργεί οικοσυστήματα επιχειρηματικότητας, συμβάλλοντας καθοριστικά στην κοινωνική συνοχή.

Στόχος μας είναι η διαμόρφωση μιας νέας αντίληψης, μιας συλλογικότητας με κοινή συνείδηση και κουλτούρα απέναντι σε όσους υπονομεύουν την όποια προσπάθεια εκσυγχρονιστικού χαρακτήρα με δυσμενείς συνέπειες στους εργαζόμενους και στους επαγγελματίες του Πολιτισμού και εν τέλει στην ίδια την κοινωνία. Πρωταγωνιστές στην προσπάθεια αυτή είναι δημιουργοί, καλλιτέχνες, επαγγελματίες του χώρου, οι εργαζόμενοι στο Υπουργείο Πολιτισμού, οι οποίοι συγκροτούν μια πλειοψηφία που εκφράζει την ισχυρή και δημιουργική Ελλάδα. Είναι αυτοί που διαμορφώνουν τη σύγχρονη πολιτιστική φυσιογνωμία της χώρας αναδεικνύοντάς την σε παγκόσμια επικράτεια πολιτισμού.

Σήμερα το Υπουργείο Πολιτισμού υλοποιεί το μεγαλύτερο πρόγραμμα έργων υποδομών, περισσότερα από οκτακόσια είκοσι έργα και δράσεις προϋπολογισμού πάνω από 1,2 δισ. ευρώ, επιπροσθέτως φυσικά των συμβατικών έργων ρουτίνας. Αυτά τα έργα ολοκληρώνονται σταδιακά μέχρι το 2027. Καλύπτουν κάθε πτυχή του πολιτισμού, την πολιτιστική κληρονομιά όλων των μορφών, όλων των περιόδων, τη σύγχρονη δημιουργία, τον ψηφιακό μετασχηματισμό και απασχολούν χιλιάδες εργαζόμενους όλων των ειδικοτήτων.

Ο τομέας μετατρέπεται σε μήτρα απασχόλησης, σε μοχλό ανάπτυξης και εξωστρέφειας, σε εργαλείο άμβλυνσης των περιφερειακών ανισοτήτων. Για κάθε μια από τις δεκατρείς περιφέρειες της χώρας συνθέσαμε την Πολιτιστική Χάρτα Ανάπτυξης και Ευημερίας, με έργα υποδομών διασυνδεδεμένα με δράσεις που ενδυναμώνουν τη σύγχρονη καλλιτεχνική δημιουργία και ενισχύουν τον πολιτιστικό τουρισμό, αλλά και με τις αναγκαίες θεσμικές μεταρρυθμίσεις. Η Πολιτιστική Χάρτα αποτελεί τον «οδικό χάρτη» για την αναγέννηση και ανάδειξη του πολιτισμού ως στρατηγικού αναπτυξιακού πόρου και ως σημαντικού παράγοντα κοινωνικής συνοχής και ευημερίας.

Σημαντικές δράσεις, μείζονα έργα για τις τοπικές κοινωνίες αλλά ουσιαστικά διεθνούς βεληνεκούς αποδίδονται ως το 2027, έργα που αλλάζουν τον πολιτιστικό χάρτη της χώρας και δημιουργούν ένα εντελώς νέο πολιτιστικό τοπίο σε κάθε περιφέρεια και συνολικά στην επικράτεια.

Μείζονα προτεραιότητά μας αποτελεί η εξέλιξη των μελετών, σύμφωνα με τα χρονοδιαγράμματα, για την επέκταση του Εθνικού Αρχαιολογικού Μουσείου, ενός οραματικού έργου που αλλάζει την εικόνα της πρωτεύουσας.

Κεφαλαιώδους σημασίας είναι και η ολοκλήρωση του προγράμματος προστασίας, αποκατάστασης, ανάδειξης και λειτουργίας του κτήματος στο Τατόι ως πόλου πολιτισμού και ψυχαγωγίας αλλά και ως αναπτυξιακού πόρου για την Αττική.

Η καθολική προσβασιμότητα στον πολιτισμό αποτελεί στόχο και προτεραιότητά μας. Άλλωστε η ισότιμη πρόσβαση και η συμπερίληψη αφορά στον πυρήνα της δημοκρατίας.

Ιδιαίτερη είναι η σημασία των θεσμικών παρεμβάσεων με σημαντικότερες την ανωτατοποίηση της καλλιτεχνικής εκπαίδευσης, την ίδρυση φορέα για το βιβλίο και του ενιαίου οργανισμού για τα οπτικοακουστικά, τον κινηματογράφο και την πνευματική ιδιοκτησία.

Κρίσιμη είναι η αναδιάρθρωση της Αρχαιολογικής Υπηρεσίας, προκειμένου να υπηρετεί καλύτερα την ολοκληρωμένη προστασία του πολιτιστικού αποθέματος αλλά και την κοινωνία, τους πολίτες, την επιχειρηματικότητα, την καινοτομία.

Ο ψηφιακός μετασχηματισμός των πολιτιστικών δομών και η χρήση της πλέον προηγμένης τεχνολογίας για την προώθηση του πολιτιστικού προϊόντος έχει δρομολογηθεί. Σε συνεργασία με την πλατφόρμα Google Arts and Culture έχουν ψηφιοποιηθεί οι συλλογές του Εθνικού Μουσείου Σύγχρονης Τέχνης, της Εθνικής Πινακοθήκης και του MOMus. Η εφαρμογή -πιλοτική στην Ακρόπολη ως σήμερα και γενικευμένη από την 1η Απριλίου του 2024 στους αρχαιολογικούς χώρους που διαθέτουν ηλεκτρονικό εισιτήριο ζωνών επισκεψιμότητας- διευκολύνει επισκέπτες και προσωπικό. Μέχρι το 2025, το ηλεκτρονικό εισιτήριο επεκτείνεται σε εκατό αρχαιολογικούς χώρους και μουσεία, ενώ διασυνδέονται με αυτό ψηφιακές εφαρμογές προσωποποιημένης πληροφόρησης.

Κυρία Πρόεδρε, κυρίες και κύριοι Βουλευτές, ο πολιτισμός αποτελεί δημόσιο κοινωνικό αγαθό άμεσα συνυφασμένο με την ανάπτυξη. Συνδιαλέγεται γόνιμα με την κοινωνία και την οικονομία. Χρησιμοποιεί πόρους, παράγει προϊόντα και υπηρεσίες, δημιουργεί εισόδημα και θέσεις εργασίας, προσελκύει και προκαλεί επενδύσεις. Δεν αποτελεί δραστηριότητα που ασκείται υπό συνθήκες εργαστηρίου ανεπηρέαστη από την οικονομική πραγματικότητα και τον κοινωνικό της περίγυρο. Ο πολιτισμός έχει σχέδιο και μέθοδο ώστε να μπορεί και να αυτοχρηματοδοτεί δράσεις και έργα, να συμβάλλει στη δημιουργία πλούτου που προσθέτει στο εθνικό προϊόν και να ανακατευθύνεται στους ανθρώπους του. Και αυτό γιατί δεν είναι πια περίκλειστος σε ένα αδιαπέραστο κέλυφος. Ανοίγεται στην κοινωνία, συνδιαλέγεται με αυτή, κατακτά όλο και ευρύτερα κοινά. Ο πολιτισμός είναι αγαθό, αλλά είναι και προϊόν.

Κλείνω δανειζόμενη τα λόγια του Αντρέ Μαλρό, που δήλωνε στην παρουσίαση του προϋπολογισμού του Υπουργείου Πολιτισμού στη Γαλλική Εθνοσυνέλευση: «Υπάρχουν δύο τρόποι σύλληψης του πολιτισμού. Τον έναν θα τον αποκαλούσα αδρά σοβιετικό, τον άλλον δημοκρατικό. Αλλά δεν στέκομαι καθόλου στις λέξεις. Αυτό που είναι σαφές είναι ότι υπάρχει ο πολιτισμός για όλους και ο πολιτισμός για τον καθένα. Στη μία περίπτωση πρόκειται για την αρωγή σε όλο τον κόσμο ώστε να βαδίσει στην ίδια κατεύθυνση. Στην άλλη περίπτωση πρόκειται για την παροχή της δυνατότητας να μπορέσουν να αποκτήσουν ένα πολιτιστικό αγαθό το οποίο επιθυμούν και στο οποίο έχουν κάθε δικαίωμα. Το λέω καθαρά επιλέγουμε τον πολιτισμό για τον καθένα».

Αυτόν τον πολιτισμό για την κάθε μια και για τον καθένα, όπως αρμόζει σε μια ώριμη κοινωνία και μια δημοκρατική πολιτεία, προωθεί η Κυβέρνηση του Κυριάκου Μητσοτάκη, έναν πολιτισμό για όλους καθολικά προσβάσιμο πέραν φυσικών ή υλικών εμποδίων, αλλά και έναν πολιτισμό που κάθε πολίτης μπορεί να επιλέγει εκείνο που τον εκφράζει και τον τέρπει περισσότερο.

Αυτόν τον πολιτισμό υπηρετεί και ο προϋπολογισμός του 2024, τον οποίο σας καλώ, κυρίες και κύριοι Βουλευτές, να υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Υψηλάντης.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Καλησπέρα και από μένα, κυρία Πρόεδρε, κύριε Υπουργέ, κύριε Υφυπουργέ, κυρίες και κύριοι Βουλευτές.

Κυρία Πρόεδρε της Πλεύσης Ελευθερίας, καλησπέρα και σε εσάς.

Επιθυμώ ξεκινώντας τη σημερινή ομιλία μου και με την ευκαιρία της εδώ παρουσίας της Υπουργού Πολιτισμού να τη συγχαρώ για το έργο το οποίο επιτελείται στο Υπουργείο που πιστεύω ότι φωτίζει με τον καλύτερο δυνατό τρόπο την ψυχή του Έλληνα και την εικόνα της Ελλάδας, ένα Υπουργείο που άλλωστε μπορούμε να πούμε ότι είναι και ένα Υπουργείο μοχλού του πολιτισμού, που είναι μοχλός ανάπτυξης για τον τόπο, πέραν όλων των άλλων.

Σε ένα διεθνές περιβάλλον αβεβαιότητας και αστάθειας, η ελληνική οικονομία, κυρίες και κύριοι συνάδελφοι, δείχνει πραγματικά στοιχεία ανθεκτικότητας και ετοιμότητας για να αντιμετωπίσει τις προκλήσεις, με μεταρρυθμίσεις, ενίσχυση της βιώσιμης ανάπτυξης και μέτρα για την κοινωνική συνοχή. Άλλωστε η ανάκτηση της επενδυτικής βαθμίδας μετά από πολλά χρόνια καταδεικνύει ότι υπάρχει πλέον εμπιστοσύνη που οδηγεί σε περισσότερες επενδύσεις, σε νέες αμειβόμενες θέσεις εργασίας και υψηλότερους μισθούς. Μειώνεται έτσι το κόστος του δανεισμού της χώρας, αυξάνονται οι επενδύσεις σε ομόλογα του ελληνικού δημοσίου και δημιουργείται μεγαλύτερη ζήτηση στους ελληνικούς τίτλους.

Σύμφωνα με τις φθινοπωρινές προβλέψεις της Ευρωπαϊκής Επιτροπής, αναμένεται μεγαλύτερη οικονομική ανάπτυξη όχι μόνο σε σχέση με την περσινή χρονιά, αλλά και σε σχέση με την ευρωζώνη.

Το ΑΕΠ αναμένεται να αυξηθεί από τα 223 δισεκατομμύρια ευρώ στα 234 δισεκατομμύρια για το 2024. Χάρη στη συνετή δημοσιονομική πολιτική είχαμε πρωτογενές πλεόνασμα ύψους 0,1% του ΑΕΠ, ενώ υπήρχε πρόβλεψη για πρωτογενές έλλειμμα. Η χώρα μας εκτιμάται ότι θα έχει είκοσι ποσοστιαίες μονάδες περαιτέρω μείωση του δημόσιου χρέους ως ποσοστό του ΑΕΠ τη διετία 2023 - 2024, γεγονός που αποτελεί την ταχύτερη μείωση χρέους στην Ευρωζώνη και στην Ευρωπαϊκή Ένωση.

Η πρόβλεψη για την ανεργία είναι ότι το 2024 θα διαμορφωθεί στο 11,2%, δηλαδή, στο χαμηλότερο ποσοστό που έχει καταγραφεί τα τελευταία δεκαπέντε χρόνια και ο πληθωρισμός θα αποκλιμακωθεί στο 2,6%. Το 2023, είχαμε αύξηση εσόδων κατά 9,1% δίχως να αυξηθούν φόροι. Έτσι για το 2024, επιδιώκεται, όπως καταγράφεται και στον προϋπολογισμό, ο συνδυασμός της δημοσιονομικής σταθερότητας με την υλοποίηση αναπτυξιακών πολιτικών, αλλά και κοινωνική ευαισθησία στην πράξη.

Στον προϋπολογισμό του 2024 προβλέπονται μόνιμες παρεμβάσεις ενίσχυσης του εισοδήματος ύψους 1,6 δισεκατομμυρίου ευρώ και επτά φοροελαφρύνσεις μεταξύ των οποίων: Μονιμοποίηση του μειωμένου συντελεστή ΦΠΑ στις μεταφορές, σε αγαθά υγείας αλλά και σε δραστηριότητες άθλησης και κινηματογράφου. Αύξηση του αφορολόγητου για τις οικογένειες με παιδιά. Μείωση του ΕΝΦΙΑ κατά 10% σε οικίες που ασφαλίζονται από κινδύνους πυρκαγιάς και άλλων φυσικών καταστροφών. Αυξάνονται οι δαπάνες για την παιδεία και την υγεία και παράλληλα στοχεύουμε στην περαιτέρω μείωση της φοροδιαφυγής.

Ένας από τους πιο σημαντικούς οικονομικούς στόχους είναι οι επενδύσεις. Ο στόχος για το 2024 υπολογίζεται να κινηθεί στο 15,1%. Αυτό θα επιτευχθεί με συνδυασμό ιδιωτικών και δημόσιων επενδύσεων, συμπεριλαμβανομένων, φυσικά, των αυξημένων επενδύσεων από το ΕΣΠΑ και το Ταμείο Ανάκαμψης. Οφείλουμε, όμως, να είμαστε ιδιαιτέρως προσεκτικοί δεδομένου ότι δεν υπάρχουν περιθώρια αποκλίσεων και αποτυχίας της επίτευξης του στόχου αυτού, αφού κάτι τέτοιο θα σήμαινε κίνδυνο απώλειας κονδυλίων από το Ταμείο Ανάκαμψης.

Θα ήθελα, επίσης, να σταθώ στον τουρισμό και τη συμβολή του στην οικονομική μεγέθυνση. Τόσο οι διεθνείς ταξιδιωτικές αφίξεις όσο και οι εισπράξεις ξεπερνούν κατά πολύ εκείνες του μακρινού πλέον 2019. Πρωταγωνιστικό ρόλο στον τουριστικό τομέα διαδραματίζουν τα νησιά μας και σαφώς, τα Δωδεκάνησα που έχω την τιμή να εκπροσωπώ μαζί με τον αγαπητό συνάδελφο, τον κ. Κόνσολα, που ήρθε να με ακούσει και τον ευχαριστώ θερμά.

Για να μπορέσει, όμως, το τουριστικό μας προϊόν να διατηρήσει την ανταγωνιστικότητά του, η δημιουργία έργων υποδομής στα νησιά πρέπει να είναι ανάλογη της ανάπτυξης. Πρέπει να γίνουν έργα από το Πρόγραμμα Δημοσίων Επενδύσεων, το ΕΣΠΑ και το Ταμείο Ανάκαμψης.

Οφείλουμε, επίσης, να προσφέρουμε και άλλες λύσεις στα προβλήματα της νησιωτικότητας, με την ενίσχυση του τομέα της υγείας. Οι αλλαγές που έχουν εξαγγελθεί πρέπει να υιοθετούν ένα νησιωτικό μοντέλο υγείας και ένα σύγχρονο σύστημα αεροδιακομιδών, με την κατοχύρωση όλο τον χρόνο των επιδοτούμενων ακτοπλοϊκών συνδέσεων των νησιών μεταξύ τους και με το κέντρο, την ανάπτυξη της καινοτομίας στη νησιωτική Ελλάδα για την καταπολέμηση των αρνητικών συνεπειών της κλιματικής αλλαγής, τη συνέχιση της σπουδαίας πρωτοβουλίας της Κυβέρνησης για τα eco-islands.

Χρειάζονται, επίσης, η εφαρμογή πολιτικών και κινήτρων για την παραμονή νέων ανθρώπων ιδιαίτερα στα μικρά νησιά και η προετοιμασία του δημοσιονομικού υπόβαθρου για την επαναφορά, όπως η Ευρωπαϊκή Ένωση συναίνεσε από το 2025, των μειωμένων συντελεστών ΦΠΑ στα νησιά.

Είμαι βέβαιος ότι το σύνθετο αυτό φαινόμενο της νησιωτικότητας, η Κυβέρνηση της Νέας Δημοκρατίας θα συνεχίσει να το αντιμετωπίζει με ακόμα μεγαλύτερη ένταση και αποτελεσματικότητα.

Κυρίες και κύριοι Βουλευτές, η Νέα Δημοκρατία με υπευθυνότητα αντιμετωπίζει τις προκλήσεις της οικονομίας, τις ανάγκες της κοινωνίας και τα εισαγόμενα διεθνή προβλήματα. Η επίκληση από πλευράς Αντιπολίτευσης ότι όλα θα κρατήσει μια προοδευτική διακυβέρνηση, δεν πείθει πλέον, δεν αποτελεί πρόταση. Όπως δεν μπορούμε να πάρουμε στα σοβαρά τις φωνές, τις άναρθρες κραυγές από τα άκρα δεξιά. Σας γνωρίζει πλέον όλους καλά ο ελληνικός λαός. Μας γνωρίζει όλους. Και τοποθετείται όπως -με τον καλύτερο τρόπο- μπορεί.

Και κλείνω. Η Κυβέρνηση του Κυριάκου Μητσοτάκη με τον προτεινόμενο προϋπολογισμό επιχειρεί την εδραίωση της ανάπτυξης της χώρας και της προόδου του λαού μας, δίχως αγκυλώσεις και ιδεοληψίες, με την απαιτούμενη φιλελεύθερη και δημοκρατική προσέγγιση.

Στη βάση όλων αυτών, δηλώνω και εγώ προσωπικά ότι υπερψηφίζω τον προϋπολογισμό του 2024.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν σας δώσω τον λόγο, κύριε Χρηστίδη, έχει ζητήσει μια παρέμβαση η Πρόεδρος της Πλεύσης Ελευθερίας.

Ορίστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι του Αγίου Ελευθερίου σήμερα και έχει λίγο τη γιορτή της η Πλεύση Ελευθερίας, οπότε θα ήθελα να εκμεταλλευτώ τη δυνατότητα που έχουμε να μιλήσουμε για τα θέματα του πολιτισμού, γιατί ακούσαμε την Υπουργό Πολιτισμού να τοποθετείται.

Η άποψη της Πλεύσης Ελευθερίας είναι ότι ο πολιτισμός είναι πολύ κομβικό κομμάτι της δημοκρατίας, πολύ κομβικό κομμάτι της ταυτότητάς μας και της παρουσίας μας και θα έπρεπε με μεγαλύτερη έμφαση να υπολογίζετε και στην καθημερινότητα και στον προϋπολογισμό. Ο πολιτισμός βέβαια είναι και η καθημερινότητά μας. Είναι ο τρόπος που απευθυνόμαστε ο ένας στον άλλον. Είναι η κατάσταση εδώ στη Βουλή. Όλα είναι πολιτισμός.

Κυρία Υπουργέ, επειδή στους περισσότερους Υπουργούς έγιναν σχόλια σε σχέση με τις τοποθετήσεις τους, αλλά μετά τη δική σας παρέμβαση δεν είδα να υπάρχει μεγάλο ενδιαφέρον και επειδή η Πλεύση Ελευθερίας έχει τρεις καλλιτέχνες Βουλευτές στην Κοινοβουλευτική της Ομάδα και δέσμευση πολύ ισχυρή να προωθήσει τον πολιτισμό και να σας ενθαρρύνει στην προώθηση του πολιτισμού, θα ήθελα να κάνω κάποιες επισημάνσεις.

Θεωρούμε, κυρία Υπουργέ, ότι πρέπει να διεκδικηθεί πολύ πιο γενναιόδωρος προϋπολογισμός για τον πολιτισμό. Δεν είναι παρακατιανή παράμετρος της πολιτικής ο πολιτισμός μας. Αντίθετα είναι προμετωπίδα και θα έπρεπε να αντιμετωπίζεται και στον προϋπολογισμό ως προμετωπίδα.

Σας ενθαρρύνουμε, λοιπόν, να διεκδικήσετε περισσότερα κονδύλια από τον γενικό προϋπολογισμό και θα πιέσουμε και εμείς πρώτοι ώστε περισσότερα κονδύλια να διατεθούν για την καλλιτεχνική δημιουργία, για τους καλλιτέχνες και τους δημιουργούς, για την ενίσχυση και προβολή της πολιτιστικής μας κληρονομιάς, για την καλλιτεχνική εκπαίδευση, ένα πεδίο στο οποίο η Πλεύση Ελευθερίας πρωτοπορεί και παρεμβαίνει συνεχώς, ζητώντας κατοχύρωση της καλλιτεχνικής εκπαίδευσης ως «ΚΕ». Ήταν και η πρώτη ερώτηση που κατέθεσε ο Διαμαντής Καραναστάσης.

Πρωτοπορούμε στη διεκδίκηση των εγγυημένων διευκολύνσεων για τους καλλιτέχνες. Έχουμε στην Κοινοβουλευτική μας Ομάδα τον Σπύρο Μπιρμπίλη που με παρέμβασή του χτες -την οποία σας προσκαλώ να δείτε και θα σας τη στείλουμε- μίλησε πολύ συγκεκριμένα για τις ανάγκες των καλλιτεχνών και των δημιουργών και για τις πολύ σοβαρές δυσκολίες που αντιμετωπίζουν.

Μας ενδιαφέρουν τα ζητήματα σύνδεσης παιδείας και πολιτισμού και βρίσκουμε ότι είναι συνολικά υποβαθμισμένα και η παιδεία και ο πολιτισμός, εκείνα τα οποία θα έπρεπε να αναβιβάζονται και να υπογραμμίζονται στην Ελλάδα που είναι η κοιτίδα της δημοκρατίας, η κοιτίδα του θεάτρου, η κοιτίδα του αρχαίου πολιτισμού που προβάλλεται σε παγκόσμιο επίπεδο.

Κι εδώ θα ήθελα να υπογραμμίσω για άλλη μία φορά ότι στη διεκδίκηση για την επιστροφή των Γλυπτών του Παρθενώνα, η Πλεύση Ελευθερίας είναι η πρώτη και σε αυτή εδώ την Αίθουσα που δήλωσε ήδη από τις προγραμματικές δηλώσεις –ήταν η πρώτη μου ομιλία- ότι στηρίζουμε τη διεκδίκηση αυτή. Και σας ενθαρρύνουμε να διεκδικήσετε σθεναρότερα και σας ενθαρρύνουμε να αξιοποιήσετε όλα τα εργαλεία πολιτιστικής διπλωματίας και της συνολικής νομικής, διπλωματικής, πολιτικής εργαλειοθήκης, για να επιστρέψουν τα Γλυπτά στο σπίτι τους. Είμαστε στη διάθεσή σας, σας το έχω ξαναπεί, και για να προτείνουμε –έχουμε ήδη καταθέσει προτάσεις- νομικούς, πολιτικούς, διπλωματικούς, κοινοβουλευτικούς τρόπους διεκδίκησης και για να προβάλουμε τα επιχειρήματα που ήδη υπάρχουν και είναι σημαντικό να στοιχειοθετηθούν ως μια συγκεκριμένη στρατηγική.

Στο πεδίο αυτό θα ήθελα να σας ενθαρρύνω να διεκδικήσετε –και εμείς το διεκδικούμε- να διατεθούν κονδύλια για την πολιτιστική διπλωματία και γι’ αυτή ειδικά τη διεκδίκηση που είναι εθνική, να διατεθούν κονδύλια για την πραγματική και ουσιαστική προστασία των μνημείων και να υπάρξει αναβάθμιση πραγματική της προστασίας όλων των αντικειμένων της πολιτιστικής μας περιουσίας και της πολιτιστικής μας κληρονομιάς.

Στο πλαίσιο αυτό, κυρία Υπουργέ, θα ήθελα να υπενθυμίσω ότι ένα κομμάτι της ιστορικής διεκδίκησης καταβολής και ικανοποίησης των ελληνικών αξιώσεων έναντι της Γερμανίας για τα εγκλήματα των ναζί είναι και η επιστροφή των κλεμμένων αρχαιολογικών θησαυρών, για την οποία μάλιστα έχει γίνει η αρχή το 2014 με την επιστροφή δέκα χιλιάδων αρχαίων αντικειμένων από γερμανικό μουσείο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Η παρέμβασή μου, λοιπόν, η αποψινή έχει τον χαρακτήρα υπογράμμισης της αναγκαιότητας αναβάθμισης του πολιτισμού και ενίσχυσης του προϋπολογισμού για τον πολιτισμό.

Εμείς θα συνεχίσουμε να το λέμε και επειδή είμαι σίγουρη ότι και εσείς θέλετε να το διεκδικήσετε ως Υπουργός Πολιτισμού, με ιδιαίτερη μάλιστα ευαισθησία σε συγκεκριμένα θέματα του πολιτισμού, να ξέρετε ότι εμείς θα πιέζουμε προς αυτή την κατεύθυνση.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Θα περιμένουμε την ανταπόκριση από πλευράς και του Υπουργού Οικονομικών, γιατί ο πολιτισμός είναι η καρδιά της ύπαρξής μας και της ταυτότητάς μας και καλό θα ήταν –εμείς αυτό διεκδικούμε- να αντανακλάται ο σεβασμός και η συναίσθηση για τον πολιτισμό, την τέχνη, τη δημιουργία και σε αυτή εδώ την Αίθουσα.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Βουλευτής του ΠΑΣΟΚ - Κινήματος Αλλαγής κ. Χρηστίδης έχει τον λόγο.

Ορίστε, κύριε συνάδελφε, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Κυρία Πρόεδρε, σας ευχαριστώ πάρα πολύ για τον λόγο.

Αγαπητές και αγαπητοί συνάδελφοι, το ΠΑΣΟΚ έχει μάθει όλα αυτά τα χρόνια σε εξαιρετικά δύσκολες συνθήκες να τοποθετείται αξιακά στα πράγματα. Και αν κάτι έχουμε κερδίσει από όλο αυτό είναι ότι μπορούμε να βγαίνουμε και να υπερασπιζόμαστε πολιτικές τις οποίες πιστεύουμε σε κάθε χρονική περίοδο απέναντι σε οποιοδήποτε θέμα, κάτι το οποίο δεν συμβαίνει με εσάς, κάτι το οποίο βλέπουμε να προκύπτει τις τελευταίες ώρες, θα έλεγα, τα τελευταία λεπτά, στους κόλπους της Νέας Δημοκρατίας με τρόπο ο οποίος είναι εκκωφαντικός, διότι οι δηλώσεις του κ. Σαμαρά για την τροπολογία την οποία έφερε η Κυβέρνησή σας δείχνουν ότι σπείρατε ακροδεξιούς ανέμους και θερίζετε εσωκομματικές θύελλες.

Καλά ξεμπερδέματα, σας εύχομαι! Καλά ξεμπερδέματα, διότι αυτά τα οποία κάνατε θα τα βρείτε μπροστά σας, όπως όλα αυτά τα οποία περιλαμβάνετε και στον προϋπολογισμό του 2024, έναν προϋπολογισμό ο οποίος θυμίζει ευχολόγιο κατάλληλο για το αφήγημα της Νέας Δημοκρατίας, ακατάλληλο, όμως, για το σύνολο της ελληνικής κοινωνίας που ζει καθημερινά τον φόβο, την ανασφάλεια και την απελπισία των καθημερινών οικονομικών υποχρεώσεων

Ευχολόγιο ακριβώς είναι και τα μέτρα που παίρνετε ή υποτίθεται ότι θα παίρνατε εδώ και τέσσερα χρόνια για την οπαδική βία, για εκείνη τη βία η οποία έχει αφήσει νεκρούς στην ελληνική κοινωνία και για την οποία δεν έχετε κάνει τίποτα απολύτως ούτε μετά τη δολοφονία του Άλκη Καμπανού ούτε μετά τη δολοφονία του Μιχάλη Κατσουρή ούτε τώρα μετά τον ακρωτηριασμό ενός αστυνομικού τριάντα ενός ετών ο οποίος υπηρετούσε στη βάρδιά του και δεν μπορούσε ούτε ο ίδιος ούτε η οικογένειά του, αλλά ούτε και η ελληνική κοινωνία, να φανταστούν τι επρόκειτο να του ξημερώσει.

Και ειλικρινά αναρωτιέμαι γι’ αυτό για το οποίο αναρωτιέται σήμερα όλη η ελληνική κοινωνία. Έπρεπε ένας αστυνομικός να κινδυνεύει να χάσει τη ζωή του για να πάτε έναν φάκελο με διακόσιους χούλιγκαν στην εισαγγελία; Και τι έγινε το προηγούμενο χρονικό διάστημα, όταν Υπουργός της δικής σας Κυβέρνησης πήγε έναν φάκελο με πεντακόσια ονόματα του εγκλήματος; Μάθαμε κάτι; Τίποτα απολύτως! Μια διαχειριστική αντίληψη!

Και αυτός ο κρατικός προϋπολογισμός, όπως και οι προηγούμενοι, έχουν πολλά επιμέρους χαρακτηριστικά, με μία, όμως, κοινή συνισταμένη, δηλαδή καμμία ελπίδα για τους πολλούς, ειδικά για τη νέα γενιά και τις γυναίκες. Και η εισερχόμενη οικονομική κρίση δεν μπορεί να είναι άλλοθι πλέον. Και αυτό είναι ένα θέμα πολιτικών επιλογών που έχει αναδείξει διεξοδικά η παράταξή μας, όλοι οι ομιλητές και οι ομιλήτριες της παράταξής μας που έχουν μιλήσει ως τώρα.

Η Κυβέρνηση σχεδιάζει και υλοποιεί πολιτικές για τους λίγους. Για παράδειγμα, στο δικό μου χαρτοφυλάκιο, αυτό της μεταναστευτικής και προσφυγικής πολιτικής και των ανθρωπίνων δικαιωμάτων, υπάρχει ακόμα ένα μεγαλύτερο πρόβλημα, σχεδόν οριζόντιο. Και δεν ασχολείστε με αυτό το πρόβλημα γιατί οι άνθρωποι αυτοί δεν ψηφίζουν και αυτό είναι κάτι το οποίο δείχνει και τι αντίληψη έχετε για το κοινωνικό σύνολο σήμερα. Γυναίκες, άνδρες, παιδιά που ζουν σε περιβάλλον κοινωνικού αποκλεισμού ή δεν είναι ιδιαίτερα δημοφιλείς στη διαμορφούμενη κοινή γνώμη και δεν έχουν –όπως είπα προηγουμένως- για εσάς εκλογικό ενδιαφέρον μένουν έξω από τις πολιτικές σας επιλογές. Και αυτό είναι κάτι το οποίο φαίνεται και στη ρητορική σας και στις πολιτικές και οικονομικές επιλογές σας, διότι είναι αλήθεια ότι δεν συνηθίζεται να μιλάμε για το οικονομικό σκέλος της μετανάστευσης τα τελευταία χρόνια. Όμως, για όποιον παρακολουθεί τις ευρωπαϊκές και διεθνείς εξελίξεις είναι σαφές ότι η μετανάστευση έχει αυτονόητα για ένα σύγχρονο ευρωπαϊκό κράτος πολιτικές και, κυρίως, οικονομικές και αναπτυξιακές διαστάσεις.

Σήμερα, στην Ελλάδα, μόνο σαράντα εννέα χιλιάδες τετρακόσιοι δύο είναι οι αναγνωρισμένοι πρόσφυγες και έχουν ενεργές άδειες διαμονής στην πατρίδα μας. Είναι κοινό μυστικό ότι οι περισσότεροι από αυτούς έχουν ήδη φύγει για πιο πλούσια κράτη-μέλη. Παρά, όμως, τους αντίθετους κυβερνητικούς ισχυρισμούς, αυτή την περίοδο έχουμε μια πολύ μεγάλη αύξηση των παράτυπων εισόδων στη χώρα. Το Υπουργείο –και αυτό έχει σημασία για τον τρόπο με τον οποίο λειτουργείτε επικοινωνιακά- μετρά την αυξομείωση ανά μήνα, για να φτιάξει μεγάλους δημοσιογραφικούς τίτλους.

Η πραγματικότητα, όμως, είναι εντελώς διαφορετική. Και επειδή δεν θέλω να μιλάω γενικά, αλλά με αριθμούς, που πολλές φορές σας αρέσουν, θέλω να είμαι και πολύ σαφής. Οι παράτυπες είσοδοι στη χώρα μας είναι εννέα φορές περισσότερες από εκείνες του 2021, είναι διπλάσιες από εκείνες του 2022 και πολύ περισσότερες από αυτές του 2017, είναι λίγο λιγότερες από το 2018 και δεν ξέρουμε τι θα ακολουθήσει.

Εμείς, όμως, στο ΠΑΣΟΚ δεν κάναμε ούτε τότε με την τότε κυβέρνηση των ΣΥΡΙΖΑ - ΑΝΕΛ ούτε σήμερα μικροκομματικό παιχνίδι με αυτούς τους αριθμούς και πιστεύουμε ότι η φύλαξη των συνόρων είναι και εθνική και ευρωπαϊκή υποχρέωση και κάτι τέτοιο πρέπει να δούμε πώς προχωρά.

Εδώ, όμως, θέλω να πω ότι η Νέα Δημοκρατία σπαταλά χρήματα. Και επειδή η λέξη αυτή έχει συγκεκριμένο χαρακτήρα, θέλω να το επαναλάβω και να πω ότι πολύ φοβάμαι ότι αυτά τα ευρωπαϊκά χρήματα της περιόδου ’21 - ’27 θα τελειώσουν πολύ νωρίς και θα αναγκαστεί η Νέα Δημοκρατία είτε να ζητιανεύει για περισσότερα είτε να πληρώσει πολύ περισσότερα από τον κρατικό προϋπολογισμό. Γίνεται σπατάλη. Το επαναλαμβάνω. Εξυπηρετούνται οικονομικά και πελατειακά συμφέροντα. Και θα πω και άλλα νούμερα.

Επί ΣΥΡΙΖΑ στους οικίσκους των δομών της ενδοχώρας τοποθετήθηκαν κουζίνες, ώστε οι αιτούντες άσυλο να μαγειρεύουν μόνοι τους με υλικά που αγόραζαν από τις τοπικές αγορές, αφού φυσικά είχαμε συζητήσει για τις υπόνοιες σκανδάλου με εταιρείες σίτισης. Σήμερα, η Κυβέρνηση της Νέας Δημοκρατίας αποφάσισε να συνάψει με εταιρείες συμβάσεις για το φαγητό των δομών, 6,88 ευρώ την ημέρα ανά άτομο. Προφανώς τα λεφτά για τις κουζίνες πήγαν στράφι. Κάντε τον υπολογισμό για τα υπόλοιπα. Να σας πω ποιος είναι ο υπολογισμός για τα υπόλοιπα; Είναι 838 ευρώ ανά μήνα για κάθε τετραμελή οικογένεια. Και μην πιστέψετε ότι αυτό το κόστος ανταποκρίνεται σε ποσότητα ή ποιότητα. Και αναρωτηθείτε ταυτόχρονα, κυρίες και κύριοι συνάδελφοι, πόσα νοικοκυριά στη χώρα μας έχουν τέτοιες δαπάνες μόνο για φαγητό.

Θα σας πω, επίσης, ένα νούμερο, 7 εκατομμύρια ευρώ είναι το ποσό το οποίο στοίχισε το φαγητό των αιτούντων άσυλο μόνο τον μήνα Οκτώβριο. Με τα μισά λεφτά που θα περίσσευαν, αν είχαν ακολουθήσει άλλες λογικές και δεν υπήρχε αυτή η σπατάλη, θα μπορούσαν προφανώς να έχουν πληρωθεί και γιατροί και νοσηλευτές που δεν υπάρχουν στις δομές αυτές και που σιγά-σιγά μετατρέπονται σε υγειονομικές βόμβες.

Λίγη ώρα πριν ενημερώθηκα ότι ασυνόδευτα παιδιά από τη Σάμο μεταφέρθηκαν στην ενδοχώρα με φυματίωση σε δομές ασυνόδευτων τέκνων. Δεν είναι απλό ζήτημα αυτός ο κακός σχεδιασμός. Δεν είναι ένα ζήτημα, το οποίο πρέπει να το αφήσουμε να περάσει. Είναι ζήτημα ανθρώπινων ζωών. Η κακοδιαχείριση είναι ένα σκάνδαλο με πολλαπλές διαστάσεις.

Και θέλω να σας πω ότι αυτή η κακοδιαχείριση ταιριάζει και με ότι άλλο συζητάμε. Υπάρχουν κάμερες και τουρνικέ σε δομές που διαμένουν γυναικόπαιδα, αλλά δεν υπάρχουν στα ελληνικά γήπεδα. Δίνουμε δεκάδες εκατομμύρια ευρώ, συνάδελφοι της Νέας Δημοκρατίας, για να φτιάξουμε συστήματα ελέγχου με κάμερες που στέλνουν live εικόνα κατευθείαν στο Υπουργείο Μετανάστευσης και Ασύλου, αλλά δεν παίρνουμε μέτρα, τα οποία βοηθούν τους ανθρώπους να προχωρήσουν τη ζωή τους.

Και επειδή θα μπορούσα να πω πάρα πολλά και για τη νόμιμη μετανάστευση και για τις διευθύνσεις αλλοδαπών και μετανάστευσης, για παράδειγμα αυτές που έχουμε στην Αττική, θα δώσω μόνο ένα νούμερο. Το ’22 αυτή η Κυβέρνηση αποφάσισε να έχει ως μέσο όρο απόδοσης για τις αποφάσεις τις διακόσιες σαράντα πέντε ημέρες, το ’23 είπε ότι ο χρόνος αυτός των ημερών πρέπει να μειωθεί σε εκατόν ογδόντα. Ξέρετε ποιο είναι το αποτέλεσμα; Οι τριακόσιες πενήντα οκτώ ημέρες. Σήμερα που μιλάμε σε αυτόν εδώ τον προϋπολογισμό, τον οποίο κουβεντιάζουμε, βάζετε τα νούμερα αυτά στις τριακόσιες πενήντα επτά ημέρες. Ένας άνθρωπος θα πρέπει να μείνει πάνω από ενάμιση χρόνο σε αναμονή για να δούμε τι συμβαίνει.

Είναι, λοιπόν, δεδομένο ότι μαζί με όσα συζητάμε για τη μετανάστευση και το προσφυγικό ρεύμα από άλλες χώρες προς την πατρίδα μας η ζοφερή οικονομική κατάσταση, το κλίμα απογοήτευσης που συνεχώς εντείνεται, διαμορφώνει ακόμα μεγαλύτερο ρεύμα brain drain στο εξωτερικό. Πού είναι εκείνες οι μεγαλοστομίες του κ. Μητσοτάκη το 2019 για την αντιμετώπιση του ρεύματος φυγής των νέων στο εξωτερικό; Πού είναι το ζήτημα επιστροφής ανθρώπων που είναι καλά μυαλά; Πουθενά.

Αυτός ο προϋπολογισμός, όπως και ο προϋπολογισμός όλων των προηγούμενων ετών, χρόνο τον χρόνο, νόμο τον νόμο διαμορφώνει μια Ελλάδα δύο κόσμων, μία Ελλάδα η οποία ζει από το κρατικό χρήμα και κοντά στην κομματική εξουσία και μία Ελλάδα μακριά από αυτές, μία Ελλάδα κοντά στο γαλάζιο σύστημα και μία Ελλάδα μακριά από αυτές. Όποιος δεν είναι κοντά σας, κολυμπά μόνος του σε έναν ωκεανό αδικίας, έναν ωκεανό αναξιοκρατίας και γραφειοκρατίας.

Και γι’ αυτόν ακριβώς τον λόγο δεν θα μπορούσαμε ποτέ να στηρίξουμε τις πολιτικές σας επιλογές και αυτόν ακριβώς τον προϋπολογισμό.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, ζητάτε τον λόγο,αλλά ξέρετε ότι έχετε συμπληρώσει τις παρεμβάσεις σας για σήμερα. Συμβαίνει κάτι επείγον;

**ΚΩΝΣΤΑΝΤΙΝΟΣ ΧΗΤΑΣ:** Θα ήθελα τριάντα δευτερόλεπτα, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο για ένα λεπτό αυστηρά μετά θα κλείσουμε το μικρόφωνο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Η Ελληνική Λύση σε αυτή τη διάρκεια της διαδικασίας ζητάει από την Κυβέρνηση να αποσύρει τη ντροπιαστική τροπολογία που κατατέθηκε πριν από λίγο στο νομοσχέδιο του Υπουργείου Εργασίας και ουσιαστικά δίνει άδεια διαμονής σε όλους τους παράνομους εισελθόντες μετανάστες ακόμη και σε αυτούς των οποίων η αίτηση παραμονής έχει απορριφθεί.

Προσέξτε. Οι χορηγήσεις των αδειών γίνονται υποχρεωτικά. Δηλαδή, ακόμα κι αν οι αρμόδιες αρχές έχουν αντίθετη άποψη …

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, αυτό είναι θέμα της επιτροπής.

(Θόρυβος από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΧΗΤΑΣ:** Δεν πειράζει. Δεν σας συμφέρει, θα τα ακούσετε όμως, κύριοι της Νέας Δημοκρατίας.

Τι λέμε τώρα εμείς εδώ; Ανοίξαμε και σας περιμένουμε λέμε σε όλους τους παράνομους μετανάστες.

Είναι ντροπή πραγματικά να νομιμοποιεί η Κυβέρνηση της Νέας Δημοκρατίας όλους τους παράνομους λαθρομετανάστες.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Και επειδή ο τζάμπα μάγκας, κυρία Πρόεδρε, πέθανε, κάποιοι που κάνουν τους τζάμπα μάγκες να μη δώσουν ψήφο εμπιστοσύνης στον προϋπολογισμό και να παραιτηθούν, αφού δεν συμφωνούν με την τροπολογία της Νέας Δημοκρατίας. Στον κ. Σαμαρά να απευθυνθούν.

**ΝΙΚΟΛΑΟΣ ΠΑΠΠΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Παππά, έχετε τον λόγο για την παρέμβασή σας.

**ΝΙΚΟΛΑΟΣ ΠΑΠΠΑΣ:** Κοιτάξτε. Εδώ από την κατάθεση της τροπολογίας και μετά βλέπουμε στο δημόσιο λόγο ένα διαγκωνισμό ακραίων δεξιών αντιλήψεων.

Θέλουμε να καλέσουμε την Κυβέρνηση να μην υποχωρήσει και να προχωρήσει με την τροπολογία. Είναι μία τροπολογία, η οποία λύνει προβλήματα. Θα συμβάλει ούτως ώστε να μην υπάρχει πολύ μαύρη εργασία και να πέφτουν οι ασφαλιστικές εισφορές στους αγρότες και τους επαγγελματίες και νομίζουμε ότι είναι στη σωστή κατεύθυνση.

Τις έχουμε δει τις δηλώσεις του κ. Σαμαρά. Τις αξιολογούμε. Υπάρχει ερώτημα εάν υπάρχει πλειοψηφία, εάν η Νέα Δημοκρατία θα επιμείνει και θα θέλαμε και μία δήλωση αυτή τη στιγμή από τα κυβερνητικά έδρανα.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νίκης, ο κ. Βρεττός, για την τρίλεπτη παρέμβασή του, που για σήμερα είναι και η τελευταία.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κυρία Πρόεδρε.

Και εμείς αναφερόμαστε γι’ αυτή την ντροπιαστική τροπολογία που κατατέθηκε -τώρα ήρθε σε εμάς πριν λίγο, όπως και σε όλους τους συναδέλφους- με ημερομηνία 14-12-23, ώρα 22.45΄. Διαβάζω τα ονόματα των Υπουργών που σέβονται το βουλευτικό έργο: κ. Χατζηδάκης, κ. Γεραπετρίτης, κ. Κεραμέως, κ. Γεωργιάδης, κ. Οικονόμου, κ. Φλωρίδης, κ. Καιρίδης, κ. Παπαστεργίου και κ. Λιβάνιος. Πρέπει να ακούγονται τα ονόματα για να ξέρει ο ελληνικός λαός ποιοι νομοθετούν νύχτα και για ποιους λόγους.

Ήθελα να κάνω μια τοποθέτηση. Θα τοποθετηθούμε αν έρθει ο κ. Καιρίδης να μιλήσει για να του θυμίσουμε ότι είναι γνωστή η αγάπη του για τη γείτονα χώρα, αλλά οι Έλληνες έχουν ματώσει και έχουν πληρώσει αυτές τις λυκοφιλίες βαθιά στο πετσί τους.

**ΙΩΑΝΝΗΣ ΔΕΛΗΣ:** Ο λόγος του Χριστού …

**ΝΙΚΟΛΑΟΣ ΒΡΕΤΤΟΣ:** Ο λόγος του Χριστού είναι κοντά και μας συνοδεύει.

**ΙΩΑΝΝΗΣ ΔΕΛΗΣ:**…(Δεν ακούστηκε)

**ΝΙΚΟΛΑΟΣ ΒΡΕΤΤΟΣ:** Εμείς σας αγαπάμε, εσείς ας πονάτε.

Θα ήθελα να αναφερθώ στην Υπουργό Πολιτισμού, που έφυγε, γιατί είναι γνωστό ότι ο αγώνας που ξεκίνησε η Μελίνα Μερκούρη για τον επαναπατρισμό των Ελγίνειων είναι ένα σημείο αναφοράς.

Ελπίζω να έχει τακτοποιήσει τα προβλήματα του Υπουργείου της από το χάκινγκ που έγινε, που έπληξαν για πάνω από ενάμιση μήνα ακόμα και τις μισθοδοσίες, και όλα τα προβλήματα, δείχνοντας ότι το Υπουργείο είναι αγεφύρωτο σε βασικά διαδικαστικά πράγματα και δεν μπορεί να βρει τους τρόπους, τις γέφυρες έτσι ώστε να προστατεύσει ακόμα και τις μισθοδοσίες και τα αρχεία των εργαζομένων.

Διαβάζω, όμως, και θα ήθελα να τοποθετηθεί κάποια στιγμή, κάτι που έχει να κάνει με τους Γερμανούς: «Όλα τα μνημεία ήταν ουρητήρια και κατά προτίμηση το εσωτερικό του Παρθενώνα». Δεν τα λέμε εμείς, δεν τα λένε οι χριστιανοί. Τα λένε οι Έλληνες. Και ποιοι Έλληνες; Τα λέει το 1946 το Υπουργείο Παιδείας με τίτλο «Ζημίαι των αρχαιοτήτων εκ του πολέμου και των στρατευμάτων κατοχής». Νομίζω ήταν ο Παπανδρέου τότε Υπουργός Παιδείας και, αν δεν ήταν, σίγουρα ήταν ο υπεύθυνος έκδοσης αυτού του βιβλίου, που ήταν το Υπουργείο Ανοικοδομήσεως του 1947 και του Κωνσταντίνου Δοξιάδη.

Τι θέλω να πω; Το Υπουργείο Πολιτισμού, πέρα από τις αρχαιότητες που ο ληστής Έλγιν κατέκλεψε τα Γλυπτά του Παρθενώνα, έχει κάνει κανένα διάβημα προς τη γερμανική κυβέρνηση πέρα από τις αποζημιώσεις και όλα τα άλλα, τα οποία είναι εμφανή και η Κυβέρνηση τα έχει παρατήσει στην άκρη της διεκδικητικής ατζέντας της, θα κάνει κάτι για τις αρχαιότητες που βρίσκονται στη Γερμανία, στην Αυστρία και τις άλλες χώρες, αυτών των μαύρων δυναστών, που είχαν βρει φίλους, συμμάχους με κουκούλες και καταδίδαν εις βάρος του ελληνικού λαού; Θα θέλαμε αυτή την ευαισθησία.

Γιατί λέμε στην Τζια, στο νησί καταγωγής μου, αν είσαι πλούσιος και κάνεις μια δωρεά δύο δισεκατομμύρια δραχμές στο αρχαιολογικό μουσείο, μπορεί να χτίσεις βίλα στην Α΄ Αρχαιολογική Ζώνη. Αυτό δεν το λένε, το βλέπουν. Άρα η προστασία των αρχαιοτήτων έχει να κάνει ανάλογα με τον πλούτο που έχουν οι χορηγοί ή πραγματικά με την προστασία των αρχαιοτήτων;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής πενήντα τέσσερις μαθήτριες και μαθητές και τέσσερις εκπαιδευτικοί συνοδοί τους από το 2ο Γυμνάσιο Καβάλας.

Η Βουλή σάς καλωσορίζει.

Επίσης ευχόμαστε καλά Χριστούγεννα στα παιδιά και τους εκπαιδευτικούς.

(Χειροκροτήματα απ’ όλες τις πτέρυγες της Βουλής)

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, ζητώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο για μισό λεπτό.

**ΜΙΧΑΗΛ ΚΑΤΡΙΝΗΣ:** Κοιτάξτε, κυρία Πρόεδρε, είναι ένα ζήτημα το οποίο είναι πολύ πιο σοβαρό από τις εσωτερικές διαστάσεις που λαμβάνει στη κυβερνητική παράταξη.

Προφανώς θα πρέπει να υπάρχουν ασφαλιστικές δικλίδες, έτσι ώστε να μη δοθεί το λάθος μήνυμα, να μην εκπεμφθεί λάθος μήνυμα. Ταυτόχρονα όμως, θα πρέπει να δώσουμε και μία λύση σε ένα υπαρκτό ζήτημα που υπάρχει, που μας το ζητούν απ’ όλη τη χώρα.

Πρέπει όμως να ενισχυθούν οι μηχανισμοί. Πρέπει να υπάρχει μια διαδικασία η οποία θα έχει κανόνες και βεβαίως μαζί με το αίτημα των τοπικών κοινωνιών ιδιαίτερα στις παραγωγικές περιοχές, που φαντάζομαι ότι θέλει να δώσει λύση αυτή η τροπολογία, να δοθεί και το κατάλληλο μήνυμα και στελέχωσης των δομών, ώστε να γίνονται γρήγορα η εξέταση των αιτήσεων και για άσυλο και για άδεια παραμονής, αλλά βεβαίως να μη δοθεί, το ξαναλέω, ένα λάθος μήνυμα. Γιατί φαντάζομαι ότι δεν πρέπει να είναι -και είναι συνολική αυτή η άποψη- η θέση ότι «παιδιά, η χώρα είναι ένας χώρος ελεύθερος, στον οποίο μπαίνει όποιος θέλει χωρίς κανόνες».

Άρα ναι, να δοθεί λύση ναι, να δοθεί απάντηση στο ζήτημα που υπάρχει αυτή τη στιγμή σε όλη σχεδόν τη χώρα, χωρίς φοβικότητες, αλλά ταυτόχρονα, αν υπάρχει βούληση από την Κυβέρνηση να δώσει λύση στο ζήτημα, να το αποδείξει στην πράξη και όχι να θεωρεί ότι με μία νομοθετική διάταξη μπορεί να λύσει το ζήτημα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):**Ο επόμενος ομιλητής είναι ο κ. Περικλής Μαντάς, Βουλευτής της Νέας Δημοκρατίας.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, ο φετινός προϋπολογισμός για το 2024 καταρτίζεται μέσω δύο σημαντικών προκλήσεων που βρίσκονται ενώπιόν μας. Από τη μια μεριά προερχόμαστε από μια περίοδο μεγάλων φυσικών καταστροφών που έπληξαν την ελληνική επικράτεια με επίκεντρο αυτή τη φορά τον Έβρο, τη Ρόδο και τη Θεσσαλία, παλαιότερα την Πελοπόννησο, και κατέδειξαν με τον πιο σαφή και ξεκάθαρο τρόπο ότι η κλιματική κρίση είναι ήδη εδώ, ότι ο προηγούμενος σχεδιασμός για την αντιμετώπισή της δεν επαρκεί και ότι η θωράκιση της χώρας σε μόνιμη βάση αποτελεί ύψιστη προτεραιότητα που περνά μέσα από τη δημιουργία πιο ανθεκτικών υποδομών, αναβαθμισμένη πολιτική προστασία και αποτελεσματικότερους μηχανισμούς πρόληψης άρα και αντίστοιχων προβλέψεων στο επίπεδο του προϋπολογισμού που συζητούμε.

Από την άλλη μεριά η διεθνής οικονομία εμφανίζει σημάδια αστάθειας. Ο πληθωρισμός, αν και μειώνεται, παραμένει ακόμα σε υψηλά επίπεδα. Η ακρίβεια επιμένει παρά τις στοχευμένες παρεμβάσεις και οι πιέσεις στο οικογενειακό εισόδημα είναι διαρκείς και αντιμετωπίζονται με μεγάλες δυσκολίες. Σε αυτό, λοιπόν, το ιδιαίτερα απαιτητικό περιβάλλον ο προϋπολογισμός του 2024 έρχεται για να πετύχει μια δύσκολη ισορροπία. Αφ’ ενός να διασφαλίσει τη δημοσιονομική σταθερότητα, διατηρώντας τις αναπτυξιακές προοπτικές και ενισχύοντας τη δυναμική της ελληνικής οικονομίας, αφ’ ετέρου η πολιτεία να σταθεί ενεργά στο πλευρό της ελληνικής κοινωνίας, να περιορίσει την ακρίβεια και τον πληθωρισμό, που ροκανίζουν το διαθέσιμο εισόδημα, και να εφαρμόσει τις κατάλληλες πολιτικές και παρεμβάσεις με στόχο τη σταθερή και βιώσιμη αύξηση μισθών και συντάξεων.

Κυρίες και κύριοι συνάδελφοι, οφείλουμε να βλέπουμε κατάματα την αλήθεια και η αλήθεια είναι ότι τέσσερα χρόνια τώρα η κυβερνητική οικονομική πολιτική είναι ιδιαίτερα ισορροπημένη και γι’ αυτόν τον λόγο είναι και επιτυχημένη. Οι φόροι μειώνονται, αλλά τα φορολογικά έσοδα αυξάνονται. Οι μισθοί ενισχύονται, αλλά η ανταγωνιστικότητα των επιχειρήσεων δεν πλήττεται. Η επιχειρηματικότητα διευρύνεται, αλλά το όφελος ανάπτυξης διαχέεται σε ολόκληρη την κοινωνία.

Με αυτό ακριβώς το πνεύμα κινείται και ο νέος προϋπολογισμός με στόχο η ελληνική οικονομία να διατηρήσει την ανθεκτικότητά της και να πάει ακόμα πιο μπροστά, υπηρετώντας πέντε κεντρικούς και διακηρυγμένους στόχους. Πρώτον, στηρίζοντας το εισόδημα των πολιτών με πολλαπλούς τρόπους μέσα από την αύξηση των μισθών στον δημόσιο τομέα, αλλά και των συντάξεων για δεύτερη φορά από 1-1-2024. Μέσα από την αύξηση του αφορολόγητου κατά 1.000 ευρώ για τις οικογένειες με παιδιά. Μέσα από τη χορήγηση επιδόματος μητρότητας για ελεύθερους επαγγελματίες και αγρότες. Μέσα από το ξεπάγωμα των τριετιών, την κατάργηση της παρακράτησης του 30% των απασχολούμενων συνταξιούχων και τη μόνιμη απαλλαγή από τη φαρμακευτική δαπάνη για τους πρώην δικαιούχους του ΕΚΑΣ. Μέσα από έκτακτες ενισχύσεις για όσους αντιμετωπίζουν δύσκολες συνθήκες και έχουν πραγματικά ανάγκη.

Δεύτερον, αυξάνοντας τα έσοδα χωρίς αύξηση των φόρων. Σε αυτό το σημείο θα πρέπει να είμαστε ιδιαίτερα προσεκτικοί. Τα έσοδα δεν ήταν αυξημένα πέρυσι μόνο λόγω πληθωρισμού, όπως λένε σήμερα πολλοί από την Αντιπολίτευση. Είχαμε σημαντικά επιπλέον έσοδα από φόρο εισοδήματος τόσο νομικών αλλά και φυσικών προσώπων. Γιατί είχαμε υψηλό ρυθμό ανάπτυξης της οικονομίας. Γιατί είχαμε αύξηση των τουριστικών επενδύσεων και εισπράξεων. Γιατί είχαμε αύξηση μισθών και συντάξεων. Διότι είχαμε διεύρυνση στη χρήση του πλαστικού χρήματος. Άρα είχαμε καλύτερα αποτελέσματα σε συνολικό επίπεδο, όπως ακριβώς τα είχαμε σχεδιάσει.

Τρίτον, αντιμετωπίζοντας τη φοροδιαφυγή με μέτρα, όπως τα πρόσφατα που ψηφίσαμε στη Βουλή, αλλά και μέσα από έντεκα νέες πρωτοβουλίες, όπως η διευρυμένη χρήση του myDATA, η απαγόρευση χρήσης μετρητών στις αγοραπωλησίες ακινήτων, η ρύθμιση των βραχυχρόνιων μισθώσεων και η πληρωμή προνοιακών επιδομάτων μέσω χρεωστικών καρτών.

Τέταρτον, στοχεύοντας καλύτερα στην αντιμετώπιση των φυσικών καταστροφών μέσα από τη δέσμευση πολλών εκατομμυρίων ευρώ για την κρατική αρωγή σε περίπτωση θεομηνιών, μέσα από τη χορήγηση αγροτικών αποζημιώσεων και ενισχύσεων για επισκευές και βελτιώσεις, μέσα από την αναθεώρηση του ΕΣΠΑ και του Ταμείου Ανάκαμψης για την αποκατάσταση των υποδομών και μέσα από την υποχρεωτική ιδιωτική ασφάλιση των επιχειρήσεων έναντι των φυσικών καταστροφών.

Και πέμπτον, εστιάζοντας περισσότερο στις δαπάνες για την υγεία και την παιδεία, αυξάνοντας κατά 20% τις επιχορηγήσεις προς τα νοσοκομεία, διευρύνοντας κατά 255 εκατομμύρια ευρώ τον προϋπολογισμό του Υπουργείου Παιδείας και διοχετεύοντας όλα τα επιπλέον έσοδα από τη φοροδιαφυγή στους δύο αυτούς τομείς.

Και μέσα σε όλες αυτές τις δυσκολίες η Κυβέρνηση συνεχίζει να εκτελεί απρόσκοπτα ένα τεράστιο έργο αναπτυξιακό σε έργα υποδομής, σε δημόσιες υποδομές, αλλά και στον πρωτογενή τομέα, σε ολόκληρη τη χώρα. Και στην πατρίδα μου τη Μεσσηνία αυτή τη στιγμή που μιλάμε είναι σε εξέλιξη η κατασκευή του δρόμου Καλαμάτα - Ριζόμυλος - Πύλος - Μεθώνη. Είναι ένας δρόμος για τον οποίο πριν λίγους μήνες υπογράφηκε σύμβαση και σε τέσσερα χρόνια θα αποδοθεί στους πολίτες, ένας δρόμος που τον ζητούσαν οι τοπικές κοινωνίες τα τελευταία πενήντα χρόνια και που θα ξεπεράσει τα 300 εκατομμύρια ευρώ. Πρόκειται για ένα από τα πέντε εμβληματικά ΣΔΙΤ στη χώρα. Έχει δημοπρατηθεί η παράκαμψη της Γιάλοβας, 50 εκατομμύρια ευρώ έργο από το Πρόγραμμα Δημοσίων Επενδύσεων, στο οποίο ο ανάδοχος έχει ήδη εγκατασταθεί. Περιμένουμε την ολοκλήρωση των μελετών του δρόμου Πύργος - Καλό Νερό - Τσακώνα, προκειμένου να ενοποιηθεί ο δακτύλιος της Πελοποννήσου, να ενωθεί η Ολυμπία Οδός με τον Μορέα και η Δυτική Μεσσηνία να πάρει την ανάπτυξη που της αναλογεί. Το υδατοδρόμιο στην Καλαμάτα στήθηκε και από την άνοιξη θα διασυνδεθεί με δέκα λιμάνια σε ολόκληρη τη χώρα, στα λιμάνια του Ιονίου με τα λιμάνια του Αιγαίου.

Δύο μεγάλα φράγματα είναι σε εξέλιξη. Το Φιλιατρινό είναι έτοιμο. Δημοπρατούμε τα δίκτυα. Θα αρδεύονται τριάντα πέντε χιλιάδες στρέμματα και πάνω από επτά χιλιάδες δικαιούχοι αγρότες θα μπορούν να παίρνουν νερό για τα χωράφια τους. Το Μηναγιώτικο Φράγμα, σαράντα πέντε χιλιάδες στρέμματα με πάνω από δέκα χιλιάδες ωφελούμενους, το οποίο έχει ενταχθεί στο Ταμείο Ανάκαμψης δημοπρατείται το επόμενο διάστημα.

Ταυτόχρονα, για το αεροδρόμιο της Καλαμάτας η διαδικασία της παραχώρησης είναι ήδη σε εξέλιξη. Έχουμε περάσει στη δεύτερη φάση. Τέσσερα μεγαλύτερα σχήματα στη χώρα, κατασκευαστικές εταιρείες, σε συνεργασία με τέσσερις ομίλους του εξωτερικού διαχείρισης αεροδρομίων διεκδικούν με τις οικονομικές προσφορές να πάρουν το αεροδρόμιο να το εξελίξουν, να το αναπτύξουν, στα πρότυπα των δεκατεσσάρων που έχουν ήδη ολοκληρωθεί.

Ταυτόχρονα, και στο στρατιωτικό αεροδρόμιο έχει ήδη ξεκινήσει και υλοποιείται η μεγάλη σύμβαση και συνεργασία με το κράτος του Ισραήλ, προκειμένου να καταστεί ως διεθνές κέντρο εκπαίδευσης πιλότων. Πρόκειται για μία επένδυση που θα ξεπεράσει τα 2 δισεκατομμύρια ευρώ για είκοσι επτά χρόνια. Θα εξοπλίσει τα ελληνικά συστήματα, θα εκπαιδευτούν καλύτερα οι πιλότοι μας, ενώ ταυτόχρονα η Πελοπόννησος, η Καλαμάτα θα είναι ο πυρήνας της παγκόσμιας πολεμικής βιομηχανίας.

Όλα αυτά δεν γίνονται διά μαγείας. Γίνονται, διότι ακριβώς υλοποιείται με στρατηγικό σχέδιο, υλοποιείται με επιμονή, αλλά κυρίως με σύνεση και με μεθοδικότητα ένα σχέδιο εδώ και μια τετραετία, από την προηγούμενη Κυβέρνηση, για να μπορέσουμε να τα υλοποιήσουμε.

Κυρίες και κύριοι συνάδελφοι, η ελληνική οικονομία προέρχεται από μια μεγάλη και πολύ δύσκολη δεκαετία που άφησε πίσω της μεγάλες πληγές στην ελληνική κοινωνία, αλλά ταυτόχρονα μας έκανε πιο ώριμους και πιο προσγειωμένους και μας βοήθησε να αντιληφθούμε ότι, για να πάμε μπροστά, χρειαζόμαστε σύνεση και σιγουριά. Σε αυτές ακριβώς τις αρχές βασίζεται και ο νέος προϋπολογισμός, στις αρχές της σταθερότητας και της ισορροπίας, δίνοντας ταυτόχρονα μεγαλύτερη βαρύτητα σε όσα η ίδια η ζωή φέρνει μπροστά μας και φροντίζοντας, ώστε οι πιο αδύναμοι να τύχουν φροντίδας και οι πιο ευάλωτοι να τύχουν στήριξης και οι αγρότες, οι νέοι, οι εργαζόμενοι και οι συνταξιούχοι να έχουν ανάλογο μερίδιο από τη συνολική μας ευημερία, όπως ακριβώς αρμόζει σε μια δυτική αστική δημοκρατία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο Υπουργός Υγείας κ. Μιχάλης Χρυσοχοΐδης. Είστε ο μόνος που καταφέρατε να είστε ακριβώς επάνω στον χρόνο προγραμματισμού. Δεν υπάρχει άλλος.

Ορίστε, κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κυρία Πρόεδρε, κυρίες και κύριοι συνάδελφοι, στις προγραμματικές δηλώσεις της Κυβέρνησης Μητσοτάκη τον Ιούλιο του 2023 αναλάβαμε την ευθύνη να ανταποκριθούμε στις ανάγκες της υγείας της ελληνικής οικογένειας. Είναι μία μάχη που συνεχίζουμε να τη δίνουμε σε πολλά επίπεδα και στο κέντρο αυτής της μάχης βρίσκεται το Εθνικό Σύστημα Υγείας. Από το ξεκίνημά του το ΕΣΥ προσφέρει και συνεχίζει να προσφέρει πολύτιμες υπηρεσίες στον ελληνικό λαό. Αυτό, όπως γνωρίζουμε όλοι, φάνηκε καθαρά και πιο πολύ ακόμα στη διάρκεια της πανδημίας, όταν αναγνωρίστηκε καθολικά η αξία του ΕΣΥ, όπως αναγνωρίστηκε και η μεγάλη συμπεριφορά των γιατρών, των νοσηλευτών και όλων των εργαζομένων στο Εθνικό Σύστημα Υγείας και στον τομέα υγείας.

Συνεπώς αποτελεί καθήκον μας η περαιτέρω ενδυνάμωση του ΕΣΥ, αλλά και η προσαρμογή του στις σύγχρονες ανάγκες μιας κοινωνίας και μιας εποχής που διαρκώς αλλάζει. Και θέλω να σας πω ότι ξέρουμε τι πρέπει να κάνουμε. Θέλουμε να ενισχύσουμε την οργάνωση και τις δομές του ΕΣΥ, για να μπορεί να εξυπηρετήσει ικανοποιητικά τις νέες ανάγκες της υγείας, τις αυξημένες προσδοκίες των πολιτών για περισσότερη φροντίδα στους ασθενείς, για καλύτερη υγεία στους πολίτες, με χαμηλότερο κόστος.

Η Κυβέρνηση μέσω του Εθνικού Συστήματος Υγείας και με τη συνεργασία των κοινωνικών εταίρων που δραστηριοποιούνται στον τομέα της παροχής υπηρεσιών υγείας, υπηρετεί έναν σκοπό που είναι ο κοινός σκοπός όλων μας, έναν σκοπό που εκφράζεται μέσα από τέσσερις επιμέρους στόχους: τη βελτίωση της υγείας του πληθυσμού της χώρας, τη θεραπεία των ανισοτήτων στην πρόσβαση στις υπηρεσίες υγείας, την προαγωγή της παραγωγικότητας, της ποιότητας των παρεχόμενων υπηρεσιών, έτσι ώστε να ελαχιστοποιήσουμε τις αρνητικές εμπειρίες των ασθενών, τη συμβολή του ΕΣΥ στην κοινωνική και οικονομική ανάπτυξη.

Για την υλοποίηση όλων των παραπάνω προχωρούμε άμεσα σε αναγκαίες δράσεις, πολιτικές και αλλαγές. Διορθώνουμε άμεσα τις αδυναμίες του συστήματος. Υλοποιούμε άμεσα τις μεταρρυθμίσεις που έχουμε υποσχεθεί. Προσανατολίζουμε το ΕΣΥ στο μέλλον και το όραμά μας είναι συγκεκριμένο, είναι μετρήσιμο.

Μέσα στην επόμενη πενταετία το Εθνικό Σύστημα Υγείας -το ελληνικό Εθνικό Σύστημα Υγείας- θέλουμε να είναι στην πρώτη δεκάδα των δημόσιων συστημάτων υγείας των χωρών-μελών της Ευρωπαϊκής Ένωσης και να αποτελέσει και πρότυπο για άλλες χώρες. Και για να υλοποιήσουμε αυτό το όραμα, ορίζουμε στρατηγικές: Μείωση της συχνότητας των χρόνιων παθήσεων, γιατί η χώρα μας και οι συμπολίτες μας, σε μεγάλο ποσοστό, πάσχουν από μία υψηλή νοσηρότητα. Οικοδόμηση κοινωνίας φιλικής προς την τρίτη ηλικία και κυρίως στο ζήτημα της υγιούς διαβίωσης. Μείωση των ιδιωτικών δαπανών των νοικοκυριών για την υγεία. Υλοποίηση των μεταρρυθμίσεων του ΕΣΥ στον ΕΟΠΥΥ, στον ΕΟΦ και σε μια σειρά οργανισμούς που κινούνται γύρω από το σύστημά μας.

Και οι παραπάνω προτεραιότητες συμπληρώνονται από κρίσιμες εθνικές πολιτικές υγείας: Εθνικό σχέδιο πρόληψης. Στρατηγική αντιμετώπιση των έξι κύριων χρόνιων παθήσεων: καρκίνος, καρδιαγγειακές παθήσεις -εδώ συμπεριλαμβάνεται και ο διαβήτης και τα καρδιαγγειακά και τα εγκεφαλικά επεισόδια- άνοια, ψυχικές νόσοι, χρόνιες αναπνευστικές παθήσεις και μυοσκελετικές παθήσεις. Ανάπτυξη του προσωπικού του Εθνικού Συστήματος Υγείας. Βελτίωση των συνθηκών εργασίας και ένα δίκαιο σύστημα αμοιβών. Μείωση του χρόνου αναμονής και για τις θεραπείες και για τις λίστες αναμονής και γρηγορότερη προσέλευση του ΕΚΑΒ όπου υπάρχει ανάγκη. Παροχή εξατομικευμένων, ενοποιημένων, ολοκληρωμένων, υψηλής ποιότητας και ασφαλών υπηρεσιών, βασισμένων στην τεκμηριωμένη ιατρική γνώση, επιστημονική γνώση. Εδώ είναι η μεγάλη μας προτεραιότητα, να ιδρύσουμε κέντρα αναφοράς στη χώρα για τις πιο συχνές και τις πιο σοβαρές χρόνιες παθήσεις. Πλήρης εκμετάλλευση της τεχνολογίας προς όφελος των ασθενών και εκπόνηση του υγειονομικού χάρτη της χώρας.

Από την πρώτη μέρα της παρουσίας μας στο Υπουργείο προχωρούμε στην εφαρμογή αυτών των στόχων. Προσλαμβάνονται σταδιακά -το 2023- μέσω ΑΣΕΠ τέσσερις χιλιάδες τριακόσιοι ογδόντα έξι νοσηλευτές και νοσηλεύτριες για την κάλυψη των αναγκών των νοσοκομείων και των κέντρων υγείας.

Προκηρύσσονται τώρα αυτές τις μέρες χίλιες τετρακόσιες δέκα θέσεις για νοσηλευτικό προσωπικό, εκ των οποίων διακόσιοι είκοσι πέντε διασώστες ΕΚΑΒ. Προσλαμβάνονται σταδιακά οι γιατροί, οι θέσεις των οποίων είχαν προκηρυχθεί αρχές του χρόνου, επτακόσιοι είκοσι εννέα γιατροί διαφόρων ειδικοτήτων, ενώ διακόσιες εννέα θέσεις κηρύχθηκαν άγονες και επαναπροκηρύχθηκαν πριν από λίγες μέρες. Τροποποιήθηκε η διάταξη για την πρόσληψη των γιατρών και αυτή πραγματοποιείται πια σε τρεις μήνες. Ο νέος προγραμματισμός προβλέπει για το 2024 εξίμισι χιλιάδες προσλήψεις, χίλιες τετρακόσιες πενήντα θέσεις γιατρών, τρεις χιλιάδες πενήντα νοσηλευτές, οκτακόσιοι διασώστες ΕΚΑΒ και εννιακόσια πενήντα άτομα εργαζόμενοι λοιπό προσωπικό για τα νοσοκομεία και τους οργανισμούς του Υπουργείου.

Και υπάρχει εδώ μια σημαντική εξέλιξη. Υπάρχει μια σημαντική εξέλιξη ότι για πρώτη φορά υπάρχει μια έμπρακτη πολιτική ενάντια στο brain drain, όπου με απόφασή μας εκχωρήσαμε διακόσιες εβδομήντα θέσεις γιατρών στις ιατρικές σχολές, στις πανεπιστημιακές σχολές της χώρας και ταυτόχρονα διακόσιες εβδομήντα θέσεις που θα στελεχώσουν τα πανεπιστημιακά νοσοκομεία της χώρας. Είναι μια πραγματικά έμπρακτη πολιτική και πιστεύουμε ότι αυτοί οι νέοι, φιλόδοξοι επιστήμονες που θα έλθουν οι περισσότεροι από το εξωτερικό θα στελεχώσουν το ΕΣΥ και θα το πάνε ακόμα πιο μπροστά.

Με νομοθετική πρωτοβουλία την επομένη των εκλογών, όπως θυμάστε, προχωρήσαμε σε μια σειρά ενέργειες σχετικά με την κάλυψη αναγκών και κενών που υπήρχαν στο ΕΚΑΒ στα νησιά και τις δυσπρόσιτες περιοχές και λύσαμε προβλήματα πολύ σημαντικά, που ήταν άλυτα για πολλά χρόνια.

Αντιμετωπίζουμε με επιμονή, συνέπεια και διαρκή παρακολούθηση την έλλειψη φαρμάκων. Είμαστε σε καλό δρόμο. Είμαστε σε μια καλή κατάσταση σήμερα. Υπάρχουν ελλείψεις πολύ λιγότερες από πριν από λίγους μήνες, πολύ λιγότερες από αυτές που υπάρχουν στην Ευρωπαϊκή Ένωση και θα είμαστε διαρκώς από κοντά προκειμένου να παρακολουθούμε το φαινόμενο. Έχουμε δημιουργήσει έναν ψηφιακό μηχανισμό, ο οποίος σε λίγο θα φθάσει στον πολίτη, για να ξέρει ο πολίτης αν το φάρμακο που αναζητά υπάρχει στο φαρμακείο και τελικώς να μην ταλαιπωρούνται οι άνθρωποι. Δρομολογούμε την αποστολή των ακριβών φαρμάκων του ΕΟΠΥΥ, να τα στείλουμε στα σπίτια των ανθρώπων, προκειμένου να μην ταλαιπωρούνται.

Παρουσιάσαμε τη νομοθετική πρωτοβουλία για τη νέα πανδημία, που είναι η άνοια, που αφορά τετρακόσιες χιλιάδες συμπολίτες μας και σύντομα θα τη φέρουμε στη Βουλή. Ψηφίσαμε τον νόμο για τα αγγειακά εγκεφαλικά επεισόδια, όπου για πρώτη φορά ιδρύονται στη χώρα δεκαεννέα μονάδες αυξημένης φροντίδας για τα αγγειακά εγκεφαλικά επεισόδια. Έχουμε κάθε χρόνο πενήντα επτά χιλιάδες κρούσματα εγκεφαλικών επεισοδίων, έντεκα χιλιάδες θανάτους. Ιδρύουμε τις δεκαεννέα μονάδες. Ήδη οι δύο θα λειτουργήσουν από βδομάδα και νομίζω ότι θα συμβάλουμε σημαντικά να μειωθούν σημαντικά οι υπολειμματικές αναπηρίες στη χώρα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Μια ανοχή, κυρία Πρόεδρε, αν έχετε την καλοσύνη.

Στο αμέσως επόμενο διάστημα προχωρούμε μια μεγάλη μεταρρύθμιση στον τομέα της ψυχικής υγείας. Εισάγεται το νομοσχέδιο με σκοπό την ουσιαστική ολοκλήρωση της ψυχιατρικής μεταρρύθμισης, τριάντα ολόκληρα χρόνια μετά την εκκίνησή της. Για πρώτη φορά συστήνεται ένα εθνικό δίκτυο υπηρεσιών ψυχικής υγείας που διαρθρώνεται σε περιφερειακά δίκτυα υπηρεσιών ψυχικής υγείας, τα οποία λειτουργούν στο πλαίσιο των διοικήσεων των υγειονομικών περιφερειών. Περαιτέρω θα ολοκληρωθεί η μετεξέλιξη των ψυχιατρικών νοσοκομείων και η ένταξή τους στα κοινοτικά δίκτυα που δημιουργούνται.

Τέλος, με το σχέδιο νόμου θα επιτευχθεί η διασφάλιση του θεραπευτικού συνεχούς μέσω της χρήσης ψηφιακών τεχνολογιών και η διά βίου πλοήγηση των ληπτών υπηρεσιών ψυχικής υγείας σε ένα αποτελεσματικό και αποδοτικό σύστημα παροχής υπηρεσιών. Επίσης, πολύ σημαντικό, παρεμβαίνουμε σε δύο ακόμα κρίσιμα πεδία. Προχωρούμε στη Σύσταση Εθνικού Οργανισμού Πρόληψης και Αντιμετώπισης Εξαρτήσεων και στην πληροφοριακή οργάνωση των υπηρεσιών ψυχικής υγείας.

Ξεκινάει σε λίγες μέρες η αναδιοργάνωση των νοσοκομείων της χώρας με πρώτο βήμα την επιλογή νέων, άξιων, ικανών διοικήσεων, προκειμένου να ορίσουμε από εκεί και πέρα τους στόχους για το νέο εθνικό σύστημα υγείας στη μετά-COVID εποχή. Έχουμε ανάγκη από άξιους, ικανούς διοικητές. Ο καινούργιος νόμος προβλέπει μια σειρά από πολύ σημαντικά κριτήρια. Πιστεύω ότι θα αποδώσει τα αποτελέσματα που όλοι προσδοκούμε.

Ο προϋπολογισμός του 2024 είναι αυξημένος κατά 897 εκατομμύρια. Ειδικότερα για τα νοσοκομεία, τα κέντρα υγείας και την EKAΠΥ έχουμε μια αύξηση της τάξεως των 486 εκατομμυρίων ευρώ, δηλαδή 13,3. Συμβασιοποιούνται διαρκώς έργα που είναι ενταγμένα στο Ταμείο Ανάκαμψης ύψους 1,9 δισεκατομμύριο ευρώ και αφορούν εκσυγχρονισμούς νοσοκομείων. Συμπερασματικά, το υψηλότερο ποσοστό δαπανών που έχει προβλεφθεί τα τελευταία χρόνια για την υγεία και αποτυπώνει ακριβώς τις πολιτικές και κοινωνικές προτεραιότητες της Κυβέρνησης.

Για να πετύχουμε το όραμά μας, κυρίες και κύριοι συνάδελφοι, και να υλοποιήσουμε τις αλλαγές και τις μεταρρυθμίσεις που προανέφερα, απαιτείται η συστράτευση όλων των κοινωνικών εταίρων στην παροχή των υπηρεσιών υγείας, καθώς και των εργαζομένων στο ΕΣΥ και ειδικότερα των γιατρών, όχι μόνο η συναίνεση, αλλά και η ενεργή συμμετοχή τους, να δουλεύουν σε συνεργασία με τους ασθενείς και να πετύχουν τα καλύτερα δυνατά αποτελέσματα.

Αναγνωρίζουμε την ανάγκη για περαιτέρω αλλαγές, για γρηγορότερη εφαρμογή σε πολλούς τομείς. Αναγνωρίζω την ανάγκη να δώσουμε περισσότερο χρόνο, να δώσουμε περισσότερο χώρο, να δώσουμε περισσότερη ευελιξία στους ηγέτες του συστήματος στην παροχή υπηρεσιών. Θα συνεχίσουμε να αναγνωρίζουμε και να επιβραβεύουμε με περισσότερες ευκαιρίες για ανάπτυξη, εφαρμογή νέων μεθόδων παροχής υπηρεσιών που θα βελτιώσουν την έκβαση, την ασφάλεια και ποιότητα των υπηρεσιών, την πρόσβαση των ασθενών και καλύτερες εμπειρίες από τους συμπολίτες μας για το εθνικό μας σύστημα υγείας. Δεσμευόμαστε ότι θα οικοδομήσουμε ένα εθνικό σύστημα υγείας που μας αξίζει, που μας κάνει περήφανους.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει η κ. Σεμίνα Διγενή.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, έχω ζητήσει τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Θα σας δώσω παρέμβαση, αλλά θα επιτρέψετε στην κ. Διγενή. Υπάρχει κάποιος λόγος που επείγει και την έχουμε καθυστερήσει. Μετά μπορούμε να συνεχίσουμε κανονικά.

**ΜΙΧΑΗΛ ΚΑΤΡΙΝΗΣ:** Θα ήθελα το τρίλεπτο, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Για το τρίλεπτο θα περιμένετε και τον κ. Γεωργιάδη.

**ΜΙΧΑΗΛ ΚΑΤΡΙΝΗΣ:** Όχι, εγώ θέλω να απαντήσω στον κ. Χρυσοχοΐδη.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα έχετε άλλο μετά.

**ΜΙΧΑΗΛ ΚΑΤΡΙΝΗΣ:** Δεν πειράζει.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κυρία Διγενή.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κυρία Πρόεδρε.

Ξεκινάω την ομιλία μου με μια απαγορευμένη, υποβαθμισμένη κακομεταχειρισμένη από την εξουσία λέξη, τη λέξη «πολιτισμός», τη λέξη που δεν είναι παρά το άθροισμα όλων των μορφών τέχνης, που επιτρέπει στον άνθρωπο να είναι λιγότερο υποδουλωμένος, που είναι ο πιο σύντομος δρόμος από άνθρωπο σε άνθρωπο.

Σε αυτόν τον τόπο με όλες τις αστικές κυβερνήσεις ο πολιτισμός αντιμετωπίζεται μόνο με τη λογική κόστους - οφέλους και ως αναπτυξιακό εργαλείο, δηλαδή με δυο λόγια αντιμετωπίζεται κυνικά ως εμπόρευμα. Ταυτόχρονα, επιχειρείται να καλλιεργηθεί η αντίληψη πως είναι και μια περιττή πολυτέλεια, ένα περιττό έξοδο, πεταμένα λεφτά για το κράτος. Αναπόσπαστο κομμάτι αυτής της αντίληψης είναι και η απαξίωση των καλλιτεχνικών σπουδών και η υποβάθμιση των καλλιτεχνών στη συνείδηση όλων ως διασκεδαστών. Οι συνέπειες όμως αυτής της πολιτικής ήταν και είναι ολέθριες.

Οι κατευθύνσεις του προϋπολογισμού του 2024 για τον πολιτισμό είχαν ήδη σκιαγραφηθεί από το 2019. Τότε αναπτύχθηκε το επιχειρηματικό σχέδιο της «Πολιτισμός Α.Ε.» ως προϋπόθεση για την ανάπτυξη γενικότερα.

Παράλληλα, στρώθηκε το έδαφος για την επιτάχυνση της στρατηγικής του κεφαλαίου και της Ευρωπαϊκής Ένωσης και αναφέρομαι μόνο για λόγους χρόνου, κυρία Πρόεδρε, σε τίτλους: Πρώτον, με τον νόμο για τα πνευματικά δικαιώματα, δεύτερον, με τη βαθύτερη επιχειρηματική λειτουργία των μουσείων και των χώρων της πολιτιστικής κληρονομιάς μέσω της μετατροπής των μεγαλύτερων κρατικών μουσείων της χώρας σε νομικά πρόσωπα δημοσίου δικαίου.

Η Υπουργός Πολιτισμού πριν από έναν μήνα ήταν σαφής: «Στρατηγικός σχεδιασμός μας είναι ο πολιτισμός να γίνεται όλο και περισσότερο αυτάρκης και αυτοχρηματοδοτούμενος και όχι παθητικός δέκτης δημοσίων πιστώσεων». Είπε αυτάρκης και αυτό χρηματοδοτούμενος, δηλαδή πάρτι χορηγών και άλλων ευαγών ιδρυμάτων, δηλαδή συνεννοήσεις και διευθετήσεις, μετατροπή μουσείων και αρχαιολογικών χώρων σε ακριβά διασκεδαστήρια και δανεισμοί κλεμμένων πολιτικών θησαυρών της χώρας.

Σκεφτείτε μόνο τα Γλυπτά του Παρθενώνα. Ενώ έχει τεθεί καθαρά και ξάστερα και χωρίς αστερίσκους το αίτημα στη βρετανική κυβέρνηση περί ουσιαστικής επιστροφής τους στην Ελλάδα, συνεχίζονται τα παζάρια με το Βρετανικό Μουσείο με δανεισμούς και άλλα παρόμοια.

Μεγάλο πλήγμα θα δεχτεί, επίσης, και η ανάπτυξη της επιστήμης της αρχαιολογίας και των άλλων εμπλεκόμενων επιστημονικών κλάδων, καθώς η έρευνα και η μελέτη του αρχαιολογικού υλικού τους ή ο εμπλουτισμός τους από τις ανασκαφές θα υποβαθμίζονται προς όφελος της εμπορικής τους δραστηριότητας.

Με το Μητρώο Πολιτιστικών Φορέων τώρα προετοιμάζονται παντός είδους συμπράξεις, ώστε να απομείνουν οι οικονομικά ανταποδοτικοί φορείς. Ένας ακόμη στόχος είναι με τη συμβολή της τοπικής διοίκησης να προχωρήσει η τουριστικοποίηση, αλλά και ο αποκαλούμενος εξευγενισμός του ιστορικού κέντρου της Αθήνας και των γύρω συνοικιών, όπως φάνηκε με την προσπάθεια αλλαγής χρήσης σε ιστορικούς κινηματογράφους της.

Ένα άλλο μεγάλο ζήτημα είναι οι συνθήκες εργασίας των εργαζομένων στον πολιτισμό που χειροτερεύουν συνεχώς με ευέλικτες εργασιακές σχέσεις, εργολαβίες, εντατικοποίηση και άλλα. Και εδώ ακριβώς να επισημανθεί πως από το σύνολο των δαπανών του κρατικού προϋπολογισμού για το Υπουργείο Πολιτισμού προβλέπεται ποσοστό 0,53%. Τόσο αξιολογείται ο ελληνικός πολιτισμός, με 0,5%. Είναι κανονικό αποπαίδι του προϋπολογισμού, όπως είπε και ο συνάδελφος Δελής.

Και επειδή οι αριθμοί δεν είναι μόνο νούμερα, αλλά έχουν και ποιοτικά χαρακτηριστικά βλέπουμε πως ενώ μειώνονται οι δαπάνες του κρατικού προϋπολογισμού για τον πολιτισμό και οι δαπάνες του Προϋπολογισμού Δημοσίων Επενδύσεων, ταυτόχρονα αυξάνονται –ποια;- τα κονδύλια του Ταμείου Ανθεκτικότητας και Ανάκαμψης που αφορούν προγράμματα που υπάγονται στη λογική της αξιοποίησης του πολιτισμού εμπορεύματος. Εννοείται πως απουσιάζει οποιαδήποτε μέριμνα για δαπάνες που αφορούν προϋποθέσεις καλλιτεχνικής δημιουργίας, δηλαδή –τι;- ασφάλιση, σύνταξη, εύρεση εργασίας κ.λπ..

Επιπλέον, ο πρόσφατα ψηφισμένος νόμος για τη φορολογία λειτουργεί φοροεισπρακτικά δίνοντας τη χαριστική βολή στους αυτοαπασχολούμενους καλλιτέχνες και δημιουργούς.

Ωστόσο, ας μην κοιμάται ήσυχη η Κυβέρνηση. Μεγάλες κινητοποιήσεις πραγματοποιήθηκαν όλο αυτό το διάστημα και σχεδιάζονται ακόμα από καλλιτέχνες, αρχαιολόγους και σπουδαστές καλλιτεχνικών σχολών. Η Κυβέρνηση γνωρίζοντας ότι η πολιτική της γεννά ολοένα μεγαλύτερη δυσαρέσκεια στον λαό επιλέγει να ανοίξει φέτος στο πρόγραμμα του θεσμού «Όλη η Ελλάδα ένας πολιτισμός» για το 2024 το θέμα «σύγκρουση» με στόχο και μέσω του πολιτισμού να χειραγωγήσει τη λαϊκή οργή.

Για το ΚΚΕ η τέχνη και ευρύτερα ο πολιτισμός είναι απαραίτητο στοιχείο στη ζωή του ανθρώπου για τη σφαιρική ανάπτυξη της προσωπικότητάς του με την ταυτόχρονη καλλιέργεια της νόησης, του συναισθήματος και της βούλησης. Ο πολιτισμός αποτελεί συλλογικό κοινωνικό δημιούργημα. Άρα πρέπει να αποτελεί και κοινωνική ιδιοκτησία. Δεν μπορεί να είναι εμπόρευμα, αντικείμενο ατομικής ειδοποίησης και όργανο ανάπτυξης της ανταγωνιστικότητας, της κερδοφορίας του κεφαλαίου και του ιδεολογικού πνευματικού ελέγχου του λαού ούτε, βέβαια, μπορεί να μετατρέπεται σε παράγοντα αλλοίωσης και προσαρμογής του γούστου στα εμπορικά πρότυπα και ως εργαλείο ιδεολογικής χειραγώγησης.

Η εμπορευματοποίηση του πολιτισμού και όλα τα κεντρικά σημεία στην πολιτική της Κυβέρνησης αποτελούν θέσεις και του ΣΥΡΙΖΑ και του ΠΑΣΟΚ ακριβώς γιατί συμφωνούν με τον πυρήνα αυτής της στρατηγικής που είναι η στρατηγική της Ευρωπαϊκής Ένωσης.

Εμείς στο ΚΚΕ συνεχίζουμε να αγωνιζόμαστε για θέματα καυτά και επείγοντα, για θέματα δίκαια: Άμεση αύξηση των κρατικών δαπανών για την ενίσχυση του πολιτισμού αρχαίου, νεότερου και σύγχρονου, την πρόσβαση όλων στα επιτεύγματα της πολιτιστικής μας κληρονομιάς, την ελεύθερη είσοδο σε μουσεία, αρχαιολογικούς χώρους και μνημεία, που πρέπει να ανήκουν αποκλειστικά στο κράτος και να υπάγονται απ’ ευθείας στο Υπουργείο. Αγωνιζόμαστε για την κατάργηση κάθε είδους επιχειρηματικής δράσης στον τομέα της αρχαίας και νεότερης κληρονομιάς, την εμπλοκή κάθε είδους ΜΚΟ, χορηγών και άλλων στο όνομα της κοινωνίας των πολιτών, για τη δημιουργία των μορφωτικών και υλικών προϋποθέσεων, για ανεμπόδιστη πρόσβαση όλων μας στη σύγχρονη τέχνη και τον πολιτισμό, για την εξασφάλιση όλων των δικαιωμάτων των καλλιτεχνών δημιουργών και των υπολοίπων εργαζομένων σε όλο το φάσμα του πολιτισμού με συλλογικές συμβάσεις εργασίας για τους εργαζόμενους με εξαρτημένη σχέση εργασίας και για εκείνους με δελτίο παροχής υπηρεσιών, που να διασφαλίζουν τα οικονομικά και εργασιακά δικαιώματά τους, την απόδοση ασφαλιστικών και συνταξιοδοτικών δικαιωμάτων σε όλους τους καλλιτέχνες, δημιουργούς και εργαζόμενους στον πολιτισμό, μισθωτούς και αυτοαπασχολούμενους, για την εξασφάλιση των πνευματικών συγγενικών δικαιωμάτων -πολύ σοβαρό ζήτημα αυτό- για την κατοχύρωση του ηθικού δικαιώματος των καλλιτεχνών δημιουργών στο έργο τους, που σήμερα αποτελούν εμπόρευμα και βορά των επιχειρήσεων παραγωγής και παροχής περιεχομένου, τη στήριξη των αυτοαπασχολούμενων καλλιτεχνών και των πολύ μικρών επιχειρήσεων, μικρών ομάδων στο θέατρο, τον χορό και τη μουσική, την οικοδόμηση συστήματος ανώτατης πανεπιστημιακής καλλιτεχνικής παιδείας, την ανάπτυξη της καλλιτεχνικής παιδείας για τους νέους που φοιτούν στις προηγούμενες βαθμίδες της εκπαίδευσης.

Τελειώνω λέγοντας πως ταυτόχρονα αυτή η πάλη πρέπει να συνδεθεί με τον αγώνα για μια πολιτική που ως μέτρο της προόδου της δεν θα έχει την κερδοφορία των λίγων, αλλά την καθολική, υλική και πνευματική ανάπτυξη, μια πολιτική που θα αναγνωρίζει και τους θησαυρούς του κληρονομημένου σε εμάς πολιτισμού ως μια πολύτιμη πηγή κατανόησης των νόμων εξέλιξης της ανθρώπινης κοινωνίας, ως συλλογική δημιουργία και συλλογική ιδιοκτησία, στην οποία θα έχει ανεμπόδιστη πρόσβαση από οικονομικούς και μορφωτικούς φραγμούς κάθε μέλος της κοινωνίας.

Έχουμε δικαίωμα στην έφοδο στους ουρανούς. Φαντάζομαι ότι δεν αναρωτιέστε αν θα υπερψηφίσουμε το νομοσχέδιο.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχουν ζητήσει τον λόγο για τρίλεπτες παρεμβάσεις οι ακόλουθοι Κοινοβουλευτικοί Εκπρόσωποι: Ο κ. Κατρίνης του ΠΑΣΟΚ - Κινήματος Αλλαγής, ο κ. Δημητριάδης από τους Σπαρτιάτες, ο κ. Καζαμίας από την Πλεύση Ελευθερίας και ο κ. Ευκλείδης Τσακαλώτος στη συνέχεια από τη Νέα Αριστερά.

Επομένως, ξεκινάτε, κύριε Κατρίνη, την παρέμβασή σας.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, ξέρετε ότι εμείς κατηγορούμε πολύ συχνά την Κυβέρνηση ότι έχει κρυφή ατζέντα σε διάφορους τομείς της πολιτικής. Δεν θα σας κατηγορήσουμε ότι έχετε κρυφή ατζέντα στην υγεία, γιατί η ατζέντα σας είναι εμφανέστατη και είναι εμφανής όλη τη διάρκεια της πενταετούς θητείας της Κυβέρνησης του κ. Μητσοτάκη. Είναι η συνειδητή απαξίωση του δημοσίου συστήματος υγείας παρά τις επευφημίες, τα χειροκροτήματα, παρά τις μεγαλόστομες διακηρύξεις και εξαγγελίες και πριν τις εκλογές και μεταξύ πρώτων και δεύτερων εκλογών.

Αν ρωτήσουμε σήμερα έναν εργαζόμενο σε δημόσια δομή του συστήματος υγείας, έναν χρήστη υπηρεσιών υγείας από νοσοκομείο ή κέντρο υγείας, πιστέψτε με, κύριε Υπουργέ, δεν θα βρείτε ούτε έναν που θα σας πει ότι στο εξάμηνο από τις υποσχέσεις του κ. Μητσοτάκη στις αρχές Ιουνίου μέχρι τώρα έχει γίνει κάτι ουσιαστικό που έχει αλλάξει πραγματικά την καθημερινότητα.

Εγώ δεν θέλω να σας θυμίσω –δεν το λέει το ΠΑΣΟΚ, η EUROSTAT τον έχει- έναν πίνακα που η Ελλάδα φιγουράρει με πολύ μεγάλη διαφορά στην πρώτη θέση όσον αφορά την αδυναμία των ανθρώπων με βάση το εισόδημά τους να έχουν πρόσβαση στις ιατρικές εξετάσεις. Δεν ξέρω αν σας έχει απασχολήσει αυτό και αν έχετε κάτι να πείτε για να διορθώσετε αυτή την ντροπιαστική πρωτιά της χώρας. Και το λέμε εμείς το ΠΑΣΟΚ που πιστεύουμε, στηρίζουμε και επενδύουμε σ’ ένα σύστημα υγείας με ποιοτικές, καθολικές και δωρεάν υπηρεσίες –όχι σχήμα λόγου- στην πράξη.

Είπατε: Δαπάνες υγείας 6% το 2023, 8% στην Ευρωπαϊκή Ένωση μετά από την πανδημία, μετά τις υποσχέσεις του Πρωθυπουργού ότι όλα θα αλλάξουν στην υγεία.

Οι Έλληνες πολίτες σήμερα πληρώνουν τριπλάσιες ιδιωτικές δαπάνες για την υγεία σε σύγκριση με τον μέσο όρο των Ευρωπαίων κατευθείαν από την τσέπη τους και όχι μέσω ιδιωτικής ασφάλισης. Να το πούμε πρακτικά, επειδή, κύριε Υπουργέ, το βάλατε ως στόχο -το είπατε- μείωση λειτουργικών δαπανών, σήμερα στην Ελλάδα οι Έλληνες πολίτες από την τσέπη τους πληρώνουν 5,5 δισεκατομμύρια και ο ΕΟΠΥΥ, ο ασφαλιστικός οργανισμός πληρώνει 5,3 δισεκατομμύρια. Αυτή είναι η αλήθεια, μετά από τεσσεράμισι χρόνια θητείας της Κυβέρνησής σας. Και βεβαίως οι δημόσιες δαπάνες για μακροχρόνια και προσωπική φροντίδα είναι σημαντικά χαμηλότερες από τον μέσο όρο Ευρωπαϊκής Ένωσης.

Μιλάτε για αυξημένες δαπάνες για την υγεία. Πείτε μας πόσα από τα χρήματα, που μάλιστα τα συνδέσατε και με τη νέα φορολόγηση των επαγγελματιών, θα πάνε για την αποπληρωμή των ληξιπρόθεσμων υποχρεώσεων στα νοσοκομεία, που σύμφωνα με το Κέντρο Τεκμηρίωσης και Κοστολόγησης Νοσοκομειακών Υπηρεσιών, στο τέλος του έτους θα είναι 1,3 δισεκατομμύριο ευρώ. Εξάλλου -δεν χρειάζεται να το πούμε εμείς- η Ευρωπαϊκή Ένωση έχει ήδη καταθέσει προσφυγή εναντίον της χώρας μας γι’ αυτήν την επίσης ντροπιαστική πρωτιά.

Αξιοκρατική διοίκηση. Εμείς το έχουμε πει -και μάλιστα το έχει αναφέρει και ο Πρόεδρός μας- ότι θα πρέπει να πάμε σε διεθνείς διαγωνισμούς. Για την πρωτοβάθμια φροντίδα υγείας δεν ακούσαμε τίποτα στην πράξη. Η υγεία στα νησιά είναι ο μεγάλος ασθενής. Δεν ακούσαμε τίποτα για σχετικές πρωτοβουλίες.

Κέντρα αποκατάστασης. Αυτή είναι η μεγάλη πληγή για χιλιάδες πολίτες, που ταλαιπωρούνται και αυτοί και οι συγγενείς τους. Δεν υπάρχει καμμία πολιτική από την Κυβέρνηση.

ΕΚΑΒ. Πόσα ακούσαμε! Πείτε μας έξι μήνες τι έχει γίνει.

Σε ό,τι αφορά τον Οργανισμό Εξαρτήσεων, θα σας έλεγα λόγω και της προηγούμενης σύντομης θητείας μου στον ΟΚΑΝΑ, να μη θεωρείτε ότι μόνο μέσα από διοικητική συγχώνευση θα μπορέσετε να πετύχετε καλύτερο αποτέλεσμα.

Δυστυχώς, κύριε Υπουργέ, ούτε όσον αφορά τις λίστες αναμονής στα χειρουργεία έχετε πετύχει κάτι, ούτε κίνητρα έχετε δώσει σε γιατρούς να έρθουν στο Εθνικό Σύστημα Υγείας, ιδιαίτερα στα νοσοκομεία της επαρχίας τα οποία νοσούν, ούτε βεβαίως αυτήν τη στιγμή μπορείτε να πείτε ότι μετά από έξι μήνες στο τιμόνι του Υπουργείου και με τις τόσο μεγάλες εξαγγελίες που έχετε κάνει, έχετε πετύχει πολύ περισσότερα από αυτά τα οποία πρέπει να γίνουν.

Εμείς θα επιμένουμε στο θέμα της δημόσιας υγείας. Για μας είναι θέμα αξιακό, είναι προτεραιότητα. Εμείς πιστεύουμε ότι ναι, οι Έλληνες πολίτες και όσοι διαμένουν σε αυτή τη χώρα, αξίζουν να έχουν αυτές τις ποιοτικές και καθολικές υπηρεσίες και, παρά τη συστηματική απαξίωση του ΕΣΥ από τη δική σας Κυβέρνηση, εμείς θα επιμένουμε στη γραμμή και στην πολιτική που χάραξε ο ιδρυτής μας, ο Ανδρέας Παπανδρέου, όταν θεσμοθέτησε το Εθνικό Σύστημα Υγείας κόντρα σε συντηρητικές λογικές, που δυστυχώς φαίνεται ότι επιμένουν και σήμερα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Δημητριάδης, Κοινοβουλευτικός Εκπρόσωπος των Σπαρτιατών, έχει τον λόγο για τρία λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, σας άκουσα με προσοχή. Είπατε πως θέλετε σε πέντε χρόνια να είμαστε στα δέκα κορυφαία συστήματα δημόσιας υγείας στην Ευρώπη. Δεν ξέρω τι θέλετε να κάνετε σε πέντε χρόνια, κύριε Υπουργέ, αλλά σήμερα η δημόσια υγεία είναι στο μαύρο της το χάλι. Υπάρχουν τεράστιες, τραγικές ελλείψεις. Το έχει καταγγείλει η ΠΟΕΔΗΝ, το έχουν καταγγείλει όλοι οι συνδικαλιστικοί φορείς που ασχολούνται με την υγεία. Μάλιστα να πω ότι το καλοκαίρι βρέθηκα στην Ξάνθη. Το Νοσοκομείο της Ξάνθης έχει τραγικές ελλείψεις σε γιατρούς και κινδυνεύει να κλείσει -δεν ξέρω αν το έχετε υπ’ όψιν σας- και να γίνει κέντρο υγείας. Μια πόλη που είναι βιομηχανικό κέντρο, που είναι τουριστικό κέντρο, κινδυνεύει να μείνει χωρίς νοσοκομείο. Αυτό γίνεται αυτή τη στιγμή που μιλάμε.

Επίσης μιλάτε για τα νοσοκομεία και την αναβάθμιση. Να σας πω τι γίνεται με τις κτηριακές υποδομές. Τις προάλλες στη Θεσσαλονίκη, απ’ όπου κατάγομαι η οροφή του Νοσοκομείου «Άγιος Δημήτριος» έπεσε και τραυματίστηκε γιατρός. Αυτά είναι τα νοσοκομεία που θέλετε; Αυτό το σύστημα υγείας θέλετε; Μας λέτε κιόλας ότι θα φέρετε γιατρούς από το εξωτερικό. Πώς θα έρθουν εδώ; Κινδυνεύοντας να τραυματιστούν; Έχετε υπ’ όψιν σας κάποιον γιατρό που θα πάει σε νοσοκομείο, όπου κινδυνεύει να τραυματιστεί; Έτσι θα έρθουν στην Ελλάδα; Αυτά τα κίνητρα τους δίνετε;

Θα ήθελα να πω και κάτι ακόμα. Δεν σας άκουσα καθόλου να μας λέτε για την πρωτοβάθμια φροντίδα υγείας, που είναι ο πυλώνας, είναι ο θεμέλιος λίθος του συστήματος υγείας. Τι θα κάνετε με αυτό το θέμα; Θα το λύσετε ή όχι;

Σας άκουσα επίσης να μας λέτε για τις ελλείψεις στα νοσοκομεία. Θα προσλαμβάνουμε, λέτε, σταδιακά. Πόσο σταδιακά γίνεται αυτό; Με τι ρυθμούς; Να θυμίσω και να επισημάνω ότι υπάρχει μια προκήρυξη, η 7Κ/2022, τα προσωρινά αποτελέσματα της οποίας ανακοινώθηκαν τον Σεπτέμβριο του 2023. Με αυτόν τον ρυθμό θα τις κάνετε τις προσλήψεις; Έτσι θα γίνει; Δεν πρέπει να επιταχύνετε την κατάσταση; Να μη μιλήσω δε για την επαρχία, για τα νησιά, για ακριτικές περιοχές που έχουν τεράστιες ελλείψεις σε γιατρούς. Ειδικά το καλοκαίρι σε πάρα πολλά νησιά της Ελλάδας, ιδίως στις Κυκλάδες, υπάρχει πολύ μεγάλο πρόβλημα. Δεν επαρκούν οι γιατροί. Και δεν είναι μόνο για τους κατοίκους, αλλά και για τους τουρίστες που έρχονται κατά εκατομμύρια. Δεν το λέω εγώ, το επεσήμανε η εφημερίδα «LE FIGARO» στις 13 Ιουλίου 2023. Ανέφερε ότι υπάρχει τεράστιο πρόβλημα στις Κυκλάδες και δεν ξέρουν τι θα γίνει σε περίπτωση σοβαρού δυστυχήματος. Αυτά είναι κάποια πράγματα τα οποία παραλείψατε να τα πείτε.

Εμείς θέλουμε ως Σπαρτιάτες ένα αξιοπρεπές, σωστό σύστημα υγείας για κάθε πολίτη, στο οποίο ο καθένας θα μπορεί να πηγαίνει άμεσα, να έχει τις καλές υπηρεσίες που το αξίζουν και κυρίως να έχει γρήγορη πρόσβαση και να μην έχει αναμονές στις ουρές των χειρουργείων. Δεν νομίζω ότι είναι αυτά που άκουσα εγώ ότι θα υλοποιηθούν. Και ξέρετε κάτι; Το θέμα δεν είναι τι θα γίνει σε πέντε χρόνια. Το θέμα είναι τι θα γίνει τώρα, άμεσα, γιατί ο Έλληνας πολίτης άμεσα χρειάζεται την αναβάθμιση, όχι σε πέντε χρόνια.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας, για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Κύριε Υπουργέ, μας μιλήσατε για τις αυξήσεις που αναμένονται στον προϋπολογισμό για την υγεία. Μας μιλήσατε επίσης για κάτι χιλιάδες διορισμούς. Ωστόσο με τα νούμερα αυτά, τα οποία είναι επιλεκτικά, κατασκευάζετε μια εντελώς εξωπραγματική και ωραιοποιημένη εικόνα για την κατάσταση της υγείας, η οποία πάσχει εδώ και δεκαετίες και πάσχει ακόμη περισσότερο από το τέλος της πανδημίας του κορωνοϊού.

Σας υπενθυμίζω ότι η χώρα μας συνεχίζει να βρίσκεται σοβαρά κάτω από τον μέσο όρο κρατικών δαπανών για την υγεία σε σύγκριση με τις άλλες χώρες της Ευρωπαϊκής Ένωσης. Είμαστε περίπου στο 75% των δαπανών. Και δεν μιλώ για τις δαπάνες της Σουηδίας και της Γερμανίας. Είμαστε πολύ χαμηλότερα από τις κρατικές δαπάνες για την υγεία χωρών, όπως είναι η Σλοβακία, όπως είναι η Κροατία, όπως είναι η Σλοβενία, οι οποίες είναι και πάνω από τον ευρωπαϊκό μέσο όρο. Αυτή είναι μια κατάσταση η οποία είναι αρκετά προβληματική για την υγεία μας.

Δεύτερον, κυκλοφόρησε προσφάτως έρευνα της EUROSTAT, η οποία δείχνει πως η χώρα μας είναι στην τελευταία θέση με τεράστια διαφορά: Περί το 17% των Ελλήνων δηλώνουν ότι οι ανάγκες τους από τη δημόσια υγεία είναι ανεκπλήρωτες. Η δεύτερη χώρα στον κατάλογο, η Φινλανδία, είναι κάτω από το 10%. Σε αυτόν τον κατάλογο, κύριε Υπουργέ, δεν έχουμε μόνο χώρες πλούσιες οι οποίες καταφέρνουν να εκπληρώσουν τις υποχρεώσεις τους απέναντι στους πολίτες στον τομέα της υγείας. Χώρες όπως είναι η Κύπρος, όπως είναι η Τσεχία, έχουν ανεκπλήρωτες ανάγκες στον τομέα της υγείας της τάξης του 0,3% ή του 0,1%. Εμείς είμαστε στο 17%. Ένας στους έξι Έλληνες δηλαδή δεν μπορεί να εξυπηρετηθεί από το σύστημα υγείας. Αυτό ξέρετε σε τι οφείλεται; Οφείλεται κατά κύριο λόγο στη φτώχεια και στο γεγονός ότι το σύστημα υγείας δεν είναι ανοικτό απέναντι στους φτωχούς και τους αποκλεισμένους. Η ίδια έρευνα δείχνει ότι 28% των Ελλήνων που δεν έχουν πρόσβαση στη δημόσια υγεία είναι λόγω φτώχειας. Αναφερθήκατε καθόλου σε αυτό; Δυστυχώς όχι.

Και, τέλος, θέλω να σας πω κάτι άλλο για την ωραιοποιημένη εικόνα που μας παρουσιάζετε. Μας μιλήσατε για διορισμούς που πρόκειται να κάνετε. Την τελευταία διετία σύμφωνα με την έκθεση του προϋπολογισμού έγιναν τρεισήμισι χιλιάδες διορισμοί στο Υπουργείο Υγείας. Αυτό, όμως, που δεν αναφέρατε είναι ότι υπήρξαν και αποχωρήσεις. Αυτοί οι διορισμοί θα πρέπει να συγκρίνονται με τις αποχωρήσεις. Αποχώρησαν από το σύστημα δυόμισι χιλιάδες άνθρωποι. Οι καθαροί διορισμοί, δηλαδή, είναι πολύ χαμηλότεροι -αυτό δεν το λέτε- και γι’ αυτό είναι υποστελεχωμένο σοβαρά το σύστημα υγείας. Γι’ αυτό δεν μπορεί να αντεπεξέλθει στις ανάγκες των πολιτών. Και γι’ αυτό είμαστε στη θλιβερή θέση που είμαστε στις κατατάξεις της Ευρωπαϊκής Ένωσης.

Παραδεχτείτε το, λοιπόν: Δεν πάμε καλά και ούτε θα έχουμε ένα καλύτερο σύστημα υγείας σε πέντε χρόνια. Η υγεία στην Ελλάδα αυτή τη στιγμή είναι ο μεγάλος ασθενής της Ευρώπης.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος της Νέας Αριστεράς, ο κ. Τσακαλώτος, έχει τον λόγο για τρία λεπτά επίσης.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Κύριε Χρυσοχοΐδη, δεν ξέρω πόσο έχετε παρακολουθήσει τη συζήτηση για τον προϋπολογισμό και τους διάφορους αριθμούς για την κατάσταση της κοινωνίας. Είμαστε στους τελευταίους τέσσερις της Ευρώπης στους μισθούς, στους τελευταίους τέσσερις της Ευρώπης όσον αφορά τις ώρες εργασίας, το ΑΕΠ κ.λπ..

Μόνο εσείς έχετε την πρωτιά, γιατί στον πίνακα που αναφέρθηκαν οι συνάδελφοι είμαστε τελευταίοι. Δεν είμαστε μόνο στους τέσσερις τελευταίους. Έχουμε και μεγάλη διαφορά και από τον προτελευταίο στην πρόσβαση σε διαγνωστικές υπηρεσίες.

Είπατε ότι σε τέσσερα ή πέντε χρόνια -δεν θυμάμαι ακριβώς- θα είμαστε στους δέκα καλύτερους. Ισχυρίζεστε ότι φέτος αρχίζετε με αυξήσεις στην υγεία ως ποσοστό του ΑΕΠ; Και τέλος πάντων, αν δεν αρχίζετε, που δεν αρχίζετε -γιατί έχετε αυξήσεις, αλλά παραμένει το ίδιο ως ποσοστό του ΑΕΠ- από αυτό, πού πρέπει να φτάσουν οι δημόσιες δαπάνες για την υγεία ως ποσοστό του ΑΕΠ, για να φτάσουμε στους «top ten»,; Έχετε κάποιο σχέδιο ή απλώς λέτε ότι θα πάρετε αυτά τα μέτρα και θα φτάσουμε εκεί, αλλά δεν χρειάζονται αυτά τα χρήματα;

Δεύτερη ερώτηση. Στις εκλογές, κάθε φορά που ήμουν στην τηλεόραση με κάποιον εκπρόσωπο της Νέας Δημοκρατίας, μου έβγαζαν πόσες νέες προσλήψεις έχουν γίνει. Όταν, όμως, τους ρωτούσα, πόσοι είναι μόνιμοι και πόσοι όχι, δεν απαντούσε κανένας. Μπορείτε εσείς να μας απαντήσετε τώρα; Στον σχεδιασμό σας ποια θα είναι η σχέση μονίμων και έκτακτων στο σύστημα υγείας; Ο πατέρας μου πέρυσι που ήταν ενάμιση χρόνο στον «Ευαγγελισμό», όπου είχε πολύ καλές υπηρεσίες και με ανθρώπους που έδιναν τα πάντα, από το νοσηλευτικό προσωπικό το 1/3 ήταν μόνιμο. Και περίμεναν τα περσινά Χριστούγεννα για να δουν αν θα είναι ξανά ή όχι. Αυτό θα αλλάξει; Είναι στον σχεδιασμό σας; Θα γίνει χωρίς αύξηση των δαπανών ως ποσοστό του ΑΕΠ;

Και έρχομαι στο τρίτο. Είναι εντυπωσιακό -αν δεν σας άκουσα, σας ζητάω εκ των προτέρων συγγνώμη- ότι δεν είπατε τη φράση «πρωτοβάθμια υγεία». Τι έχετε καταλάβει για τη δημόσια υγεία μετά την πανδημία; Τι έχετε καταλάβει από αυτό που μας λένε ότι πανδημίες θα έρθουν και στο μέλλον; Είναι δυνατόν να μην έχετε άποψη για την πρωτοβάθμια υγεία; Είναι δυνατόν μετά την πανδημία να μην έχετε διαβάσει όλες τις εκθέσεις που λένε ότι η πρωτοβάθμια υγεία είναι το κλειδί για τη δημόσια υγεία; Αυτό είναι κάτι υπερβολικό; Είναι κάτι «αριστερίστικο»; Είναι εναντίον των αξιών σας να επενδύσετε στην πρωτοβάθμια υγεία ή είναι ότι θέλετε να βοηθήσετε τους ιδιωτικούς γιατρούς; Διότι μέχρι να απαντήσετε και να ξέρουμε ποιο είναι το σχέδιό σας, είτε για την πρωτοβάθμια υγεία είτε για τη δημόσια υγεία μετά την πανδημία, αυτή θα είναι η υποψία όλων μας, ότι μέσα στην ιδεολογία της Νέας Δημοκρατίας είναι πως ό,τι είναι δημόσιο είναι κακό και ό,τι είναι ιδιωτικό είναι καλό. Αυτό το αποδείξατε, όταν λέγατε ότι αν είχαμε ακούσει την Αντιπολίτευση, τότε θα είχαμε άχρηστες θέσεις ΜΕΘ ή ότι δεν μας ενδιαφέρει να έχουμε ένα πολυτελές σύστημα υγείας. Επίσης, το αποδείξατε και σήμερα με την ομιλία σας, κύριε Χρυσοχοΐδη.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χρυσοχοΐδη, έχετε πέντε λεπτά.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Ευχαριστώ πολύ, κυρία Πρόεδρε.

Θα ξεκινήσω από τον τελευταίο ομιλητή τον κ. Τσακαλώτο, ο οποίος στα τελευταία λόγια του άρχισε να λέει κάτι που αφορούσε τους ιδιώτες. Είπε κάτι για τον ιδιωτικό τομέα, ότι εμείς αγαπάμε τους ιδιώτες. Αν θέλετε να κάνετε διακηρύξεις γενικού χαρακτήρα, έτσι κι αλλιώς αυτό είναι ανέξοδο. Όμως, είναι και αδιέξοδο. Αυτό που εννοώ είναι ότι από τα αποτελέσματα προκύπτουν οι πολιτικές.

Κύριε Τσακαλώτο, ξεκινάω, λοιπόν, από εσάς. Όταν η κυβέρνηση του ΣΥΡΙΖΑ παρέδωσε στην κυβέρνηση της Νέας Δημοκρατίας το 2019, υπηρετούσαν περίπου εβδομήντα δύο χιλιάδες άνθρωποι στο ΕΣΥ. Σήμερα είναι τριάντα χιλιάδες παραπάνω.

Και επειδή με ρωτήσατε πόσοι είναι μόνιμοι κ.λπ., κάτι λιγότερο από τριάντα χιλιάδες είναι επικουρικοί, από τους οποίους όμως δεν έχει φύγει κανείς από το σύστημα. Δεν έχει απολυθεί κανένας. Είναι εδώ τώρα ο κ. Πετραλιάς, ο αρμόδιος Υπουργός του Γενικού Λογιστηρίου. Ούτε ένας δεν απολύθηκε, ούτε πρόκειται να απολυθεί. Άρα, λοιπόν, πού είναι το πρόβλημα, όταν μιλάτε για εργαζόμενους; Είναι τριάντα χιλιάδες παραπάνω σε τέσσερα χρόνια.

Έχετε δίκιο, κύριε Εκπρόσωπε των Σπαρτιατών ότι υπάρχει πράγματι μια καθυστέρηση στο ΑΣΕΠ. Όμως, φέτος έχουμε τέσσερις χιλιάδες τριακόσιους νοσηλευτές. Μπαίνουν μέρα με τη μέρα, έχουν βγει προσωρινά αποτελέσματα και προσλαμβάνονται. Έχουν προσληφθεί ήδη πάνω από τρεισήμισι χιλιάδες. Αυτό τι είναι;

Είπατε, όμως, ότι έχουμε και αποχωρήσεις. Οι αποχωρήσεις είναι πεντακόσιες τον χρόνο. Έχουμε, βέβαια, και συνταξιοδοτήσεις. Όμως, είναι πολύ μεγάλος ο αριθμός των προσλήψεων. Και επαναλαμβάνω ότι πάμε για χίλιους πεντακόσιους γιατρούς, εκ των οποίων οι διακόσιοι εβδομήντα είναι πανεπιστημιακοί. Πάμε για τρεις χιλιάδες και πλέον νοσηλευτές και υπόλοιπο προσωπικό και για οκτακόσιους διασώστες του ΕΚΑΒ. Αυτά, δηλαδή, τι είναι; Τα δίνουμε στους ιδιώτες; Από πού προκύπτουν αυτά; Πρόκειται για διακηρύξεις και κούφια λόγια χωρίς περιεχόμενο. Το αποτέλεσμα έχει σημασία.

Και θέλω να πω κάτι και σε εσάς, κύριε Εκπρόσωπε των Σπαρτιατών. Ορισμένες φορές μιλάμε όλοι εδώ μέσα με έναν απαξιωτικό τρόπο για ένα σύστημα.

Κυρίες και κύριοι συνάδελφοι, το περσινό ενιάμηνο, Γενάρη με Σεπτέμβρη του 2022, επισκέφθηκαν τα νοσοκομεία και τα κέντρα υγείας επτάμισι εκατομμύρια Έλληνες και τεσσεράμισι εκατομμύρια Ελληνίδες και Έλληνες νοσηλεύτηκαν στα νοσοκομεία. Αυτό είναι το άχρηστο σύστημα υγείας που λέτε εσείς εδώ και το κατηγορείτε! Αυτό είναι το άχρηστο σύστημα!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Για την πολιτική σας λέμε όχι για τους εργαζόμενους.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, μην κάνετε παρεμβάσεις από κάτω!

Συνεχίστε, κύριε Υπουργέ και μην απαντάτε στις διακοπές.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Αυτοί οι άνθρωποι νοσηλεύτηκαν τους εννέα μήνες του 2022 και του 2023. Τεσσεράμισι εκατομμύρια φέτος το ενιάμηνο.

Μιλήσατε για την πρόσβαση. Η πρόσβαση των Ελλήνων στην υγεία είναι σχετικά εύκολη, πολύ ευκολότερη σε σχέση με το Εθνικό Σύστημα Υγείας της Αγγλίας και με μια σειρά από άλλα συστήματα, όπου ο πολίτης δεν μπορεί να πλησιάσει το νοσοκομείο. Όμως, εγώ δεν υποστηρίζω ότι όλα αυτά λειτουργούν άψογα και ότι έχουμε ένα εθνικό σύστημα το οποίο πραγματικά εξυπηρετεί σήμερα πλήρως τις ανάγκες. Αντιθέτως υποστηρίζω ότι χρειάζεται πολλή δουλειά και γι’ αυτό εξήγγειλα μια σειρά από μέτρα και έρχονται νέα μέτρα και μεταρρυθμίσεις που θα συμβάλουν σε όλα αυτά που θέλουμε να κάνουμε.

Και υπάρχει και κάτι άλλο. Άκουσα τον Εκπρόσωπο του ΠΑΣΟΚ, ο οποίος είπε ότι εμείς αξιακά είμαστε υπέρ του δημοσίου συστήματος. Αν είναι κάποιοι εδώ μέσα υπέρ του ιδιωτικού τομέα, δεν το ξέρω. Εμείς πάντως δεν είμαστε υπέρ του ιδιωτικού τομέα. Με όλες αυτές τις δράσεις κάνουμε μια μεγάλη προσπάθεια να ενισχύσουμε το δημόσιο σύστημα υγείας.

Και θέλω να σας ρωτήσω το εξής, κύριε Εκπρόσωπε του ΠΑΣΟΚ: Έχουν ξαναδοθεί τόσα πολλά χρήματα, τόσοι πολλοί πόροι στην υγεία μέσα σε τόσα λίγα χρόνια; Πείτε μου αν έχουν δοθεί ποτέ 2 δισεκατομμύρια σε τρία χρόνια για υποδομές και επενδύσεις στην υγεία, για ιατροτεχνολογικό εξοπλισμό, για προσωπικό. Πείτε μου εάν έχουν δοθεί ποτέ ιστορικά τόσα πολλά χρήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Άρα, λοιπόν, αν θέλουμε να μιλάμε για πραγματικές πολιτικές που στοχεύουν στην ενίσχυση του δημόσιου συστήματος, αυτές είναι οι πολιτικές, χωρίς να υποστηρίζω, επαναλαμβάνω, ότι έχουμε επιτύχει αυτή τη στιγμή να έχουμε ένα Εθνικό Σύστημα Υγείας που ικανοποιεί τους πάντες, γιατί έχουμε πάρα πολλά προβλήματα.

Όμως, θέλω να ξέρετε το εξής και τελειώνω με αυτό. Η Ευρώπη σήμερα -επειδή κάποιος αναφέρθηκε στην Ευρώπη- έχει ανάγκη από ένα εκατομμύριο εργατικά χέρια στον τομέα της υγείας. Λείπουν ένα εκατομμύριο επαγγελματίες υγείας στον τομέα της υγείας, λείπουν χέρια, γι’ αυτό έρχονται και εδώ και ζητάνε γιατρούς, νοσοκόμους, νοσοκόμες. Υπάρχει ένα πρόβλημα συνολικά στην Ευρώπη. Και το ίδιο πρόβλημα υπάρχει και σε εμάς. Υπάρχει έλλειμμα εργατικών χεριών στην υγεία, «λευκού κολλάρου» εννοώ. Συνεπώς, δεν είμαστε μια νησίδα με προβλήματα. Υπάρχει συνολικότερο πρόβλημα μετά τον COVID.

Αυτό που θέλω να σας πω κλείνοντας είναι ότι πολύ γρήγορα θα εξαπλώσουμε μια σειρά από πολιτικές, που θα απαντούν σε πολλά δικαιολογημένα προβλήματα, ερωτήματα και ζητούμενα που υπάρχουν, και τότε θα μας κρίνετε. Εγώ πιστεύω ότι έχουμε τη δυνατότητα με αυτά τα δεδομένα που υπάρχουν στη χώρα πραγματικά να βελτιώσουμε σημαντικά το Εθνικό Σύστημα Υγείας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Υπουργέ, θα αυξήσετε τις δαπάνες για την Υγεία ως ποσοστό του ΑΕΠ; Μία ερώτηση σας έκανα.

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο η κ. Κωνσταντοπούλου.

Έχετε τον λόγο για τρίλεπτη παρέμβαση, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, το πώς αντιμετωπίζει μία κυβέρνηση την υγεία έχει να κάνει με το πώς αντιμετωπίζει συνολικά τις υποχρεώσεις της να λειτουργεί ως κοινωνικό κράτος δικαίου.

Η Πλεύση Ελευθερίας έχοντας ως καταστατική της αρχή την υποστήριξη του κοινωνικού κράτους, του κοινωνικού κράτους δικαίου, της υγείας, της παιδείας, της κοινωνικής ασφάλισης, της δικαιοσύνης, του πολιτισμού, σε αυτή τη συζήτηση δεν είναι διατεθειμένη να ακούσει από εσάς διακηρύξεις και επιχειρήματα εντυπωσιασμού.

Το καλοκαίρι του 2023, μετά από τέσσερα χρόνια διακυβέρνησης Μητσοτάκη, πέθαναν συμπολίτες μας στις καρότσες αγροτικών αναμένοντας το ΕΚΑΒ! Ένα από τα πρώτα νομοσχέδια, που φέρατε ήταν το μοναδικής εμπνεύσεως νομοσχέδιο, πράξη νομοθετικού περιεχομένου, που το φέρατε για κύρωση, να λειτουργούν ως οδηγοί του ΕΚΑΒ οι πυροσβέστες, οι δημοτικοί υπάλληλοι, οι στρατιωτικοί, με τα αποτελέσματα που παρακολουθήσαμε στη συνέχεια. Από τον Ιούλιο του 2023 μέχρι σήμερα έχετε φέρει διάφορες εμβαλωματικές ρυθμίσεις παρατάσεων θητειών εργαζομένων στη δημόσια υγεία, που τους έχετε και αυτούς ξεκρέμαστους και «στον αέρα» και που αρνείστε να τους προσλάβετε με μόνιμη σχέση εργασίας, κρατώντας τους σε αυτή την διαρκή ομηρία -για την οποία γνωρίζει και πολύ καλά ο παρακαθήμενός σας κ. Γεωργιάδης- των διαρκών παρατάσεων αλλά και των διαρκών ελλειμμάτων και ελλείψεων στον τομέα της υγείας.

Οι υγειονομικοί βρίσκονται σε δεινή θέση και διαδηλώνουν. Πολλούς από αυτούς τους στοχοποιήσατε και δεν τους αποκαταστήσατε μετά την πανδημία. Και αυτό που σας εξέθεσε ο Κοινοβουλευτικός μας Εκπρόσωπος κ. Καζαμίας, στον οποίο δεν θελήσατε να απαντήσετε γιατί ήταν πιο δύσκολο μάλλον να απαντήσετε σε αυτό, είναι ότι οι πολίτες της χώρας αυτής αντίθετα με αυτό που εσείς περιγράφετε βιώνουν τη μεγάλη δυσχέρεια πρόσβασης στις υπηρεσίες υγείας.

Εμάς δεν μας ενδιαφέρει ένας μανιχαϊσμός «η καλή δημόσια υγεία» - «η κακή ιδιωτική υγεία». Μας ενδιαφέρει ο πολίτης να έχει πρόσβαση στις υπηρεσίες υγείας, με την μέριμνα του κράτους. Όταν ένας στους έξι Έλληνες αδυνατεί να καλύψει τις εξετάσεις του τις ιατρικές -και αυτό καταγράφεται από την EUROSTAT, όχι από την Πλεύση Ελευθερίας- τότε πρέπει να αναγνωρίσετε και οφείλετε να αναγνωρίσετε ότι υπάρχει ένα σοβαρότατο ζήτημα με το κοινωνικό κράτος και με τη δημόσια υγεία.

Ψηφίστηκαν πριν από κάποιον καιρό -έχει μάλιστα καταθέσει και σχετική ερώτηση ο κ. Καραναστάσης- κάποιες διευκολύνσεις για να κάνουν ιατρικές εξετάσεις οι πλημμυροπαθείς, οι πληγέντες της Θεσσαλίας και ο νόμος αυτός που ψηφίστηκε ούτε αυτός δεν εφαρμόζεται ακόμη, ούτε της ψηφισμένης ρύθμισης δεν έχετε εγγυηθεί την εφαρμογή.

Είναι, λοιπόν, σημαντικό, κύριε Υπουργέ, κύριε Χρυσοχοΐδη, να μιλήσουμε τη γλώσσα της αλήθειας. Και κυρίως όταν μιλάμε για τα θέματα της υγείας μετά την πανδημία που απέδειξε ότι ήταν υπονομευμένο το σύστημα υγείας και δεν μπορούσε να καλύψει τις ανάγκες των πολιτών, μετά από την εμπειρία αυτή είναι σημαντικό να μιλήσετε για τους πολίτες και για την υγεία τους και όχι για τους κυβερνήτες και τους ιδεασμούς τους.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Κυρία Πρόεδρε, παρακαλώ τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Θέλετε να απαντήσετε για ένα λεπτό;

Έχετε τον λόγο, για ένα λεπτό όμως, γιατί πρέπει να τοποθετηθεί ο κ. Γεωργιάδης.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Αναγκάζομαι να διαψεύσω ορισμένες φορές πολλάκις, επανειλημμένα, πράγματα τα οποία κυκλοφορούν στο διαδίκτυο, όπως παραδείγματος χάριν η μεταφορά σε καρότσες αγροτικών. Ψέματα, τεράστια ψέματα!

Από εκεί και πέρα, θα παρακαλέσω πολύ να κάνετε μια έρευνα στα νησιά και στις δυσπρόσιτες περιοχές που πήγαν οι Ένοπλες Δυνάμεις και οι πυροσβέστες για να καλύψουν ανάγκες του ΕΚΑΒ. Θα δείτε, θα πάρετε την απάντηση. Γιατί δέχτηκα εδώ μέσα, δεχτήκαμε μεγάλη κριτική τότε που φέραμε αυτή τη διάταξη. Λύσαμε προβλήματα. Λύσαμε προβλήματα χιλιάδων συμπολιτών μας που ήταν μόνοι τους και έρημοι, εγκαταλειμμένοι.

Τρίτον, σας θυμίζω ότι αυτή η χώρα και το εθνικό της σύστημα έκαναν μια από τις πιο καταπληκτικές επιχειρήσεις ενάντια στην πανδημία. Κατά κοινή ομολογία, σε όλη την Ευρώπη ήταν από τις πιο πετυχημένες χώρες, όπως και ο εμβολιασμός. Όλα αυτά ήταν από το Εθνικό Σύστημα Υγείας.

Και τέλος, εγώ επαναλαμβάνω πως δεν υποστηρίζω ότι η πρόσβαση, η ποιότητα, η ασφάλεια, η ικανοποίηση είναι στον βαθμό που θα θέλαμε να είναι. Αλλά σας διαβεβαιώνω εδώ κοιτώντας σας όλους ότι θα το πετύχουμε και γι’ αυτό εργαζόμαστε.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υπουργός Εργασίας και Κοινωνικής Ασφάλισης κ. Γεωργιάδης.

**ΧΡΗΣΤΟΣ ΓΙΑΝΝΟΥΛΗΣ:** Εσείς θα σχολιάσετε τη δήλωση Σαμαρά;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, καλά Χριστούγεννα, να έχουμε υγεία και ένα πολύ καλό 2024.

Κανονικά θα ερχόμουν σήμερα να μιλήσω για δύο πράγματα: Πρώτον, για την πολύ μεγάλη συμφωνία που υπέγραψε σήμερα η ONEX για τα ναυπηγεία Ελευσίνας με την «ATTICA GROUP», μια συμφωνία αξίας 1 δισεκατομμυρίου ευρώ στα ναυπηγεία Ελευσίνας, ναυπηγεία που μέχρι πριν από λίγα χρόνια ήταν ένα κλειστό νεκροταφείο και που σήμερα έχουν δώσει δουλειά ήδη σε χίλιους ανθρώπους και στην επόμενη τριετία προβλέπεται να αυξήσουν τις θέσεις εργασίας στις τρεις χιλιάδες και που κρατάνε στην Ελλάδα εργάτες, εργατικά χέρια, εισόδημα και συμβάλλουν στην αναγέννηση της ναυπηγικής μας βιομηχανίας.

Το λέω στη Βουλή γιατί εδώ ήμουν πριν από μερικούς μήνες όταν εισηγήθηκα τον συγκεκριμένο νόμο και τον ψηφίσαμε τότε η Νέα Δημοκρατία και ο ΣΥΡΙΖΑ και καλό είναι στη Βουλή να βλέπουμε ποιοι δικαιώθηκαν τότε και ποιοι όχι. Σήμερα τα ναυπηγεία Ελευσίνας είναι γεμάτα πλοία. Οι εργάτες είναι ευχαριστημένοι, οι Αμερικάνοι έβαλαν τα λεφτά, η «DG COMP» έδωσε το «comfort letter» και τώρα έγινε και το συμβόλαιο του 1 δισεκατομμυρίου. Κλείνω την παρένθεση.

Και θα μιλούσα και για τον προϋπολογισμό. Όμως, η συζήτηση στη Βουλή δεν μπορεί να γίνεται ποτέ εν κενώ. Πάντα το πίστευα, δεκαέξι χρόνια Βουλευτής, και εξακολουθώ να το πιστεύω. Καθήκον ημών των πολιτικών είναι να αναλαμβάνουμε τις ευθύνες μας, να εξηγούμε στην κοινή γνώμη και να κρινόμαστε από αυτή.

Και επειδή ο φίλος μου ο κ. Γιαννούλης μου είπε: «Αποκλείεται να μην σχολιάσεις και τον Σαμαρά», δεν έχω εγώ τίποτα. Η Βουλή είναι ανοιχτός τόπος δημοσίου διαλόγου, ανταλλαγής ιδεών. Θέλω, λοιπόν, να ξεκαθαρίσω αφετηριακά και να πω ότι, ασφαλώς η δήλωση του πρώην πρωθυπουργού, του κ. Σαμαρά και με προβληματίζει και είναι σεβαστή. Ο κ. Σαμαράς έχει διαχρονικά πολύ μεγάλη ευαισθησία στα εθνικά θέματα, στα ζητήματα της εθνικής ταυτότητας και είναι πάρα πολύ λογικό να εκφράζει τις ανησυχίες του, να υπερασπίζεται τις θέσεις του και είναι δική μας δουλειά ως Κυβέρνηση να νομοθετούμε γι’ αυτό που πιστεύουμε καλό του ελληνικού λαού.

Άρα, αυτά που θα σας πω δεν έχουν να κάνουν με χαρακτήρα απάντησης στον -όπως ξέρετε- αγαπημένο για εμένα Αντώνη Σαμαρά -αυτό δεν μπορεί να αλλάξει, του έχω λατρεία-, αλλά αφορούν στην ουσία της διάταξης. Δηλαδή, εάν η διάταξη αυτή, την οποία εισηγηθήκαμε σήμερα στην Επιτροπή Κοινωνικών Υποθέσεων και θα φέρουμε προς ψήφιση στην Ολομέλεια της Βουλής τη Δευτέρα, είναι μια διάταξη που πράγματι μπορεί να λειτουργήσει ως πόλος έλξης για την προσέλκυση περισσότερων λαθρομεταναστών ή όχι.

Ο δικός μου ισχυρισμός -και οι απόψεις μου για τα θέματα αυτά είναι διαχρονικά ίδιες και γνωστές τον ελληνικό λαό- είναι ότι αυτή η διάταξη δεν…

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Μην χάνουμε χρόνο, αγαπητέ κύριε συνάδελφε. Ο λαθρεπιβάτης είναι άνθρωπος. Ο λαθραναγνώστης είναι άνθρωπος. Ο λαθρέμπορος είναι άνθρωπος. Και ο λαθρομετανάστης είναι άνθρωπος. Ας σταματήσουμε εδώ να χάνουμε τον χρόνο μας στα ανόητα και ας συγκεντρωθούμε στα σοβαρά. Η ελληνική γλώσσα τα έχει λύσει αυτά, τα λεξικά είναι γνωστά. Κλείνω την παρένθεση.

Πάμε τώρα στην ουσία. Δεν σας μπλέκω με τα πέντε άρθρα της διατάξεως, γιατί δεν έχει σημασία. Πάω σε αυτά που είναι το ζουμί. Έχει ένα μικρό και ένα μεγαλύτερο. Προφανώς, το μεγαλύτερο έχει προκαλέσει και τις περισσότερες αντιδράσεις.

Το μικρό είναι ότι μετατρέπει τη δυνατότητα των κατεχόντων άδεια διαμονής, διαμενόντων ως αιτούντων άσυλο που σήμερα στους έξι μήνες οι άνθρωποι αυτοί μπορούν να πάρουν άδεια εργασίας για να δουλέψουν, αυτό θα γίνεται στους δύο μήνες. Αυτή είναι η διαφορά.

Τι λέμε, δηλαδή, σε αυτούς τους ανθρώπους;Λέμεότι αντί να ζεις με επίδομα -που είναι και χαμηλό- όλο το διάστημα που είσαι εδώ και που η ελληνική πολιτεία δεν έχει προλάβει να ξεκαθαρίσει εάν δικαιούσαι ή όχι άσυλο, βρες μια δουλειά. Και εφόσον βρήκες τη δουλειά, νόμιμα θα εργαστείς και θα πληρώσεις την ασφάλειά σου, θα δικαιούσαι τη σύνταξη που η ασφάλειά σου πληρώνει και θα έχεις τα δικαιώματα που έχουν όλοι όσοι διαμένουν και εργάζονται αυτή τη χώρα.

Εάν μεν το αίτημά σου περί προστασίας γίνει δεκτό, έχεις πλήρες δικαίωμα να μείνεις στην Ελλάδα ή όπου αλλού θέλεις στην Ευρώπη. Εάν το αίτημά σου απορριφθεί, πρέπει να φύγεις από τη χώρα, γιατί έχει απορριφθεί το αίτημά σου. Ξέρουμε ποιος είσαι, έχεις κάνει αίτηση, γνωρίζουμε τη διεύθυνση του σπιτιού σου, δουλεύεις νόμιμα στο ενδιάμεσο διάστημα και, εάν απορριφθεί, φεύγεις. Αυτή είναι η μία διάταξη.

Πιστεύω ότι κανένας λογικός άνθρωπος -να το πω λίγο σχηματικά, να το καταλάβετε- δεν αντιλαμβάνεται το κίνητρο αυτής της διάταξης. Υπάρχουν περιοχές της χώρας -το είδα με τα μάτια μου, παραδείγματος χάριν, στη Σάμο- όπου την ίδια στιγμή που δεν βρίσκουμε εργάτες γης για να μαζέψουν τους καρπούς από τα δέντρα, υπάρχουν άνθρωποι που θα μπορούσαν να εργαστούν και δεν τους επιτρέπουμε εμείς να εργαστούν για να μαζέψουν αυτούς τους καρπούς και αντιθέτως, τους επιδοτούμε κιόλας. Είναι παράλογο. Δεν κερδίζει τίποτε η Ελλάδα από αυτό ούτε έχουμε και κανέναν λόγο να το συνεχίσουμε.

Πάμε τώρα στη δεύτερη διάταξη που έχει προκαλέσει και τη μεγαλύτερη ανησυχία και τη σχετική δήλωση του σεβαστού σε μένα πρώην Πρωθυπουργού. Αλλάζουμε τα κριτήρια που θεσπίστηκαν το 2014 και όριζαν την επταετία δεδομένης διαμονής στη χώρα ως το κριτήριο της αυτόματης άδειας διαμονής στην Ελλάδα; Η απάντηση είναι: Όχι. Παραμένουν τα επτά χρόνια. Το ξαναλέω: Δεν αλλάζουμε τα επτά χρόνια σε τρία, όπως γράφεται. Τα επτά χρόνια παραμένουν.

Τι κάνουμε; Δίνουμε μία, άπαξ, ευκαιρία σε όσους παρανόμως ελθόντες, λαθρομετανάστες, έχουν συμπληρώσει τρία χρόνια διαμονής, οι οποίοι έχουν βεβαία χρονολογία διαμονής. Τι θα πει «βεβαία χρονολογία»; Αίτηση παροχής ασύλου, νοσηλεία σε ένα νοσοκομείο, ένα τραπεζικό έμβασμα το οποίο δείχνει ότι, πράγματι, ήταν στην Ελλάδα κι έχουν χρησιμοποιήσει τα στοιχεία τους, κάτι που αποδεικνύει ότι πράγματι έχουν συμπληρώσει τρία χρόνια. Και αυτοί οι άνθρωποι αν έχουν συμπληρώσει την τριετία μέχρι 30 Νοεμβρίου του 2023, θα μπορούν να πάρουν άδεια διαμονής και άδεια εργασίας. Προσέξτε: Μιλάμε για άδεια διαμονής και άδεια εργασίας που συνδέεται με το ότι έχουν εργασία και που αν πάψουν να έχουν εργασία, ανακαλείται η άδεια διαμονής και η άδεια εργασίας.

Πόσοι υπολογίζουμε να κάνουν χρήση αυτής της διατάξεως; Γιατί ακούω διάφορα νούμερα. Θα το εξηγήσω απλά και θα το καταλάβετε αμέσως. Σήμερα που ισχύει η επταετία, που ψηφίστηκε το 2014, έχουν περάσει δηλαδή τα πρώτα επτά χρόνια και άρα κάθε χρόνο κάποιοι συμπληρώνουν επταετία, αυτοί κάνουν αίτηση και παίρνουν άδεια διαμονής νόμιμη, παρ’ ότι ήταν λαθρομετανάστες, γιατί συμπλήρωσαν την επταετία. Πόσοι είναι αυτοί που τον χρόνο παίρνουν τέτοια άδεια διαμονής; Από έξι έως οκτώ χιλιάδες τα μεσολαβήσαντα χρόνια. Ας πούμε είναι ένας μέσος όρος επτά χιλιάδων ανθρώπων τον χρόνο.

Εμείς κάνουμε άπαξ, μία φορά, one off, το επτά, τρία. Από την 1η Δεκεμβρίου ξανά είναι επτά. Επτά χιλιάδες τον χρόνο επί τέσσερα χρόνια είναι είκοσι οκτώ χιλιάδες. Γι’ αυτούς μιλάμε.

Θα πείτε και θα πει όποιος ανησυχεί ευλόγως: «Μα, μπορεί να έρθουν εκατό, διακόσιες, τριακόσιες χιλιάδες». Ακούω διάφορα τέτοια νούμερα στο διαδίκτυο. Να το δούμε λίγο ψύχραιμα και πρακτικά. Είσαι ένας παράνομος μετανάστης στην Ελλάδα, ζεις τρία χρόνια παράνομα, εργάζεσαι και παίρνεις μαύρα λεφτά, ή ζεις όπως ζεις και σου λέει το κράτος: Εάν έρθεις και κάνεις αίτηση να γίνεις νόμιμος και δηλώσεις ποιος είσαι, τον τόπο καταγωγής σου, ελέγχουμε το ποινικό σου μητρώο και έχεις εργασία, παίρνεις άδεια διαμονής. Αλλά αν χάσεις την άδεια εργασίας, χάνεις και την άδεια διαμονής. Από εκεί και πέρα, όμως, πια δεν είσαι άγνωστος και γκρίζος. Είσαι γνωστός στις αρχές και οι αρχές μπορούν να εφαρμόσουν κατευθείαν πάνω σου το δίκαιο περί απέλασης.

Πόσοι στα αλήθεια πιστεύετε, πλην αυτών που πράγματι εργάζονται και έχουν δεσμούς με τη χώρα, θα κάνουν χρήση αυτής της διάταξης; Μακάρι να ήταν περισσότεροι γιατί θα ήξερε η πολιτεία ποιοι είναι και πού είναι. Σήμερα η πολιτεία δεν ξέρει ποιοι είναι και πού είναι αυτοί. Αλλά δεν θα είναι πολλοί, γιατί αυτό λένε τα νούμερα.

Αντιθέτως, εάν αποφασίσει η Βουλή να μην ψηφίσουμε αυτή τη διάταξη, να καταλάβουμε τι ψηφίζουμε. Ψηφίζουμε οι άνθρωποι αυτοί να παραμένουν στην Ελλάδα παράνομα και να εργάζονται χωρίς να πληρώνουν ασφαλιστικές εισφορές και φόρους στο κράτος, άρα ενισχύουμε την παράνομη και αδήλωτη εργασία. Ως Υπουργός Εργασίας, οφείλω να σας πω ότι όταν μιλάμε για πόλεμο κατά της μαύρης και αδήλωτης εργασίας, προφανώς ένα πολύ μεγάλο κομμάτι αυτής είναι σε αυτό το κομμάτι της κοινωνίας μας.

Δεύτερον και κυριότερο, στερούμε πολύτιμα εργατικά χέρια από την ελληνική οικονομία. Και θέλω να κάνω μια παύση για να εξηγήσω κάτι που ίσως δεν έχει γίνει ευθέως αντιληπτό από πολλούς.

Έχει σήμερα η Ελλάδα πρόβλημα ελλείμματος εργατικών χειρών; Τεράστιο, είναι η απάντηση. Υπάρχει τρόπος να λυθεί το πρόβλημα των εργατών γης ή των ανειδίκευτων εργατών από τον εγχώριο μας πληθυσμό; Θέλω να σας μιλήσω με ειλικρίνεια. Καίτοι εγώ είμαι, ως Υπουργός Εργασίας, δέκτης εκατοντάδων χιλιάδων αιτημάτων μετακλήσεων νόμιμων μεταναστών από το εξωτερικό από διάφορες χώρες, πάντα θεωρούσα και θεωρώ ότι η άδεια για νόμιμη μετάκληση πρέπει να είναι η τελευταία λύση για έναν Υπουργό Εργασίας στην Ελλάδα. Γι’ αυτό και έξι μήνες έχω προσπαθήσει να δω αν υπάρχει κάποιος τρόπος ή κάποια πολιτική που θα ωθούσε πραγματικά τους συμπολίτες μας να γίνουν εργάτες γης και θα σας πω δύο συγκεκριμένα παραδείγματα.

Πριν από δύο χρόνια ψηφίστηκε διάταξη από το Υπουργείο Αγροτικής Ανάπτυξης όπου όσοι είναι μακροχρόνια άνεργοι, εάν πάνε να δουλέψουν ως εργάτες γης, διατηρούν την κάρτα μακροχρόνιας ανεργίας και όλα τα επιδόματα που απορρέουν από αυτήν, χωρίς να στερούνται απολύτως τίποτα και παίρνουν και τα χρήματα από τη δουλειά τους στα χωράφια. Ξέρετε πόσοι έχουν κάνει χρήση αυτής της διατάξεως; Μηδέν. Δεν βρίσκουμε ούτε έναν στο Υπουργείο Εργασίας. Αν βρείτε έναν, να μου πείτε να γράψω το όνομά του στο Twitter.

Εγώ για να βεβαιωθώ ακόμα περισσότερο, θα σας πω ένα πραγματικό γεγονός γιατί θέλω να διασκεδάσω τις ανησυχίες όποιων πιστεύουν καλόπιστα ότι μπορεί το θέμα αυτό να λυθεί εγχωρίως. Τον Αύγουστο βρέθηκα στο Ηράκλειο της Κρήτης και εκεί έκανα επίσκεψη το Εργατικό Κέντρο Ηρακλείου. Εκεί ο πρόεδρος του εργατικού κέντρου μού είπε: «Έχουμε λύση στο πρόβλημα της έλλειψης εργατικών χειρών στην Κρήτη». Λέω: «Ποιο είναι, πρόεδρε». «Θα επιδοτήσετε από τη ΔΥΠΑ τα έξοδα διαμονής και μεταφοράς κι ένα ημερήσιο, για να έρθουν από τη δυτική Μακεδονία, που έχει υψηλή ανεργία, στην Κρήτη για τρεις μήνες, Νοέμβριο, Δεκέμβριο και Ιανουάριο, κι έτσι εμείς θα φέρουμε εργάτες από ανέργους από τη δυτική Μακεδονία να μαζεύουν τους καρπούς στην Κρήτη».

Λέω «φανταστική ιδέα»! Παίρνω επί τόπου με ανοιχτή ακρόαση τον διοικητή της ΔΥΠΑ και δίνω εντολή να γίνει αυτό το πρόγραμμα αμέσως. Το πρόγραμμα έγινε. Η πλατφόρμα άνοιξε στις αρχές του Νοεμβρίου. Έχει κλείσει τώρα.

Έκαναν αίτηση -κύριε Κουκουλόπουλε, το λέω γιατί είμαστε και οι δύο δυτικομακεδόνες, επειδή λέμε για τη μεγάλη ανεργία της δυτικής Μακεδονίας- πενήντα πέντε άτομα. Ξέρετε πόσοι έχουν πάει; Δύο! Με επιδότηση της διαμονής, με επιδότηση της μεταφοράς!

Κυρίες και κύριοι συνάδελφοι, ας μην κοροϊδευόμαστε μεταξύ μας. Η χώρα μας δεν έχει χρόνο για χάσιμο. Να το ξεκαθαρίσω. Δεν ισχυρίζομαι ότι η συγκεκριμένη διάταξη θα λύσει το πρόβλημα της ελλείψεως εργατικών χειρών. Μια μικρή ασπιρίνη είναι. Το πρόβλημα της ελλείψεως εργατικών χειρών, κυρίως, στις αγροτικές εργασίες και στην κατασκευή που είναι τα μεγάλα προβλήματα και εν μέρει στη βιομηχανία θα λυθεί μόνο με νόμιμες μετακλήσεις εργαζομένων από το εξωτερικό και κυρίως με χώρες, που θα συνάψουμε διακρατικές συμφωνίες. Ήδη, τέτοιες συμφωνίες ετοιμάζονται με χώρες όπως η Γεωργία, η Ινδία, το Βιετνάμ, οι Φιλιππίνες, η Αρμενία. Είχα συνάντηση με τον Υπουργό Εργασίας της Αρμενίας χθες στο Ριάντ της Σαουδικής Αραβίας και είπαμε να έρθει και στην Αθήνα για να δούμε αν μπορούμε να φέρουμε εργάτες από την Αρμενία από τους πρόσφυγες από το Ναγκόρνο Καραμπάχ και το είδε ως μία πολύ ενδιαφέρουσα ιδέα και θα έρθει σε λίγες εβδομάδες στην Αθήνα γι’ αυτό.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Στην ίδια τροπολογία που ψηφίζουμε, το άρθρο 5 δίνει άδεια εργασίας σε είκοσι πέντε χιλιάδες Ουκρανούς, οι οποίοι είναι σήμερα στην Ελλάδα με ειδικό καθεστώς προστασίας, μένουν στην Ελλάδα με ειδικό καθεστώς προστασίας, αλλά δεν μπορούν να εργαστούν. Δεν θέλουμε αυτοί οι είκοσι πέντε χιλιάδες Ουκρανοί να δουλέψουν; Μας πειράζει να πληρώνουν ένσημα στον ΕΦΚΑ;

Πιστεύω, λοιπόν, πως οι ανησυχίες ότι η διάταξη αυτή αλλάζει τη μεταναστευτική πολιτική της χώρας δεν είναι αληθινές και δεν είναι πραγματικές και δεν έχουν σχέση με τη διάταξη.

Επίσης, να πω κάτι τελευταίο και κλείνω. Είναι άδικο, κυρίες και κύριοι συνάδελφοι της Νέας Δημοκρατίας, για την Κυβέρνηση του Κυριάκου Μητσοτάκη και για τον Κυριάκο Μητσοτάκη προσωπικά να εμφανίζεται στην κοινή γνώμη ως δήθεν οπαδός της πολιτικής των ανοικτών συνόρων. Η Κυβέρνηση αυτή στα τέσσερα χρόνια που κυβέρνησε έχει μειώσει δραστικά τις μεταναστευτικές ροές, έχει κλείσει τα σύνορα, με αποτέλεσμα όλη η αριστερά πτέρυγα του Ευρωκοινοβουλίου και τα αριστερά κόμματα της Ευρώπης να κατηγορούν την Κυβέρνηση και προσωπικά τον Κυριάκο Μητσοτάκη ως τον ιθύνοντα νου των «pushbacks» και των καταπατήσεων των ανθρωπίνων δικαιωμάτων στο Αιγαίο και αλλού.

Είναι δυνατόν ο ίδιος Πρωθυπουργός που κατηγορείται από όλη την Αριστερά της Ευρώπης ως ο ιθύνουν νους των «pushbacks» να είναι ο Πρωθυπουργός των ανοικτών συνόρων; Είναι δυνατόν να είναι ο ίδιος άνθρωπος ταυτόχρονα και τα δύο;

Είναι απολύτως προφανές ότι όσοι παρουσιάζουν την Κυβέρνησή μας ως μία κυβέρνηση που υποστηρίζει την πολιτική των ανοικτών συνόρων κάνουν λάθος. Η συγκεκριμένη τροπολογία το μόνο που κάνει είναι να προσπαθεί να βάλει τάξη σε ένα πραγματικό χάος των παρανόμως διαμενόντων μεταναστών στην Ελλάδα που δουλεύουν σε καθεστώς «μαύρης» και ανασφάλιστης εργασίας και ζουν σε ένα γκρίζο και σκοτεινό καθεστώς. Αυτοί που θα κάνουν αίτηση θα ελεγχθεί το ποινικό τους μητρώο και θα μπορέσουν να πάρουν την άδεια διαμονής, μόνο αν έχουν λευκό ποινικό μητρώο και δεν έχουν απασχολήσει τις αρχές. Θα χάνουν την άδεια διαμονής αν δεν έχουν εργασία και, το κυριότερο, η άδεια διαμονής όπως προβλέπεται στην τροπολογία δεν τους δημιουργεί επιπλέον δικαιώματα επανένωσης οικογενειών και το να φέρουν και άλλους συγγενείς τους από την πατρίδα τους στην Ελλάδα. Είναι αυστηρά και μόνο για αυτούς και για κανέναν άλλον.

Η διάταξη, δηλαδή, ως έχει -και κλείνω, κύριε Πρόεδρε και ευχαριστώ- παραμένει μία από τις πιο αυστηρές διατάξεις ως προς τη μεταναστευτική πολιτική που ισχύουν σήμερα στην Ευρωπαϊκή Ένωση, εξαιρετικά πιο αυστηρή από την αντίστοιχη της Ιταλίας που δίνει άδεια διαμονής σε δύο χρόνια ή της Ισπανίας που δίνει άδεια διαμονής σε τρία χρόνια -μονίμως, όχι άπαξ- και καθιστά την Ελλάδα μία χώρα που όχι μόνο πόλος έλξης των λαθρομεταναστών δεν μπορεί να γίνει, αλλά παραμένει μια χώρα με αυστηρή μεταναστευτική πολιτική και έλεγχο των συνόρων.

Καλώ, λοιπόν, τους συναδέλφους όχι μόνο της Νέας Δημοκρατίας, αλλά όλων των πτερύγων που αντιλαμβάνονται το πραγματικό ζήτημα ελλείψεως εργατικών χειρών και τις πραγματικές δικλίδες ασφαλείας που έχει θεσπίσει η Κυβέρνηση, να υποστηρίξουν την παρούσα διάταξη.

Και φυσικά -το ξεκαθαρίζω- δεν αντιδικώ με τον Πρόεδρο Αντώνη Σαμαρά. Είμαι στη διάθεσή του να εξηγήσω τα πάντα. Δεν υπάρχει αλλαγή μεταναστευτικής πολιτικής, δεν υπάρχει λόγος ανησυχίας και αντιδικίας.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Έχει ζητήσει τον λόγο ο κ. Καραθανασόπουλος μέχρι τώρα απ’ ό,τι έχω δει. Είναι και ο κ. Δημητριάδης, η κ. Κωνσταντοπούλου.

**ΣΤΑΥΡΟΣ ΚΑΛΑΦΑΤΗΣ:** Άλλος κύκλος τώρα;

**ΠΡΟΕΔΡΕΥΩΝ (Γεώργιος Λαμπρούλης):** Την τελευταία δυνατότητα παρέμβασης, την τρίτη δηλαδή, την έχουν ο ΣΥΡΙΖΑ, το Κομμουνιστικό Κόμμα, οι Σπαρτιάτες και η Νέα Αριστερά.

**ΣΤΑΥΡΟΣ ΚΑΛΑΦΑΤΗΣ:** Ακριβώς.

**ΠΡΟΕΔΡΕΥΩΝ (Γεώργιος Λαμπρούλης):** Η Πλεύση Ελευθερίας, επειδή ζήτησε τον λόγο η κ. Κωνσταντοπούλου ως Πρόεδρος έχει ακόμα μία δυνατότητα όπως έχουμε συμφωνήσει.

Οι υπόλοιπες Κοινοβουλευτικές Ομάδες -και εννοώ τους Κοινοβουλευτικούς τους Εκπροσώπους- δεν έχουν. Όχι οι Πρόεδροι.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα μπορούσα να πω κάτι διαδικαστικό;

**ΠΡΟΕΔΡΕΥΩΝ (Γεώργιος Λαμπρούλης):** Ξεκινάμε με τον κ. Καραθανασόπουλο.

Ορίστε, έχετε τον λόγο, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως, το τελευταίο διάστημα…

Ο κύριος Υπουργός έφυγε από την Αίθουσα;

**ΜΙΧΑΗΛ ΚΑΤΡΙΝΗΣ:** Ναι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Την τελευταία ώρα είδαμε εδώ μια πλειοδοσία ξενοφοβίας και ρατσισμού απέναντι στην τροπολογία την οποία φέρνει η Κυβέρνηση. Αλήθεια, ποιο είναι το περιεχόμενο αυτής της τροπολογίας και η ουσία; Προσπαθεί να απαντήσει σε μία ανάγκη. Ποια είναι αυτή η ανάγκη; Η έλλειψη εργατικών χεριών. Και εδώ υπάρχει μια τεράστια αντίφαση.

**ΜΙΧΑΗΛ ΚΑΤΡΙΝΗΣ:** Δεν είναι κανένας από το Υπουργείο. Δεν σας ακούει, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ε, δεν πειράζει. Θα το δει. Τι να κάνουμε τώρα;

**ΣΤΑΥΡΟΣ ΚΑΛΑΦΑΤΗΣ:** Η Κυβέρνηση είναι παρούσα. Είναι εδώ.

(Θόρυβος - διαμαρτυρίες)

**ΠΡΟΕΔΡΕΥΩΝ (Γεώργιος Λαμπρούλης):** Ο Υπουργός, ο κ. Γεωργιάδης, δεν είναι εδώ; Δεν βλέπω από εδώ καλά. Γι’ αυτό ρωτώ.

**ΜΙΧΑΗΛ ΚΑΤΡΙΝΗΣ:** Δεν είναι, κύριε Πρόεδρε. Έφυγε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, να περιμένουμε προφανώς να επιστρέψει.

Να δώσουμε τον λόγο σε έναν Βουλευτή; Τι λέτε;

(Θόρυβος - διαμαρτυρίες)

Ώσπου να έρθει ο κ. Γεωργιάδης. Τι να κάνω; Δηλαδή, θα κατέβω από εδώ να τον ψάξω και να τον τραβήξω;

Για να μη χάνουμε χρόνο, να δώσουμε τον λόγο στον επόμενο ομιλητή και όταν έρθει ο κ. Γεωργιάδης, θα πάρετε τον λόγο οι Κοινοβουλευτικοί.

**ΔΗΜΗΤΡΙΟΣ ΚΥΡΙΑΖΙΔΗΣ:** Εντάξει, υπάρχουν και ανθρώπινες ανάγκες.

**ΠΡΟΕΔΡΕΥΩΝ (Γεώργιος Λαμπρούλης):** Τώρα δεν θα εξηγήσω εγώ γιατί λείπει ο Υπουργός.

Ο κ. Καλαφάτης, λοιπόν, θα πάρει τον λόγο και να ειδοποιηθεί ο κ. Γεωργιάδης να έρθει στην Αίθουσα, αν τυχόν έφυγε για άλλο λόγο.

Ορίστε, κύριε Καλαφάτη, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ:** Η Κυβέρνηση είναι εδώ παρούσα και απαντάει για όλα τα θέματα.

Κυρίες και κύριοι συνάδελφοι, δεσμευτήκαμε προεκλογικά να εργαστούμε για την περαιτέρω αναβάθμιση της οικονομίας και τη διασφάλιση ισχυρής ανάπτυξης, την ενίσχυση των εισοδημάτων και της κοινωνικής συνοχής, τη βελτίωση των δημόσιων υπηρεσιών υγείας και εκπαίδευσης, τη μείωση των φόρων και τη δικαιότερη κατανομή τους, τη στήριξη στους συμπολίτες μας που έχουν μεγαλύτερη ανάγκη.

Αυτούς ακριβώς τους στόχους υπηρετούμε με συνέπεια και υπευθυνότητα από την πρώτη στιγμή. Αυτούς τους στόχους θέτει και ο προϋπολογισμός που συζητάμε. Παρά τη διεθνή αβεβαιότητα, διασφαλίζει συνέχιση της αναπτυξιακής δυναμικής που πετύχαμε τα προηγούμενα χρόνια. Η ανάκτηση της επενδυτικής βαθμίδας έβαλε τη χώρα μας στο κλαμπ των πιο ελκυστικών επενδυτικών προορισμών, που φέρνει φθηνότερο χρήμα, περισσότερες επενδύσεις και καλύτερες θέσεις δουλειάς.

Η ανάπτυξη κινείται πάνω από τον μέσο όρο της Ευρωζώνης και στη νέα χρονιά θα φτάσει το 2,9% του ΑΕΠ. Η αύξηση στις επενδύσεις καταγράφει ρεκόρ και το 2024 θα ξεπεράσει το 15%. Η απασχόληση ενισχύθηκε με επιπλέον τριακόσιες χιλιάδες θέσεις εργασίας και η ανεργία έπεσε τον Οκτώβριο κάτω από το 10%. Ο πληθωρισμός μειώνεται και θα περιοριστεί στο 2,6% από 4,1% φέτος.

Ξέρουμε, ωστόσο, ότι επιμένει ακόμα η ακρίβεια που πλήττει τους πάντες και ακόμα περισσότερο τους πιο αδύναμους συμπολίτες μας. Αναπτύσσονται γι’ αυτό εξειδικευμένες πρωτοβουλίες για τη συγκράτηση των τιμών, πραγματοποιούνται εντατικοί έλεγχοι για την αντιμετώπιση φαινομένων αισχροκέρδειας και βελτιώνονται τα εισοδήματα με αυξήσεις μισθών και συντάξεων, αλλά και πρόσθετες φοροελαφρύνσεις.

Στον νέο προϋπολογισμό προβλέπονται για το σκοπό αυτό παρεμβάσεις 2,5 δισεκατομμυρίων ευρώ. Και συγκεκριμένα για τους δημόσιους υπαλλήλους: αύξηση στο βασικό μισθό και τα επιδόματα παιδιού και θέσης ευθύνης, αύξηση στα πτητικά επιδόματα των πιλότων και των πληρωμάτων των πυροσβεστικών αεροσκαφών, αναμόρφωση του μισθολογίου των γιατρών του ΕΣΥ.

Για τους εργαζόμενους στον ιδιωτικό τομέα: ξεπάγωμα των τριετιών και των επιδομάτων προϋπηρεσίας, αλλά και νέα αύξηση του κατώτατου μισθού και των επιδομάτων που συνδέονται με αυτόν.

Για τους συνταξιούχους: νέα αύξηση στις συντάξεις από την 1η του χρόνου, εφάπαξ ενίσχυση στους συνταξιούχους με προσωπική διαφορά, αντικατάσταση της μείωσης κατά 30% των συντάξεων για τους απασχολούμενους με εισφορά 10% επί των αμοιβών από την εργασία τους.

Για τους συμπολίτες μας που έχουν μεγαλύτερη ανάγκη: αύξηση στο αφορολόγητο για οικογένειες με παιδιά, αύξηση στα αναπηρικά επιδόματα, αύξηση στο ελάχιστο εγγυημένο εισόδημα, τρίμηνη επέκταση του επιδόματος μητρότητας για τις αγρότισσες και τις ελεύθερες επαγγελματίες, πλήρης απαλλαγή των πρώην δικαιούχων ΕΚΑΣ από τη συμμετοχή τους στη φαρμακευτική δαπάνη.

Παράλληλα διατίθενται, επιπλέον, 750 εκατομμύρια ευρώ στην υγεία και την παιδεία όχι από νέους φόρους, όπως ανεύθυνα διατείνεται η Αντιπολίτευση, αλλά κυρίως από τον περιορισμό της φοροδιαφυγής. Όχι μόνο δεν εισάγεται κανένας νέος φόρος, αλλά θεσπίζονται και νέες μόνιμες φοροελαφρύνσεις 1,5 δισεκατομμύριο ευρώ.

Ταυτόχρονα -και είναι μείζονος σημασίας αυτό- διασφαλίζεται πρωτογενές πλεόνασμα 2,1% και μείωση του δημοσίου χρέους κατά οκτώ ποσοστιαίες μονάδες. Θεμελιώνεται έτσι μια ασφαλής οικονομική πορεία και προστατεύονται όσα με θυσίες κατακτήσαμε. Αποδεικνύεται υπευθυνότητα στις σημερινές, αλλά και στις αυριανές γενιές.

Κυρίες και κύριοι συνάδελφοι, ο Πρωθυπουργός, Κυριάκος Μητσοτάκης, η Κυβέρνηση και η Κοινοβουλευτική Ομάδα της Νέας Δημοκρατίας αποδεικνύουμε συνέπεια στις δεσμεύσεις μας. Συνεχίζουμε τη μεταρρυθμιστική στρατηγική για τον ψηφιακό μετασχηματισμό και τη βελτίωση των υπηρεσιών του κράτους, την επιτάχυνση στην απονομή της δικαιοσύνης και την τόνωση της ασφάλειας, την βελτίωση της καθημερινότητας. Αναπτύσσουμε παράλληλα τολμηρές και συνετές πρωτοβουλίες για την ενίσχυση των Ενόπλων μας Δυνάμεων, την ενδυνάμωση του ρόλου της πατρίδας μας ως πυλώνα ασφάλειας και σταθερότητας, την επανατοποθέτησή της στο χάρτη του μέλλοντος, την προώθηση των δίκαιων και των δικαιωμάτων μας.

Κυρίες και κύριοι συνάδελφοι, με πλήρη συναίσθηση ευθύνης διαβεβαιώνω το Σώμα ότι οι Μακεδόνες είμαστε περήφανοι, πολύ υπερήφανοι που η βόρεια Ελλάδα πρωταγωνιστεί τόσο στη στρατηγική αναβάθμιση της πατρίδας μας όσο και στη μετεξέλιξή της σε διεθνή ενεργειακό και μεταφορικό κόμβο. Οι Θεσσαλονικείς είμαστε αισιόδοξοι που βρίσκεται σε πλήρη εξέλιξη το σχέδιο που μαζί δρομολογήσαμε με τριάντα και πλέον έργα για τη Θεσσαλονίκη του 2030. Ξέρουμε ότι το νερό μπήκε στο αυλάκι, δεν λοξοδρομεί και δεν γυρίζει πίσω.

Όλοι οι Έλληνες μπορούμε να αισθανόμαστε ασφάλεια για το σήμερα και αισιοδοξία για το αύριο της πατρίδας μας. Για όλα αυτά η απόφασή μας είναι ξεκάθαρη. Οι Βουλευτές της Νέας Δημοκρατίας λέμε «ναι» στον προϋπολογισμό του 2024, «ναι» στην Ελλάδα που πάει πιο ψηλά, «ναι» στον Πρωθυπουργό, Κυριάκο Μητσοτάκη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κοτίδης Βασίλειος από την Ελληνική Λύση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, είχαμε ζητήσει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έφυγε ο κ. Γεωργιάδης;

**ΠΡΟΕΔΡΕΥΩΝ (Γεώργιος Λαμπρούλης):** Δεν έφυγε. Απ’ ότι πληροφορηθήκαμε είναι στο περιστύλιο και θα επανέλθει. Περιμένουμε να επιστρέψει ο κ. Υπουργός και θα πάρετε τον λόγο.

Ορίστε, κύριε Κοτίδη, έχετε τον λόγο.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, Το πρώτο θέμα, το οποίο θέλω να θίξω είναι η ασφάλεια των μέσων μαζικής μεταφοράς. Η οδική ασφάλεια δεν είναι μία κατάσταση, που προκύπτει από ευχολόγια και αγαθές προθέσεις. Πρέπει να αποτελέσει μέριμνα της κεντρικής πολιτικής ηγεσίας, γεγονός που απαιτεί κάποιες σοβαρές δαπάνες από τον κρατικό προϋπολογισμό. Και δεν μιλάμε μόνο για ένα Υπουργείο, το Υπουργείο Μεταφορών και Υποδομών, αλλά και το Υπουργείο Προστασίας του Πολίτη, το Παιδείας, Θρησκευμάτων και Αθλητισμού, Εθνικής Οικονομίας και Οικονομικών. Άρα, εδώ πέρα για να υπάρχει ευελιξία θα πρέπει να έχουμε έναν κοινό φορέα. Αυτή είναι η πρότασή μας, ώστε να υπάρχει πρόληψη. Για να προλάβουμε όλο αυτό στην οδική ασφάλεια πρέπει να δώσουμε ιδιαίτερη βαρύτητα στην πρόληψη.

Η πρόληψη θα επιτευχθεί αφ’ ενός με την εκπαίδευση των παιδιών από τους γονείς και αφ’ ετέρου επεκτείνεται στην εκπαίδευση στα σχολεία μας. Ένα, όμως, μη επαρκώς χρηματοδοτούμενο σχολείο δεν μπορεί να πετύχει αυτό για τους μαθητές του. Η μη συμμετοχή της εκπαίδευσης στην οδική ασφάλεια καθιστά την πολιτεία ηθικό αυτουργό στο έγκλημα που συντελείται.

Τα τροχαία ατυχήματα, κυρίες και κύριοι συνάδελφοι, είναι η πρώτη αιτία θανάτου για νέους στις ηλικίες δεκαέξι έως είκοσι πέντε ετών. Δυστυχώς, είναι καθημερινή είδηση το αίμα στην άσφαλτο. Επίσης, κάθε χρόνο ο αριθμός των τραυματιών αυξάνεται βάσει στοιχείων της ΕΛΣΤΑΤ. Αυτό σημαίνει απώλεια σε εργατικό δυναμικό της χώρας, ενώ τα έξοδα νοσηλείας οδηγούν με τη σειρά τους σε αιμορραγία των ασφαλιστικών ταμείων, άρα και του κρατικού προϋπολογισμού.

Άλλο θέμα που απασχολεί την ελληνική κοινωνία είναι οι προβληματικές μεταφορές με τα μέσα σταθερής τροχιάς. Το τραίνο, λοιπόν, στην Ευρώπη, αλλά και σε όλο τον κόσμο φυσικά αποτελεί το κατ’ εξοχήν διαδεδομένο μέσο μεταφοράς ανθρώπων και εμπορευμάτων, επειδή είναι το πιο πράσινο μέσο μαζικής μεταφοράς, αλλά και το πιο αξιόπιστο από πλευράς ασφάλειας.

Αυτό φυσικά στην Ελλάδα δεν ισχύει και αποδείχθηκε περίτρανα από την τραγωδία στα Τέμπη. Δυστυχώς, ακολουθείται μια πολιτική που απαξιώνει με μεγάλη επιμέλεια αυτό το είδος μεταφοράς προς εξυπηρέτηση των εφοπλιστικών μεγαλοσυμφερόντων. Η συντήρηση και ο εκσυγχρονισμός των υποδομών των ελληνικών σιδηροδρόμων αδράνησε λόγω της υποχρηματοδότησης. Προκλήθηκε ως εκ τούτου η απαξίωση των ελληνικών σιδηροδρόμων ελλείψει των επενδύσεων που θα βοηθούσαν την ανάπτυξη των σιδηροδρομικών μεταφορών εμπορικών και επιβατικών.

Ο προϋπολογισμός του Υπουργείου αγγίζει τα 2,5 δισεκατομμύρια ευρώ, ενώ βρίσκονται απέναντι από τον Υπουργό σημαντικές προκλήσεις. Η «HELLENIC TRAIN» ζητά με άλλοθι τις πρόσφατες φυσικές καταστροφές κρατική επιδότηση και επαναδιαπραγμάτευση της σύμβασης, ενώ ετοιμάζεται για περικοπές προσωπικού λόγω μειωμένων δρομολογίων.

Έκριναν, λοιπόν, κάποιοι φωστήρες της πολιτικής ότι ο σιδηρόδρομος προς το συμφέρον της χώρας είχε τίμημα να πουληθεί το 2017 προς 45 εκατομμύρια, ένα τραγικά χαμηλό τίμημα. Η κρατική δε επιδότηση ανερχόταν ετησίως στα 50 εκατομμύρια, παραπάνω δηλαδή απ’ όσο πωλήθηκε. Το Φεβρουάριο του ’22 με αναθεώρηση της αρχικής σύμβασης θεωρητικά η «HELLENIC TRAIN» δεσμεύτηκε για τον σύγχρονο στόλο βαγονιών, όμως μέχρι σήμερα δεν έχουμε δει κάτι τέτοιο να γίνεται, κάποια αλλαγή στα βαγόνια για παράδειγμα.

Τι θα γίνει, κύριε Υπουργέ, υπάρχει ρήτρα γι’ αυτό, πρόστιμα ή θα αυξήσουμε για μια ακόμα φορά την επιδότηση που δίνουμε σε αυτή την ιταλική εταιρεία;

Επιπλέον, μέσα στην ίδια πρωτεύουσα πόλη, εδώ στην Αθήνα, από τον σταθμό Λαρίσης ως τον Πειραιά υπάρχει αδυναμία προσήκουσα λειτουργίας των σιδηροδρομικών γραμμών μέχρι και σήμερα και μιλάμε για τις εμπορικές μεταφορές.

Αναγκαστικά λοιπόν το μεγαλύτερο μέρος των εμπορευμάτων διοχετεύεται, με μεγάλη χαρά, βέβαια, στους μη φορολογούμενους στην Ελλάδα εφοπλιστές, μέσω των λιμανιών της Ιταλίας και της Σλοβενίας. Ταυτόχρονα επωφελούνται τα λιμάνια της βόρειας Ευρώπης, για παράδειγμα το Αμβούργο, το Ρότερνταμ, πράγμα που οδηγεί και σε αντίστοιχη αύξηση του εφοπλιστικού ναύλου που, όπως είπαμε περισσεύουν οι μέρες και δεν γίνεται άμεση μεταφορά τους προς το κέντρο της Ευρώπης και γιατί όχι και προς τη Ρωσία αύριο-μεθαύριο. Θυσιάσαμε λοιπόν στον βωμό του πλουτισμού κάποιων εφοπλιστικών οικογενειών την προοπτική άντλησης εσόδων στον προϋπολογισμό δια της χρήσης του τρένου στις ευρωπαϊκές μεταφορές και όχι μόνο. Ερώτηση και εδώ: Γιατί δεν υπάρχει η συνέχεια του Σταθμού Λαρίσης προς τον Πειραιά;

Αξίζει να θυμηθούμε πως μετά την τέλεση του εγκλήματος στα Τέμπη ο Πρωθυπουργός είχε αναφέρει ότι η επαναλειτουργία του τρένου αποτελεί προσωπικό στοίχημα για αυτόν. Το στοίχημα αυτό όμως φαίνεται ότι χάνεται, αφού η χώρα εξακολουθεί να είναι χωρισμένη στα δύο στο ύψος της Λάρισας. Και φυσικά μη μου πείτε ότι μία γραμμή με ογδόντα χιλιόμετρα την ώρα είναι η λύση σε αυτό το πρόβλημα.

Οι νεοφιλελεύθερες πολιτικές χρόνων της συνειδητοποιημένης Νέας Δημοκρατίας ουσιαστικά οδήγησαν σε τέλμα και σταδιακά έθεσαν σε ανυπαρξία τον ελληνικό σιδηρόδρομο. Επίσης ούτε επί ΣΥΡΙΖΑ έγινε κάποιο θετικό βήμα προς την ανάπτυξή του. Πρέπει επιτέλους να προβλεφθούν επενδύσεις προς εκσυγχρονισμό του δικτύου γραμμών σιδηροδρόμου και των υποδομών ασφαλούς διέλευσης με σκοπό να λάβει η μετακίνηση με τρένο τη θέση που της αξίζει 2024.

Κύριοι της Κυβέρνησης, δείξε επιτέλους ενδιαφέρον, λαμβάνοντας πρωτοβουλίες, που θα γεννήσουν δουλειές δια της έμπρακτης υποστήριξής σας στις επενδύσεις του πρωτογενούς τομέα. Οι οικονομικές μονάδες που διαχειρίζονται πάσης φύσης αγροτική παραγωγή έπρεπε να υποστηρίζονται στον παρόντα προϋπολογισμό με κατακόρυφη ελάττωση φορολογικών συντελεστών, μείωση του ΦΠΑ στις γεωργικές και κτηνοτροφικές προμήθειες και γιατί όχι κατάργηση ή ακόμη και γιγαντιαία μείωση του φόρου κατανάλωσης στα καύσιμα κίνησης των αμιγώς αγροτικών οχημάτων και μηχανημάτων.

Στην αναμενόμενη ερώτησή σας πού θα βρεθούν αυτοί οι πόροι σάς λέμε ότι δοκιμάστε να κλείσετε δεκάδες ανεξάρτητες αρχές, που απομυζούν εκατοντάδες εκατομμύρια από τον προϋπολογισμό κάθε χρόνο. Βέβαια δεν έχετε χρόνο για αυτά γιατί ασχολείστε με τους παράνομους εισελθόντες αλλοδαπούς, την παραμονή τους στη χώρα και τον μπόλιασμα του ελληνικού λαού, όπως έχετε προείπει, όπως επίσης και τον γάμο των ομοφυλοφίλων, τη νομιμοποίηση των υιοθεσιών τους και άλλα τέτοια.

Ένα σοβαρό ακόμα πρόβλημα νομίζω ότι είμαστε εμείς, η άνοδος της Ελληνικής Λύσης. Η Ελληνική Λύση δεν βρέθηκε, κύριοι, τυχαία στο Κοινοβούλιο. Είναι εδώ γιατί παλεύει με αξίες, εντιμότητα και προτείνει παράλληλα με την κριτική που ασκεί ρεαλιστικές λύσεις. Είμαστε η εθνική, λαϊκή, δημοκρατική και πατριωτική παράταξη.

Κύριε Πρωθυπουργέ, η ορθοδοξία μας δεν μπολιάζεται, δεν μπολιάζεται η ελληνική κοινωνία, δεν μπολιάζεται η κουλτούρα μας. Έχουμε δει τι έχει γίνει σε όλους αυτούς τους τόπους που έχει επιχειρηθεί παρόμοιο μπόλιασμα. Οδηγήθηκαν οι κοινωνίες σε απόγνωση. Εμποδίστε, σας παρακαλούμε, την καταστροφή της πατρίδας.

Τελειώνοντας, θέλω να ευχηθώ καλά Χριστούγεννα. Όμως, για να έχουμε καλά Χριστούγεννα όλοι μας, πρέπει και κάποιοι που περιμένουν από ζημιές καλλιεργητές στο νομό μου, στην Ημαθία, και στους γύρω Νομούς Ημαθίας και Πέλλας, να πάρουν επιτέλους αυτές τις αποζημιώσεις. Μπορεί βέβαια να μην υπάρχει το προσωπικό να εγγραφούν και να εκπληρωθούν πλήρως αυτές οι αποζημιώσεις, αλλά μπορείτε να δώσετε μια προκαταβολή.

Ευχαριστώ πάρα πολύ για τον χρόνο σας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Εφόσον ο κ. Γεωργιάδης είναι εδώ, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βεβαίως παρακολουθήσαμε, κύριε Πρόεδρε, μια πλειοδοσία ξενοφοβίας και ρατσισμού σε σχέση με την τροπολογία που κατέθεσε η Κυβέρνηση και την οποία παρουσίασε ο κ. Γεωργιάδης, μία πλειοδοσία την οποία και καταγγέλλουμε ως ΚΚΕ.

Τι θέλει να κάνει αυτή η τροπολογία; Προσπαθεί να απαντήσει σε μια ανάγκη, το είπε ο κύριος Υπουργός, την έλλειψη εργατικών χεριών. Δεν είναι αντίφαση, κύριε Υπουργέ, αυτό; Δεν σας απασχολεί; Γιατί υπάρχει έλλειψη εργατικών χεριών τη στιγμή που έχουμε και ανεργία; Μήπως ευθύνονται οι συνθήκες εργασίας; Μήπως ευθύνεται το επίπεδο του μεροκάματου, οι συνθήκες διαβίωσης; Δεν έχετε ακούσει για μια σειρά κενές θέσεις εργασίας στον τουρισμό, για εργαζόμενους που παραιτούνται στον τουρισμό στη μέση της σεζόν λόγω απάνθρωπων συνθηκών εργασίας και διαβίωσης; Δεν έχετε ακούσει για υγειονομικούς οι οποίοι παραιτούνται λόγω της εντατικοποίησης της εργασίας και τις απάνθρωπες συνθήκες που εργάζονται; Αυτό είναι το βασικό πρόβλημα στο οποίο έχει συμβάλει και η Κυβέρνηση με το νομοθετικό πλαίσιο που έχετε διαμορφώσει.

Όταν λέτε, λοιπόν, στον εργαζόμενο ότι μπορεί να δουλεύει δεκατρείς ώρες σε δύο εργοδότες με δική σας πρόταση νόμου, όταν δρομολογείτε τις συμβάσεις εργασίας μηδενικών ωρών, ό,τι πιο αντεργατικό υπάρχει, τότε καταλαβαίνετε πάρα πολύ καλά γιατί έχουμε φτάσει σε αυτές τις συνθήκες, σε μια εργασιακή ζούγκλα.

Επί της ουσίας όλοι αυτοί οι εργαζόμενοι χωρίς άδεια παραμονής ήταν οι αόρατοι εργαζόμενοι όλα αυτά τα χρόνια, οι οποίοι διαμόρφωσαν στη Μανωλάδα για παράδειγμα τις συνθήκες του κόκκινου χρυσού, όπως τον ονομάζουν κάποιοι, το θαύμα της Μανωλάδας. Εργαζόμενοι οι οποίοι εργάζονταν κάτω από απάνθρωπες συνθήκες εργασίας, χωρίς να τους πληρώνουν τα δεδουλευμένα, να τους κυνηγάνε. Βεβαίως ζούσαν και κάτω από απάνθρωπες συνθήκες διαβίωσης όχι μόνο οι ίδιοι, αλλά και ο κόσμος που έμενε στη Μανωλάδα. Γι’ αυτό η Μανωλάδα τα τελευταία είκοσι χρόνια είναι σε συνθήκες καραντίνας, και ο ντόπιος πληθυσμός, και οι εργαζόμενοι, και οι μετανάστες εργαζόμενοι.

Έτσι λοιπόν με την τροπολογία αυτή δεν σας έπιασε ο πόνος για να απαντήσετε στα προβλήματα και στις ανάγκες αυτών των ανθρώπων. Τι θέλετε να διασφαλίσετε; Φτηνό εργατικό δυναμικό, για να εξυπηρετηθούν τα συμφέροντα των επιχειρηματικών ομίλων, των εργοδοτών.

Από αυτή την άποψη τους κάνετε και ένα δώρο. Εμείς λέμε να αποσύρετε αυτή τη διάταξη. Ποια είναι αυτή; Αυτή που είπατε και εσείς, ότι άμα χάσει τη σύμβαση εργασίας, χάνει και την άδεια παραμονής. Ξέρετε τι είναι αυτό; Βούτυρο στο ψωμί των εργοδοτών να απειλούν και να εκβιάζουν τον εργαζόμενο ότι «θα σε διώξω από τη δουλειά, θα χάσεις και την άδεια παραμονής, αν δεν κάνεις αυτά που θέλω». Πάρτε την πίσω, αποσύρετε αυτή τη διάταξη, γιατί η εργοδοτική αυθαιρεσία θα εκτοξευθεί στο διάστημα και κάτι παραπάνω.

Εμείς το λέμε καθαρά ότι με όλη αυτή την περιγραφή την οποία κάνατε επιβεβαιώνετε ποιο γεγονός; Ότι θέλετε όλον αυτό τον κόσμο τον ταλαιπωρημένο να τον αξιοποιείτε ανάλογα με τις ανάγκες. Να έχετε μια στρόφιγγα και να την ανοιγοκλείνετε. Υπάρχει έλλειψη χεριών; Να πάρουμε. Δεν υπάρχει; Να τους πετάξουμε στον καιάδα.

Εμείς λέμε ότι πρέπει να αξιοποιήσουν αυτή τη δυνατότητα που τους δίνει και αυτή η τροπολογία παρά το γεγονός ότι δεν διασφαλίζει τα δικαιώματά τους. Είναι υπόθεση διεκδίκησης τα δικαιώματα αυτών των εργαζομένων μαζί με το εργατικό κίνημα. Να διεκδικήσουν δηλαδή ανθρώπινες συνθήκες εργασίας, συλλογικές συμβάσεις, αυξήσεις στα μεροκάματα σε συνδυασμό και σε σύνδεση με το υπόλοιπο εργατικό κίνημα, γιατί αποτελούν κομμάτι τους.

Και ταυτόχρονα, κύριε Υπουργέ, πρέπει να επιβάλλετε στην εργοδοσία ως κράτος, παρ’ ότι είσαστε κράτος φιλικό προς την εργοδοσία, να τους διασφαλίσει ανθρώπινες συνθήκες εργασίας, γιατί να δουλεύεις στα τολ καλοκαίρι από το πρωί μέχρι το βράδυ παθαίνεις ασφυξία. Ανθρώπινες συνθήκες εργασίας και ταυτόχρονα ανθρώπινες συνθήκες διαβίωσης και αυτό να το ελέγχετε, κύριε Υπουργέ. Γιατί η ντροπή της Μανωλάδας επεκτείνεται και σε άλλες περιοχές και δεν έχει μείνει μόνο στη Μανωλάδα. Δεν είναι οι σύγχρονοι άνθρωποι ποντίκια, όπως έγραφε και ο Στάινμπεκ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, πριν έρθετε έκανα μία παρέμβαση για τον πολιτισμό και πόσο σημαντικός είναι και πόσο η Πλεύση Ελευθερίας υπογραμμίζει την αξία του πολιτισμού. Πολιτισμός είναι και ο σεβασμός σε κάθε ανθρώπινη ύπαρξη, ο σεβασμός στα ανθρώπινα δικαιώματα κάθε ανθρώπου, η αναγνώριση ότι όλοι οι άνθρωποι είμαστε ίσοι και άξιοι να χαίρουμε του ίδιου σεβασμού της προσωπικότητάς μας.

Περίμενα στην εισήγησή σας για τον προϋπολογισμό να μας πείτε περισσότερα για το τι έχετε προϋπολογίσει για την ασφάλεια των εργαζομένων στην εργασία, όταν γνωρίζετε πολύ καλά ότι έχουν εκτιναχθεί τα εργατικά ατυχήματα και δυστυχήματα, τι έχετε προϋπολογίσει για μηχανισμούς περιορισμού φαινομένων bullying, κακοποίησης, διακρίσεων, ανισότητας στην εργασία, τι έχετε προϋπολογίσει συνολικά για τα δικαιώματα των εργαζομένων που, δυστυχώς, στην Ελλάδα του 2023 βάλλονται με τρόπο βάναυσο.

Αντί για αυτό, άκουσα μία ομιλία Υπουργού Εργασίας στην οποία αναφέρατε, νομίζω, πάνω από δέκα φορές -ίσως και πολύ παραπάνω- τη λέξη λαθρομετανάστες. Οι λαθρομετανάστες, ο λαθρομετανάστης, οι λαθρομετανάστες. Και δεν πρέπει να διαλανθάνει της προσοχής κανενός ότι η λέξη αυτή είναι λέξη μειωτική της προσωπικότητας ανθρώπων με τους οποίους μπορεί να μη μοιραζόμαστε την ίδια εθνικότητα, ιθαγένεια, προέλευση, καταγωγή, μοιραζόμαστε όμως την ανθρώπινη ιδιότητα και δεν έχετε δικαίωμα ούτε ως Αντιπρόεδρος της Νέας Δημοκρατίας ούτε ως Υπουργός Εργασίας να τους στιγματίζετε.

Ως Πρόεδρος της Βουλής το 2015 είχα ρητά απαγορεύσει τη λέξη, τη χρήση της λέξης αυτής. Ήταν και ο λόγος που ο κ. Σαμαράς τότε, στον οποίον αναφερθήκατε, απέσυρε την Κοινοβουλευτική Ομάδα της Νέας Δημοκρατίας από την Αίθουσα με τη γνωστή του φράση τότε «Μαζέψτε την», που απηύθυνε στον κ. Τσίπρα. Οκτώ χρόνια μετά έρχεστε και διεκδικείτε στην Αίθουσα αυτή αυτό που κάποτε διεκδικούσαν οι Βουλευτές της Χρυσής Αυγής, να στιγματίζουν ανθρώπινες υπάρξεις, να επαναλαμβάνουν ότι υπάρχουν υπάρξεις λαθραίες και υποδεέστερες και να περηφανεύεστε που ο Πρωθυπουργός της χώρας ουσιαστικά, όπως ομολογήσατε, νομιμοποιεί μεθόδους push backs. Γιατί ουσιαστικά κομπάσατε, επειδή κατηγορείται ο κ. Μητσοτάκης για τα push backs.

Θα ήθελα να σας πω πολύ καθαρά ότι τα ζητήματα ισότητας και σεβασμού των δικαιωμάτων όλων των ανθρώπων είναι ζητήματα πολιτισμού και δημοκρατίας. Ο ρατσισμός, ο σεξισμός, η ομοφοβία, η τρανσφοβία, οι διακρίσεις λόγω φύλου, φυλής, εθνότητας, εθνικότητας, ταυτότητας φύλου, σεξουαλικού προσανατολισμού, ασθένειας ή αναπηρίας δεν αποτελούν απλώς παράνομη πράξη και παραβίαση του Συντάγματος, αποτελούν πολύ σοβαρά ποινικά αδικήματα, που ιστορικά έχουν οδηγήσει και στα σοβαρότερα εγκλήματα που γνώρισε η ανθρωπότητα, γιατί γνωρίζετε πολύ καλά ότι στον αντισημιτισμό βασίστηκε το Ολοκαύτωμα και η Γενοκτονία που διέπραξε ο Χίτλερ.

Εδώ μέσα, λοιπόν -και ολοκληρώνω με αυτό- θα πρέπει να έχουμε συνείδηση και συναίσθηση ότι αν ισχυριζόμαστε ότι είμαστε πολιτισμένοι και αν λέτε ότι εκπροσωπείτε μία Κυβέρνηση του κράτους δικαίου, δεν μπορεί να κλείνετε το μάτι με την επίμονη προκλητική επανάληψη μιας απαξιωτικής, ρατσιστικής έκφρασης σε βάρος συνανθρώπων μας, δεν μπορεί να κλείνετε το μάτι στους απολογητές του Ολοκαυτώματος, σε εκείνους που ζουν με τον ρατσισμό και την απαξίωση ανθρώπινων υπάρξεων και τελικά, δεν μπορεί να προσκαλείτε και να προκαλείτε και τις δυνάμεις της αντιπολίτευσης σε έναν διάλογο για το αν θα σεβαστούμε με ίσο τρόπο όλες τις ανθρώπινες υπάρξεις.

Σας καλώ και σας προσκαλώ να μην επαναλάβετε αυτή την άσκηση και σας λέω ότι από πλευράς της Πλεύσης Ελευθερίας αυτά που μόλις είπα για τον σεβασμό όλων των υπάρξεων, αλλά και για τη βαρεία απαξία που έχει αυτό που κάνετε, θα τα επαναλαμβάνω κάθε φορά.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Κοινοβουλευτικός Εκπρόσωπος των Σπαρτιατών κ. Δημητριάδης. Ακολουθεί ο κ. Γιαννούλης από τον ΣΥΡΙΖΑ και μετά ο Υπουργός.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι Βουλευτές, από τα δικά σας λόγια κατάλαβα ότι εσείς χορηγείτε αυτή την άδεια σε παρανόμως εισελθόντες. Κάνω λάθος ή όχι; Είπατε παρανόμως εισελθόντες, εξ αρχής. Επομένως, λοιπόν, αφορά άτομα που έχουν εισέλθει παρανόμως και όχι νομίμως. Συνεπώς, λάθος λέγατε στην αρχή. Γιατί έβγαιναν κάποιοι και έλεγαν: «Μα, εμείς δεν αναφερόμαστε σε παράνομους μετανάστες». Μα, αναφέρεστε σε αυτό το πράγμα. Τα δικά σας λόγια χρησιμοποιώ. Ένα αυτό.

Δεύτερον, να πω και κάτι για την παράνομη μετανάστευση. Ξέρετε η παράνομη μετανάστευση δεν είναι θέμα ρατσισμού ή ξενοφοβίας, είναι θέμα νόμου. Είτε μπαίνεις παρανόμως είτε μπαίνεις νομίμως. Έτσι είθισται. Έτσι έχω μάθει εγώ ως δικηγόρος και έχω μάθει ότι διώκεται και ποινικά. Υπάρχει ειδική ποινική νομοθεσία. Εκτός εάν τα έχω μάθει λάθος εγώ και τα ξέρουν κάποιοι άλλοι καλύτερα. Τι να κάνουμε; Λυπάμαι πάρα πολύ. Επίσης, είναι και κοινή λογική. Δηλαδή, εάν εμείς αφήνουμε συνεχώς αυτά τα άτομα να μπαίνουν μέσα, στο τέλος θα γίνει χαμός, δεν θα μπορούμε να ελέγξουμε τη χώρα.

Το πρόβλημα ποιο είναι κύριε Υπουργέ, κύριε Γεωργιάδη; Μας λέτε ότι είστε κατά της παράνομης μετανάστευσης. Όμως, την ίδια στιγμή με αυτό που κάνετε, με το να δίνετε άδεια παραμονής εργασίας σε άτομα που έχουν εισέλθει παρανόμως εξ αρχής ενθαρρύνετε κάποιους να μπαίνουν συνεχώς. Διότι αυτός που θα μπει μέσα και θα πάρει άδεια παραμονής θα γυρίσει και θα πει: «Κοίταξε, εγώ μπήκα μέσα και νομιμοποιήθηκα». Άρα, θα πάει στους συγγενείς του και θα τους πει: «Έλα και εσύ εδώ». Θα πάει στο Πακιστάν, θα πάει σε κάποιες χώρες της Μέσης Ανατολής και θα πει: «Ελάτε όλοι μαζί εδώ. Είναι μια χαρά εδώ, είναι καλά εδώ. Ελάτε όλοι εδώ πέρα μαζί να εργαστούμε». Και επομένως, θα δημιουργηθεί ένας φαύλος κύκλος, μια αλυσιδωτή αντίδραση συνεχώς παράνομων μεταναστών. Αυτό πάτε να κάνετε αυτή τη στιγμή. Τους ενθαρρύνετε, δεν τους αποθαρρύνετε. Αυτό γίνεται αυτή τη στιγμή. Εάν δε το έχετε καταλάβει, το λέω εγώ.

Και είναι εύλογη, ξέρετε, η ανησυχία και θα σας πω για ποιον λόγο. Έχετε λάβει υπ’ όψιν σας ότι αυτοί οι άνθρωποι, που θα πάρουν άδεια παραμονής και θα πάνε, για παράδειγμα, στον Έβρο -που είναι στις πύλες της Τουρκίας- μπορεί να είναι και ισλαμιστές, μπορεί να είναι και φίλα προσκείμενοι στην Τουρκία; Έχετε υπ’ όψιν τι μπορεί να γίνει; Στη Θράκη έχετε υπ’ όψιν τι μπορεί να γίνει; Στα ακριτικά νησιά; Τα έχετε λάβει υπ’ όψιν σας αυτά εδώ ή όχι; Ή μόνο εγώ τα σκέφτομαι και ανησυχώ; Δεν πρέπει να είμαι όμως ο μόνος που τα σκέφτομαι εδώ πέρα.

Δεύτερον. Είπατε εσείς πάλι πως δεν πρόκειται αυτή η τροπολογία να λύσει το πρόβλημα των εργατικών χεριών. Εφόσον δεν πρόκειται να το λύσει, γιατί τη φέρνετε; Ποιος είναι ο λόγος;

Τρίτον. Βγήκατε και είπατε: Θα κάνουμε τις διακρατικές συμφωνίες. Αντί, λοιπόν, να κάνετε αυτό -που εγώ προσωπικά θα ήθελα πρώτοι να πάνε οι Έλληνες να εργαστούν και όχι οι αλλοδαποί- επιλέγετε αυτή την τροπολογία. Δεν μπορώ να καταλάβω τον λόγο. Τι σας βιάζει τόσο πολύ γι’ αυτή την προτεραιότητα;

Τέταρτον. Επειδή άκουσα να λένε ότι οι Έλληνες δεν πάνε να δουλέψουν. Ακούστε λίγο. Οι Έλληνες δεν θέλουν να πέσουν θύματα εκμετάλλευσης, επειδή γνωρίζουν πως όταν πήγαιναν στα χωράφια, τους εκμεταλλεύονταν αγρίως. Δεν τους πλήρωναν τη μεταφορά, δεν τους έδιναν στέγαση, τους εκμεταλλεύονταν αγρίως. Τι θέλετε, λοιπόν; Θέλετε είλωτες; Αυτό θέλετε; Εξασφαλίστε αξιοπρεπή εργασία σε αγροτικές εργασίες, ώστε να πηγαίνει ο άλλος να δουλεύει. Αυτό θέλουμε. Αντί να το κάνετε αυτό, νομιμοποιείτε κάποιους άλλους που έχουν έρθει παρανόμως. Πραγματικά, τι να πω;

Και κάτι ακόμη. Είπατε πως δεν πρόκειται να υπάρξει συνένωση των οικογενειών. Εδώ, κύριε Γεωργιάδη, στο άρθρο 4 παράγραφος 3 εγώ διαβάζω το αντίθετο. Αν θέλετε, το διαβάζουμε μαζί, μήπως διαβάζω κάτι λάθος. Κάνω λάθος ή όχι, είμαι λάθος ή σωστός; Γιατί η παράγραφος 3 τι λέει εδώ; Πείτε μου λίγο να το καταλάβω και εγώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Λάθος. Θα πάρω τον λόγο μετά.

**ΠΕΤΡΟΣ ΔΗΜΗΤΡΙΑΔΗΣ:** Ωραία, ευχαριστώ πολύ.

Εμείς σας καλούμε να το αποσύρετε αυτό εδώ, πραγματικά.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γιαννούλης Χρήστος από τον ΣΥΡΙΖΑ έχει τον λόγο και ακολουθεί ο Υπουργός.

Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Ειλικρινά αυτές τις στιγμές που ζούμε δεν πρέπει να έχουν προηγούμενο στο ελληνικό Κοινοβούλιο, γιατί οι τριγμοί και τα νερά που έχουν μπει στα θεμέλια της ακροδεξιάς και της δεξιάς πολυκατοικίας δημιουργούν πολιτικό βέρτιγκο.

Θέλω να πω στον κ. Γεωργιάδη και στον κ. Χατζηδάκη με την ιδιότητά τους ως Αντιπροέδρων της Νέας Δημοκρατίας, ότι είχαμε την ατυχία να παρακολουθήσουμε λίγο νωρίτερα μία ομιλία που μάλλον επρόκειτο να αφορά τα μέλη της Κεντρικής Επιτροπής της Νέας Δημοκρατίας και όχι το ελληνικό Κοινοβούλιο. Δεν πιστεύω ότι έχει καμμία σημασία το μασάζ ή η προσπάθεια που έκανε ο κ. Γεωργιάδης να πείσει ότι η κατηγορηματική δήλωση Σαμαρά κατά της νομοθετικής ρύθμισης που στηρίζουν τα κόμματα της Αξιωματικής Αντιπολίτευσης, της Ελάσσονος Αντιπολίτευσης, είναι κάτι που μπορεί να το ξεπεράσει.

Η αλήθεια είναι ότι μετά τη χθεσινή ομιλία του κ. Φλωρίδη, αυτήν την πολιτική χυδαιότητα που εκτυλίχθηκε σε αυτήν την Αίθουσα, υπάρχει ένας διαγκωνισμός για το ποιος θα προσεγγίσει καλύτερα τις ακροδεξιές απόψεις και θέσεις. Ναι, ο όρος λαθρομετανάστης έχει πολύ μεγάλη διαφορά και ας αφήσουμε αυτά τα γλωσσικά τερτίπια, γιατί αφορά δοκιμαζόμενο άνθρωπο, έναν άνθρωπο που με δυσκολία από κάθε γωνιά της γης έρχεται να αναζητήσει κάτι καλύτερο και πρέπει να τον σεβόμαστε ως άνθρωπο και όχι να κάνουμε αυτούς τους λεκτικούς σολοικισμούς, για να ξεπεράσουμε τι; Ότι αυτήν την ώρα σε εντεταλμένη υπηρεσία ο κ. Γεωργιάδης, προφανώς ξεχνώντας τον παλιό του εαυτό, όταν και ο Αλέξης Τσίπρας και ο ΣΥΡΙΖΑ υποστήριζαν ότι μπορεί μέσα από τους μετανάστες να προκληθούν λύσεις για το θέμα της έλλειψης εργατικών χεριών κυρίως στην αγροτική οικονομία, ξεσηκώνανε τον κόσμο, κατεβάζανε τις χλαμύδες από τα πατάρια, ξεσκονίζανε τις σάρισες για το ότι εμείς, η εθνική εξαίρεση, προσπαθούμε να λειτουργήσουμε στη γραμμή των ανοιχτών συνόρων και μια σειρά από ανοησίες. Τίποτα από όλα αυτά δεν επιβεβαιώνει με πιο κατηγορηματικό τρόπο ότι η πολιτική κυβίστηση αν είναι στο DNA σου από την αρχή της πολιτικής σου διαδρομής, δεν σε εγκαταλείπει ποτέ.

Λοιπόν, κύριε Γεωργιάδη, όταν κάνετε Κεντρική Επιτροπή, εδώ είναι οι συνάδελφοι της Συμπολίτευσης, δικά σας ζητήματα είναι, Δεξιάς και ακροδεξιάς. Βάλτε το μέτρο και τον πήχη ποιος είναι πιο κοντά στην ακροδεξιά. Ο Φλωρίδης; Ο Χατζηδάκης; Ο Βορίδης; Είναι το θέμα των ομόφυλων ζευγαριών και της τεκνοθεσίας; Το θέμα της μετανάστευσης; Βρείτε τα.

Ο κόσμος περιμένει να ακούσει από εμάς για τον προϋπολογισμό. Από εσάς δεν άκουσε λέξη από ένα παραγωγικό Υπουργείο, όπου η εργασία και η ανάπτυξη είναι συνυφασμένα. Ο κ. Χατζηδάκης προσπαθεί να βρει λύσεις στα αδιέξοδα και δεν απαντάει στα ερωτήματα που του θέτει η Αντιπολίτευση από το πρωί και ο κ. Παπαθανάσης σε λίγο θα επαναλάβει το ίδιο αφήγημα.

Μπορεί να σας προκαλεί ειρωνικά σχόλια ή γέλιο, κύριε Γεωργιάδη, αλλά, ξέρετε, εδώ συζητάμε για τη ζωή. Και όταν τελειώσετε τη συζήτησή σας με τον δεύτερο Αντιπρόεδρο της Νέας Δημοκρατίας, τον κ. Χατζηδάκη, θα ήθελα να σας πω και να το ακούσετε αυτό: Σταματήστε την υποκρισία. Δεν ξέρω τι έχετε πάθει όλοι. Έχετε πάθει «Τσακλόγλου»; Έχετε πάθει «Φλωρίδη»; Έχετε πάθει «Γεωργιάδη»; Σταματήστε να παίζετε με τη νοημοσύνη των πολιτών.

Και περιμένω να ακούσω τώρα τον κ. Παπαθανάση -ίσως δώσει αυτός απαντήσεις- πώς γίνεται η πρόβλεψη του προϋπολογισμού από 15 να μετατρέπεται σε 7 και από 7 σε 15 και πώς γίνεται οι άμεσες ξένες επενδύσεις, το 63% να είναι στην ουσία τα κόκκινα δάνεια, να είναι κονδύλια σε κατασκευές και κάποια άλλα ψιλά σε διασκέδαση.

Κλείνοντας, θέλω να πω το εξής. Μην παίζετε την τύχη της χώρας, την αναπτυξιακή της προοπτική, με τα προβλήματα που έχετε από την έλλειψη πολιτικού προσανατολισμού σχετικά με το τι είστε. Είστε Κέντρο; Δεξιά; ακροδεξιά; Πάντως σίγουρα είστε μια κακή κυβέρνηση.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Λοιπόν, κύριε Υπουργέ, έχετε τον λόγο. Θα σας παρακαλούσα όσο το δυνατόν πιο σύντομα. Θα βάλουμε πέντε λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Έχουν μιλήσει πολλοί και διαφορετικοί. Θα προσπαθήσω να είμαι όσο το δυνατόν πιο σύντομος.

Πρώτα στον κ. Καραθανασόπουλο από το Κομμουνιστικό Κόμμα Ελλάδας. Η έλλειψη εργατικών χειρών δεν είναι μόνο ελληνικό φαινόμενο. Συνδέεται κατά βάση με το δημογραφικό. Είναι φαινόμενο όλης της Ευρωπαϊκής Ένωσης. Σήμερα υπάρχει ένας τεράστιος διαγκωνισμός μεταξύ των μελών της Ευρωπαϊκής Ένωσης ποιος θα προσελκύσει ανθρώπους στη δική του αγορά εργασίας. Είναι πολύ ευρύτερο, δηλαδή, ημών.

Στο επιχείρημά σας όμως σκοπός μας είναι να εκμεταλλευτούμε αυτούς τους ανθρώπους, με την τροπολογία εννοώ, θα πω ότι κάνετε πολύ μεγάλο λάθος. Γιατί ο μετανάστης, ο παράνομος λαθρομετανάστης, ο λαθρομετανάστης μέχρι χθες που θα γίνει νόμιμος και θα μπορέσει να πάρει την άδεια διαμονής, παίρνοντας την άδεια διαμονής και την άδεια εργασίας, αποκτά αυτομάτως όλα τα δικαιώματα και τις προστασίες του κάθε εργαζόμενου στην Ελλάδα. Και η διάταξη δεν λέει ότι πρέπει να είναι στον ίδιο εργοδότη. Μπορεί να αλλάξει ο εργοδότης. Απλώς πρέπει να έχει εργασία. Δεν μπορεί να έχει την άδεια διαμονής χωρίς να ισχύει η εργασία του.

Και σήμερα, αγαπητέ κύριε Καραθανασόπουλε, που όλοι συμφωνήσαμε ότι υπάρχει τεράστιο έλλειμμα εργατικών χειρών σε αυτήν την πλευρά των ανθρώπων, εννοώ της χειρωνακτικής κυρίως εργασίας, το να λέτε ότι θα τον εκβιάσει ο εργοδότης δεν είναι σοβαρό, διότι μπορεί να βρει δουλειά το επόμενο δευτερόλεπτο. Τόσο μεγάλη είναι η ένταση για να βρει κάποιος εργάτη σε αυτού του τύπου τις εργασίες. Αντιθέτως, εάν παραμένει παράνομος, προφανώς μπορεί να πέσει θύμα εκμετάλλευσης, καθώς δεν τυγχάνει καμμίας προστασίας. Άρα, η διάταξη αυτή ως προς το ζήτημα της προστασίας των δικαιωμάτων είναι ένα βήμα μπρος. Να μην κοροϊδευόμαστε.

Δεν θέλουμε να εισάγουμε φτηνό εργατικό δυναμικό, όπως λέτε. Όποιος εργάζεται νόμιμα, εργάζεται με τον ίδιο βασικό μισθό και τους ίδιους όρους και προϋποθέσεις όλων των υπολοίπων εργαζομένων. Και οι συμφωνίες μετάκλησης εργαζομένων από το εξωτερικό γίνονται με τις ισχύουσες συλλογικές συμβάσεις του κάθε κλάδου και με τα δικαιώματα του κάθε κλάδου. Δεν μπορείς να φέρεις εργαζόμενους από το εξωτερικό και να τους βάλεις με χαμηλότερο ημερομίσθιο απ’ ό,τι ισχύει η κλαδική σύμβαση. Είναι υποχρεωτικό μέσα στον νόμο. Άρα, ούτε αυτό ισχύει. Το ζήτημα όμως ότι πρέπει να βρούμε λύση στο πραγματικό πρόβλημα ελλείψεως εργατικών χειρών, το ξέρετε πάρα πολύ καλά όλες οι πτέρυγες της Βουλής. Να μην κοροϊδευόμαστε.

Είναι ίσως -διαφωνώ με τον κ. Γιαννούλη- απολύτως μία συζήτηση σύμφωνη με τον προϋπολογισμό, καθόσον το έλλειμμα εργατικών χειρών, κύριε Γιαννούλη, μπορεί να απειλήσει τη μακροπρόθεσμη βιώσιμη ανάπτυξη της ελληνικής οικονομίας. Άρα, προφανώς αφορά και την παρούσα συζήτηση.

Προς την κυρία σεβαστή Πρόεδρο της Πλεύσης Ελευθερίας, είπα εγώ ποτέ ότι οι άνθρωποι δεν είναι όλοι ίσοι, με τα ίδια δικαιώματα και απολύτως σεβαστοί; Προφανώς. Οι άνθρωποι είναι όλοι ίσοι, με τα ίδια δικαιώματα και απολύτως σεβαστοί. Αλλά οι άνθρωποι μπορούν να προχωρούν και σε παράνομες πράξεις. Η είσοδος σε μια χώρα κατά παράβαση της νομοθεσίας της παραμένει μια παράνομη πράξη και ο άνθρωπος που επιλέγει να το κάνει αυτό είναι παράνομος. Τώρα, να διαφωνήσουμε επί των γλωσσικών ζητημάτων και του τι αποφασίσατε εσείς τότε ως Πρόεδρος της Βουλής, δε νομίζω ότι έχει πολύ μεγάλη σημασία. Ελληνικά καλά γνωρίζω, καλούς βαθμούς είχα, καλό πτυχίο πήρα. Σας είπα: λαθρεπιβάτης, λαθραναγνώστης, λαθρέμπορος, λαθροθήρας και ούτω καθεξής. Είναι πολύ σύνηθες στην ελληνική γλώσσα. Το έχετε ανεβάσει στην Αριστερά πολύ ψηλά. Εγώ δεν ακολουθώ σε αυτό και δεν υποχωρώ.

Τώρα, η ταύτιση με τη Χρυσή Αυγή όμως, κυρία Κωνσταντοπούλου, με συγχωρείτε, το πήγατε ένα βήμα παραπέρα. Ξέρετε, εγώ έχω την αδυναμία να έχω καλή μνήμη. Η πρώτη μας κοινοβουλευτική γνωριμία έγινε στην προκαταρκτική επιτροπή της λίστας Λαγκάρντ το ’12-’14. Τότε, αν θυμάστε, στην επιτροπή αυτή ο πιο σφοδρός σας υποστηρικτής μέσα στην επιτροπή όλων των κατηγοριών που κάνατε ήταν ο Ηλίας Κασιδιάρης. Και ο άνθρωπος που επιτίθετο με τον πιο σφοδρό τρόπο σε εμένα ήταν ο Ηλίας Κασιδιάρης. Το να ταυτίζετε εμένα εσείς με τη Χρυσή Αυγή πάει πολύ. Και θέλω να υπενθυμίσω ότι και ως Πρόεδρος της Βουλής είχατε κάνει τα πάντα για να γίνουν σεβαστά –τότε λέγατε- τα δικαιώματα των Βουλευτών της Χρυσής Αυγής. Άρα, παρακαλώ πολύ αυτό να το αποσύρετε, γιατί σας είπα έχω καλή μνήμη. Και ποιος είχε καλές σχέσεις με τη Χρυσή Αυγή στην Αίθουσα το θυμάμαι καλά. Το αφήνουμε, πάμε παρακάτω, να μη χαλάσουμε τις καρδιές μας.

Πάω τώρα στον εκπρόσωπο από τους Σπαρτιάτες. Βεβαίως και ισχύει αυτό που είπα και είναι λάθος αυτό που λέτε και σας διαβάζω τη διάταξη, γιατί δεν μου αρέσει να αφήνουμε στη Βουλή σκιές. Διαβάζω τι λέει η διάταξη: «Με απόφαση του γραμματέα της αποκεντρωμένης διοίκησης χορηγείται άδεια διαμονής ως μέλος οικογένειας πολίτη τρίτης χώρας και στον ή στην σύζυγο, γονέα και τα ανήλικα τέκνα των πολιτών τρίτων χωρών, εφόσον α) ο γονέας έχει λάβει την άδεια διαμονής του παρόντος β) ο ή σύζυγος, γονέας των ανήλικων τέκνων ευρίσκονται στην Ελλάδα έως και την 30η Νοεμβρίου 2023».

Άρα, δεν μπορεί να φέρει την οικογένειά του από το εξωτερικό. Και φυσικά η άδεια αυτή συνοδεύει την άδεια του πατέρα ή της μητέρας, ανάλογα ποιος είναι ο εργαζόμενος. Δηλαδή τι λέει η διάταξη αυτή; Ότι εσύ, κύριε, που θα πάρεις άδεια διαμονής και εργασίας, αν έχεις ήδη μαζί σου τη σύζυγό σου και τα παιδιά σου, και αυτά μπορούν να μείνουν νομίμως μαζί σου όσο ισχύει η νόμιμη διαμονή. Δεν λέει ότι μπορείς να τους φέρεις πίσω από τη χώρα που ήρθες. Καταλάβατε ποια είναι η διαφορά; Η επανένωση των οικογενειών νομικά είναι να φέρεις από μακριά κάποιον από την οικογένειά σου, εξ ου και «επανένωση». Εδώ δεν μιλάμε για επανένωση, εδώ μιλάμε για οικογένεια που ήδη είναι ενωμένη εδώ.

Δεν μπορώ να σας το εξηγήσω πιο απλά λεκτικά. Είναι το περισσότερο που μπορώ. Θα με συγχωρέσετε.

Η διάταξη, λοιπόν, δεν έχει την επανένωση των οικογενειών μέσα και είναι πάρα πολύ προσεκτική και πάρα πολύ σκληρή ως προς αυτό. Αντίστοιχες διατάξεις άλλων ευρωπαϊκών χωρών έχουν την επανένωση. Γι’ αυτό ακριβώς το λέω ως διαφορά για να μη χάνουμε χρόνο.

Κύριε Γιαννούλη, αν και λίγο σας απάντησα, καταλαβαίνω -και δεν σας κακολογώ σε αυτό, είναι από τις φορές που λέω ότι έχετε δίκιο- είναι πολύ τραβηχτικό για τον ΣΥΡΙΖΑ και την Αντιπολίτευση να θέλει να αναδείξει τη σημερινή δήλωση του πρώην Πρωθυπουργού Αντώνη Σαμαρά ως ένα λόγο εσωκομματικής αντάρας στη Νέα Δημοκρατία. Όμως, είστε άτυχοι. Πιστεύετε πραγματικά ότι εγώ, ο Άδωνις Γεωργιάδης, μπορώ να τσακωθώ με τον Αντώνη Σαμαρά; Γενικά τσακώνομαι, αλλά με τον Αντώνη Σαμαρά δεν μπορώ. Δεν το επιτρέπει η ιστορία μου, δεν το επιτρέπει ο χαρακτήρας μου και δεν το επιτρέπει ο σεβασμός μου σε αυτόν.

**ΧΡΗΣΤΟΣ ΓΙΑΝΝΟΥΛΗΣ:** Εμείς τι φταίμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ως πρώην Πρωθυπουργός έχει δικαίωμα να λέει την άποψή του. Πολύ καλώς την εξέφρασε, αφού ήθελε να την εκφράσει. Αλίμονο αν δεν μπορεί ένας εκλεγμένος Βουλευτής επί τόσα χρόνια και πρώην Πρωθυπουργός να μην μπορεί να πει την άποψή του. Με σεβασμό σας είπα, όμως, τι ισχύει εδώ στη διάταξη.

Το επαναλαμβάνω για να το κλείσουμε. Η διάταξη αυτή δεν αλλάζει το όριο από τα τρία στα επτά χρόνια, δίνει μια άπαξ ευκαιρία σε όσους έχουν συμπληρώσει τρία χρόνια στην Ελλάδα, έχουν λευκό ποινικό μητρώο και διατηρούν εργασία στη χώρα, όσο διατηρούν εργασία στη χώρα να το κάνουν νόμιμα και να πληρώνουν και ασφαλιστικές εισφορές και φόρους.

Τίποτα περισσότερο δεν κάνει από αυτό και -το είπα και πριν, για να κλείσω, κύριε Πρόεδρε-, δεν προσδοκούμε η διάταξη αυτή να λύσει το πρόβλημα των εργατικών χειρών στη χώρα παρά μόνο κατά ένα μικρό κομμάτι. Προσδοκούμε, όμως, η διάταξη αυτή να χτυπήσει σε κάποιο βαθμό τη «μαύρη» και ανασφάλιστη εργασία, που στον τομέα των ανθρώπων που κατοικούν παρανόμως στην Ελλάδα είναι πάρα πολύ μεγάλη και πρέπει αυτό το πρόβλημα να το θεραπεύσουμε. Όταν λέμε ότι κάνουμε μια γενική προσπάθεια με ψηφιακή κάρτα εργασίας, με επιθεώρηση εργασίας, με ελέγχους να καταπολεμήσουμε τη «μαύρη» και ανασφάλιστη εργασία, θα είναι και υποκρισία να κάνουμε ότι δεν βλέπουμε αυτό που όλοι μας έχουμε δει γύρω μας, δηλαδή, ανθρώπους παρανόμως να εργάζονται, να πληρώνονται «μαύρα» και να μην μπορούν να ασφαλιστούν ακόμα και αν το θέλουν και αυτοί και οι εργοδότες τους.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΧΡΗΣΤΟΣ ΓΙΑΝΝΟΥΛΗΣ:** Θα μπορούσα για ένα λεπτό να έχω τον λόγο, κύριε Πρόεδρε;

**ΣΤΑΥΡΟΣ ΚΑΛΑΦΑΤΗΣ:** Ήταν εξαντλητικές οι επεξηγήσεις.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τον κατάλογο ομιλητών. Για να ολοκληρωθεί ο ένατος κύκλος απομένουν έξι Βουλευτές. Τελευταίος του κύκλου ομιλητής είναι ο κ. Τσίμαρης. Εάν δεν έχουν αντίρρηση οι προηγούμενοι συνάδελφοι, ζήτησε μέσω του Προεδρείου να σας μεταφερθεί το αίτημα να τον προτάξουμε διότι προέκυψε κάποιο προσωπικό ζήτημα.

Τον λόγο, λοιπόν, έχει ο κ. Τσίμαρης και μετά ο κ. Δημοσχάκης, ο κ. Ηλιόπουλος, η κ. Λυτρίβη, η κ. Κοντοτόλη, ο κ. Κεδίκογλου και μετά ο κ. Παπαθανάσης, ο Υπουργός.

Ορίστε, κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε, και ευχαριστώ για την παραχώρηση της θέσης από τους συναδέλφους.

Κυρίες και κύριοι συνάδελφοι, η συζήτηση του προϋπολογισμού είναι η κορυφαία νομοθετική πράξη του ελληνικού Κοινοβουλίου. Είναι ο πέμπτος προϋπολογισμός της Κυβέρνησής σας και ο πρώτος που δεν θα εκτελέσετε σε ένα ευνοϊκό δημοσιονομικό περιβάλλον με επαναφορά του Συμφώνου Σταθερότητας και χωρίς τη δυνατότητα δημοσιονομικής επέκτασης που υπήρχε τα προηγούμενα χρόνια. Άρα, τώρα θα φανεί η αξιοπιστία και η αποτελεσματικότητά σας.

Οι Έλληνες πολίτες αναμένουν ποια θα είναι η διαφορά στην καθημερινότητά τους, όταν αυτός θα εφαρμοστεί. Θα παταχθεί η ακρίβεια; Θα καλυτερεύσουν οι μισθοί και οι συντάξεις αναλογικά με το κόστος διαβίωσης; Θα έχουν καλύτερες συνθήκες παιδείας για τα παιδιά και τα εγγόνια τους ή μήπως θα καλυτερεύσουν οι συνθήκες ιατροφαρμακευτικής περίθαλψης;

Οι αντιθέσεις και οι ανισότητες της κοινωνικής σας πολιτικής είναι αδιαμφισβήτητες και ένα χαρακτηριστικό παράδειγμα αποτελεί ο τομέας υγείας -δεν υπάρχει κανένας από το Υπουργείο- και είναι η πρόσβαση στις υπηρεσίες υγείας ή αλλιώς ανεκπλήρωτες ανάγκες στην υγειονομική περίθαλψη.

Η Ελλάδα κατέχει την κακή πρωτιά στην Ευρωπαϊκή Ένωση, όπου σύμφωνα με την EUROSTAT δύο στους δέκα Έλληνες, το 16,7, αδυνατούν να εκτελέσουν τις απαραίτητες εξετάσεις. Και αντιθέτως με αυτό που είπε ο κύριος Υπουργός, οι Άγγλοι έχουν υποπενταπλάσιες ακάλυπτες ανάγκες υγείας.

Από την άλλη πλευρά, ενώ παραλάβατε τις ιδιωτικές δαπάνες ως τρίτες από την αρχή, δηλαδή από την κορυφή, ως ποσοστό σε ευρωπαϊκό επίπεδο, καταφέρατε φέτος να είμαστε πρώτοι σε δαπάνες υγείας στην Ευρώπη. Είμαστε 37% έναντι της Βουλγαρίας που ήταν 34% και ήταν πρώτη. Και, φυσικά, είμαστε η τελευταία χώρα στην Ευρώπη ω προς το ποσοστό εργαζομένων στην υγεία και την κοινωνική φροντίδα: 5,9 έναντι 15 που είναι ο μέσος όρος. Είναι τεράστια διαφορά.

Ο κύριος Υπουργός είπε ότι όλο αυτό το χρονικό διάστημα υπήρξε μεγάλη ώθηση πόρων προς το σύστημα υγείας. Με αυτό το επίτευγμα, λοιπόν, του να μας ρίξετε στην πρώτη θέση, προφανώς ο τρόπος με τον οποίον κάνετε διαχείριση των κονδυλίων είναι πολύ λανθασμένος. Εάν έχετε δαπανήσει πάρα-πάρα πολλά χρήματα και έχουμε κατρακυλήσει σε αυτές τις θέσεις, κάτι κάνετε λάθος.

Η αποσάθρωση του ΕΣΥ είναι γεγονός και παρά τις κυβερνητικές εξαγγελίες, η υγεία έμπρακτα δεν αποτελεί προτεραιότητά σας. Η χρηματοδότηση του Εθνικού Συστήματος Υγείας είναι κάτω από τον ευρωπαϊκό μέσο όρο, όπως και η δαπάνη που θα διατεθεί από το Ταμείο Ανάκαμψης και Ανθεκτικότητας. Και αυτή κάτω από τον μέσο όρο είναι. Λέτε ότι θα ξοδέψετε περίπου 481 επιπλέον εκατομμύρια ευρώ για τα νοσοκομεία. Όμως, αποκρύπτετε ότι οι ληξιπρόθεσμες οφειλές έχουν εκτιναχθεί στα 1.394.000.000 εκατομμύρια και εκεί θα πάει μεγάλο ποσοστό των δαπανών.

Λέτε ότι θα αυξήσετε τις δαπάνες πάρα πολύ για την υγεία. Λοιπόν, ο τακτικός προϋπολογισμός του Υπουργείου Υγείας για το έτος 2023 διαμορφώθηκε στο ποσό των 5.450.000.000 δραχμές και το 2024 είναι 5.705.000.000. Δηλαδή, είναι περίπου 250 εκατομμύρια παραπάνω. Αν αφαιρέσουμε τα 190 εκατομμύρια που είναι για το Ταμείο Ανάκαμψης, έχουμε 65 εκατομμύρια περίπου ευρώ, δηλαδή όσο η αύξηση για τους γιατρούς. Δίνετε 65 εκατομμύρια για την αύξηση των μισθών των γιατρών του ΕΣΥ, που είναι 5%, τη στιγμή που για τους διοικητές, τους διορισμένους από εσάς διοικητές, δίνετε 40% αύξηση συν το μπόνους. Δηλαδή, κάποιος, του οποίου το μπόνους θα εξαρτάται από την υπερεργασία και την αποδοτικότητα των υφισταμένων του που είναι κακοπληρωμένοι, θα τους ζορίζει για να πληρώνεται αυτός καλύτερα.

Ξέρετε τι κύμα παραιτήσεων θα έχετε μετά από αυτό, κύριε Υπουργέ; Δεν είναι εδώ. Ήδη υπάρχουν αντιδράσεις στους γιατρούς του ΕΣΥ. Αν θέλετε πραγματικά να στηρίξετε το ΕΣΥ, θα αυξήσετε τις δαπάνες και εφόσον λέτε και έχετε σα στόχο να αλλάξετε τον ρόλο που έχει το ΕΟΠΥΥ, θα έπρεπε να εφαρμόζετε τον ιδρυτικό νόμο του, όπου προβλέπει ετήσια επιχορήγηση 0,6 του ΑΕΠ και όχι 0,25. Με αυτό θα είχατε περίπου 800 εκατομμύρια ευρώ επιπλέον ως εργαλείο για να κάνετε τα υπόλοιπα. Βέβαια, αυτά τα λεφτά κόπηκαν γιατί αυξήσατε τη χρηματοδότηση από τους εργαζόμενους. Όμως, εφόσον θέλετε να κάνετε αλλαγές, θα έπρεπε να συμβεί αυτό και θα πρέπει να αντιληφθείτε ότι η υγεία αποτελεί μια επένδυση υψηλής προστιθέμενης αξίας. Όμως, εσείς όχι μόνο στην υγεία, αλλά και σε άλλες τόσες επενδύσεις έχετε χαμηλή στόχευση.

Αυτοί είναι οι πραγματικοί αριθμοί για το ΕΣΥ και αρέσκεστε να διατυμπανίζετε αριθμούς και ποσοστά για να πείσετε ότι η κυβερνητική σας πολιτική είναι η καλύτερη και ξεχνάτε ή αφήνετε στην άκρη τον άνθρωπο και αυτή είναι η ειδοποιός μας διαφορά. Εμείς στο ΠΑΣΟΚ έχουμε προτεραιότητα τον άνθρωπο και προσαρμόζουμε τους αριθμούς σε αυτόν. Για εσάς προέχουν οι αριθμοί και πάνω τους στριμώχνετε τους ανθρώπους. Δεν έχετε στρατηγικό σχέδιο για τη στήριξη του ΕΣΥ. Έτσι φαίνεται από τον προϋπολογισμό αυτό ή έχετε κρυφή ατζέντα.

Ποιες είναι οι δράσεις πρόληψης και προάσπισης της υγείας που σχεδιάζετε; Ποιες είναι οι δράσεις για την ανάσχεση της ερημοποίησης της ελληνικής υπαίθρου; Ξέρετε από τους τρεις δήμους που είχαν τη μεγαλύτερη ποσοστιαία μείωση του πληθυσμού κατά τη τελευταία δεκαετία δύο είναι στην περιφέρεια, στον Νομό Ιωαννίνων: Ο Δήμος Δωδώνης -26% ο Δήμος Πωγωνίου με -23%. Τι κάνετε για να σταματήσετε αυτή την τάση;

Το δημογραφικό ζήτημα είναι άλλο ζήτημα που εισάγει νέα υψηλής σημασίας δεδομένα, τα οποία οφείλουμε να διαχειριστούμε μέσα στα επόμενα χρόνια και το μόνο που διαπιστώνουμε είναι ότι πάλι μεμονωμένες και προσχηματικές ανακοινώσεις κάνετε.

Υπήρξε μια επιτροπή στην οποία συμμετείχε το ΠΑΣΟΚ και το συμπέρασμα ήταν ότι η εξέλιξη των δημογραφικών μεθόδων θα πρέπει να προσμετράται στην οικονομική πολιτική για να αποφευχθεί το αρνητικό σενάριο αυτής. Δηλαδή, θα πρέπει να λάβουμε τα δημογραφικά δεδομένα που δεν κάνετε σε αυτόν τον προϋπολογισμό.

Ευελπιστώ στη νέα Επιτροπή Περιφερειών, στην οποία συμμετέχω, το νέο πόρισμα που θα βγει να μην ξαναμείνει και αυτό μέσα στα συρτάρια.

Η ολιστική αντιμετώπιση της ελληνικής επικράτειας είναι το ζητούμενο της αξιόπιστης διακυβέρνησης, αλλά αν κρίνουμε από ένα μόνο έργο που ταλανίζει την κοινωνία των Ιωαννίνων τα τελευταία χρόνια, ποια αξιοπιστία να βρούμε; Ο οδικός άξονας Ιωάννινα - Κακαβιά δημοπρατήθηκε τρεις φορές και ακόμα δεν ξέρουμε αν τελεσφορήσει λόγω ανεπάρκειας ελέγχου των μελετών του έργου, όπως και το Πάρκο Έρευνας και Τεχνολογίας στην περιοχή, μια περιοχή που προσελκύει ήδη και στην οποία δραστηριοποιούνται εταιρείες υψηλής τεχνολογίας και έρευνας.

Ανακοινώσατε την ένταξη στο Ταμείο Ανάκαμψης, αλλά φαίνεται ότι αυτό μοιάζει σαν μακρινό όνειρο, αν κρίνουμε από ένα άλλο έργο, το έργο ύδρευσης του αγωγού από τον Άγιο Γεώργιο για την ύδρευση Πρέβεζας και Λευκάδας, ένα έργο το οποίο είναι συμβασιοποιημένο και το απεντάξατε με τη δικαιολογία ότι δεν προλαβαίνετε τις καταληκτικές ημερομηνίες του Ταμείου Ανάκαμψης. Πόσα άλλα στην επικράτεια δεν γνωρίζουμε;

Κυρίες και κύριοι συνάδελφοι, όλα τα παραπάνω αποτυπώνουν την προχειρότητα του σχεδιασμού σας σε όλα τα επίπεδα της κυβερνητικής πολιτικής. Αυτό φαίνεται -και τελειώνω- και στον τομέα της ψυχικής υγείας, όπου θέλετε να συγχωνεύσετε εγκεκριμένους οργανισμούς και προγράμματα σε ένα συγκεντρωτικό δύσκαμπτο υπερφορέα, χωρίς διαβούλευση με τους φορείς, αγνοώντας ηθελημένα την εκτεταμένη και αναντικατάστατη εμπειρία τους, χωρίς να υπάρχουν δεδομένα διοικητικά, οικονομικά ή κλινικά τα οποία μας δείχνουν αυτήν την κατεύθυνση. Υπάρχει θεσμικό πλαίσιο το οποίο δεν έχει εφαρμοστεί, το θεσμικό πλαίσιο σχεδιασμού και συντονισμού, ο εθνικός συντονιστής και η Εθνική Επιτροπή Σχεδιασμού και Συντονισμού της οποίας το νομικό πλαίσιο έχει ψηφιστεί με ομοφωνία το 2013 και φυσικά υπάρχει η μη εφαρμογή του Εθνικού Σχεδίου Δράσης 2021-2024. Αυτό το νομοσχέδιο έχει προκαλέσει ποικίλες και μαζικές αντιδράσεις. Δεν θέλουμε σαλαμοποίηση της ψυχικής υγείας για να μπορεί να γίνει κατάτμηση μετά και παράδοση σε διάφορα συμφέροντα.

Διακατέχεστε από αλαζονεία και αναξιοπιστία λόγων και πράξεων. Ο προϋπολογισμός που εισηγείστε, χαρακτηρίζεται από κοινωνική αδικία και αναπτυξιακό έλλειμμα. Το ΠΑΣΟΚ δεν θα στηρίξει την υπονόμευση της συνοχής της ελληνικής κοινωνίας. Καταψηφίζουμε.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικής Ασφάλισης: «Αναμόρφωση επαγγελματικής ασφάλισης, εξορθολογισμός ασφαλιστικής νομοθεσίας, συνταξιοδοτικές ρυθμίσεις, σύστημα διορισμών και προσλήψεων των εκπαιδευτικών της Δημόσιας Υπηρεσίας Απασχόλησης και λοιπές διατάξεις».

Τον λόγο έχει τώρα ο κ. Αναστάσιος Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ)** **ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του έτους 2024 χαρακτηρίζεται από συνέπεια, συνέχεια και σταθερότητα, καθώς σε αυτόν συμπεριλαμβάνονται τα μέτρα που εξαγγέλθηκαν στις εθνικές εκλογές, αλλά και αυτά που ανακοινώθηκαν τόσο στη Διεθνή Έκθεση Θεσσαλονίκης, όσο και μεταγενέστερα, με χαρακτήρα επιπρόσθετης στήριξης. Αποτυπώνει την αναπτυξιακή δυναμική της χώρας μας που νοικοκυρεύεται, εξασφαλίζοντας την εμπιστοσύνη των πολιτών και δηλώνοντας προς τους εταίρους, τους συμμάχους και τους γείτονές μας ότι είναι αξιόπιστος ως σημαντικός παίκτης της διεθνούς σκηνής.

Επίσης, αποτελεί τον πρώτο προϋπολογισμό μετά από δεκατρία έτη που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα. Πρόκειται για σπουδαίο επίτευγμα που οφείλεται στη σκληρή προσπάθεια της ελληνικής κοινωνίας συνδυαστικά με τη συνετή δημοσιονομική πολιτική και σταθερότητα του κυβερνήτη μας Κυριάκου Μητσοτάκη, που εφαρμόζουν με επιμέλεια οι παριστάμενοι Υπουργοί και όχι μόνον.

Σε ένα ευμετάβλητο και απαιτητικό διεθνές περιβάλλον με πολλαπλές προκλήσεις και κρίσεις η ελληνική οικονομία επιδεικνύει ανθεκτικότητα, προσαρμοστικότητα και δυναμική. Ο ρυθμός ανάπτυξης παραμένει πλησίον των στόχων που έχουν τεθεί στο Πρόγραμμα Σταθερότητας του Απριλίου του 2023, ενώ αναμένεται να ανέλθει σε 2,4% μέχρι το τέλος του έτους και σε 2,9% από το 2024 προβλέποντας μάλιστα σημαντική μείωση της ανεργίας.

Επιπλέον, περιλαμβάνονται είκοσι οκτώ δημοσιονομικές παρεμβάσεις, η πλειοψηφία των οποίων έχουν μόνιμο χαρακτήρα, ανταποκρινόμενες στις κοινωνικές ανάγκες και απαιτήσεις της εποχής. Μετά από δεκατέσσερα χρόνια αυξάνονται οι μισθοί των δημοσίων υπαλλήλων με την άρση από τον Ιανουάριο του 2024 του παγώματος των τριετιών των μισθωτών.

Κύριοι Υπουργοί, οι Ένοπλες Δυνάμεις και τα Σώματα Ασφαλείας αποτελούν τους ισχυρούς πυλώνες της ευνομίας και ευταξίας στο εσωτερικό της χώρας, φρουρώντας τα σύνορα της πατρίδας και της Ευρώπης, όπως προέκυψε με το Ενιαίο Δόγμα Ασφάλειας και Άμυνας στη χώρα μας τον Μάρτιο του 2020 στην πατρίδα μου, τον Έβρο, με αποτέλεσμα ο γείτονας να υποστεί την πρώτη μεταπολεμική ήττα.

Μας ικανοποιεί βεβαίως που υπάρχει μέριμνα για την οικονομική του στήριξη προβλέποντας αύξηση του επιδόματος παραμεθορίου και ειδικών συνθηκών εργασίας των στελεχών, καθώς και αύξηση του πτητικού επιδόματος στους πιλότους και τα πληρώματα των πυροσβεστικών αεροσκαφών.

Η στήριξη των συνταξιούχων παραμένει σε θέση προτεραιότητας στην κυβερνητική ατζέντα. Προβλέπεται νέα αύξηση των συντάξεων κατά 3% και κατάργηση του γνωστού πέναλτι του 30% επί των συντάξεων για τους απασχολούμενους συνταξιούχους. Παράλληλα στηρίζεται με κάθε τρόπο ο θεσμός της οικογένειας, επιδιώκοντας την αντιμετώπιση της υπογεννητικότητας, με την πρόβλεψη αύξησης του αφορολόγητου για τις οικογένειες που έχουν παιδιά και της επέκτασης του ήδη θεσμοθετημένου επιδόματος μητρότητας από το 2024 και στους ελεύθερους επαγγελματίες, αλλά και στους αγροκτηνοτρόφους στους εννέα μήνες, μέτρο σημαντικό καθώς το δημογραφικό ζήτημα έχει εξελιχθεί πλέον σε βόμβα το φυτίλι της οποίας καίγεται με γοργούς ρυθμούς. Το βλέπουμε, το αισθανόμαστε και πονάμε πολύ στην ακριτική περιοχή που λέγεται Έβρος και κυρίως στα χωριά του νομού μας που σταδιακά ερημώνουν, καθώς ο πληθυσμός γερνάει και οι νέοι αναζητούν το μέλλον τους σε μεγάλες πόλεις με περισσότερες επαγγελματικές ευκαιρίες. Η λήψη μέτρων στήριξης των ακριτικών περιοχών καθίσταται επιτακτική, καθώς αν σβήσει ένα χωριό στον Έβρο ή στα νησιά του βορειοανατολικού και νοτιοανατολικού Αιγαίου θα αποτελέσει εθνικό πλήγμα.

Προς την κατεύθυνση αυτήν συμβάλλει και η στήριξη του πρωτογενούς τομέα ο οποίος αποτελεί τον βασικό μοχλό ανάπτυξης του νομού, αλλά και της χώρας και ο οποίος δέχεται σημαντικά πλήγματα λόγω της ενεργειακής και οικονομικής κρίσης. Η προβλεπόμενη επιστροφή του ειδικού φόρου κατανάλωσης για τους αγροκτηνοτρόφους και τους αλιείς θα δώσει ανάσα στους ανθρώπους του μόχθου με επιδοματική πολιτική, στηρίζοντας τους πραγματικά ευάλωτους συμπολίτες μας με την αύξηση του ελάχιστου εγγυημένου εισοδήματος.

Επίσης, δίνεται έμφαση στη θωράκιση και αναδιαμόρφωση του συστήματος της δημόσιας υγείας προβλέποντας την αύξηση της επιχορήγησης των νοσοκομείων κατά 20%, όπως έλεγε πριν από λίγο και ο αρμόδιος Υπουργός, μέτρο σημαντικό ιδιαίτερα για τις υγειονομικές μονάδες των ακριτικών περιοχών, όπως είναι το Γενικό Νοσοκομείο Διδυμοτείχου, το Πανεπιστημιακό Γενικό Νοσοκομείο Αλεξανδρούπολης, οι δομές υγείας σε όλο τον νομό, που αποτελούν μία πραγματική υπερταξιαρχία πλησίον των συνόρων. Το Γενικό Νοσοκομείο του Διδυμοτείχου είναι ταυτισμένο με την τοπική νοσηλευτική σχολή η οποία ως γνωστόν επανέρχεται από τα ξένα, όπου τη στείλατε εσείς της Αξιωματικής Αντιπολίτευσης, με απόφαση του Υπουργικού Συμβουλίου. Το συγκεκριμένο νοσοκομείο ως άγονο τύπου Α΄ χρήζει ουσιαστικής στήριξης, ώστε να αποτελεί ιδανικό εργασιακό προορισμό με ουσιαστικά οφέλη.

Επίσης, περιλαμβάνονται δημοσιονομικές παρεμβάσεις αντιμετώπισης των οικονομικών συνεπειών των φυσικών καταστροφών, όπως είναι η άμεση κάλυψη των αναγκών για την καταβολή αποζημιώσεων σε αγροτικές επιχειρήσεις, καθώς και οι επισκευές σε βελτιώσεις υποδομών συνολικού ύψους 600 εκατομμυρίων ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριοι Υπουργοί, λόγω των πλημμυρικών φαινομένων μικρής ή μεγάλης έκτασης που δοκιμάζουν τον Έβρο σχεδόν κάθε χρόνο συνδυαστικά με τις πρόσφατες συνέπειες που υπέστη ο νομός λόγου του πύρινου εφιάλτη, προτείνω και από το Βήμα της Βουλής, όπως το έπραξα και από τα άλλα Βήματα, συνδυαστικά με τις πρόσφατες συνέπειες που υπέστη ο νομός, να υιοθετηθεί ο Νομός Έβρου, κύριε Υφυπουργέ του Υπουργείου Πολιτικής Προστασίας, ως πρότυπο εφαρμογής του δόγματος ολικής προστασίας για όλη τη χώρα. Προτείνω να καταστεί το πρότυπο, το παράδειγμα, ώστε να λέτε, ο Πρωθυπουργός κι εσείς που ηγείστε μαζί με τον Υπουργό σας, ότι θα κάνετε όλη τη χώρα, όπως ορθώς πράξατε για τον Νομό Έβρου.

Κυρίες και κύριοι συνάδελφοι, ο προϋπολογισμός του 2024 στηρίζει την εθνική οικονομία, τα νοικοκυριά, τους ευάλωτους και τις επιχειρήσεις στέλνοντας σαφές μήνυμα αισιοδοξίας και εθνικής αυτοπεποίθησης, κοινωνικής αλληλεγγύης και μέριμνας για όλους και όλες. Για τον λόγο αυτό, υπερψηφίζω τον προϋπολογισμό και με τα δυο μου τα χέρια! Να είστε καλά και ευχαριστώ πολύ! Καλές γιορτές!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αθανάσιος Ηλιόπουλος από την Κοινοβουλευτική Ομάδα «Νέα Αριστερά».

Μέχρι να έρθει ο κ. Ηλιόπουλος στο Βήμα και με πρωτοβουλία του Προεδρείου προτείνω στο Σώμα αμέσως μετά τον κ. Ηλιόπουλο να δώσω τον λόγο στον κ. Ψυχογιό, προκειμένου να τον διευκολύνουμε στο πρόβλημα υγείας που αντιμετώπισε τώρα τελευταία και για το οποίο του ευχόμαστε «περαστικά» και «ταχεία ανάρρωση», ώστε να μπορέσει να απελευθερωθεί για να ακολουθήσει την αποθεραπεία του.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι ιδιαίτερα εύκολο κάποιος να τεκμηριώσει ότι μπροστά μας έχουμε έναν προϋπολογισμό που συνεχίζει μια αντίστροφη αναδιανομή από κάτω προς τα πάνω, άρα μία πολιτική άδικη, μια πολιτική που διευρύνει τις ταξικές και κοινωνικές ανισότητες.

Αυτό φαίνεται εύκολα από την πολιτική σας στον πληθωρισμό απληστίας, φαίνεται πώς αυτό αποτυπώνεται στη δημιουργία ενός βαθιά άδικου φορολογικού συστήματος με αναλογία 60/40 έμμεσων-άμεσων φόρων -τη δεύτερη χειρότερη αναλογία στην Ευρώπη-, στη δεύτερη χαμηλότερη συμμετοχή των εταιρικών κερδών στα φορολογικά έσοδα, δεύτερη χαμηλότερη συμμετοχή για τις χώρες του ΟΟΣΑ και μάλιστα τη χρονιά που οι εισηγμένες στο χρηματιστήριο έχουν ρεκόρ δεκαπενταετίας με 10 δισεκατομμύρια κέρδη.

Φαίνεται, επίσης, από τη μείωση φόρων σε χρηματιστηριακές συναλλαγές, στη συγκέντρωση κεφαλαίου, στα μερίσματα, φαίνεται από τη φοροασυλία σε τράπεζες και funds. Φαίνεται από τα στοιχεία των ετών 2021-2023 με 8% μείωση στον πραγματικό μισθό και ότι αυτήν τη στιγμή μιλάμε για τον δεύτερο χαμηλότερο πραγματικό μέσο μισθό στις χώρες του Οργανισμού Οικονομικής Συνεργασίας και Ανάπτυξης. Αυτό είναι το εύκολο.

Όμως, εδώ θα ήθελα να προσπαθήσω να κάνω κάτι διαφορετικό, να διαβάσουμε τον προϋπολογισμό ανάποδα ξεκινώντας από την κοινωνία και πηγαίνοντας προς τους αριθμούς. Αναρωτιέμαι, λοιπόν: Πού χωράνε, άραγε, στην πολιτική σας και στον προϋπολογισμό που έχετε φέρει οι ανησυχίες και οι αγωνίες των πολιτών που αυτή τη στιγμή προσπαθούν απλά να διαλέξουν χρώμα στη ληστεία που διεξάγεται στην ενέργεια; Γιατί τι τους λέει η Κυβέρνηση; Θα σας ληστέψουμε, αλλά μπορείτε να διαλέξετε αν η ληστεία θα είναι μπλε, πράσινη, πορτοκαλί, κίτρινη, για να γίνει έτσι λίγο πιο ανθρώπινη, λίγο πιο όμορφη. Διότι έχετε φτιάξει μια συγκεκριμένη αγορά ενέργειας που έχει από τα αρνητικότερα αποτελέσματα σε όλη την Ευρώπη. Και πού το βλέπουμε αυτό αυτή τη στιγμή; Το βλέπουμε στα υπερκέρδη στην ενέργεια, το βλέπουμε στην έκρηξη του ΦΠΑ, όπως και στην έκρηξη του κόστους ζωής. Έχουμε τη δεύτερη ακριβότερη τιμή στην Ευρώπη για το ελαιόλαδο και είμαστε σχεδόν 40% πάνω από τον ευρωπαϊκό μέσο όρο για βασικά αγαθά, όπως είναι το γάλα, τα τυριά και τα αυγά.

Από την άλλη, βέβαια, μπορείτε πολύ απλά να τους πείτε να μην ανησυχούν, γιατί όπως πολύ σωστά είχε προβλέψει ήδη από τον Σεπτέμβρη του 2021 ο κ. Γεωργιάδης, η ακρίβεια θα είναι μέχρι τα Χριστούγεννα, οπότε δεν χρειάζεται να πάρεις μέτρα για κάτι το οποίο έχει τελειώσει ήδη από τα Χριστούγεννα του 2021.

Πού χωράνε οι αγωνίες των πολιτών που δυσκολεύονται να πληρώσουν το νοίκι τους και τα στεγαστικά τους έξοδα μέσα στον προϋπολογισμό που έχετε φέρει; Έχετε εικόνα τι γίνεται με τα νοίκια; Έχετε εικόνα τι γίνεται με τη στέγη στη χώρα; Στο Χαλάνδρι 900 ευρώ για εβδομήντα πέντε τετραγωνικά, στο Περιστέρι 550 ευρώ για εξήντα πέντε τετραγωνικά, στην Κυψέλη 600 ευρώ για πενήντα τέσσερα τετραγωνικά, στον Νέο Κόσμο 600 ευρώ για σαράντα οχτώ τετραγωνικά. Και αυτά δεν είναι τα χειρότερα παραδείγματα.

Και τι κάνετε, τι κάνατε στο τελευταίο νομοσχέδιο; Τις αντιπαραγωγικές επενδύσεις που γίνονται στο real estate τις βαφτίζετε σαν «την παραγωγική έκρηξη της χώρας» και έχουμε νομικά πρόσωπα να έχουν ξεφύγει με τη βραχυχρόνια μίσθωση, τη Golden Visa να έχει ξεφύγει με τη βραχυχρόνια μίσθωση και άρα, έναν προϋπολογισμό που δεν λέει τίποτα για το γεγονός ότι αυτή τη στιγμή ένας στους τρεις δαπανά άνω του 50% για έξοδα στέγης. Τι θα έπρεπε να κάνετε; Καθολική απαγόρευση για νομικά πρόσωπα και Golden Visa στη βραχυχρόνια μίσθωση και πλαφόν στις τιμές της ενέργειας.

Πού χωράει στον προϋπολογισμό σας η αγωνία της εβδομηνταεξάχρονης σήμερα στον Βύρωνα που πήγε να χάσει το σπίτι της και το έσωσε η κινητοποίηση της γειτονιάς; Πού χωράει στον προϋπολογισμό σας η αγωνία του ανάπηρου συμπολίτη μας ογδόντα δύο ετών στη Χαλκιδική που τον πετάξατε έξω από το σπίτι του; Πού χωράει στον προϋπολογισμό σας η αγωνία ογδοντατριάχρονης καρκινοπαθούς στο Κουκάκι που έχασε την πρώτη της κατοικία;

Να σας πω πού χωράει και πού αποτυπώνεται αυτή η πολιτική στον προϋπολογισμό σας. Αποτυπώνεται στα 4 δισεκατομμύρια κέρδη που έχουν οι τράπεζες, στη φοροασυλία που έχουν οι τράπεζες και οι servicers, αποτυπώνεται στην κατάργηση κάθε προστασίας της πρώτης κατοικίας που φέρατε ως Κυβέρνηση.

Πού χωράνε στον προϋπολογισμό σας οι ανάγκες, τα όνειρα και οι ελπίδες των εργαζομένων; Πού χωράνε τα όνειρα ενός εργαζόμενου ο οποίος μένει σήμερα στην εργασία του περισσότερες ώρες και δεν πληρώνεται αυτά τα ωράρια; Πού χωράνε τα όνειρα ενός εργαζόμενου που μπορεί να δουλεύει σε μια μεγάλη εταιρεία που στο παρελθόν μπορεί να είχε πληρώσει ακόμη και 400.000 ευρώ πρόστιμο για παραβίαση της εργατικής νομοθεσίας και ξέρει ότι με τη σημερινή Κυβέρνηση η Επιθεώρηση Εργασίας δεν θα πάει εκεί και άμα πάει, το πρόστιμο στη χειρότερη των περιπτώσεων δεν θα υπερβαίνει ποτέ τις 50.000 ευρώ;

Ωστόσο, χωράει και κάπου αλλού στην πολιτική σας. Χωράει στα μέτρα για το δεκατριάωρο. Στη χώρα που έχουμε τις περισσότερες ώρες εργασίας φέρατε το δεκατριάωρο. Χωράει στα απλήρωτα δεκάωρα που είχε φέρει προηγουμένως ο κ. Χατζηδάκης και το βάφτισε «τετραήμερη εργασία». Συζητούσαμε και νομίζαμε ότι ήμασταν σε άλλη χώρα, σε άλλη Αίθουσα. Μας έλεγε «μα, φέρνω την τετραήμερη εργασία, δεν βλέπετε;». Μάλιστα, έφερε την τετραήμερη εργασία για να μαζέψει ελιές ο κόσμος! Και σήμερα ο Άδωνις Γεωργιάδης έφερε και κάτι άλλο για να μαζέψετε τις ελιές, στο οποίο και θα έρθω πάρα πολύ γρήγορα.

Όμως, θα ήθελα να ρωτήσω πού χωράει στον προϋπολογισμό σας η αποτύπωση μιας χρονιάς στην οποία έχουμε εκατόν εβδομήντα τρεις νεκρούς σε εργασιακούς χώρους. Έχουμε εκατόν εβδομήντα τρεις νεκρούς! Πέρυσι ήταν εκατόν τέσσερις. Και τη χρονιά που εκατόν εβδομήντα τρεις οικογένειες έχουν θρηνήσει τους ανθρώπους τους που πήγαν για ένα μεροκάματο, εσείς τι λέτε; Δούλεψε δεκατριάωρο, δούλεψε παραπάνω, λες και δεν γνωρίζετε ότι τα περισσότερα θανατηφόρα εργατικά ατυχήματα γίνονται στο τέλος της βάρδιας, όταν ο εργαζόμενος έχει κουραστεί, όταν χάσει έστω και για λίγο την προσοχή του. Και τη χρονιά με εκατόν εβδομήντα τρεις νεκρούς φέρνετε το δεκατριάωρο!

Και έρχομαι τώρα και στον Άδωνι Γεωργιάδη και στα τελευταία που ακούσαμε. Πρώτα απ’ όλα, θα ήθελα να πω ότι κάποια στιγμή οι ακροδεξιές μπούρδες πληρώνονται. Λες διάφορα και κάποια στιγμή τα μαζεύεις. Και τα μαζεύεις γιατί έρχεται η πραγματικότητα και σε μαζεύει. Γι’ αυτόν τον λόγο, λοιπόν, ο κ. Γεωργιάδης δεν έκανε σήμερα ομιλία, αλλά έκανε μία απολογία προς τον Αντώνη Σαμαρά και προς τα άκρα δεξιά σας. Αυτό, βέβαια, είναι δικό σας πρόβλημα και όχι δικό μας. Σε κάθε περίπτωση, όμως, η διάταξη που έχει μέσα την απομάκρυνση του εργαζομένου και τη δυνατότητα να χάσει την άδεια είναι εκβιαστική και πρέπει να αλλάξει.

Πού χωράει στον προϋπολογισμό σας η πραγματικότητα που βιώνει ένας νέος γιατρός του ΕΣΥ ή ένας ασθενής που έχει ανάγκη το ΕΣΥ; Μήπως χωράει στο γεγονός ότι το 17% των συμπολιτών μας έχει ανάγκες που δεν μπορεί να καλύψει; Χωράει μήπως το γεγονός ότι δίνετε 70% μπόνους στους διοικητές, αλλά δεν δίνετε πραγματικές αυξήσεις στους εργαζόμενους ή φτάνει αυτό το οποίο είπε η κ. Κεραμέως, ότι ζεις μια μοναδική εμπειρία στο δημόσιο, οπότε μπορούμε τους μισθούς να τους πάμε και λίγο πίσω;

Και έρχομαι στην προτελευταία μου φράση. Πού χωράει στον προϋπολογισμό σας η έμφυλη βία; Ακούσαμε τον κ. Οικονόμου να μιλάει για την εγκληματικότητα και να μη λέει κουβέντα, φράση για το γεγονός ότι πριν λίγες μέρες μία γυναίκα στη Σαλαμίνα δολοφονήθηκε από τον σύντροφό της και η οποία είχε απευθυνθεί στην Ελληνική Αστυνομία, η οποία έκανε τα πάντα, ό,τι της είπε η Ελληνική Αστυνομία. Κι εσείς φέρνετε εδώ έναν προϋπολογισμό ο οποίος ούτε αυξάνει τις δομές για τις κακοποιημένες γυναίκες ούτε καν έχετε στην εισηγητική έκθεση τη λέξη «έμφυλες ανισότητες». Δεν υπάρχει για σας το έμφυλο, δεν το βλέπετε, γιατί συνολικά έχετε πρόβλημα με τις ανισότητες.

Και έρχομαι στην τελευταία μου φράση. Πού χωράει στον προϋπολογισμό σας το οξυγόνο της κοινωνίας, η έννοια της δικαιοσύνης; Και δικαιοσύνη σημαίνει ότι δεν γίνεται πριν λίγες μέρες να ακούμε σε αυτό το κτήριο τη διοίκηση του ΟΣΕ –την οποία εσείς ορίσατε- να λέει ότι καταστράφηκαν κρίσιμα υλικά, γιατί έπρεπε να καταστραφούν σε δεκαπέντε μέρες, παραβιάζοντας ευρωπαϊκή οδηγία του 2011.

Δεν χωράει η δικαιοσύνη όταν σε αυτή την Αίθουσα χωρίς ντροπή έρχεται ο κ. Βορίδης για να αθωώσει τον κ. Καραμανλή και λέει «δεν υπάρχουν ποινικές ευθύνες». Και η δικαιοσύνη, ξαναλέω, είναι το οξυγόνο της κοινωνίας.

Για όλους, λοιπόν, τους παραπάνω λόγους, για όλες τις ανάγκες, τα όνειρα και τους κόπους της κοινωνίας, που δεν χωράνε στην πολιτική και στον προϋπολογισμό σας, όχι απλά καταψηφίζουμε, αλλά σας δίνουμε μια υπόσχεση, ότι ως Νέα Αριστερά θα αγωνιστούμε εντός και εκτός της Βουλής, σε όλους τους μικρούς και μεγάλους αγώνες, για να ανατραπεί η πολιτική σας, να μην υλοποιηθεί ό,τι και να ψηφίσετε εδώ μέσα και να ανοίξει ένας δρόμος για την προοδευτική πορεία της χώρας.

Και να ξέρετε πολύ καλά ότι οι αγώνες μπορούν να κερδίζονται. Και το λέω γιατί αυτές τις μέρες άνοιξε η συζήτηση για το ελεύθερο πανεπιστήμιο κακοποιώντας για άλλη μια φορά τη λέξη της ελευθερίας. Γιατί ακόμα σας πονάει το πανεκπαιδευτικό κίνημα του 2006–2007, το οποίο κατάφερε να ακυρώσει τη δικομματική συναίνεση για την αναθεώρηση του άρθρου 16 και τη δημιουργία ιδιωτικών πανεπιστημίων, ούτε μη κρατικών ούτε ελεύθερων. Να ξέρετε ότι αυτοί οι αγώνες μπορούν να κερδίζονται και να φέρνουν αποτελέσματα.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γεώργιος Ψυχογιός από τον ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε, και ευχαριστώ και τους συναδέλφους για την παραχώρηση της θέσης.

Κυρίες και κύριοι συνάδελφοι, κύριοι Υπουργοί, συζητάμε τον προϋπολογισμό, ένα κείμενο πολύ σημαντικό που δεν είναι μόνο αριθμοί, έχει να κάνει και με τις ανθρώπινες ζωές και την καθημερινότητα των πολιτών. Σε αυτό, λοιπόν, το πλαίσιο θα προσπαθήσω να βάλω σε τρεις άξονες την τοποθέτησή μου διότι είναι πάρα πολλά τα ζητήματα και πάρα πολλές οι ενότητες.

Ένας άξονας είναι αυτός που ακούμε εν χορώ από την κοινοβουλευτική Πλειοψηφία, περί της επενδυτικής βαθμίδας -και να εξηγήσω τι σημαίνει αυτό και πώς φτάσαμε σε αυτό- και βέβαια για τη μεσαία τάξη την οποία την υποστηρίζετε, την ενισχύετε. Να δούμε τι κάνει ο προϋπολογισμός γι’ αυτό.

Δεύτερη ενότητα και δεύτερος άξονας είναι η ασφάλεια, το δικαίωμα στην ασφάλεια, όπως αυτή προσδιορίζεται ως κοινωνική ασφάλεια, ως πρόσβαση δηλαδή, στο κοινωνικό κράτος, αλλά και ως πρόσβαση στα δημόσια, κοινά αγαθά.

Και τρίτον, το κράτος δικαίου το οποίο δεν μπορεί να μην απασχολεί έναν προϋπολογισμό διότι πρέπει να το προφυλάσσουμε, πρέπει να το θωρακίζουμε, για να υπάρχει και κοινωνική συνοχή αλλά και ευημερία.

Ξεκινάω, λοιπόν, με το γεγονός ότι η επενδυτική βαθμίδα για την οποία πανηγυρίζετε ήρθε μετά από τις προσπάθειες της κυβέρνησης του ΣΥΡΙΖΑ που άνοιξε τον ελεύθερο διάδρομο, μέσα από τη ρύθμιση του χρέους, μέσα από τα γεμάτα ταμεία, μέσα από την κοινωνία όρθια σε μεγάλο βαθμό και που πάνω σε αυτό πατήσατε, όπως και σε πολλά άλλα, για να πανηγυρίζετε τώρα γιατί; Για ποιους είναι αυτή η επενδυτική βαθμίδα, όταν με τον προϋπολογισμό αυτόν κάνετε ρεκόρ εικοσιεπταετίας στους φόρους, με 29% του ΑΕΠ το 2022; Και μαζί με τις εισφορές, 43% του ΑΕΠ το 2022 αναλογούσαν οι φόροι. Αλλά και οι έμμεσοι φόροι, οι πιο άδικοι φόροι, είναι το 65% του μείγματος έμμεσων και άμεσων φόρων.

Επί Νέας Δημοκρατίας, λοιπόν, από το 2021 έχουν αυξηθεί τα κέρδη από τον ΦΠΑ στο 40%, 7 δισεκατομμύρια. Είναι αυτά τα οποία μοιράζετε, κάτι ψίχουλα δηλαδή, σε σχέση με αυτά που ο κόσμος πληρώνει, και κομπάζετε ότι έχετε και κοινωνική πολιτική.

Η μεσαία τάξη δέχεται οριζόντια και άδικη φορολόγηση μέσω του νέου φορολογικού, που ευνοεί τη φοροδιαφυγή και αποτελεί μέτρο συμπίεσης μισθών, αλλά δείχνει και μια ξεκάθαρη εύνοια στους λίγους και ισχυρούς μεγάλους ομίλους. Τα τελευταία τέσσερα χρόνια το ιδιωτικό χρέος αυξήθηκε κατά 20 δισεκατομμύρια ευρώ, δηλαδή οι οφειλές των πολιτών, και επιπλέον τα δύο τελευταία χρόνια έγιναν εβδομήντα πέντε χιλιάδες πλειστηριασμοί και αναμένονται ακόμα διακόσιες πενήντα χιλιάδες έως το 2026. Οι δανειολήπτες δεν έχουν απολύτως καμμία προστασία, ούτε δικαστική αλλά επί της ουσίας ούτε εξωδικαστική, διότι όλα έχουν έρθει στα μέτρα των funds και των servicers. Οι τράπεζες, οι εταιρείες ενέργειας, τα διυλιστήρια παρουσίασαν τεράστια υπερκέρδη.

Ο προϋπολογισμός δεν απαντά στα μεγάλα προβλήματα νοικοκυριών και μικρομεσαίων, δεν απαντά στην κρίση ακρίβειας και χρέους, στη στεγαστική και κλιματική κρίση, δεν απαντά στην αισχροκέρδεια, πολλαπλασιάζει την τιμή από το χωράφι στο ράφι και είναι σε βάρος παραγωγών και καταναλωτών, παραγωγών που και στον νομό μου δυσκολεύονται πάρα πολύ να καλύψουν το τεράστιο κόστος παραγωγής αφού δεν εφαρμόσατε προτάσεις όπως ο ειδικός φόρος κατανάλωσης στην αντλία, που ζητήσαμε να μηδενιστεί για τους αγρότες, που είναι βορά στους μεσάζοντες και τους εμπόρους οι οποίοι καθορίζουν τις τιμές κατά το δοκούν.

Μέτρα στήριξης και ελάφρυνσης που προβλέπει ο προϋπολογισμός για τους αγρότες δεν καλύπτουν τις ανάγκες, διότι καλύπτονται από την αύξηση του πληθωρισμού, ενώ προβλήματα υπάρχουν και στις υποδομές οι οποίες δυστυχώς δεν υλοποιούνται, όπως μεγάλα φράγματα ή άλλες μεγάλες εγκαταστάσεις που είχαν ξεκινήσει από την κυβέρνηση του ΣΥΡΙΖΑ και έχουν βαλτώσει.

Περνάω στην ασφάλεια. Ασφάλεια είναι να πηγαίνει κανείς να εργάζεται και να αισθάνεται ασφαλής και μέσα στον προϋπολογισμό πρέπει αυτό να κατοχυρώνεται, με ενίσχυση του ΣΕΠΕ, με αποκατάσταση των αδικιών στην αγορά εργασίας που έχετε ξηλώσει με χαμηλές αμοιβές, με ευέλικτη απασχόληση και με πάρα πολλά θανατηφόρα εργατικά ατυχήματα μέσα στο 2023. Η αύξηση των μισθών του 6,5% στην ουσία δεν αρκεί για να καλύψει τις ανάγκες διότι η μεταβολή του πληθωρισμού σε διατροφή και διαρκή αγαθά ξεπερνά το 9,1%. Οι αυξήσεις των ασφαλιστικών εισφορών που έχουν ήδη συντελεστεί και έχουν δύο και τρία χρόνια -οι δικηγόροι και οι άλλοι ελεύθεροι επαγγελματίες το γνωρίζουν- στην ουσία επιβαρύνουν ακόμα περισσότερο αυτές τις ομάδες, ενώ η αύξηση στο ελάχιστο εγγυημένο εισόδημα στο 8% και οι μικρές αυξήσεις στις συντάξεις και πάλι στην ουσία καταβροχθίζονται από τις πληθωριστικές πιέσεις.

Όταν όμως έδινε η κυβέρνηση του ΣΥΡΙΖΑ το κοινωνικό μέρισμα στα 800 εκατομμύρια ή και λίγο παραπάνω ή την δέκατη τρίτη σύνταξη, μέσα μάλιστα στις πιο δύσκολες συνθήκες τις μνημονιακές και με πιέσεις και μάλιστα με μάχες που είχαν δοθεί, εσείς τότε μιλούσατε για «ψίχουλα». Έρχεστε, λοιπόν, σήμερα για 300 εκατομμύρια και λίγο παραπάνω και πανηγυρίζετε, αντί να απολογείστε και να μην το λέτε καθόλου ως στήριξη στον κόσμο ο οποίος υποφέρει.

Η δημόσια δαπάνη για την υγεία είναι πολύ κάτω από τον ευρωπαϊκό μέσο όρο και αυτό συνεχίζεται, παρά το γεγονός ότι περάσαμε μια πανδημία και όλοι οι άνθρωποι της πρώτης γραμμής δυσκολεύονται πάρα πολύ, είναι στα όριά τους και κάποιοι έχουν αποχωρήσει κιόλας. Και μάλιστα η κατά κεφαλήν δαπάνη είναι 40% κάτω από τον ευρωπαϊκό μέσο όρο, πολύ περισσότερο από τη δημόσια δαπάνη συνολικά. Για να το πούμε απλά, πλήρης απαξίωση των νοσοκομείων, υποβάθμιση των κέντρων υγείας και σε ομηρία χιλιάδες εργαζόμενοι συμβασιούχοι, οι οποίοι με προκηρύξεις θα μπορούσαν και δικαιούνται να μονιμοποιηθούν. Αλλά και οι ανασφάλιστοι που πήγαν το 2016 στα νοσοκομεία και στις ιδιωτικές κλινικές, δεν έχουν το δικαίωμα πλέον στους ιδιώτες και ξηλώνετε και το δικαίωμά τους ακόμα και στα νοσοκομεία.

Αυτά, λοιπόν, κάνουν την κοινωνική ασφάλεια, όπως και η παιδεία η οποία θα πρέπει και στις υποδομές της να ενισχυθεί, διότι καταρρέει. Είδαμε και αναπληρώτρια εκπαιδευτικό η οποία είχε εργατικό ατύχημα και αντί να στηριχθεί λόγω των υποδομών, την απειλούν για την προϋπηρεσία της και τον μισθό της. Δεν υπάρχουν προσλήψεις, πέρα από αυτές που είχαμε δρομολογήσει το 2019 σε Ειδική Αγωγή και Γενική Παιδεία, η φοιτητική και σχολική μέριμνα είναι εκτός, για επιδότηση ενοικίου σε αναπληρωτές που πάνε στην άλλη άκρη της Ελλάδας τίποτα. Για πρόσβαση σε ειδικούς επιστήμονες στα σχολεία για το bullying και τη βία, ψυχολόγους, διατροφολόγους, δεν προβλέπονται τέτοιες δαπάνες. Μάλλον είναι πολυτέλεια ή αχρείαστες.

Όσον αφορά το άρθρο 16, για το οποίο ακούμε, πρέπει να θωρακιστεί και να ενισχυθεί ο δημόσιος χαρακτήρας του πανεπιστημίου, να ενισχυθεί σε υποδομές, σε προσωπικό και σε φοιτητική μέριμνα.

Πρέπει να μπορεί κάποιος με ασφάλεια να μπει στο τρένο, που δεν ενισχύετε τις δαπάνες γι’ αυτό, να μπορεί να πάει στο γήπεδο σαν θεατής ή εργαζόμενος, να μπορεί μια γυναίκα να καταγγείλει και να έχει αποτέλεσμα η καταγγελία της για τη βία και όχι αυτό που έγινε, με τις τραγικές συνέπειες που είχαμε. Να μην περπατάς μέρα μεσημέρι και να έχουμε ξεκαθάρισμα λογαριασμών με σφαίρες από εδώ και από εκεί. Σίγουρα απαιτείται η μείωση της εγκληματικότητας, που όμως με υποστελεχωμένα αστυνομικά τμήματα στην επαρχία, δυστυχώς, ο κόσμος βλέπει ότι ακόμα και η περιουσία του η ίδια κινδυνεύει. Αυτά για την ασφάλεια.

Κλείνοντας, για το κράτος δικαίου θα πω ότι δεν μπορεί σε μια πολιτεία η οποία λέγεται δημοκρατική, σύγχρονη, να μην τηρείται το κράτος δικαίου. Και δυστυχώς αυτό το βλέπουμε και στο σκάνδαλο των υποκλοπών, με την επιτροπή του Ευρωκοινοβουλίου, το βλέπουμε και στις εκθέσεις του Συμβουλίου της Ευρώπης για την κατάσταση στα κέντρα κράτησης και στις φυλακές, στον εθνικό μηχανισμό διερεύνησης περιστατικών αυθαιρεσίας και για τα pushbacks, αλλά και για ό,τι έχει να κάνει με την τήρηση των κανόνων και των προβλέψεων για το Διεθνές Δίκαιο που είναι όπλο για όλους μας. Και εμείς αυτό ζητάμε. Πρέπει να υπάρξει φύλαξη των συνόρων, αλλά η απαρέγκλιτη και πολύ προσεκτική υπηρέτηση του Διεθνούς Δικαίου είναι προϋπόθεση γι’ αυτό.

Και σίγουρα αυτά που ακούστηκαν από τον κ. Γεωργιάδη -δεν έχω χρόνο να πω περισσότερα- είναι ζητήματα τα οποία όταν τα είχαμε θέσει εμείς πριν από κάποια χρόνια και είχαμε πει ότι είναι απαραίτητο να υπάρξει μία ένταξη και μια αξιοποίηση του εργατικού δυναμικού μας μιλούσαν για ανοιχτά σύνορα, μας μιλούσαν για πολιτικές οι οποίες δεν έχουν να κάνουν σε τίποτα με την αγροτική παραγωγή ή αυτή καθαυτή την ανθρώπινη αξιοπρέπεια, ύπαρξη και εργασία.

Πρέπει να υπάρξουν δικλίδες στην τροπολογία αυτή, θα πρέπει να βελτιωθεί, για να μπορέσει να έχει το αποτέλεσμα.

Για όλους τους παραπάνω οικονομικούς, κοινωνικούς, ιδεολογικούς -θα πω- και θεσμικούς λόγους θεωρούμε ότι αυτός ο προϋπολογισμός: Βαθαίνει τις κοινωνικές ανισότητες. Κάνει σταθερά αναδιανομή πλούτου προς τους λίγους και ισχυρούς που στηρίζετε και σας στηρίζουν. Δεν προστατεύει την κοινωνική πλειοψηφία στις συνθήκες ακρίβειας. Τη φτωχοποιεί στερώντας, μάλιστα, βασικά κοινωνικά αγαθά, τα οποία εμείς είχαμε προτείνει κάποτε να μπουν στο Σύνταγμα και να κατοχυρωθούν, όπως ρεύμα, νερό, θέρμανση και το καταψηφίσατε εσείς, η αναθεωρητική Βουλή του 2019.

Απέναντι σε αυτό πρέπει να αντιτάξουμε μια στρατηγική με ένα εντελώς αντίρροπο μείγμα πολιτικής, με συγκεκριμένες ριζοσπαστικές αλλά και εφαρμόσιμες προτάσεις, όπως έχουμε κάνει το προηγούμενο διάστημα. Όμως δείξαμε και σημαντικά δείγματα γραφής ως κυβέρνηση που μπορούν στην πράξη να βελτιώσουν την καθημερινότητα και τη ζωή των πολιτών και να δείξουν αυτό που ακράδαντα πιστεύουμε, ότι υπάρχει εναλλακτική λύση, υπάρχει άλλος δρόμος και πρέπει αυτό μέσα και έξω από τη Βουλή και κάνοντας και τις όποιες δυνατές συμμαχίες να το υπηρετήσουμε με ειλικρίνεια και αποφασιστικότητα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ψυχογιό.

Τον λόγο έχει τώρα η κ. Ιωάννα Λυτρίβη από τη Νέα Δημοκρατία.

Θα ακολουθήσει η κ. Κοντοτόλη, ο κ. Κεδίκογλου και μετά ο Υπουργός, ο κ. Παπαθανάσης.

**ΙΩΑΝΝΑ ΛΥΤΡΙΒΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, βρισκόμαστε αισίως στην τρίτη ημέρα συζήτησης στην Ολομέλεια της Βουλής του κρατικού προϋπολογισμού για το 2024, του πρώτου της δεύτερης κυβερνητικής θητείας της Νέας Δημοκρατίας που καθρεφτίζει τα βασικά χαρακτηριστικά του πολιτικού παραδείγματος που επιλέγει ο Κυριάκος Μητσοτάκης για τη διακυβέρνηση της χώρας. Αξιοπιστία και εξωστρέφεια, προσαρμοστικότητα και ευελιξία, αξιολόγηση και λογοδοσία σε ένα πλαίσιο κοινωνικής δικαιοσύνης.

Πριν από όλα, θα ήθελα και εγώ να αναφερθώ στο γεγονός ότι είναι ο πρώτος προϋπολογισμός ύστερα από δεκατρία χρόνια που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα και αυτό είναι επίτευγμα. Είναι επίτευγμα που οφείλεται στη συλλογική προσπάθεια όλων των Ελλήνων πολιτών, αλλά και στη συνετή και αποτελεσματική πολιτική που ακολουθήθηκε τα τελευταία χρόνια.

Και εύλογα αναρωτιέται κάποιος, και γιατί είναι τόσο σημαντική η ανάκτηση της επενδυτικής βαθμίδας; Συμβολικά, η ανάκτησή της και οι συνεχείς θετικές αξιολογήσεις της ελληνικής οικονομίας αντανακλούν την ενίσχυση του κύρους και της αξιοπιστίας της χώρας μας σε μια δύσκολη συγκυρία με αλλεπάλληλες εξωγενείς κρίσεις. Πρακτικά, με την επίτευξη του στόχου αυτού εξασφαλίζεται η απρόσκοπτη πρόσβαση στην αγορά ομολόγων, συγκρατείται το κόστος δανεισμού για το ελληνικό δημόσιο και το χρηματοπιστωτικό μας σύστημα και αυξάνονται οι ξένες επενδύσεις, καθώς αποκαθίσταται η πρόσβαση σε νέες αγορές πολλών χωρών.

Γίνεται αντιληπτό ότι αυτά τα δεδομένα όχι μόνο μπορούν να αντισταθμίσουν σε μεγάλο βαθμό τυχόν γεωπολιτικούς κλυδωνισμούς στο διεθνές στερέωμα, αλλά και να συγκρατήσουν παρεπόμενες πληθωριστικές τάσεις. Αξιοπιστία και εξωστρέφεια, λοιπόν.

Σε αυτό το πλαίσιο συνακόλουθα έρχεται και η αύξηση κατά 15,1% των επενδύσεων που οφείλεται εν πολλοίς στην αναβάθμιση του αξιόχρεου της Ελλάδας στην επενδυτική βαθμίδα, αλλά όχι μόνο εκεί. Η αύξηση αυτή οφείλεται και στους σημαντικούς πόρους του Προγράμματος Δημοσίων Επενδύσεων. Συγκεκριμένα αναμένεται να εισρεύσουν στην ελληνική οικονομία εντός του 2024 επενδυτικοί πόροι ύψους 12,2 δισεκατομμυρίων ευρώ μέσω του ΕΣΠΑ και του Εθνικού Προγράμματος Δημοσίων Επενδύσεων, καθώς και από το Ταμείο Ανάκαμψης.

Τι αποτύπωμα θα έχει αυτή η αύξηση στη ζωή των πολιτών; Περισσότερες, πιο ποιοτικές και πιο ολοκληρωμένες θέσεις εργασίας. Ενίσχυση της απασχόλησης όλων, ιδιαίτερα των πιο ευάλωτων, γυναικών και νέων, που συνεχίζουν να καταγράφουν χαμηλά ποσοστά απασχόλησης παρά τη σημαντική γενική μείωση της ανεργίας. Περισσότερες θέσεις έντασης γνώσης και όχι έντασης εργασίας θέσεις που εν τέλει θα οδηγήσουν σε ένα πιο αναπτυξιακό και πιο δυναμικό παραγωγικό πρότυπο για τη χώρα μας.

Ένα άλλο βασικό στοιχείο του κρατικού προϋπολογισμού είναι ότι καταρτίστηκε λίγες μόλις εβδομάδες ύστερα από τις διαδοχικές φυσικές καταστροφές που έπληξαν τον Αύγουστο και τον Σεπτέμβριο του 2023 την επικράτεια, γεγονός που καταδεικνύει ότι οι συνέπειες της κλιματικής αλλαγής είναι εδώ. Δεν πρόκειται για παροδικό φαινόμενο. Ως εκ τούτου απαιτείται αντιμετώπισή τους σε μόνιμη βάση. Εδώ ακουμπάει η προσαρμοστικότητα και η ευελιξία.

Ας μην γελιόμαστε, για τη διατήρηση όσων με τόσο κόπο έχουν κερδηθεί και την επίτευξη των τιθέμενων μακροοικονομικών στόχων, κρίσιμη προϋπόθεση είναι η γρήγορη αποκατάσταση της παραγωγικής δραστηριότητας που επλήγη βάναυσα από τις πρόσφατες φυσικές καταστροφές, αλλά και η πρόβλεψη έναντι αντίστοιχων μελλοντικών φαινομένων.

Γι’ αυτό το σκοπό η Κυβέρνηση λαμβάνει επιπρόσθετα μέτρα και πραγματοποιεί σημαντικές επενδύσεις μέσω εθνικών και συγχρηματοδοτούμενων πόρων σε τέσσερα επίπεδα. Πρώτον, στην κλιματική μετάβαση και απανθρακοποίηση. Να πούμε εδώ ότι στη χώρα μας υλοποιείται το πρώτο τέτοιο πρόγραμμα στην Ευρώπη. Δεύτερον, στην ανάπτυξη ανθεκτικών υποδομών σε ακραία καιρικά φαινόμενα. Τρίτον, στη σημαντική ενίσχυση της πολιτικής προστασίας και πρόληψης. Και τέταρτον, στη θωράκιση της οικονομίας μας με την πιο μόνιμη πρόβλεψη σχετικών κονδυλίων στον προϋπολογισμό, την ενίσχυση της ασφάλισης, καθώς και της ταχύτητας και της αποτελεσματικότητας στην κρατική αρωγή.

Κυρίες και κύριοι συνάδελφοι, ο προϋπολογισμός του 2024 συνοδεύεται για τρίτη χρονιά από τον προϋπολογισμό επιδόσεων με επέκταση του πλαισίου αξιολόγησης των προγραμμάτων των φορέων και τη θέσπιση επιπλέον δεικτών μέτρησης, των λεγομένων και KPIs και δράσεων εξοικονόμησης δαπανών. Περαιτέρω, για πρώτη φορά παρουσιάζεται η περιβαλλοντική διάσταση των προγραμμάτων όλων των Υπουργείων. Και τι σημαίνει αυτό; Σημαίνει αξιολόγηση και σημαίνει λογοδοσία. Μέσω του προϋπολογισμού επιδόσεων, στοχεύουμε στη βέλτιστη αξιολόγηση της αποτελεσματικότητας και αποδοτικότητας της χρήσης των πόρων και στην αποτύπωση της λειτουργικής κατεύθυνσης αυτών σε επίπεδο γενικής κυβέρνησης. Με την αποτύπωση της δαπάνης ανά λειτουργία, μπορούμε να έχουμε καλύτερη εικόνα για την εφαρμοζόμενη πολιτική σε κάθε τομέα.

Εν ολίγοις: αξιολόγηση, ανατροφοδότηση και ανασχεδιασμός σε ενδεχόμενες αστοχίες, ό,τι δηλαδή επιτάσσουν οι αρχές της χρηστής διοίκησης, η εφαρμογή του κύκλου ποιότητας σε κάθε σύστημα διακυβέρνησης, σε κάθε επίπεδο, κεντρικό, περιφερειακό ή τοπικό, σε κάθε πεδίο πολιτικής.

Κυρίες και κύριοι συνάδελφοι, οι πολίτες επέλεξαν τη σταθερότητα ταυτόχρονα με τη δράση εμπρός. Έδωσαν σαφή εντολή στην Κυβέρνηση να δώσει τέλος στις διαχρονικές αδυναμίες του κράτους, χωρίς δισταγμούς και συμβιβασμούς. Έδωσαν σαφή εντολή να εδραιώσει ριζικές αλλαγές για τις οποίες τέθηκαν οι στέρεες βάσεις στην προηγούμενη θητεία και να τολμήσει να κάνει τομές σε μια σειρά από μεταρρυθμιστικά πεδία, ιδιαιτέρως κρίσιμα για την ποιότητα της ζωής μας: Στη δημόσια υγεία, την παιδεία, τη δημόσια διοίκηση και τον ψηφιακό τους μετασχηματισμό, εσχάτως και την τεχνητή νοημοσύνη.

Έδωσαν εντολή για την επίτευξη μιας πιο αποτελεσματικής και ταχύτερης απονομής της δικαιοσύνης, τη δημιουργία νέων και ποιοτικών θέσεων εργασίας και την κατάρτιση για την περαιτέρω μείωση της ανεργίας και την ενίσχυση της απασχόλησης, αλλά και τη βιώσιμη ανάπτυξη, τη δημοσιονομική αξιοπιστία και την εξωστρέφεια, που φέρνει τις επενδύσεις και ανοίγει τις προοπτικές για όλους σε μια παγκοσμιοποιημένη κοινότητα, που κάνει την Ελλάδα μας διεθνώς ισχυρή, ένα σοβαρό ισότιμο εταίρο.

Επέλεξαν και κάτι ακόμα. Επέλεξαν την τεκμηρίωση, την αιτιολόγηση, το θεσμικό σχεδιασμό, την πολιτική των έγκυρων στοιχείων και αναλυτικών δεδομένων, την πολιτική του μετρήσιμο, του συγκρίσιμου και του κοστολογημένου. Αυτές ακριβώς οι επιλογές των πολιτών αποτυπώνονται και υπηρετούνται από τον κρατικό προϋπολογισμό για το 2024 και αυτούς ακριβώς τους στόχους καλείται να συγκεράσει, αφ’ ενός τη δημοσιονομική σταθερότητα, που με τόση προσπάθεια κατακτήθηκε και είναι το θεμέλιο, είναι η βάση για κάθε προσπάθεια, αφ’ ετέρου τον αναπτυξιακό εκσυγχρονισμό σε ένα στιβαρό πλαίσιο κοινωνικής δικαιοσύνης και προστασίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Μαρίνα Κοντοτόλη από τον ΣΥΡΙΖΑ.

**ΜΑΡΙΝΑ ΚΟΝΤΟΤΟΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε αυτές τις ημέρες στην Εθνική Αντιπροσωπεία τον προϋπολογισμό του 2024, εν μέσω μιας γενικευμένης «κυβερνητικής ευφορίας». Τώρα αν αυτή η ευφορία αποτυπώνεται και στην κοινωνία όταν φτάνει μπροστά στο ταμείο του σουπερμάρκετ ή όταν ανοίγει τον λογαριασμό του ηλεκτρικού ρεύματος και της θέρμανσης, μάλλον η απάντηση είναι αρνητική.

Κυρίες και κύριοι συνάδελφοι, όταν σε λίγες μέρες πάμε στην εκλογική μας περιφέρεια για τις γιορτές των Χριστουγέννων και πούμε στους συμπολίτες ότι τα οικονομικά της χώρας μας βρίσκονται σε άνοδο και ότι πήραμε την επενδυτική βαθμίδα, μάλλον θα μας περάσουν για τρελούς ή το λιγότερο για ονειροπαρμένους.

Η ακρίβεια έχει εκτινάξει τον τιμάριθμο των τροφίμων στο 10,3%, σύμφωνα με στοιχεία του Οκτώβρη της EUROSTAT. Οι τιμές των καυσίμων είναι οι υψηλότερες στην Ευρώπη. Είναι 1,3 ευρώ η βενζίνη στη Βόρεια Μακεδονία, 1,4 ευρώ στη Βουλγαρία, 1,4 ευρώ στην Κύπρο που προμηθεύεται από τα Ελληνικά Διυλιστήρια, 1,9 ευρώ στη χώρα μας από τα ίδια διυλιστήρια. Πάνω από το 40% του εισοδήματος του νοικοκυριού πηγαίνει στα έξοδα στέγασης και ο μισθός εξαντλείται στις δεκαπέντε με είκοσι πρώτες ημέρες του μήνα.

Οι αυξήσεις που πανηγυρίζετε ότι δίνετε στους δημοσίους υπαλλήλους μετά από δεκατέσσερα χρόνια δεν είναι παρά 40 ευρώ καθαρά τον μήνα. Οι συνταξιούχοι που ποτέ δεν είδαν την υποσχόμενη από τον κ. Μητσοτάκη δέκατη τρίτη σύνταξη που είχε δώσει ο ΣΥΡΙΖΑ το 2019, θα πάρουν μια ελεημοσύνη γύρω στα 10 με 20 ευρώ. Όταν το εβδομαδιαίο καλάθι ενός νοικοκυριού έχει πάει από τα 109 ευρώ το 2021, στα 250 ευρώ του 2023, για ποιες αυξήσεις συζητάμε; Ο κόσμος αναστενάζει από την ακρίβεια. Κόβει ακόμα και τα απαραίτητα.

Και τι κάνει η Κυβέρνηση; Πανηγυρίζει για τα επιτεύγματά της, «Το μεν καλό ορώ και επιδοκιμάζω, πράττω δε το κακό». Με τους έμμεσους φόρους, τον ΦΠΑ στα ύψη, συγκεντρώνει γύρω στα 5 δισεκατομμύρια από την ακρίβεια και ύστερα μοιράζει μερικά κουπόνια κάθε είδους «pass». Δηλαδή, παίρνει το μεγαλύτερο μέρος του εισοδήματος από τους εργαζόμενους και τους συνταξιούχους μέσα από τον ΦΠΑ και τους άλλους έμμεσους φόρους και μετά επιστρέφει ένα μέρος τους και θέλει να της πούμε «ευχαριστώ»; Να σας πούμε «ευχαριστώ» για την άδικη φορολόγηση των επαγγελματιών με μεθόδους προηγούμενων δεκαετιών; Να σας πούμε «μπράβο» που ένα μέρος της μεσαίας τάξης θα εξαφανιστεί;

Ελάτε, λοιπόν, κυρίες και κύριοι της Κυβέρνησης, να πάμε στη Θεσσαλία και να μιλήσετε στους συμπολίτες μας για τα επιτεύγματά σας. Ξέρετε τι θα ακούσετε στην απάντηση «Τι κάνετε; Πώς είστε;»; Θα σας απαντήσουν «Μαζεύουμε τα κομμάτια μας». Και από το κράτος, καμμία στήριξη, μηδέν.

Με το φιλότιμο του Έλληνα, κυρίες και κύριοι, κράτος δεν γίνεται. Θέλετε να ακούσετε την ωμή πραγματικότητα των ανθρώπων; Ακούστε τη λοιπόν. Στο Κουτσόχερο δεκάδες οικογένειες από το Κεραμίδι και τα γύρω χωριά κάνουν γιορτές σε κοντέινερ, εκεί που πριν λίγο ζούσαν πρόσφυγες, όπως κάνουν εδώ και τρία χρόνια από τον σεισμό στο Ζάρκο, από το 2021 μένουν στα κοντέινερ. Στην Αγία Κυριακή, στα Μεγάλα Καλύβια, στη Φωτάδα, στον Παραπόταμο, στους Γεωργανάδες, στη Φανερωμένη, στο Κεραμίδι, στο Βαλομάνδρι, στη Μεταμόρφωση Καρδίτσας, στο Βλοχό, στο Ψαθοχώρι, στον Παλαμά, στην Αστρίτσα, στον Κονσκινά, στην Κόρδα, στο Μαραθέα, στην Αγία Τριάδα, στα Καλογριανά, στα Ορφανά, στον Αμπελώνα, στο Φύλλο, στο Ριζοβούνι, στο Παλαιοχώρι, στη Μαγούλα, στην Κρανιά, στην Κυψέλη, στο Νέο Ικόνιο, στην Πασχαλίτσα, στο Ερμήτσι, στους Γοργοβίτες, στο Μάρκο, στην Ιτέα, στον Πρόδρομο, στο Μακρυχώρι, στον Άγιο Θεόδωρο, στα Μαύρικα, στο Γραμματικό και στον Πύργο Κιερίου.

Αναφέρω μόνο τα καθολικά πλημμυρισμένα χωριά, σύμφωνα με την Πυροσβεστική. Οι κάτοικοι είναι στα κεραμίδια, όχι γιατί πλημμύρισαν πάλι. Τούτη τη φορά είναι στα κεραμίδια γιατί τους ανέβασε η κυβερνητική αδιαφορία στα κεραμίδια. Γιατί; Διότι κάποιοι ακόμα περιμένουν την αποζημίωση της πρώτης αρωγής και το επίδομα στέγασης, ενώ πάρα πολλοί δεν έχουν ακόμα ούτε και τηλέφωνο. Διότι οι κτηνοτρόφοι και οι γεωργοί είναι πια χωρίς εισόδημα, ενώ τα χρέη και τα κόκκινα δάνεια διογκώνονται.

Οι επαγγελματίες στενάζουν. Γιατί; Διότι τα σχολεία ακόμα περιμένουν την αποκατάσταση των ζημιών και τα παιδιά μετακινούνται χιλιόμετρα. Λέτε να κάνει καλό αυτό στην υγεία τους; Διότι σας είπαμε να δώσετε κατά προτεραιότητα σχολικά γεύματα σε όλα τα παιδιά και δεν το ακούτε καν. Διότι το μοναδικό πανεπιστήμιο το ΤΕΦΑΑ Τρικάλων έχει ζημιές άνω των δύο εκατομμυρίων ευρώ και οι φοιτητές του από το εξωτερικό φεύγουν.

Διότι σε πολλά χωριά δεν έχουν σπίτι να κοιμηθούν και οι αποζημιώσεις δεν φτάνουν ούτε για τα βασικά. Διότι τα χωριά της Διάβας και του Ασπροποτάμου παραμένουν ακόμα σχεδόν αποκλεισμένα από το οδικό δίκτυο που δεν έχει ακόμα καν φτιαχτεί. Και δεν μιλάμε για το τηλέφωνο και για το ρεύμα.

Διότι οι δήμαρχοι των Τρικάλων, των Μετεώρων, της Πύλης, της Φαρκαδόνας, του Παλαμά και ούτω καθεξής, ακόμα περιμένουν την έκτακτη επιχορήγηση για να πληρώσουν τα έξοδα των πρόσφατων καταστροφών και τα έργα αποκατάστασης που ακόμα δεν έχουν ξεκινήσει. Διότι όλοι με την πρώτη βροχούλα τρέμουν μήπως ξαναπλημμυρίσουν.

Πάμε, λοιπόν, να πούμε σε αυτούς τους ανθρώπους ότι το ΑΕΠ αυξάνεται, ότι πήραμε και την επενδυτική βαθμίδα.

Είστε ικανοποιημένοι, δηλαδή, εσείς τώρα; Εμείς, όμως, η κοινωνία των Τρικάλων και της Καρδίτσας που σας ανέφερα παραπάνω, δυστυχώς δεν είμαστε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, κλείνοντας, επιτρέψτε μου μία ειδική αναφορά. Στη φετινή συζήτηση για τον προϋπολογισμό υπάρχει μία αρνητική ιδιαιτερότητα που μας αφορά. Η φετινή συζήτηση βρίσκει εμάς, βρίσκει την Αξιωματική Αντιπολίτευση της χώρας, όσο ποτέ άλλοτε αποδυναμωμένη. Πρόκειται για μια κατάσταση που δεν πρέπει να διαρκέσει πολύ. Αυτό επιβάλλει το συμφέρον της δημοκρατίας και των κοινοβουλευτικών θεσμών. Κυρίως όμως, αυτό επιβάλλει το συμφέρον των προοδευτικών πολιτών.

Υπό αυτήν την έννοια είναι επιτακτική ανάγκη να υπάρξει το συντομότερο δυνατό ένας ισχυρός ΣΥΡΙΖΑ - Προοδευτική Συμμαχία ξανά, μια νέα και μεγάλη κεντροαριστερά που θα υπηρετεί τα συμφέροντα της μεγάλης κοινωνικής πλειοψηφίας, τα συμφέροντα όλων των εργαζομένων, τα συμφέροντα όλων των νέων και όλων των Ελλήνων που παράγουν και δημιουργούν.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Συμεών Κεδίκογλου από τη Νέα Δημοκρατία, με τον οποίο ολοκληρώνεται ο ένατος κύκλος ομιλητών. Μετά θα μιλήσει ο Υπουργός κ. Παπαθανάσης.

Ορίστε, κύριε Κεδίκογλου, έχετε τον λόγο.

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε, ο προϋπολογισμός του κράτους είναι ο οδικός χάρτης παρέμβασης της Κυβέρνησης στο οικονομικό και κοινωνικό γίγνεσθαι. Ο φετινός αποτελεί μία ακόμα επιβεβαίωση της σταθερής προσήλωσης της Κυβέρνησης Μητσοτάκη και της Νέας Δημοκρατίας στο τρίπτυχο «μεταρρυθμίσεις-ανάπτυξη-στήριξη των ευάλωτων και ευαίσθητων μελών της κοινωνίας μας».

Παρά τις δυσκολίες –και δεν ήταν και λίγες- οι προεκλογικές εξαγγελίες του 2019 τηρήθηκαν στο ακέραιο ακόμα παραπάνω στη θητεία την προηγούμενη της Κυβέρνησης, οι μεταρρυθμίσεις υλοποιήθηκαν και υλοποιούνται προς όφελος της κοινωνίας και της οικονομίας και όλα αυτά με προτεραιότητες τη διατήρηση και ενίσχυση της κοινωνικής συνοχής.

Τα αποτελέσματα είναι εντυπωσιακά. Η Ελλάδα από ουραγός στην Ευρωπαϊκή Ένωση βρέθηκε στις πρώτες θέσεις και μάλιστα σε δείκτες που επί χρόνια μας ταλάνιζαν: ρυθμός ανάπτυξης πολλαπλάσιος του μέσου όρου της Ευρωζώνης, εξυγίανση των δημοσίων οικονομικών και πρωτογενές πλεόνασμα, ταχύτερη μείωση του δημοσίου χρέους ως ποσοστό του ΑΕΠ στην Ευρώπη, αύξηση του κατά κεφαλήν ΑΕΠ, μείωση της ανεργίας στα επίπεδα προ της υπερδεκαετούς μας κρίσης, υποχώρηση του πληθωρισμού μεγαλύτερη από τους περισσότερους κοινοτικούς μας εταίρους, ανάκτηση της επενδυτικής βαθμίδας. Και δεν ευημερούν μόνο οι αριθμοί. Το μέρισμα της ανάπτυξης αποδίδεται στην κοινωνία και κυρίως στους ασθενέστερους, με σειρά από μέτρα που στηρίζουν και ανακουφίζουν, ενώ ενισχύονται σημαντικά οι τομείς της υγείας και της παιδείας.

Οι εισηγητές μας ανέλυσαν επαρκέστατα την πολιτική μας ανά τομέα. Όμως, θα ήθελα να επικεντρωθώ στον αγροτικό. Ο Κυριάκος Μητσοτάκης με τίμησε αναθέτοντάς μου ευθύνες στο Υπουργείο Αγροτικής Ανάπτυξης και διαμόρφωσα σαφή εικόνα για τα προβλήματα αλλά και τις δυνατότητες του πρωτογενούς μας τομέα.

Κατ’ αρχάς, να επαινέσω τον Λευτέρη Αυγενάκη για σειρά αποφάσεών του και την αποδεδειγμένη πρόθεσή του να σπάσει αυγά. Ενδεικτικές είναι οι κινήσεις του στον ΟΠΕΚΕΠΕ. Ίσως, μάλιστα, να έπρεπε να έχουν γίνει και νωρίτερα.

Η βέλτιστη αξιοποίηση των κοινοτικών πόρων είναι μείζον ζητούμενο. Χάρηκα ιδιαίτερα για την έγκριση του νέου προγράμματος για την αλιεία και τις υδατοκαλλιέργειες ύψους άνω του μισού δισεκατομμυρίου ευρώ. Βάλαμε και εμείς ένα λιθαράκι με τη μέγιστη απορρόφηση του προηγούμενου σχετικού προγράμματος που επέτρεψε αυτή την εξέλιξη. Και ευχαριστώ ιδιαίτερα τους γεωτεχνικούς του Υπουργείου για τη συνεισφορά τους. Οι υδατοκαλλιέργειες είναι το διαμάντι του πρωτογενούς τομέα. Τα ψάρια τους είναι το πρώτο εξαγώγιμο προϊόν -ξεπέρασαν και τη φέτα στις εξαγωγές- σχεδόν ένα δισεκατομμύριο ευρώ ήταν για πέρυσι και πρέπει να τις ενισχύσουμε παντοιοτρόπως.

Μια παρατήρηση στο πλαίσιο του προγράμματος, να διεκδικηθεί η δυνατότητα αντικατάστασης κινητήρων αλιευτικών σκαφών για οικονομικούς, αλλά και οικολογικούς λόγους. Παραλόγως μέχρι και σήμερα δεν επιτρεπόταν, αλλά στην πρόσφατη επίσκεψή μας με την Επιτροπή Ευρωπαϊκών Υποθέσεων στις Βρυξέλλες και τις επαφές που είχαμε εκεί διαπίστωσα ότι είναι εφικτό.

Χαίρομαι και για το νέο πρόγραμμα των νέων αγροτών, σχεδόν 600 εκατομμύρια ευρώ. Το προηγούμενο είχε μεγάλη επιτυχία. Ευελπιστώ ότι το νέο θα έχει ακόμα μεγαλύτερη.

Δύο επισημάνσεις. Κίνητρα για συνενώσεις σε συνεργατικά σχήματα και αξιοποίηση της δημόσιας γης. Αυτή τη στιγμή υπάρχουν εκτάσεις του Υπουργείου Αγροτικής Ανάπτυξης αναξιοποίητες. Να, ένα καλό κίνητρο. Με επιστημονική υποστήριξη και οικονομοτεχνική καθοδήγηση μπορούμε να αναδείξουμε το πρότυπο του αγρότη επιχειρηματία με πολλαπλά οφέλη για όλη την κοινωνία μας.

Να κλείσω με την αγαπημένη μου Εύβοια. Έγινε μεγάλη προσπάθεια από όλους και διατέθηκαν σημαντικά κονδύλια μετά τις καταστροφικές πυρκαγιές του 2021. Βοηθήσαμε τους ανθρώπους μας να σταθούν όρθιοι, αλλά το ζητούμενο είναι οι προοπτικές του μέλλοντος. Ξέρετε στην Εύβοια και ιδιαίτερα στη βόρεια Εύβοια το λένε πολύ απλά, φτιάξτε μας το δρόμο και θα βρούμε το δρόμο μας.

Ο Κυριάκος Μητσοτάκης το άκουσε από πρώτο χέρι, το κατάλαβε. Είναι ο μόνος Αρχηγός κόμματος που έχει διασχίσει οδικώς την Εύβοια απ’ άκρη σε άκρη και την δρομολόγησε. Η μελέτη του βόρειου οδικού άξονα της Εύβοιας ολοκληρώνεται και πρέπει μέσα στο 2024 να δημοπρατηθεί μαζί με τον περιφερειακό της Χαλκίδας, που επιτέλους δημοπρατήθηκε, κάτι που ήταν να γίνει από το 2015 -αλλά ας όψεται ο ΣΥΡΙΖΑ, που απένταξε το έργο ως κυβέρνηση- αλλά και της παράκαμψης Βασιλικού και Αμαρύνθου. Θα φτάσει, επιτέλους, η Εύβοια να έχει ένα σύγχρονο οδικό δίκτυο αντίστοιχο των άλλων νομών της Ελλάδας. Και επιτέλους θα αρθούν οι συνέπειες της μεγάλης αδικίας της κυβέρνησης Σημίτη, το 2000, που είχε εξαιρέσει την Εύβοια από τα διευρωπαϊκά δίκτυα, με αποτέλεσμα να μη χρηματοδοτούνται οδικά έργα στον τόπο μου.

Όταν γίνουν αυτά η Εύβοια θα είναι η Χαλκιδική της Αθήνας με πολλαπλά οφέλη για τους συμπατριώτες μου, τους Αθηναίους, αλλά και για κάθε επίδοξο επισκέπτη. Όπως πιστεύω γνωρίζετε καλά η Εύβοια είναι πανέμορφη, απλώς να γίνει ευκολότερα προσβάσιμη.

Έσχατον, αλλά ουχί έλασσον -last but not least, όπως λένε στο χωριό μου-είναι η μεγάλη ευκαιρία της καρδιάς της Εύβοιας, της Χαλκίδας. Η μεταφορά του λιμανιού της Χαλκίδας από την ευβοϊκή στη βοιωτική ακτή ανοίγει τον δρόμο. Η μελέτη είναι ήδη έτοιμη και εγκεκριμένη από τον Οργανισμό Λιμένων Ευβοίας. Ο προϋπολογισμός γύρω στα 10 εκατομμύρια ευρώ είναι ελάχιστος σχετικά με τη σημασία του έργου. Μιλάμε για ένα νέο λιμάνι που θα απέχει κυριολεκτικά πεντακόσια μέτρα από το σιδηροδρομικό δίκτυο και ένα χιλιόμετρο από την εθνική οδό, δίπλα είναι τα ναυπηγεία Χαλκίδας, που ανθίζουν και ετοιμάζουν τη μεγαλύτερη λειτουργική δεξαμενή ναυπηγείων στην Ελλάδα με ίδια κεφάλαια, διπλασιάζοντας το εργατικό δυναμικό τους. Δημιουργείται, δηλαδή, ένας νέος ισχυρός πόλος ανάπτυξης.

Ταυτόχρονα, η Χαλκίδα αξιοποιεί το χώρο του παλιού λιμανιού, επεκτείνοντας την εμπορική παραλία της, τη βιτρίνα δηλαδή της πόλης. Παράλληλα με τα σχέδια για την αξιοποίηση της ζώνης του παλιού σιδηροδρομικού σταθμού διαμορφώνεται μία προοπτική που ανυπομονούμε να ζήσουμε.

Τελευταίο κεφάλαιο η αξιοποίηση της νησιωτικότητας της Εύβοιας. Μη γελάσετε, αλλά μόλις πρόπερσι αναγνωρίστηκε ότι η Εύβοια είναι νησί και ευχαριστώ τον Γιάννη Πλακιωτάκη γι’ αυτό που ήταν τότε στο Υπουργείο Ναυτιλίας. Το λιμάνι της Κύμης πρέπει να διασυνδεθεί με τα νησιά του βορείου Αιγαίου προς αμοιβαίο όφελος. Είναι άλλωστε η φυσική τους πύλη προς τον κεντρικό ελλαδικό κορμό και είναι αμαρτία να μην αξιοποιείται ένα σύγχρονο μεγάλο λιμάνι. Επίσης, η διασύνδεση της Καρύστου με τις Κυκλάδες, που χαίρομαι γιατί την πετύχαμε, να διευρυνθεί, να μην αφορά μόνο επιβάτες, αλλά και εμπορεύματα.

Περιμένουμε πολλά στην Εύβοια και δικαίως προσδοκούμε από την Κυβέρνηση του Κυριάκου Μητσοτάκη. Φυσικά υπερψηφίζω τον προϋπολογισμό. Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Αναπληρωτής Υπουργός Εθνικής Οικονομίας και Οικονομικών, ο κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε τον προϋπολογισμό του 2024 που είναι κατ’ ουσίαν ο πρώτος από τέσσερις προϋπολογισμούς -είναι προϋπολογισμοί που έρχονται από τη δεύτερη εντολή που πήραμε- και μετουσιώνει σε πράξη αυτά τα οποία έχουμε υποσχεθεί. Είναι ένας προϋπολογισμός οικονομικής και δημοσιονομικής σταθερότητας με αναπτυξιακό πρόσημο. Και το πιο σημαντικό είναι ένας προϋπολογισμός, ο οποίος δημιουργεί νέες θέσεις εργασίας για όλες τις Ελληνίδες και τους Έλληνες και για τα νέα παιδιά.

Κατά την πρώτη μας διακυβέρνηση κάναμε πράξη αυτό το οποίο είπαμε, δηλαδή θα δημιουργήσουμε ένα περιβάλλον φιλικό στην επιχειρηματικότητα και μία οικονομία ανθεκτική με αναπτυξιακό και ταυτόχρονα κοινωνικό πρόσημο. Τηρήσαμε όλες τις προεκλογικές μας δεσμεύσεις. Προχωρήσαμε σε τολμηρές μεταρρυθμίσεις. Και το πιο σπουδαίο είναι ότι αυτά τα οποία υποσχεθήκαμε κατά την προεκλογική περίοδο ήρθαμε να τα νομοθετήσουμε ένα μήνα από την ανάληψη της διακυβέρνησης και σήμερα στον προϋπολογισμό αυτό μετουσιώνονται κατ’ ουσίαν σε αποτελέσματα, τα οποία θα έχουν εφαρμογή άμεσα.

Είναι ο πρώτος μετά από δεκατέσσερα χρόνια εκτός επενδυτικής βαθμίδας. Είναι πολύ σπουδαίος προϋπολογισμός. Και βεβαίως είναι ένας προϋπολογισμός που δημιουργεί ένα περιβάλλον που προσελκύει την επιχειρηματικότητα, τις άμεσες ξένες επενδύσεις -νομίζω έχουμε και στοιχεία για να απαντήσουμε στον κ. Γιαννούλη, παρ’ ότι δεν είναι εδώ- και κυρίως νέες και καλύτερα αμειβόμενες θέσεις εργασίας.

Έτσι, λοιπόν, επαναφέρει τις παγωμένες από το 2012 τριετίες των μισθωτών, περιλαμβάνει αυξήσεις στους μισθούς των δημοσίων υπαλλήλων, αυξήσεις στο αφορολόγητο για οικογένειες με παιδιά, αυξήσεις στο ελάχιστο εγγυημένο εισόδημα, αυξήσεις στις συντάξεις, ό,τι ακριβώς είχαμε υποσχεθεί και τα έκτακτα μέτρα αντικαθίστανται με μόνιμες φοροελαφρύνσεις που αγγίζουν τα 1,6 δισεκατομμύρια ευρώ και δημιουργούν ένα ανάχωμα στον πληθωρισμό.

Η Ελλάδα το 2024 θα έχει ανάπτυξη 2,9% με ανάπτυξη της Ευρωζώνης -έχει σημασία- 1,2%, δηλαδή υπερδιπλάσια ανάπτυξη απ’ ότι η Ευρωζώνη. Να σημειώσουμε, γιατί έχει αξία να το πούμε και αποδεικνύει αν θέλετε τα αποτελέσματα της διακυβέρνησης, ότι η συνολική ανάπτυξη της Ελλάδας ως προς την Ευρωζώνη το 2015 μέχρι το 2019 -λαμβάνω και το 2019 μέσα στους υπολογισμούς- ήταν 4,03% έναντι 10,3% της Ευρώπης, δηλαδή ήμασταν 61% χαμηλότερα από την Ευρώπη.

Το ίδιο διάστημα τώρα 2019 έως 2023 η Ελλάδα είχε σωρευτική ανάπτυξη 8,3% έναντι 5% της Ευρωζώνης, δηλαδή 63% υψηλότερη ανάπτυξη από ότι η Ευρωζώνη. Επομένως, διακυβέρνηση ΣΥΡΙΖΑ μείον 61% από την Ευρωζώνη, διακυβέρνηση Νέας Δημοκρατίας 63% υψηλότερα από την Ευρωζώνη. Αυτό απαντά και σε πολλά ερωτήματα.

Καταθέτω και το σχετικό έγγραφο για τα Πρακτικά.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πτώση του χρέους της γενικής κυβέρνησης αναμένεται να αποκλιμακωθεί από 172% του ΑΕΠ το 2022 σε 160% το 2023 και 152% το 2024. Και μιλάμε -δεν είναι ο κ. Κατρίνης εδώ- για το δημόσιο χρέος της γενικής κυβέρνησης, κύριε Κουκουλόπουλε, και να μη μπερδεύουμε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Αν θέλετε, όμως, να πάρουμε και το χρέος της κεντρικής διοίκησης και πάλι εκεί έχουμε μείωση.

Όμως, αυτό το οποίο πρέπει να μετράμε είναι το δημόσιο χρέος γενικής κυβέρνησης και εδώ βλέπουμε μια θεαματική μείωση. Είμαστε από τις πρώτες χώρες στη μείωση του χρέους. Το καταθέτω για τα Πρακτικά. Θα τα μελετήσετε, έχετε τον χρόνο.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ ερχόμαστε σε ένα σημαντικό θέμα, που έχει σχέση με τις επενδύσεις. Η αύξηση των επενδύσεων στην Ελλάδα το 2023 είναι 7,1% με την Ευρωζώνη στο 1,2% -μιλάμε για 491% παραπάνω, πέντε φορές περίπου από ό,τι στην Ευρωζώνη- και το 2024 αναμένουμε 15,1%. Μπορούμε να το αιτιολογήσουμε -και θα μιλήσω λίγο αργότερα- έναντι 1,3% της Ευρωζώνης, δηλαδή δέκα φορές. Αυτό είναι αποτέλεσμα της πολιτικής και της ουσίας τού προϋπολογισμού.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ερχόμαστε σε ένα σημαντικό κοινωνικό θέμα, που είναι αυτό της απασχόλησης. Την ανεργία, λοιπόν, την παραλάβαμε το 2009 στο 17,4. Είναι τώρα -τον προηγούμενο μήνα- στο 9,6. Έχει μεγάλη αξία ότι σήμερα υπεγράφη μια συμφωνία μεταξύ «ΟΝΕΧ» και «ATTICA GROUP». Η συμφωνία αυτή είναι ύψους 1 δισεκατομμυρίου ευρώ. Αυτή η συμφωνία δημιουργεί εκατοντάδες ή χιλιάδες θέσεις εργασίας, κάτι το οποίο δικαιολογεί την προσπάθεια που έχουμε κάνει να φέρουμε μεγάλες ξένες επενδύσεις και να δημιουργήσουμε θέσεις εργασίας.

Εδώ, πράγματι, θα πρέπει το ΠΑΣΟΚ να μας απαντήσει γιατί δεν ψήφισε την εξυγίανση των ναυπηγείων. Δεν μιλώ για τον ΣΥΡΙΖΑ, γιατί την ψήφισε. Γιατί τέτοιες δράσεις αναπτυξιακές δημιουργούν πραγματικά ένα διαφορετικό περιβάλλον και δημιουργούν θέσεις εργασίας για τεχνίτες, για εργάτες, για τους Έλληνες που έφυγαν στο εξωτερικό για να δουλέψουν κάπου στη Μέση Ανατολή και θέλουν να γυρίσουν πίσω σε μία δουλειά, τεχνική δουλειά, που δεν υπήρχε στην Ελλάδα και που αναβιώνει τώρα.

Η έναρξη αυτή των Ναυπηγείων Ελευσίνας αναβιώνει τη ναυπηγοεπισκευαστική μας βιομηχανία. Αυτό έχει ως αποτέλεσμα -θα το καταθέσω για τα Πρακτικά- προσέξτε, τη μείωση κατά 50% της ανεργίας στις γυναίκες, από 24% στο 12% και βεβαίως, τη μείωση της ανεργίας στους νέους από δεκαπέντε έως είκοσι τεσσάρων ετών κατά 37%. Δηλαδή, 50% μείωση της ανεργίας στις γυναίκες αυτό το διάστημα και 37% μείωση της ανεργίας των νέων.

(Στο σημείο αυτό ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είμαστε ικανοποιημένοι; Όχι, έχουμε πολλή δουλειά να κάνουμε. Εμείς δεν θέλουμε καμμία Ελληνίδα, κανένας Έλληνας να είναι χωρίς δουλειά. Τα νέα παιδιά πρέπει όλα, τελειώνοντας και βγαίνοντας έξω για την επαγγελματική του σταδιοδρομία, να βρίσκουν δουλειά. Αυτό είναι ένα από τα βασικά μας στοιχεία και για αυτό θα μιλήσουμε για τα εργαλεία που έχουμε και που κατ’ ουσίαν θα συμβάλλουν στο 60% της ανάπτυξης που θα δούμε το 2024.

Τα εργαλεία αυτά είναι το Ταμείο Ανάκαμψης και Ανθεκτικότητας, το ΕΣΠΑ 2021-2027 και το Εθνικό Πρόγραμμα Ανάπτυξης. Συνολικά οι πόροι που θα εισρεύσουν στην ελληνική οικονομία από αυτά τα τρία είναι 12,2 δισεκατομμύρια ευρώ. Πώς; Είναι 8,6 δισεκατομμύρια ευρώ από το ΕΣΠΑ και το Πρόγραμμα Δημοσίων Επενδύσεων, 6,5 δισεκατομμύρια ευρώ από τα συγχρηματοδοτούμενα, 2,1 δισεκατομμύρια ευρώ από το Εθνικό Πρόγραμμα Ανάπτυξης και 3,6 Ταμείο Ανάκαμψης και Ανθεκτικότητας. Συνολικά 12,2 δισεκατομμύρια ευρώ στην ελληνική οικονομία το 2024.

Όμως, δεν σταματάμε εκεί. Έχουμε και άλλα 4 δισεκατομμύρια ευρώ σε χαμηλότερα δάνεια που θα μπουν στην ελληνική οικονομία, τα οποία κατ’ ουσίαν θα χρηματοδοτήσουν επενδύσεις 9 δισεκατομμυρίων ευρώ. Δηλαδή 12,2 δισεκατομμύρια ευρώ μέσα από τους πόρους αυτούς συν ακόμα 9 δισεκατομμύρια σε επενδύσεις από τα χαμηλότοκα δάνεια.

Το Ταμείο Ανάκαμψης, λοιπόν, το οποίο βρίσκεται σε μια πορεία και για το οποίο πήραμε τις εγκρίσεις και για την αναθεώρηση και για το τρίτο αίτημα και για το τρίτο αίτημα των δανείων και πολύ σύντομα θα πάρουμε και 3,6 δισεκατομμύρια ευρώ, ανακατεύθυνε και πόρους: Προς τη Θεσσαλία 600 εκατομμύρια ευρώ, 420 εκατομμύρια ευρώ για το οδικό δίκτυο, 180 εκατομμύρια ευρώ για το σιδηροδρομικό δίκτυο και 86 εκατομμύρια ευρώ για αντιδιαβρωτικά έργα στον Έβρο.

Θα λάβουμε, λοιπόν, τους πόρους αυτούς και μέσα στην πρόταση αυτή έχουν προστεθεί και άλλα 795 εκατομμύρια ευρώ, επιπροσθέτως αυτών που είχαμε, για το REPowerEU, για δράσεις ενεργειακής απόδοσης, καθώς επίσης και άλλα 5 δισεκατομμύρια ευρώ λόγω του ότι το δανειακό σκέλος, το οποίο, προσέξτε, για τις μικρές και πολύ μικρές επιχειρήσεις δίνει επιτόκιο 0,35% και για τις μεγάλες 1%. Ταυτόχρονα, προστέθηκαν και άλλα 534 εκατομμύρια ευρώ για καθαρισμό δασών -πρόγραμμα «ANTINERO»- και για προσεισμικό έλεγχο που ξεκινάει σε δημόσια κτήρια, ένα πολύ σημαντικό και ουσιαστικό έργο.

Η Αντιπολίτευση όμως -και εδώ μπαίνουμε στη συζήτηση- γιατί μας κατηγορεί; Μας κατηγορεί ότι οι δαπάνες και τα δάνεια του Ταμείου Ανάκαμψης πάνε στις μεγάλες επιχειρήσεις. Ας δούμε, λοιπόν, ποια είναι η αλήθεια.

Η συνεισφορά του Ταμείου Ανάκαμψης στις μικρομεσαίες επιχειρήσεις έχει δύο κατ’ ουσίαν άξονες. Είναι η άμεση ενίσχυση των επιχειρήσεων και η έμμεση, μέσω των επενδύσεων.

Στο δανειακό σκέλος, να ξεκινήσουμε από αυτό: Έχουν συμβασιοποιηθεί διακόσια σαράντα οκτώ δάνεια, εκ των οποίων εκατόν δεκαέξι δάνεια είναι από μικρομεσαίες επιχειρήσεις.

Θέλω να πάμε λίγο με μεγαλύτερη ευκρίνεια στο πώς η Κυβέρνηση στηρίζει τις μικρομεσαίες επιχειρήσεις, τη μικρή επιχειρηματικότητα και τους επαγγελματίες. Άρα, λοιπόν, 47% αφορά τις μικρές, πολύ μικρές επιχειρήσεις με επιτόκιο 0,35%.

Τώρα μπαίνουμε και στις ενισχύσεις από όλους τους άλλους άξονες του Ταμείου Ανάκαμψης. Άμεσες, λοιπόν, επιχορηγήσεις. Πρώτον, εκατό χιλιάδες επιχειρήσεις με συνολική δημόσια δαπάνη 812 εκατομμύρια ευρώ. Άμεση στήριξη σε μικρομεσαίες επιχειρήσεις.

Ξεκινάμε τώρα και θα ήθελα να σας αναφέρω, κυρίες και κύριοι της Αντιπολίτευσης, αν βλέπετε οι δράσεις που θα αναφέρω πιο κάτω να αφορούν μεγάλες επιχειρήσεις:

Πρώτος πυλώνας: Πράσινη Μετάβαση. Πρόγραμμα «ΕΞΟΙΚΟΝΟΜΩ» εκατόν πέντε χιλιάδες κατοικίες, προϋπολογισμός 1,5 δισεκατομμύριο ευρώ, τι αφορά; Το REPowerEU επιδότηση νοικοκυριών για αγορά ηλιακού θερμοσίφωνα, ποιους αφορά; Προϋπολογισμός 560 εκατομμύρια ευρώ. Το πρόγραμμα «ΕΞΟΙΚΟΝΟΜΩ» 1,5 δισεκατομμύριο ευρώ με τις εκατόν πέντε χιλιάδες κατοικίες. Το πρόγραμμα «Εξοικονομώ Επιχειρώντας» για δέκα χιλιάδες μικρομεσαίες επιχειρήσεις ποιους αφορά; Στον προσεισμικό έλεγχο θα ελεγχθούν είκοσι ένα χιλιάδες κτήρια από δύο χιλιάδες μηχανικούς. Ποιους αφορά; Τι είναι οι μηχανικοί; Πολυεθνικές εταιρείες;

**ΣΥΜΕΩΝ ΚΕΔΙΚΟΓΛΟΥ:** …(Δεν ακούστηκε)

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ακούστε τα, θα τα μελέτησε. Έχω και τα στοιχεία εδώ να τα πάρετε να τα μελετήσετε.

Απλώς, απαντά σε αυτό το οποίο κατ’ ουσίαν επαναλαμβάνετε. Έχω ακούσει και τον Αρχηγό σας, τον κ. Κασσελάκη, να μιλάει ότι στηρίζουμε τις μεγάλες επιχειρήσεις. Πείτε μου σε αυτά που σας λέω πού βρίσκονται οι μεγάλες επιχειρήσεις;

Στον δεύτερο πυλώνα: Ψηφιακή μετάβαση. Ψηφιακός μετασχηματισμός μικρομεσαίων επιχειρήσεων 297 εκατομμύρια ευρώ, ενενήντα εννέα χιλιάδες οκτακόσιες μικρομεσαίες επιχειρήσεις. Αυτά είναι όλα τα έργα του Ταμείου Ανάκαμψης στο κομμάτι των επιδοτήσεων. Σπάει σε τρία έργα. Ψηφιακά εργαλεία, εκατό χιλιάδες επιχειρήσεις, ανάπτυξη ψηφιακών προϊόντων και διασύνδεση τετρακοσίων χιλιάδων POS με ταμειακές μηχανές. Ποιους αφορά αυτό; Η επιδότηση να πάρει ένας επαγγελματίας το POS, ποιους αφορά; Τις πολυεθνικές εταιρείες;

Στον τρίτο πυλώνα: Απασχόληση, δεξιότητες. Οι δράσεις κατάρτισης από τη ΔΥΠΑ αφορούν τελικό στόχο πεντακόσιες χιλιάδες καταρτίσεις, προϋπολογισμού 780 εκατομμυρίων ευρώ. Στήριξη της απασχόλησης, σαράντα ένας χιλιάδες εργαζόμενοι, 500 εκατομμύρια ευρώ.

Στον τέταρτο πυλώνα: Ιδιωτικές επενδύσεις. Για πείτε μου, ποιους αφορά ο οικονομικός μετασχηματισμός του αγροτικού τομέα και η ενίσχυση των υδατοκαλλιεργειών; Πολυεθνικές εταιρείες; Μα, είναι οι αιτήσεις, έτσι ώστε ο πρωτογενής τομέας να στηριχθεί, για να μπορεί να περάσει σε μια άλλη εποχή. Αφορά μικρομεσαία επιχειρηματικότητα.

Θα ήθελα να αναφερθώ και στον τομέα υγείας, γιατί έγινε μια ολόκληρη συζήτηση -δεν θα πάω σε λεπτομέρειες- και θα πω ότι στον τομέα υγείας τρέχουν σαράντα δύο έργα 2,1 δισεκατομμυρίων ευρώ από το Ταμείο Ανάκαμψης, εκ των οποίων πολύ ενδεικτικά θα πω το εξής:

Το Εθνικό Πρόγραμμα Πρόληψης «Σπύρος Δοξιάδης» περιλαμβάνει προληπτικές και διαγνωστικές εξετάσεις και χιλιάδες γυναίκες έχουν κάνει αυτόν τον προληπτικό έλεγχο για τον καρκίνο του μαστού. Ποιους αφορά; Τη μεταρρύθμιση των υπηρεσιών ψυχικής υγείας, με την αναβάθμιση γνώσεων για τρεις χιλιάδες εργαζόμενους σε μονάδες ψυχικής υγείας. Ποιους αφορά; Ο προϋπολογισμός είναι 65 εκατομμύρια. Την οργάνωση και πιλοτική εφαρμογή της κατ’ οίκον νοσηλείας και περίθαλψης για ασθενείς με σύνθετα προβλήματα υγείας. Ποιον αφορά;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Την ανοχή σας, κύριε Πρόεδρε.

Όμως, να συνεχίσω. Κλείνω με το κεφάλαιο «Ταμείο Ανάκαμψης». Μίλησα για το θέμα της μικρομεσαίας επιχειρηματικότητας. Να συγχαρώ, επίσης και τον κ. Πέτσα για την εξαιρετική δουλειά που έκανε, ως εισηγητής.

ΕΣΠΑ 2021-2027: 26 δισεκατομμύρια αποκλειστικά και μόνο για μικρομεσαίες επιχειρήσεις. Δεν επιτρέπεται να συμμετέχουν μεγάλες επιχειρήσεις στο ΕΣΠΑ. Επομένως, 26 δισεκατομμύρια απευθείας στη μικρομεσαία επιχειρηματικότητα

Το 2024 6,5 δισεκατομμύρια σε συγχρηματοδοτούμενα προγράμματα. Κλείνει το 2014-2020 και θα το κλείσουμε με επιτυχία, από εκεί που παραλάβαμε ουραγοί στην Ευρώπη. Διότι προτιμούσαμε να δίνετε τα λεφτά και να μην παίρνετε τους ευρωπαϊκούς πόρους -ναι, έτσι είναι και αν θέλετε, μπορούμε να το συζητήσουμε- προκειμένου να εξυπηρετείτε ρουσφετολογικά κάποιους και έπρεπε να τρέξουμε εμείς, να χρησιμοποιήσουμε τους εθνικούς πόρους για να καλύψουμε το κενό, για να μη χάσει η Ελλάδα κανένα ευρώ.

Τώρα, λοιπόν, ερχόμαστε και λέμε ότι, ναι, θα το κλείσουμε χωρίς να έχουμε πολλά. Καλύψαμε ένα μεγάλο κενό, από ουραγοί γίναμε πρώτοι της Ευρώπης. Ένα σημαντικό εργαλείο, λοιπόν.

Στηρίζουμε τις περιφέρειες με 37% παραπάνω πόρους από το προηγούμενο 2014-2020 και τη Δευτέρα ξεκινούν δύο προγράμματα για νεοσύστατες επιχειρήσεις, μικρομεσαίες επιχειρήσεις. Τη Δευτέρα, λοιπόν, δύο προγράμματα του ΕΣΠΑ θα είναι στον αέρα για τις νεοσύστατες επιχειρήσεις.

Και τώρα, το 2024, προγραμματίζουμε και νέα έκδοση προσκλήσεων, χρηματοδότηση στο πλαίσιο των τομεακών προγραμμάτων -ανταγωνιστικότητα, περιβάλλον, κλιματική αλλαγή, μεταφορές, δεν τα λέω όλα- με συνολικό προϋπολογισμό 3,9 δισεκατομμύρια ευρώ.

Όμως, συνεχίζουμε και στο Πρόγραμμα Δημοσίων Επενδύσεων, όπου εδώ έχουμε το 2023-2025 αύξηση των πόρων κατά 100% από το 2017 έως το 2019. Προσέξτε: Ούτε τα λεφτά μπορούσατε να τραβήξετε από την Ευρώπη, αλλά ούτε είχατε και σωστή κατανομή των εθνικών πόρων.

Παράλληλα, προχωράμε και σε μεταρρυθμίσεις στο Πρόγραμμα Δημοσίων Επενδύσεων, με απλούστευση των διαδικασιών ένταξης και χρηματοδότησης, αναβάθμιση του ολοκληρωμένου πληροφοριακού συστήματος «e-pde». Και βεβαίως, πλέον για τις φυσικές καταστροφές διπλασιάσαμε το ποσό από 300 σε 600 εκατομμύρια, για να μπορούμε να αντιμετωπίζουμε πολύ πιο εύκολα φυσικά φαινόμενα, καθώς η κλιματική κρίση είναι εδώ και επομένως, είναι μια πρόβλεψη ουσιαστική.

Πήραμε το 1ο Πρόγραμμα στη Δίκαιη Αναπτυξιακή Μετάβαση. Μια υπουργική απόφαση είχατε βγάλει δύο μήνες πριν από τις εκλογές του 2019. Δεν έτρεξε τίποτε, δεν έτρεξε κανένα πρόγραμμα.

Εμείς, λοιπόν, πήραμε το 1ο Πρόγραμμα: 1,6 δισεκατομμύρια ευρώ είναι σε εξέλιξη. Έχει εξειδικευτεί το 35%. Αφορά τις λιγνιτικές περιοχές. Ο Κυριάκος Μητσοτάκης στα Ηνωμένα Έθνη, το 2019, έστρεψε την προσοχή του σε ένα πρόβλημα που είχε ξεκινήσει και επί δικής σας εποχής, με πολύ μεγάλη απομείωση της λιγνιτικής παραγωγής και βεβαίως, οι περιοχές αυτές βρέθηκαν σε δύσκολες καταστάσεις.

Το εργαλείο των ΣΔΙΤ τρέχει είκοσι δύο συμβάσεις. Έχουμε υπογράψει 2,5 δισεκατομμύρια, δεκατρία εγκεκριμένα έργα από την έναρξη του θεσμού μέχρι το 2019, τριανταεπτά εγκεκριμένα έργα από το 2019 μέχρι σήμερα στις συμπράξεις δημοσίου και ιδιωτικού τομέα. Αυτές είναι οι αλλαγές. Βρίσκονται αυτή τη στιγμή 6,3 δισεκατομμύρια σε διαγωνιστική διαδικασία.

Όμως, συνεχίζουμε τη στήριξη των μικρομεσαίων επιχειρήσεων μέσω της Ελληνικής Αναπτυξιακής Τράπεζας. Στόχος μας είναι η διεύρυνση της περιμέτρου. Και εδώ θα πρέπει να πούμε ότι το 75% των χρηματοδοτούμενων επιχειρήσεων έχουν έως δέκα άτομα προσωπικό και το 81% είναι επιχειρήσεις με έως και 2 εκατομμύρια κύκλο εργασιών, δηλαδή μικρές, πολύ μικρές. Βλέπετε την ιδιαίτερη στόχευση της Κυβέρνησης επάνω στη μικρομεσαία επιχειρηματικότητα και στους επαγγελματίες.

Προγραμματισμός για το 2024: Εντός του Φεβρουαρίου θα έχουμε το Ταμείο Εγγυοδοσίας ΤΕΠΙΧ ΙΙΙ για τη χρηματοδότηση των μικρομεσαίων επιχειρήσεων, ύψους 300 εκατομμυρίων ευρώ. Θα έχουμε το Ταμείο Δανείων ΤΕΠΙΧ ΙΙΙ, συγχρηματοδότησης δανείων επιμερισμένου ρίσκου, για τη χρηματοδότηση των επιχειρήσεων, ύψους 200 εκατομμυρίων ευρώ και δημιουργούμε και ένα Ταμείο Δίκαιης Αναπτυξιακής Μετάβασης για τη Δυτική Μακεδονία, τη Μεγαλόπολη και τους πέριξ δήμους: Τρίπολη, Οιχαλία και Γορτυνία.

Κλείνουμε με δύο ακόμα αναπτυξιακά εργαλεία. Είναι η θυγατρική της Ελληνικής Αναπτυξιακής Τράπεζας, η Αναπτυξιακή Τράπεζα Επενδύσεων. Εκεί, λοιπόν, διευρύνουμε την περίμετρο, προσκαλούμε και διεθνείς οίκους να επενδύσουν στην Ελλάδα. Υπάρχει ένα μεγάλο ενδιαφέρον πλέον, γιατί η Ελλάδα έχει αλλάξει. Είναι ένας επενδυτικός προορισμός, έχουμε μια Κυβέρνηση φιλοεπενδυτική. Επομένως, εμπιστεύονται να έρθουν εδώ.

Είναι και το EquiFund, το οποίο είναι -Φεβρουάριο πάλι- ένα εργαλείο 200 εκατομμυρίων ευρώ, που θα στηρίξει το οικοσύστημα των νεοφυών επιχειρήσεων. Νέο εργαλείο τον Φεβρουάριο, για το οποίο είμαστε έτοιμοι να υπογράψουμε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ, ολοκληρώστε.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ολοκληρώνω, κύριε Πρόεδρε.

Η νέα συμφωνία θα ενισχύει τους τομείς βιοεπιστημών, επιστημών υγείας και τον τομέα της βιωσιμότητας και των επενδύσεων με κοινωνικό αντίκτυπο.

Κυρίες και κύριοι συνάδελφοι, κυρίες και κύριοι Βουλευτές, συνεχίζουμε να εφαρμόζουμε απαρέγκλιτα το πρόγραμμά μας. Ό,τι έχουμε υποσχεθεί και τις μεγάλες αλλαγές και το μεταρρυθμιστικό μας πρόγραμμα θα το συνεχίσουμε -ό,τι έχουμε υποσχεθεί στον ελληνικό λαό- και κυρίως, αυτό το οποίο θέλουμε με την αναπτυξιακή μας πολιτική είναι όλοι οι Έλληνες, όλα τα παιδιά και οι Έλληνες που έχουν φύγει στο εξωτερικό να μπορέσουν να βρουν αντίστοιχες δουλειές για να έχουν αυτό το αγαθό της δουλειάς.

Θα συνεχίσουμε μέχρι τέλους και σας καλώ να υπερψηφίσετε αυτόν τον προϋπολογισμό, γιατί είναι ένας προϋπολογισμός ανάπτυξης και ένας προϋπολογισμός ευθύνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Γιατί; Είστε Κοινοβουλευτικός;

**ΠΑΡΙΣ ΚΟΥΚΟΥΛΟΠΟΥΛΟΣ:** Ναι, κύριε Πρόεδρε. Για ένα λεπτό θέλω τον λόγο επί προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Κατ’ αρχάς, έχετε πάρει όλες σας τις ομιλίες.

Ορίστε, έχετε τον λόγο για ένα λεπτό, παρακαλώ, όχι παραπάνω.

**ΠΑΡΙΣ ΚΟΥΚΟΥΛΟΠΟΥΛΟΣ:** Για ένα λεπτό επί προσωπικού, γιατί έγιναν δύο αναφορές σε εμένα και στον κ. Κατρίνη.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΠΑΡΙΣ ΚΟΥΚΟΥΛΟΠΟΥΛΟΣ:** Ένα λεπτό ακριβώς.

Κύριε Υπουργέ, επί των αναφορών σας που κάνατε, πρώτον, σε ό,τι αφορά τα ναυπηγεία, μάλλον πρέπει να ρωτήσετε τον Υπουργό που κάθεται δίπλα σας, τον κ. Χατζηδάκη και τον Πρωθυπουργό, να σας ενημερώσουν, αν δεν ξέρετε, για το τίμημα που πλήρωσε το ΠΑΣΟΚ στον αγώνα του να κρατήσει τα ναυπηγεία όρθια.

Εσείς τότε δεν ήσασταν στη Βουλή ή στην κυβέρνηση. Για εσάς, μπορεί να έλεγε την ιστορία με τα υποβρύχια που γέρνουν. Πληρώσαμε πολύ σκληρά αυτή την ιστορία και με μεγάλο τίμημα, για να μείνουν όλες οι θέσεις απασχόλησης και στα δύο ναυπηγεία. Αυτό είναι το ένα.

Προφανώς, λοιπόν και μας χαροποιεί η εξέλιξη της σημερινής σύμβασης. Και δεν ψηφίζαμε πριν λίγους μήνες για λόγους που εξηγήσαμε τότε στη Βουλή. Τι, δηλαδή; Ότι η σύμβαση ήρθε εδώ κακώς, κατά την άποψή μας. Η εκκαθάριση της προηγούμενης κατάστασης δεν είχε κανένα νόημα να έρθει στη Βουλή. Ψηφίσαμε επιμέρους άρθρα, αλλά εκεί ήταν θέμα ουσίας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε. Δεν είναι κάτι προσωπικό.

**ΠΑΡΙΣ ΚΟΥΚΟΥΛΟΠΟΥΛΟΣ:** Το δεύτερο -και τελειώνω, κύριε Πρόεδρε- το σκέφτηκα ενώ είμαι στο λεπτό.

Λοιπόν, επειδή και ο κ. Χατζηδάκης απάντησε χθες και πρέπει να πάρει και αυτό που λέει ο κ. Κατρίνης -και απαντώ για λογαριασμό του ΠΑΣΟΚ, ως Εκπρόσωπος αναγκαστικά σε αυτή τη φάση- λοιπόν, μην ανησυχείτε. Ξέρουμε να μετράμε το χρέος. Ως ποσοστό του ΑΕΠ το μετράμε και επί της γενικής κυβέρνησης το μετράμε, επίσης. Δεν υπάρχει αμφιβολία επ’ αυτού.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ, ολοκληρώστε.

**ΠΑΡΙΣ ΚΟΥΚΟΥΛΟΠΟΥΛΟΣ:** Επισημαίνουμε -αυτό είπε ο κ. Κατρίνης χθες- διαρκώς, αφ’ ενός μεν, το ορόσημο του 2032, που το έχω επαναλάβει πολλές φορές και στην εισήγησή μου στον προϋπολογισμό και αφ’ ετέρου, την εσωτερική ροή στη γενική κυβέρνηση των χρημάτων που έχουν να κάνουν με φορείς γενικής κυβέρνησης και με τον λογαριασμό του ΑΚΑΓΕ, λέγοντας, λοιπόν, ότι λόγω του απόλυτα μεγάλου μεγέθους του, πρέπει να υπάρξουν άλλου τύπου αντιμετωπίσεις. Αυτό είναι, για να μιλάμε στην ίδια γλώσσα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Επόμενος ομιλητής είναι ο κ. Μιχαήλ Παπαδόπουλος Βουλευτής της Νέας Δημοκρατίας.

**ΜΙΧΑΗΛ (ΜΙΧΑΛΗΣ) ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Ερχόμενος τώρα προς το Βήμα της Βουλής προσπαθούσα να θυμηθώ ποιος προϋπολογισμός είναι αυτός στον οποίο συμμετέχω. Και τελικά είναι ο εικοστός. Και δεν το λέω αυτό ούτε για να μου πει κάποιος «μπράβο», ούτε για να μου πει κάποιος άλλος «φτάνει». Το λέω γιατί θεωρώ ότι όλοι μας έχουμε ένα προνόμιο, αν θέλετε, έχουμε ένα καθήκον να συμμετέχουμε στον προϋπολογισμό της Βουλής για τη χώρα. Έχουμε ένα καθήκον και εγώ και όλοι μας, γιατί από το Βήμα αυτό έχουμε τη δυνατότητα να πούμε τις δεσμεύσεις που είχαμε πει προεκλογικά, να πούμε τι κάναμε μετεκλογικά, τι προγραμματίσαμε και τι οραματιζόμαστε, αλλά και κυρίως να πούμε τι υλοποιήθηκε. Θα ήταν χρήσιμο στην κουβέντα για τον προϋπολογισμό του 2024 να μπορούσε κάποιος να είχε τον χρόνο να αναλύσει όλα αυτά τα οποία είχαμε πει και υλοποιήθηκαν στον προϋπολογισμό του 2023.

Κυρίες και κύριοι συνάδελφοι, νομίζω ότι είναι ένας προϋπολογισμός που έχει ανάπτυξη και στοχεύει στη βελτίωση της ευημερίας των πολιτών. Και αυτό σε μια χρονιά που η παγκόσμια οικονομία έχει ήδη αποδυναμωθεί διαδοχικά -και από την πανδημία και από τον πόλεμο στην Ουκρανία και από την ενεργειακή κρίση- και με μια Ελλάδα η οποία συνεχίζει να αντιμετωπίζει τις οικονομικές αυτές δυσκολίες και προκλήσεις που δημιούργησαν οι πρόσφατες φυσικές καταστροφές. Τώρα, λοιπόν, νομίζω ότι είναι η ώρα να αποδείξουμε την ανθεκτικότητα και τη δύναμή μας, ανταποκρινόμενοι στις προκλήσεις, προγραμματίζοντας μέτρα πρόληψης των υποδομών και ενίσχυσης της πολιτικής προστασίας.

Σημαντική είναι η παρέμβαση της Κυβέρνησης να λάβει μέτρα στήριξης, ανοίγοντας άμεσα την πλατφόρμα πρώτης αρωγής για τους πληγέντες, και να θεσπίσει από το 2024 με τον προϋπολογισμό των πόρων το εθνικό Πρόγραμμα Δημοσίων Επενδύσεων, ώστε να καλύπτονται πλέον μόνιμα οι δαπάνες της κρατικής αρωγής για την αντιμετώπιση των οικονομικών συνεπειών των φυσικών καταστροφών. Λαμβάνοντας πάντα, λοιπόν, υπ’ όψιν τις ανάγκες των συμπολιτών μας και τις νέες προκλήσεις, η Κυβέρνηση της Νέας Δημοκρατίας για πέμπτη συνεχή χρονιά με απόλυτη υπευθυνότητα κατέθεσε ένα νέο προσχέδιο για τον κρατικό προϋπολογισμό του έτους 2024, έναν προϋπολογισμό προτεραιοτήτων, αναπτυξιακό, αλλά και απόλυτα ρεαλιστικό.

Άκουσα με προσοχή και μέσα από την Αίθουσα, αλλά και από το Κανάλι της Βουλής πάρα πολλούς συναδέλφους. Άκουσα πολλές φωνές. Άκουσα αντιθέσεις. Άκουσα διαμαρτυρίες. Άκουσα όμως και ανθρώπους οι οποίοι ανήκουν σε όλες τις παρατάξεις και βρήκαν σημεία, ένα ή δύο ή τρία, με τα οποία συμφωνούσαν με τον προϋπολογισμό αυτόν, γιατί είναι ένας προϋπολογισμός ο οποίος αντικατοπτρίζει την προσπάθειά μας να προωθήσουμε τη βιώσιμη ανάπτυξη, την κοινωνική δικαιοσύνη. Και αντιπροσωπεύει τη δέσμευσή μας να διασφαλίσουμε την ευημερία και την ασφάλεια των πολιτών.

Ξεκίνησα, λοιπόν, λέγοντας ότι είναι προνόμιο να λέμε αυτά τα οποία είχαμε υποσχεθεί προεκλογικά να τα δούμε αν υλοποιούνται. Και στην προηγούμενη διακυβέρνηση της Νέας Δημοκρατίας, αλλά και σε αυτή, δεν γίνονται μόνο αυτά τα οποία έχουμε πει, έχουν γίνει πολύ περισσότερα. Ο προϋπολογισμός έχει στοιχεία τα οποία δεν τα είχαμε υποσχεθεί στις εκλογές και υλοποιούνται όμως. Γιατί; Για να διασφαλίσουμε την ευημερία και την ασφάλεια των συμπολιτών μας.

Κυρίες και κύριοι συνάδελφοι, θα σταθώ ιδιαίτερα στο γεγονός ότι η χώρα μας απέκτησε πλέον την επενδυτική βαθμίδα από τους τέσσερις οίκους αξιολόγησης. Το έχουμε ακούσει πολλές φορές σήμερα. Και κατέστη ελκυστικός επενδυτικός προορισμός με χαμηλή πιστοληπτική επιφάνεια. Διεθνώς η οικονομία αποδυναμώνεται, ο πληθωρισμός αποκλιμακώνεται και οι δημοσιονομικοί κίνδυνοι αυξάνονται. Η ελληνική οικονομία όμως συνεχίζει και αποδεικνύεται ανθεκτική. Σε αυτό, λοιπόν, συνέβαλε η κυβερνητική πολιτική, η ποικιλία των κλάδων της ελληνικής οικονομίας, η συμμετοχή της Ελλάδας στην Ευρωπαϊκή Ένωση, η καινοτομία, η ανάπτυξη της τεχνολογίας. Αυτή την ανθεκτικότητα πρέπει να τη διατηρήσουμε με συνεχή παρακολούθηση, με δημιουργία ευέλικτων πολιτικών, αλλά και με την προώθηση της αειφόρου ανάπτυξης.

Χαίρομαι που τυχαίνει να είναι σήμερα εδώ και ο Αναπληρωτής Υπουργός Οικονομικών. Όχι ότι δεν χαίρομαι που είναι και οι υπόλοιποι εδώ. Και για τους υπόλοιπους χαίρομαι. Αλλά θα μιλήσω ειδικά για τον Νίκο Παπαθανάση, γιατί αυτή η ανθεκτικότητα στην εκλογική μου περιφέρεια, στον Νομό Κοζάνης, και τη Δυτική Μακεδονία έπαιξε έναν πάρα πολύ σημαντικό ρόλο. Και για τον λιγνίτη, που αποτελούσε, αλλά και αποτελεί ακόμα, την ενεργειακή ασφάλεια της χώρας, με απόφαση του Κυριάκου Μητσοτάκη -μια σημαντικής στρατηγικής σημασίας απόφαση για τη χώρα μας- το 2019 οριοθετήθηκε τι πρέπει να γίνει, πρωτοπορώντας μπροστά από όλη την Ευρώπη.

Και χαίρομαι που είναι ο Νίκος ο Παπαθανάσης εδώ, διότι πραγματικά όταν ανέλαβε τον τομέα αυτό, είχαμε πάρα πολύ σημαντικές θετικές εξελίξεις. Πλέον έχει ολοκληρωθεί όλο το νομοθετικό πλαίσιο και όλες οι νομοθετικές πρωτοβουλίες. Και σε ευχαριστούμε Νίκο για αυτό. Και τι μένει; Μένει να κινηθούμε ακόμα πιο γρήγορα. Περιμένουμε, λοιπόν, από την Κυβέρνησή μας να κινηθεί ακόμα πιο γρήγορα, γιατί με αυτή την αλλαγή που συμβαίνει στη δυτική Μακεδονία -που ο κόσμος είχε αντιρρήσεις, είχε απορίες- τώρα ο κόσμος έχει αρχίσει και βλέπει ότι η πορεία της υλοποίησης θα φέρει μόνο θετικά αποτελέσματα, αρκεί και εμείς να ολοκληρώσουμε το έργο αυτό.

Κυρίες και κύριοι, ενδεικτικά θα αναφέρω -και είναι πάρα πολύ σημαντικό- ότι ως εγγύηση της επιτυχίας στον τομέα της απασχόλησης, έχουμε τη μείωση της ανεργίας από το 11,2% που προβλέπεται να πέσει το 2023 στο 10,6%, από 2024. Πρόκειται για μια διαφορά της τάξεως 0,6%. Και αυτή είναι μια σημαντική διαφορά για να φέρει αύξηση των εσόδων -λόγω της αύξησης του καταναλωτικού δυναμικού- αύξηση της παραγωγικότητας, μείωση των κοινοτικών δαπανών στον τομέα της πρόνοιας και της ανεργίας και βελτίωση του βιοτικού επιπέδου των πολιτών. Η προσπάθεια η οποία γίνεται συνολικά φαίνεται ότι φέρνει αποτελέσματα. Η προσπάθεια η οποία θέλουμε να γίνει, είναι χρήσιμο να επιταχυνθεί. Και με αυτή τη λογική θα δούμε για τον προϋπολογισμό του 2024 -να είμαστε καλά, πρώτα ο Θεός, θα το κάνω του χρόνου στον προϋπολογισμό- να δούμε ποια είναι αυτά τα οποία περάσαμε και τι υλοποιήθηκε. Να είστε απόλυτα βέβαιοι ότι θα είναι πολύ περισσότερα από αυτά τα οποία έχουμε πει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας -και ευχαριστώ, κύριε Πρόεδρε, για τον χρόνο- συνεχίζουμε με βήματα σταθερά. Προχωράμε τολμηρά και μπροστά γιατί αυτό θέλει η Ελλάδα, αυτό θέλουν οι Έλληνες πολίτες. Και είμαι απόλυτα βέβαιος ότι μετά την ψήφιση του προϋπολογισμού -που καλώ και εσάς να το κάνετε- θα δούμε ένα 2024 που θα είναι πολύ καλύτερο από τα προηγούμενα χρόνια.

Σας ευχαριστώ για την προσοχή σας. Εύχομαι καλά Χριστούγεννα σε όλες και σε όλους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδόπουλο.

Επόμενος ομιλητής είναι ο Βουλευτής της Νέας Δημοκρατίας κ. Σπυρίδων Τσιλιγγίρης.

**ΣΠΥΡΙΔΩΝ (ΣΠΥΡΟΣ) ΤΣΙΛΙΓΓΙΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο κρατικός ροϋπολογισμός του 2024 συζητείται υπό το πρίσμα ιδιαίτερα εύθραυστου διεθνούς περιβάλλοντος. Μετά την πολιτική κρίση με την πανδημία και την ενέργεια, η οποία συνεχίζει να δίνει ακόμα τα αρνητικά της αποτελέσματα, όπως ο πληθωρισμός, έρχονται και συμπληρώνουν η κλιματική αλλαγή με μεγάλες φυσικές καταστροφές για τη χώρα μας τον περασμένο Αύγουστο και Σεπτέμβριο, καθώς και ο πόλεμος στη Μέση Ανατολή και στη γειτονική Ουκρανία, και με ό,τι αυτό συνεπάγεται.

Κυρίως το θετικό, όμως, της επιτυχημένης διαχείρισης όλων των εκτάκτων και εξαιρετικά δύσκολων γεγονότων ήταν η αμεσότητα, η σταθερότητα και κυρίως η σωστή διαχείριση των πόρων από την Κυβέρνηση της Νέας Δημοκρατίας. Αυτό αποτυπώνεται και στο γεγονός ότι, παρά τις δυσμενείς αυτές συνθήκες, η χώρα μας μετά από δεκατρία χρόνια ανακτά την επενδυτική βαθμίδα, ένα επίτευγμα που δεν αναγνωρίζει μόνο θεωρητικά τις θυσίες του ελληνικού λαού και της Κυβέρνησης του Κυριάκου Μητσοτάκη και της Νέας Δημοκρατίας, αλλά περνά άμεσα στην οικονομική αναγνώριση και ωφέλεια σε αυτό που πραγματικά έχει ανάγκη η χώρα, στην πραγματική οικονομία. Και αυτό γιατί η ανάκτηση της επενδυτικής βαθμίδας ως εργαλείο του προϋπολογισμού του 2024 και με τις κατάλληλες ενέργειες προσελκύει περισσότερες επενδύσεις με υψηλότερους μισθούς σε όλο το εύρος της οικονομίας και όχι μόνο κάποιων ομάδων. Οδηγεί στη μείωση του κόστους δανεισμού και του ύψους κινδύνου της χώρας. Αυτό με τη σειρά του επιτρέπει επενδύσεις μακροπρόθεσμες και δημιουργεί την εικόνα της ελκυστικής επενδυτικά Ελλάδος στις ξένες αγορές.

Βλέπουμε, λοιπόν, κυρίες και κύριοι συνάδελφοι, τη σπουδαιότητα του προϋπολογισμού του 2024 που θα θωρακίσει και θα ενισχύσει την κοινωνική συνοχή και θα αναθεωρήσει με ασφάλεια τη δημοσιονομική ισορροπία. Ο προϋπολογισμός του 2024 πλαισιώνει όλα τα παραπάνω μέσα από την προώθηση αναγκαίων δημοσιονομικών πολιτικών, την υλοποίηση τολμηρών, αλλά και επιβεβλημένων μεταρρυθμίσεων και την πραγμάτωση δεσμεύσεων και εξαγγελιών της Κυβέρνησης. Θέτει κατάλληλες βάσεις και εξασφαλίζει τη βιώσιμη ανάπτυξη για όλους, η οποία είναι το προπύργιο σε κάθε σύγχρονο και εξελισσόμενο αναπτυξιακά κράτος.

Η οικονομική ανάπτυξη της Ελλάδος αναμένεται να είναι τριπλάσια φέτος και διπλάσια την επόμενη χρονιά σε σχέση με αυτή της Ευρώπης, καθώς επίσης επέρχεται αύξηση των επενδύσεων για τα εξαγωγικά αγαθά και υπηρεσίες σε σχέση με τις εισαγωγές. Το ΑΕΠ της χώρας αναμένεται να αυξηθεί σημαντικά σε σχέση με το 2010 και αφήνει πίσω της μια και καλή την πολυετή αιμορραγία από τη δημοσιονομική κρίση χρέους.

Η επιτυχία, όμως, της χώρας βρίσκεται εκτός από αυτό και στο ότι επόμενα χρόνια εκτιμάται πως η ελληνική οικονομία θα έχει ταχύτερους ρυθμούς ανάπτυξης από τους εταίρους μας στην Ευρωζώνη. Ως προς τη δημοσιονομική πολιτική παρουσιάζεται εξυγίανση μιας και η χώρα πέρυσι κατόρθωσε πρωτογενές πλεόνασμα σε αντίθετη πρόβλεψη για πρωτογενές έλλειμμα. Έχουμε δηλαδή ταχύτερη μείωση χρέους στην Ευρωζώνη με πάνω από είκοσι ποσοστιαίες μονάδες ως ποσοστό του ΑΕΠ για το 2023-2024.

Ως προς την οικονομική δραστηριότητα της χώρας μας προβλέπεται σημαντική αύξηση των επενδύσεων. Έχουμε την ενίσχυση του εισοδήματος των Ελλήνων. Με βάση τα στοιχεία της ΕΛΣΤΑΤ, παρουσιάζεται σημαντική αύξηση της αμοιβαίας εξαρτημένης εργασίας ετησίως. Η ανεργία μειώνεται σε επίπεδα δεκαπενταετίας. Το 2023 το ποσοστό ανεργίας για το δεύτερο τρίμηνο ήταν 11,2%, ενώ το αντίστοιχο περσινό ήταν 12,4%, ποσοστό που έχει να καταγραφεί δεκαπέντε χρόνια.

Ο πληθωρισμός υποχωρεί. Μετά από την απρόβλεπτη και ανεξέλεγκτη εκτίναξή του εξαιτίας του πολέμου στην Ουκρανία και την ενεργειακή κρίση που επήλθε, σύμφωνα με το Πρόγραμμα Σταθερότητας του 2023 διαμορφώνεται στο 4,1% με προοπτική για αποκλιμάκωση στο 2,6% για το 2024. Η υλοποίηση των δεσμεύσεών μας απέναντι στον ελληνικό λαό, τόσο προεκλογικά όσο και όλων όσων εξαγγέλθηκαν στη ΔΕΘ, είναι γεγονός με τον προϋπολογισμό του 2024.

Κυρίες και κύριοι συνάδελφοι, πάνω σε αυτές τις κατάλληλες βάσεις ο προϋπολογισμός του 2024 επαληθεύει το πρωταρχικό μας μέλημα για την αύξηση του εισοδήματος των Ελλήνων κάθε κοινωνικής ομάδας. Προβαίνουμε σε αύξηση στους μισθούς για τους δημοσίους υπαλλήλους. Για τους μισθωτούς του ιδιωτικού τομέα άρουμε το πάγωμα των τριετιών. Για τις οικογένειες με παιδιά αυξάνουμε το αφορολόγητο. Κατανοούμε τις ανάγκες της κοινωνίας και αυξάνουμε το ελάχιστο εγγυημένο εισόδημα. Αυξάνουμε τις συντάξεις. Οι δαπάνες για την υγεία αυξάνονται περίπου 20%. Καταπολεμούμε τη φοροδιαφυγή και τα έσοδα που θα προκύψουν θα διατεθούν σε τομείς όπως η παιδεία και η υγεία, η δημόσια ασφάλεια και η άμυνα, για την πατρίδα μας. Εμείς στη Θράκη ξέρουμε αυτό το πράγμα πόσο ανάγκη το έχουμε.

Χρειάζεται εδώ να τονιστεί ότι έχουμε τη δυνατότητα να στηρίξουμε τους μισθωτούς και τους χαμηλοσυνταξιούχους. Το ύψος των δημοσιονομικών παρεμβάσεων αυτών φτάνει περίπου τα 2,5 δισεκατομμύρια ευρώ. Ενεργούμε έτσι εξισορροπητικά ως προς την κοινωνία και τις τυχόν κοινωνικές ανισότητες. Ενισχύουμε, δηλαδή, στοχευμένα τις κοινωνικές ομάδες και πλαισιώνουμε τις ανάγκες τους με βάση την ανάπτυξη της οικονομίας της χώρας.

Ενδεικτικά αναφέρω τις παρακάτω γενικές, αλλά και καίριες δημοσιονομικές παρεμβάσεις οι οποίες αναλύονται στην εισηγητική έκθεση: Πραγματοποιείται αναμόρφωση του ειδικού μισθολογίου των γιατρών του ΕΣΥ. Καταργείται η εισφορά αλληλεγγύης και στους δημοσίους υπαλλήλους. Έχουμε αύξηση και επέκταση του επιδόματος μητρότητας για τους ελεύθερους επαγγελματίες και τους αγρότες στους εννιά μήνες. Αυξάνεται ο μισθός στον δημόσιο τομέα και τα επιδόματα αναπηρίας. Ακόμα, έχουμε αύξηση του επιδόματος παραμεθορίου και ειδικών συνθηκών εργασίας για τα στελέχη των Ενόπλων Δυνάμεων και των Σωμάτων Ασφαλείας. Απαλλάσσονται πλήρως οι δικαιούχοι του ΕΚΑΣ από τη συμμετοχή τους στη φαρμακευτική δαπάνη. Ξεπαγώσουν οι τριετίες από τους μισθωτούς του ιδιωτικού τομέα από τον Ιανουάριο του 2024. Έρχεται νέα αύξηση των συντάξεων από τον Ιανουάριο. Αυξάνεται το αφορολόγητο 1.000 ευρώ για κάθε τέκνο. Μειώνουμε τον ΕΝΦΙΑ κατά 10% για τις κατοικίες που ασφαλίζονται για φυσικές καταστροφές.

Είναι σημαντικό σε αυτό το σημείο να τονίσω ότι από το 2024 και εφεξής, πόροι ύψους 600 εκατομμυρίων ευρώ που προϋπολογίζονται για το εθνικό ΠΔΕ για να καλύπτονται σε μόνιμη βάση οι κρατικές δαπάνες έναντι φυσικών καταστροφών, όπως οι πυρκαγιές του Έβρου και οι πλημμύρες στη Θεσσαλία. Συμπληρωματικά, θα αξιοποιηθούν πόροι του ΕΣΠΑ 2014-2020, του Ταμείου Ανάκαμψης και Ανθεκτικότητας το οποίο αναθεωρείται εκ νέου, όπως επίσης το ΕΣΠΑ 2021-2027 για την αποκατάσταση υποδομών.

Κυρίες και κύριοι συνάδελφοι, παρεμβάσεις οι οποίες απορρέουν από τον προϋπολογισμό του 2024 είναι πολλές. Κάποιες είναι μεταρρυθμιστικές, αλλά απόλυτα στοχευμένες και αναγκαίες. Για τον λόγο αυτόν μέσα στην εισηγητική έκθεση υπάρχει εκτενής αναλυτική αναφορά η οποία παρουσιάζει τα έσοδα με αύξηση 5% έναντι του 2023. Η τιμή αυτή σπεύδει να προλάβει και να απαντήσει σε όλους όσους αμφισβητούν την παρούσα δυναμική της οικονομίας της χώρας μας.

Ο προϋπολογισμός του 2024 εξασφαλίζει μια ορθή ανακατανομή της ωφέλειας από την ανάπτυξη, διατηρεί την απαιτούμενη δημοσιονομική ισορροπία και εξασφαλίζει την εγγύτητα που απαιτείται για την ανάπτυξη της χώρας παρά τις δυσμενείς διεθνείς συνθήκες και απρόβλεπτες καταστάσεις.

Κυρίες και κύριοι συνάδελφοι, ως επίλογο υπενθυμίζω ότι κατά τη διακυβέρνηση του Κυριάκου Μητσοτάκη και της Νέας Δημοκρατίας η χώρα συγκυριακά και αλλεπάλληλα βρέθηκε αντιμέτωπη με πρωτόγνωρες και αντίξοες συνθήκες. Αντιμετωπίσαμε, όμως, το κάθε ζήτημα με υπευθυνότητα, αμεσότητα, έχοντας πάντα απόλυτη προτεραιότητα το συμφέρον του Έλληνα πολίτη.

Έτσι, λοιπόν, και με νωπή ακόμα την έγκριση και την εμπιστοσύνη της πλειοψηφίας του ελληνικού λαού φέρνουμε τον προϋπολογισμό του 2024 προς ψήφιση, έναν προϋπολογισμό ο οποίος είναι στοχευμένος, ενισχύει την εθνική οικονομία, προάγει τη βιώσιμη ανάπτυξη μέσα από μια σειρά ενεργειών και επενδύσεων στην πραγματική οικονομία, δηλαδή στις επιχειρήσεις και τα νοικοκυριά, με γνώμονα πάντα την ενίσχυση της κοινωνικής συνοχής. Γιατί οι ανισότητες δεν χωρούν στην ευημερία που εμείς οραματιζόμαστε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιλιγγίρη.

Επόμενος ομιλητής είναι ο κ. Δημήτριος Κυριαζίδης, Βουλευτής της Νέας Δημοκρατίας.

**ΔΗΜΗΤΡΙΟΣ ΚΥΡΙΑΖΙΔΗΣ:** Την ανοχή σας, κύριε Πρόεδρε.

Συναδέλφισσες και συνάδελφοι, εν καιρώ ειρήνης ο μόνος δημόσιος λειτουργός εργαζόμενος που κατά την εκτέλεση των καθηκόντων του κινδυνεύει καθημερινά να του αφαιρεθεί η ζωή είναι ο αστυνομικός. Έχω χρέος να εκφράσω ένα μεγάλο ευχαριστώ και τον σεβασμό μου στον νεαρό αστυνομικό που παλεύει για τη ζωή του ύστερα από την απόπειρα ανθρωποκτονίας εις βάρος του.

Ο βαρύς αυτός τραυματισμός έδωσε την αφορμή για ποικίλες αναφορές λόγω, βεβαίως, των συζητήσεων του προϋπολογισμού. Δυστυχώς, έχουμε αφαίρεση ζωών και δεκάδες τραυματισμούς αστυνομικών κατά την εκτέλεση των καθηκόντων τους κάθε χρόνο. Πλην, όμως, υπάρχει σιωπή, για να μην πω πολλές φορές αυθαίρετες καταδίκες.

Για ποιον σεβασμό σε κάθε ανθρώπινη ύπαρξη αναφέρεστε ορισμένοι εδώ μέσα; Πέραν των παραπάνω δεν ακούστηκε έστω μια πρόταση από το σύνολο της Αντιπολίτευσης για την καταπολέμηση της βίας ή για την τροποποίηση του Ποινικού Κώδικα. Και να δούμε τι ακριβώς θα ψηφίσετε. Στο νομοσχέδιο του Υπουργείου Οικονομίας και Οικονομικών καλύπτεται το επικίνδυνο και ανθυγιεινό της εργασίας για τους εργαζόμενους στα Αμυντικά Συστήματα της χώρας. Είναι αναγκαία, λοιπόν, η αναγνώριση του επικινδύνου και για τους εργαζόμενους στα Σώματα Ασφαλείας. Το πώς είναι δική μας ευθύνη.

Συνεδέλφισσες και συνάδελφοι, εισήλθα στον λαβύρινθο της πολιτικής κατά τις πρόωρες εκλογές του 2009. Η χώρα παρήγαγε 40-45 δισεκατομμύρια και ανάλωνε 70 δισεκατομμύρια. Ο τότε πρωθυπουργός Κώστας Καραμανλής προσπάθησε να συμμαζέψει την όλη κατάσταση. «Να παγώσουμε για δύο χρόνια μισθούς και συντάξεις», ανέφερε. Κάηκε όλη η Ελλάδα. «Λεφτά υπάρχουν» διαλαλούσε ο Γιώργος Παπανδρέου και βεβαίως έχοντας τη νοοτροπία -πίστευα ο ίδιος- επειδή μεγάλωσε στο εξωτερικό, ενδεχομένως να μας μεταφέρει και έναν άλλον τρόπο λειτουργίας και σκέψης και η χώρα να πάει μπροστά. Δυστυχώς!

Κυρίες και κύριοι συνάδελφοι, βιώνοντας μια κατάσταση άτακτης χρεοκοπίας προσφύγαμε στο ΔΝΤ. Η χώρα δοκιμάστηκε, η οικονομία της κλονίστηκε, το πολιτικό σύστημα διχάστηκε και η κοινωνία μάτωσε. Προ του γενικού κινδύνου, της γενικής κατάρρευσης, καταβλήθηκε τότε μια κοινή προσπάθεια, υπό τις κρατούσες άθλιες δημοσιονομικές συνθήκες, να μπει ένα ανάχωμα.

Υπό την πρωθυπουργία Σαμαρά και τη συγκυβέρνηση επιχειρήθηκε για πρώτη φορά η ανασύνταξη του κράτους και καταβλήθηκε μια τιτάνια προσπάθεια για την αναγκαία εξυγίανση των οικονομικών της, με κόστος βέβαια για όλους μας. Και πράγματι, κατάφερε η κυβέρνηση τότε να κρατήσει τη χώρα όρθια.

Βεβαίως, είχαμε και την αντιπολίτευση ΣΥΡΙΖΑ, εμπορευόμενος την ελπίδα. Με ένα νόμο, με ένα άρθρο θα καταργούσε το μνημόνιο και δυστυχώς, με ένα νόμο και μ’ ένα άρθρο για τα ενενήντα εννέα χρόνια υποθήκευσε τη χώρα.

Και βεβαίως, ο βασικός μισθός των 1.500 ευρώ που ευαγγελιζόταν, κατέληξε στα 480 ευρώ. Πάντα καλοπροαίρετα, βέβαια, και ο ίδιος με την έννοια της ψευδαίσθησης τελικά -και έχω ευθύνη- δεν ψήφισα το μνημόνιο. Έκανα λάθος.

Στο διάβα των ετών και αφού βιώσαμε την πολιτική αυταπάτη της «πρώτη φορά Αριστερά», ως προς τη διαχείριση των οικονομικών του κράτους, καταδείχθηκε ότι η οικονομία για να λειτουργήσει θέλει μεταρρυθμίσεις και στρατηγική, αλλαγή οικονομικής πολιτικής. Κατέστη σε όλους σαφές ότι απαιτούνται γενναίες μεταρρυθμίσεις στις δομές και στη λειτουργία του κράτους, αλλά και στην ουσιαστική ενθάρρυνση των αναπτυξιακών πολιτικών.

Αυτή την πολιτική, κυρίες και κύριοι συνάδελφοι, κλήθηκε μία φορά ακόμη να υλοποιήσει η Νέα Δημοκρατία το 2019. Με τη διακυβέρνηση της χώρας υπό τον Κυριάκο Μητσοτάκη επιχειρήθηκαν και υλοποιήθηκαν επιτυχώς τα τελευταία έτη οι αναγκαίες και επιβαλλόμενες στρατηγικές παρεμβάσεις και μεταρρυθμίσεις, συνεπεία αυτών, προέχοντος του κατάλληλου μείγματος οικονομικής πολιτικής, παρά τις δυσμενέστερες διεθνείς συγκυρίες.

Συναδέλφισσες και συνάδελφοι, κάθε σοβαρή και υπεύθυνη οικογένεια κάθε χρόνο πραγματοποιεί τον πραγματισμό βάσει των αναγκών της, προϋπολογίζοντας σύμφωνα με τις οικονομικές δυνατότητες που έχει και διαθέτει, έτσι ώστε να διασφαλίσει κάθε μέρα που κυλάει, έχοντας κατά νου και μία ευοίωνη προοπτική. Αυτό μαρτυρά την οικογένεια, τον νοικοκύρη. Αναφέρθηκε και ο ΣΥΡΙΖΑ τελευταία -ο Πρόεδρος- για νοικοκύρεμα. Περιμένουμε να το δούμε. Το ίδιο θα έπρεπε να κάνει και κάθε κράτος διά των εκπροσώπων του, εμάς εν προκειμένω.

Η ψήφιση του προϋπολογισμού, λοιπόν, είναι κορυφαία κοινοβουλευτική διαδικασία, όπου και αποτυπώνεται η όλη κυβερνητική πολιτική. Ο προϋπολογισμός είναι οδοδείκτης, που οφείλουν να ακολουθήσουν τα Υπουργεία, έτσι ώστε σοβαρά και υπεύθυνα να δραστηριοποιηθούν και να φέρουν το αποτέλεσμα επ’ ωφελεία της κοινωνίας. Επιπλέον, μας δείχνει την οδό που πρέπει να οδηγηθούν τα χρήματα των φορολογουμένων, τα χρήματα όλων των Ελλήνων και εδώ επιβάλλεται ευθύνη και σεβασμός. Επιβάλλεται, λοιπόν, η σφυρηλάτηση της συναίνεσης και όχι ράβε-ξήλωνε και αυτό μας αφορά όλους.

Συνάδελφοι και συναδέλφισσες, έχουμε συνολικά την ευθύνη, όχι μόνο οι Βουλευτές της Συμπολίτευσης, αλλά και της Αντιπολίτευσης, ως μέλη αυτής της κοινωνίας του ελληνικού Κοινοβουλίου. Θα δοκιμαστεί η αξιοπιστία μας για μία ακόμη φορά. Ο προϋπολογισμός είναι συγκεκριμένος και οφείλουμε να τον διαβάζουμε όπως είναι και όχι όπως θέλει ο καθένας μας για λόγους μικροπολιτικούς.

Φτάνει πια, δεν είμαστε μόνοι σε αυτόν τον κόσμο. Το ζούμε καθημερινά. Γύρω μας αστάθεια, πόλεμοι, Μέση Ανατολή, Ουκρανία, λίγο πριν η πανδημία με χιλιάδες νεκρούς. Η Ευρώπη κλυδωνίζεται δημοσιονομικά, ο δε διεθνής πληθωρισμός αυξάνεται ειδικότερα σε είδη διατροφής. Η πατρίδα μας γεύτηκε καταστροφικά την κλιματική αλλαγή, απώλεια ζωών, φωτιές, πλημμύρες. Και βεβαίως, οφείλω να επισημάνω την επώδυνη περασμένη δεκαετία της οικονομικής κρίσης, αλλά και της διαχείρισης του δημοσίου χρέους, όντας μόνοι χωρίς βοήθεια.

Ο δυσμενής αυτός κύκλος έκλεισε με την ανάληψη της κυβερνητικής ευθύνης από τη Νέα Δημοκρατία. Ο ελληνικός λαός αναγνώρισε, παρά τους όποιους γογγυσμούς με ισχυρή πλειοψηφία την προσπάθεια του έργου της Κυβέρνησης, αναγνωρίζοντας την προσπάθεια του Κυριάκου Μητσοτάκη και για τη δεύτερη τετραετία της διακυβέρνησης, έτσι ώστε επιτέλους και η Ελλάδα να καταστεί ένα σοβαρό κράτος με συνέχεια και προοπτική. Αυτό άλλωστε, αναγνωρίζεται και διεθνώς σε διάφορα επίπεδα, πέραν των οικονομικών, δηλαδή στην πολιτική σταθερότητα, την αξιοπιστία και προπαντός την πίστη στις δυνάμεις μας.

Στόχος μας η βιώσιμη ανάπτυξη με την εξασφάλιση της κοινωνικής συνοχής, με το βλέμμα στη διατήρηση της δημοσιονομικής ισορροπίας, έχοντας πάντα επίκεντρο τον πολίτη. Η κοινωνική ευαισθησία αποτελεί στην πραγματικότητα και όχι στη θεωρία προνόμιο της φιλελεύθερης Νέας Δημοκρατίας. Τα κάναμε όλα τέλεια; Όχι, βεβαίως. Εχθρός του καλού είναι το καλύτερο.

Η Νέα Δημοκρατία επιτυγχάνει το καλύτερο και αγωνίζεται για το βέλτιστο. Μάλιστα, η Ελλάδα αποδεικνύεται πρωταθλήτρια στη μείωση του δημοσίου χρέους ως ποσοστό του ΑΕΠ μεταξύ των χωρών της Ευρωζώνης. Μόνο την τελευταία δεκαετία σημείωσε μείωση πάνω από είκοσι ποσοστιαίες μονάδες ως ποσοστό του ΑΕΠ. Μείωση ανεργίας όπως ήταν προ δεκαπενταετίας είναι το επιδιωκόμενο; Όχι, βεβαίως. Οφείλουμε να συνεχίσουμε για τη μείωσή της. Η κοινωνία μας τα βλέπει όλα και συμφωνεί. Η Κυβέρνηση έχει έναν μεγάλο εταίρο και υποστηρικτή, τον λαό.

Συναδέλφισσες και συνάδελφοι, προέρχομαι από τον φτωχότερο νομό της χώρας, κατ’ εξοχήν αγροτοκτηνοτροφικό. Είναι ο μόνος νομός της βόρειας Ελλάδας που δεν συνδέεται με οδικό άξονα με την Εγνατία. Θέλω να πιστεύω ότι υπάρχει δέσμευση από πλευράς του Υπουργού Υποδομών, μέσα στο έτος, να υπάρξει η σχετική σύμβαση για να προχωρήσει αυτό το έργο.

Προχωράμε, αν θέλετε, ύστερα από πολλά χρόνια στη λειτουργία του σωφρονιστικού καταστήματος. Επίσης, η ανάπτυξη του τουρισμού στον τόπο μας προχωράει, ανάλογα βεβαίως και με τις δεσμεύσεις, έτσι ώστε να έχουμε και αυτή την ανάπτυξη. Χαιρόμαστε για την ενσωμάτωση των πανεπιστημιακών σχολών στο Δημοκρίτειο Πανεπιστήμιο, έτσι ώστε να λειτουργήσει ορθά. Σχολεία στο Νευροκόπι ανεγείρονται και είναι σημαντικό, όπως επίσης ανακαινίζονται τα Κέντρα Υγείας Νευροκοπίου, Προσοτσάνης. Κτηματολόγιο. Προσφυγικός νομός. Από το 1931-1958 που υπήρξαν οι διανομές επιτέλους βλέπουμε ένα ζήτημα να παίρνει αίσιο τέλος με την έννοια της αναγνώρισης των ιδιοκτησιών της κυριότητας. Έχει μια ιδιαίτερη σημασία και βεβαίως οφείλω να αναφερθώ και στο νοσοκομείο της Δράμας που υπολειτουργεί και έχει ευθύνη και η διοίκηση -το έχω τονίσει πάρα πολλές φορές- και χαίρομαι που η Κυβέρνησή μου έφερε σχετικό νόμο για την αξιολόγηση της διοίκησης. Και με την ενίσχυση ως αναφέρθηκε από τον Υπουργό Υγείας με εξίμισι χιλιάδες διορισμούς νοσηλευτικού και ιατρικού προσωπικού για το 2024 πιστεύω ότι και η υγεία στον τόπο μου θα πάρει ανάσα.

Ευχαριστώ για την υπομονή σας, κυρίες και κύριοι συνάδελφοι.

Σας εύχομαι καλά Χριστούγεννα και καλό μυαλό σε όλους μας!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυριαζίδη.

Επόμενος ομιλητής ο κ. Ιωάννης Γκιόκας, Βουλευτής του Κομμουνιστικού Κόμματος Ελλάδας και μετά θα ακολουθήσει ο κύριος Υπουργός.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Αν δει κανείς προσεκτικά τις ομιλίες αυτών των ημερών, θα διαπιστώσει ότι πέραν από τις διαφορές που υπάρχουν στα βασικά και τα κεντρικά ζητήματα του προϋπολογισμού και της οικονομίας συνολικότερα, συγκρούονται δύο λογικές. Η μία είναι η λογική την οποία αυθεντικά εκφράζει η Κυβέρνηση της Νέας Δημοκρατίας, την οποία όμως αποδέχονται και τα υπόλοιπα κόμματα, που ουσιαστικά ισχυρίζεται ότι αυτό που ζούμε σήμερα, η ακρίβεια, η ανασφάλεια, το γεγονός ότι το εργατικό λαϊκό εισόδημα δεν επαρκεί όχι για να καλύψει τις σύγχρονες ανάγκες -αυτό δεν υπάρχει ούτως ή άλλως- αλλά ούτε καν τους στοιχειώδεις όρους αξιοπρεπούς διαβίωσης, όλα αυτά είναι αποτέλεσμα μιας απόκλισης από κάποια κανονικότητα, ότι είναι μια παραφωνία, ότι είναι μια στρέβλωση της αγοράς, της οικονομίας, των κανόνων της Ευρωπαϊκής Ένωσης και η αντιπαράθεσή σας ουσιαστικά αφορά το ποιος ευθύνεται γι’ αυτή την παραφωνία.

Η μεν Κυβέρνηση ισχυρίζεται ότι φταίει η διεθνής συγκυρία, ότι είναι εισαγόμενα τα προβλήματα και ότι τάχα η Κυβέρνηση προσπαθεί να μετριάσει αυτές τις επιπτώσεις, ενώ τα άλλα κόμματα ισχυρίζονται το ακριβώς ανάποδο, ότι η παραφωνία είναι ελληνικό φαινόμενο, ότι οφείλεται στην Κυβέρνηση Μητσοτάκη ενώ στον υπόλοιπο κόσμο, στην Ευρωπαϊκή Ένωση πνέει ούριος άνεμος, ότι τα πράγματα είναι πλασμένα όμορφα και αγγελικά.

Ουσιαστικά, πρόκειται για τις δύο όψεις του ίδιου νομίσματος, ενός νομίσματος που προσπαθεί να συγκαλύψει τις πραγματικές αιτίες των λαϊκών προβλημάτων, που προσπαθεί να κρύψει ότι είναι ίδιοι οι παράγοντες που τροφοδοτούν την έκρηξη αυτών των προβλημάτων, τόσο στην Ευρωπαϊκή Ένωση όσο και στην Ελλάδα, καθώς και ότι η πολιτική των κυβερνήσεων οποιασδήποτε απόχρωσης είναι μέρος του προβλήματος, γιατί πολύ απλά ενισχύει αυτούς ακριβώς τους παράγοντες που οξύνουν τα λαϊκά προβλήματα.

Απ’ αυτή, λοιπόν, την άποψη, κύριοι της Κυβέρνησης, η δική μας κριτική, η κριτική του ΚΚΕ προς την Κυβέρνηση της Νέας Δημοκρατίας δεν είναι ότι αποτελεί μια εξαίρεση στην κανονικότητα της Ευρωπαϊκής Ένωσης, αλλά το ακριβώς αντίθετο, ότι είναι απόλυτα ευθυγραμμισμένη με αυτή την κανονικότητα, ότι προπορεύεται κιόλας σε ορισμένα ζητήματα, μόνο που αυτή η κανονικότητα είναι βαθιά αντιδραστική, εχθρική και βάρβαρη για τους εργαζόμενους και όλους τους λαούς.

Είναι καινούργια αυτή η συζήτηση που γίνεται σήμερα; Είναι η ίδια ακριβώς συζήτηση, τηρουμένων των αναλογιών που γινόταν και στην περίοδο της κρίσης, που όλοι σας τότε πάλι προσπαθούσατε να αποδώσετε την κρίση της καπιταλιστικής οικονομίας σε κάτι εξωγενές, σε κάτι παράταιρο από την καπιταλιστική οικονομία ή σε κάποιες διαχειριστικές ανεπάρκειες της εκάστοτε Κυβέρνησης, ενώ η κρίση είναι ακριβώς στο DNA αυτού του συστήματος.

Απλώς, την περίοδο της κρίσης οι εργαζόμενοι πληρώνουν το μάρμαρο με απολύσεις, με αύξηση της ανεργίας, με μειώσεις στους μισθούς, ενώ την περίοδο της ανάπτυξης η εκμετάλλευση εμφανίζεται και με άλλους τρόπους. Εμφανίζεται με την εντατικοποίηση, με τα δεκατριάωρα, με τις απλήρωτες υπερωρίες. Τέτοια μέτρα είναι που επιβάλατε σε μια σειρά από εργασιακούς χώρους, όπως και στα Ναυπηγεία της Ελευσίνας, στα οποία αναφέρθηκε πριν ο κ. Παπαθανάσης.

Επίσης, το ξεζούμισμα εκφράζεται και με την ακρίβεια, που και αυτή είναι γνήσιο τέκνο -όχι νόθο, όχι αποπαίδι- του καπιταλιστικού δρόμου ανάπτυξης και των πολιτικών κυβερνητικών επιλογών που τον υπηρετούν.

Όταν μιλάμε για ακρίβεια, κατ’ αρχάς, μιλάμε για ένα σύνολο παραγόντων. Είναι προφανώς οι τιμές και είναι οι φόροι, ειδικά οι έμμεσοι φόροι που πλήττουν τα φτωχά λαϊκά στρώματα. Είναι και οι μισθοί, που εσείς εδώ μπορεί να πανηγυρίζετε ότι ανεβαίνουν, όμως δεν μπορείτε να κρύψετε ότι με ονομαστικούς όρους έχουμε μείωση του πραγματικού μισθού και του πραγματικού εισοδήματος, ενώ ο μέσος μισθός βρίσκεται πιο κάτω απ’ ό,τι ήταν στα επίπεδα του 2009, δηλαδή δεκατέσσερα χρόνια πίσω, ως αποτέλεσμα προφανώς της πολιτικής όλων των κυβερνήσεων, ως αποτέλεσμα της κατάργησης των συλλογικών συμβάσεων εργασίας και της Εθνικής Γενικής Συλλογικής Σύμβασης, έργο Νέας Δημοκρατίας και ΠΑΣΟΚ σε πρώτη φάση, ο νόμος Βρούτση και στη συνέχεια ΣΥΡΙΖΑ και ως αποτέλεσμα της εκτίναξης της άμεσης και έμμεσης φορολογίας, για να βγαίνουν τα «ματωμένα» πλεονάσματα και τα «μαξιλαράκια». Στον ΣΥΡΙΖΑ σήμερα άλλοι τα καταριέστε και άλλοι τα υπερασπίζεστε, όμως μαζί τα στηρίξατε και μαζί τα ψηφίσατε. Είναι, λοιπόν, αποτέλεσμα όλων αυτών των κυβερνητικών επιλογών.

Και πάμε και στο ζήτημα των τιμών, του πληθωρισμού και όχι του πληθωρισμού γενικά, αλλά του πληθωρισμού των φτωχών, της αύξησης δηλαδή των τιμών σε μια σειρά από είδη πρώτης ανάγκης, στα τρόφιμα, στην ενέργεια, στο ρεύμα, στα ενοίκια.

Ποιο είναι το ερώτημα; Αυτός ο πληθωρισμός, αυτή η αύξηση των τιμών είναι εισαγόμενο πρόβλημα; Είναι κάτι εξωγενές ή είναι και αυτό αποτέλεσμα συγκεκριμένων πολιτικών επιλογών, και ευρωενωσιακών και εθνικών, και της σημερινής Κυβέρνησης της Νέας Δημοκρατίας αλλά και όλων των προηγούμενων; Οι υψηλές τιμές στην ενέργεια και στο ρεύμα έχουν ή δεν έχουν σχέση με την πολιτική της λεγόμενης πράσινης μετάβασης, με το Χρηματιστήριο Ενέργειας, με την απολιγνιτοποίηση, που διαμόρφωσε μια πανάκριβη ενεργειακή αγορά, την οποία φτιάξατε όλοι μαζί με διαδοχικές αποφάσεις;

Οι υψηλές τιμές στα τρόφιμα έχουν ή δεν έχουν σχέση με το περίφημο μοντέλο της εξωστρέφειας, το οποίο αποτελεί σημαία όλων των κυβερνήσεων; Σύμφωνα όμως με αυτό το μοντέλο, η παραγωγή προϊόντων στην Ελλάδα που προορίζονται για εξαγωγή δεν διαμορφώνει τιμές εσωτερικού, δηλαδή τιμές προσιτές στον ελληνικό λαό αλλά τιμές εξωτερικού.

Οι υψηλές τιμές, τέλος, στην κατοικία και στα ενοίκια έχουν ή δεν έχουν σχέση με την προσέλκυση ξένων επενδυτών και με τη δέσμευση χιλιάδων ακινήτων για τουριστική αξιοποίηση, που οδηγεί αυτή τη στιγμή σε ένα ντόμινο -στην κυριολεξία, ντόμινο!- μαζικής και βίαιης μετεγκατάστασης πληθυσμού, με τους ενοικιαστές να μεταφέρονται, για να αναζητούν φθηνότερα σπίτια, σε φθηνότερες γειτονιές; Έχουν ή δεν έχουν σχέση με την κατάργηση και αυτών των ελάχιστων προγραμμάτων εργατικής λαϊκής κατοικίας που υπήρχαν, που τα καταργήσατε μαζί με τον Οργανισμό Εργατικής Κατοικίας την περίοδο των μνημονίων Νέα Δημοκρατία, ΠΑΣΟΚ και ΣΥΡΙΖΑ και εμφανίζεστε σήμερα ως υπερασπιστές της κοινωνικής κατοικίας;

Και σε όλα αυτά έρχονται από πάνω οι τράπεζες και η Ευρωπαϊκή Κεντρική Τράπεζα με την αύξηση των επιτοκίων και εκτινάσσουν το κόστος δανεισμού των στεγαστικών δανείων. Μιλάμε για τις τράπεζες που έχουν ρεκόρ κερδοφορίας, που απαλλάσσονται από τη φορολογία, που ανακεφαλαιοποιήθηκαν από όλες τις κυβερνήσεις με χρήματα του ελληνικού λαού και που σήμερα έρχεται το δημόσιο να πουλάει το μερίδιό του στους διάφορους ιδιώτες. Δηλαδή, τι σημαίνει αυτό πρακτικά; Για να το καταλάβει και ο κόσμος, σημαίνει ιδιωτικοποίηση των κερδών και κοινωνικοποίηση των ζημιών. Αυτό έγινε τα προηγούμενα χρόνια και σήμερα.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Και φυσικά, δεν έχουν μόνο οι τράπεζες ρεκόρ κερδοφορίας, έχουν μια σειρά τμήματα του κεφαλαίου, από τους ομίλους της ενέργειας μέχρι τις εταιρείες τροφίμων και τα σουπερμάρκετ. Όλοι, λοιπόν, αυτοί οι αναξιοπαθούντες εισφέρουν στον κρατικό προϋπολογισμό σας μόλις το 5% των φορολογικών εσόδων, όταν τα υπόλοιπα λαϊκά στρώματα φορολογούνται και καταβάλουν το υπόλοιπο 95%. Να, λοιπόν, οι προτεραιότητες του προϋπολογισμού! Να, λοιπόν, σε ποιους δίνει και από ποιους παίρνει, να, λοιπόν, ο αντιλαϊκός, ταξικός χαρακτήρας!

Ταξικός χαρακτήρας. Απαγορευμένη λέξη. Γιατί έχουμε και τις καινούργιες θεωρίες του κ. Κασσελάκη, που πρόσφατα διατύπωσε, ότι δεν πρέπει, λέει, να διαχωρίζουμε τους Έλληνες ταξικά, γιατί αρκετά υπέφερε το έθνος -προσέξτε, τη χρήση των λέξεων- από τέτοιους διχασμούς.

Κύριε Χατζηδάκη, είσαστε πολύ πίσω. Σας ξεπέρασε ο κ. Κασσελάκης, μια μεταμοντέρνα εκδοχή ΕΡΕ, Παπάγου, Λάσκαρη που έλεγε ότι θα καταργήσει την ταξική πάλη. Αυτά λέει τώρα ο κ. Κασσελάκης, λες και οι ταξικοί διαχωρισμοί και η ταξική πάλη περιμένουν τον κ. Κασσελάκη ή τον κ. Μητσοτάκη, για να τους αναγνωρίσει, λες και δεν υπάρχουν, ούτως η άλλως, και εμείς λέμε ότι πρέπει να δυναμώσουν ακόμη περισσότερο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ.

**ΙΩΑΝΝΗΣ ΓΚΙΟΚΑΣ:** Τελειώνω με το εξής: Η άλλη λογική -για να καταλήξω και σε αυτό- είναι η λογική του ΚΚΕ, που λέει ότι όλα αυτά που ζούμε δεν είναι μία παραφωνία, είναι η κανονικότητα του βάρβαρου καπιταλισμού, ότι απέναντι σε αυτή την κανονικότητα δεν μπορούν να υπάρχουν επωφελείς λύσεις για όλους και ότι κάποιος πρέπει να χάσει. Εμείς, λοιπόν, λέμε ότι πρέπει να χάσουν αυτοί που συσσωρεύουν αμύθητα κέρδη. Αυτό λέμε με τις προτάσεις μας και κυρίως πρέπει να χάσουν το βασικό: Την εξουσία και την ιδιοκτησία τους στα μέσα παραγωγής, για να διαμορφωθεί μια άλλη κανονικότητα που θα έχει στο επίκεντρό της τις λαϊκές ανάγκες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γκιόκα.

Καλείται στο Βήμα ο Υφυπουργός Κλιματικής Κρίσης και Πολιτικής Προστασίας, ο κ. Τουρνάς.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, η κατάθεση και η ψήφιση του προϋπολογισμού αποτελεί κορυφαίο γεγονός της κυβερνητικής πολιτικής και της χώρας μας.

Διανύουμε μια περίοδο κατά την οποία σε όλα τα μήκη και πλάτη της γης οι χώρες πλήττονται από διαδοχικές κρίσεις που επηρεάζουν όλες τις πτυχές του δημόσιου βίου. Οι πολεμικές συγκρούσεις και ιδιαίτερα στην ευρύτερη περιοχή μας, η έξαρση της τρομοκρατίας, η αναβίωση εθνικιστικών τάσεων, οι εμπορικοί ανταγωνισμοί, ιδιαίτερα μεταξύ Ανατολής και Δύσης, η ενεργειακή κρίση και η κλιματική κρίση συνθέτουν ένα περιβάλλον αστάθειας και κινδύνων που απειλούν την ομαλή ζωή των πολιτών, την οικονομία των κρατών και τη λειτουργία δημοκρατικών κυβερνήσεων.

Σε αυτό το παγκόσμιο περιβάλλον, με τις εισαγόμενες κυρίως κρίσεις, η χώρα μας προβάλλει ως πυλώνας σταθερότητας και παρουσιάζει αυξημένη ανθεκτικότητα, χάριν κυρίως στη δημοσιονομική σύνεση και στις μεταρρυθμίσεις που προωθούνται με μελέτη και στρατηγικό σχεδιασμό.

Τη χρονιά που ολοκληρώνεται, η χώρα μας πέτυχε την αναβάθμιση της εθνικής μας οικονομίας και την ανάκτηση επενδυτικής βαθμίδας με μια σειρά πολύ σημαντικών και θετικών επιπτώσεων γι’ αυτή. Όμως, ένας σημαντικός παράγοντας που μας επηρεάζει αρνητικά, όπως προανέφερα, είναι οι επιπτώσεις της κλιματικής κρίσης που εμφανίζονται όλο και πιο συχνά, ολοένα και με εντονότερα φαινόμενα. Το είδαμε και φέτος, όταν σε πολλές περιοχές του πλανήτη είχαμε μεγαπυρκαγιές, με ανυπολόγιστες καταστροφές και την ίδια χρονική περίοδο εκδηλώθηκαν τεράστιες θεομηνίες με καταστροφικά πλημμυρικά φαινόμενα.

Είναι φανερό, λοιπόν, ότι η κλιματική κρίση τρέχει με μεγάλη ταχύτητα και σε αρκετές περιπτώσεις ξεπερνά τις δυνατότητες του μηχανισμού που έχει δημιουργηθεί με τα μέχρι πρότινος δεδομένα. Είναι ανάγκη, λοιπόν, να επιταχύνουμε την υλοποίηση των σχεδίων μας και τις μεταρρυθμίσεις που απαιτούνται για την προσαρμογή στην κλιματική κρίση. Υπό αυτό το πρίσμα, το Υπουργείο Κλιματικής Κρίσης και Πολιτικής Προστασίας υλοποιεί το πρόγραμμά του για την εκπλήρωση της αποστολής του.

Παράλληλα, έχοντας ενισχυθεί με την προσθήκη της νέας Γενικής Γραμματείας Αποκατάστασης Φυσικών Καταστροφών και Κρατικής Αρωγής, οι τομείς αρμοδιότητας και άρα κατανομής των πόρων του Υπουργείου χωρίζονται σε τρεις κατηγορίες, ήτοι στην πρόληψη, στην αντιμετώπιση και καταστολή και στην αποκατάσταση, με στοχευμένες παρεμβάσεις και συντονισμό των συναρμόδιων Υπουργείων και φορέων, ειδικά στον τομέα της πρόληψης, αλλά και την ισόρροπη ανάπτυξη και των τριών κατηγοριών-δράσεων.

Στην κατεύθυνση αυτή συμβάλλει η αύξηση του προϋπολογισμού για το έτος 2024 που ανέρχεται στα 936 εκατομμύρια ευρώ, εκ των οποίων τα 679 εκατομμύρια ευρώ αφορούν στον τακτικό προϋπολογισμό και τα 257 εκατομμύρια ευρώ προέρχονται από το Πρόγραμμα Δημοσίων Επενδύσεων.

Συγκριτικά με τον προϋπολογισμό του 2023, ο οποίος έφτασε τα 643 εκατομμύρια ευρώ, παρατηρείται μια αύξηση της τάξης του 50%. Επιπρόσθετα, μέσω του Εθνικού Προγράμματος της Πολιτικής Προστασίας «ΑΙΓΙΣ» και με σκοπό την καθολική αναβάθμιση της Πολιτικής Προστασίας της χώρας προβλέφθηκε η ενίσχυση του Εθνικού Μηχανισμού Διαχείρισης Κρίσεων και Αντιμετώπισης Κινδύνων με 2,2 δισεκατομμύρια ευρώ που προέρχονται από το Ταμείο Ανάκαμψης, την Ευρωπαϊκή Τράπεζα Επενδύσεων και από το νέο ΕΣΠΑ.

Αναφορικά με την κατανομή τώρα των πόρων και των δράσεων και ξεκινώντας από τον τομέα της πρόληψης, έχουμε προχωρήσει σε δράσεις ως εξής: Για τη βελτίωση της ανθεκτικότητας έναντι του σεισμού προχωρούμε τους πρωτοβάθμιους προσεισμικούς ελέγχους δημοσίων κτηρίων αξίας 35 εκατομμυρίων ευρώ σε συνεργασία του ΟΑΣΠ με το ΤΕΕ.

Για τη βελτίωση της ανθεκτικότητας έναντι της πλημμύρας προχωρούμε με την υλοποίηση των αντιπλημμυρικών έργων που έχουν δημοπρατηθεί και βρίσκονται στο στάδιο της κατασκευής από το Υπουργείο Υποδομών και Μεταφορών και βέβαια, παράλληλα, με την προώθηση των έργων των περιφερειών και ιδιαίτερα αυτών που αφορούν στους καθαρισμούς των ρεμάτων.

Και τέλος, για τη βελτίωση της ανθεκτικότητας έναντι του κινδύνου πυρκαγιάς, όπου ειδικά σε αυτόν τον τομέα είναι κοινή διαπίστωση ότι οι ακραίες κλιματολογικές συνθήκες που αντιμετωπίζουμε κατά την αντιπυρική περίοδο, σε συνδυασμό με την εγκατάλειψη της υπαίθρου, τη σταδιακή εξαφάνιση επαγγελμάτων που ασχολούντο με τη φροντίδα του δάσους, όπως οι ρετσινοπαραγωγοί, οι δασεργάτες, οι υλοτόμοι και οι γεωργοί, έχουν ως αποτέλεσμα την αύξηση της βιομάζας που αποτελούν την καύσιμη ύλη και συνεπώς την εύκολη έναρξη και την ταχεία εξάπλωση της πυρκαγιάς, τι κάνουμε, λοιπόν, για να μειώσουμε την επικινδυνότητα έναντι της πυρκαγιάς; Σε συνεργασία με το Υπουργείο Περιβάλλοντος υλοποιείται το πρόγραμμα «ANTINERO», το οποίο αφορά σε καθαρισμούς αλσών, περιαστικών δασών, δασικών εκτάσεων πέριξ αρχαιολογικών χώρων, καθώς επίσης και διάνοιξη ζωνών και δασικών δρόμων. Για το πρόγραμμα αυτό δαπανήθηκαν 72 εκατομμύρια ευρώ το 2022, 85 εκατομμύρια ευρώ φέτος, το 2023 και έχουν δεσμευτεί 200 εκατομμύρια ευρώ για το 2024.

Τα κονδύλια του Υπουργείου Εσωτερικών προς τους δήμους, τα οποία εκταμιεύονται έγκαιρα από τις αρχές Μαρτίου, φέτος θα ανέλθουν στα 25 εκατομμύρια ευρώ.

Τέθηκε σε εφαρμογή ο Κανονισμός Πυροπροστασίας Ακινήτων εντός και πλησίον δασικών εκτάσεων που αφορά στις υποχρεώσεις των δήμων και των ιδιοκτητών και αυστηροποιήθηκε το νομικό πλαίσιο για τους καθαρισμούς, αλλά και την πρόκληση πυρκαγιάς.

Και με σχετική νομοθετική ρύθμιση δίνεται πλέον η δυνατότητα, που αποτελεί και υποχρέωση του ΑΔΜΗΕ και της ΔΕΔΔΗΕ, για καθαρισμούς εκατέρωθεν των δικτύων μέσης και υψηλής τάσης κατά είκοσι και δεκαπέντε μέτρα αντίστοιχα.

Όσον αφορά στον τομέα της αντιμετώπισης και καταστολής, ενισχύουμε το σύνολο της Πολιτικής Προστασίας της χώρας μέσω του προγράμματος «ΑΙΓΙΣ» με τριάντα εννέα υποπρογράμματα που καλύπτουν όλο το φάσμα της αντιμετώπισης των φυσικών καταστροφών. Συγκεκριμένα, αναπτύσσονται ψηφιακά συστήματα επιτήρησης και έγκαιρης προειδοποίησης, χρηματοδοτείται με 100 εκατομμύρια ευρώ η Εθνική Μετεωρολογική Υπηρεσία για την απόκτηση σύγχρονων ραντάρ καιρού και μετεωρολογικών σταθμών. Εκσυγχρονίζεται το σύστημα διοίκησης και ελέγχου των επιχειρήσεων Engage, με κύριο στόχο τη διαχείριση της κρίσης σε κεντρικό περιφερειακό και τοπικό επίπεδο με την ταυτόχρονη εμπλοκή όλων των φορέων. Αναβαθμίζεται η υποδομή της Υπηρεσίας Εκτάκτου Ανάγκης «112» με την ενσωμάτωση νέων τεχνολογιών για την ακριβέστερη ενημέρωση του πολίτη.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υπουργού)

Την ανοχή σας θα ήθελα, κύριε Πρόεδρε.

Αποκτάται νέο σύστημα ψηφιακών επικοινωνιών πανελλαδικής κάλυψης για το Πυροσβεστικό Σώμα.

Επιπρόσθετα, βρίσκονται σε εξέλιξη οι διαδικασίες για την απόκτηση επίγειων μέσων με σημαντικότερα τετρακόσια οχήματα μεταφοράς προσωπικού για όλους τους φορείς Πολιτικής Προστασίας αξίας 44 εκατομμυρίων ευρώ, εννιακόσια εξήντα ένα οχήματα έργου και μηχανολογικού εξοπλισμού επίσης για όλους τους φορείς αξίας 89 εκατομμυρίων ευρώ, διακόσια πενήντα ασθενοφόρα για το ΕΚΑΒ αξίας 23 εκατομμυρίων ευρώ και χίλια οκτακόσια πυροσβεστικά οχήματα όλων των τύπων αξίας 350 εκατομμυρίων ευρώ.

Τέλος, προχωρούν οι διαδικασίες και βρίσκονται σε διάφορα στάδια η προμήθεια τριών ελικοπτέρων μεσαίου τύπου για μεταφορά προσωπικού 75 εκατομμυρίων ευρώ, τριών δικινητηρίων αεροσκαφών για εναέρια επιτήρηση αξίας 23 εκατομμυρίων ευρώ, δέκα ελικοπτέρων δασοπυρόσβεσης 292 εκατομμυρίων ευρώ, πέντε νέων αεροσκαφών CL-515 αξίας 317 εκατομμυρίων ευρώ, στα οποία θα προστεθούν και δύο επιπλέον CL-415, τα οποία θα χρηματοδοτηθούν απευθείας από την Ευρωπαϊκή Ένωση και είκοσι πέντε αμφίβιων μονοκινητήριων πυροσβεστικών αεροσκαφών αξίας 155 εκατομμυρίων ευρώ.

Όμως, πέραν από τον μηχανολογικό και λοιπό εξοπλισμό με τον οποίο εξοπλίζουμε την Πολιτική Προστασία της χώρας, προχωρούμε στην παραπέρα ενίσχυσή της με το κατάλληλο ανθρώπινο δυναμικό. Για τον σκοπό αυτό το Υπουργείο Περιβάλλοντος προχωρά στην πρόσληψη πεντακοσίων μόνιμων δασικών υπαλλήλων και χιλίων διακοσίων εποχικών. Παράλληλα, ενισχύουμε το Πυροσβεστικό Σώμα, που αποτελεί τον βασικό επιχειρησιακό βραχίονα της Πολιτικής Προστασίας με εξακόσιους πενήντα δασοκομάντος και πενήντα πτυχιούχους. Παράλληλα, εγκρίθηκε η αύξηση του αριθμού των εισακτέων στις παραγωγικές σχολές του Πυροσβεστικού Σώματος κατά 100% και έτσι από το 2024 θα εισάγονται διακόσιοι σαράντα πυροσβέστες στη Σχολή Πυροσβεστών και πενήντα σπουδαστές στη Σχολή Αξιωματικών. Οι προσλήψεις αυτές έρχονται σε συνέχεια των πεντακοσίων δασοκομάντος και των εκατόν τριάντα δύο πτυχιούχων που έχουν ήδη ενταχθεί στο σώμα και αποτελούν μέρος του στρατηγικού σχεδιασμού για την κάλυψη των οργανικών κενών, τη μείωση του μέσου όρου ηλικίας και την ενδυνάμωση του σώματος.

Τέλος, ο τρίτος τομέας της αποκατάστασης με την ένταξη στο Υπουργείο της Γενικής Γραμματείας Αποκατάστασης Φυσικών Καταστροφών και Κρατικής Αρωγής αποκτά νέα δυναμική. Με συνολική χρηματοδότηση που φτάνει τα 600 εκατομμύρια ευρώ και βασική πηγή το Πρόγραμμα Δημοσίων Επενδύσεων δημιουργούνται οι προϋποθέσεις για την ταχύτερη και πληρέστερη αρωγή προς τους πληγέντες.

Και στο σημείο αυτό επιτρέψτε μου να ευχαριστήσω το οικονομικό επιτελείο στο σύνολό του για την ταχύτητα με την οποία ανταποκρίθηκε στο τεράστιο πρόβλημα που δημιουργήθηκε στον κάμπο της Λάρισας στη Θεσσαλία μετά το καταστροφικό φαινόμενο «Ντάνιελ» που εμφανίζεται κάθε τριακόσια χρόνια, μας είπαν οι μετεωρολόγοι. Οκτώμισι δισεκατομμύρια τόνοι νερού σε μία κλειστή λεκάνη που κατέκλυσαν τον κάμπο με μία μοναδική διέξοδο διαφυγής, τον Πηνειό Ποταμό, είχαν ως αποτέλεσμα να πλημμυρίσουν πραγματικά σαράντα ένα χωριά στο σύνολό τους, να υπάρξουν τεράστιες ζημιές και σε πολλά άλλα, να καταστραφεί μεγάλο μέρος του ορεινού οδικού δικτύου, να καταστραφούν γέφυρες και βέβαια, η γεωργία και η κτηνοτροφία σε μεγάλη έκταση.

Το Υπουργείο Οικονομικών αντέδρασε άμεσα με ευαισθησία, με ευελιξία και μέσα σε τέσσερις μήνες -τρεισήμισι μήνες- έχουν εκταμιευθεί 130 εκατομμύρια ευρώ από την Αρωγή για την αποζημίωση τριάντα επτά χιλιάδων ανθρώπων, τριάντα επτά χιλιάδων επιχειρηματιών, κτηνοτρόφων, αγροτών και ιδιωτών. Και παράλληλα, μαζί με τα χρήματα που έχουν εκταμιευθεί από το Υπουργείο Αγροτικής Ανάπτυξης μέχρι το τέλος του έτους θα έχουν διατεθεί 300 εκατομμύρια ευρώ από το Υπουργείο Οικονομικών και σας ευχαριστούμε πάρα πολύ για τη συνδρομή σας και για την ευελιξία και την ταχύτητά σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώστε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κυρίες και κύριοι Βουλευτές, οι προκλήσεις για το Υπουργείο Κλιματικής Κρίσης και Πολιτικής Προστασίας είναι συνεχείς. Ο πλανήτης και ειδικά η Μεσόγειος δοκιμάζεται, κρίσεις, θεομηνίες και φυσικές καταστροφές υπάρχουν διαρκώς.

Χρέος του κρατικού μηχανισμού είναι να μην εφησυχάζει, αλλά να είναι έτοιμος για δράση διαρκώς. Η Πολιτική Προστασία σε συνθήκες κλιματικής κρίσης που βιώνουμε απαιτεί συντονισμό, συνεργασία και κοινές δράσεις, βασισμένες στην επιστημονική γνώση. Απαιτεί, επίσης, ουσιαστική ενίσχυση τόσο σε έμψυχο δυναμικό όσο και σε εξοπλισμούς και μέσα.

Κυρίες και κύριοι Βουλευτές, πιστεύω ότι η κλιματική κρίση δεν έχει ούτε χρώματα ούτε κόμματα και για τον λόγο αυτό πιστεύω ότι ο προϋπολογισμός μας αξίζει τη θετική σας ψήφο και ζητούμε την υπερψήφισή του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τουρνά. Επόμενος ομιλητής ο κ. Φίλιππος Φόρτωμας, Βουλευτής της Νέας Δημοκρατίας.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα συζητούμε έναν προϋπολογισμό ο οποίος πραγματοποιείται σε μια περίοδο θετικών ειδήσεων για την οικονομία της πατρίδας μας, την ανάκτηση της επενδυτικής βαθμίδας, τη μεγάλη μείωση ενός δημοσίου χρέους ως ποσοστό φυσικά του ΑΕΠ, οι οποίες συνδυάζονται με μέτρα στήριξης και της κοινωνίας και της εργασίας, αλλά και των ευάλωτων κοινωνικών ομάδων.

Η δε χώρα μας το 2023 έχει κερδίσει ξανά τη θέση της στην παγκόσμια οικονομία. Η χώρα μας έχει ανακτήσει τη θέση της μετά από πολλά χρόνια στο κλαμπ των χωρών, τις οποίες εμπιστεύονται οι αγορές χωρίς αστερίσκους, χωρίς υποσημειώσεις, χωρίς εγγυήσεις από τρίτους. Ευρύτερα όμως αυτό συνιστά μια σημαντική μεταβολή, αλλά προφανώς και ένα τεράστιο άλμα, θα έλεγα, μετά από δεκαετίες απαξίωσης.

Και αυτό με τη σειρά του, κυρίες και κύριοι Βουλευτές, θα υποχρεώσει το ελληνικό κράτος να βελτιώσει τους θεσμούς, αλλά και τη λειτουργία του, να αναβαθμίσει το παραγωγικό του πρότυπο, το επιχειρηματικό περιβάλλον, αλλά και το ανθρώπινο δυναμικό, μεταμορφώνοντας τη χώρα μας προς όφελος προφανώς όλων μας.

Ο δε προϋπολογισμός τον οποίο σήμερα, κυρίες και κύριοι Βουλευτές, συζητούμε αποδεικνύει ότι έχουμε μια Κυβέρνηση η οποία εγγυάται προφανώς σταθερότητα, αλλά και στοχοπροσήλωση στους δικούς της βασικούς στόχους τόσο για τον ρυθμό ανάπτυξης όσο και για τη δημιουργία πρωτογενών πλεονασμάτων. Είναι αποτέλεσμα προφανώς μιας αξιόπιστης οικονομικής πολιτικής, η οποία ασκείται από την Κυβέρνηση της Νέας Δημοκρατίας και του Κυριάκου Μητσοτάκη και πανθομολογουμένως αναγνωρίζεται διεθνώς.

Το 2024 λοιπόν θα προχωρήσουμε με την ίδια συνταγή. Ποια είναι αυτή; Θα επιδιώξουμε δηλαδή να συνδυάσουμε τη δημοσιονομική σταθερότητα με τις αναπτυξιακές πολιτικές, προφανώς και την κοινωνική ευαισθησία, αλλά τώρα στην πράξη.

Ο προϋπολογισμός προβλέπει υψηλότερους ρυθμούς ανάπτυξης σε σχέση με τη φετινή χρονιά, χαμηλότερο πληθωρισμό, ακόμα μεγαλύτερη μείωση δημοσίου χρέους, αλλά και υψηλά ποσοστά απασχόλησης. Φέτος είχαμε αύξηση επενδύσεων κατά 7,1%, ενώ το 2024 προβλέπεται αύξηση κατά 15,1%. Αυτό θα επιτευχθεί με έναν συνδυασμό ιδιωτικών, αλλά και δημοσίων επενδύσεων, συμπεριλαμβανομένων φυσικά και των αυξημένων επενδύσεων από το ΕΣΠΑ και από το Ταμείο Ανάκαμψης.

Ο προϋπολογισμός τον οποίο συζητούμε σήμερα ενσωματώνει μόνιμες ελαφρύνσεις, φοροελαφρύνσεις, με επτά διαφορετικούς τρόπους. Όλα αυτά δε θα επιτευχθούν μένοντας απολύτως προσηλωμένοι στον στόχο μας για ακόμα υψηλότερα πρωτογενή πλεονάσματα σε σύγκριση με φέτος.

Βασική επιδίωξη της Κυβέρνησής μας και το 2024 είναι η άσκηση μιας ουσιαστικής κοινωνικής πολιτικής. Προς αυτή την κατεύθυνση θα υπάρξουν αυξήσεις μισθών δημοσίων υπαλλήλων, κάτι που έρχεται μετά από δεκατέσσερα χρόνια, νέα αύξηση συντάξεων, αύξηση του αφορολόγητου για οικογένειες με παιδιά, καθώς και αύξηση των αναπηρικών επιδομάτων και του κοινωνικού επιδόματος αλληλεγγύης.

Σημαντική επίσης προς την κατεύθυνση μιας ουσιαστικής κοινωνικής πολιτικής είναι και η αύξηση δαπανών στην υγεία και την παιδεία. Προβλέπεται στήριξη του εισοδήματος των πολιτών με μόνιμα μέτρα ύψους 1,6 δισεκατομμυρίου ευρώ. Συνεχίζουμε να εφαρμόζουμε απαρέγκλιτα το πρόγραμμά μας και για το οποίο μας εξέλεξαν και οι Έλληνες πολίτες, υλοποιώντας τώρα τις μεγάλες αλλαγές που έχει ανάγκη η χώρα μας, αλλαγές στο πεδίο της φοροδιαφυγής, στη θωράκιση της χώρας έναντι των οικονομικών συνεπειών και της κλιματικής αλλαγής, στην ενίσχυση της υγείας, αλλά και στο βασικότερο πρόσταγμα της κοινωνίας που δεν είναι άλλο από την αύξηση ενός διαθέσιμου εισοδήματος και την παραγωγή πλούτου. Μεταρρυθμίσεις σε τομείς όπως το επιχειρηματικό περιβάλλον, το κράτος δικαίου και η αγορά εργασίας. Όλα αυτά βρίσκονται στα δικά μας σκαριά και θα μπορούσαν να ενισχύσουν και το μεσοπρόθεσμο αναπτυξιακό δυναμικό και να αντιμετωπίσουν ορισμένες διαρθρωτικές αδυναμίες.

Τώρα λοιπόν, κυρίες και κύριοι Βουλευτές, είναι η ώρα για την εφαρμογή ριζικών μεταρρυθμίσεων στην οικονομία, ώστε να παραχθεί το μέρισμα που είναι κρίσιμο, απαραίτητο για τη σταθερότητα και την κοινωνική ισορροπία. Η Κυβέρνησή μας άλλωστε αποδεικνύει καθημερινά τη στοχοπροσήλωση της στις μεταρρυθμίσεις. Και όταν το λέμε καθημερινά, προφανώς και το εννοούμε.

Αρκεί να αναφέρω πολύ χαρακτηριστικά ένα παράδειγμα σημερινό και το οποίο είναι ιδιαίτερα, θα έλεγα, σημαντικό για τον δικό μου τόπο, τον Νομό Κυκλάδων, αλλά και το Νεώριο και τη Σύρο και τους εργαζόμενους στο εκεί ναυπηγείο, αλλά και την πρόοδο συνολικά του τόπου και της χώρας μας.

Υπεγράφη σήμερα ένα μνημόνιο συνεργασίας της «ATTICA GROUP» με τον όμιλο εταιρειών της «ONEX» για τον εκσυγχρονισμό του στόλου της «ATTICA GROUP» στις εγκαταστάσεις ναυπηγείων της Ελευσίνας και της Σύρου. Αποτελεί ένα ακόμα σημαντικό βήμα για την ανάπτυξη, αλλά και την πράσινη μετάβαση του ελληνικού στόλου μας.

Για όλους τους παραπάνω λόγους, κυρίες και κύριοι Βουλευτές, ο παρών προϋπολογισμός είναι σταθερός και αξιόπιστος πλοηγός της χώρας σε ένα ρευστό διεθνές περιβάλλον που μετεξελίσσεται και για τους παραπάνω λόγους σας καλώ να τον υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Φόρτωμα.

Επόμενος ομιλητής ο κ. Αλέξανδρος Ζερβέας, Βουλευτής των Σπαρτιατών.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, Κυριάκος Μητσοτάκης στη Βουλή των Ελλήνων: «Νιώθω υπερηφάνεια όταν βλέπω να μετατρέπεται σιγά σιγά η κοινωνία μας σε πολυπολιτισμική». Προφανώς ακολουθώντας αυτή τη στόχευση του κ. Μητσοτάκη, το δίδυμο Καιρίδη - Γεωργιάδη έφεραν αυτή την «ντροπολογία» -έτσι να γραφτεί στα Πρακτικά-, με την οποία νομιμοποιούν χιλιάδες λαθρομετανάστες μόνο και μόνο επειδή είναι στην Ελλάδα τρία χρόνια. Και όχι μόνο αυτούς, και τις γυναίκες τους και τα παιδιά τους.

Βεβαίως για τον κ. Καιρίδη δεν περίμενα κάτι διαφορετικό. Έτσι κι αλλιώς έχει δηλώσει ότι είμαστε παιδιά των Οθωμανών. Δεν ξέρω αυτός τι γνωρίζει για τους δικούς του προγόνους, πάντως εγώ δεν είμαι παιδί των Οθωμανών. Όμως από τον κ. Γεωργιάδη θα περίμενα κάποια διαφορετική συμπεριφορά. Ο κ. Γεωργιάδης, ο μέγας πατριώτης. Αντιθέτως, γίναμε απόψε κοινωνοί της γεννήσεως του «κόκκινου» Άδωνη, γιατί όλοι είδαμε με πόση αγάπη και θέρμη υποδέχτηκαν αυτή την τροπολογία οι πτέρυγες της Αριστεράς.

Χθες στη Νέα Ιωνία ένας λαθρομετανάστης, από αυτούς που θα νομιμοποιήσει η συγκεκριμένη τροπολογία, πιάστηκε να κυκλοφορεί με μαχαίρι είκοσι ενός εκατοστών και να φωνάζει «Αλλάχου Ακμπάρ». Προφανώς ήθελε να ασχοληθεί με γεωργικές εργασίες και γι’ αυτόν τον λόγο έφερε το μαχαίρι. Λοιπόν, έως εδώ! Δεν θα μετατραπούμε από χώρα σε χώρο, επειδή ο κ. Καιρίδης, ο κ. Γεωργιάδης και ο κ. Μητσοτάκης ακολουθούν τα νεοταξικά κελεύσματα του Τζορτζ Σόρος και της Λέσχης Μπίλντερμπεργκ.

Θα μοιραστώ μαζί σας μια ανησυχία μου για το κομμάτι του προϋπολογισμού που αφορά τον προϋπολογισμό του Υπουργείου Εθνικής Άμυνας.

Είσαστε σίγουροι εσείς της Νέας Δημοκρατίας ότι ο προϋπολογισμός δεν παραβιάζει τη Διακήρυξη των Αθηνών, στην οποία γίνεται λόγος για αποχή από κάθε δήλωση, πρωτοβουλία ή ενέργεια που θα μπορούσε να θέσει σε κίνδυνο τη διατήρηση της ειρήνης και της σταθερότητας στην περιοχή;

Μας επιτρέπει η διακήρυξη αυτή να έχουμε ισχυρές Ένοπλες Δυνάμεις; Μήπως πρέπει να λάβει και το πράσινο φως από την Τουρκική Εθνοσυνέλευση και τον αδερφό κάποιων εξ υμών κ. Ερντογάν;

Κανόνια ή βούτυρο; Το διαχρονικό ψευδοδίλημμα τόσο των νεοφιλελεύθερων κοσμοπολιτών οι οποίοι εκπροσωπούνται στο Κοινοβούλιο από τις παρατάξεις της Νέας Δημοκρατίας και του ΠΑΣΟΚ όσο και των αριστερών απάτριδων διεθνιστών που εκπροσωπούνται από τις παρατάξεις του ΣΥΡΙΖΑ και του Κομμουνιστικού Κόμματος Ελλάδας.

**ΝΙΚΟΛΑΟΣ ΠΑΠΠΑΣ:** Να ανακαλέσει ο κύριος!

**ΑΛΕΞΑΝΔΡΟΣ ΖΕΡΒΕΑΣ:** Δεν ανακαλώ.

**ΝΙΚΟΛΑΟΣ ΠΑΠΠΑΣ:** Να τον επαναφέρετε στην τάξη, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Παππά.

**ΑΛΕΞΑΝΔΡΟΣ ΖΕΡΒΕΑΣ:** Είναι ψευδοδίλημμα, γιατί δίχως κανόνια δεν έχεις και βούτυρο. Δίχως πανίσχυρες Ένοπλες Δυνάμεις δεν έχεις ασφάλεια.

**ΝΙΚΟΛΑΟΣ ΠΑΠΠΑΣ:** Να τον επαναφέρετε στην τάξη, κύριε Πρόεδρε.

**ΑΛΕΞΑΝΔΡΟΣ ΖΕΡΒΕΑΣ:** Μην με διακόπτετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παππά, παρακαλώ.

**ΑΛΕΞΑΝΔΡΟΣ ΖΕΡΒΕΑΣ:** Δεν έχεις ασφάλεια και επομένως δεν έχεις δυνατότητα οικονομικής αναπτύξεως.

Ας δούμε λοιπόν τι προβλέπει ο προϋπολογισμός του Υπουργείου Εθνικής Άμυνας. Θα αρχίσω τον σχολιασμό μου με τον τομέα συλλογής, επεξεργασίας και εκμετάλλευσης πληροφοριών επ’ ωφελεία της εθνικής ασφάλειας. Είναι 37.779.000 ευρώ. Αλήθεια, 38.000.000 ευρώ για πληροφοριοδότες; Δηλαδή ουσιαστικά για μαύρα κονδύλια τα οποία δεν γνωρίζουμε πού κατευθύνονται με απολύτως αδιαφανείς διαδικασίες;

«Συνεισφορά Ενόπλων Δυνάμεων στο περιβάλλον» και «Συνεισφορά των Ενόπλων Δυνάμεων στον τομέα της πολιτικής προστασίας». Για την πρώτη δράση προβλέπεται ποσό 19 εκατομμυρίων ευρώ και για τη δεύτερη ποσό το οποίο αγγίζει τα 79 εκατομμύρια ευρώ. Το άθροισμα των δύο ποσών ισούται σχεδόν με το ποσό που απαιτείται για την προμήθεια τορπιλών βαρέως τύπου για τα υποβρύχιά μας.

Επίσης αδυνατώ να κατανοήσω για ποιον λόγο εμπλέκονται οι Ένοπλες Δυνάμεις σε τομείς όπου έπρεπε να καλύπτονται οι ανάγκες από άλλες κρατικές υπηρεσίες. Όλοι άλλωστε θυμόμαστε το αίσχος της δημιουργίας κέντρων φύλαξης λαθρομεταναστών από τις Ένοπλες Δυνάμεις. Οι Ένοπλες Δυνάμεις υπάρχουν για να υπερασπίζονται τα σύνορα της πατρίδας μας, όχι για να υπηρετούν τον διαλυμένο κρατικό μηχανισμό.

Έπειτα έχουμε την κατηγορία «Διεθνείς Σχέσεις και Δράση Υπουργείου Εθνικής Άμυνας στο Εξωτερικό» με σχεδόν 103 εκατομμύρια ευρώ. Αλήθεια, αυτές οι διεθνείς σχέσεις πραγματοποιούνται εν μέσω χλιδής σε πεντάστερα με κατανάλωση σαμπάνιας και αστακών;

Όσον αφορά το ποσό για την εκπαίδευση του προσωπικού των Ενόπλων Δυνάμεων ευελπιστώ να μην εντάσσεται στο ποσό των 90 εκατομμυρίων ευρώ η εκπαίδευση Ουκρανών πιλότων σε ελληνικό έδαφος με τη χρήση μαχητικών F-16, όπως είχε προαναγγείλει περιχαρής ο κ. Μητσοτάκης κατά τη συνάντησή του με τον κλόουν της Ουκρανίας Ζελένσκι.

Ένα εξίσου μείζον ζήτημα αποτελεί οι πραγματικά εξευτελιστικές αμοιβές των ανδρών και των γυναικών των Ενόπλων Δυνάμεων. Την ώρα που τα χρυσά παιδιά του κομματικού σωλήνα απολαμβάνουν εξωφρενικές απολαβές οι υπερασπιστές της εθνικής μας ελευθερίας πένονται. Χαρακτηριστική περίπτωση του ισχυρισμού μου αποτελεί η μαζική έξοδος στελεχών από τις τάξεις του Πολεμικού μας Ναυτικού. Φλέγον ζήτημα αποτελεί επίσης η απουσία πρόνοιας για τη στέγαση του στρατιωτικού προσωπικού.

Εμείς προτείνουμε κρατική παρέμβαση για θέσπιση ανώτατου ύψους ενοικίου, αύξηση της κατασκευαστικής δραστηριότητας για την ανέγερση κατοικιών ειδικά για τα στελέχη των Ενόπλων Δυνάμεων και την καθιέρωση επιδομάτων στέγασης για περιοχές που βρίσκονται σε απόσταση μεγαλύτερη των διακοσίων χιλιομέτρων από τον τόπο κατοικίας. Ας αρχίσει επιτέλους η Κυβέρνηση να αντιμετωπίζει τα στελέχη των Ενόπλων Δυνάμεων όπως τους αρμόζει. Εκτός αν τους θεωρεί αντιπαραγωγικούς, όπως είχε τολμήσει να ισχυριστεί ο αλήστου μνήμης Πάγκαλος.

Η θέση μας είναι και κανόνια και βούτυρο. Και πώς θα πραγματοποιηθεί το δήθεν αδύνατο για τους κοσμοπολίτες και τους διεθνιστές; Με την ανάπτυξη μιας σύγχρονης, παραγωγικής, εγχώριας πολεμικής βιομηχανίας. Γιατί να καταναλώνουμε οπλικά συστήματα και να μην τα παράγουμε; Με αυτόν τον τρόπο όχι μόνο δεν θα επιβαρύνεται ο κρατικός προϋπολογισμός με την αγορά οπλικών συστημάτων, αλλά αντιθέτως θα ενισχύεται το Ακαθάριστο Εθνικό Προϊόν μας. Πεδίο δόξης λαμπρό λοιπόν για την ηγεσία του Υπουργείου η παρατηρούμενη έλλειψη βλημάτων των εκατόν πενήντα πέντε χιλιοστών σε παγκόσμιο επίπεδο. Βάλτε τις μηχανές μπροστά να παράγουν.

Επίσης ας εξασφαλίσουμε έργα στην παραγωγή οπλικών συστημάτων. Οι παραγγελίες οπλικών συστημάτων πρέπει να επιστρέφουν κοστολογικά ένα μέρος του προγράμματος με την απασχόληση του εγχώριου εργατικού δυναμικού και αυτό δύναται να πραγματοποιηθεί μέσω της συμπαραγωγής. Μέσω της συμπαραγωγής θα έχουμε τη δυνατότητα αποκτήσεως τεχνογνωσίας γεγονός που θα μας βοηθήσει να παράξουμε μία των ημερών τα δικά μας, ελληνικής κατασκευής, οπλικά συστήματα.

Αλήθεια, τι παραπάνω διαθέτουν οι Τούρκοι από εμάς, οι οποίοι έχουν προβεί σε άλματα προς τα εμπρός ως προς την παραγωγή οπλικών συστημάτων; Θα σας πω τι διαθέτουν. Έναν ηγέτη που αγαπά την πατρίδα του, ο οποίος διαθέτει πολιτική βούληση. Αντιθέτως, εμείς διαθέτουμε θεραπαινίδες της διεφθαρμένης ηθικά και πνευματικά Δύσεως οι οποίοι σχεδιάζουν αποβλέποντας στη μίζα και όχι στο εθνικό συμφέρον με χαρακτηριστικό παράδειγμα την υπόθεση Τσοχατζόπουλου, ο οποίος έκανε το μοιραίο για αυτόν λάθος να μην μοιραστεί την πίτα της μίζας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Καλείται στο Βήμα η κ. Αθανασία Αναγνωστοπούλου, Βουλευτής της Νέας Αριστεράς.

**ΝΙΚΟΛΑΟΣ ΠΑΠΠΑΣ:** Συγγνώμη, αλλά δεν θα υπάρξει ούτε επίπληξη; Ακούσατε τι είπε;

**ΠΡΟΕΔΡΕΥΩΝ (Βασίλειος Βιλιάρδος):** Όχι, δεν άκουσα.

**ΝΙΚΟΛΑΟΣ ΠΑΠΠΑΣ:** Ότι είμαστε απάτριδες. Ο κύριος εκπρόσωπος των Σπαρτιατών εξέφρασε την άποψη ότι ο ΣΥΡΙΖΑ και το ΠΑΣΟΚ είμαστε απάτριδες. Θα περίμενα λοιπόν να τον ανακαλέσετε στην τάξη, πρώτον. Και δεύτερον, να σβηστεί από τα Πρακτικά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παππά, κατ’ αρχάς είπε την άποψή του. Δεν την άκουσα την άποψη.

**ΝΙΚΟΛΑΟΣ ΠΑΠΠΑΣ:** Όχι, κύριε Πρόεδρε, αν αμφισβητεί τον πατριωτισμό μας.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, είπα δεν το άκουσα.

**ΝΙΚΟΛΑΟΣ ΠΑΠΠΑΣ:** Είναι δεκτό, αν δεν το ακούσατε, αλλά τώρα το μάθατε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Αναγνωστοπούλου.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, με συγχωρείτε, αλλά τι προηγούμενο είναι αυτό;

**ΠΡΟΕΔΡΕΥΩΝ (Βασίλειος Βιλιάρδος):**Τι προηγούμενο;

**ΝΙΚΟΛΑΟΣ ΠΑΠΠΑΣ:** Είναι προηγούμενο αυτό. Αμφισβητεί τον πατριωτισμό δύο παρατάξεων και δεν τον ανακαλεί στην τάξη το Προεδρείο;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Παππά, σας είπα προηγουμένως ότι δεν άκουσα. Αν είχα ακούσει, θα τον είχα ανακαλέσει στην τάξη. Το καταλάβατε; Το καταλάβαμε;

Παρακαλώ πολύ, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Η δημοκρατία δίνει βήμα ακόμα και σε αυτούς που την πολεμάνε. Και θέλω να πω ότι αυτοί οι οποίοι έχουν υποστηρίξει ιδεολογίες που έφεραν τόσα δεινά σε αυτό τον τόπο το να μας λένε απάτριδες, οι ίδιοι να βάζουν κριτήριο πατριωτισμού, δεν είναι κακό για μας. Απομονώνει τους ίδιους.

**ΑΛΕΞΑΝΔΡΟΣ ΖΕΡΒΕΑΣ:** …(Δεν ακούστηκε)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν έχουμε και δεν θέλω καμμία απάντηση, κύριε, από εσάς.

**ΠΡΟΕΔΡΕΥΩΝ (Βασίλειος Βιλιάρδος):** Δεν χρειάζεται να απαντήσετε καθόλου. Απλά και μόνο μπορείτε να ανακαλέσετε, τίποτα άλλο.

**ΑΛΕΞΑΝΔΡΟΣ ΖΕΡΒΕΑΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ δεν έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Λυπάμαι που βρισκόσαστε στην ελληνική Βουλή, αλλά η δημοκρατία είναι συμπεριληπτική ακόμα και σε εσάς που την πολεμάτε.

**ΑΛΕΞΑΝΔΡΟΣ ΖΕΡΒΕΑΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν έχετε τον λόγο.

Αν είπατε «απάτριδες» έπρεπε να ανακαλέσετε.

**ΑΛΕΞΑΝΔΡΟΣ ΖΕΡΒΕΑΣ:** …(Δεν ακούστηκε)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν θα με διακόπτετε.

**ΑΛΕΞΑΝΔΡΟΣ ΖΕΡΒΕΑΣ:** Τους ναζιστές του Αζόφ εσείς τους φέρατε εδώ.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, ντροπή σας! Δεν ντρέπεστε λίγο;

Κυρία Αναγνωστοπούλου, θα βάλω τον χρόνο σας από την αρχή. Θα έπρεπε να ντρέπεται.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε, γιατί έπεσε και λίγη σύγχυση.

Συζητάμε τον προϋπολογισμό που είναι άλλωστε και η κορυφαία συζήτηση στη Βουλή. Αυτό που έχει ο προϋπολογισμός ως κεντρική ιδέα, που έχει ο πολυδύναμος εκσυγχρονισμός του κ. Μητσοτάκη και που αποπνέουν και όλες οι ομιλίες των Βουλευτών και Υπουργών της Νέας Δημοκρατίας βασίζεται σε τρία στοιχεία.

Πρώτο στοιχείο: Ζούμε στον καλύτερο κόσμο από όλους τους πιθανούς κόσμους, για να παραφράσω από τον Βολταίρου όταν ειρωνεύεται τον Πάνγκλος στο μυθιστόρημά του «Κάντιτ». Για την Κυβέρνηση και τους Βουλευτές της συγκυβέρνησης ζούμε στον καλύτερο κόσμο από όλους τους πιθανούς. Ας είναι όλα τα στοιχεία εναντίον, ας είναι η κοινωνία από ακρίβεια, από ενεργειακή κρίση, από κλιματική κρίση, από όλες τις απόψεις, ας είναι στο χειρότερο σημείο της Ευρωπαϊκής Ένωσης, που ειρήσθω εν παρόδω, και πρέπει να το λέμε, η Ευρωπαϊκή Ένωση δεν είναι στα καλύτερά της ακριβώς εξαιτίας συγκεκριμένων πολιτικών. Είμαστε λοιπόν στο καλύτερο σημείο.

Και αυτή η Κυβέρνηση, κυρίως ο κ. Μητσοτάκης προσωπικά -το οποίο ακούμε πάντα απ’ αυτό το Βήμα και αυτές τις μέρες- αφού νίκησε όλες τις μεγάλες κρίσεις, τώρα οδηγεί το καράβι σε σίγουρο λιμάνι.

Θέλω να τονίσω ότι για εμάς, ο προϋπολογισμός αυτός, ειδικά αυτός του 2024, έπρεπε να ανταποκρίνεται σε δύο πράγματα: Πρώτον να αντιμετωπίσει το υπερεπείγον και δεύτερον να ανοίγει μια κατεύθυνση προς τα πού πάμε ως κοινωνία, ως χώρα, ως κράτος.

Το υπερεπείγον. Έπρεπε να είναι προϋπολογισμός προστασίας από την ακρίβεια. Είναι το μείζον πρόβλημα, το λένε οι πολίτες με όλους τους δυνατούς τρόπους. Πηγαίνουμε στο σουπερμάρκετ όλοι και το βλέπουμε.

Δεύτερον προϋπολογισμός μείωσης των ανισοτήτων, με δίκαιη φορολόγηση του πλούτου, επιστροφή τον ουρανοκατέβατων κερδών των τραπεζών, των ενεργειακών εταιρειών, των φαρμακευτικών στους πολίτες, βελτίωση της σχέσης άμεσων έμμεσων φόρων, με μείωση των δεύτερων, όπως έχουν κάνει πάρα πολλές ευρωπαϊκές χώρες. Στοχευμένη αύξηση των πόρων σε υγεία, παιδεία και κοινωνική προστασία.

Μια κουβέντα εδώ θα μου επιτρέψετε, πρώτον για την υγεία. Για το υπερεπείγον άκουγα και τον Υπουργό Υγείας, κ. Χρυσοχοΐδη. Ξέρετε, αυτή η Κυβέρνηση βασίζεται σε ένα μύθευμα ότι είναι μια ρεαλιστική κυβέρνηση, αντιμετωπίζει τα προβλήματα ρεαλιστικά. Η κοινωνία είναι πραγματιστική, έχει προβλήματα και θέλει πραγματιστική αντιμετώπιση, αλλά δεν θέλει κυνικό ρεαλισμό.

Όταν ερχόμουν, μου έστειλαν μήνυμα. Τριανταπέντε ώρες καρκινοπαθείς περιμένουν στα ΤΕΠ του Αγίου Ανδρέα στην Πάτρα. Τριάντα πέντε ώρες. Αυτό είναι η πραγματικότητα.

Σε αυτό, ποια είναι η απάντηση; Θα μπορούμε να δίνουμε νούμερα, να λέμε «αυξάνουμε» κ.λπ.. Όμως κι εκεί υπάρχουν συμπτώματα από κορωνοϊό κ.λπ., εκεί που περιμένουν οι άνθρωποι, γιατί δεν υπάρχει πρωτοβάθμια φροντίδα υγείας. Είναι πάρα πολύ βασικά.

Και μία κουβέντα μόνο για την παιδεία. Άκουσα τον κ. Πιερρακάκη γι’ αυτό το περίφημο άρθρο 16, για το ελεύθερο πανεπιστήμιο, για τα ιδιωτικά πανεπιστήμια κ.λπ.. Σε τι απαντάνε; Πάντα η ερώτηση ενός κράτους όταν κάνει άμεση αλλά και μακροπρόθεσμη πολιτική είναι σε τι απαντάνε, σε τι ανάγκες της κοινωνίας.

Με το Σύνταγμα του ’75 και συνέχεια από το ’60 με τους αγώνες αυτού του λαού όταν η δημόσια παιδεία, το δημόσιο πανεπιστήμιο -και σταματήστε να το λέτε κρατικό- θεσπίστηκε, ήταν για να συμπεριλάβει όσο το δυνατόν περισσότερες κοινωνικές τάξεις στην ανώτατη βαθμίδα εκπαίδευσης. Συμπεριληπτικό, δημοκρατικό -γιατί ήταν το αίτημα γενιών και γενιών- κι από την άλλη μεριά μεγάλης κοινωνικής κινητικότητας.

Τι εξασφαλίζει, για ποιο λόγο γίνεται το ιδιωτικό πανεπιστήμιο, για ποιες ανάγκες, όταν αυτή η ίδια η Κυβέρνηση με την ΕΒΕ, με την ελάχιστη βάση εισαγωγής περιόρισε τον αριθμό των εισακτέων φοιτητών, συγχωνεύοντας τμήματα; Σε τι ανταποκρίνεται; Σε μια αγορά, ελεύθερη αγορά που βρίσκει κι εκεί πεδίο δόξης λαμπρό.

(Χειροκροτήματα)

Εκεί, λοιπόν, εμείς θα δώσουμε μάχη. Και θα τη δώσουμε γιατί το ελεύθερο πανεπιστήμιο δεν ανταποκρίνεται στις ανάγκες της κοινωνίας και θα πω ποιας κοινωνίας.

Ολοκληρωμένη στεγαστική πολιτική -συνεχίζω σε αυτό που λέω- πράσινος προϋπολογισμός, προϋπολογισμός για την έμφυλη ισότητα κ.λπ., είναι από αυτά που εμείς θεωρούμε κατεπείγοντα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Είναι αδύνατον να τελειώσω τώρα. Έχω πάρα πολλά να πω.

Το δεύτερο στοιχείο της Κυβέρνησης μου θυμίζει το Βρετανό αποικιοκράτη σε μία αφρικανική αποικία. Είναι αναπόφευκτο πως ο κόσμος θα απογοητευτεί. Ωστόσο, είναι καλύτερο να απογοητευτεί λόγω των δικών του πράξεων παρά λόγω των δικών μας. Ατομική ευθύνη ή άριστοι εναντίον άχρηστων, ανίκανων κ.λπ..

Επειδή δεν μπορώ να πω πολλά, θα φέρω μόνο ένα παράδειγμα. Πάρτε τα τιμολόγια του ρεύματος. Τι πρέπει να κάνει ένας πολίτης; Να γίνει ο καταναλωτής που ξέρει μαθηματικά που ξέρει να βρίσκει όλα αυτά, ενώ είναι ο έμμεσος τρόπος αφομοίωσης ενσωμάτωσης της ρήτρας αναπροσαρμογής που επανέρχεται. Κι αν έχει ακριβό ρεύμα -το οποίο ειρήσθω εν παρόδω είναι κοινωνικό αγαθό- αυτό το ακριβό ρεύμα οφείλεται στη δικιά του ανικανότητα. Τα ακούγαμε και από μεγαλοδημοσιογράφο σχολιαστή σε φιλικό μέσο μαζικής ενημέρωσης, ο οποίος έλεγε, «Τι θέλετε; Κράτος πατερούλη για να σας λέει τι θα πάρετε και λοιπά;».

Προσέξτε όμως, η ατομική ευθύνη δεν είναι ατομική ευθύνη γενικώς και αορίστως. Ακούμε συνέχεια από τη Νέα Δημοκρατία, «ο λαός», «είμαστε μία λαϊκή παράταξη», «τα ευάλωτα στρώματα». Αυτή η διάκριση ευάλωτων στρωμάτων δείχνει και μια στοχοποίηση και μία περιθωριοποίηση αν θέλετε. Διότι δια της φιλανθρωπίας δίνουμε στους ευάλωτους και σπάει την ταξική συγκρότηση της κοινωνίας. Τι να κάνουμε έτσι είναι.

Η Κυβέρνηση της Νέας Δημοκρατίας φτιάχνει ένα κοινωνικό, πολιτικό, οικονομικό μπλοκ εξουσίας. Ενώ φωνάζει για ατομική ευθύνη και λέει ότι όλοι είμαστε εδώ και εμείς φροντίζουμε για όλους, φτιάχνει ένα στυγνό, σκληρό, κοινωνικό, πολιτικό, οικονομικό μπλοκ εξουσίας που είναι οι πολύ πλούσιοι κι ένα πελατειακό κράτος, το οποίο ανατροφοδοτεί και αναπαράγει αυτό το μπλοκ εξουσίας. Είναι αυτό το οποίο φοβάται η Νέα Δημοκρατία να φτιαχτεί, να συγκροτηθεί, το αντίπαλο μπλοκ που συσπειρώνει αυτές τις τάξεις και που είναι η πλειοψηφία και οι οποίες διεκδικούν διά των σωματείων τους, των συλλογικών συμβάσεων, όλα αυτά που έχουν καταργηθεί, τα δικαιώματά τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Γι’ αυτό η απονομιμοποίηση, συγγνώμη η απαξίωση της Αριστεράς, με αυτό τον τρόπο όλων των κομμάτων του προοδευτικού χώρου.

Θα τελειώσω με δύο κουβέντες. Συγγνώμη κύριε Πρόεδρε, αλλά με σύγχισε εκείνος ο άνθρωπος και έχασα τον ειρμό μου.

**ΠΡΟΕΔΡΕΥΩΝ (Βασίλειος Βιλιάρδος):** Κακώς. Έχετε εμπειρία εσείς.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δύο σημεία μόνο. Όταν εμφανίζουμε αυτόν τον κόσμο και το τρίτο στοιχείο ήταν οι χαμηλές προσδοκίες της κοινωνίας, δηλαδή «μην πολεμάτε, αυτό μας χρειάζεται, δεν υπάρχει τίποτα άλλο».

Θα ήθελα να τελειώσω με δύο σημεία πάρα πολύ επιγραμματικά. Δεν θα μιλήσω για την εξωτερική πολιτική, για την επίσκεψη του Προέδρου Ερντογάν. Τα είπαμε, τα είπε και ο Πρόεδρος της Κοινοβουλευτικής μας Ομάδας. Βγάλαμε ανακοίνωση και θα τα πούμε και την Τρίτη φαντάζομαι, στην Επιτροπή Εξωτερικών Υποθέσεων.

Θέλω όμως να σας θυμίσω ένα πράγμα, την υπευθυνότητα που έδειξαν οι προοδευτικές δυνάμεις. Και θυμόμουν -γιατί είδαμε και τον κ. Σαμαρά γιατί από εσάς προέρχονται- όταν ακούγαμε αυτή την ακροδεξιά πτέρυγα που τροφοδοτεί άλλες πτέρυγες, σε αυτή τη Συμφωνία των Πρεσπών ότι είμαστε εθνομηδενιστές, ότι είμαστε εθνικοί προδότες δανειστές. Μετά ακούγαμε ότι θα κάνουμε στο Αιγαίο τις Πρέσπες του Αιγαίου και λοιπά. Αυτά ας τα θυμόσαστε, τώρα που τα έχετε μέσα στο ίδιο σας το σπίτι.

Και σε ό,τι αφορά τις αμυντικές δαπάνες μόνο μία τελευταία λέξη επειδή πέρσι είχαμε κατηγορηθεί, όπως είχαν κατηγορηθεί Βουλευτές από τη μουσουλμανική μειονότητα -που ανήκουν στη μουσουλμανική μειονότητα, είναι μέλη της- ως εθνικές εξαιρέσεις. Εγώ θέλω να υπενθυμίσω -και ζητάω ξανά από τον κ. Δένδια- ότι είχαμε ζητήσει πέρσι επανειλημμένα από το 2021 μέχρι το 2023, μια έκθεση που θα λέει τις προβλεπόμενες και προβλέψιμες αμυντικές δαπάνες, εξοπλιστικές μέχρι το 2030.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πρέπει να ξέρει το Σώμα στην Επιτροπή Εξοπλιστικών Προγραμμάτων. Ξέρουμε τι έχει γίνει με τα εξοπλιστικά προγράμματα.

Δεν μπορούμε, λοιπόν, εδώ με τις εξοπλιστικές δαπάνες να παίζουμε στην πλάτη του ελληνικού λαού, χωρίς να έχουμε μία μελέτη σαφέστατη.

Για όλους αυτούς τους λόγους που είπα, φυσικά και καταψηφίζουμε τον προϋπολογισμό.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Αναγνωστοπούλου.

Επόμενος ομιλητής ο κ. Όθων Ηλιόπουλος, Βουλευτής του ΣΥΡΙΖΑ.

**ΟΘΩΝ ΗΛΙΟΠΟΥΛΟΣ:** Κύριε Πρόεδρε, κύριοι συνάδελφοι, καλησπέρα όσοι βρίσκεστε μέσα στην Αίθουσα και όσοι είμαι σίγουρος μας παρακολουθείτε από τις οθόνες του καναλιού της Βουλής.

Λέμε στη βιοστατιστική πάρα πολλές φορές ότι υπάρχουν μικρά ψέματα, μεσαία ψέματα, μεγάλα ψέματα και μετά υπάρχει η στατιστική. Δυστυχώς, νομίζω ότι βρισκόμαστε αυτή τη στιγμή μέσα σε μια πραγματικότητα που λέγεται μικρή διάθεση, μεγάλη διάθεση, πολύ μεγάλη διάθεση και μετά υπάρχει ο προϋπολογισμός.

Θα αναφερθώ συγκεκριμένα στο θέμα της υγείας, το οποίο αποτελεί και την ειδικότητά μου και το οποίο βιώνω και συγκρίνω με άλλες χώρες της Ευρώπης και του εξωτερικού.

Ο προϋπολογισμός αναφέρεται περήφανα και λέει ότι έχουμε μια αύξηση 46% από το 2019 -δεν θα πω πάρα πολλά νούμερα, αλλά είναι ενδεικτικά τα νούμερα- στις δαπάνες για το Εθνικό Σύστημα Υγείας. Αν υπολογίσει, βέβαια, κανείς με βάση αυτό τον πληθωρισμό ο οποίος συμβαίνει όλο αυτό το χρονικό διάστημα, έχουμε καταλάβει ότι ο προϋπολογισμός έχει αποσβήσει την αύξηση του προϋπολογισμού για το Εθνικό Σύστημα Υγείας, δηλαδή δεν υπάρχει καμμία παραπάνω επένδυση σε τεχνολογίες ή στην ανάπτυξη του Εθνικού Συστήματος Υγείας.

Ανέφεραν οι προηγούμενοι ομιλητές ότι βρισκόμαστε κάτω από τον μέσο όρο και αρκετά κάτω από το μέσον όρο επί τοις εκατό του ΑΕΠ και του κατά κεφαλήν εισοδήματος του ΑΕΠ από τα υπόλοιπα ευρωπαϊκά κράτη στον τομέα της υγείας και στον τομέα της παιδείας.

Οι φορολογίες, τις οποίες φέρνει ο προϋπολογισμός του 2024, δεν βλέπω να επανέρχονται ούτε στο θέμα της υγείας ούτε στο θέμα της παιδείας. Οι μειώσεις φόρων από τα επιτόκια των ομολόγων, οι μειώσεις φόρων από το budget το οποίο συμβαίνει, ας πούμε, στις μεγάλες εταιρείες, όλες οι μειώσεις φόρων δεν επιστρέφονται πουθενά σε τομείς κοινωνικούς, όπως είναι η υγεία και η παιδεία.

Ποια είναι τα αποτελέσματα που έχουμε σήμερα και θα σταματήσω να μιλάω τόσο πολύ με νούμερα; Υπάρχουν ελλείψεις προσωπικού, οι οποίες είναι άμεσες. Υπάρχει και μία διαφωνία δική μας πάρα πολύ μεγάλη για το όραμα, το οποίο θα έπρεπε πέντε χρόνια μετά, κατά την άποψή μου, από την Κυβέρνηση να έχετε. Θα έπρεπε να σας έχουμε επηρεάσει. Θα έπρεπε να είχαμε συμφωνήσει για μερικά στοιχειώδη πράγματα κοινωνικού κράτους στο θέμα της υγείας και στο θέμα της παιδείας.

Ποια είναι τα άμεσα, τα επείγοντα, της μονάδας εντατικής θεραπείας για το Εθνικό Σύστημα Υγείας; Δεν έχουμε γιατρούς. Ο κύριος Υπουργός ήταν εδώ. Τον άκουσα πάρα πολύ προσεκτικά. Πραγματικά, θα κάνω πάλι μία αναφορά, γιατί βλέπω πολύ συχνά κινηματογράφο, μου αρέσει. Νόμιζα ότι έβλεπα ξανά το Matrix. Έπαιρνες το ένα χαπάκι και είχες μία πραγματικότητα και έπαιρνες το δεύτερο χαπάκι και είχες μια άλλη πραγματικότητα.

Αυξήθηκαν, λέει, τριάντα χιλιάδες γιατροί από το 2019, μέχρι τώρα. Κοιτάξτε, τα στοιχεία, τα οποία προσωπικά πήρα, είναι από το μητρώο του Υπουργείου Εσωτερικών. Παραδώσαμε το 2019 εβδομήντα εννέα χιλιάδες εκατόν είκοσι δύο μόνιμο προσωπικό παροχής υγείας. Περιλαμβάνει γιατρούς, νοσοκομειακό προσωπικό και βοηθητικό προσωπικό. Το 2023 αυτό είναι εβδομήντα ένα χιλιάδες.

Περάσαμε από την πανδημία. Αποχωρούν τρεισήμισι χιλιάδες γιατροί, μερικοί από αυτούς γιατί παίρνουν τη σύνταξή τους, μερικοί από αυτούς γιατί δεν αντέχουν άλλο τα τελευταία χρόνια. Δηλαδή, μειώνεται σταθερά κατά 5% το προσωπικό παροχής υγείας τα τελευταία τέσσερα χρόνια και οι προσλήψεις που λέμε ότι έχουν γίνει, δεν έχουν γίνει.

Οι τριάντα χιλιάδες -δεν μπορώ να το φανταστώ διαφορετικά, δεν θέλω να σκεφτώ ότι ο Υπουργός δεν ξέρει τι λέει- υποθέτω ότι συμπεριλαμβάνουν τις κατ’ έτος ανανεώσιμες συμβάσεις των συμβασιούχων. Αυτό δεν λέγεται πρόσληψη στο Εθνικό Σύστημα Υγείας. Αυτό λέγεται επανεκκίνηση της σύμβασης.

Οι γιατροί παραιτούνται, δεν χρειάζεται να το πω εγώ. Παραιτούνται από τα Χανιά, παραιτούνται από τα νοσοκομεία, παραιτούνται από παντού.

Μιλάμε συνέχεια για τους γιατρούς, αλλά θα σας θυμίσω ότι υπάρχει και κάτι άλλο. Υπάρχει νοσηλευτικό προσωπικό. Έχουμε ένα νοσηλευτικό προσωπικό, το οποίο στις αρχές του 2000 είχε μία σχέση 1/10 με τους αρρώστους. Τώρα έχει φτάσει αυτή η σχέση 1/24. Οι σχέσεις γιατρού προς νοσηλευτικό προσωπικό στα μεγάλα κράτη της Ευρώπης είναι τέσσερις γιατροί προς έναν νοσηλευτή. Στην Ελλάδα είναι είκοσι τέσσερις γιατροί προς έναν νοσηλευτή.

Το νοσηλευτικό μας προσωπικό -οι ίδιοι, όχι εγώ- λένε ότι δεν μπορούν να εκτελέσουν το έργο τους, ότι δεν μπορούν να επιτελέσουν με ασφάλεια το έργο το οποίο έχουν.

Δεν θέλω να δημιουργήσω ανατριχιαστικές συσχετίσεις, αλλά κάποιοι είχαν πει από αυτά τα έδρανα, λίγο πριν τον Μάρτιο του 2022, ότι τα τρένα δεν είναι ασφαλή και ότι είχαν παραιτηθεί ο διευθυντής τους και ότι στα τρένα θα είχαμε δυστυχήματα. Ο Υπουργός Υποδομών, ο κ. Καραμανλής, είχε καταγγείλει από αυτά τα έδρανα ότι κινδυνολογούν και ότι διασπείρουν πανικό. Δεν είμαστε ασφαλείς στο δημόσιο Εθνικό Σύστημα Υγείας, το οποίο τιμούμε, με αυτές τις σχέσεις νοσηλευτών, για να αφήσουμε το γεγονός ότι ο ρόλος τους σε ένα μακρινό πλάνο για το Εθνικό Σύστημα Υγείας θα έπρεπε να είχε αναβαθμιστεί σε ανθρώπους, οι οποίοι, πραγματικά, βρισκόντουσαν δίπλα στον άρρωστο.

Βασικά προβλήματα του Εθνικού Συστήματος Υγείας δεν έχουν αντιμετωπιστεί εδώ:

Πρόληψη. Πρόληψη δεν είναι μία λέξη να τη λέμε απλώς. Πρόληψη είναι, γιατί δεν είναι ακριβή ιατρική πράξη και γιατί είναι καλύτερη και πιο αποτελεσματική από το να προσπαθήσεις να φτιάξεις αυτό το οποίο έχει σπάσει. Η πρόληψη, συνάδελφοι της Κυβέρνησης, της συμπολίτευσης, συνάδελφοι της Αντιπολίτευσης, δύο φορές συνάδελφοι που είσαστε γιατροί, δεν γίνεται με SMS. Διότι το SMS το παίρνει κάποιος και αν μπορεί πηγαίνει, αν θέλει πηγαίνει, αν η οικονομική του δυνατότητα του παρέχει τη μετακίνηση. Το SMS δεν έχει μέσα του follow up, δεν έχει μια συνέχεια, δεν έχει έναν γιατρό που θα αξιολογήσει τα αποτελέσματα της εξέτασης, την οποία κλήθηκε ο άρρωστος να κάνει.

Εκατόν είκοσι επτά ΤΟΜΥ παραδώσαμε, πρωτοβάθμιες βαθμίδες υγείας, το 2019. Ούτε μία δεν ιδρύθηκε παραπάνω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο προσωπικός γιατρός δεν μπορεί να είναι χειρουργός γαστρεντερολόγος, καρδιολόγος και να έχει χρεωθεί άλλους δύο χιλιάδες ανθρώπους σαν προσωπικός γιατρός. Ο προσωπικός γιατρός είναι πλήρους και αποκλειστικής απασχόλησης και συμπεριστοιχίζεται από κοινωνικό λειτουργό, νοσηλευτικό προσωπικό και γραμματειακή υποστήριξη, για να δει τους δυόμισι χιλιάδες ασθενείς που είναι το μάξιμουμ που μπορεί να δει κατά τη διάρκεια του χρόνου και να εξασφαλίσει ότι όλα τα πρωτόκολλα πρόληψης προληπτικών εξετάσεων και υγείας έχουν υπάρξει. Διαφορετικά δεν γίνεται τίποτα από αυτά τα πράγματα.

Ο χρόνος μου έχει περάσει και θα κλείσω. Δυστυχώς, ήθελα να πω και άλλα πράγματα, αλλά θα κλείσω. Θα πω ότι ξοδεύουν 6 δισεκατομμύρια περίπου υπολογιστικά οι ιατρικές σχολές της χώρας, για να εκπαιδεύσουν τους συμφοιτητές μας, τους συναδέλφους μας κάθε χρόνο. Ένα τεράστιο ποσοστό αυτού, για να μην σας πω το 50%, βγαίνει στο εξωτερικό, αυτό το οποίο όλοι ξέρουμε ως brain drain.

Δεν έχουμε brain gain. Διότι, πώς θα έρθουν οι συνάδελφοι από το εξωτερικό, που θα ανοίξουμε θέσεις και από το εσωτερικό; Και λένε οι Υπουργοί «εμείς τις προκηρύσσουμε, είναι άγονες».

Μα, προφανώς είναι άγονες. Όταν δεν έχεις νοσηλευτή, όταν δεν έχεις μισθό, όταν έχεις κάθε τρίτη μέρα εφημερία, προφανώς είναι άγονες, γιατί υπάρχει ένα όριο αντοχής στο υγειονομικό προσωπικό το οποίο λειτουργεί.

Και θα απαντήσω στην κ. Κεραμέως -το ξέρω ότι έχει γίνει στόχος τελευταία, αλλά δεν φταίω εγώ, η κ. Κεραμέως φταίει- η οποία μας είπε ότι παίρνουμε καλούς διοικητές νοσοκομείων, διότι, όπως λέει, άμα δεν τον πληρώσεις πολύ ακριβά, όπως τους πληρώνουμε τώρα, δεν είναι καλοί διοικητές και το νοσηλευτικό προσωπικό που είναι μέσα αποκτάει εμπειρία. Αποκτά εμπειρία! Έτσι τους πληρώνουν στο δημόσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λοιπόν, προτείνω στην κ. Κεραμέως και στην Κυβέρνηση να κάνουμε το ακριβώς αντίθετο: Να πληρώσουμε το προσωπικό παροχής ιατρικής φροντίδας και να δώσουμε στους διοικητές των νοσοκομείων που έχουν προσλάβει τη δυνατότητα να αποκτήσουν εμπειρία, την οποία εν συνεχεία να πάνε και να τη μεταλλάξουν στην ελεύθερη αγορά από την οποία προέρχονται. Αυτός είναι ένας καλύτερος τρόπος επένδυσης των χρημάτων της Κυβέρνησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΟΘΩΝ ΗΛΙΟΠΟΥΛΟΣ:** Μια-δυο λεξούλες ακόμα.

Δεν ξέρετε; Δεν νομίζω. Δεν μπορείτε; Δεν νομίζω. Νέοι άνθρωποι είστε και γράμματα ξέρετε. Νομίζω ότι δεν θέλετε, διότι έχετε ένα μοντέλο θατσερισμού για την υγεία και για την παιδεία. Έχει αποτύχει. Μην το συνεχίσετε.

Είμαστε εδώ να σας βοηθήσουμε να μην το συνεχίσετε.

Σας ευχαριστώ πάρα πολύ, κύριε Πρόεδρε, κύριοι συνάδελφοι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο. Επόμενος και τελευταίος ομιλητής είναι ο κ. Παναγιώτης Δουδωνής, Βουλευτής του ΠΑΣΟΚ.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κυρίες και κύριοι συνάδελφοι, έλαχε σε μένα να είμαι τελευταίος ομιλητής της σημερινής ημέρας συζήτησης του προϋπολογισμού και όπως ξέρουμε από τις συναυλίες ή τα νυχτερινά κέντρα, πάντα τα τελευταία τραγούδια είναι τα πιο παραπονιάρικα, οπότε, παρακαλώ, δεχθείτε τα παράπονα της Αντιπολίτευσης, δεχθείτε την κριτική, γιατί επιπλέον, αυτός είναι και ο συνταγματικός ρόλος του Κοινοβουλίου και δεν θα κουραστώ να το επαναλαμβάνω αυτό, ιδίως στο επίπεδο του κρατικού προϋπολογισμού.

Ο κρατικός προϋπολογισμός εκφράζει την ουσία της αντιπροσωπευτικής δημοκρατίας, που δίνει αντιπροσώπευση και συμμετοχή, για να δώσει λόγο στον έλεγχο των δαπανών και της φορολογίας. Αυτή είναι η ουσία, η σύνδεση της αντιπροσώπευσης με τη φορολόγηση. Αυτό είναι, αν θέλετε, το κεντρικό σημείο που ξεχωρίζει τη δημοκρατία μας.

Είναι, λοιπόν, συνταγματικό σας χρέος να ακούτε την κριτική της Αντιπολίτευσης. Ο κρατικός προϋπολογισμός, τούτος εδώ που συζητάμε, είναι, αν θέλετε, ο πρώτος μετά από μια σειρά προϋπολογισμών που γίνονταν σε συνθήκες εξωγενών κρίσεων, κρίσεων οι οποίες έκρυψαν κάτω από το χαλί τα προβλήματα και ταυτοχρόνως, διευκόλυναν σε απίστευτο βαθμό την Κυβέρνηση δημοσιονομικά.

Από αυτόν, λοιπόν, τον προϋπολογισμό, που είναι και ο πρώτος της Β΄ βουλευτικής περιόδου και της δεύτερης θητείας της Κυβέρνησης Μητσοτάκη, περιμέναμε να εκφράζει τη φιλοσοφία σας ως προς το πού θέλετε να πάνε τα πράγματα, τη φιλοσοφία σας τόσο ως προς τις δαπάνες όσο και ως προς τη φορολόγηση, ως προς τα έσοδα.

Ποια είναι η φιλοσοφία σας, ακριβώς; Τι αντανακλά αυτός ο προϋπολογισμός; Είναι η φιλοσοφία της ησυχίας: Αφήνουμε τα πράγματα να σέρνονται, αφήνουμε τα πράγματα στην τυχαιότητά τους και στην ευνοϊκή μεταχείριση της κοινής γνώμης διά των μέσων μαζικής ενημέρωσης.

Για μας, ας πούμε, υπάρχει η φιλοσοφία. Είναι η αντιμετώπιση των ανισοτήτων και η δίκαιη ανάπτυξη. Δεν έχετε εσείς φιλοσοφία ή έχετε κάποια φιλοσοφία την οποία δεν μπορείτε να αναφέρετε, γιατί δεν είναι από αυτές οι οποίες τυγχάνουν ευνοϊκής μεταχείρισης από τον κόσμο, γιατί δεν μπορούν να τύχουν τέτοιας;

Μήπως είναι, όμως, σαν τις μεταρρυθμίσεις σας; Με τις μεταρρυθμίσεις τι κάνουμε; Αλλάζουμε το ρυθμιστικό πλαίσιο για να το κάνουμε πιο δίκαιο και πιο αποτελεσματικό. Αντ’ αυτού, ένα κλασικό παράδειγμα λεγόμενης μεταρρύθμισης της Κυβέρνηση Μητσοτάκη -ας δώσω ένα παράδειγμα- είναι η Πανεπιστημιακή Αστυνομία. Φωνάζαμε τέσσερα χρόνια, για να δούμε ως αποτέλεσμα τίποτα και να απολαύσουμε τα επίχειρα, που ήταν η έκθεση για τη μέση εκπαίδευση, για την εκπαίδευση τη μη πανεπιστημιακή, της Πίζα και να πει ο κ. Πιερρακάκης ότι τον προβληματίζει το αποτέλεσμα. Αντίληψη, δηλαδή, δημοσιογράφου, αναλυτή, πολιτικού επιστήμονα, αλλά, πάντως, όχι κυβερνώντος.

Πάμε, όμως, τώρα σε μερικά στοιχεία σε επίπεδο πολιτικής αξιοπιστίας. Θυμάμαι που λέγατε πριν τις εκλογές για τις εκλογές ότι θα αυξηθούν οι μισθοί -ο μέσος μισθός, προσέξτε, μην αρχίσουμε τα πονηρά- κατά 25%. Βέβαια, στις Βρυξέλλες λέγατε άλλα, γιατί εκεί δεν πιάνουν αυτά. Λέγατε 13% και όταν το εντοπίσαμε, ως ΠΑΣΟΚ, ο κ. Σκυλακάκης έλεγε δύο πράγματα. Το πρώτο ήταν κάπως ηθικοπλαστικό, ότι είμαι αήθης δηλαδή. Το δεύτερο ήταν ότι το 13% είναι αν δεν εκλεγεί η Νέα Δημοκρατία και δεν εφαρμόσει το πρόγραμμά της.

Και λέγαμε: Εντάξει, για τον δημόσιο τομέα να πούμε ότι είναι στο πλαίσιο της εξουσίας της Κυβέρνησης. Στον ιδιωτικό τομέα πώς θα γίνει αυτό; Με βασιλικό διάταγμα; Και απαντούσατε ότι θα γίνει με την ανάπτυξη.

Για να δούμε τι ανάπτυξη προβλέπεται. Θα αυξηθούν 25% οι μισθοί με 2,9% ανάπτυξη, εκ του οποίου το 1,9% είναι το «Ελλάδα 2.0», δηλαδή το Ταμείο Ανάκαμψης; Με το 2,9% θα αυξηθούν κατά 25% στην τετραετία ή μήπως θα πάμε σε ρυθμούς ανάπτυξης συγκλονιστικούς;

Και για την ακρίβεια, για να ακριβολογούμε οικονομικά, δεν είναι ανάπτυξη. Είναι η παραγωγικότητα και εκεί τα πράγματα, επίσης, πρέπει να μας τα απαντήσετε.

Υπάρχουν, λοιπόν, ερωτήματα πρωτίστως κυβερνητικής αξιοπιστίας και του τρόπου με τον οποίο διεξήχθη ο προεκλογικός αγώνας.

Όμως, πάμε και στις επενδύσεις. Είστε η Κυβέρνηση που θα έφερνε τις επενδύσεις. Μάλιστα. Στο εννεάμηνο του 2023 έχουμε μείωση των άμεσων ξένων επενδύσεων. Και θα σας πω και κάτι πιο γενικό και πιο ουσιαστικό: Έχουμε δέκα χρόνια οικονομικής κρίσης και μνημονίων, είχαμε τον κορωνοϊό, έχουμε ένα υπερσυσπειρωμένο ελατήριο; Πού είναι η εκτόξευση που θα έπρεπε να περιμένει ο ελληνικός λαός για να ζήσει καλύτερες μέρες; Πού είναι η εκτόξευση του ελατηρίου; Διότι αυτό αφορά στο μέλλον μας και αφορά στο μέλλον κάθε Έλληνα πολίτη. Και εσείς με αυτό το μέλλον δεν μπορείτε να παίζετε αυτοθαυμαζόμενοι.

Τουρισμός, ΕΣΠΑ, Ταμείο Ανάκαμψης: Αυτή είναι η διαφημιζόμενη ανθεκτικότητα της ελληνικής οικονομίας. Όμως, να σας το πάω και πιο γενικά: Το μοντέλο της οικονομικής ανάπτυξης του Σόλοου τι λέει; Τεχνολογική εξέλιξη και δημογραφική αύξηση. Έχετε κάνει κάτι για το δημογραφικό; Έχει κάτι ουσιαστικό, κάτι ριζικό για την αντιμετώπιση του δημογραφικού η πολιτική σας;

Να σας πω ότι οι νέοι είκοσι με είκοσι εννιά ετών είναι εξακόσιες χιλιάδες. Το 2000 ήταν ένα εκατομμύριο εκατόν πενήντα χιλιάδες. Δεν είναι μόνο το δημογραφικό από μόνο του. Είναι μαζί με το brain drain. Και είχατε ανακοινώσει στην αρχή της προηγούμενης βουλευτικής περιόδου μέτρα για την αντιμετώπιση του brain drain. Θα συνεργάζονταν, μάλιστα και εταιρείες και θα έφερναν κόσμο με υψηλούς μισθούς, επιδοτούμενους.

Πού είναι τα αποτελέσματα; Θα δώσετε ποτέ λόγο για τις πολιτικές σας; Εξαγγέλλετε, νομίζετε ότι όλα γίνονται νομιναλιστικά και λεγκαλιστικά και στο τέλος, δεν θέλετε να δώσετε λόγο για αυτά που έγιναν.

Να μιλήσουμε για τον ΦΠΑ και τους έμμεσους φόρους; Οι έμμεσοι φόροι ήταν και παραμένουν το 60% των εσόδων. Είναι μια βόμβα στα θεμέλια της ελληνικής οικογένειας και του Έλληνα πολίτη. Αυτό από μόνο του είναι τραγικό. Αν το συνδυάσει κανείς δε και με μια πολιτική επιδομάτων, έχουμε το εξής φαινόμενο: Παίρνετε με τους έμμεσους φόρους από τη μία τσέπη του Έλληνα πολίτη τα χρήματά του, το υστέρημά του, του επιστρέφετε ένα μέρος αυτού και περιμένετε να πείτε και «ευχαριστώ». Το ζητάτε. Το έχετε ανάγκη, για να δρέψει τη φιλαυτία σας.

Και πάμε στο χρέος. Το χρέος πληθωρίστηκε από εξωγενείς παράγοντες και αυτό το θεωρείτε μεγάλη επιτυχία, τη μείωση του χρέους διά του πληθωρισμού. Μα, είμαστε καλά;

Δυο τελευταίες κουβέντες, κύριε Πρόεδρε, για το αντικείμενό μου, τη δημόσια διοίκηση και τους θεσμούς. Άκουσα την κυρία Υπουργό να πανηγυρίζει για τις αυξήσεις. Δηλαδή, ποιες είναι οι αυξήσεις στους δημοσίους υπαλλήλους; Τα 70 ευρώ μικτά, 40 ευρώ καθαρά. Ποια είναι η μέση αμοιβή ανά ώρα στους δημοσίους υπαλλήλους στην Ευρώπη. Είναι 17 ευρώ. Ποια είναι η μέση αμοιβή ανά ώρα στους δημοσίους υπαλλήλους στην Ελλάδα; Είναι 8 ευρώ.

Θέλετε να βρούμε σύγκριση; Στην Πορτογαλία, που είναι μια συγκρίσιμη χώρα, είναι 14 ευρώ. Είναι αυτό κάτι για το οποίο πρέπει να υπάρξει πανηγυρισμός από την αρμόδια Υπουργό και από την Κυβέρνηση; Είναι δυνατόν να είμαστε προτελευταίοι μετά τη Βουλγαρία παντού; Είμαστε προτελευταίοι παντού, ακόμα και στην αγοραστική δύναμη, ενώ έχουμε ακρίβεια. Γιατί μιλάμε για την ακρίβεια, αλλά δεν μιλάμε για το τι πραγματικά αγοράζει ο μέσος μισθός στην Ελλάδα, όπου είμαστε επίσης δεύτεροι από το τέλος μετά τη Βουλγαρία;

Να πω και μια τελευταία σκέψη. Ο Ρόμπινσον και ο Ακέμογλου στο «Γιατί Αποτυγχάνουν τα Έθνη» λένε ένα πράγμα στο ερώτημα «γιατί αποτυγχάνουν τα έθνη;». Λένε ότι αποτυγχάνουν τα έθνη λόγω της μη λειτουργίας των θεσμών. Έχετε πάρει πάρα πολύ στο χαλαρό τον τρόπο που φέρεστε στους θεσμούς. Θεωρείτε ότι είναι αδιάφορο για την πορεία της ελληνικής οικονομίας και της κοινωνίας. Η πραγματικότητα είναι ότι η δυσλειτουργία των θεσμών είναι κάτι που θα βρούμε μπροστά μας και στη λειτουργία της οικονομίας, και ήδη το βρίσκουμε. Μπορεί να μην είναι εμφανές διά γυμνού οφθαλμού, αλλά είναι υπαρκτό και είναι εδώ.

Παύσατε, λοιπόν, να αυτοθαυμάζεστε, παύσατε να αυτοαγαπάστε και ακούστε τη δίκαιη κριτική της Αντιπολίτευσης.

Σας ευχαριστώ πολύ, και καλό βράδυ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δουδωνή.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω για δύο λεπτά τον λόγο;

**ΝΙΚΟΛΑΟΣ ΠΑΠΠΑΣ:** Δώστε τον λόγο στον Υφυπουργό, κύριε Πρόεδρε. Είναι ο μόνος που είναι εδώ κάθε μέρα και για όλη την ημέρα.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο, κύριε Υπουργέ. Πείτε μας την άποψή σας, τουλάχιστον για την παραγωγικότητα, στο τέλος. Την ανέφερε στην αρχή, αλλά όχι στο τέλος.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ναι, σωστό, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο, κύριε Πετραλιά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Βλέπω εδώ τους συναδέλφους, τον κ. Μάντζο, τον κ. Παππά, τον κ. Δουδωνή. Και οι τρεις είναι αξιόλογοι. Έχουμε ανταλλάξει απόψεις και πάντα ακούω τις απόψεις τους, και είναι απολύτως σεβαστές. Είναι αργά η ώρα και νομίζω ότι αξίζει να κάνουμε για δύο λεπτά μια ειλικρινή συζήτηση, και για την ακρίβεια.

Κατ’ αρχάς, να ξεκινήσω από το τελευταίο που θίξατε, για την υπογεννητικότητα. Για την υπογεννητικότητα έχουμε πέντε μέτρα μέσα: Έχουμε το αφορολόγητο για παιδιά και το οικογενειακό ρεύμα. Αυξάνουμε τα οικογενειακά επιδόματα στο ενιαίο μισθολόγιο και τα επιδόματα μητρότητας. Έχουμε εφαρμόσει πάρα πολλά, αν δείτε μέσα, ακόμα και για τους ένστολους. Πάντα στις πολιτικές μας κοιτάμε το πρόβλημα της υπογεννητικότητας, το οποίο όντως είναι ένα από τα προβλήματα που θα μας απασχολήσει περισσότερο στο μέλλον.

Για το 7,1% στις επενδύσεις που το θέσατε πολλοί, να πω ότι στην Ευρώπη είναι 1,2% ο μέσος όρος της ανάπτυξης των επενδύσεων. Όντως έχουν επηρεαστεί και από τα επιτόκια. Να πω για τους μισθούς ότι η ΕΛΣΤΑΤ σήμερα ανακοίνωσε αύξηση μισθών 7,3% στο τρίτο τρίμηνο του 2023. Έχουμε πει 25% στην τετραετία. Ο προϋπολογισμός έχει 7,5% για φέτος. Είμαστε on track ακριβώς σε αυτό που λέμε. Και τι κάνουμε;

Ακούω πάρα πολλά για την ακρίβεια και ρωτάτε τι προτείνουμε. Προτείνουμε πέντε μέτρα πολιτικής. Αυτά έχει μέσα ο προϋπολογισμός. Πρώτον, έχουμε, ναι, βοηθήματα για τους πιο ευάλωτους, αύξηση του ελάχιστου εγγυημένου, έξτρα βοηθήματα τον Δεκέμβριο, επιδόματα θέρμανσης. Αυτό είναι ένα πακέτο. Το δεύτερο είναι για το ρεύμα. Συνεχίζουμε για το ρεύμα. Έχουμε νέο σχήμα για το ρεύμα, γι’ αυτούς που θερμαίνονται με ρεύμα, και συνεχίζεται και για τα κοινωνικά τιμολόγια.

Το τρίτο είναι αυτό που εφαρμόζει ο κ. Σκρέκας -και το ανέφερε πριν- οι έλεγχοι στο μεικτό περιθώριο κέρδους με την Επιτροπή Ανταγωνισμού, με τη ΔΙΜΕΑ, κ.τ.λ.. Και εσείς λέτε να εντείνουν τους ελέγχους. Αυτή είναι η προσπάθεια όλων.

Το επόμενο είναι οι μόνιμες αυξήσεις. Τι εννοούμε με τις «μόνιμες αυξήσεις»; Δεν υπάρχει μαγικός τρόπος να μειώσουμε τις τιμές. Δυστυχώς, σχετικά με τη μείωση του ΦΠΑ, οι επιχειρήσεις καθορίζουν τις τιμές. Δεν έρχεται το κράτος να καθορίσει την τιμή που θα πουλάει η κάθε μικρή ή μεγάλη επιχείρηση. Είναι παγκόσμιο το πρόβλημα. Μια ζωή στα οικονομικά ήταν πρόβλημα πώς θα ελέγξει το κράτος τις τιμές. Αυξάνουν τα επιτόκια, για να ρίξουν τις τιμές, παγκοσμίως.

Πάμε στους έμμεσους φόρους. Η Ισπανία τον Ιανουάριο του 2023 δεν μείωσε τον ΦΠΑ κατά πέντε μονάδες και σε κάποια το πήγε μηδέν; Τον Δεκέμβριο του 2022 είχε 15,9% πληθωρισμό και τον Ιανουάριο 15,6%. Επηρεάστηκε κατά 0,3%, με 5% μείωση. Τον Φεβρουάριο αυξήθηκε ξανά στο16,7%.

**ΔΗΜΗΤΡΙΟΣ ΜΑΝΤΖΟΣ:** Ο γενικός πληθωρισμός;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Όχι, για τον πληθωρισμό των τροφίμων σας λέω. Αν πάτε στο «Eurostat- Food» και επιλέξετε τους μήνες, μπορείτε να δείτε πού έγιναν μειώσεις.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αφήστε τον να τελειώσει. Παρακαλώ, να μην κάνουμε συζήτηση.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Την ίδια στιγμή στην Ελλάδα είχαμε 15,6% τον Δεκέμβριο και 14,7% τον Φεβρουάριο.

Εντωμεταξύ ήταν μηδέν το ΦΠΑ στην Ισπανία. Μας λέει ο Ισπανός Υπουργός Οικονομικών, όταν πάμε στο Eurogroup: «Τώρα τον Δεκέμβριο τελειώνει, τι θα κάνουμε και πώς θα τον επαναφέρω;». Γιατί όταν έριξε τον ΦΠΑ, δεν έπεσαν οι τιμές, και τώρα θα αυξηθούν που θα τον ανεβάσουν. Αυτή είναι η κατάσταση.

Το ίδιο και στην Πολωνία. Τέσσερις χώρες το έχουν κάνει.

Οι άλλες δεκατρείς χώρες που λέτε, είναι για το ρεύμα, όπου ήδη έχουμε ΦΠΑ 6%. Είχε γίνει από την προηγούμενη κυβέρνηση. Να τα λέμε αυτά.

Τέσσερις χώρες έχουν επηρεάσει τα τρόφιμα και όλες προσωρινά, καμμία μόνιμα. Και όλες έχουν το πρόβλημά -μας τα λένε στο Eurogroup- «τι θα κάνουμε τώρα, πώς θα τον αυξήσουμε ξανά». Και στο COP28 το έλεγαν.

Και στην Πολωνία το ίδιο. Είχε 9,17%, τον μηδενίζει, και τον επόμενο μήνα είναι στο 9,14%. Δεν επηρέασε καθόλου. Γιατί; Ακριβώς γιατί οι τιμές καθορίζονται από τις επιχειρήσεις. Δεν υπάρχει εύκολη λύση.

Εμείς προτείνουμε πέντε μέτρα: Ελέγχους στο μεικτό περιθώριο κέρδους από την Επιτροπή Ανταγωνισμού, στις ευάλωτες ομάδες στο ρεύμα και μόνιμες αυξήσεις στους μισθούς δημοσίων υπαλλήλων, στις συντάξεις, στον κατώτατο μισθό, στο ξεπάγωμα των τριετιών, στο αφορολόγητο για τα παιδιά, στις επενδύσεις. Δεν υπάρχει μαγική λύση, παγκοσμίως. Αυτό θέλω να πω. Είναι ένα πλέγμα μέτρων που πρέπει να κάνουμε .

Και στο ΦΠΑ: Μειώσαμε όλους τους έμμεσους στους συντελεστές παραγωγής: ζωοτροφές, λιπάσματα και πρόσφατα στα γεωργικά μηχανήματα. Το επεκτείνουμε στον σιδηρόδρομο, στο ΚΤΕΛ και στο Μετρό. Εκεί αν δείτε, η μείωση που κάναμε τον Ιούνιο του 2020 έριξε κατευθείαν τις τιμές, γιατί είναι fixed, καθορίζονται από το κράτος οι τιμές. Εκεί επηρέασε όντως η μείωση του ΦΠΑ και γι’ αυτό το μονιμοποιούμε.

Αυτά ήθελα να πω.

Καλό βράδυ και σάς ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 23.06΄ λύεται η συνεδρίαση για αύριο, ημέρα Σάββατο 16 Δεκεμβρίου 2023 και ώρα 9.00΄, με αντικείμενο εργασιών του Σώματος: νομοθετική εργασία, συνέχιση της συζήτησης επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**